
ΠΡΟΛΟΓΟΣ 


Εἰς τὸν τόμον τοῦτον δημοσιεύεται σειρὰ ἐκ πεντήκοντα 
ραδιοφωνικῶν ἐκπομπῶν μεταδοθεισῶν ἐκ τοῦ Ραδιοφωνικοῦ 
Σταθμοῦ Μακεδονίας ὑπὸ τὸν γενικὸν τίτλον «᾿ Απὸ τὴν λατρεία 
τῆς ᾿Ορθοδόξου ᾿ Εκκλησίας» ἀπὸ τοῦ Φεβρουαρίου 1970 μέχρι 
τοῦ ᾿[ανουαρίου 197]. 

᾿Αναπτύσσονται εἰς αὐτὰς ἑορτολογικὰ κατ᾽ ἀρχὴν θέματα, 
ἀναφερόμενα εἰς τὰς ἑορτὰς τοῦ ἐκκλησιαστικοῦ ἔτους τὰς 
ἑορταζομένας εἴτε κατὰ τὴν ἡμέραν εἴτε κατὰ τὴν ἑβδομάδα, κατὰ 
τὴν ὁποίαν ἐγίνετο ἢ ἐκπομπή, ὡς καὶ σχετικὰ πρὸς τὰς ἕορτα- 
στικὰς αὐτὰς περιόδους λειτουργικὰ ζητήματα. Τὰς μὴ ἑορτα- 
στικὰς περιόδους ἐκάλυψε σειρὰ ἐκπομπῶν ἀναφερομένων εἰς 
τὰς ἀκολουθίας τῆς νυχθημέρου προσευχῆς τῆς ᾿Εκκλησίας. 
Οὕτως ἐντὸς ἑνὸς ἔτους ἀνεπτύχθη ὁ κύκλος τῶν κυριωτέρων 
κινητῶν καὶ ἀκινήτων ἑορτῶν καὶ πᾶσαι αἱ ἀκολουθίαι τοῦ νυχθη- 
μέρου. 

Αἱ ἐκπομπαὶ ἐκοσμοῦντο ὑπὸ ψαλμῳδίας ἐκκλησιαστικῶν 
ὕμνων σχετιζομένων πρὸς τὴν ἑορτὴν ἢ πρὸς τὸ ἐξεταζόμενον 
θέμα. "Εψαλλον ἐκ περιτροπῆς ἡ χορῳδία τῶν φοιτητῶν τῆς 
Θεολογικῆς Σχολῆς ὑπὸ τὴν διεύθυνσιν τοῦ κ. ᾿Α. ᾿Αλυγιζάκη, 
ἡ ἀδελφότης Δανιηλαίων τοῦ 'Αγίου Όρους, ἡ χορῳδία τοῦ συλ- 
λόγου ἱεροψαλτῶν «Ιωάννης ὁ Δαμασκηνὸς καὶ Ρωμανὸς ὁ 
Μελῳδὸς» ὑπὸ τὴν διεύθυνσιν τοῦ κ. ᾿Α. Μπελούση, ὁ κ. 6. 
Στανίτσας, οἳ βυζαντινοὶ χοροὶ τῶν ναῶν τῆς Θεσσαλονίκης 
“Αγίου Γρηγορίου Παλαμᾶ ὑπὸ τὴν διεύθυνσιν τοῦ κ. 4. Καραμά- 
νη, ᾿Αγίας Σοφίας ὑπὸ τὴν διεύθυνσιν τοῦ κ. Χ. Ταλιαδώρου, 
“Αγίου Δημητρίου ὑπὸ τὴν διεύθυνσιν τοῦ κ. Χ. Θεοδοσοπούλου, 
“Αγίου Μηνᾶ ὑπὸ τὴν διεύθυνσιν τοῦ κ. Ζ. Πασχαλίδου καὶ "Αγίας 
Τριάδος ὑπὸ τὴν διεύθυνσιν τοῦ κ. Β. Παπακωνσταντίνου, ἡ 
Σχολὴ “Ιεροψαλτῶν Θεσσαλονίκης καὶ κλιμάκια τοῦ Συλλόγου 


“Ἱεροψαλτῶν «Ὁ "αγιος ᾿Ιωάννης ὁ Δαμασκηνός». Εἰς ὅλους 
τοὺς ἀνωτέρω πρωτοψάλτας καὶ τοὺς χοροὺς αὐτῶν ἐκφράζομεν 
καὶ ἐντεῦθεν τὰς θερμοτάτας ἡμῶν εὐχαριστίας διὰ τὴν πρόθυμον 
καὶ τόσον ἐπιτυχῆ συμβολήν των εἰς τὴν προσπάθειαν ἡμῶν. 

Τὸν τόμον ἐπεγράψαμεν «Λογικὴ λατρεία», κατὰ τὸ Ρωμ. 
12,1], διότι σκοπὸς τῶν ἐκπομπῶν ἦτο νὰ μυήσουν τοὺς ἀκροα- 
τὰς εἰς τὴν θείαν λατρείαν, οὕτως ὥστε μετὰ λόγου καὶ γνώσεως 
νὰ δύνανται νὰ μετέχουν εἰς αὐτήν. "Εχομεν τὴν πεποίθησιν, ὅτι 
βασικὴ προῦπόθεσις διὰ τὴν ἐνσυνείδητον συμμετοχὴν εἰς τὴν 
λατρείαν τῆς ᾿Εκκλησίας ἀποτελεῖ ἡ γνῶσις τῶν κατ᾿ αὐτήν. 
”4λλως οἱ λειτουργικοὶ τύποι κινδυνεύουν νὰ ἀπονεκρωθοῦν καὶ 
οἳ πιστοί, μὴ γνωρίζοντες τὸν «λόγον» τῶν τελουμένων, ἢ νὰ 
λατρεύουν «ἀλόγως» ἢ νὰ τοὺς ἀπορρίπτουν, ὡς κενοῦ περιεχο- 
μένου γράμμα. Ἡ λειτουργικὴ αὕτη κατήχησις δὲν εἶναι μόνον 
αἴτημα τῆς συγχρόνου κατ᾽ ἐξοχὴν λογοκρατικῆς ἐποχῆς, ἀλλ᾽ 
ἦτο ἀνέκαθεν τὸ μέλημα τῆς ᾿Εκκλησίας. Σειρὰ Πατέρων καὶ 
ἐκκλησιαστικῶν συγγραφέων ἀπὸ τοῦ Κυρίλλου "Ἱεροσολύμων, 
τοῦ ᾿Αμβροσίου Μεδιολάνων, τοῦ Θεοδώρου Μοψουεστίας, 
τοῦ Σωφρονίου “Ἱεροσολύμων μέχρι τοῦ Νικολάου Καβάσιλα 
καὶ τοῦ Συμεὼν Θεσσαλονίκης, ἀποβλέποντες ἀκριβῶς εἰς τὴν 
ἀναγκαιότητα ταύτην, συστηματικῶς ὑπεμνημάτισαν τὴν θείαν 
λειτουργίαν, τὰ μυστήρια καὶ τὰς λοιπὰς ἐκκλησιαστικὰς ἄκο- 
λουθίας. 

Διὰ νὰ καταστήσωμεν προσιτώτερα εἰς τὸ πολὺ κοινὸν τὰ 
ἀναπτυσσόμενα λειτουργικὰ θέματα προσεπαθήσαμεν νὰ τὰ 
ἐκλαϊκεύσωμεν, ὅσον τοῦτο ἧτο δυνατόν. ᾿Εχρησιμοποιήσαμεν 
πρὸς τοῦτο ἁπλουστέραν γλῶσσαν καὶ συντόμους προτάσεις 
καὶ ἀπεφύγαμεν κάθε διακοσμητικὸν φόρτον. Ἡ ἐκλαΐκευσις 
ὅμως τῶν κατὰ τὴν θείαν λατρείαν εἶναι ἔργον, ἐξ αὐτῆς τῆς φύ- 
σεως τῶν θεμάτων τούτων, δυσχερές. Κατὰ πόσον ἣ προσπάθεια 
αὕτη ἐπέτυχεν ἀπόκειται εἰς τοὺς ἀκροατὰς καὶ εἰς τοὺς ἀναγνώ- 
στας νὰ κρίνουν. 

Κατὰ τὴν δημοσίευσιν ἐπεφέραμεν μικράς τινας μόνον ἂλ- 
λαγάς, διετηρήσαμεν ὅμως τὴν μορφὴν τοῦ προφορικοῦ λόγου, 
ὡς καὶ ἄλλας τινὰς ἰδιορρυθμίας, αἱ ὁποῖαι θὰ ἠδύναντο καὶ νὰ 


1 


ἐκλείψουν. Μερικαὶ ἐπαναλήψεις ἢ γλωσσικαὶ ἀνομοιομορφίαι 
ἐπαφίενται εἰς τὴν ἐπιείκειαν τῶν ἀναγνωστῶν. 

Εἰς τὸ Πατριαρχικὸν “Ιδρυμα Πατερικῶν Μελετῶν, τὸ ὁποῖον 
ηὐδόκησε νὰ περιλάβῃ καὶ τὴν παροῦσαν ἔκδοσιν εἰς τὰ δημοσιεύ- 
ματα αὐτοῦ, ἐκφράζομεν τὰς θερμὰς ἡμῶν εὐχαριστίας. 

Αἱ δημοσιευόμεναι φωτογραφίαι ὀφείλονται εἰς τὴν εὐγενῆ 
παραχώρησιν τῶν κ.κ. Γρ. Νόβακ (ἡ ὑπ᾽ ἀριθμ. 1), Μ. Μιχαη- 
λίδου (αἱ ὑπ᾿ ἀριθμ. 2, 5, 8, 9, 10, 12 καὶ 13), Θ. Προβατάκη (ἡ 
ὑπ᾽ ἀριθμ. 3), Σ. Στεργιοπούλου (αἱ ὑπ᾽ ἀριθμ. 4 καὶ 14), Γ. 
Νικολέρη (ἡ ὑπ᾽ ἀριθμ. 6) καὶ Κ. Καλοκύρη (ἡ ὑπ᾽ ἀριθμ. 7). 

1 
Εἰσαγωγικὰ 


Ἡ ἐκπομπὴ αὐτὴ ξεκινᾷ μὲ µία εὐγενῆ φιλοδοξία: νὰ 
ἀποκαλύψῃ στοὺς ἀκροατὰς ἕνα θαυμαστὸ μυστικὸ κόσμο, 
τὸν πολὺ γνωστό, ἀλλὰ καὶ πολὺ ἄγνωστο κόσμο τῆς θείας 
λατρείας. Θέλει δηλαδὴ νὰ ἀναλάβη ἕνα ρόλο ξεναγοῦ, καί, 
παίρνοντας ἀπὸ τὸ χέρι τὸν ἀκροατή, φιλικὰ νὰ τοῦ ἐξηγῇ 
καὶ νὰ τοῦ δείχνῃ τὶς μυστικὲς γωνίες τοῦ νοητοῦ αὐτοῦ πα- 
ραδείσου, ποὺ φύτευσαν τὰ χέρια τῶν πατέρων μας. Γιατὶ 
δὲν εἶναι ὑπερβολή, πὼς μέσα στὸ θεῖο περιβόλι τῆς θείας 
λατρείας βρίσκει κανεὶς φυτεμμένο ὅ,τι πιὸ ὡραῖο, ὅ,τι πιὸ 
εὐγενικό, ὅ,τι πιὸ θεῖο γέννησε ἡ θρησκεύουσα ψυχὴ τοῦ 
ἀνθρώπου. ᾿Συναντᾷ κανεὶς ἐκεῖ τὴν οὐρανία ἁρμονία, ποὺ 
ἔπαιξαν γιὰ τὴν δόξα τοῦ Θεοῦ χορδὲς εὐγενῶν ἀνθρωπίνων 
καρδιῶν, μυστικὲς λύρες τοῦ ἁγίου Πνεύματος. Στὴν θεία 
λατρεία βρίσκονται ἀποθησαυρισμένα γεννήματα τοῦ ἀνθρω- 
πίνου λόγου στὸν μυστικό του διάλογο μὲ τὸν λυτρώτή του, 
«καρπὸς χειλέων», ποὺ προσεφέρθη σὰν “σσ εὐωδίας» 
στὸν θρόνο τοῦ Θεοῦ καὶ τοῦ ΠΝ 


Ἡ γνῶσις καὶ ἡ ἐπαφὴ μ᾽ αὐτὸν τὸν κόσμο τοῦ Πνεύμα- 
τος ἀπαιτεῖ ἕνα ἀνάλογο πνευματικὸ αἰσθητήριο. Μία εἰδικὴ 
κατάστασι καὶ διάθεσι τῆς ψυχῆς, ποὺ θέλει νὰ ζήσῃ μέσα 
σ᾽ αὐτὸ τὸ ζωντανὸ καὶ θεῖο μυστήριο τῆς χριστιανικῆς λα- 
τρείας, ποὺ ἐπιθυμεῖ καὶ αὐτὴ νὰ μιλήσῃ μὲ τὸν Θεό της μὲ 
τὰ ἴδια λόγια, μὲ τὰ ὁποῖα τοῦ μίλησαν οἱ πατέρες της' ποὺ 
ἀναζητεῖ καὶ αὐτὴ τὸν τρόπο νὰ μετάσχῃ στὴν λογικὴ λατρεία, 
ποὺ ἀναφέρει στὸν Θεὸ ἡ κτίσις ὁλόκληρη μὲ τὸ στόμα τῆς 
Ἐκκλησίας Του, «ἐν ἑνὶ στόματι καὶ μιᾷ καρδίᾳ». Αν λεί- 

πῃ αὐτὴ ἡ προὐπόθεσις, κάθε προσπάθεια εἶναι μάταιος κὀ- 
πος. Πῶς θὰ ἀντιληφθῇ τὴν ὡραιότητα τῶν χρωμάτων αὐτὸς 
ποὺ ἔχει κλειστὰ τὰ μάτια του; Ἢ πῶς νὰ συλλάβῃ τοὺς ἤχους 
ποὺ μεταφέρουν τὰ ἠχητικὰ κύματα, ἄνθρωπος ποὺ δὲν ἔχει 
τὸ αἰσθητήριο τῆς ἀκοῆς; 

Στὴν τόσο ὅμως ἀνθρωπίνη αὐτὴ ἀπαισιόδοξο θεώρησι, 
ἡ Ἐκκλησία τοῦ Θεοῦ ἀπαντᾷ μὲ μία οὐρανία αἰσιοδοξία. 
Δὲν πιστεύει ὅτι ὑπάρχουν ἄνθρωποι χωρὶς πνευματικοὺς 
δέκτες. Πιστεύει πὼς ὁ θεῖος σπινθὴρ ἐμφωλεύει μέσα στὴν 
καρδιὰ καὶ τοῦ πιὸ ἁδιαφόρου καὶ ἀντιθέου ἀνθρώπου. Ἔλ.- 
πίζει πάντα στὴν χάρι τοῦ Θεοῦ καὶ στὸν ριπισμὸ τῆς αὔρας 
τοῦ ἁγίου Πνεύματος. Γι’ αὐτὸ καὶ ἐπιμένει στὴν παραδε- 
δομένη λατρεία της. Γιατὶ εἶναι βεβαία, πὼς «ὑπὸ Πνεύμα- 
τος ἁγίου φερόμενοι ἐλάλησαν οἱ ἅγιοι τοῦ Θεοῦ ἄνθρωποι» 1 
ποὺ συνέθεσαν τὸν λειτουργικό της πλοῦτο. Πιστεύει ἡ 
Ἐκκλησία πὼς αὐτὸς ὁ πλοῦτος τῆς λατρείας της ἔχει μέσα 
του αὐτὴν τὴν δρόσο τοῦ ἁγίου Πνεύματος. Καὶ ἔτσι δη- 
μιουργεῖται ἕνας κύκλος: λατρεύοντας ὁ ἄνθρωπος τὸν Θεὸ 
μὲ τὶς παραδεδομένες λειτουργικὲς μορφές, μαθαίνει ἀπὸ 
αὐτὲς τὸν τρόπο τῆς ἀληθινῆς λατρείας καὶ γεννᾶται στὴν 
ψυχή τοῦ: ὁ πόθος γι’ αὐτήν, γιὰ νὰ λατρεύσῃ πάλι «ἐν Πνεύ- 
ματι» διὰ τῆς λατρείας αὐτῆς. 

Γιατὶ στὸ βάθος της ἡ λατρεία τοῦ Θεοῦ δὲν εἶναι ἔργο 
ἀνθρώπου. Εἶναι ἕνα μυστήριο’ μυστήριο μὴ σταθµιζόμενο 
καὶ μὴ κρινόμενο μὲ ἀνθρώπινα μέτρα. Ἡ θεία λατρεία εἶναι 
μία ἐσωτάτη λειτουργία τοῦ μυστικοῦ σώματος τοῦ Χριστοῦ, 
τῆς Ἐκκλησίας. Εἶναι ἐνέργεια τοῦ ἁγίου Πνεύματος µέσα 
στὴν Ἐκκλησία: ἐνέργεια ποὺ γίνεται ἀπὸ ὁλόκληρο τὴν νοε- 
ρὰ καὶ λογικὴ κτίσι, ποὺ ἐνδυναμουμένη ἀπὸ τὸ ἅγιο Πνεῦμα 
λατρεύει τὸν Πατέρα καὶ ἀναφέρει σ᾽ Αὐτὸν τὴν ἀῑδιο δο- 
ξολογία 5, Εἶναι ἐκχύλισις τῆς ψυχῆς πρὸς τὸν Πατέρα, ποὺ 
πραγματοποιεῖται διὰ τοῦ Υἱοῦ τῆς ἀγάπης Του ἐν Πνεύματι 


1. Β΄ Πέτρ. 1, 21. 
2. Λειτουργία Μ. Βασιλείου, Εὐχὴ τῆς ἀναφορᾶς. 

ἁγίῳ. Κανεὶς δὲν μπορεῖ νὰ ὀνομάσῃ Πατέρα του τὸν Θεὸ 
ἂν δὲν τοῦ τὸ διδάξῃ τὸ Πνεῦμα τὸ ἅγιον. Αὐτὸ τὸ Πνεῦμα 
συλλειτουργεῖ καὶ συνδοξολογεῖ μὲ τὴν κκμησία «πάσας 
τὰς ἡμέρας». 


Στὸ πλαίσιο ποὺ περιγράψαμε ἀνωτέρω ἑντάσσεται καὶ 
ἢ ἐκπομπὴ αὐτῆ. Ἡ χριστιανικὴ λατρεία εἶναι κατ᾽ ἐξοχὴν 
«λογικὴ» λατρεία. Ὁ χριστιανὸς «προσεύχεται τῷ Πνεύματι, 
προσεύχεται καὶ τῷ νοῖ, ψάλλει τῷ Ἡνεύματι, ψάλλει καὶ τῷ 
νοῦ» κατὰ τὸν ἀπόστολο Παῦλο 1. Ἂν λείψῃ αὐτὴ ἡ λογικὴ 
διάστασις τῆς λατρείας, ἂν ὁ ψάλλων δὲν γνωρίζη «τὴν δύ- 
ναµιν τῆς φωνῆς» 5, ἂν ὁ πιστὸς δὲν κατανοῇ «τὸ λαλούμενον» 
εἴμεθα--- κατὰ τὸν ἴδιο ἁπόστολο-- σὰν νὰ λαλοῦμε «εἰς 
ἀέρα» 3. Ἡ λατρεία γίνεται ἄλογος λατρεία, γίνεται μαγεία. 
Ὁ προσευχόμενος χριστιανὸς δὲν εἶναι αὐλός, εἶναι αὐλητής. 
Γιὰ τὸν λόγο ἀκριβῶς τοῦτο ἐπιβάλλεται ἡ ἑρμηνείο τῶν 
λειτουργικῶν τύπων καὶ προσευχῶν, ἡ ἀνάλυσις τῶν λατρευ- 
τικῶν ὕμνων καὶ μορφῶν. Πολὺ περισσότερο ἐπειδὴ οἱ τύποι 
αὐτοὶ ἔχουν διαμορφωθῆ σὲ μία παλαιὰ ἐποχὴ καὶ τὰ λει- 
τουργικὰ κείµενα εἶναι γραμμένα σὲ µία κάπως ἀπηρχαιῶ- 
μένη γλῶσσα. Ἂν δὲν μεσολαβήσῃ ὁ ἑρμηνεύων λόγος, ὁ 
κίνδυνος εἶναι μεγάλος, οἱ θησαυροὶ αὐτοὶ νὰ μεταβληθοῦν 
σὲ μουσειακὰ ἀντικείμενα, χωρὶς καμμία πρακτικὴ ἀξία. 


Τὴν παρουσίασι λοιπὸν καὶ τὴν ἑρμηνεία τῶν ἱερῶν 
τύπων, τῶν τελετῶν καὶ τῶν κειμένων τῆς λατρείας τῆς Ἔκ- 
κλησίας µας ἔχει θέσει ὣς σκοπό της ἡ ἐκπομπὴ αὐτή, μὲ 
τὴν πίστι καὶ τὴν ἐλπίδα ὅτι θὰ βοηθήσῃ τοὺς ἀκροατάς της 
στὸ νὰ λατρεύουν «εὐαρέστως» τὸν Θεό4, «ἐν Πνεύματι 
καὶ ἀληθείᾳ» κατὰ τὴν εὐαγγελικὴ ἐπιταγή 5, 


Α΄ Κορ. 14, 15. 
Α΄ Κορ. 14, 11. 
Α΄ Κορ. 14, 9. 
"Εβρ. 12, 28. 
Ἴω. 4, 23. 24, 


μνώωνο- 

Ἡ ἔναρξις τῆς ἐκπομπῆς αὑτῆς συμπίπτει μὲ µία κατ᾽ 
ἐξοχὴν λειτουργικὴ περίοδο' τὴν ἱερωτέρα περίοδο τοῦ λει- 
τουργικοῦ ἔτους, τὴν Μεγάλη Τεσσαρακοστή. Οἱ Κυριακὲς 
τῆς περιόδου αὐτῆς θὰ μᾶς δώσουν κατὰ τὸ πλεῖστον καὶ τὰ 
πρῶτα θέματα τῶν ἐκπομπῶν μας. Ψαλμῳδία ἐκλεκτῶν ὕμνων 
θὰ διακοσμῇ τὶς ἐκπομπές μας. 


. Καὶ ἤδη ος τὰ ἱερὰ προπύλαια τῆς Τεσσαρα- 
κοστῆς, τὶς τρεῖς προπαρασκευαστικὲς ἑβδομάδες, ποὺ μᾶς 
προετοιμάζουν καὶ μᾶς εἰσάγουν σ᾽ αὐτήν. Γι’ αὐτὲς θὰ μιλή- 
σωµε τὴν ἐρχομένη φορά. Τώρα θὰ δώσωμε τὸν λόγο στὴν 
χορφδία γιὰ νὰ ψάλῃ τρία τροπάρια καὶ ἕνα ψαλμό. Πρόκει- 
ται γιὰ δύο χαρακτηριστικὰ ψάλματα τῆς περιόδου αὐτῆς, 
ποὺ ψάλλονται στὴν ἀκολουθία τοῦ ὄρθρου τῆς Κυριακῆς 
καὶ συνιστοῦν, τρόπον τινά, τὸ σῆμα ἀναγνωρίσεως τῆς Τεσ- 
σαρακοστῆς. 

Τὰ τρία τροπάρια ἀποτελοῦν μία λειτουργικὴ ἑνότητα 
καὶ ψάλλονται μετὰ τὸν 50ὁ ψαλμὸ ὡς στιχηρά, τὰ μὲν δύο 
πρῶτα τῶν δύο ἡμιστιχίων τῆς μικρᾶς δοξολογίας ποὺ κα- 
τακλείει τὸν ψαλμό, τὸ δὲ τρίτο στὴν ἐπανάληψι τοῦ ἀρκτι- 
κοῦ του στίχου. Εἶναι καὶ τὰ τρία, καθὼς φαίνεται, ἔργο ἑνὸς 
ποιητοῦ ἐξυπηρετοῦν κοινὸ λειτουργικὸ προορισμό, ἔχουν 
τὸ ἴδιο θέμα καὶ κοινοὺς τρόπους ἐκφράσεως. Τὸ ὄνομα τοῦ 
ποιητοῦ μᾶς εἶναι ἄγνωστο: δὲν ἦταν ὅμως αὐτὸς τυχαῖος' 
χειρίζεται τὰ θέματά του μὲ πρωτοτυπία καὶ ἐπιδεξιότητα. 
δὲν ἀντιγράφει φράσεις τῆς Βίβλου, ἀλλὰ τεχνικὰ ἀναπλάθει 
τὶς ἰδέες τοῦ 50οὔῦ ψαλμοῦ, ἀπὸ τὸν ὁποῖον καὶ ἐμπνέεται. 
Τὸ πρόθυμο πνεῦμα τοῦ πιστοῦ ξαγρυπνᾷ στὸν ναὸ τοῦ Θεοῦ, 
φέρνοντας μαζί του τὸν λερωμένο ἀπὸ τὴν ἁμαρτία ναὸ τοῦ 
σώματος, καὶ παρακαλεῖ νὰ τοῦ: ἀνοίξῃ ὁ Θεὸς τὴν θύρα τῆς 
μετανοίας. Στὸν ἅγιο ναὸ τοῦ Θεοῦ ἔχουν θέσι µόνο οἱ κα- 
θαροί’ αὐτὸς εἶναι ἀκάθαρτος, ἀλλὰ ἐλπίζει στὸ ἔλεος τοῦ 
Θεοῦ καὶ στὴν καθαρκτικὴ δύναμι τῆς χάριτός Του. Στὸ δεύ- 
τερο τροπάριο ὁ ὑμνῳδὸς παρακαλεῖ τὴν Παναγία νὰ τὸν 
ὁδηγήσῃ στὸν ἴσιο δρόμο τῆς σωτηρίας, αὐτὸν πού, περ- 

νῶντας τὴν ζωή του μὲ ραθυμία, λέρωσε τὴν ψυχή του μὲ 
αἰσχρὲς ἁμαρτίες: ἐλπίζει ὅμως καὶ πάλι ὅτι οἱ πρεσβεῖές της 
θὰ τοῦ χαρίσουν τὴν ποθητὴ κάθαρσι. Στὸ τρίτο τροπάριο 
ὁ ταλαίπωρος ἁμαρτωλὸς ἄνθρωπος ἀναμετρᾷ τὰ πλήθη τῶν 
φοβερῶν του ἁμαρτημάτων καὶ τρέμει ἀναλογιζόμενος τὴν 
ὥρα τῆς κρίσεως. Γεμᾶτος ὅμως καὶ πάλι θάρρος καὶ ἐλπίδα 
στὸ ἔλεος τοῦ Θεοῦ, φωνάζει μαζὶ μὲ τὸν ψαλμῳδὸ τὸ «Ἐλέ- 
ησόν με, ὁ Θεός, κατὰ τὸ μέγα σου ἔλεος». 

Κατὰ τὸν ἴδιο τρόπο εἶναι γραμμένα ὅλα τὰ θρηνητικἁ 
τροπάρια τῆς Τεσσαρακοστῆς. Συναίσθησις τῆς ἁμαρτίας 
καὶ φόβος γιὰ τὴν δικαία κρίσι τοῦ Θεοῦ: ἀλλὰ καὶ πίστις 
καὶ ἐγκατάλειψις στὸ ἔλεος τοῦ Θεοῦ. Τὸ δεύτερο συναίσθη- 
μα εἶναι τόσο ἰσχυρό, ὅσο καὶ ὁ παντοδύναμος Θεός. Γι’ 
αὐτὸ καὶ ὁ πιστὸς ποτὲ δὲν κάμπτεται ἀπὸ τὸ βάρος τῆς ἆ- 
μαρτίας, δὲν ἐκμηδενίζεται, ἀλλὰ νικᾷ τὸ κακὸ μὲ τὴν δύνα: 
μι τῆς μετανοίας, κρατούμενος σφικτὰ ἀπὸ τὸ χέρι τοῦ νικη- 
τοῦ Χριστοῦ: Καὶ τὰ τρία τροπάρια εἶναι ἰδιόμελα, τὰ δύο 
πρῶτα τοῦ πλ. δ΄ καὶ τὸ τρίτο τοῦ πλ. β΄ ἤχου: 


«Τῆς μετανοίας ἄνοιξόν μοι 
πύλας, ζωοδότα: Ἢ 

ὀρθρίζει γὰρ τὸ πνεῦμά µου 
πρὸς ναὸν τὸν ἅγιόν σου, 
ναὸν φέρον τοῦ σώματος 
ὅλον ἐσπιλωμένον: 

ἀλλ᾽ ἃς οἰκτίρμων κάθαρον 
εὐσπλάγχνῳ σου ἐλέει». 


«Τῆς σωτηρίας εὔθυνόν µο 
τρίβους, Θεοτόκε: 
- αἰσχραῖς γὰρ κατερρύπωσα 
τὴν ψυχὴν ἁμαρτίαις, 

ὡς ρᾳθύμως τὸν βίον µου ᾿ 
ὅλον ἐκδαπανήσας' 

ταῖς σαῖς πρεσβείαις ρῦσαί µε 
πάσης ἀκαθαρσίας». 


«Τὰ πλήθη τῶν πεπραγμένων μοι δεινῶν 
ἐννοῶν ὁ τάλας, 
τρέμω τὴν φοβερὰν 
ἡμέραν τῆς κρίσεως' 
- ἀλλὰ θαρρῶν 
εἰς τὸ ἔλεος τῆς εὐσπλαγχνίας σου, 
ὡς ὁ Δαυὶδ βοῶ σοι’ 
Ἐλέησόν µε, ὁ Θεός, 
κατὰ τὸ μέγα σου ἔλεος». 


Καὶ κλείομε τὴν ἐκπομπὴ μὲ τὸν πολυέλεο, ποὺ ψάλλεται 
κατὰ τὸν ὄρθρο τῆς Κυριακῆς τῶν ᾿Απόκρεω καὶ τῆς Κυρια- 
κῆς τῆς Τυρινῆς. Πρόκειται γιὰ τὸν 136ο ψαλμὸ τοῦ Ῥαλτη- 
ρίου. Ψαλμὸς γραμμένος στὴν αἰχμαλωσία τῆς Βαβυλῶνος, 
γεμᾶτος πόνο γιὰ τὴν στέρησι τῆς πατρίδος, τῆς Ἱερουσαλήμ. 
Στὴν ξένη χώρα, στὴν «ἀλλοτρία γῆ», στὶς ὄχθες τῶν ποτα- 
μῶν της, κάθονται καὶ θρηνοῦν τὰ τέκνα τῆς Ἱερουσαλὴμ 
στὴν ἀνάμνησι τῆς χαμένης πόλεως. ᾿Επάνω στὶς ἰτιὲς τῶν 
ποταμῶν κρέμασαν τὰ μουσικὰ ὄργανα, ποὺ χρησιμοποιοῦ- 
σαν στὴν λατρεία τοῦ Θεοῦ. Αὐτοὶ ποὺ τοὺς ἠχμαλώτισαν 
ζητοῦν νὰ τοὺς ψάλουν ἀπὸ τοὺς ὕμνους τῆς Σιών. Στὴν ἁμαρ- 
τωλὴ ὅμως ξένη γῆ μποροῦν νὰ ψαλοῦν οἱ ὕμνοι τοῦ ἀληθινοῦ 
Θεοῦ; Ἐπάνω στὸν πόνο του ὁ ἐξόριστος ποιητὴς στρέφεται 
πρὸς τὴν Ἱερουσαλήμ: «Ἱερουσαλήμ, ἂν ποτὲ σὲ ξεχάσω, 
ἂς μὲ ξεχάσῃ τὸ χέρι µου" ἂς κολληθῇ ἡ γλῶσσά µου στὸν 
λάρυγγά µου ἂν δὲν σὲ θυμηθῶ, τὴν χαρά μου». 

Στὸ στόμα τοῦ χριστιανοῦ ὁ θρῆνος καὶ ὁ ὅρκος αὐτὸς 
παίρνουν ἕνα καινούργιο νόημα. Γίνονται θρῆνος γιὰ τὸν 
χαμένο Παράδεισο, κραυγὴ ἀπὸ τὴν γῆ τῆς ἐξορίας καὶ ὑπό- 
σχεσις καὶ ὅρκος: Νὰ μὴ ξεκολλήσουν ποτὲ τὰ μάτια του καὶ 
νὰ μὴ φύγῃ ποτὲ ἀπὸ τὸν νοῦ του ἡ οὐρανία πατρίδα, ἣ «καινὴ 
Ἱερουσαλήμ, ἡ καταβαίνουσα ἀπὸ τοῦ οὐρανοῦ, ἀπὸ τοῦ 
Θεοῦ» 1, ποὺ εἶναι ἡ πατρίδα τοῦ νέου λαοῦ τοῦ Θεοῦ 5. 


1. ᾿Αποκ. 3, 12, 21, 2. 
2. Εβρ. 11, 14. 

Ὁ ψαλμὸς ψάλλεται στὸν γ᾽ ἦχο μὲ ἐπφδὸ σὲ κάθε στίχο 
τὸ «᾿Αλληλούϊα». 
«Ἐπὶ τῶν ποταμῶν Βαβυλῶνος ἐκεῖ ἐκαθίσαμεν καὶ 
ἐκλαύσαμεν 
ἐν τῷ μνησθῆναι ἡμᾶς τῆς Σιών, 
Ἐπὶ ταῖς ἰτέαις ἐν μέσῳ αὐτῆς 
ἐκρεμάσαμεν τὰ ὄργανα ἡμῶν. 
Ὅτι ἐκεῖ ἐπηρώτησαν ἡμᾶς οἱ αἰχμαλωτεύσαντες ἡμᾶς 
λόγους δῶν 
καὶ οἱ ἀπαγαγόντες ἡμᾶς ὕμνον: 
"σατε ἡμῖν ἐκ τῶν ᾠδῶν Σιών. 
Πῶς ἄσομαι τὴν ᾠδὴν Κυρίου ἐπὶ γῆς ἀλλοτρίας; 
Ἐὰν ἐπιλάθωμαί σου, Ἱερουσαλήμ, ἐπιλησθείη ἡ δεξιά 
μου 
κολληθείη ἡ γλῶσσά µου τῷ λάρυγγί µου, ἐὰν μή σου 
μνησθῶ, 
ἐὰν μὴ προανατάξωμαι τὴν Ἱερουσαλὴμ ὡς ἐν ἀρχῇ τῆς 
εὐφροσύνης μου». 


(21 Φεβρουαρίου 1970) 


2 
Κυριακαὶ τῶν ᾽Απόκρεω 


«Ὁ δημιουργὸς τῶν ἄνω καὶ τῶν κάτω, 
τρισάγιον μὲν ὕμνον ἐκ τῶν ἀγγέλων, 
τριῴδιον δὲ παρ᾽ ἀνθρώπων δέχου». 


Μὲ τοὺς στίχους αὐτοὺς προοιμιάζονται τὰ συναξάρια 
τῆς περιόδου τοῦ Τριῳδίου. Ὃ οὐράνιος καὶ ὁ ἐπίγειος κό- 
σμος, οἱ ἄγγελοι καὶ οἱ ἄνθρωποι, συνάπτονται σὲ κοινὴ 
συμφωνία. Οἱ ἄγγελοι ψάλλουν στὸν δημιουργό τῶν, τὸν 
«δημιουργὸ τῶν ἄνω», τὸν τρισάγιο ὕμνο. Μαζὶ μὲ αὐτοὺς 
ἑνώνονται καὶ οἱ φωνὲς τῶν ἀνθρώπων, ποὺ ἔρχονται καὶ 
αὐτοὶ νὰ ψάλουν στὸν δημιουργό τών, τὸν «δημιουργὸ τῶν 
κάτω», τριῳδίους ὕμνους. ᾿Απὸ αὐτοὺς τοὺς τριῳδίους ὅὕ- 
µνους, τὰ «τριῴδια», ἔλαβε τὸ ὄνομά της ἡ μεγάλη περίοδος 
τοῦ λειτουργικοῦ ἔτους, ποὺ κινεῖται μαζὶ μὲ τὸ Πάσχα καὶ 
τὸ περιβάλλει σὰν προεόρτιος καὶ μεθέορτος περίοδος. 
Γιατὶ ὅλο αὐτὸ τὸ τμῆμα τοῦ ἐκκλησιαστικοῦ ἔτους παλαιό- 
τερον ἐχαρακτηρίζετο μ᾽ αὐτὸ τὸ ὄνομα: «Τριῴδιον». ᾿Ανά- 
λογα δὲ μὲ τὸν ἰδιαίτερο χαρακτῆρά του τὸ διέκριναν σὲ 
«Τριῴδιον κατανυκτικόν», ἀπ᾽ ἀρχῆς μέχρι τοῦ Πάσχα, καὶ 
«Τριῴδιον χαρμόσυνον», ἀπὸ τοῦ Πάσχα μέχρι τῆς Κυρια- 
κῆς τῶν ἁγίων Πάντων, ποὺ κατακλείει τὸν κύκλο τῶν κινη- 
τῶν ἑορτῶν. Τριῴδιο δὲ λέγεται ἀπὸ τὴν ἀρχαιοπρεπῆ συ- 
νήθεια, ποὺ διετηρεῖτο κατὰ τὴν περίοδο αὐτή, νὰ μὴ ψάλ- 
λωνται καθημερινῶς κατὰ τὴν ἀκολουθία τοῦ ὄρθρου καὶ 
οἱ ἐννέα ᾠδὲς τοῦ Ῥαλτηρίου, καὶ ἑπομένως καὶ ὁλόκληροι 
ἐννεαῴδιοι κανόνες, ἀλλὰ μόνο τρεῖς ᾠδές, ἡ η’ καὶ ἡ θ΄ καὶ 
μία ἀπὸ τὶς προηγούμενες κατὰ τὴν σειρὰ τῶν ἡμερῶν. 

Αὐτὸς ὁ ἀρχαῖος τρόπος τῆς ψαλμῳδίας διετηρήθη ἐν μέρει 
μόνον μέχρι σήμερα, καὶ μάλιστα μόνον γιὰ τὶς καθημερινὲς 
τῆς Μεγάλης Τεσσαρακοστῆς. Γιὰ τὶς ἄλλες ἡμέρες ἐπεκρά- 
τησε τὸ νεώτερο ἔθος, νὰ στιχολογοῦνται καὶ οἱ ἐννέα ᾠδὲς 
(ἀκριβέστερα οἱ ὀκτώ, γιατὶ ἢ δευτέρα παραλείπεται) καὶ 
νὰ ψάλλωνται ἐννεαῴδιοι (ἀκριβέστερα ὀκταφδιοι) κανόνες. 
Ἔτσι τὸ ὄνομα «Τριῴδιον» τελικὰ διετηρήθη μόνο γιὰ τὸ 
ἀρχαῖο «κατανυκτικὸν Τριῴδιον», γιὰ τὴν πρὸ τοῦ Πάσχα 
δηλαδὴ περίοδο. Καὶ πάλι καὶ ἐδῶ ὄχι κυριολεκτικῶς. “Ὁ- 
πως δὲ χαρακτηριστικὰ γράφει ὁ Νικηφόρος Κάλλιστος 
Ξανθόπουλος στὸν πρόλογο τῶν συναξαρίων τοῦ Τριῳδίου: 
«Καταχρηστικῶς Τριῴδιον ὀνομάζεται οὐ γὰρ ἀεὶ τριῴδια 
ἔχει. Καὶ γὰρ δλοτελεῖς κανόνας προβάλλεται, ἀλλ᾽ οἶμαι 
ἀπὸ τοῦ πλεονάζοντος τὴν ἐπωνυμίαν λαβεῖν». Αὐτὰ γιὰ τὴν 
ὀνομασία τοῦ Τριῳδίου. 


Ἢ σημερινὴ περίοδος τοῦ Τριφδίου, οἱ ἀκολουθίες τῆς 
ὁποίας περιλαμβάνονται στὸ ὁμώνυμο λειτουργικὸ βιβλίο, 
περιλαμβάνει τὴν Μεγάλη βδομάδα, ποὺ εἶναι καὶ ὁ ἀρ- 
χικός της πυρήνας, τὴν Μεγάλη Τεσσαρακοστὴ καὶ τὴν 
προπαρασκευαστική της περίοδο, ποὺ κοινῶς λέγεται περί- 
οδος τῶν ᾿Απόκρεω. Αὐτὴ ἡ τελευταία θὰ ἀποτελέσῃ τὸ ἀντι- 
κείμενο, μὲ τὸ ὁποῖο θὰ ἀσχοληθοῦμε στὴν ἐκπομπὴ αὐτή. 


Τρεῖς Κυριακὲς ἀποτελοῦν τὰ προπύλαια τῆς Μεγάλης 
Τεσσαρακοστῆς: Ἢ Κυριακὴ τοῦ Τελώνου καὶ Φαρισαί- 
ου, ἡ Κυριακὴ τοῦ ᾿Ασώτου καὶ ἡ Κυριακὴ τῆς ᾿Από- 
κρεω. Ἡ τελευταία ἑβδομάς, ποὺ εἰσάγεται μὲ τὴν Κυριακὴ 
τῆς ᾿Απόκρεω, εἶναι τὸ προοίμιο τῆς νηστείας τῆς Τεσσαρα- 
κοστῆς, γιατὶ κατ᾽ αὐτὴν ἀπαγορεύεται, σύμφωνα μὲ τὶς ἐκ- 
κλησιαστικὲς διατάξεις, ἡ βρῶσις τοῦ κρέατος. Εἶναι ἡ 
Τυρινὴ ἑβδομὰς ἢ ἑβδομὰς τῆς Τυροφάγου. Κατὰ τὴν ἑβδο- 
μάδα αὐτὴν ἀρχίζει ἡ ψαλμῳδία τῶν τριῳδίων κανόνων. 
Ἡ τελευταία αὐτὴ Κυριακή, ἡ Κυριακὴ τῆς ᾿Απόκρεω, εἶναι 
καὶ ἡ παλαιοτέρα ἀπὸ τὶς προηγούμενες. Τὶς δύο ἄλλες τὶς 

προσέθεσαν ἀργότερα, τὴν Κυριακὴ τοῦ ᾿Ασώτου κατὰ τὸν 
5’ αἰῶνα καὶ τὴν Κυριακὴ τοῦ Τελώνου καὶ Φαρισαίου ἕνα 
περίπου αἰῶνα ὑστερώτερα. Ὁ σκοπὸς τῆς προσθήκης εἶναι 
φανερός. Νὰ δημιουργηθῇ δηλαδὴ μία περίοδος προπαρα- 
σκευῆς καὶ προετοιμασίας γιὰ τὴν Μεγάλη Τεσσαρακοστή, 
ἕνα εἶδος προπυλαίου στὸ ὅλο οἰκοδόμημα τῶν κινητῶν ἕορ- 
τῶν. Ἤ, ὅπως γράφει ὁ Ξανθόπουλος, «ὥσπερ τις προγυμνα- 
σία καὶ παρακίνησις τοῖς ἁγίοις Πατράσιν ἐπενοήθησαν, ὥστε 
παρασκευασθῆναι καὶ ἑτοίμους ἡμᾶς γενέσθαι πρὸς τοὺς 
πνευματικοὺς ἀγῶνας τῶν νηστειῶν, τὴν ἐξ ἔθους μυσαρὰν 
ἕξιν ἀπολιπόντας». Ἔγιναν δὲ τρεῖς οἱ προπαρασκευαστικὲς 
αὐτὲς ἑβδομάδες γιὰ νὰ ἀπαρτισθῇ ὁ ἱερὸς ἀριθμὸς τῆς ἁγίας 
Τριάδος, τὸ τρία, βάσει τοῦ ὁποίου οἰκοδομεῖται ὁλόκληρο 
τὸ σύστημα τῆς λατρείας μας. Καὶ τῶν τριῶν Κυριακῶν ἡ 
ἀκολουθία πλέκεται γύρω ἀπὸ τὴν εὐαγγελικὴ περικοπή, 
ποὺ διαβάζεται κατὰ τὴν θεία λειτουργία. Κατὰ τὴν πρώτη 
Κυριακὴ ἀναγινώσκεται ἡ παραβολὴ τοῦ Τελώνου καὶ Φα- 
ρισαίου 1, τὴν δευτέρα ἡ παραβολὴ τοῦ ᾿Ασώτου υἱοῦ 2 καὶ 
τὴν τρίτη τὸ εὐαγγέλιο τῆς μελλούσης κρίσεως 3. 


Ἂς ἰδοῦμε µία - μία χωριστὰ τὶς Κυριακὲς αὐτές. Μὲ 
τὴν πρώτη Κυριακή, τὴν Κυριακὴ τοῦ Τελώνου καὶ Φαρι- 
σαίου, ἀνοίγει ἡ ἱερὰ πύλη τοῦ Τριῳδίου. Δὲν μποροῦσε νὰ 
εὑρεθῇ καταλληλότερο θέμα, ποὺ νὰ συνδυάζῃ κατὰ ἕνα τόσο 
πλήρη τρόπο τοὺς ἐπὶ μέρους σκοποὺς τῆς περιόδου αὐτῆς. 
Τὸ Τριῴδιο σημειώνει µία ἱερὰ περίοδο τοῦ ἔτους ἀφιερῶώ- 
μένη στὸν Θεό’ στὴν σύντονο λατρεία καὶ προσευχή, στὴν 
νηστεία καὶ στὰ ἀγαθὰ ἔργα. Ἢ προσευχὴ ὅμως, ἡ νηστεία 
καὶ ἡ δικαιοσύνη τοῦ ἐπιφανειακὰ δικαίου, κενοδόξου ὅμως 
καὶ ὑπερηφάνου Φαρισαίου, ἀποδοκιμάζονται ἀπὸ τὸν Θεό. 
᾿Αντιθέτως δικαιώνεται ὁ ἁμαρτωλὸς καὶ ἄδικος, ἀλλὰ µετα- 
νοημένος καὶ συντετριμμένος Τελώνης, ποὺ κτυπᾷ τὸ στῆθός 


1, Λουκ. 18, 10 - 14. 
3. Λουκ. 15, 11-33, 
3, Ματθ. 31, 31 - 46. 

του καὶ ταπεινὰ ἐπικαλεῖται τὸ ἔλεος τοῦ Θεοῦ: «Ὁ Θεὸς 
ἱλάσθητί μοι τῷ ἁμαρτωλῷ». Αὐτὸν λοιπὸν τὸν τύπο τῆς ὀρ- 
θῆς προσευχῆς θέτει στὸ στόμα τοῦ πιστοῦ ἡ Ἐκκλησία 
στὴν ἔναρξι τῆς περιόδου τῆς προσευχῆς. Καλεῖ τοὺς πι- 
στοὺς νὰ μὴ προσευχηθοῦν μὲ ὑπερηφάνεια, «φαρισαϊκῶς», 
ἀλλὰ μὲ ταπείνωσι, «τελωνικῶς», γιατί, κατὰ τὸ λόγιο τοῦ 
Κυρίου, «πᾶς ὃ ὑψῶν ἑαυτὸν ταπεινωθήσεται, ὁ δὲ ταπεινῶν 
ἑαυτὸν ὑψωθήσεται». Τὰ θέµατα αὐτὰ ἐπαναλαμβάνονται σ᾽ 
ὅλους τοὺς ἤχους καὶ σὲ ποικίλες ποιητικὲς ἐπεξεργασίες 
ἀπὸ τὴν ὑμνογραφία τῆς ἡμέρας. Θὰ ἀκούσετε τὸ πρῶτο τρο- 
πάριο τῶν στιχηρῶν τοῦ ἑσπερινοῦ τοῦ α΄ ἤχου, ποὺ εἶναι 
καὶ τὸ πρῶτο τροπάριο τοῦ Τριῳδίου: 


«Μὴ προσευξώμεθα φαρισαϊκῶς, ἀδελφοί, 
ὁ γὰρ ὑψῶν ἑαυτὸν ταπεινωθήσεται: 
ταπεινωθῶμεν ἐναντίον τοῦ Θεοῦ τελωνικῶς, 
διὰ νηστείας κράζοντες' 

Ἱλάσθητι ἡμῖν, ὁ Θεός, τοῖς ἁμαρτωλοῖς». 


Τὸ θέμα τῆς δευτέρας Κυριακῆς εἶναι συναφὲς πρὸς τὸ 
θέμα τῆς πρώτης. Ἐδῶ τὸ δίδει ἡ παραβολὴ τοῦ ᾿Ασώτου 
υἱοῦ. Προβάλλεται τὴν Κυριακὴ αὐτὴ τὸ ἐνθαρρυντικὸ πα- 
ράδειγµα τοῦ ἁμαρτωλοῦ νέου, πού, ἐνῷ σπαταλᾷ τὴν πα- 
τρικὴ περιουσία «ζῶν ἀσώτως», δὲν ἀπελπίζεται, δὲν συν- 
τρίβεται ἀπὸ τὸ βάρος τῶν συμφορῶν, δὲν περιέρχεται σὲ 
ἀπόγνωσι. ᾿Αλλὰ ἐπιστρέφει πρὸς τὸν εὔσπλαγχνο πατέρα 
ταπεινωμένος, μετανοημένος, ζητῶντας τὸ ἕλεος καὶ τὴν συγ- 
γνώμη του. Καὶ τοῦ ἀπευθύνει θερμὴ ἱκεσία: «Πάτερ ἥμαρ- 
τον εἰς τὸν οὐρανὸν καὶ ἐνώπιόν σου...». Τὸ παράδει- 
γµα τῆς μετανοίας καὶ τῆς ὀρθῆς ἐν συντριβῇ καρδίας προσευ- 
χῆς, ἐνσαρκωμένο στὸν ἄσωτο τῆς παραβολῆς, προβάλλει 
καὶ πάλι ἡ Ἐκκλησία πρὸς μίμησιν καὶ καλεῖ τὰ ἄσωτα παι- 
διὰ τοῦ Θεοῦ, ὅλους µας, νὰ γυρίσωμε στὴν ἀγκαλιὰ τοῦ 
Πατέρα ζητῶντας συγγνώμην γιὰ νὰ λάβωμε ἄφεσι. ὅπως 
ἐκεῖνος. 


ΘΖ 


«ἼΑσωτος εἴ τις, ὡς ἐγώ, θαρρῶν ἴθι, 
θείου γὰρ οἴκτου πᾶσιν ἤνοικται θύρα». 


Ὅποιος εἶναι ἄσωτος, ὅπως ἐγώ, ἂς ἔλθῃ μὲ θάρρος, 
γιατὶ ἡ θύρα τῆς θείας εὐσπλαγχνίας ἔχει ἀνοίξει γιὰ ὅλους. 


Τὴν θερμὴ ἐξομολόγησι τοῦ ἀσώτου υἱοῦ θέτει στὸ στό- 
μα τοῦ πιστοῦ ὁ ποιητὴς τοῦ δοξαστικοῦ τῶν αἴνων; «᾽Αγα- 
θὲ Πατέρα, ἀπομακρύνθηκα ἀπὸ κοντά σου’ μή µε ἐγκαταλεί- 
ψης καὶ μὴ μὲ δείξῃς ἄχρηστο γιὰ τὴν βασιλεία σου. Ὁ παμ- 
πόνηρος ἐχθρὸς μὲ ξεγύμνωσε, μοῦ ἀφήρεσε τὸν πλοῦτο. 
Τὰ χαρίσματα τῆς ψυχῆς µου τὰ διεσκόρπισα ἀσώτως. Γι’ 
αὐτὸ σηκώνομαι καὶ ἐπιστρέφω σ᾽ ἐσένα καὶ σοῦ φωνάζα: 
Σὺ ποὺ εἶσαι τόσο σπλαγχνικός, ὥστε γιὰ ἐμένα ἅπλωσες τὰ 
χέρια σου στὸν σταυρὸ γιὰ νὰ μὲ λυτρώσῃς ἀπὸ τὸ φοβερὸ 
θηρίο, τὸν διάβολο, καὶ γιὰ νὰ μὲ στολίσῃς μὲ τὴν παλαιά 
μου λαμπρὴ στολή, δέξου µε ἂν ὄχι σὰν παιδί σου, τοὐλά- 
χιστον σὰν ὑπηρέτη σου». 

Τὸ τροπάριο εἶναι ἰδιόμελο τοῦ πλ. β΄ ἤχου: 


«Πάτερ ἀγαθέ, 

ἐμακρύνθην ἀπὸ σοῦ, μὴ ἐγκαταλείπῃς με 
μηδὲ ἀχρεῖον δείξῃς τῆς βασιλείας σου. 

Ὃ ἐχθρὸς ὁ παμπόνηρος ἐγύμνωσέ με 

καὶ ἧρέ μου τὸν πλοῦτον. 

Τῆς ψυχῆς τὰ χαρίσματα ἀσώτως διεσκόρπισα. 
᾿Αναστὰς οὖν ἐπιστρέψας πρὸς σὲ ἐκβοῶ' 
Ποίησόν µε ὡς ἕνα τῶν μισθίων σου, 

ὁ δι ἐμὲ ἐν σταυρῷ τὰς ἀχράντους σου χεῖρας ἁπλώσας, 
ἵνα τοῦ δεινοῦ θηρὸς ἀφαρπάσῃς µε 

καὶ τὴν πρώτην καταστολὴν ἐπενδύσῃς με, 

ὡς μόνος πολυέλεος». 


Ἡ προτροπὴ πρὸς μετάνοιαν γίνεται πιὸ ἔντονος στὴν 
τρίτη καὶ τελευταία προπαρασκευαστικὴ Κυριακή, τὴν Κυ- 
ριακὴ τῆς ᾿Απόκρεω. Ὡς µέσο προτροπῆς πρὸς μετάνοιαν 
γιὰ τὴν ἀφύπνισι καὶ τῶν πιὸ ραθύμων ψυχῶν χρησιμοποιεῖ- 

ται τώρα τὸ αἴσθημα τοῦ φόβου. Φόβου πρὸ τῆς δικαίας κρί- 
σεως τοῦ Θεοῦ κατὰ τὴν «φοβερὰν καὶ ἀδέκαστον παρουσίαν» 
τοῦ Χριστοῦ. Τὴν τρομερὰ σκηνὴ περιγράφει τὸ εὐαγγελικὸ 
ἀνάγνωσμα καὶ ἡ ὅλη ὑμνογραφία τῆς ἡμέρας. Ὅπως δὲ 
ὀρθῶς παρατηρεῖ ὁ Νικηφόρος Ξανθόπουλος στὸ συναξά- 
ριο: «Ταύτην οἱ θειότατοι Πατέρες μετὰ τὰς δύο παραβολὰς 
ἔθεντο, ὡς ἂν μή τις τὴν ἐν ἐκείναις τοῦ Θεοῦ φιλανθρωπίαν 
μανθάνων, ἀμελῶς διάγῃ λέγων: Φιλάνθρωπός ἐστιν ὁ Θεός, 
καὶ ὅταν τῆς ἁμαρτίας ἀναχωρήσω, ἑτοίμως ἔχω τὸ πᾶν ἀνύ- 
σαι. Ταύτην τὴν φοβερὰν ἡμέραν ἐνταῦθα κατέταξαν, ἵνα 
διὰ τοῦ θανάτου καὶ τῆς προσδοκίας τῶν ἐσομένων δεινῶν, 
φοβήσαντες τοὺς ἀμελῶς διακειμένους, πρὸς ἀρετὴν ἐπανα- 
γάγωσι, μὴ θαρροῦντας εἰς τὸ φιλάνθρωπον μόνον, ἀλλ᾽ 
ἀφορᾶν, ὅτι καὶ δίκαιός ἐστι κριτὴς καὶ ἀποδίδωσιν ἑκά- 
στῷ κατὰ τὰ ἔργα αὐτοῦ». 

᾿Απὸ τὰ πιὸ χαρακτηριστικὰ τροπάρια τῆς ἡμέρας εἶναι 
τὰ στιχηρὰ προσόμοια τοῦ ἑσπερινοῦ τοῦ πλ. β΄ ἤχου κατὰ 
τὸ «Ὅλην ἀποθέμενοι»: 


«Ὅταν μέλλης ἔρχεσθαι 
κρίσιν δικαίαν ποιῆσαι, 

κριτὰ δικαιότατε, 

ἐπὶ θρόνου δόξης σου 
καθεζόμενος, 

ποταμὸς πύρινος 

πρὸ τοῦ σοῦ βήματος 
καταπλήττων ἕλκει ἅπαντας, 
παρισταμένων σοι 

τῶν ἐπουρανίων δυνάμεων, 
ἀνθρώπων κρινομένων τε 

φόβῳ καθ’ ἃ ἕκαστος ἔπραξε 
τότε ἡμῶν φεῖσαι 

καὶ μοίρας καταξίωσον, Χριστέ, 
τῶν σωζομένων, ὡς εὔσπλαγχνος, 
πίστει δυσωποῦμέν σε». 

«Βίβλοι ἀνοιγήσονται, 
φανερωθήσονται πράξεις 
ἀνθρώπων ἐπίπροσθεν 

τοῦ ἀστέκτου βήματος: 

διηχήσει δὲ 

ἡ κοιλὰς ἅπασα 

φοβερῷ βρύγματι 

τοῦ κλαυθμῶνος πάντας βλέπουσα 
τοὺς ἁμαρτήσαντας 

ταῖς αἰωνιζούσαις κολάσεσι 

τῇ κρίσει τῇ δικαίᾳ σου 
παραπεμπομένους καὶ ἄπρακτα 
κλαίοντας, οἰκτίρμον' 

διό σε δυσωποῦμεν, ἀγαθέ' 

Φεῖσαι ἡμῶν τῶν ὑμνούντων σε, 
μόνε πολυέλεε». 


«Ἠχήσουσι σάλπιγγες 

καὶ κενωθήσονται τάφοι 

καὶ ἐξαναστήσεται 

τῶν ἀνθρώπων τρέμουσα 

φύσις ἅπασα: 

οἱ καλὰ πράξαντες 

ἐν χαρῇ χαίρουσι, 
προσδοκῶντες μισθὸν λῆψεσθαι' 
οἱ ἁμαρτήσαντες 

τρέµουσι δεινῶς ὀλολύζοντες, 
εἰς κόλασιν πεμπόμενοι 

καὶ τῶν ἐκλεκτῶν χωριζόµενοι. 
Κύριε τῆς δόξης, 

οἰκτείρησον ἡμᾶς ὡς ἀγαθὸς 
καὶ τῆς μερίδος ἀξίωσον 

τῶν ἠγαπηκότων σε». 


«Κλαίω καὶ ὀδύρομαι 
ὅταν εἰς αἴσθησιν ἔλθω 

τὸ πῦρ τὸ αἰώνιον, 

σκότος τὸ ἐξώτερον 

καὶ τὸν τάρταρον, 

τὸν δεινὸν σκώληκα, 

τὸν βρυγμὸν αὖθίς τε 

τῶν ὀδόντων καὶ τὴν ἄπαυστον 
ὀδύνην μέλλουσαν 

ἔσεσθαι τοῖς ἄμετρα πταίσασι 
καὶ σὲ τὸν ὑπεράγαθον 
γνώμῃ πονηρᾷ παροργίσασιν᾽ 
ὧν εἷς τε καὶ πρῶτος 

ὑπάρχω ὁ ταλαίπωρος ἐγώ, 
ἀλλά, κριτά, τῷ ἐλέει σου 
σῶσόν με, ὣς εὔσπλαγχνος». 


Ὅπως οἱ βυζαντινοὶ ζωγράφοι στὸν νάρθηκα τῶν ναῶν 
γύρω ἀπὸ τὴν βασιλικὴ πύλη ζωγράφιζαν τὴν σκηνὴ τῆς 
δευτέρας παρουσίας, ἔτσι καὶ οἱ ὑμνογράφοι στὸ πρόπυλο 
τῆς Μεγάλης Τεσσαρακοστῆς μ᾽ ὅλα τὰ ζωηρὰ χρώματα τοῦ 
ποιητικοῦ τῶν χρωστῆρος ζωγραφίζουν τὴν φοβερὰ κρίσι. 
Ἡ πύλη σὲ λίγο θὰ ἀνοίξῃ. Ποιὸς πιστὸς δὲν θὰ θελήσῃ νὰ 
εἰσέλθῃ «εἰς τὴν χαρὰν τοῦ Κυρίου του»; 


(28 Φεβρουαρίου 1970) 


8 
Μεγάλη Τεσσαρακοστὴ 


Ἡ περίοδος τῆς προετοιμασίας τῶν πιστῶν γιὰ τὴν εἴσ- 
οδο στὴν Τεσσαρακοστὴ βρίσκεται στὸ τέλος της. Περά- 
σαµε τὸν τριμερῆ νάρθηκα τοῦ ἱεροῦ οἰκοδομήματος, τῆς 
ἱερωτέρας περιόδου τοῦ ἐκκλησιαστικοῦ ἔτους. Ἢ Κυριακὴ 
τῆς Τυροφάγου εἶναι τὸ μεταίχμιο μεταξὺ τῆς προετοιμασίας 
καὶ τῆς ἐνάρξεως τῆς Τεσσαρακοστῆς. ᾿Απὸ τὸν μεγάλο κα- 
τανυκτικὀ ἑσπερινὸ τῆς Κυριακῆς αὐτῆς ἀρχίζομε τὸν ἱερὸ 
καιρὸ τῆς νηστείας. Τὰ τροπάρια θὰ εἶναι κατανυκτικά, ἡ 
τέλεσις τῆς θείας λειτουργίας θὰ περιορισθῇ σὲ μόνα τὰ 
Σάββατα καὶ τὶς Κυριακὲς καὶ τὰ φαιδρὰ ἄμφια τῆς ἁγίας 
τραπέζης καὶ τῶν ἱερέων θὰ ἀντικατασταθοῦν μὲ τὰ πένθιμα 
ἐνδύματα τῆς μετανοίας. 


᾿Απὸ τὴν Δευτέρα τῆς πρώτης ἑβδομάδος τῶν Νηστειῶν, 
τὴν Καθαρὰ Δευτέρα, ἀρχίζει ἡ ἀρίθμησις τῶν τεσσαράκοντα 
ἡμερῶν τῆς νηστείας, ἡ Τεσσαρακοστή, ποὺ «πληροῦται», 
συμπληρώνεται, κατὰ τὴν Παρασκευὴ πρὸ τῶν Βαϊων. Εἶναι 
ἱερὸς ὁ ἀριθμὸς τῶν ἡμερῶν αὐτῶν. Ἔχει καθορισθῆ κατὰ 
μίμησι βιβλικῶν προτύπων. Ὁ Μωυσῆς στὸ ὅρος Σινᾶ 
νήστευσε σαράντα ἡμέρες πρὶν συναντήσῃ τὸν Θεό]. Τὸ 
ἴδιο καὶ ὁ προφήτης ᾿Ἠλίας στὴν ἔρημο τοῦ Χωρῆβ. Μὰ 
ἰδιαιτέρως γιὰ τὴν διαµόρφωσι τοῦ ἀριθμοῦ αὐτοῦ ἔχει ἐπι- 
δράσει τὸ παράδειγµα τοῦ Κυρίου. Ὁ Χριστὸς μετὰ ἀπὸ 
τὸ βάπτισµά Του καὶ πρὶν ἀρχίσῃ τὴν δημοσία δρᾶσί Του 


1, ᾿Εξόδ. 24, 18. 
2, Γ΄ Βασ. 19, 8. 

ἐνήστευσε, κατὰ τὸ Εὐαγγέλιο, «ἡμέρας τεσσαράκοντα καὶ 
νύκτας τεσσαράκοντα». Ἢ νηστεία τῆς Μεγάλης Τεσσα- 
ρακοστῆς εἶναι, κατὰ τοὺς Πατέρας, «ἡ νηστεία τοῦ Κυρίου», 
καθιερωθεῖσα «κατὰ τὸν τύπον τῆς σωτηρίου νηστείας», 
δηλαδὴ τῆς νηστείας τοῦ Σωτῆρος”. Ὃ πιστὸς μὲ τὸ βάπτι- 
σμά του ἑνοῦται μὲ τὸν Χριστὸ καὶ συμμετέχει στὴν 
ζωὴ τοῦ μυστικοῦ Του σώματος. Μὲ τὴν τεσσαρακονθήμερο 
νηστεία μιμεῖται καὶ συμμετέχει σὲ ἕνα οὐσιῶδες περιστατικὸ 
τῆς ἐπιγείου ζωῆς Του. Ἢ Τεσσαρακοστὴ παίρνει κατὰ τὸν 
τρόπο αὐτὸν ἕνα μυστικὸ σωτηριολογικὸ νόημα. Γιατὶ κατ᾿ 
αὐτὴν ὁ πιστὸς μὲ τὴν νηστεία καὶ τὴν προσευχὴ ἀγωνίζε- 
ται, παλαίει κατὰ τοῦ Σατανᾶ, ὅπως ἀκριβῶς καὶ ὁ Χριστὸς 
«ἀνήχθη εἰς τὴν ἔρημον ὑπὸ τοῦ πνεύματος πειρασθῆναι ὑπὸ 
τοῦ διαβόλου» 5. Ἡ Τεσσαρακοστὴ εἶναι γιὰ τοῦτο ἐποχὴ 
πνευματικοῦ ἀγῶνος, πάλης: πάλης, ἀλλὰ καὶ νίκης, γιατὶ 
ὁ Χριστὸς στὸν ἀγῶνα αὐτὸν βγῆκε νικητὴς καὶ «ἀπέστη 
ἀπ᾽ αὐτοῦ» ὁ διάβολος κατησχυμμένος. Ὃ διάβολος τότε 
ὑπέβαλε στὸν Κύριο τρεῖς πειρασμούς: νὰ μεταβάλῃ τοὺς 
λίθους σὲ ἄρτους, νὰ πέσῃ νὰ τὸν προσκυνήσῃ γιὰ νὰ τοῦ 
δώσῃ τὶς βασιλεῖες τοῦ κόσμου καὶ νὰ θαυματουργήση πέ- 
φτοντας κάτω ἀπὸ τὸ πτερύγιο τοῦ ναοῦ. Ὁ χριστιανὸς 
συνεξέρχεται μαζὶ μὲ τὸν Κύριό του στὴν ἔρημο τῆς Τεσ- 
σαρακοστῆς καὶ συμμετέχει στοὺς πειρασμούς Του, ἀπαντῶν- 
τας στὸν πρῶτο πειρασμὸ μὲ τὴν νηστεία, στὸν δεύτερο μὲ τὴν 
ἀδιάλειπτο λατρεία τοῦ μόνου ἀληθινοῦ Θεοῦ καὶ στὸν τρίτο 
μὲ τὴν ταπείνωσι. Νικῶντας ὅμως στὸν ἀγῶνα αὐτὸν ὁ πιστὸς 
μαζὶ μὲ τὸν Χριστό, μπορεῖ νὰ βαδίσῃ πρὸς τὸ Πάσχα καὶ 
νὰ συσταυρωθῇ καὶ νὰ συναναστηθῇ μαζί Του. 


Καὶ ἕνας ἄλλος πατερικὸς συμβολισμὸς δίδει ἕνα νέο 


1. Ματθ. 4, 2. 

2. Συμεὼν Θεσσαλονίκης, ᾿Αποκρίσεις ΝΒ΄. Ν5΄. 
3. Ματθ. 4, |. 

4. Λουκ. 4, 3. 

5. Ματθ. 4, 3-1, ουκ. 4, 2- 13. 

νόημα στὴν περίοδο τῆς νηστείας. Ὁ νόμος τῆς Παλαιᾶς 
Διαθήκης ἐπέβαλλε στὸν κάθε Ἰσραηλίτη νὰ προσφέρῃ στὸν 
Θεὸ τὰς ἀπαρχὰς καὶ τὸ ἓν δέκατον τῶν προϊόντων καὶ τῶν 
γεννημάτων τῆς γῆς του. Ἧταν ἡ θεία φορολογία, ἡ «ἀπο- 
δεκάτωσις». Ὁ κατὰ χάριν Ἰσραηλίτης, τὸ μέλος τοῦ νέου 
λαοῦ τοῦ Θεοῦ, ἔρχεται κατὰ τὴν περίοδο αὐτὴ νὰ προσφέρῃ 
στὸ θυσιαστήριο τοῦ Θεοῦ τὸν ἀποδεκατισμό. Ὄχι ὅμως 
τῶν ὑλικῶν πραγμάτων, ἀλλὰ τῶν πνευματικῶν: αὐτῆς τῆς 
ἰδίας τῆς ζωῆς του. Τετρακόσιες δὲν εἶναι περίπου οἱ ἡμέρες 
ἑκάστου ἔτους; Τὸ ἓν δέκατον, οἱ σαράντα, ἀφιερώνονται στὸν 
Θεὸ «ὡς ἀπαρχὴ καὶ ἀποδεκάτωσις κατ᾽ ἐνιαυτὸν τῆς ζωῆς 
ἡμῶν», κατὰ τὸν Συμεὼν Θεσσαλονίκης]. Γιὰ τὸν λόγο 
ἀκριβῶς αὐτὸν οἱ σαράντα αὐτὲς ἡμέρες χαρακτηρίζονται 
ἀπὸ τὰ ἱερά µας κείµενα ὡς «ἅγιαι» καὶ «ἱεραί», ἀνήκουσαι 
δηλαδὴ στὸν Θεό. Εἶναι ἡμέρες λατρείας καὶ συντόνου προσ- 
ευχῆς, ἐπειδὴ προσφέρονται στὸ λογικὸ θυσιαστήριο τοῦ 
Θεοῦ σὰν προσφορὰ καὶ θυσία: «Τὰ σὰ ἐκ τῶν σῶν σοὶ προσ- 
φέρομεν». Οἱ τετρακόσιες ἡμέρες τοῦ ἔτους εἶναι δῶρο τοῦ 
Θεοῦ πρὸς ἡμᾶς: ἀπὸ αὐτὲς τὸ δέκατο, οἱ σαράντα, ἀντιπροσ- 
φέρονται σ᾽ Αὐτὸν ὡς δῶρο ἀπὸ τὰ δῶρά Του. 


Ἡ Τεσσαρακοστή εἶναι περίοδος νηστείας. Τὸ ἐναρκτή- 
ριο σάλπισµα τὸ δίδει ἡ Κυριακὴ τῆς Τυροφάγου. Θέμα της 
εἶναι ἡ νηστεία. Ὑποθῆκες γιὰ τὸν ὀρθὸ τρόπο συµπεριφο- 
ρᾶς τῶν νηστευόντων πιστῶν δίδει τὸ ἀποστολικὸ καὶ τὸ 
εὐαγγελικὸ ἀνάγνωσμα: «Ὁ ἐσθίων τὸν ἐσθίοντα μὴ ἐξου- 
θενείτω καὶ ὁ μὴ ἐσθίων τὸν ἐσθίοντα μὴ κρινέτω» :: καὶ 
«ὅταν νηστεύητε μὴ γίνεσθε ὥσπερ οἱ ὑποκριταὶ σκυθρωποί... 
σὺ δὲ νηστεύων ἄλειψαί σου τὴν κεφαλὴν καὶ τὸ πρόσωπόν 
σου νίψαι, ὅπως μὴ φανῆς τοῖς ἀνθρώποις νηστεύων, ἀλλὰ 
τῷ Πατρί σου τῷ ἐν τῷ κρυπτῷ» ᾽. Τὴν σπουδαιότητα ὅμως 


1. ᾽Αποκρίσεις, ΝΒ΄. 
2. Ρωμ. 14, 3. 
3. Ματθ. 6, 18. 

τῆς νηστείας ὑπογραμμίζει κυρίως τὸ ἑορτολογικὸ θέμα τῆς 
ἡμέρας καὶ ἢ ὑμνογραφία ποὺ ἐμπνέεται ἀπὸ αὐτό: «Τῇ αὐτῇ 
ἡμέρᾳ», γράφει τὸ συναξάριο τοῦ Τριῳδίου, «ἀνάμνησιν ποι- 
ούμεθα τῆς ἀπὸ τοῦ Παραδείσου τῆς τρυφῆς ἐξορίας τοῦ πρω- 
τοπλάστου ᾿Αδάμ. 


Κόσμος γενάρχαις πικρὰ συνθρηνησάτω, 
βρώσει γλυκείᾳ συμπεσὼν πεπτωκόσι». 


Καὶ ἀναλύει κατωτέρω ὁ συντάκτης τοῦ συναξαρίου, 
πῶς οἱ πνευματοφόροι Πατέρες ἐννόησαν τὴν συσχέτισι 
αὐτὴ τῆς Κυριακῆς αὐτῆς πρὸς τὴν ὑπόθεσι τῆς νηστείας. 

Ὃ ᾿Αδὰμ ἐξεβλήθη ἀπὸ τὸν Παράδεισο, γιατὶ δὲν ἐτή- 
ρησε μία ἐντολὴ τοῦ Θεοῦ, ἐντολὴ ποὺ ἦταν ὅρος νηστείας: 
Νὰ μὴ φάγη ἀπὸ τὸν καρπὸ ἑνὸς δένδρου, τοῦ δένδρου τῆς 
γνώσεως '. Ὁ πρωτόπλαστος ὅμως δελεάσθηκε ἀπὸ τὸν πει- 
ρασμὸ καὶ παρέβη τὸν θεϊκὸ νόμο. Δὲν ἐνήστευσε. Τὸ πρῶτο 
παράγγελμα τοῦ Θεοῦ πρὸς τὸν ἄνθρωπο ἦταν ἑπομένως 
ὃ νόμος τῆς νηστείας, «τὸ τῆς νηστείας καλόν». Αν δὲν πα- 
ρέβαινε τὸν μοναδικὸ αὐτὸν κανόνα ὁ ᾿Αδάμ, θὰ ἐπετύγχανε 
τὴν θέωσι, θὰ ζοῦσε στὸν Παράδεισο τῆς τρυφῆς διὰ παντός. 
Ἡ τήρησις τῆς νηστείας θὰ ἔφερνε ζωή: ἡ παράβασις ἔφερε 
τὸν θάνατο. 


Τὰ θρηνητικὰ τροπάρια τῆς ἡμέρας ἀντλοῦν ἀπὸ τὸ 
πλούσιο αὐτὸ θέμα. Θρηνοῦν μαζὶ μὲ τὸν ᾿Αδὰμ γιὰ τὴν πτῶσι 
καὶ παρακινοῦν τοὺς πιστοὺς στὴν νηστεία καὶ στὴν ὑπακοὴ 
στὸν θεῖο νόμο γιὰ τὴν ἔγερσι: «᾿Επεὶ γοῦν διὰ τὸ μὴ ἅπαξ 
τὸν ᾿Αδὰμ νηστεῦσαι τοσαῦτα πεπόνθαμεν, προτίθεται νῦν ἡ 
τούτου ἀνάμνησις εἰς τὴν εἴσοδον τῆς ἁγίας Τεσσαρακοστῆς, 
ἵνα, μεμνημένοι ὅσον κακὸν τὸ μὴ νηστεῦσαι ἐπήγαγε, σπου- 
δάσωμεν τὴν νηστείαν περιχαρῶς ὑποδέξασθαι καὶ παρα- 
φυλάττειν, ὡς ἄν, οὗ ἠστόχησεν ὁ ᾿Αδάμ, τῆς θεώσεως δη- 
λαδή, ἡμεῖς δι᾽ αὐτῆς (διὰ τῆς νηστείας) ἐπιτύχωμεν» σημειώ- 
νει ὁ συναξαριστής. 





1. Γεν. 2, 16-17. 

Θὰ ψαλοῦν τέσσαρα χαρακτηριστικἁ τροπάρια. Τὰ δύο 
πρῶτα εἶναι τὸ πρῶτο καὶ τὸ τελευταῖο ἀπὸ τὰ στιχηρὰ προσ- 
όμοια τοῦ ἑσπερινοῦ τοῦ πλ. β’ ἤχου πρὸς τὸ «Ὅλην ἀπο- 
θέμενου»: 


«Ὁ πλάστης μου Κύριος 
χοῦν ἐκ γῆς προσλαβών με 
ζωηρῷ φυσήματι 

ψυχώσας ἐζώωσε 

καὶ ἐτίμησεν 

ἐπὶ γῆς ἄρχοντα 

ὁρατῶν ἁπάντων 

καὶ ἀγγέλοις ὁμοδίαιτον, 
Σατὰν δ᾽ ὁ δόλιος, 

ὀργάνῳ τῷ ὄφει χρησάμενος, 
ἐν βρώσει ἐδελέασε 

καὶ Θεοῦ τῆς δόξης ἐχώρισε 
καὶ τῷ κατωτάτῳ 

θανάτῳ παραδέδωκεν εἰς γῆν, 
ἀλλ᾽ ὡς δεσπότης καὶ εὔσπλαγχνος 
πάλιν ἀνακάλεσαι». 


«Αδάμ ἐξωστράκισται 
παρακοῇ Παραδείσου 

καὶ τρυφῆς ἐκβέβληται, 
γυναικὸς τοῖς ρήμασιν 
ἀπατώμενος 

καὶ γυμνὸς κάθηται 

τοῦ χωρίου οἴμοι! 

ἐναντίον ὀδυρόμενος. 

Διὸ σπουδάσωμεν 

πάντες τὸν καιρὸν ὑποδέξασθαι 
νηστείας, ὑπακούοντες 
εὐαγγελικῶν παραδόσεων: 
ἵνα διὰ τούτων, 

εὐάρεστοι γενόμενοι Χριστῷ, 

τοῦ Παραδείσου τὴν οἴκησιν 
πάλιν ἀπολάβωμεν». 


Τὸ τρίτο τροπάριο εἶναι κάθισμα μεσῴδιον τοῦ ὄρθρου, 
τοῦ δ΄ ἤχου, πρὸς τὸ «Κατεπλάγη Ἰωσήφ»: 


«᾿Ἐξεβλήθη ὁ ᾿Αδὰμ 

τοῦ Παραδείσου τῆς τρυφῆς 

διὰ βρώσεως πικρᾶς, 

ἐν ἀκρασίᾳ ἐντολὴν 

μὴ φυλάξας τὴν τοῦ δεσπότου καὶ κατεκρίθη 
ἐργάζεσθαι τὴν γῆν, ἐξ ἧς ἐλήφθη αὐτός, 
ἱδρῶτι δὲ πολλῷ ἐσθίειν ἄρτον αὐτοῦ. 

Δι᾽ ὃ ἡμεῖς ποθήσωμεν ἐγκράτειαν, 

ἵνα μὴ ἔξω θρηνήσωμεν 

τοῦ Παραδείσου, ὥσπερ ἐκεῖνος, 

ἀλλ᾽ εἰς αὐτὸν ἐλευσώμεθα». 


Καὶ ἕνα τελευταῖο τροπάριο: Εἶναι τὸ δεύτερο ἐξαπο- 
στειλάριο τοῦ ὄρθρου, προσόµοιον τοῦ «Τοῖς μαθηταῖς συν- 
έλθωμεν»: 


«᾽Αποικισθέντες, Κύριε, 
Παραδείσου τὸ πρῶτον 
διὰ τῆς ξύλου βρώσεως, 
ἀντεισήγαγες πάλην, 

διὰ σταυροῦ καὶ τοῦ πάθους 
σοῦ Σωτὴρ καὶ Θεέ µου, 
δι᾽ οὗ ἡμᾶς ὀχύρωσον 

τὴν νηστείαν πληρῶσαι 
ἁγνοπρεπῶς 

καὶ τὴν θείαν ἔγερσιν προσκυνῆσαι 
τὸ Πάσχα τὸ σωτήριον, 

σὲ τεκούσης πρεσβείαις». 


Καὶ στὰ τέσσαρα αὐτὰ τροπάρια, ὅπως καὶ σὲ ὁλόκληρο 
τὴν ὑμνογραφία τῆς ἡμέρας, ἡ ἔμφασις πίπτει στὸ σημεῖο 
ποὺ ἐπεσημάναμε προηγουμένως: Ὁ ᾿Αδὰμ διὰ τῆς βρώσεως 

ὶ διὰ ί οσπαθοῦν 
χάνει τὸν Παράδεισο’ οἱ πιστοὶ διὰ τῆς νηστείας πρ ; 


νὰ τὸν ξανακερδίσουν. 


Καὶ κατακλείοµε μὲ τὴν ὡραία ἀνακεφαλαιωτικὴ προσ- 


ευχὴ ποὺ κατακλείει τὸ συναξάριο τῆς ἡμέρας. Σὲ ὃν γραµ- 
ὀνο καὶ τὸν πόθο τοῦ χριστιανοὺ γιὰ τὸν 


μὲς ἐκφράζει τὸν π όνητη ἐλπίδα στὸ ἔλεος 


οὐράνιο Παράδεισο, ἀλλὰ καὶ τὴν ἀκλ. 
καὶ στὴν ἀγάπη τοῦ Θεοῦ: 
«Τῇ ἀφάτῳ σου εὐσπλαγχνίᾳ, Χριστὲ ὁ Θεὸς ἡμῶν, 
τῆς τρυφῆς τοῦ Παραδείσου ἡμᾶς καταξίωσον 
καὶ ἐλέησον, ὡς μόνος φιλάνθρωπος». 


(7 Μαρτίου 1970) 

Κυριακαὶ 
τῆς Μεγάλης Τεσσαρακοστῆς 


Ἡ πρώτη Κυριακὴ τῶν Νηστειῶν ἢ Κυριακὴ τῆς Ὄρ- 
θοδοξίας, μᾶς δίδει τὴν ἀφορμὴ νὰ ρίξωμε μιὰ ματιὰ στὸ 
ὅλο σύστημα τῶν Κυριακῶν τῆς Μεγάλης Τεσσαρακοστῆς. 
Χωρὶς αὐτὴν τὴν ἀναγνώρισι, γιὰ νὰ εἰποῦμε ἔτσι, τοῦ ἐδά- 
φους καὶ τὴν ἱστορικὴ ἀναδρομὴ στὴν γένεσι καὶ ἐξέλιξι 
τοῦ λειτουργικοῦ περιεχομένου τῶν Κυριακῶν αὐτῶν δὲν μπο- 
ροῦμε νὰ κατανοήσωμε τὴν μορφὴ καὶ τὸ νόημα τῆς περιό- 
δου αὐτῆς τοῦ ἐκκλησιαστικοῦ ἔτους. Εἶναι διπλὸ δηλαδὴ 
τὸ ἐνδιαφέρον τοῦ πράγματος: καὶ θεωρητικὸ - ἱστορικὸ 
καὶ πρακτικό, ἀφοῦ ἡ γνῶσίς του ἀποτελεῖ τὸ κλειδὶ γιὰ τὴν 
κατανόησι τῆς δομῆς τῆς ὅλης περιόδου τῶν Νηστειῶν. Τὸ 
θέμα εἶναι ἀρκετὰ πολύπλοκο, ἀλλὰ κατ᾽ ἀνάγκην θὰ πρέπῃ 
νὰ περάσωμε ἀπὸ τοὺς δαιδαλώδεις διαδρόμους τῆς μακρᾶς 
του ἐξελίξεως γιὰ νὰ ἀποκτήσωμε μία ἀκριβῆ ἐποπτεία καὶ 
κατὰ τὸ δυνατὸν σαφῆ γνῶσι. 


Στὴν περίοδο τῆς Τεσσαρακοστῆς μποροῦμε νὰ διακρί- 
νώμε ἀλλεπάλληλα στρώματα λειτουργικῶν παραδόσεων 
διαφόρων ἐποχῶν καὶ διαφόρου προελεύσεως. Ὑπάρχουν 
παμπάλαια στοιχεῖα, ἀλλὰ καὶ ἄλλα κατὰ πολὺ νεώτερα. 
Μποροῦν νὰ διακριθοῦν ἱεροσολυμιτικὲς καταβολὲς καὶ κων- 
σταντινουπολιτικὲς ἐπεξεργασίες καὶ προσθῆκες. Τὰ παλαιὰ 
στοιχεῖα πολλὲς φορὲς ὑποχωροῦν ἐντελῶς καὶ διακρίνοµε 
μόνο τὰ ἴχνη τῶν. ἼΑλλοτε πάλι διατηροῦνται, ἰδίᾳ στὶς κα- 
θημερινὲς τῆς Τεσσαρακοστῆς. Τὰ νεώτερα στοιχεῖα, σὰν 
πιὸ ζωτικά, ἢ ἐπικρατοῦν καὶ κυριαρχοῦν ἢ ἀναμιγνύονται 

μὲ τὰ παλαιότερα καὶ ἡ συνύπαρξις αὐτὴ γεννᾷ ἕνα σωρὸ 
ἐρωτηματικὰ καὶ ἱστορικὰ προβλήματα. Σχεδὸν ὅλες οἱ ἐπο- 
χὲς καὶ ὅλοι οἱ ἐκκλησιαστικοὶ ὑμνογράφοι ἀντιπροσωπεύ- 
ονται στὶς ἀκολουθίες τῶν ἡμερῶν τῆς Τεσσαρακοστῆς. Παρὰ 
τὸ παράδοξο αὐτὸ μωσαϊκό, διακρίνει κανεὶς μία γενικὴ κα- 
τευθυντήριο γραμμὴ καὶ μία σχετικὴ ἑνότητα. Αὐτὴ ὀφείλεται 
στὸ γεγονὸς ὅτι ἐνωρὶς εἶχε ἀποκρυσταλλωθῆ τὸ βασικὸ 
διάγραμμα τῆς περιόδου αὐτῆς καὶ εἶχαν ἐξ ἀρχῆς καθορισθῆ 
οἱ σκοποί της. Γιὰ τὸν λόγο αὐτὸν τὰ ἐπὶ μέρους στοιχεῖα, 
καὶ αὐτὰ τὰ μεταγενέστερα, ἐνετάσσοντο ἅμα τῇ εἰσαγωγῇ 
τῶν στὸ ὅλο της πλαίσιο. 


Οἱ Κυριακὲς τῆς Τεσσαρακοστῆς εἶναι πέντε καὶ ἀρι- 
θμοῦνται κατὰ σειρὰν ἀπὸ τὴν πρώτη Κυριακὴ μέχρι τὴν πρὸ 
τῶν Βαΐων, ὡς Α΄, Β’, Γ΄, Δ’ καὶ Ε΄ Κυριακὴ τῶν Νηστειῶν. 
Τὰ ἀρχικὰ ἑορτολογικὰ θέματα τῶν Κυριακῶν αὐτῶν εἶχαν 
διαμορφωθῆ προφανῶς στὰ Ἱεροσόλυμα. Ὅπως εἴδαμε νὰ 
γίνεται στὶς τρεῖς προπαρασκευαστικὲς Κυριακές, ἔτσι καὶ 
ἐδῶ ἡ ὅλη ὑμνογραφία τῆς Κυριακῆς εἶχε ὡς θέµα τὴν εὐαγ- 
γελικὴ περικοπή, ποὺ ἦταν σύμφωνος μὲ τὰ βασικὰ θέματα 
τῆς Τεσσαρακοστῆς. ᾿Αλλὰ καὶ ἡ ὑμνογραφία τῆς ἑβδομάδος 
ποὺ ἐπακολουθοῦσε ἐστηρίζετο κατὰ τὸ πλεῖστον στὸ θέμα 
τῆς Κυριακῆς. Ἔτσι ἡ Τεσσαρακοστὴ ἀπετελεῖτο ἀπὸ πέντε 
ἐπὶ μέρους κύκλους, κάθε ἕνας ἀπὸ τοὺς ὁποίους εἶχε ἕνα 
ἰδιαίτερο θέμα. 

Ἡ πρώτη Κυριακὴ ἦταν ἀφιερωμένη στὴν μνήμη τῶν 
προφητῶν, σὲ συνάρτησι προφανῶς πρὸς τὸ θέμα τῆς προ- 
ηγουμένης Κυριακῆς, τὴν πτῶσι δηλαδὴ τῶν πρωτοπλάστων. 
Τὰ δύο πρῶτα στιχηρὰ τοῦ ἑσπερινοῦ («Σὲ τὸν ἀκατάληπτον 
...». καὶ «Λόγῳ σε κηρύξαντες...»), τὸ δοξαστικὸ τῆς 
λιτῆς («Χαίρετε προφῆται τίμιοι...») καὶ τὸ δοξαστικὸ 
τῶν αἴνων («Μωσῆς τῷ καιρῷ τῆς ἐγκρατείας... .»), καθὼς 
καὶ μερικὰ ἰδιόμελα ποὺ ψάλλονται τὶς καθημερινὲς τῆς Β΄ 
ἑβδομάδος, εἶναι λείψανα τῆς ἀρχικῆς ὑμνογραφίας τῆς ἡμέ- 
ρας. Ἐπίσης καὶ τὸ ἀποστολικὸ ἀνάγνωσμα, ποὺ ἀναφέρεται 

στοὺς ἀγῶνας καὶ τὰ πάθη τῶν προφητῶν 1, τὸ εὐαγγελικὸ 
ἀνάγνωσμα, ποὺ ὁμιλεῖ γιὰ τὴν ἀναγνώρισι στὸ πρόσωπο 
τοῦ Ἰησοῦ ἀπὸ τοὺς μαθητὰς τοῦ προκηρυχθέντος ἀπὸ τοὺς 
προφῆτες Μεσσίου 5, καθὼς καὶ τὸ προκείµενο («Εὐλογητὸς 
εἶ, Κύριε, ὁ Θεὸς τῶν πατέρων ἡμῶν») καὶ τὸ ἀλληλουά- 
ριο («Μωυσῆς καὶ ᾿Ααρὼν ἐν τοῖς ἱερεῦσιν αὐτοῦ»), ποὺ προη- 
γοῦνται τῶν ἀναγνωσμάτων αὐτῶν, προέρχονται καὶ αὐτὰ 
ἀπὸ τὸ παλαιὸ αὐτὸ στρῶμα τοῦ ἀρχικοῦ της περιεχομένου. 

Κατὰ τὴν δευτέρα Κυριακὴ ἀνεγινώσκετο ἣ παραβολὴ 
τοῦ ἀσώτου υἱοῦ 5. Τὸ θέμα αὐτὸ ἔχει σήμερα λησμονηθῆ. 
Τὰ τριῴδια ὅμως καὶ τὰ ἰδιόμελα τῆς ἑβδομάδος ποὺ ἐπακο- 
λουθεῖ εἶναι ὅλα ἐμπνευσμένα ἀπὸ τὴν παραβολὴ αὐτή. 

Τὴν τρίτη Κυριακὴ κυριαρχοῦσε τὸ θέμα τῆς μετανοίας 
τοῦ τελώνου καὶ ἐδιαβάζετο ἡ σχετικὴ παραβολὴ ἀπὸ τὸ 
Εὐαγγέλιο". Σήμερα μένει μόνο τὸ δοξαστικὸ τῶν αἴνων 
(«Τὴν ὑψηλόφρονα γνώμην... .. ») καὶ πολλὰ ἰδιόμελα στὶς 
ἀκολουθίες τῆς Δ’ ἑβδομάδος. 

Ἡ τετάρτη Κυριακὴ ἦταν ἀφιερωμένη στὴν παραβολὴ 
τοῦ καλοῦ Σαμαρείτου, στὸν «ἐμπεσόντα εἰς τοὺς λ.ηστάς» δ, 
Ἐδῶ διετηρήθη ὃ κανὼν κατὰ τὴν Κυριακὴ καὶ ἰδιόμελα καὶ 
τριῴδια μέσα στὴν ἑβδομάδα. Τὸ ἴδιο καὶ κατὰ τὴν πέμπτη 
Κυριακή, ποὺ ἀνεγινώσκετο ἡ παραβολὴ τοῦ πλουσίου καὶ 
τοῦ Λαζάρου 6, Καὶ πάλι ἔχομε ἕνα κανόνα τὴν Κυριακἠ καὶ 
τριῴδια καὶ ἰδιόμελα κατὰ τὶς καθημερινὲς ἀκολουθίες τῆς 
5΄ ἑβδομάδος, ποὺ ἀναφέρονται στὸν πλούσιο καὶ τὸν Λάζαρο. 


Τὰ σημερινὰ ἑορτολογικὰ θέματα τῶν Κυριακῶν αὐτῶν 
εἶναι διαφορετικά: Ἡ πρώτη Κυριακὴ εἶναι ἡ Κυριακὴ τῆς 
᾿Ὀρθοδοξίας, ἡ δευτέρα εἶναι ἀφιερωμένη στὴν μνήμη τοῦ 





1. Εβρ. 11, 24 - 26. 32 - 40. 
2. Ιω. 1, 44 - 52. 

3, Λουκ. 15, 11 - 32. 

4. Αουκ. 18, 10 - 14. 

5. ουκ. 18, 18 - 27. 

6. ουκ. 16, 19 - 31. 

Γρηγορίου Παλαμᾶ, ἡ τρίτη εἶναι ἡ Κυριακὴ τῆς Σταυρο- 
προσκυνήσεως, ἡ τετάρτη ἔχει ἀφιερωθῆ στὴν μνήμη τοῦ 
Ἰωάννου τῆς Κλίμακος καὶ ἡ πέμπτη στὴν ὁσία Μαρία τὴν 
Αἰγυπτία. Ἡ ἀντικατάστασις τῶν ἀρχικῶν θεμάτων μὲ τὰ 
νεώτερα ἔγινε ἀργότερα στὴν Κωνσταντινούπολι κατὰ στα- 
διακὸ τρόπο, ἀπὸ τὸν 5’ μέχρι καὶ τὸν ΙΔ΄’ αἰῶνα. Δὲν εἶναι 
εὔκολο νὰ προσδιορισθοῦν τὰ βαθύτερα αἴτια τῶν µεταρρυ- 
θμίσεων αὐτῶν, οὔτε καὶ ὁ ἀκριβὴς χρόνος κατὰ τὸν ὁποῖο 
ἔλαβαν χώραν, τοὐλάχιστον στὶς περισσότερες περιπτώσεις. 
Ἕνας λόγος φαίνεται ὅτι ἦταν ἡ προσπάθεια νὰ μποῦν στὶς 
Κυριακὲς τῆς Τεσσαρακοστῆς ἀναγνώσματα ἀπὸ τὸ Κατὰ 
Μάρκον Εὐαγγέλιο, ποὺ δὲν ἀνεγινώσκετο κατὰ τὰς ἄλλας 
περιόδους τοῦ ἔτους. Ἔτσι ὅμως τὰ ἑορτολογικὰ θέµατα τῶν 
Κυριακῶν αὐτῶν στερήθηκαν τὸ ἀπαραίτητο βιβλικὸ ὑπό- 
βαθρο, ποὺ τοὺς ἔδιδε ἡ ἀνάγνωσις τῆς παραβολῆς τοῦ Τε- 
λώνου καὶ Φαρισαίου, τοῦ ᾿Ασώτου, τοῦ καλοῦ Σαμαρείτου 
καὶ τοῦ πλουσίου καὶ τοῦ Λαζάρου, ποὺ ὅλες ἀνήκουν στὸ 
Κατὰ Λουκᾶν Εὐαγγέλιο. Δεύτερος ἴσως λόγος εἶναι ἡ ἀνά- 
πτυξις τῆς τιμῆς τῶν ἁγίων. Κατὰ τὴν Τεσσαρακοστὴ ἁπη- 
γορεύετο ὁ ἑορτασμὸς τῆς μνήμης τῶν. Οἱ Κυριακὲς ὅμως 
καὶ τὰ Σάββατα ἀποτελοῦσαν ἐξαίρεσι' ἦσαν σὰν νησίδες 
ἢ δάσεις στὴν ἔρημο τῆς Τεσσαρακοστῆς. Σὲ μερικὰ μάλι- 
στα µέρη δὲν τὶς ἀριθμοῦσαν στὶς σαράντα ἡμέρες τῆς νη- 
στείας. Σ᾽ αὐτὲς λοιπὸν θὰ ἔπρεπε νὰ μεταφερθῇ ἡ μνήμη ὡρι- 
σμένων μεγάλων ἁγίων, ποὺ ἐνέπιπτε στὶς καθημερινὲς τῆς 
Τεσσαρακοστῆς. Πολὺ περισσότερο, ἂν τὸ παράδειγµα τῶν 
ἁγίων ταίριαζε μὲ τὴν περίοδο τῶν Νηστειῶν. Ἔτσι μετεφέρ- 
θη ἡ μνήμη τῆς ὁσίας Μαρίας τῆς Αἰγυπτίας ἀπὸ τὴν 1η 
Απριλίου καὶ προεβλήθη ὡς παράδειγµα μετανοίας τὴν Ε΄ 
Κυριακὴ τῶν Νηστειῶν, τὴν παλαιὰ Κυριακὴ τοῦ πλουσίου 
καὶ τοῦ Λαζάρου. “Ομοίως καὶ ἡ μνήμη τοῦ ὁσίου Ἰωάννου 
τῆς Κλίμακος ἀπὸ τὴν 30ὴ Μαρτίου στὴν Δ’ Κυριακὴ τῶν 
Νηστειῶν, Πιθανὸν καὶ ἡ ἑορτὴ τῆς Σταυροπροσκυνήσεως 
τῆς Γ΄ Κυριακῆς τῶν Νηστειῶν προέρχεται ἀπὸ μεταφορὰ 
τῆς ἑορτῆς τῆς εὑρέσεως τοῦ τιμίου Σταυροῦ (6 Μαρτίου). 

Τὸ θέµα τῆς Α΄ Κυριακῆς τὸ ἔδωσε τὸ γεγονὸς τῆς ἀναστη- 
λώσεως τῶν ἁγίων εἰκόνων, ποὺ ἔγινε κατὰ τὴν ἡμέρα αὐτὴ 
τὸ ἔτος 843 ἐπὶ Θεοδώρας τῆς Αὐγούστης. Στὴν Β΄ Κυριακὴ 
ἐτοποθετήθη ἡ μνήμη τοῦ ἁγίου Γρηγορίου τοῦ Παλαμᾶ, 
εἴτε κατ᾽ ἀναλογίαν πρὸς τὸν ἐπίσης ἀσκητὴ ὅσιο Ἰωάννη 
τῆς Κλίμακος, εἴτε σὰν ἐπέκτασις τοῦ θέματος τῆς Α΄ Κυρια- 
κῆς, τῆς Κυριακῆς τῆς ᾿Ὀρθοδοξίας. Ὃ ἅγιος Γρηγόριος 
ὑπῆρξε ὑπερασπιστὴς καὶ στῦλος τῆς ὀρθοδόξου πίστεως. 
Τὰ παλαιὰ ἀναγνώσματα τῆς Β΄ καὶ Γ΄ Κυριακῆς τῶν Νη- 
στειῶν, ἴσως καὶ μέρος τῆς παλαιᾶς ὑμνογραφίας τῶν Κυρια- 
κῶν αὐτῶν, μετεφέρθησαν στὶς δύο μεταγενέστερες προπα- 
ρασκευαστικὲς Κυριακὲς τῆς Τεσσαρακοστῆς, τὴν Κυρια- 
κὴ τοῦ Τελώνου καὶ Φαρισαίου καὶ τοῦ ᾿Ασώτου. 


Θὰ σταθοῦμε γιὰ λίγο στὸ ἐπίκαιρο θέμα τῆς Κυριακῆς 
τῆς Ορθοδοξίας. Καὶ πρῶτα θὰ ἀκούσωμε δύο τροπάρια ἀπὸ 
τὴν παλαιὰ ὑμνογραφία τῆς ἡμέρας αὐτῆς. Τὸ πρῶτο εἶναι 
τὸ δεύτερο προσόμοιο τοῦ ἑσπερινοῦ τοῦ πλ. β΄ ἤχου πρὸς 
τὸ «Ὅλην ἀποθέμενοι». Τὸ δεύτερο εἶναι ἰδιόμελο τοῦ ἰδίου 
ἤχου καὶ ψάλλεται ὡς δοξαστικὸ τῶν αἴνων. Στὸ πρῶτο τὸ 
ἔργο τῶν προφητῶν συναρτᾶται πρὸς τὰ θέματα τῆς Τεσσα- 
ρακοστῆς, ἐν συνδυασμῷ πρὸς τὰ παθήματά των, γιὰ τὰ ὁποῖα 
κάμνει λόγο ὁ ᾿Απόστολος τῆς ἡμέρας, καὶ τὴν λατρεία τοῦ 
Θεοῦ καὶ τὴν ἄσκησι, ποὺ διαποτίζουν τὴν περίοδο τοῦ Τριῳ- 
δίου. Στὸ δεύτερο ὁ Μωυσῆς, ὁ Ἠλίας καὶ οἱ τρεῖς παῖδες 
προβάλλονται ὡς παραδείγματα νηστευτῶν, πάλι σὲ συνάρ- 
τησι πρὸς τὸ βασικὸ θέμα τοῦ Τριφδίου, τὴν νηστεία: 


«Λόγῳ σε κηρύξαντες 

οἱ θεηγόροι προφῆται 

καὶ ἔργοις τιμήσαντες, 
ἀτελεύτητον ζωὴν 
ἑκαρπώσαντο: 

τῇ γὰρ κτίσει, δέσποτα, 
παρὰ σὲ τὸν κτίσαντα 

μὴ λατρεύειν καρτερήσαντες, 

τὸν κόσμον ἅπαντα 

εὐαγγελικῶς ἀπεστράφησαν 

καὶ σύμμορφοι γεγόνασιν 

οὗπερ προηγόρευσαν πάθους σου. 
Ὧν ταῖς ἱκεσίαις 

ἀξίωσον ἀμέμπτως διελθεῖν 

τῆς ἐγκρατείας τὸ στάδιον, 

μόνε πολυέλεε», 


«Μωσῆς τῷ καιρῷ τῆς ἐγκρατείας 

νόμον ἐδέξατο καὶ λαὸν ἐπεσπάσατο: 

Ἠλίας νηστεύσας οὐρανοὺς ἀπέκλεισε' 
τρεῖς δὲ παῖδες ᾿Αβραμιαῖοι 

τύραννον παρανομοῦντα διὰ νηστείας ἐνίκησαν. 
Δι᾽ αὐτῆς καὶ ἡμᾶς, Σωτήρ, 

ἀξίώσον τῆς ἀναστάσεως τυχεῖν 

οὔτω βοῶντας: Αγιος ὁ Θεός, ἅγιος ἰσχυρός, 
ἅγιος ἀθάνατος, ἐλέησον ἡμᾶς». 


᾿Απὸ τὸ δεύτερο θέμα τῆς Κυριακῆς αὐτῆς, τὴν ἀναστή- 
λωσι τῶν ἁγίων εἰκόνων, φέρνομε τρία χαρακτηριστικἁ 
τροπάρια. Τὸ πρῶτο εἶναι τὸ πρῶτο στιχηρὸ τῶν αἴνων, τοῦ 
δ᾽ ἤχου, πρὸς τὸ «Ἔδωκας σημείωσιν». Τὰ δύο ἄλλα εἶναι τὰ 
δύο πρῶτα τροπάρια ἀπὸ τὴν α΄ ᾠδὴ τοῦ κανόνος τοῦ πλ. 
β΄ ἤχου, μὲ εἱρμὸ τὸ «Βοηθὸς καὶ σκεπαστής», ποὺ ἐψάλλετο 
ἄλλοτε στὴν λιτανεία τῶν ἁγίων εἰκόνων. Ὅπως καὶ ὅλη ἡ 
ὑμνογραφία ποὺ ἀναφέρεται στὴν ἀναστήλωσι τῶν ἁγίων 
εἰκόνων, ἔτσι καὶ τὰ τροπάρια αὐτὰ εἶναι γραμμένα ἀπὸ ἀν- 
θρώπους ποὺ ἔζησαν τὴν μεγάλη διαμάχη καὶ ἔνοιωσαν τὴν 
ἔντονη ἱερὴ χαρὰ τῆς νίκης τῆς ὀρθῆς πίστεως. Ὃ κανὼν 
μάλιστα εἶναι ποίημα τοῦ πρωταγωνιστοῦ καὶ ἡρωϊκοῦ 
ὑποστηρικτοῦ τῶν εἰκόνων, τοῦ ὁσίου Θεοδώρου τοῦ Στου- 
δίτου. Εἶναι νικητήρια ἄσματα, πἀιᾶνες χαρᾶς. Ἡ Ἐκκλησία 
σὰν νύμφη στολίζεται μὲ τὴν ἱερὰ στολὴ τῶν εἰκόνων, ποὺ 
τῆς εἶχε ἀφαιρεθῆ ἀπὸ τοὺς εἰκονομάχους, καὶ πανηγυρίζει 

γιὰ τὴν νίκη της κατὰ τῶν αἱρετικῶν καὶ τὴν ἐπικράτησι τῆς 
ὀρθῆς πίστεως, τῆς ᾿Ὀρθοδοξίας, 


«Ἐν σοὶ νῦν ἀγάλλεται 

ἣ Ἐκκλησία, φιλάνθρωπε, 
τῷ νυμφίῳ καὶ κτίστῃ αὐτῆς 
τῷ ταύτην θελήματι 
θεοπρεπεστάτῳ 

ἐξ εἰδώλων πλάνης 
λυτρωσαμένῳ καὶ σαὐτῷ 
ἁρμοσαμένῳ τιμίῳ αἵματι, 
φαιδρῶς ἀπολαμβάνουσα 
τὴν ἱερὰν ἀναστήλωσιν 
τῶν εἰκόνων καὶ χαίρουσα 
σὲ ὑμνεῖ καὶ δοξάζει πιστῶς». 


«Χαριστήριον ᾠδὴν 

τῷ εὐεργέτῃ Θεῷ τῶν ὅλων 
ἄσωμεν, πιστοί, ὅτι ἤγειρεν ἡμῖν 
σωτήριον κέρας 

βασιλείαν κραταιάν, 

ὀρθοδοξίας πρόμαχον». 


«Ἐπεφάνη ἀληθῶς 

ἡ θεία χάρις τῇ οἰκουμένῃ, 
δόξα καὶ τιμὴ πεφανέρωται νῦν, 
σκιρτᾷ Ἐκκλησία, 

δεξαμένη τὴν στολὴν 

τῆς ἑαυτῆς γυμνώσεως». 


|4 Μαρτίου 1970) 


5 
᾿Ακολουθία τῆς Τεσσαροκοστῆς 


Ἂν θέλῃ νὰ ζήσῃ κανεὶς τὸν λειτουργικὸ πλοῦτο, τὸ 
θαυμαστὸ μυστικὸ μεγαλεῖο τῆς Μεγάλης Τεσσαρακοστῆς, 
πρέπει νὰ προσπαθήσῃ νὰ ξεφύγῃ ἀπὸ τὴν ἐπιφάνειά της. 
Ἐπιφάνεια εἶναι αὐτὸ ποὺ βλέπομε καὶ ποὺ γνωρίζομε ὅλοι 
μας κατὰ τὶς Κυριακὲς τῆς Τεσσαρακοστῆς. Ἔχουν πράγματι 
κάτι τὸ ἰδιαίτερο οἱ Κυριακὲς αὐτὲς ἀπὸ τὶς ἄλλες Κυριακὲς 
τοῦ ὑπολοίπου ἔτους. Τὰ εἰδικὰ ξορτολογικὰ θέματα, ἡ ὑμνο- 
γραφία των, ἡ λειτουργία τοῦ Μεγάλου Βασιλείου, ποὺ τε- 
λεῖται ἀντὶ τῆς λειτουργίας τοῦ Χρυσοστόμου, δίδουν σ᾽ αὖ- 
τὲς ἕνα ξεχωριστὸ χρῶμα. ᾿Αλλά, ὅπως εἴπαμε καὶ στὴν προ- 
ηγουμένη ἐκπομπή, οἱ Κυριακὲς τῆς Τεσσαρακοστῆς εἶναι 
ὀάσεις µέσα σ᾽ αὐτήν. Κατ’ οὐσίαν βρίσκονται ἔξω ἀπὸ αὐτήν. 
Τὴν γοητεία τῆς ἀληθινῆς Τεσσαρακοστῆς θὰ τὴν αἰσθανθῇ 
κανεὶς μέσα στὸ «πέλαγος» ἢ στὴν «αὐχμηρὰ ἔρημο», ὅπως 
τὴν ὀνομάζουν οἱ Πατέρες, αὐτῆς τῆς ἰδίας τῆς Τεσσαρα- 
κοστῆς, δηλαδὴ τῶν καθημερινῶν, ἀπὸ τὴν Δευτέρα ὡς τὴν 
Παρασκευὴ τῶν ἓξ ἑβδομάδων ποὺ τὴν ἀποτελοῦν. 

Ἡ Ἐκκλησία µας στὶς μοναστηριακὲς ἀκολουθίες εἶδε 
πάντοτε ἕνα ἰδεώδη τρόπο λατρείας, γιαυτὸ καὶ σὺν τῷ χρόνῳ 
ἀντικατέστησε τὶς παλαιὲς ἰδιαίτερες ἐνοριακὲς ἀκολουθίες 
μὲ τὶς μοναχικές. Ἰδιαιτέρως ὅμως κατὰ τὴν Τεσσαρακοστὴ 
προσεπάθησε νὰ μεταφέρῃ τὴν λατρεία τῶν μοναστηρίων 
στοὺς κοσμικοὺς ναούς. ᾿Αφοῦ οἱ πιστοὶ δὲν μποροῦσαν νὰ 
βγοῦν στὴν ἔρημο, μετέφερε τὶς ἀκολουθίες τῆς ἐρήμου στὶς 
πόλεις. Θέλησε τὶς κατανυκτικὲς αὐτὲς ἡμέρες νὰ κάμῃ 
τὰ λαϊκά µέλη της νὰ γευθοῦν τὶς μυστικὲς καλλονὲς τῶν μο- 
ναστηριακῶν ἀκολουθιῶν' νὰ κάμῃ λίγο μοναχοὺς τοὺς λαϊ- 

κοὺς πιστούς. Καὶ δὲν εἶχε ἄδικο. Στὸ σύστημα τῶν µοναχι- 
κῶν ἀκολουθιῶν τῆς περιόδου τῆς Νηστείας εὑρίσκεται τὸ 
ἀποκορύφωμα ὁλοκλήρου τοῦ ἔτους. Λίγοι ἀπὸ τὸν λαὸ µπο- 
ροῦν νὰ τὶς παρακολουθήσουν. Δὲν ἔχουν οὔτε τὸν διαθέσιμο 
χρόνο, οὔτε πολλὲς φορὲς καὶ τὴν ἁπαραίτητο ψυχικὴ διά- 
θεσι. ᾿Αντιθέτως στὶς μονές, ὅπου ἡ λατρεία τοῦ Θεοῦ ἀπο- 
τελεῖ τὸ κέντρο τῆς ζωῆς τῶν μοναχῶν καὶ τὸ βασικὸ ἐνδια- 
φέρον τῶν ἀφιερωμένων αὐτῶν ἀνθρώπων, ἡ ἐκκλησιαστικὴ 
ἀκολουθία τῆς περιόδου τῆς Τεσσαρακοστῆς γίνεται τὸ ἐν- 
τρύφημα καὶ ἡ μοναδικὴ σχεδὸν ἀπασχόλησις τῶν πατέρων. 

Θὰ προσπαθήσωμε νὰ δώσωμε μία ἀσθενῆ σκιαγραφία 
τοῦ λειτουργικοῦ περιεχομένου μιᾶς ἡμέρας τῆς Τεσσαρα- 
κοστῆς. Ἂς γίνωμε καὶ ἡμεῖς μέτοχοι τῆς μοναχικῆς ψαλ.- 
μῳδίας, ἔστω καὶ γιὰ λίγα λεπτὰ τῆς ὥρας. 

Κατὰ βάσιν οἱ ἀκολουθίες τῆς Τεσσαρακοστῆς εἶναι 
καὶ κατὰ τὸν ἀριθμὸ καὶ κατὰ τὸ διάγραμμα οἱ ἴδιες μὲ τὶς 
μοναχικὲς ἀκολουθίες τοῦ ὑπολοίπου ἔτους. ᾿Εκεῖνο ποὺ τὶς 
διακρίνει εἶναι τὸ πιὸ ἀρχαϊκό των περιεχόμενο, ἡ παρεμ- 
βολὴ κατανυκτικῶν τροπαρίων καὶ τὸ ἰδιαίτερο μῆκος ποὺ 
προσλαμβάνουν μὲ τὴν προσθήκη περισσοτέρων ψαλμῶν, 
ἀναγνώσεων καὶ ἄλλων λειτουργικῶν στοιχείων. Οἱ ἀκολου- 
θίες ἀριθμοῦνται σὲ ἑπτά, κατὰ τὸ ψαλμικὸ «Ἑπτάκις τῆς 
ἡμέρας ἤνεσά σε», ἀλλὰ στὴν οὐσία εἶναι περισσότερες. 
Ἡ εὐλάβεια τῶν μοναχῶν θέλησε νὰ τὶς ἐπαυξήσῃ μὲ 
προσθῆκες καὶ ἄλλων ἀκολουθιῶν, ἔτσι ὥστε ἡ δοξολογία 
τοῦ Θεοῦ κατὰ τὴν πιὸ ἱερὰ περίοδο τοῦ ἔτους νὰ εἶναι σχε- 
δὸν ἀκατάπαυστη. Κάθε μία ἀκολουθία ἀντιστοιχεῖ σὲ μία ὧρι- 
σμένη περίοδο τῆς ἡμέρας ἢ τῆς νυκτός. Εἶναι ἕνας σταθμὸς 
προσευχῆς ποὺ καθαγιάζει ἕνα τμῆμα τοῦ εἰκοσιτετραώρου. 


Ἡ προσευχὴ ἀρχίζει μὲ τὴν ἀκολουθία τοῦ μεσονυκτι- 
κοῦ' τὰ μεσάνυκτα θεωροῦνται ὡς ὁ πιὸ κατάλληλος γιὰ τὴν 
προσευχὴ χρόνος. Μέσα στὴν ἡσυχία καὶ στὴν γαλήνη τοῦ 


1. Ψαλμ. 118, 164. 

κόσμου οἱ μοναχοὶ ἀγρυπνοῦν καὶ προσεύχονται. Περιμένουν 
τὴν ἔλευσι τοῦ Νυμφίου, τοῦ Χριστοῦ, ποὺ ἔρχεται, κατὰ τὸ 
Εὐαγγέλιο, «μέσης νυκτός» 1. 

Στὴν ἀκολουθία τοῦ μεσονυκτικοῦ συνάπτεται ἡ ἀκολου- 
θία τοῦ ὄρθρου, ἡ ἑωθινὴ προσευχή. ᾿Απὸ τὶς ἰδιορρυθμίες 
ποὺ προσιδιάζουν στὴν Τεσσαρακοστὴ θὰ ἰδοῦμε δύο χαρα- 
κτηριστικὰ σημεῖα: τὴν ψαλμῳδία τοῦ «᾿Αλληλούϊα» μὲ τὰ 
τριαδικὰ καὶ τὸ φωταγωγικό. Τὸ «᾿Αλληλούϊα» ψάλλεται 
στὸν ἦχο τῆς ἑβδομάδος σὰν ἐπῳδὸς τῆς ᾠδῆς τοῦ Ἠσαΐου 
«Ἐκ νυκτὸς ὀρθρίζει τὸ πνεῦμά µου πρὸς σέ, ὁ Θεός» 5. 
Τὰ τροπάρια ποὺ τὸ συνοδεύουν, τὰ τριαδικά, ἀποτελοῦν μία 
θαυμαστὴ συμφωνία μὲ τὸ «᾿Αλληλούϊα» καὶ τὴν ᾠδὴ τοῦ 
Ἠσαΐου. Εἶναι ἡ πρώτη ψαλμῳδία ποὺ ἀκούεται στοὺς ναοὺς 
μέσα στὸ σκότος καὶ στὴν σιγὴ τῆς νυκτός. Ὅλα μαζὶ συνι- 
στοῦν μία προτροπή, μία πρόσκλησι πρὸς δοξολογίαν τοῦ 
τριαδικοῦ Θεοῦ ἀπὸ ὁλόκληρο τὴν κτίσι. Οἱ ἄνθρωποι ἑνώ- 
νονται μὲ τοὺς ἀγγέλους γιὰ νὰ ψάλουν τὸν τρισάγιο ὕμνο 
στὴν τρισυπόστατο Θεότητα: «Άγιος, ἅγιος, ἅγιος». Πιὸ κα- 
τάλληλος ἐναρκτήριος ὕμνος γιὰ τὴν ἀπαρχὴ τῆς δοξολογίας 
δὲν ἦταν δυνατὸν νὰ εὑρεθῇ. «᾿Αλληλούϊα» - Αἰνεῖτε τὸν 
Θεόν. Ἡ Τεσσαρακοστὴ εἶναι ἡ περίοδος τοῦ «᾿Αλληλού- 
ἴα» - τοῦ αἴνου τοῦ Θεοῦ. Θὰ ψαλῇ τὸ «᾿Αλληλούϊα» μὲ τοὺς 
στίχους του καὶ τὰ τριαδικὰ τροπάρια τοῦ α΄ ἤχου: 


«Σωματικαῖς μορφώσεσι 

τῶν ἀσωμάτων δυνάμεων 

πρὸς νοερὰν καὶ ἄῦλον ἀναγόμενοι ἔννοιαν 
καὶ τρισαγίῳ μελῳδήματι, 

τρισυποστάτου Θεότητος 

ἐκδεχόμενοι ἔλλαμψιν, 

χερουβικῶς βοήσωμεν τῷ μόνῳ Θεῷ: 
"Αγιος, ἅγιος, ἅγιος εἶ ὁ Θεὸς ἡμῶν, 
προστασίαις τῶν ἀσωμάτων, ἐλέησον ἡμᾶς». 





1. ΛΜΙτθ. 25, 6. 
2, ᾿Ησ. 26, 9-15. 


«Μετὰ πασῶν τῶν οὐρανίων δυνάµεων 
χερουβικῶς τῷ ἐν ὑψίστοις βοήσωμεν 
τὸν τρισάγιον ἀναπέμποντες αἶνον' 
"Άγιος, ἅγιος, ἅγιος εἶ ὁ Θεὸς ἡμῶν, 
πρεσβείαις τῶν ἁγίων σου ἐλέησον ἡμᾶς». 


«Ἐξεγερθέντες τοῦ ὕπνου 

προσπίπτομέν σοι, ἀγαθέ, 

καὶ τῶν ἀγγέλων τὸν ὕμνον βοῶμέν σοι, δυνατέ: 
"Άγιος, ἅγιος, ἅγιος εἶ ὁ Θεὸς ἡμῶν, 

πρεσβείας τῆς Θεοτόκου ἐλέησον ἡμᾶς». 


Πρὸς τὸ τέλος τοῦ ὄρθρου χαιρετίζεται ἡ ἔλευσις τοῦ 
φωτὸς τῆς ἡμέρας. Τότε ψάλλονται τὰ φωταγωγικὰ τροπάρια, 
ἕνα γιὰ τὸν κάθε ἦχο. ᾿Αποτελοῦν εὐχαριστία γιὰ τὴν ἀπο- 
στολὴ τοῦ ὑλικοῦ φωτὸς καὶ δέησι γιὰ τὴν ἔκχυσι τοῦ νοητοῦ 
φωτός, τοῦ φωτισμοῦ τοῦ Χριστοῦ, στὶς ψυχές µας. Θὰ ψαλῇ 
τὸ φωταγωγικὸ τοῦ α’ ἤχου: 


«Ὁ τὸ φῶς ἀνατέλλων, Κύριε, 

τὴν ψυχήν µου καθάρισον 

ἀπὸ πάσης ἁμαρτίας 

προστασίαις, Κύριε, τῶν ἀσωμάτων 
καὶ σῶσόν με». 


Οἱ ἀκολουθίες τῶν ὡρῶν εἶναι τέσσαρες' ἡ Α΄, ποὺ ἀπο- 
τελεῖ μία ἐπέκτασι τοῦ ὄρθρου καὶ μία αἴτησι εὐλογίας τῶν 
ἔργων τῶν χειρῶν μας, ποὺ ἀρχίζουν τὴν ὥρα αὑτὴ - 7 π.μ. 
περίπου μὲ τὸ δικό µας ὡρολόγιο. Ἢ Γ΄, 9 π.μ., εἶναι ἡ ὥρα 
τῆς καθόδου τοῦ ἁγίου Πνεύματος στοὺς ἀποστόλους κατὰ 
τὴν ἡμέρα τῆς Πεντηκοστῆς. Στοὺς ψαλμούς, στὰ τροπάρια 
καὶ στὶς εὐχὲς τῆς ἀκολουθίας τῆς ὥρας αὐτῆς κυριαρχεῖ 
τὸ θέμα αὐτό: ἡ δοξολογία καὶ ἡ δέησις γιὰ τὴν ἀποστολὴ 
τοῦ ἁγίου Πνεύματος καὶ σ᾽ ἐμᾶς. Ἡ 5’ ὥρα (12η μεσημβρινὴ) 
καὶ ἡ Θ΄ (3 μ.μ.) παίρνουν τὰ θέματά τῶν ἀπὸ τὸ πάθος τοῦ Κυ- 
ρίου. Ἡ 5’ εἶναι ἡ ὥρα τῆς σταυρώσεως καὶ ἡ Θ’ ἡ ὥρα τοῦ 
θανάτου - τοῦ «Τετέλεσται». Στὴν Θ΄ ὥρα συνάπτεται καὶ 

ἡ ἀκολουθία τῶν Τυπικῶν. Καὶ σ᾽ αὐτή, σὰν συνέχεια τοῦ 
θέματος τῆς Θ΄ ὥρας, ἀκούεται ἡ ψαλμῳδία τῆς φωνῆς τοῦ 
ληστοῦ στὸν σταυρὸ «Μνήσθητί µου, Κύριε, ὅταν ἔλθῃς ἐν 
τῇ βασιλείᾳ σου»1, ποὺ ψάλλεται σὰν ἐπῳδὸς τῶν μακαρι- 
σμῶν τοῦ Κατὰ Ματθαῖον Εὐαγγελίου 5. Εἶναι μία ὑπενθύ- 
µισις τοῦ εὐαγγελικοῦ νόμου, ἀλλὰ καὶ μία ἁπάντησις τοῦ 
ταπεινοῦ πιστοῦ στοὺς λόγους τοῦ Χριστοῦ: Εἶπες, Κύριε, 
ὅτι εἶναι μακάριοι - εὐτυχεῖς οἱ πτωχοὶ τῷ πνεύματι, οἱ πρα- 
εἷς, οἱ ἐλεήμονες... . Ἐγὼ δὲν εἶμαι τίποτε ἀπ᾽ αὐτά, γι 
αὐτὸ σοῦ φωνάζω σὰν τὸν ληστὴ τὸ «Μνήσθητί µου, Κύριε». 


᾿Απὸ τὶς ἀκολουθίες αὐτὲς θὰ ψαλοῦν οἱ χαρακτηρι- 
στικοὶ ὕμνοι τῆς Τεσσαροκοστῆς. Κοὶ πρῶτα τὸ τροπάριο 
καὶ τὸ προκείμενο τῆς Α΄ ὥρας, δέησι γιὰ τὴν προσδοχὴ τῆς 
πρωϊνῆς µας προσευχῆς καὶ ἱκεσία γιὰ τὴν καθοδήγησι 
τῶν διαβημάτων μας ὃ, 


«Τὸ πρωΐ εἰσάκουσον τῆς φωνῆς μου, 
ὁ βασιλεύς µου καὶ ὁ Θεός μου». 


«Τὰ διαβήματά µου κατεύθυνον κατὰ τὸ λόγιόν σου 
καὶ μὴ κατακυριευσάτω μου πᾶσα ἀνομία. 
Λύτρωσαί µε ἁπὸ συκοφαντίας ἀνθρώπων 
καὶ φυλάξω τὰς ἐντολάς σου. 
Τὸ πρόσωπόν σου ἐπίφανον ἐπὶ τὸν δοῦλόν σου 
καὶ δίδαξόν µε τὰ δικαιώματά σου. 
Πληρωθήτω τὸ στόμα µου αἰνέσεώς σου, Κύριε, 
ὅπως ὑμνήσω τὴν δόξαν σου, 
ὅλην τὴν ἡμέραν τὴν μεγαλοπρέπειάν σου». 

Τὸ τροπάριο τῆς Γ΄ ὥρας, τοῦ πλ. β΄ ἤχου, δέησις γιὰ 

τὴν ἀποστολὴ τοῦ ἁγίου Πνεύματος: 

«Κύριε, ὁ τὸ πανάγιόν σου Πνεῦμο 
ἐν τῇ τρίτῃ ὥρᾳ 





1. Λουκ. 23, 42. 
2. 5, 3-12. 
3,ψΨαλμ. 5, 4. 3, 118, 133 - 135. 70, 8. 

τοῖς ἀποστόλοις σου καταπέμψας, 
τοῦτο, ἀγαθέ, 

μὴ ἀντανέλης ἀφ᾽ ἡμῶν, 

ἀλλ᾽ ἐγκαίνισον ἡμῖν 

τοῖς δεομένοις σου». 


Τῆς 5’ ὥρας, σὲ β΄ ἦχο, παράκλησις στὸν σταυρωθέντα 
Κύριο νὰ διαρρήξῃ καὶ τὸ χειρόγραφο τῶν ἰδικῶν μας ἁμαρ- 
τιῶν, ὅπως ἔσχισε καὶ τὸ χειρόγραφο τῶν ἁμαρτιῶν τοῦ ” Αδὰμ 
ἐπάνω στὸν σταυρό του: 


«Ὁ ἐν ἕκτη ἡμέρᾳ τε καὶ ὥρᾳ 

τῷ σταυρῷ προσηλώσας 

τὴν ἐν τῷ Παραδείσῳ 

τολμηθεῖσαν τῷ ᾿Αδὰμ ἁμαρτίαν 

καὶ τῶν πταισμάτων ἡμῶν τὸ χειρόγραφον 
διάρρηξον, Χριστὲ ὁ Θεός, 

καὶ σῶσον ἡμᾶς». 


Καὶ τῆς Θ’ ὥρας, τοῦ πλ. δ΄ ἤχου. Θερμὴ ἱκεσία στὸν 
Κύριο, ποὺ πέθανε κατὰ τὴν ὥρα αὐτὴ ἐπάνω στὸν σταυρό, 
νὰ νεκρώσῃ τὸ σαρκικό μας φρόνημα: 


«Ὁ ἐν τῇ ἐνάτῃ ὥρᾳ δι ἡμᾶς 

σαρκὶ τοῦ θανάτου γευσάμενος, 
νέκρωσον τῆς σαρκὸς ἡμῶν τὸ φρόνημα, 
Χριστὲ ὁ Θεός, 

καὶ σῶσον ἡμᾶς». 


Καὶ οἱ Μακαρισμοὶ μὲ τὸ «Μνήσθητί µου, Κύριε» 
σὲ ἦχο πλ. δ΄: 


«Ἐν τῇ βασιλείᾳ σου μνήσθητι ἡμῶν, Κύριε, 
ὅταν ἔλθῃς ἐν τῇ βασιλείᾳ σου. 

Μακάριοι οἱ πτωχοὶ τῷ πνεύματι, 

ὅτι αὐτῶν ἐστιν ἡ βασιλεία τῶν οὐρανῶν. 
Μακάριοι οἱ πενθοῦντες, 

ὅτι αὐτοὶ παρακληθήσονται. 

Μακάριοι οἱ πραεῖς, 

ὅτι αὐτοὶ κληρονομήσουσι τὴν γῆν. 

Μακάριοι οἱ πεινῶντες καὶ διψῶντες τὴν δικαιοσύνην, 
ὅτι αὐτοὶ χορτασθήσονται. 

Μακάριοι οἱ ἐλεήμονες, 

ὅτι αὐτοὶ ἐλεηθήσονται. 

Μακάριοι οἱ καθαροὶ τῇ καρδίᾳ, 

ὅτι αὐτοὶ τὸν Θεὸν ὄψονται. 

Μακάριοι οἱ εἰρηνοποιοί, 

ὅτι αὐτοὶ υἱοὶ Θεοῦ κληθήσονται. 

Μακάριοι οἱ δεδιωγμένοι ἕνεκεν δικαιοσύνης, 

ὅτι αὐτῶν ἐστιν ἡ βασιλεία τῶν οὐρανῶν. 
Μακάριοί ἐστε, ὅταν ὀνειδίσωσιν ὑμᾶς καὶ διώξωσι 
καὶ εἴπωσι πᾶν πονηρὸν ρῆμα καθ᾿ ὑμῶν, 
ψευδόμενοι ἕνεκεν ἐμοῦ. 

Χαίρετε καὶ ἀγαλλιᾶσθε, 

ὅτι ὁ μισθὸς ὑμῶν πολὺς ἐν τοῖς οὐρανοῖς». 


Δὲν μᾶς μένει καιρὸς νὰ μιλήσωμε γιὰ τὴν ἀκολουθία τοῦ 
κατανυκτικοῦ ἑσπερινοῦ μὲ τὰ θαυμαστά του τροπάρια, τοὺς 
ψαλμοὺς καὶ τὰ ἀναγνώσματα, οὔτε γιὰ τὴν καρδιὰ τῶν ἡμε- 
ρῶν τῶν Νηστειῶν, τὴν λειτουργία τῶν Προηγιασμένων δώ- 
ρῶν. Γι’ αὐτὴν θὰ μιλήσωμε ἀναλυτικὰ στὴν ἑπομένη ἐκπομ- 


Μόνο δυὸ λόγια καὶ ἕνα τροπάριο ἀπὸ τὸ μέγα ἀπόδει- 
πνο, τὴν ἀκολουθία ποὺ κατακλείει τὴν ἡμέρα. Εἶναι μία 
μακρὰ ἀκολουθία, ποὺ συνιστᾷ δέησι γιὰ τὴν ἄφεσι τῶν ἁμαρ- 
τιῶν τῆς ἡμέρας καὶ τὴν εἰρηνικὴ καὶ ἀσκανδάλιστο διέλευσι 
τῆς νυκτός. Τὸ πιὸ χαρακτηριστικό του τροπάριο εἶναι τὸ 
τόσο γνωστὸ κατανυκτικὸ «Κύριε τῶν δυνάμεων», τοῦ πλ. 


β΄ ἤχου: 


«Κύριε τῶν δυνάμεων 

μεθ᾽ ἡμῶν γενοῦ, 

ἄλλον γὰρ ἐκτὸς σου βοηθὸν 
ἐν θλίψεσιν οὐκ ἔχομεν' 

Κύριε τῶν δυνάμεων, 
ἐλέησον ἡμᾶς». 

Τελειώσαμε τὴν σύντομο ἀναδρομὴ στὸ λειτουργικὸ 
περιεχόμενο τῶν ἱερῶν ἡμερῶν τῆς Τεσσαρακοστῆς. Δὲν 
ἦταν παρὰ μία ἀσθενὴς σκιαγραφία, ὅπως καὶ στὴν ἀρχὴ δη- 
λώσαμε. Μία μικρὰ ἀνθοδέσμη ἀπὸ τὸν ἀπέραντο ἀνθόκηπό 
της. Μία παρόρµησις γιὰ νὰ θελήσωμε νὰ μποῦμε σ᾽ αὐτὸν 
καὶ νὰ τὸν γνωρίσωμε προσωπικά, ἐμπειρικὰ οἱ ἴδιοι. 


(21 Μαρτίου 1970) 

Λειτουργία τῶν Προηγιασμένων 


Στὴν προηγουμένη ἐκπομπὴ μιλήσαμε γιὰ τὴν ἀκολου- 
θία τῶν καθημερινῶν τῆς Μεγάλης Τεσσαρακοστῆς. ᾿Αφή- 
σαµε νὰ ἐξετάσωμε ἰδιαιτέρως τὴν καρδιά, ὅπως τὴν χαρα- 
κτηρίσαμε, τῆς ἀκολουθίας αὐτῆς, τὴν θεία λειτουργία τῶν 
Προηγιασμένων δώρων. Μποροῦμε χωρὶς ὑπερβολὴ νὰ ὀνο- 
μάσωμε τὴν λειτουργία αὐτή, μαζὶ μὲ τὰ λειτουργικὰ χειρό- 
γραφα, «Λειτουργία τῆς Μεγάλης Τεσσαρακοστῆς», γιατὶ 
πραγματικὰ ἀποτελεῖ τὴν πιὸ χαρατηριστικὴ ἀκολουθία 
τῆς ἱερᾶς αὐτῆς περιόδου. Εἶναι δυστυχῶς ἀλήθεια, ὅτι πολλοὶ 
ἀπὸ τοὺς χριστιανοὺς ἀγνοοῦν τελείως τὴν ὕπαρξί της, ἢ τὴν 
ξεύρουν μόνο ἀπὸ τὸ ὄνομα, ἢ καὶ ἐλάχιστες φορὲς τὴν ἔχουν 
παρακολουθήσει. Δὲν πρόκειται νὰ τοὺς μεμφθοῦμε γι’ αὐτό. 
Ἡ λειτουργία τῶν Προηγιασμένων τελεῖται σήμερα στοὺς 
ναούς µας τὸ πρωΐ τῶν καθημερινῶν τῆς Τεσσαρακοστῆς, 
ἡμερῶν δηλαδὴ ἐργασίμων, καὶ γι᾿ αὐτὸ πολὺ λίγοι εἶναι 
ἐκεῖνοι ποὺ δὲν δεσμεύονται κατὰ τὶς ὧρες αὐτὲς ἀπὸ τὰ ἐπαγ- 
γέλματα ἢ τὴν ὑπηρεσία των. Τὰ τελευταῖα χρόνια γίνεται 
μία πολὺ ἐπαινετὴ προσπάθεια ἀξιοποιήσεώς της. Σὲ πολλοὺς 
ναοὺς τελεῖται κάθε Τετάρτη ἀπόγευμα, σὲ ὧρες ποὺ πολλοί, 
ἂν ὄχι ὅλοι οἱ πιστοί, ἔχουν τὴν δυνατότητα νὰ παρευρεθοῦν 
στὴν τέλεσί της. 


Τὸ ὄνομά της ἢ λειτουργία αὐτὴ τὸ πῆρε ἀπὸ τὴν ἴδια 
τὴν φύσι της. Εἶναι στὴν κυριολεξία λειτουργία «προηγια- 
σμένων δώρων». Δὲν εἶναι δηλαδὴ λειτουργία ὅπως οἱ ἄλλες 
γνωστὲς λειτουργίες τοῦ Μεγάλου Βασιλείου καὶ τοῦ ἱεροῦ 
Χρυσοστόμου, στὶς ὁποῖες ἔχομε προσφορὰ καὶ καθαγιασμὸ 
τιμίων δώρων. Τὰ δῶρα εἶναι ἐδῶ καθαγιασμένα, προηγια- 

4 


50 


σμένα, ἀπὸ ἄλλη λειτουργία, ποὺ ἐτελέσθη σὲ ἄλλη ἡμέρα. 
Τὰ προηγιασµένα δῶρα προτίθενται κατὰ τὴν λειτουργία τῶν 
Προηγιασμένων γιὰ νὰ κοινωνήσουν ἀπ᾽ αὐτὰ καὶ νὰ ἁγια- 
σθοῦν οἱ πιστοί. Μὲ ἄλλα λόγια ἡ λειτουργία τῶν Προηγια- 
σμένων εἶναι μετάληψις, κοινωνία. 

Γιὰ νὰ κατανοήσωμε τὴν γενεσιουργὸ αἰτία τῆς λειτοὺρ- 
γίας τῶν Προηγιασμένων πρέπει νὰ ἀνατρέξωμε στὴν ἱστορία 
της. Οἱ ρίζες της βρίσκονται στὴν ἀρχαιοτάτη πρᾶξι τῆς Ἓκ- 
κλησίας µας, Σήμερα ἔχομε τὴν συνήθεια νὰ κοινωνοῦμε κατὰ 
ἀραιὰ χρονικὰ διαστήματα. Στοὺς πρώτους ὅμως αἰῶνας τῆς 
ζωῆς τῆς Ἐκκλησίας οἱ πιστοὶ κοινωνοῦσαν σὲ κάθε λειτουρ- 
γία, καὶ μόνον ἐκεῖνοι ποὺ εἶχαν ὑποπέσει σὲ διάφορα σο- 
βαρὰ ἁμαρτήματα ἀπεκλείοντο γιὰ ἕνα ὡρισμένο χρονικὸ 
διάστηµα ἀπὸ τὴν μετάληψι τῶν ἁγίων μυστηρίων. . Κοινῶ- 
νοῦσαν δηλαδὴ οἱ πιστοὶ ἀπαραιτήτως κάθε Κυριακὴ καὶ 
κάθε Σάββατο καὶ ἐνδιαμέσως τῆς ἑβδομάδος ὅσες φορὲς 
ἐτελεῖτο ἡ θεία λειτουργία, τακτικῶς ἢ ἐκτάκτως στὶς ἕορ- 
τὲς ποὺ ἐτύχαινε νὰ συμπέσουν ἐντὸς τῆς ἑβδομάδος. Ὁ 
᾿ Μέγας Βασίλειος μαρτυρεῖ, ὅτι οἱ χριστιανοὶ τῆς ἐποχῆς 
του κοινωνοῦσαν τακτικῶς τέσσαρες φορὲς τὴν ἑβδομάδα, 
δηλαδὴ τὴν Τετάρτη, Παρασκευή, Σάββατο καὶ Κυριακή 1. 
Ἂν πάλι δὲν ἦτο δυνάτὸν νὰ τελεσθῇ ἐνδιαμέσως τῆς ἑβδο- 
μάδος ἡ θεία λειτουργία, τότε οἱ πιστοὶ κρατοῦσαν μερίδες 
ἀπὸ τὴν θεία κοινωνία τῆς Κυριακῆς καὶ κοινωνοῦσαν μό- 
νοι τῶν ἐνδιαμέσως τῆς ἑβδομάδος. Τὸ ἔθιμο αὐτὸ τὸ ἐπιδο- 
κιμάζει καὶ ὁ Μέγας Βασίλειος. Στὰ μοναστήρια καὶ ἰδιαιτέ- 
ρῶς στὰ ἐρημικὰ μέρη, ὅπου οἱ μοναχοὶ δὲν εἶχαν τὴν δυνα- 
τότητα νὰ παρευρεθοῦν σὲ ἄλλες λειτουργίες ἐκτὸς τῆς Κυ- 
ριακῆς, ἔκαμαν ὅ,τι καὶ οἱ κοσμικοί. Κρατοῦσαν δηλαδὴ ἆ- 
γιασμένες μερίδες ἀπὸ τὴν Κυριακὴ ἢ τὸ Σάββατο καὶ κοι- 
νωνοῦσαν κατ᾽ ἰδίαν. Οἱ μοναχοὶ ὅμως ἀποτελοῦσαν μικρὲς 
ἢ μεγάλες ὁμάδες καὶ ὅλοι ἔπρεπε νὰ προσέλθουν καὶ νὰ κοι- 
νωνήσουν κατὰ τὶς ἰδιωτικὲς αὐτὲς κοινωνίες. Ἔτσι ἀρχίζει 





1. ᾿Επιστολὴ 93. 

νὰ διαμορφώνεται μία μικρὰ ἀκολουθία. Ὅλοι μαζὶ προσηύ- 
χοντο πρὸ τῆς κοινωνίας καὶ ὅλοι μαζὶ εὐχαριστοῦσαν τὸν 
Θεό, ποὺ τοὺς ἀξίωσε νὰ κοινωνήσουν. Ἂν ὑπῆρχε καὶ ἱς- 
ρεύς, αὐτὸς τοὺς προσέφερε τὴν θεία κοινωνία. Αὐτὸ ἐγίνετο 
μετὰ τὴν ἀκολουθία τοῦ ἑσπερινοῦ ἢ τῆς Θ’ ὥρας (3 μ.μ.) 
γιατὶ οἱ μοναχοὶ ἔτρωγαν συνήθως µόνο µία φορὰ τὴν ἡμέρα, 
μετὰ τὸν ἑσπερινό. Σιγὰ - σιγὰ θέλησαν νὰ ἐντάξουν τὴν κοι- 
νωνία των αὐτὴ στὰ πλαίσια μιᾶς ἀκολουθίας, ποὺ νὰ ὑπεν- 
θυμίζῃ τὴν θεία λειτουργία. Κατὰ τὸν τρόπο αὐτὸν διεμορφώ- 
θη ἡ ἀκολουθία τῶν Τυπικῶν (δηλαδὴ κατὰ τὸν τύπο τῆς θείας 
λειτουργίας), πρὸς τὸ τέλος τῆς ὁποίας κοινωνοῦσαν. Αὐτὴ 
εἶναι καὶ ἡ μητρικὴ μορφὴ τῆς Προηγιασμένης. 

Ἂς ἔλθωμε τώρα στὴν Τεσσαρακοστή. Ἡ θεία λειτουρ- 
γία κατὰ τὴν περίοδο αὐτὴ ἐτελεῖτο μόνον κατὰ τὰ Σάββατα 
καὶ τὶς Κυριακές. Παλαιὸ ἔθιμο ἐπικυρωμένο ἀπὸ ἐκκλησια- 
στικοὺς κανόνες ἀπηγόρευε τὴν τέλεσι τῆς θείας λειτουργίας 
κατὰ τὶς ἡμέρες τῆς ἑβδομάδος, γιατὶ αὐτὲς ἦσαν ἡμέρες νη- 
στείας καὶ πένθους. 'Ἡ τέλεσις τῆς θείας λειτουργίας ἧταν 
κάτι τὸ ἀσυμβίβαστο πρὸς τὸν χαρακτῆρα τῶν ἡμερῶν αὐτῶν. 
Ἢ λειτουργία εἶναι πασχάλιο μυστήριο, ποὺ ἔχει ἔντονο 
τὸν πανηγυρικό, τὸν χαρμόσυνο καὶ ἐπινίκιο χαρακτῆρα. 
Αὐτὸ ὅμως γεννοῦσε ἕνα πρόβλημα. Οἱ χριστιανοὶ ἔπρεπε 
νὰ κοινονήσουν δύο φορὲς τοὐλάχιστον ἀκόμη κατὰ τὴν ἓ- 
βδομάδα, τὸ ὀλιγώτερο δηλαδὴ κατὰ τὶς δύο ἐνδιάμεσες ἡμέ- 
ρες, τὴν Τετάρτη καὶ τὴν Παρασκευή, ποὺ μνημονεύει καὶ 
ὁ Μέγας Βασίλειος. Ἡ λύσις ἤδη ὑπῆρχε: Οἱ πιστοὶ θὰ κοι- 
νωνοῦσαν ἀπὸ προηγιασμένα ἅγια. Οἱ ἡμέρες αὐτὲς ἦσαν 
ἡμέρες νηστείας. Νηστεία τὴν ἐποχὴ ἐκείνη ἐσήμαινε πλήρη 
ἀποχὴ τροφῆς μέχρι τὴν δύσι τοῦ ἡλίου. Ἢ κοινωνία λοιπὸν 
θὰ ἔπρεπε νὰ κατακλείσῃ τὴν νηστεία, νὰ γίνῃ δηλαδὴ μετὰ 
τὴν ἀκολουθία τοῦ ἑσπερινοῦ. 

Στὸ σημεῖο αὐτὸ συνδέεται ἡ ἱστορία μὲ τὴν σημερινὴ 
πρᾶξι. Ἢ λειτουργία τῶν Προηγιασμένων εἶναι σήμερα ἀκο- 
λουθία ἑσπερινοῦ, στὴν ὁποία προστίθεται ἡ παράθεσις τῶν 
δώρων, οἱ προπαρασκευαστικὲς εὐχές, ἡ θεία κοινωνία καὶ 

ἡ εὐχαριστία ὕστερα ἀπὸ αὐτήν. Ἡ διαμόρφωσίς της μέσα 
στὸ ὅλο πλαίσιο τῆς Τεσσαρακοστῆς τῆς ἔδωσε ἕνα ἔντονο 
«πενθηρό», κατὰ τὸν Θεόδωρο Στουδίτη, χαρακτῆρα. 
Μὲ τὸν ἑσπερινὸ συμπλέκονται τροπάρια κατανυκτικά, 
οἱ ἱερεῖς φέρουν πένθιµα ἄμφια, ἡ ἁγία τράπεζα καὶ τὰ τίμια 
δῶρα εἶναι σκεπασμένα μὲ μαῦρα καλύμματα, οἱ εὐχὲς εἶναι 
γεμᾶτες ταπείνωσι καὶ συντριβή. «Μυστικωτέρα εἰς πᾶν ἡ 
τελετὴ γίνεται» κατὰ τὸν ἴδιο Πατέρα. 


Καιρὸς νὰ ρίξωµε μιὰ ματιὰ σ᾽ αὐτὴν τὴν ἴδια τὴν λει- 
τουργία τῶν Προηγιασμένων, στὴν μορφὴ ποὺ ὕστερα ἀπὸ 
μακρὰ ἐξέλιξι ἀποκρυσταλλώθηκε καὶ κατὰ τὴν ὁποία τελεῖ- 
ται σήμερα στοὺς ναούς µας. Ἤδη ἐπισημάναμε τὰ δύο λει- 
τουργικὰ στοιχεῖα ποὺ τὴν συνθέτουν: τὴν ἀκολουθία τοῦ 
ἑσπερινοῦ καὶ τὴν θεία κοινωνία. Τὸ πρῶτο μέρος της ἀπο- 
τελεῖ ὁ συνήθης ἑσπερινὸς τῆς Τεσσαρακοστῆς μὲ μικρὲς 
μόνο τροποποιήσεις. Ὃ ἱερεὺς κατὰ τὴν ψαλμῳδία τῆς Θ΄ 
ὥρας ἐνδύεται τὴν ἱερατική τοῦ στολὴ καὶ θυμιᾷ. Ἡ ἔναρξις 
γίνεται μὲ τὸ «Εὐλογημένη ἡ βασιλεία...» κατὰ τὸν τύπο 
τῆς θείας λειτουργίας. ᾿Αναγινώσκεται ὁ προοιμιακός, ὃ 
]03ος δηλαδὴ ψαλμός, ποὺ περιγράφει τὸ δημιουργικὸ ἔργο 
τοῦ Θεοῦ: «Εὐλόγει, ἡ ψυχῆ μου, τὸν Κύριον: Κύριε ὁ Θεός 
μου, ἐμεγαλύνθης σφόδρο ....». Εἶναι τὸ προοίμιο τοῦ ἕσπε- 
ρινοῦ, ἀλλὰ καὶ ὅλης τῆς ἀκολουθίας τοῦ νυχθημέρου, ποὺ 
ἀρχίζει, ὡς γνωστό, κατὰ τὸν ἑβραϊκὸ τρόπο, ἀπὸ τὴν ἑσπέρα” 
πρῶτο μέρος τοῦ εἰκοσιτετραώρου θεωρεῖται ἡ νύκτα. Ὕστε- 
ρα ὃ διάκονος, ἢ ἐν ἀπουσίᾳ του ὃ ἱερεύς, θέτει στὸ στόμα 
τῶν πιστῶν τὰ αἰτήματα τῆς προσευχῆς: «Ἐν εἰρήνῃ τοῦ Κυ- 
ρίου δεηθῶμεν», τὰ εἰρηνικά. ᾿Ακολουθεῖ ἣ ἀνάγνωσις τοῦ 
ΙΗ΄ καθίσματος τοῦ Ψαλτηρίου' «Πρὸς Κύριον ἐν τῷ θλί- 
βεσθαί µε ἐκέκραξα καὶ εἰσήκουσέ μου....»5, Εἶναι τὸ 
τμῆμα τοῦ Ψαλτηρίου ποὺ ἔχει καθορισθῇ νὰ ἀναγινώσκεται 
κατὰ τοὺς ἑσπερινοὺς τῆς Τεσσαρακοστῆς. Ὁ ἱερεὺς ἐν τῷ 





1. "Ερμηνεία τῆς θείας λειτουργίας τῶν Προηγιασμένων. 
2. Ψαλμοὶ 119 - 133, 

μεταξὺ ἑτοιμάζει στὴν πρόθεσι τὰ προηγιασμένα ἀπὸ τὴν 
λειτουργία τοῦ προηγουμένου Σαββάτου ἢ τῆς Κυριακῆς 
τίμια δῶρα. ᾿Αποθέτει τὸν ἅγιο ἄρτο στὸ δισκάριο, κάμνει 
τὴν ἕνωσι τοῦ οἴνου καὶ τοῦ ὕδατος στὸ ἅγιο ποτήριο καὶ 
τὰ καλύπτει. Ὁ ἑσπερινὸς συνεχίζεται μὲ τὴν ψαλμῳδία 
τῶν ψαλμῶν τοῦ λυχνικοῦ καὶ τῶν κατανυκτικῶν τροπαρίων 
τῶν ἑκάστοτε ἡμερῶν, ποὺ παρεμβάλλονται στοὺς τελευταί- 
οὓς στίχους τῶν ψαλμῶν αὐτῶν καὶ γίνεται ἡ εἴσοδος. Δια- 
βάζονται δύο ἀναγνώσματα ἀπὸ τὴν Παλαιὰ Διαθήκη, ἕνα 
ἀπὸ τὴν Γένεσι καὶ ἕνα ἀπὸ τὸ βιβλίο τῶν Παροιμιῶν. Θὰ 
σταθοῦμε γιὰ λίγο στὴν κατανυκτικὴ ψαλμῳδία τοῦ «Κατευ- 
θυνθήτω», τοῦ δευτέρου στίχου τοῦ 140οῦ ψαλμοῦ. Ψάλλεται 
μετὰ ἀπὸ τὰ ἀναγνώσματα ἕξ φορές, ἀπὸ τὸν ἱερέα καὶ τοὺς 
χορούς, ἐνῷ ὁ ἱερεὺς θυμιᾷ τὴν ἁγία τράπεζα: 


«Κατευθυνθήτω ἡ προσευχή µου ὣς θυμίαμα ἐνώπιόν σου’ 
ἔπαρσις τῶν χειρῶν μου θυσία ἑσπερινή». 


Κατόπιν γίνεται ἡ ἐκτενὴς δέησις ὑπὲρ τῶν τάξεων τῶν 
μελῶν τῆς Ἐκκλησίας, τῶν κατηχουμένων, τῶν ἑτοιμαζομένων 
διὰ τὸ ἅγιον βάπτισμα, «τῶν πρὸς τὸ φώτισμα εὐτρεπιζομέ- 
νῶν», καὶ τῶν πιστῶν. Καὶ μετὰ τὴν ἀπόλυσι τῶν κατηχουμέ- 
νῶν ἔρχεται τὸ δεύτερο μέρος, ἡ κοινωνία τῶν μυστηρίων. 

Τὴν μεταφορὰ τῶν προηγιασμένων δώρων ἀπὸ τὴν πρό- 
θεσι στὸ θυσιαστήριο, ποὺ γίνεται μὲ ἄκρα κατάνυξι, ἐνῷ 
οἱ πιστοὶ προσπίπτουν «μέχρις ἐδάφους», συνοδεύει ἡ ψαλ- 
μῳδία τοῦ ἀρχαίου ὕμνου «Νῦν αἱ δυνάμεις»: 


«Νῦν αἱ δυνάμεις τῶν οὐρανῶν 

σὺν ἡμῖν ἀοράτως λατρεύουσιν: 

ἰδοὺ γὰρ εἰσπορεύεται ὁ βασιλεὺς τῆς δόξης. 
Ἰδοὺ θυσία μυστικὴ τετελειωμένη δορυφορεῖται. 
Πίστει καὶ πόθῳ προσέλθωμεν, 

ἵνα μέτοχοι ζωῆς αἰωνίου γενώμεθα. 
᾿Αλληλούὐΐα». 


Ἡ προπαρασκευὴ γιὰ τὴν θεία κοινωνία περιλαμβάνει 

κυρίως τὴν Κυριακὴ προσευχὴ («Πάτερ ἡμῶν ὁ ἐν τοῖς οὐ- 
ρανοῖς.... τὸν ἄρτον ἡμῶν τὸν ἐπιούσιον δὸς ἡμῖν σήμε- 
ρον... .»), ἀκολουθεῖ ἡ κοινωνία καὶ μετ᾽ αὐτὴν ἡ εὐχαρι- 
στία. Καὶ ἡ λειτουργία κλείει μὲ τὴν κατανυκτικὴ ὀπισθάμ- 
βωνο εὐχή. Εἶναι δέησις, ποὺ συνδέει τὴν τέλεσι τῆς κατα- 
νυκτικῆς αὐτῆς λειτουργίας πρὸς τὴν περίοδο τῶν Νηστειῶν. 
Ὁ πνευματικὸς ἀγὼν τῆς Τεσσαρακοστῆς εἶναι σκληρός, 
ἀλλὰ καὶ ἡ νίκη κατὰ τῶν ἀοράτων ἐχθρῶν εἶναι βεβαία γιὰ 
τοὺς ἀγωνιζομένους τὸν καλὸν ἀγῶνα. Ἥ ἀνάστασις δὲν 
εἶναι μακράν. Ἂς τὴν διαβάσωµε προσεκτικά. Εἶναι ἀπὸ τὰ 
ὡραιότερα λειτουργικὰ κείμενα: 

«Δέσποτα παντοκράτορ, ὁ πᾶσαν τὴν κτίσιν ἐν σοφίᾳ 
δημιουργήσας, ὁ διὰ τὴν ἄφατόν σου πρόνοιαν καὶ πολλὴν 
ἀγαθότητα ἀγαγὼν ἡμᾶς εἰς τὰς πανσέπτους ἡμέρας ταύτας, 
πρὸς καθαρισμὸν ψυχῶν καὶ σωμάτων, πρὸς ἐγκράτειαν πα- 
θῶν, πρὸς ἐλπίδα ἀναστάσεως' ὁ διὰ τεσσαράκοντα ἡμερῶν 
πλάκας χειρίσας τὰ θεοχάρακτα γράμματα τῷ θεράποντί 
σου Μωσεῖ, παράσχου καὶ ἡμῖν, ἀγαθέ, τὸν ἀγῶνα τὸν καλὸν 
ἀγωνίσασθαι, τὸν δρόμον τῆς νηστείας ἐκτελέσαι, τὴν πίστιν 
ἀδιαίρετον τηρῆσαι, τὰς κεφαλὰς τῶν ἀοράτων δρακόντων 
συνθλᾶσαι, νικητάς τε τῆς ἁμαρτίας ἀναφανῆναι καὶ ἆκα- 
τακρίτως φθάσαι προσκυνῆσαι καὶ τὴν ἁγίαν ἀνάστασιν». 


Ἡ θεία λειτουργία τῶν Προηγιασμένων εἶναι μία ἀπὸ 
τὶς ὡραιότερες καὶ κατανυκτικώτερες ἀκολουθίες τῆς Ἔκ- 
κλησίας μας. ᾿Αλλὰ συγχρόνως καὶ μία διαρκὴς πρόσκλησις 
γιὰ τὴν συχνὴ κοινωνία τῶν θείων μυστηρίων. Μία φωνὴ 
ἀπὸ τὰ βάθη τῶν αἰώνων, ἀπὸ τὴν ἀρχαία ζωντανὴ παράδοσι 
τῆς Ἐκκλησίας. Φωνὴ ποὺ λέγει, ὅτι ὁ πιστὸς δὲν μπορεῖ 
νὰ ζῇ τὴν ζωὴ τοῦ Χριστοῦ ἂν δὲν ἀνανεώνῃ διαρκῶς τὴν 
ἕνωσί του μὲ τὴν πηγὴ τῆς ζωῆς, τὸ σῶμα καὶ τὸ αἷμα τοῦ 
Κυρίου. Διότι ὁ Χριστὸς εἶναι «ἡ ζωὴ ἡμῶν» 1, 


(28 Μαρτίου 1970) 


1. Κολοσ. 1, 4, 





{| 
Μέγας Κανὼν 


Ἡ πέμπτη ἑβδομὰς τῶν Νηστειῶν εἶναι τὸ λειτουργικὸ 
ἀποκορύφωμα τῆς Τεσσαρακοστῆς. Οἱ ἀκολουθίες εἶναι 
μακρότερες καὶ ἐκλεκτότερες. Στὴν συνήθη ἀκολουθία τῶν 
λοιπῶν ἑβδομάδων θὰ προστεθοῦν δύο νέες ἐκτενεῖς ἀκολου- 
θίες τὴν Πέμπτη ὁ Μέγας Κανὼν καὶ τὸ Σάββατο ὁ ᾿Ακά- 

θιστος ὕμνος. Κανονικὰ τὸ ἀποκορύφωμα αὐτὸ θὰ ἔπρεπε 
νὰ ἀναζητηθῇ στὴν ἑπομένη, στὴν ἕκτη ἑβδομάδα τῶν Νη- 
στειῶν, ποὺ εἶναι καὶ ἡ τελευταία τῆς περιόδου αὐτῆς. ᾿Αλλὰ 
ὅλα στὴν λατρεία µας ἔχουν τακτοποιηθῆ ἀπὸ τοὺς Πατέρας 
μὲ πολλὴ μελέτη καὶ περίσκεψι. Μὲ «διάκρισι», κατὰ τὴν 
ἐκκλησιαστικὴ ἔκφρασι. Μετὰ ἀπὸ τὴν τελευταία ἑβδομάδα 
ἀκολουθεῖ ἡ Μεγάλη ᾿Ἑβδομάς, μὲ πυκνὲς καὶ μακρὲς ἀκο- 
λουθίες, ἀνάλογες πρὸς τὰ μεγάλα ἑορτολογικά της Εέματα. 
Μεταξὺ αὐτῆς καὶ τοῦ ἀποκορυφώματος τῆς Τεσσαρακοστῆς 
ἔπρεπε νὰ μεσολαβήσῃ μία περίοδος σχετικῆς ἀναπαύσεως, 
μία μικρὰ ἀνάπαυλα. Τὸ τόσο λοιπὸν ἀνθρωπίνως ἀναγκαῖο 
μεσοδιάστημα εἶναι ἢ τελευταία ἑβδομὰς καὶ τὴν ἔξαρσι 
τοῦ τέλους βαστάζει ἡ προτελευταία. Στὶς δύο θαυμαστὲς 
ἀκολουθίες τῆς πέμπτης ἑβδομάδος τῶν Νηστειῶν, τὸν Μέγα 
Κανόνα καὶ τὸν ᾿Ακάθιστο ὕμνο θὰ σταθοῦμε στὴν ἐκπομπὴ 
αὐτὴν καὶ στὴν ἑπομένη, ποὺ συμπίπτει μάλιστα πρὸς τὸ 
Σάββατο τοῦ ᾿Ακαθίστου. 


Ὃ Μέγας Κανὼν ψάλλεται τμηματικῶς στὰ ἀπόδειπνα 
τῶν τεσσάρων πρώτων ἡμερῶν τῆς Α΄ ἑβδομάδος τῶν Νηστει- 
ὤν καὶ ὁλόκληρος στὴν ἀκολουθία τοῦ ὄρθρου τῆς Πέμπτης 
τῆς Ε΄ ἑβδομάδος. Στὶς ἐνορίες συνήθως ψάλλεται ἀνεξαρ- 
τήτως ἀπὸ τὸν ὄρθρο, ἐν εἴδει μικρᾶς ἀγρυπνίας, τὸ βράδυ 


56 


τῆς Τετάρτης μαζὶ μὲ τὴν ἀκολουθία τοῦ ἀποδείπνου. Κατὰ 
τὸν τρόπο αὐτὸν διευκολύνονται περισσότερο οἱ χριστιανοὶ 
στὴν παρακολούθησί του. Μπορεῖ νὰ τὸν εὕρῃ κανεὶς μέσα 
στὸ λειτουργικὸ βιβλίο ποὺ περιέχει τὶς ἀκολουθίες τῆς Τεσ- 
σαρακοστῆς, στὸ Τριῴδιο, καθὼς καὶ σὲ μικρὰ αὐτοτελῆ 
φυλλάδια. Ἢ παρακολούθησις τοῦ κανόνος αὐτοῦ κατὰ τὴν 
ὥρα τῆς ψαλμῳδίας του εἶναι ἀρκετὰ δύσκολη, γιατὶ τὰ νοή- 
ματα εἶναι πυκνὰ καὶ ταχὺς ὁ ρυθμὸς τῆς ψαλμῳδίας του. 
Γιὰ τοὺς λόγους αὐτοὺς τὰ ἐγκόλπια αὑτὰ εἶναι ἰδιαιτέρως 
ἀπαραίτητα γιὰ ὅσους θέλουν νὰ γνωρίσουν καλλίτερα τὸν 
ὕμνο αὐτόν. Τὰ κατωτέρω ἂς ἀποτελέσουν μία σύντομο 
εἰσαγωγὴ καὶ βοήθεια γιὰ τὴν κατανόησί του καὶ μία παρα- 
κίνησι γιὰ τὴν παρακολούθησι τῆς ψαλμῳδίας τοῦ ἐκλεκτοῦ 
αὐτοῦ λειτουργικοῦ κειμένου. 


Καὶ πρῶτα - πρῶτα δύο λόγια γιὰ τὸν ποιητή του. Τὸν 
Μέγα Κανόνα συνέθεσε ὁ ἅγιος ᾿Ανδρέας ὁ Ἱεροσολυμίτης. 
Μοναχὸς κατ᾽ ἀρχὰς στὴν Μονὴ τοῦ “Αγίου Σάββα στὰ 
Ἱεροσόλυμα, ἦλθε στὴν Κωνσταντινούπολι γιὰ ἐκκλησια- 
στικὴ ἀποστολή. Ἔκεῖ παρέμεινε καὶ ἀνέλαβε διάφορα ἐκ- 
κλησιαστικὰ ὑπουργήματα καὶ τέλος ἀνεδείχθη ἀρχιεπίσκο- 
πος Κρήτης. ᾿Απέθανε γύρω στὸ 740 στὴν ἜἘρεσὸ τῆς Λέσβου, 
εἴτε ἐπιστρέφοντας στὴν Κρήτη κατὰ ἕνα ταξείδι του στὴν 
Κωνσταντινούπολι, εἴτε καὶ ἐξόριστος ἐκεῖ - ἦταν ὑποστη- 
ρικτὴς τῶν ἁγίων εἰκόνων. Στὴν παραλία τῆς Ἐρεσοῦ τι- 
μᾶται μέχρι σήμερα ὁ τάφος του, μία μεγάλη σαρκοφάγος, 
ποὺ βρίσκεται πίσω ἀπὸ τὸ ἅγιο βῆμα τῆς ἐρειπωμένης βασι- 
λικῆς τῆς ἁγίας ᾿Αναστασίας, ὅπου κατὰ τοὺς βιογράφους 
του εἶχε ταφῆ. Ὁ ᾿Ανδρέας ἦτο λόγιος κληρικὸς καὶ ὑμνο- 
γράφος. Ἡ φιλολογικὴ καὶ ὑμνογραφική τοῦ παραγωγὴ εἶναι 
ἀξιόλογος. Τὸ σπουδαιότερο ὅμως ὑμνογραφικό του ἔργο 
εἶναι ὁ Μέγας Κανών. Τὸν ἔγραψε, ὅπως φαίνεται ἀπὸ διά- 
φορες ἐνδείξεις, περὶ τὸ τέλος τῆς ζωῆς του, κατὰ δὲ τὴν 
μαρτυρία ἑνὸς συναξαρίου, στὴν Ἔρεσό, λίγο πρὶν πεθάνῃ. 
Αν ἡ πληροφορία αὐτὴ εἶναι ἀληθινή, ὁ Μέγας Κανὼν 

εἶναι τὸ κύκνειο ἆσμα τοῦ ὑμνογράφου µας. 

Γιὰ νὰ καταλάβωμε τὴν ποιητική του δομὴ πρέπει νὰ 
κάμωμε μία μικρὴ παρέκβασι. Τὸ ἔργο αὐτὸ ἀνήκει στὸ ποιη- 
τικὸ εἶδος τῶν κανόνων, ποὺ κατὰ πολλοὺς ἔχει τὴν ἀρχή 
του σ᾽ αὐτὸν τὸν ἴδιο τὸν ᾿Ανδρέα. Εἶναι δὲ οἱ κανόνες ἕνα 
σύστημα τροπαρίων, ποὺ ἐγράφοντο γιὰ ἕνα ὡρισμένο λει- 
τουργικὸ σκοπό: Νὰ διακοσμήσουν τὴν ψαλμῳδία τῶν ἐν- 
νέα ᾠδῶν τοῦ Ψαλτηρίου, ποὺ ἐστιχολογοῦντο στὸν ὄρθρο. 
Ἔψαλλαν τὶς ἐννέα δὲς καὶ στοὺς τελευταίους στίχους τῆς 
κάθε μιᾶς παρενέβαλλαν τὰ τροπάρια, ὅπως γίνεται μέχρι 
σήμερα στοὺς ναούς µας κατὰ τὴν ψαλμῳδία τοῦ «Κύριε 
ἐκέκραξα» στὸν ἑσπερινὸ καὶ τῶν ψαλμῶν τῶν αἴνων στὸν 
ὄρθρο. Εννέα ἦσαν οἱ ᾠδὲς τοῦ Ψαλτηρίου, ἐννέα καὶ οἱ ὁμά- 
δες τροπαρίων ποὺ ἀποτελοῦσαν τὸν κανόνα. Ὅλος ὁ κανὼν 
ψάλλεται σὲ ἕνα ἦχο. Κάθε ὅμως ᾠδὴ παρουσιάζει µία μικρὴ 
παραλλαγὴ στὴν ψαλμῳδία κατὰ τρόπο, ποὺ νὰ διατηρῆται 
μὲν ἣ μουσικὴ ἑνότης στὸν ὅλο κανόνα, ἀφοῦ ὅλος ψάλλεται 
στὸν ἴδιο ἦχο, ἀλλὰ καὶ νὰ θραύεται ἡ μονοτονία μὲ τὶς πα- 
ραλλαγὲς στὴν ψαλμῳδία ποὺ παρουσιάζει κάθε μία ᾠδή. 
Τὸν κανόνα αὐτὸν τῆς συνθέσεως τοῦ ἐκκλησιαστικοῦ αὐτοῦ 
ποιητικοῦ εἴδους ἀκολουθεῖ καὶ ὁ Μέγας Κανών. Ἔχει ἐννέα 
ᾠδές: ὅλες ψάλλονται σὲ ἦχο πλ. β΄, κάθε ὅμως ᾠδὴ ἔχει 
τὸν δικό της «εἱρμό», βάσει τοῦ ὁποίου ἔχουν συνταχθῆ καὶ 
ψάλλονται τὰ τροπάριά της. 

Ὁ Μέγας ὅμως Κανὼν στὴν µορφή του ἔχει μία χαρα- 
κτηριστικὴ ἰδιορρυθμία. 'Ἡ ἰδιορρυθμία του συνίσταται στὸ 
ὅτι, συγκρινόµενος πρὸς τοὺς ἄλλους ὁμοίους του κανόνες, 
εἶναι «μέγας». Μέγας στὴν ἀπόλυτό τοῦ ἔννοια. Μεγαλύτε- 
ρος δὲν μποροῦσε νὰ ὑπάρξῃ: καὶ τοῦτο γιατὶ ὁ ποιητὴς θέ- 
λησε νὰ συνθέσῃ ὄχι τρία ἢ τέσσαρα τροπάρια γιὰ τὴν κάθε 
ᾠδή, ὅπως συνήθως ἔχουν οἱ ἄλλοι κανόνες, ἀλλὰ πολὺ περισ- 
σότερα: Τόσα, ὅσα εἶναι καὶ ὅλοι οἱ στίχοι τῶν ᾠδῶν, οὕτως 
ὥστε στὸν καθένα στίχο νὰ ἀντιστοιχῇ καὶ νὰ παρεμβάλ.- 
λεται κατὰ τὴν ψαλμῳδία ἀπὸ ἕνα τροπάριο. 250 εἶναι οἱ στί- 
χοι τῶν ᾠδῶν, 250 καὶ τὰ τροπάρια τοῦ Μεγάλου Κανόνος, 

ἐνῷ οἱ συνήθεις κανόνες ἔχουν γύρω στὰ 30. Σήμερα τὰ τρο- 
πάρια τοῦ Μεγάλου Κανόνος εἶναι κατὰ τριάντα περίπου πε- 
ρισσότερα ἀπὸ τὰ ἀρχικά. Μεταγενέστεροι ὑμνογράφοι 
προσέθεσαν τροπάρια γιὰ τὴν ὁσία Μαρία τὴν Αἰγυπτία καὶ 
γιὰ τὸν ἴδιο τὸν ᾿Ανδρέα. 


Καὶ ἐρχόμεθα στὸ περιεχόμενο τοῦ Μεγάλου Κανόνος. 
Δὲν εἶναι τίποτε ἄλλο παρὰ ἕνα κύκνειο ἆσμα, ἕνας θρῆνος 
προθανάτιος, ἕνας μακρὸς θρηνητικὸς μονόλογος. Ὁ ποιη- 
τὴς βρίσκεται στὸ τέλος τῆς ζωῆς του. Αἰσθάνεται ὅτι οἱ 
ἡμέρες του εἶναι πιὰ ὀλίγες, ὁ βίος του ἔχει περάσει. ᾿Αναλο- 
γίζεται τὸν θάνατο καὶ τὴν κρίσι τοῦ δικαίου κριτοῦ, πσὺ 
τὸν ἀναμένει. Καὶ ἔρχεται νὰ κάμῃ μία ἀναδρομή, μία ἀνα- 
σκόπησι τοῦ πνευματικοῦ του κόσμου. Κάθεται νὰ συζητή- 
σῇ μὲ τὴν ψυχή του. Ὁ ἀπολογισμὸς ὅμως δὲν εἶναι ἐνθαρ- 
ρυντικός. Ὁ βαρὺς κλοιὸς τῆς ἁμαρτίας τὸν συμπνίγει. Ἡ 
συνείδησις τὸν ἐλέγχει. Καὶ ὁ ποιητὴς θρηνεῖ διαρκῶς γιὰ 
τὴν ἄβυσσο τῶν κακῶν του πράξεων. Στὸν θρῆνο αὐτὸν συμ- 
πλέκεται ἡ ἀναδρομὴ στὴ ᾿Αγία Γραφή. Αὐτὸ κυρίως δίδει 
τὴν μεγάλη ἕκτασι στὸ ποίημα. Ὁ σύνδεσμος ὅμως τοῦ θρή- 
νου μὲ τὴν Γραφὴ εἶναι πολὺ φυσικός. Σὰν ἄνθρωπος τοῦ 
Θεοῦ ὁ ποιητῆς, ἀνοίγει τὸ βιβλίο τοῦ Θεοῦ γιὰ νὰ ἀξιολογή- 
σῇ τὰ πεπραγμένα του. ᾿Εξετάζει ἕνα πρὸς ἕνα τὰ παραδεί- 
γµατα τοῦ ἱεροῦ βιβλίου. Τὸ ἀποτέλεσμα τῆς συγκρίσεως εἷ- 
ναι κάθε φορὰ τρομερὸ καὶ αἰτία νέων θρήνων. Ἔχει μιμηθῆ 
ὅλες τὶς κακὲς πράξεις ὅλων τῶν ἡρώων τῆς ἱερᾶς ἱστορίας, 
ὄχι ὅμως καὶ τὶς καλὲς πράξεις τῶν ἁγίων. Δὲν τοῦ μένει παρὰ 
ἣ μετάνοια, ἡ συντριβὴ καὶ ἡ καταφυγὴ στὸ ἔλεος τοῦ Θεοῦ. 
Καὶ ἐδῶ ἀνοίγει ἡ αἰσιόδοξος προοπτικὴ τοῦ ποιητοῦ. Βρῆκε 
τὴν θύρα τοῦ Παραδείσου, τὴν μετάνοια. Καρποὺς μετανοίας 
δὲν ἔχει νὰ παρουσιάσῃ᾽ προσφέρει ὅμως στὸν Θεὸ τὴν συν- 
τετριμμένη του καρδία καὶ τὴν πνευματικῇ τοῦ πτωχεία. 
Τὰ βιβλικὰ παραδείγματα τοῦ Δαυίδ, τοῦ τελώνου, τῆς πόρ- 
νης καὶ τοῦ ληστοῦ τὸν ἐνθαρρύνουν. Ὃ κριτὴς θὰ εὐσπλαγ- 

χνισθῇ καὶ αὐτόν, ποὺ ἁμάρτησε πιὸ πολὺ ἀπὸ ὅλους τοὺς 
ἀνθρώπους. 


Θὰ ψαλῇ μία σειρὰ δώδεκα τροπαρίων. ᾽Απὸ κάθε ᾠδὴ 
πήραμε τὸ πρῶτο τροπάριο. Ἡ β' καὶ ἡ γ' δὴ ἔχουν ἀπὸ 
δύο εἱρμοὺς καὶ παίρνοµε ἕνα τροπάριο ἀπὸ τὸν καθ᾽ ἕνα. 
Στὸ τέλος θὰ ψαλῇ ὁ εἱρμὸς τῆς θ᾽ φδῆς «Ασπόρου συλ.- 
λήψεως». Εἶναι ἕνα μικρὸ δεῖγμα ἀπὸ τὸν Μέγα Κανόνα, 
Θὰ ψαλοῦν ὅλα μαζὶ γιὰ νὰ φανῇ, ἀφ᾽ ἑνὸς μὲν ἡ σχετικὴ 
μονοτονία, ἀλλὰ καὶ ἡ μουσικὴ ἑνότης τοῦ κανόνος, συγχρό- 
νως ὅμως καὶ ἡ σχετικὴ ποικιλία, ποὺ δημιουργοῦν οἱ παραλ- 
λαγὲς τῶν εἱρμῶν τῆς κάθε ᾠδῆς. 


᾿Ωδὴ α΄ «Πόθεν ἄρξομαι θρηνεῖν 
τὰς τοῦ ἀθλίου µου βίου πράξεις; 
ποίαν ἀπαρχὴν ἐπιθήσω, Χριστέ, 
τῇ νῦν θρηνῳδίᾳ; 
ἀλλ᾽ ὡς εὔσπλαγχνός μοι δὸς 
παραπτωμάτων ἄφεσιν». 


᾿Ωδὴ β΄ «Πρόσεχε, οὐρανέ, καὶ λαλήσω: 
γῆ ἐνωτίζου φωνῆς 
μετανοούσης Θεῷ 
καὶ ἀνυμνούσης αὐτόν». 


«Ἴδετε, ἴδετε. 

ὅτι ἐγώ εἰμι Θεός: 

ἐνωτίζου, ψυχή μου, 

τοῦ Κυρίου βοῶντος 

καὶ ἀποσπάσθητι τῆς πρώτης ἁμαρτίας 
καὶ φοβοῦ ὡς δικαστὴν 

καὶ ὡς κριτὴν καὶ Θεόν». 


᾿Ὠδὴ γ΄ «Πῦρ παρὰ Κυρίου, ψυχή, 
Κύριος ἐπιβρέξας, 
τὴν γῆν Σοδόμων 
πρὶν κατέφλεξεν». 

᾿Ὠδὴ δ᾽ 


᾿Ωδὴ ε΄ 


᾿Ὠδὴ ς’ 


Ὠδὴ ζ' 


Ὠδὴ τ’ 


«Πηγὴν ζωῆς κέκτημαι 

σὲ τοῦ θανάτου τὸν καθαιρέτην 
καὶ βοῶ σοι ἐκ καρδίας μου 
πρὸ τοῦ τέλους: Ἥμαρτον, 
ἱλάσθητι, σῶσόν με». 


«Τὰ ἔργα σου μὴ παρίδῃς, 

τὸ πλάσμα σου μὴ παρόψῃ, δικαιοκρίτα, 
εἰ καὶ μόνος ἥμαρτον ὣς ἄνθρωπος 

ὑπὲρ πάντα ἄνθρωπον, φιλάνθρωπε, 

ἀλλ᾽ ἔχεις ὣς Κύριος πάντων τὴν ἐξουσίαν 
ἀφιέναι ἁμαρτήματα». 


«Ἐν νυκτὶ τὸν βίον µου διῆλθον ἀεί, 
σκότος γὰρ γέγονε 

καὶ βαθεῖά μοι ἀχλὺς 

ἡ νὺξ τῆς ἁμαρτίας, 

ἀλλ᾽ ὡς ἡμέρας υἱόν, 

Σωτήρ, ἀνάδειξόν με». 


«Τὰ δάκρυα, Σωτήρ, τῶν ὀμμάτων μοῦ 
καὶ τοὺς ἐκ βάθους στεναγμοὺς 
καθαρῶς προσφέρω, 

βοώσης τῆς καρδίας: 

Ὃ Θεός, ἡμάρτηκά σοι, 

ἱλάσθητί μοι». 


«Ἡμάρτηκα, ἐπλημμέλησα 

καὶ ἠθέτησα τὴν ἐντολήν σου, 

ὅτι ἐν ἁμαρτίαις προήχθην 

καὶ προσέθηκα τοῖς μώλωψι τραῦμα ἐμοί. 
᾿Αλλ᾽ αὐτός µε ἐλέησον ὡς εὔσπλαγχνος, 
ὁ τῶν πατέρων Θεός». 


«Ἡμαρτηκότα, Σωτήρ, ἐλέησον, 
διέγειρόν μου τὸν νοῦν 

πρὸς ἐπιστροφήν, 

δέξαι μετανοοῦντα, 


᾿Ωδὴ 0’ 

οἰκτείρησον βοῶντα: 
Ἥμαρτόν σοι μόνῳ, 
ἠνόμησα, ἐλέησόν με». 


«Ὁ νοῦς τετραυμάτισται, 

τὸ σῶμα μεμαλάκισται, 

νοσεῖ τὸ πνεῦμα, 

ὁ λόγος ἠσθένησεν, 

ὁ βίος νενέκρωται, 

τὸ τέλος ἐπὶ θύραις' 

διό μοι, τάλαινα ψυχή, 

τί ποιήσεις, ὅταν ἔλθῃ 

ὃ κριτὴς ἀνερευνῆσαι τὰ σά»; 


«᾿Ασπόρου συλλήψεως 
ὃ τόκος ἀνερμήνευτος, 
μητρὸς ἀνάνδρου 
ἄφθορος ἡ κύησις, 
Θεοῦ γὰρ ἡ γέννησις 
καινοποιεῖ τὰς φύσεις 
διό σε πᾶσαι αἱ γενεαί, 
ὡς θεόνυμφον μητέρα, 
ὀρθοδόξως μεγαλύνομεν». 


Μέσα στὸ πλαίσιο τῆς κατανυκτικῆς περιόδου τῆς Με- 
γάλης Τεσσαρακοστῆς ὁ «κατανύξεως μεστὸς» Μέγας Κανὼν 
προσφέρει ἕνα συγκλονιστικὀ βίωμα. Μπαίνει στὸ στόμα 
τοῦ πιστοῦ σὰν φωνή, σὰν ἐγερτήριο, σὰν ἀφυπνιστικὸς σει- 
σμός. Σὰν ἀποστροφὴ στὴν κοιμωμένη καὶ ραθυμοῦσα ψυχή 
του. Τοῦτο ἀνακεφαλαιώνει τὸ θαυμαστὸ προοίμιο τοῦ κοντα- 
κίου τοῦ Ρωμανοῦ τοῦ Μελῳδοῦ, ποὺ συμψάλλεται μὲ τὸν 
Μέγαν Κανόνα: 


«Ῥυχή µου, ψυχή μου, 
ἀνάστα, τί καθεύδεις; 
τὸ τέλος ἐγγίζει 

καὶ μέλλεις θορυβεῖσθαι᾽ 

ἀνάνηψον οὖν, 

ἵνα φείσηταί σου Χριστέ 
ὁ πανταχοῦ παρὼν 

καὶ τὰ πάντα πληρῶν». 


(4 Απριλίου 1970) 


8 
᾿Ακέθιοτος ὕμνος 


Τὸ Σάββατο τῆς Ε΄ ἑβδομάδος τῶν Νηστειῶν, χαρακτη- 
ρίζεται στὸ ἑορτολόγιο τῆς ᾿Εκκλησίας µας ὡς «Σάββατον 
τοῦ ᾿Ακαθίστου». Χθὲς τὸ βράδυ σ᾽ ὅλους τοὺς ὀρθοδόξους 
ναοὺς ἀντήχησαν οἱ θαυμάσιες καὶ τόσο γνωστὲς καὶ λαοφι- 
λεῖς μελῳδίες πρὸς τὴν ὑπεραγία Θεοτόκο, τὴν ὑπέρμαχο 
στρατηγό. ᾿Ακούσαμε τὸν ὕμνο αὐτὸν νὰ ψάλλεται τµηµατι- 
κῶς κατὰ τὰ ἀπόδειπνα τῶν τεσσάρων πρώτων Παρασκευῶν 
τῆς Τεσσαρακοστῆς. Χθὲς ἔγινε ἡ ἀνακεφαλαίωσις. ᾿Απὸ 
τὰ λειτουργικά μας βιβλία προβλέπεται ἡ ψαλμῳδία τοῦ 
᾿Ακαθίστου κατὰ τὸν ὄρθρο τοῦ Σαββάτου. Ἔτσι ψάλλεται 
μέχρι σήμερα στὰ μοναστήρια. Στοὺς ἐνοριακοὺς ναούς, 
ὅπως εἴδαμε καὶ στὸν Μέγα Κανόνα, ἡ ἀκολουθία τοῦ ᾿Ακα- 
θίστου γιὰ διευκόλυνσι τῶν χριστιανῶν ψάλλεται τὸ βράδυ 
τῆς Παρασκευῆς μαζὶ μὲ τὴν ἀκολουθία τοῦ ἀποδείπνου 
καὶ τὸ πρωΐ τελεῖται ὁ ὄρθρος καὶ ἡ θεία λειτουργία. 


Δὲν πιστεύω νὰ ὑπάρχῃ ἄλλο ὑμνολογικὸ κείµενο τῆς 
Ἐκκλησίας µας, ποὺ νὰ χρησιμοποιήθηκε στὴν θείο λατρεία 
τόσες φορὲς ὅσες ὁ ᾿Ακάθιστος. Στὰ μοναστήρια τὸν διαβά- 
ζουν κάθε ἡμέρα καὶ ὅλοι οἱ μοναχοὶ τὸν γνωρίζουν ἀπὸ στή- 
θους. Στὶς ἐνορίες εἶναι µία ἀπὸ τὶς προσφιλέστερες στὸν 
λαὸ ἀκολουθίες, ποὺ συγκεντρώνουν κάθε Παρασκευὴ βρά- 
δυ κατὰ τὴν περίοδο τῆς Τεσσαρακοστῆς ἕνα πλῆθος κό- 
σμου. ᾿Αναρίθμητες εἶναι οἱ ἐκδόσεις τοῦ ὕμνου αὐτοῦ καὶ 
πλῆθος μελετῶν ἔχουν γραφῆ μὲ θέμα τὸν ᾿Ακάθιστο. Παρὰ 
ταῦτα ἕνα πλῆθος προβλημάτων γύρω ἀπὸ τὸν ὕμνο αὐτὸν 
δὲν βρῆκαν ἀκόμη τὴν λύσι τῶν. Στὴν μεγάλη διάδοσι τοῦ 

᾿Ακαθίστου συνετέλεσαν πολλοὶ λόγοι: Τὸ θέµα του, ἡ με- 
λῳδία του, ἡ ὡραία ποιητική του πλοκὴ καί, ἰδιαιτέρως γιὰ 
τὸ ἔθνος μας, ἡ σύνδεσίς του μὲ μεγάλα γεγονότα τοῦ ἱστο- 
ρικοῦ µας βίου. Ἡ Παναγία ἐξ ἄλλου, τὴν ὁποία ὑμνολογεῖ 
ὁ ᾿Ακάθιστος, σ᾽ ὅλη τὴν μακραίωνα ζωὴ τῆς Ἐκκλησίας 
εἶναι τὸ κέντρο τῆς εὐλαβείας τῶν χριστιανῶν, τὸ πρόσωπο 
ποὺ μακαρίζουν, κατὰ τὴν πρόρρησί της, «πᾶσαι αἱ γενεαί» 1. 


Θὰ παρατρέξωµε τὸ διαφιλονικούμενο, ἐξ ἄλλου, θέμα 
τοῦ χρόνου τῆς συντάξεως καὶ τοῦ ποιητοῦ τοῦ ᾿Ακαθίστου. 
Πολλοὶ φέρονται ὡς ποιηταί του: ὁ Ρωμανὸς ὁ Μελφδός, 
ὁ Γεώργιος Πισίδης, οἱ πατριάρχαι τῆς Κωνσταντινουπό- 
λεως Σέργιος, Γερμανὸς, ὁ Α΄, ὁ ἱερὸς Φώτιος, ὁ Γεώργιος 
Νικομηδείας (Σικελιώτης), ποιηταὶ ποὺ ἔζησαν ἀπὸ τὸν 
ς΄ μέχρι τὸν Θ΄ αἰῶνα. Ἡ παράδοσις παρουσιάζει µε- 
γάλη ἀστάθεια καὶ οἱ νεώτεροι µελετηταί, στηριζόμενοι στὶς 
λίγες ἐσωτερικὲς ἐνδείξεις ποὺ ὑπάρχουν στὸ κείμενο, ἄλλοι 
προτιμοῦν τὸν ἕνα καὶ ἄλλοι τὸν ἄλλο ἀπὸ τοὺς φερομένους 
ὡς ποιητάς του. Ἕνα ἱστορικὸ γεγονός, μὲ τὸ ὁποῖο συνεδέθη 
ἀπὸ τὴν παράδοσι ἡ ψαλμῳδία τοῦ ᾿Ακαθίστου, θὰ μποροῦσε 
νὰ μᾶς προσανατολίσῃ κάπως στὴν ἀναζήτησί μας: Ἢ ἐπὶ 
τοῦ αὐτοκράτορος Ἡρακλείου πολιορκία καὶ ἡ θαυμαστὴ 
σωτηρία τῆς Κωνσταντινουπόλεως τὴν δη Αὐγούστου τοῦ 
ἔτους 626. Κατὰ τὸ Συναξάριο μετὰ τὴν λύσι τῆς πολιορκίας 
ἐψάλη ὁ ὕμνος αὐτὸς στὸν ναὸ τῆς Θεοτόκου τῶν Βλαχερ- 
νῶν, ὡς δοξολογία καὶ εὐχαριστία γιὰ τὴν σωτηρία, ποὺ ἁπε- 
δόθη στὴν θαυματουργικὴ δύναμι τῆς Θεοτόκου, τῆς προστά- 
τιδος τῆς Πόλεως. Πατριάρχης τότε ἧτο ὁ Σέργιος, ποὺ πρω- 
τοστάτησε στοὺς ἀγῶνας γιὰ τὴν ἄμυνα. Ἐὔκολο ἧταν νὰ 
θεωρηθῇ καὶ ποιητὴς τοῦ ὕμνου, ἂν καὶ οὔτε ὡς ὑμνογράφος 
μᾶς εἶναι γνωστός, οὔτε καὶ ὀρθόδοξος ἧτο. Ἔξ ἄλλον ὁ 
ὕμνος θὰ ἔπρεπε νὰ ἦταν παλαιότερος, γιατὶ ἂν ἦταν γρομµέ- 
νος γιὰ τὴν σωτηρία τῆς Πόλεως δὲν θὰ ἦταν δυνατὸν παρὰ 





1. Λουκ. 1, 48. 

ρητῶς νὰ κάμνῃ λόγο γι αὐτὴν καὶ ὄχι νὰ ἀναφέρεται σὲ 
ἄλλα θέµατα, ὅπως θὰ ἰδοῦμε πιὸ κάτω. Ἡ ψαλμῳδία ὅμως 
τοῦ ᾿Ακαθίστου συνδέεται ἀπὸ τὶς ἱστορικὲς πηγὲς καὶ μὲ 
ἄλλα παρόμοια γεγονότα: τὶς πολιορκίες καὶ τὴν σωτηρία 
τῆς Κωνσταντινουπόλεως ἐπὶ Κωνσταντίνου τοῦ Πωγωνά- 
του (673), ἐπὶ Λέοντος τοῦ Ἰσαύρου (717 - 718) καὶ ἐπὶ Μι- 
χαὴλ. Γ΄ (860). 

Ὅποιος ὅμως καὶ ἂν ἦταν ὃ ποιητὴς καὶ μὲ ὁποιοδήποτε 
ἱστορικὸ γεγονὸς ἀπὸ τὰ ἀνωτέρω καὶ ἂν συνεδέθη πρωταρ- 
χικά, ἕνα εἶναι τὸ ἀναμφισβήτητο στοιχεῖο, ποὺ μᾶς δίδουν 
οἱ σχετικὲς πηγές, ὅτι ὃ ὕμνος ἑψάλλετο ὡς εὐχαριστήριος 
ᾠδὴ πρὸς τὴν ὑπέρμαχο στρατηγὸ τοῦ Βυζαντινοῦ κράτους 
κατὰ τὶς εὐχαριστήριες παννυχίδες ποὺ ἐτελοῦντο εἰς ἀνά- 
µνησιν τῶν ἀνωτέρω γεγονότων. Κατὰ τὴν παρατήρησι τοῦ 
συναξαριστοῦ ὁ ὕμνος λέγεται «᾿Ακάθιστος», γιατὶ τότε κατὰ 
τὴν σωτηρία τῆς Πόλεως καὶ ἔκτοτε μέχρι σήμερα, ὅταν οἱ 
οἶκοι τοῦ ὕμνου αὐτοῦ ἐψάλλοντο, «ὀρθοὶ πάντες» τοὺς ἤκουαν 
εἰς ἔνδειξιν εὐχαριστίας πρὸς τὴν Θεοτόκο, ἐνῷ στοὺς οἷ- 
κους τῶν ἄλλων κοντακίων «ἐξ ἔθους» ἐκάθηντο. 


Γιατὶ ὅμως ψάλλεται κατὰ τὴν Μεγάλη Τεσσαρακοστή; 

Οἱ λύσεις τῶν ἀνωτέρω πολιορκιῶν δὲν συνέπεσαν κατ 
αὐτήν. Στὶς ὃ Αὐγούστου ἐλύθη ἡ πολιορκία ἐπὶ Ἡρακλείου, 
τὸν Σεπτέμβριο ἡ ἐπὶ Πωγωνάτου, στὶς 16 Αὐγούστου ἑωρ- 
τάζετο ἡ ἀνάμνησις τῆς σωτηρίας τῆς Πόλεως ἐπὶ Λέοντος 
Ἰσαύρου καὶ στὶς 18 Ἰουνίου ἐλύθη ἡ πολιορκία ἐπὶ Μιχαὴλ 
τοῦ Γ΄. Μὲ τὴν Μεγάλη Τεσσαρακοστὴ συνεδέθη προφανῶς 
ἕξ αἰτίας ἑνὸς ἄλλου καθαρῶς λειτουργικοῦ λόγου: Μέσα 
στὴν περίοδο τῆς Νηστείας ἐμπίπτει πάντοτε ἡ μεγάλη ἕορ- 
τὴ τοῦ Εὐαγγελισμοῦ τῆς Θεοτόκου. Εἶνοι ἡ μόνη μεγάλη 
ἑορτή, ποὺ λόγῳ τοῦ πενθίµου χαρακτῆρος τῆς Τεσσαρα- 
κοστῆς, στερεῖται προεορτίων καὶ μεθεόρτων. Αὐτὴν ἀκρι- 
βῶς τὴν ἔλλειψι ἔρχεται νὰ καλύψῃ ἡ ψαλμῳδία τοῦ ᾿Ακαθί- 
στου, τμηματικῶς κατὰ τὰ ἀπόδειπνα τῶν Παρασκευῶν καὶ 
ὁλόκληρος κατὰ τὸ Σάββατο τῆς Ε΄ ἑβδομάδος. Τὸ βράδυ 
5 

τῆς Παρασκευῆς ἀνήκει λειτουργικῶς στὸ Σάββατο, ἡμέρα 
ποὺ μαζὶ μὲ τὴν Κυριακὴ εἶναι οἱ μόνες ἡμέρες τῶν ἑβδομά- 
δων τῶν Νηστειῶν, κατὰ τὶς ὁποῖες ἐπιτρέπεται ὁ ἑορτασμὸς 
χαρμοσύνων γεγονότων, καὶ στὶς ὁποῖες, καθὼς εἴδαμε, µε- 
τατίθενται οἱ ἑορτὲς τῆς ἑβδομάδος. Καθ᾿ ὡρισμένα Τυπικὰ 
ὁ ᾿Ακάθιστος ἐψάλλετο πέντε ἡμέρες πρὸ τῆς ἑορτῆς τοῦ 
Εὐαγγελισμοῦ καὶ κατ᾽ ἄλλα τὸν ὄρθρο τῆς ἡμέρας τῆς ἕορ- 
τῆς. Ὃ ᾿Ακάθιστος ὕμνος εἶναι τὸ κοντάκιο τοῦ Εὐαγγελι- 
σμοῦ, ὁ ὕμνος τῆς σαρκώσεως τοῦ Λόγου τοῦ Θεοῦ. 


Εἶναι κοντάκιο - ὕμνος. Κατὰ τὸ σύστημα τῆς συνθέσε- 
ὡς τοῦ ποιητικοῦ αὐτοῦ εἴδους περιλαμβάνει τὸ προοίμιο, 
«Τὸ προσταχθὲν μυστικῶς... ..», καὶ 24 οἴκους, ποὺ ἔχουν 
ἀλφαβητικὴ ἀκροστιχίδα. Ἡ ἰδιορρυθμία του ἐν συγκρίσει 
πρὸς τὰ ἄλλα κοντάκια συνίσταται στὰ δύο αὐτόμελα ποὺ 
ἀκολουθοῦν οἱ οἶκοί του. Οἱ περιττοὶ οἶκοι (αὐτοὶ ποὺ ἀρχί- 
ζουν ἀπὸ τὰ στοιχεῖα Α, Γ, Ε, Η κλπ.) ἔχουν ὡς αὐτόμελο, 
τροπάριο δηλαδὴ βάσει τοῦ ὁποίου συνετέθησαν, τὸν πρῶτο 
οἶκο («Αγγελος πρωτοστάτης... .»)’ χαρακτηριστικό των 
εἶναι οἱ ἓξ διπλὲς ἀποστροφὲς πρὸς τὴν Παναγία, ποὺ ἀρχί- 
ζουν μὲ τὸ «Χαῖρε» καὶ ποὺ ἔδωσαν τὸ λαϊκὸ ὄνομα στὸν 
ὕμνο: «Χαιρετισμοί». Ἐπῳδὸ (ἐφύμνιο) ἔχουν τὸ «Χαῖρε, 
νύμφη ἀνύμφευτε», ποὺ εἶναι καὶ τὸ ἐφύμνιο τοῦ προοιμίου. 
Οἱ ἄρτιοι οἶκοι (ποὺ ἀρχίζουν ἀπὸ τὰ στοιχεῖα Β, Δ, Ζ, Θ 
κλπ.) ἔχουν συντεθῆ μὲ βάσι, εἶναι δηλαδὴ προσόμοια, τοῦ 
δευτέρου οἴκου, «Βλέπουσα ἡ ἁγία...», καὶ ἔχουν ἐφύμνιο 
τὸ «᾿Αλληλούϊα». 


Θέμα τοῦ κοντακίου τοῦ ᾿Ακαθίστου εἶναι τὸ μυστήριο 
τῆς σαρκώσεως τοῦ Χριστοῦ, μὲ κύριο τόνο στὴν ἀπαρχὴ 
τῆς σωτηρίας, στὸν Εὐαγγελισμὸ τῆς Θεοτόκου. Σ᾽ αὐτὸν 
ἀναφέρονται τὸ προοίμιο, ποὺ ἀποτελεῖ περίληψι τοῦ περιε- 
χομένου τοῦ ὕμνου, καὶ οἱ τέσσαρες πρῶτοι οἶκοι. Τὰ δεκα- 
τρία «Χαῖρε», ποὺ κατακλείουν τοὺς περιττοὺς οἴκους, δὲν 
εἶναι τίποτε ἄλλο παρὰ μία ἐπέκτασις καὶ ποιητικὴ ἀναδί- 

πλωσις καὶ ἐπεξεργασία τοῦ ἀγγελικοῦ ἀσπασμοῦ «Χαῖρε, 
κεχαριτωμένη»!. Ὁ πρωτοστάτης ἄγγελος, ὁ Γαβριήλ, 
ἔρχεται καὶ φέρνει τὸ θεϊκὸ μήνυμα, τὸ «Χαῖρε», στὴν Θεο- 
τόκο (Α)’ ἐκείνη ἀπορεῖ γιὰ τὸν παράδοξο τρόπο τῆς συλλή- 
ψεως (Β): ὁ Γαβριὴλ. τῆς ἐπεξηγεῖ τὴν ἀπόρρητο βουλὴ τοῦ 
Θεοῦ (Γ) καὶ ἡ δύναμις τοῦ Ὑψίστου ἐπισκιάζει τὴν ἀπει- 
Ρόγαμο παρθένο καὶ συλλαμβάνει τὸν Ὑἱὸ τοῦ Θεοῦ (Δ). 
Ἡ Θεοτόκος ἐπισκέπτεται τὴν συγγενῆ της Ἐλισάβετ, 
τὴν μέλλουσα μητέρα τοῦ Προδρόμου, καὶ ἀνταλλάσσουν 
προφητικοὺς λόγους (ΕΘ). Ὁ Ἰωσήφ, ὁ μνηστὴρ τῆς παρθέ- 
νου, ταράσσεται ἀπὸ τὴν ζάλη τῶν ἀμφιβόλων λογισμῶν, 
ἀλλὰ πληροφορεῖται ἀπὸ τὸν ἄγγελο τὸ μυστήριο τῆς συλ- 
λήψεως (2). Ὁ Χριστὸς γεννᾶται καὶ οἳ ποιμένες προσκυ- 
νοῦν τὸν ἀμνὸ τοῦ Θεοῦ (Η). Ὁ θεοδρόµος ἀστὴρ δείχνει 
τὸν δρόμο στοὺς μάγους τῆς ᾿Ανατολῆς (Θ), αὐτοὶ τὸν προσ- 
κυνοῦν (1) καὶ δι᾽ ἄλλης ὁδοῦ ἀναχωροῦν γιὰ τὴν Βαβυλῶ- 
να, οἱ θεοφόροι κήρυκες (Κ). Στὴν Αἴγυπτο ὁ φυγὰς Κύριος 
συντρίβει τὰ εἴδωλα καὶ μὲ τὸν φωτισμὸ τῆς ἀληθείας διώχνει 
τὸ σκότος τοῦ ψεύδους (Λ). Καὶ ὁ Συμεὼν δέχεται στὴν ἀγκά- 
λη του ὡς βρέφος τεσσαρακονθήµερο τὸν τέλειο Θεὸ καὶ 
λαμβάνει τὴν ποθητὴ ἀπόλυσι (Μ). Ἐδῶ τελειώνει τὸ πρῶτο 
μισὸ μέρος τοῦ ὕμνου, τὸ ἱστορικό, ποὺ περιλαμβάνει τοὺς 
δώδεκα πρώτους οἴκους, ἀπὸ τὸ Α ἕως τὸ Μ. Οἱ ὑπόλοιποι, 
ἀπὸ τὸ Ν ἕως τὸ Ω, ἀποτελοῦν μία θεολογικὴ - θεωρητικὴ 
ἐπεξεργασία τοῦ μυστηρίου τῆς σαρκώσεως. Ἡ νέα κτίσις, 
ποὺ δημιουργεῖ ὁ Λόγος τοῦ Θεοῦ μὲ τὴν σάρκωσί Του, δο- 
ξολογεῖ τὸν δημιουργὸ (Ν). Ὁ παράξενος - ὁ «ξένος» - 
τόκος προτρέπει τοὺς ἀνθρώπους νὰ ξενωθοῦν ἀπὸ τὸν κόσμο 
καὶ νὰ μεταθέσουν τὸν νοῦ τῶν στὸν οὐρανὸ (Ξ). Ὅλος ἧταν 
στὴν γῆ ὃ δοξολογούμενος Λόγος, ἀλλὰ καὶ ἀπὸ τὸν οὐρανὸ 
δὲν ἀπονσίαζε (Ο). Οἱ ἄγγελοι θαύμασαν τὸ ἔργο τῆς ἔναν- 
θρωπήσεως καὶ τὴν κοινωνία τοῦ Θεοῦ καὶ τῶν ἀνθρώπων 
(Π). Οἱ σοφοὶ καὶ οἱ ρήτορες τοῦ κόσμου ἔμειναν ἄφωνοι, 





1. Λουκ. 1, 28. 

μὴ μπορῶντας νὰ ἐξηγήσουν τὸ μυστήριο τοῦ παρθενικοῦ 
τόκου (Ῥ). Ὁ ποιμὴν - Θεός, γίνεται πρόβατο - ἄνθρωπος 
θέλοντας νὰ σώση τὸν κόσμο (Σ). Ἡ Παρθένος γίνεται φυ- 
λακτήριο τεῖχος τῶν παρθένων καὶ ὅλων τῶν πιστῶν (Τ). 
Κανεὶς ὕμνος δὲν μπορεῖ νὰ πληρώσῃ τὸν φόρο τοῦ χρέους 
στὸν σαρκωθέντα Βασιλέα (Υ). Ἡ Θεοτόκος εἶναι ἡ φωτοδό- 
χος λαμπάς, ποὺ μᾶς καθοδηγεῖ στὴν γνῶσι τοῦ Θεοῦ (Φ). 
Ὁ Χριστὸς ἦλθε στὸν κόσµο γιὰ νὰ τοῦ δώσῃ χάρι καὶ συγ- 
χώρησι (Χ). Ἡ δοξολογία πρὸς τὸν Υἱὸ συνδέεται καὶ πρὸς 
τὴν ἀνύμνησι τοῦ ἐμψύχου ναοῦ Του, τῆς Θεοτόκου (Ψ). 
Καὶ ὁ ὕμνος κλείει μὲ μία θαυμαστὴ ἀποστροφὴ πρὸς τὴν 
Παρθένο: 


«Ὦ πανύμνητε μῆτερ, 

ἡ τεκοῦσα τὸν πάντων ἁγίων 
ἁγιώτατον Λόγον, 

δεξαμένη τὴν νῦν προσφοράν, 
ἀπὸ πάσης ρῦσαι συμφορᾶς 
ἅπαντας 

καὶ τῆς μελλούσης λύτρωσαι 
κολάσεως τοὺς σοὶ βοῶντας: 
᾿Αλληλούϊα». 


Στὸ στόμα τοῦ ἀγγέλου, τῆς Ἐλισάβετ, τῶν ποιμένων, 
τῶν μάγων καὶ τῶν Αἰγυπτίων στὸ πρῶτο μέρος καὶ τῶν πι- 
στῶν στὸ δεύτερο μπαίνουν οἱ 144 θαυμάσιες ποιητικὲς 
ἀποστροφὲς καὶ τὰ ἐγκώμια τῆς Θεοτόκου μὲ τὶς τόσο ἐπι- 
τυχεῖς ἀντιθέσεις καὶ τὶς ὡραῖες θεολογικὲς εἰκόνες. Εἶναι 
τόσο γνωστές. "Ας διαβάσωμε μόνο τοὺς χαιρετισμοὺς τοῦ 
τελευταίου περιττοῦ οἴκου, ποὺ ἀρχίζει μὲ τὸ στοιχεῖο Ψ. Θέ- 
μα του εἶναι ἡ Θεοτόκος ὡς ναὸς ἔμψυχος καὶ ἅγιος τοῦ 
παντοκράτορος Κυρίου: 


«Χαῖρε, σκηνὴ τοῦ Θεοῦ καὶ Λόγου, 
Χαῖρε, ἁγία, ἁγίων μείζων. 

Χαῖρε, κιβωτὲ χρυσωθεῖσα τῷ Πνεύματι, 
Χαῖρε, θησαυρὲ τῆς ζωῆς ἀδαπάνητε. 

Χαῖρε, τίμιον διάδημα βασιλέων εὐσεβῶν, 
Χαῖρε, καύχημα σεβάσμιον ἱερέων εὐλαβῶν. 
Χαῖρε, τῆς Ἐκκλησίας ὁ ἀσάλευτος πύργος, 
Χαῖρε, τῆς βασιλείας τὸ ἀπόρθητον τεῖχος. 
Χαῖρε, δι᾽ ἧς ἐγείρονται τρόπαια, 

Χαῖρε, δι᾽ ἧς ἐχθροὶ καταπίπτουσι. 

Χαῖρε, χρωτὸς τοῦ ἐμοῦ θεραπεία, 

Χαῖρε, ψυχῆς τῆς ἐμῆς σωτηρία. 

Χαῖρε, νύμφη ἀνύμφευτε». 


Παλαιότερα ὁ ὕμνος ἐψάλλετο. Σήμερα ψάλλεται μόνο 
τὸ προοίμιο σὲ ἦχο πλ. δ΄, τὸ ὁποῖο καὶ θὰ ἀκούσωμε. Περιε- 
χόμενό του εἶναι ὁ Εὐαγγελισμός, τὸ θέμα τοῦ κοντακίου: 


«Τὸ προσταχθὲν μυστικῶς 

λαβὼν ἐν γνώσει, 

ἐν τῇ σκηνῇ τοῦ Ἰωσὴφ 

σπουδῇ ἐπέστη 

ὁ ἀσώματος λέγων τῇ ἀπειρογάμφ' 
Ὁ κλίνας τῇ καταβάσει τοὺς οὐρανοὺς 
χωρεῖται ἀναλλοιώτως ὅλος ἐν σοί: 
ὃν καὶ βλέπων ἐν μήτρᾳ σου, 
λαβόντα δούλου μορφήν, 

ἐξίσταμαι κραυγάζειν σοι’ 

Χαῖρε, νύμφη ἀνύμφευτε». 


Οἱ οἶκοι ἀπαγγέλλονται σήμερα ἐμμελῶς ἀπὸ τὸν ἱερέα 
στὸ μέσον τοῦ ναοῦ, δηλαδὴ στὴν θέσι ποὺ πρὶν εὑρίσκετο 
ὁ ἄμβων, ἀπὸ τὸν ὁποῖον ἀρχικὰ ἐψάλλετο τὸ κοντάκιο. Ὁ 
λαὸς ἐπαναλαμβάνει στὸ τέλος κάθε οἴκου τὸ ἐφύμνιο - τὴν 
ἐπῳδὸ - σὲ ἦχο πάλι πλ. δ΄; 

«Χαῖρε, νύμφη ἀνύμφευτε» στοὺς περιττοὺς οἴκους: 

«Αλληλούϊα» στοὺς ἀρτίους. 

Ὅταν ὁ ᾿Ακάθιστος συνεδέθη μὲ τὰ ἱστορικὰ γεγονότα, 
ποὺ ἀναφέραμε, τότε συνετέθη νέο εἰδικὸ προοίμιο, γεμάτο 

δοξολογία καὶ ἱκεσία, τὸ τόσο γνωστὸ «Τῇ ὑπερμάχῳ». 


Τι 


Στὴν ὑπέρμαχο στρατηγό, ἡ πόλις τῆς Θεοτόκου ποὺ λυτρώ- 
θηκε χάρι σ᾽ αὐτὴν ἀπὸ τὰ δεινά, ἀναγράφει τὰ νικητήρια καὶ 
παρακαλεῖ, αὐτὴν ποὺ ἔχει τὴν ἀκαταμάχητη δύναμι, νὰ τὴν 
ἐλευθερώνῃ ἀπὸ τοὺς ποικίλους κινδύνους γιὰ νὰ τὴν δοξο- 
λογῇ κράζοντας τό: «Χαῖρε, νύμφη ἀνύμφευτε». Ὃ ὕμνος 
ψάλλεται καὶ πάλι σὲ ἦχο πλ. δ΄. 


«Τῇ ὑπερμάχῳ στρατηγῷ τὰ νικητήρια, 
ὡς λυτρωθεῖσα τῶν δεινῶν, εὐχαριστήρια 
ἀναγράφω σοι ἡ Πόλις σου, Θεοτόκε: 
ἀλλ᾽ ὡς ἔχουσα τὸ κράτος ἀπροσμάχητον, 
ἐκ παντοίων µε κινδύνων ἐλευθέρωσον, 
ἵνα κράζω σοι’ 

Χαῖρε, νύμφη ἀνύμφευτε». 


(11 ᾿Απριλίου 1970) 


9 
Μεγάλη Ἑθδομὰς (Λ΄) 


Τὴν Παρασκευὴ τῆς 5’ ἑβδομάδος τῶν Νηστειῶν, συμ- 
πληροῦνται ἡ Μεγάλη Τεσσαρακοστή. Ἡ μακρὰ περίοδος τῆς 
νηστείας καὶ τῆς ἐντατικῆς προσευχῆς λαμβάνει τέλος. Τὸ 
ἐπιβεβαιώνουν καὶ δύο τροπάρια τῆς ἀκολουθίας τῆς ἡμέρας 
αὐτῆς, ποὺ σημειώνουν τὸ τέλος τῆς Τεσσαρακοστῆς καὶ 
χαιρετίζουν τὴν ἀρχὴ τῆς Μεγάλης Ἑβδομάδος: 


«Τὴν ψυχωφελῆ πληρώσαντες Τεσσαρακοστὴν 
καὶ τὴν ἁγίαν ἑβδομάδα τοῦ πάθους σου 
αἰτοῦμεν κατιδεῖν, φιλάνθρωπε, 

τοῦ δοξάσαι ἐν αὐτῇ τὰ μεγαλεῖά σου 

καὶ τὴν ἄφατον δι᾽ ἡμᾶς οἰκονομίαν σου...». 


Μετὰ ἀπὸ τεσσαρακονθήμερο νηστεία ὁ Μωυσῆς ἀνε- 
βαίνει στὴν κορυφὴ τοῦ Σινᾶ γιὰ νὰ συναντήσῃ τὸν Θεό, 
ὁ Θεόπτης, καὶ νὰ πάρῃ τὶς πλάκες τοῦ Νόμου, τὸ σύμβολο 
τῆς Παλαιᾶς Διαθήκης. Ὁ νέος λαὸς τοῦ Θεοῦ, ὁ Ἰσραὴλ 
τῆς χάριτος, ἁγνίσθηκε σαράντα ἡμέρες καὶ ἤδη ἀνεβαίνει 
στὴν Ἱερουσαλήμ, στὸ ὄρος τῆς χάριτος. Ὄχι σὲ ὄρος φο- 
βερό, καιόµενο καὶ φλεγόμενο, μὲ ἀστραπὲς καὶ βροντές, 
ἀλλὰ στὴν ἁγία πόλι τῆς εἰρήνης, στὴν πόλι τοῦ ζῶντος Θεοῦ, 
ὅπου μαζί µας συναναβαίνει καὶ ὁ μεσίτης τῆς Νέας Διαθήκης. 
Ἐκεῖ ὅπου τὸ αἷμα τοῦ ραντισμοῦ θὰ λαλήσῃ «κρεῖττον» 
παρὰ τὸ αἷμα τοῦ δικαίου ᾽᾿Αβελ., γιὰ νὰ ἐγκαινίσῃ τὴν Δια- 
θήκη καὶ νὰ καταρτίσῃ λαὸ ἅγιο, λοὸ περιούσιο τοῦ Θεοῦ”. 





1. ᾿Εξόδ. 24, 12. 18. 
2. Εβρ. 12, ἱ8- 24. 

Ἐκεῖ θὰ στηθῇ τὸ σημεῖο τῆς ἀγάπης τοῦ Θεοῦ πρὸς τὸν 
ἄνθρωπο, ὁ σταυρός, καὶ θὰ συντριβοῦν κατὰ κράτος οἱ ἀρχὲς 
καὶ οἱ ἐξουσίες τοῦ σκότους. Ὁ Χριστὸς ἔρχεται καὶ πάλι 
νὰ πάθῃ καὶ νὰ νικήσῃ. Τὰ χρονικὰ σχήματα τοῦ κόσμου τού- 
του πίπτουν. Αἰωνιότης καὶ χρόνος συγκιρνῶνται. Ὁ Χρι- 
στὸς εἶναι ὁ ἐλθὼν καὶ θὰ εἶναι πάντα ὁ ἐρχόμενος. Ὃ παθὼν 
καὶ ὁ πάσχων. Ὁ νικήσας καὶ ὁ νικῶν. Τὰ παρελθόντα, τὰ 
παρόντα καὶ τὰ μέλλοντα ἀνακεφαλαιώνονται στὸν Χριστό. 
Μαζὶ μὲ τὸν Χριστὸ συναναβαίνει στὰ νοητὰ Ἱεροσόλυμα 
καὶ ὃ πιστός. Θὰ δώσῃ καὶ αὐτὸς τὴν νικηφόρο μάχη. Θὰ 
συσταυρωθῇ καὶ θὰ συναναστηθῇ γιὰ νὰ συζήσῃ μαζί Του 
᾿στοὺς: ἀτελευτήτους αἰῶνας. 


Καὶ ἡ Μεγάλη Ἑβδομὰς ἀρχίζει. «Μεγάλη», διότι 
«μεγάλα τινὰ καὶ ἀπόρρητα τυγχάνει τὰ ὑπάρξαντα ἡμῖν 
ἐν αὐτῇ ἀγαθὰ» κατὰ τὸν ἱερὸ Χρυσόστομο, Σύνδεσμος με- 
ταξὺ τῆς Τεσσαρακοστῆς καὶ τῆς Μεγάλης Ἑβδομάδος εἶναι 
οἱ δύο ἐνδιάμεσες ἑορτές: Ἡ ἀνάστασις τοῦ Λαζάρου καὶ 
ἡ Κυριακὴ τῶν Βαΐων. Μ᾽ αὐτὲς καὶ μὲ τὶς τρεῖς πρῶτες 
ἡμέρες τῆς Μεγάλης Ἑβδομάδος, ποὺ ἀποτελοῦν μία λει- 
τουργικὴ ἑνότητα, θὰ ἀσχοληθοῦμε στὴν ἐκπομπὴ αὐτή. 
Ὁ χρόνος εἶναι περιωρισμένος καὶ γι᾿ αὐτὸ κατ ἀνάγκην 
θὰ περιορισθοῦμε σὲ µία συντομωτάτη ἀνασκόπησι τοῦ λει- 
τουργικοῦ περιεχομένου τῶν ἡμερῶν αὐτῶν. Τὰ θέματα εἷ- 
ναι πυκνά, τὰ ἀναγνώσματα ἐκτενῆ, ἡ ὑμνογραφία συγκεν- 
τρώνει ὅ,τι ἐκλεκτὸ καὶ ἀνυπέρβλητο συνέθεσε ὁ θεοκίνητος 
νοῦς τῶν ἱερῶν ποιητῶν τῆς Ἐκκλησίας. Μπροστὰ στὸ θεο- 
λογικὸ καὶ πνευματικὸ βάθος τῶν ἱερῶν τελετῶν, ποὺ θὰ 
κληθοῦμε νὰ παρακολουθήσωμε, μόνο ἡ ἱερὰ σιγὴ τοῦ θάμ- 
βους θὰ ἥρμοζε. Τὰ μεγάλα προκαλοῦν πάντοτε δέος' εἶναι 
τόσο ἀνθρώπινο, ἀλλὰ καὶ τόσο θεοπρεπὲς τὸ συναίσθημα 
αὐτό. «Σιγῇ τιμάσθω τὸ θεῖον». «Λάλει, ὅτι ἀκούει ὃ δοῦλός 





1. Ομιλία λ΄ οἷς τὴν Γένεσιν. 

σου». Κοντὰ στὰ πόδια λοιπὸν τῶν ἱερῶν ὑμνογράφων θὰ 
καθίσωμε στὴν ἐκπομπὴ αὐτὴ καὶ θὰ ἀκούσωμε ἀπὸ αὐτοὺς 
τὸ νόημα ποὺ ἔδωσε ἡ Ἐκκλησία στὶς ἱερὲς αὐτὲς ἡμέρες. 
Τὸ στόμα τῶν ὑμνῳδῶν εἶναι καὶ στόμα τῆς Ἐκκλησίας μας. 
Ἡ ἐκπομπή μας θὰ εἶναι μία μικρὰ ἀνθολογία καὶ ἕνας ὑπο- 
μνηματισμὸς μερικῶν ἀπὸ τὰ πιὸ ἀντιπροσωπευτικὰ ἱερὰ 
αὐτὰ ἄσματα. 


Καὶ ἀρχίζομε μὲ τὸ πρῶτο ἀπόστιχο τοῦ ἑσπερινοῦ τῆς 
Κυριακῆς τῶν Βαΐων τοῦ πλ. δ᾽ ἤχου: 


«Χαῖρε καὶ εὐφραίνου, πόλις Σιών: 

τέρπου καὶ ἀγάλλου, ἡ Ἐκκλησία τοῦ Θεοῦ" 
ἰδοὺ γὰρ ὁ ᾿βασιλεύς σου 

ποραγέγονεν ἐν δικαιοσύνῃ, 

ἐπὶ πώλου καθεζόµενος, 

ὑπὸ παίδων ἀνυμνούμενος. 

Ὡσαννὰ ἐν τοῖς ὑψίστοις, 

Εὐλογημένος εἶ, ὁ ἔχων πλῆθος οἰκτιρμῶν, 
ἐλέησον ἡμᾶς». 


Τὸ τροπάριο εἶναι ἕνας παιὰν νίκης’ ἕνα προσκλητήριο 
γιὰ τὸν πανηγυρισμὸ ἑνὸς θριάμβου. Ὁ Χριστὸς εἶναι ὁ νι- 
κητὴς τοῦ θανάτου. ᾿Ανέστησε τὸν τετραήμερο νεκρὸ Λά- 
ζαρο, προὐπογράφοντας τὴν θαυμαστὴ νίκη κατὰ τοῦ θανά- 
του καὶ προδηλώνοντας τὴν ἰδική Του καὶ τὴν ἰδική µας 
ἀνάστασι. Καὶ τώρα ἔρχεται καθήμενος ἐπάνω στὸν πῶλο 
τοῦ ὄνου, ὁ βασιλεὺς τῆς εἰρήνης, ὁ πραῦς καὶ ταπεινὸς θριαμ- 
βευτής, Οἱ παῖδες τῶν Ἑβραίων τῶν ὑποδέχονται μὲ νικη- 
τήριες κραυγές: «Ὡσαννὰ ἐν τοῖς ὑψίστοις. Εὐλογημένος ὁ 
ἐρχόμενος ἐν ὀνόματι Κυρίου»2. Καὶ ἡ ἱερὰ πόλις Σιὼν 
«ἐσείσθη» ὅ, χαίρει καὶ εὐφραίνεται. Μαζὶ ὅμως μὲ τὴν 
Σιὼν χαίρει καὶ πανηγυρίζει καὶ ἡ Ἐκκλησία τοῦ Θεοῦ, ὁ 





1. Α΄ Βασ. 3, 9-10, 
2. Ματθ, 21, 9. 16. 
3, Ματθ. 21, 10. 

νέος Ἰσραήλ, ἣ πόλις τοῦ Θεοῦ τοῦ ζῶντος. Γιατὶ ἔρχεται 
καὶ πάλι ὁ Κύριος, ὁ βασιλεύς της, ὃ νικητής, «Ἐξῆλθε νι- 
κῶν, ἵνα νικήσῃ» κατὰ τὴν ᾽Αποκάλυψι]. Ἢ ἱστορικὴ ἐ- 
κείνη εἴσοδος τοῦ Χριστοῦ ἐκσυγχρονίζεται. Ὁ Κύριος ἕρ- 
χεται καὶ σήμερα, ὅπως καὶ τότε. Τὸν ρόλο τῶν παίδων ἐκτε- 
λεῖ τώρα ὁ νέος λαός, ποὺ ἠξιώθη τῆς ἀθανάτου ζωῆς μὲ τὴν 
ἀνάστασί Του. Οἱ λίθοι ἔγιναν τέκνα τοῦ ᾿Αβραὰμ καὶ κρά- 
ζουν τώρα τὸ «'“Ὡσαννά» 5, Κρατοῦν καὶ αὐτά, ὅπως οἱ παῖ- 
δες, τὰ βαῖα τῶν φοινίκων, τοὺς κλάδους τῶν ἀρετῶν. Μὲ τὸ 
αἷμα τοῦ Χριστοῦ ἔχουν καθαρισθῆ κατὰ τὴν ψυχὴ καὶ εἶναι 
«ἀπειρόκακοι», ὅπως οἱ παῖδες ἐκεῖνοι τῆς Ἱερουσαλήμ, καὶ 
χαιρετίζουν τὸν νέο ᾿Αδάμ, ποὺ ἦλθε στὸν κόσµο νὰ σώσῃ τὸν 
παλαιὸ ᾿Αδάμ. Τὸ θέµα αὐτὸ ἐπεξεργάζεται τὸ πρῶτο κάθισμα 
τοῦ ὄρθρου τοῦ δ΄ ἤχου, πρὸς τὸ «Κατεπλάγη Ἰωσήφ»: 


«Μετὰ κλάδων νοητῶς 
κεκαθαρμένοι τὰς ψυχάς. 
ὡς οἱ παῖδες τὸν Χριστὸν 
ἀνευφημήσωμεν πιστῶς, 
μεγαλοφώνως κραυγάζοντες τῷ δεσπότῃ᾽ 
Εὐλογημένος εἶ, Σωτήρ, 
ὁ εἰς τὸν κόσμον ἐλθὼν 
τοῦ σῶσαι τὸν ᾿Αδὰμ 
ἐκ τῆς ἀρχαίας ἀρᾶς, 
πνευματικῶς γενόμενος, φιλάνθρωπε, 
νέος ᾿Αδάμ, ὡς εὐδόκησας: 
ὁ πάντα, Λόγε, 
πρὸς τὸ συμφέρον 
οἰκονομήσας, δόξα σοι». 
Ἔρχεται λοιπὸν ὁ Κύριος ἐπὶ τὸ ἑκούσιον πάθος. ᾿Ανα- 


βαίνει στὰ Ἱεροσόλυμα γιὰ νὰ παραδοθῇ καὶ νὰ σταυρωθῇ, 
ὁ «Υἱὸς τοῦ ἀνθρώπου». Καὶ πάλι οἱ πιστοὶ ἀναδέχονται τὸν 





1.6,2. 
2. Ματθ. 3, 9, Λουκ. 3, 8. 19, 40. 

ρόλο τῶν μαθητῶν: συναναβαίνουν, συμπορεύονται, συσταυ- 
ροῦνται γιὰ νὰ συζήσουν μὲ αὐτόν. Καὶ ἡ ἄνοδος αὐτὴ παίρ- 
νει ἕνα ἐσχατολογικὸ χρῶμα: εἶναι προεικόνισις καὶ ἐγγύησις 
τῆς συναναβάσεως τῶν πιστῶν μὲ τὸν δοξασμένο Κύριο, 
ὄχι πιὰ στὴν ἐπίγειο Ἱερουσαλήμ, ἀλλὰ στὴν οὐράνιο, στὴν 
βασιλεία τῶν οὐρανῶν, στὸν Πατέρα τοῦ Χριστοῦ καὶ Πατέρα 
μας καὶ Θεό Του καὶ Θεό μας. Αὐτὸ ἀκριβῶς εἶναι τὸ περιε- 
χόμενο τοῦ θαυμασίου στιχηροῦ ἰδιομέλου τῶν αἴνων τοῦ 
ὄρθρου τῆς Μεγάλης Δευτέρας τοῦ α΄ ἤχου: 


«Ἐρχόμενος ὁ Κύριος πρὸς τὸ ἑκούσιον πάθος 
τοῖς ἀποστόλοις ἔλεγεν ἐν τῇ ὁδῷ' 

Ἰδοὺ ἀναβαίνομεν εἰς Ἱεροσόλυμα 

καὶ παραδοθήσεται ὁ Υἱὸς τοῦ ἀνθρώπου, 
καθὼς γέγραπται περὶ αὐτοῦ. 

Δεῦτε οὖν καὶ ἡμεῖς κεκαθαρμέναις διανοίαις 
συμπορευθῶμεν αὐτῷ καὶ συσταυρωθῶμεν 

καὶ νεκρωθῶμεν δι᾽ αὐτὸν ταῖς τοῦ βίου ἡδοναῖς, 
ἵνα καὶ συζήσωμεν αὐτῷ 

καὶ ἀκούσωμεν βοῶντος αὐτοῦ: 

Οὐκέτι εἰς τὴν ἐπίγειον 

Ἱερουσαλὴμ διὰ τὸ παθεῖν, 

ἀλλὰ ἀναβαίνω πρὸς τὸν Πατέρα µου 

καὶ Πατέρα ὑμῶν 

καὶ Θεόν μου καὶ Θεὸν ὑμῶν: 

καὶ συνανυψῶ ὑμᾶς εἰς τὴν ἄνω Ἱερουσαλήμ, 
ἐν τῇ βασιλείᾳ τῶν οὐρανῶν». 


Ἡ ἀνάμνησις τῶν ἱστορικῶν γεγονότων ποὺ συνέβησαν, 
καὶ τῶν λόγων τοῦ Κυρίου ποὺ ἐλέχθησαν ἀπὸ τὴν εἴσοδό Του 
στὰ Ἱεροσόλυμα μέχρι τὴν προδοσία, στιβάζονται στὶς δύο 
πρῶτες ἡμέρες τῆς Μεγάλης Ἑβδομάδος. Ὁ Χριστὸς ξηραίνει 
τὴν ἄκαρπο συκῆ, σημαίνοντας τὸν κλῆρο τῆς ἀκάρπου συν- 
αγωγῆς, ἀλλὰ καὶ τὴν μοῖρα ὅλων ὅσοι θὰ δειχθοῦν ἀνάξιοι 
τῆς δωρεᾶς τοῦ Θεοῦ, «δένδρα φθινοπῶρινὰ ἄκαρπα, δὶς 

ἀποθανόντα ἐκριζωθέντα»1. ᾿Ακολουθοῦν οἱ τραγικοὶ διά- 
λογοι μὲ τοὺς ἄρχοντας τοῦ λαοῦ καὶ τοὺς φαρισαίους, ποὺ 
προσπαθοῦν νὰ παγιδεύσουν «λόγῳ» τὸν Χριστό, οἱ τελευ- 
ταῖες παραβολὲς τῆς κατακρίσεως τοῦ δούλου ποὺ ἔκρυψε 
τὸ τάλαντον καὶ τῆς ἀποδοκιμασίας τῶν κακῶν ἐργατῶν 
τοῦ ἀμπελῶνος, ἣ πρόρρησις τῆς καταστροφῆς τῶν Ἵεροσο- 
λύμων καὶ τῆς ἐλεύσεως τοῦ δικαίου κριτοῦ καὶ τὰ φοβερὰ 
«Οὐαὶ» κατὰ τῶν γραμματέων καὶ φαρισαίων. Μ᾽ ὅλα αὐτὰ 
συμπλέκεται καὶ ὃ τύπος τοῦ πάσχοντος δικαίου, ἡ μνήμη 
τοῦ Ἰωσὴφ τοῦ Παγκάλου. ᾿Αλλ’ οἱ λόγοι ἐκεῖνοι τοῦ Κυ- 
ρίου, ποὺ ἀπετέλεσαν τὸν πόλο καὶ τὸ κυριαρχοῦν θέμα τῶν 
ἡμερῶν αὐτῶν εἶναι ἡ παραβολὴ τῶν δέκα παρθένων. Τὰς 
«φέρει» κυρίως ἡ Μεγάλη Τρίτη, ἀλλὰ τὸ συγκλονιστικὸ 
αὐτὸ ἀφήγημα διαποτίζει τὶς ἀκολουθίες καὶ τῶν ἄλλων δύο 
ἡμερῶν. Εἶναι τὸ ἀφυπνιστικὸ σάλπισµα τῆς παρουσίας 
τοῦ Κυρίου. «Χριστὸς ὃ ἐρχόμενος ἐμφανῶς ἥξει καὶ οὐ χρο- 
νιεῖ». Εἶναι ὁ «Νυμφίος» τῆς παραβολῆς, ὁ «Νυμφίος τῆς 
Ἐκκλησίας», ὁ Νυμφίος τῆς κάθε ψυχῆς. Καὶ ἔρχεται γιὰ 
νὰ τελέσῃ τοὺς μυστικούς Του γάμους ξαφνικά, σὲ ὥρα ποὺ 
δὲν γνωρίζει καὶ δὲν προσδοκᾷ κανείς: «Ἐν τῷ μέσῳ τῆς 
νυκτός». Μακάριοι αὐτοὶ ποὺ τὸν περιμένουν, ποὺ δὲν τοὺς 
κατέλαβε ἡ ραθυµία τοῦ ὕπνου, ποὺ δὲν τοὺς ἔλειψε τὸ ἔλαιον 
ἀπὸ τὶς λαμπάδες των. ᾿Ανάξιοι οἱ δοῦλοι, ποὺ θὰ βρῇ ὁ δε- 
σπότης νὰ ραθυμοῦν καὶ νὰ κοιμοῦνται. Ὁ νυμφὼν εἶναι 
στολισµένος' τὸ ἔνδυμα τῆς εἰσόδου μας σ᾽ αὐτὸν πρέπει 
νὰ εἶναι ἀντάξιο τοῦ γάμου, λαμπρό, καθαρό, φωτοβόλο. 
Τὰ θέµατα αὐτὰ τονίζει σειρὰ τροπαρίων. Στεκόμαστε σὲ δύο, 
τὰ πιὸ γνωστὰ καὶ τὰ πιὸ χαρακτηριστικά: Τὸ τροπάριο - 
ἀπολυτίκιο τοῦ πλ. δ΄ ἤχου καὶ τὸ ἐξαποστειλάριο τοῦ γ΄ ἤχου: 


«Ἰδοὺ ὁ Νυμφίος ἔρχεται 
ἐν τῷ μέσῳ τῆς νυκτὸς: 
καὶ μακάριος ὁ δοῦλος, 





1. ᾿Ιούδ. 12. 

ὃν εὑρήσει γρηγοροῦντα: 

ἀνάξιος δὲ πάλιν, 

ὃν εὑρήσει ραθυμοῦντα. 

Βλέπε οὖν, ψυχή μου, 

μὴ τῷ ὕπνῳ κατενεχθῆς, 

ἵνα μὴ τῷ θανάτῳ παραδοθῆς 

καὶ τῆς βασιλείας ἔξω κλεισθῆς' 
ἀλλὰ ἀνάνηψον κράζουσα: 
"Ἅγιος, ἅγιος, ἅγιος εἶ, ὃ Θεός, 
διὰ τῆς Θεοτόκου ἐλέησον ἡμᾶς». 


«Τὸν νυμφῶνά σου βλέπω, 

Σωτήρ μου, κεκοσμημένον 

καὶ ἔνδυμα οὐκ ἔχω, 

ἵνα εἰσέλθω ἐν αὐτῷ: 

λάμπρυνόν µου τὴν στολὴν τῆς ψυχῆς, 
φωτοδότα, καὶ σῶσόν με». 


Τὸ ζωντανὸ παράδειγμα τοῦ ραθύμου δούλου καὶ τῆς 
φρονίμου καὶ γρηγορούσης ψυχῆς τὸ δίδει τὸ ἱστορικὸ θέμα 
τῆς Μεγάλης Τετάρτης, ποὺ ἀποτελεῖ τὸν σύνδεσμο τοῦ πρώ- 
του καὶ τοῦ δευτέρου μέρους τῆς Μεγάλης Ἑβδομάδος. Ἡ 
ἁμαρτωλὸς γυναῖκα, ποὺ ἄλειψε μὲ μύρα τὸν Κύριο, μὲ τὴν 
ἐξαίρετο πρᾶξι τῆς συντριβῆς καὶ τῆς εὐγνωμοσύνης λυτρώ.. 
νεται ἀπὸ τὰ κακά, καθαρίζει τὴν στολὴ τῆς ψυχῆς της ἀπὸ 
τὸν βόρβορο τῆς ἁμαρτίας. Ἢ φαινομενικὰ μωρὰ δείχνεται 
φρόνιμη, ἡ δούλη τῶν παθῶν γίνεται διὰ τῆς μετανοίας ἐ- 
λευθέρα - ἕτοιμη γιὰ τὴν ἀπάντησι τοῦ Νυμφίου. ᾿Αντίθετα 
ὁ «υἱὸς τοῦ νυμφῶνος», ὁ μαθητής, ὁ φίλος, κλείνει μόνος 
του στὸν ἑαυτό του τὴν θύρα τοῦ νυμφῶνος. Ὃ ἐλεύθερος 
γίνεται δοῦλος. Ὁ μακάριος γίνεται ἀνάξιος. Τι’ αὐτὸ ἡ 
Ἐκκλησία ἰδιαιτέρως τονίζει τὶς δύο αὐτὲς μορφὲς κατὰ τὶς 
ἡμέρες τοῦ πάθους. Γιατὶ τὸ παράδειγμα τῆς ἁμαρτωλῆς 
γυναικὸς εἶναι τόσο ἐνθαρρυντικὸ γιὰ ὅλους µας, γιατὶ δεί- 
χνει πῶς ἀπὸ μωροὶ μποροῦμε νὰ γίνωμε φρόνιμοι. Καὶ τὸ 
παράδειγμα τοῦ Ἰούδα εἶναι τόσο ἐκφοβιστικό, γιατὶ δείχνει 

πῶς ἀπὸ φρόνιμοι μποροῦμε ἀπὸ στιγμὴ σὲ στιγμὴ νὰ μετα- 
βληθοῦμε σὲ μωρούς. ᾿Απὸ τὰ θαυμάσια τροπάρια ποὺ ἀνα- 
φέρονται στὸ θέµα αὐτὸ διαλέγομε ἕνα: τὸ τρίτο ἰδιόμελο τῶν 
αἴνων τοῦ ὄρθρου τῆς Μεγάλης Τετάρτης τοῦ α΄ ἤχου, μὲ 
τὸ ὁποῖο κλείνομε καὶ τὴν ἐκπομπήῆ μας: 


«Ὅτε ἡ ἁμαρτωλὸς προσέφερε τὸ μῦρον, 
τότε ὁ μαθητὴς συνεφώνει τοῖς παρανόμοις: 
ἡ μὲν ἔχαιρε κενοῦσα τὸ πολύτιμον, 

ὁ δὲ ἔσπευδε πωλῆσαι τὸν ἀτίμητον: 
αὕτη τὸν δεσπότην ἐπεγίνωσκεν, 
οὗτος τοῦ δεσπότου ἐχωρίζετο: 

αὕτη ἠλευθεροῦτο 

καὶ ὁ Ἰούδας δοῦλος 

ἐγεγόνει τοῦ ἐχθροῦ. 

Δεινὸν ἣ ραθυμία, 

μεγάλη ἡ μετάνοια! 

ἥν μοι δώρησαι, Σωτήρ, 

ὁ παθὼν ὑπὲρ ἡμῶν καὶ σῶσον ἡμᾶς». 


(18 ᾿Απριλίου 1970) 


10 
Μεγάλη Ἑθδομὰς (Β΄) 


Στὴν προηγουµένη ἐκπομπὴ εἴχαμε ἀναφερθῆ στὰ λει- 
τουργικὰ θέματα τῆς Κυριακῆς τῶν Βαΐων καὶ τῶν τριῶν 
πρώτων ἡμερῶν τῆς Μεγάλης Ἑβδομάδος. Σήμερα θὰ μᾶς 
ἀπασχολήσουν οἱ τρεῖς τελευταῖες ἡμέρες τῆς Μεγάλης 
Ἑβδομάδος, ἡ Μεγάλη Πέμπτη, ἡ Μεγάλη Παρασκενὴ καὶ 
τὸ Μέγα Σάββατο, ποὺ εἶναι οἱ σεβασμιώτερες καὶ ἱερώτερες 
ἡμέρες τοῦ ἐκκλησιαστικοῦ ἔτους. Αὐτὲς ἀποτελοῦν τὸν πυ- 
ρῆνα ὅλης τῆς πρὸ τοῦ Πάσχα περιόδου. Πρῶτες αὐτὲς διε- 
μορφώθησαν σὲ παμπαλαία ἐποχὴ καὶ γύρω ἀπὸ αὐτὲς μὲ 
βαθμιαῖες προσαυξήσεις ἔχει οἰκοδομηθῆ ἀπὸ τοὺς Πατέρας 
ἡ πρὸ καὶ ἡ μετὰ τὸ Πάσχα λειτουργικὴ περίοδος. Τοῦ ἱεροῦ 
αὐτοῦ τριημέρου οἱ ἀκολουθίες εἶναι ἀπαράμιλλες. Δὲν θὰ 
ἧτο ἀνθρωπίνως δυνατὸν νὰ εὑρεθῇ καταλληλότερο λειτουρ- 
γικὸ ἔνδυμα γιὰ τὰ κεφαλαιώδη θέματα, τὰ ὁποῖα ἑορτάζο- 
με. Ἡ διάταξις τῶν ἀκολουθιῶν, ὁ πλοῦτος καὶ τὸ ἐξαίσιο 
κάλλος τῆς ὑμνογραφίας των, ἡ θαυμαστὴ ἐκλογὴ καὶ διά- 
ταξις τῶν ἀναγνωσμάτων τῆς ᾿Αγίας Γραφῆς, οἱ εἰκονικὲς 
ἀναπαραστάσεις τῶν σωτηρίων παθημάτων, προσδίδουν σ᾽ 
αὐτὲς ἕνα χαρακτῆρα ὑπερκόσμιο, ὑπερανθρώπινο, θεῖο. 

᾿Αλλ᾽ ἂς παρακολουθήσωμε συστηµατικώτερα τὰ ἶστο- 
ρικὰ θέματα καὶ τὸ λειτουργικὸ περιεχομένο τῶν ἡμερῶν αὐ- 
τῶν. 


Ἡ Μεγάλη Πέμπτη εἶναι ἡ σεβασμία ἡμέρα τοῦ μυστι- 
κοῦ δείπνου, τοῦ ἱεροῦ μυστηρίου τῆς θείας εὐχαριστίας. 
Ἡ προδοσία ἔχει συντελεσθῇ, ἀλλ᾽ ὃ Κύριος προχωρεῖ 
πρὸς τὸ πάθος ἀτάραχος, σὰν νὰ μὴ γνωρίζῃ τὰ τεκταινόμενα. 

Τὸ ἑσπέρας παρακάθηται στὴν πασχαλινὴ τράπεζα, αὐτὸς 
καὶ οἱ δώδεκα μαθηταί. Ὁ Κύριος ἐγείρεται καὶ ὁ δεσπότης 
ἐκτελεῖ ἔργο δούλου: ζωσμένος τὸ λέντιο πλύνει τὰ πόδια 
τῶν μαθητῶν, δίδοντας ὕψιστο παράδειγμα ταπεινώσεως καὶ 
διακονίας. Καὶ ἐπακολουθεῖ τὸ δεῖπνο’ τὸ Πάσχα τοῦ Νόμου, 
ἀλλὰ καὶ τὸ «καινὸν Πάσχα», τὸ «σῶμα καὶ τὸ αἷμα τοῦ δε- 
σπότου». Ὁ Χριστὸς παραθέτει στοὺς μαθητὰς καὶ στὴν Ἔκ- 
κλησία Του τὴν καινὴ τράπεζα, τὴν ἀθάνατο, τὸ μυστήριο ποὺ 
στοὺς αἰῶνας θὰ τελῆται κατὰ τὴν ἐντολή Του, γιὰ νὰ μετέχῃ 
ὁλαός Του τῆς θείας Του φύσεως καὶ νὰ συγκροτῆται τὸ σῶμα 
τῶν Χριστοφόρων καὶ Θεοφόρων μαθητῶν Του. Καὶ κλείεται 
τὸ δεῖπνο μὲ τὴν ἀποχαιρετιστήριο ὁμιλία καὶ τὴν περίφημο 
ἀρχιερατικὴ προσευχή, τὴν δέησι τοῦ Κυρίου γιὰ τοὺς µαθη- 
τάς, γιὰ τὴν Ἐκκλησία Του. Ἡ μικρὰ συνοδεία ἐγκαταλείπει 
τὸ ὑπερῷο τῆς ἁγίας Σιών, ὅπου ἔφαγε τὸ καινὸ Πάσχα. 

Τὰ γεγονότα αὐτὰ παρουσιάζονται ἀνάγλυφα στὴν ἆκο- 
λουθία τῆς Μεγάλης Πέμπτης. Στὸν ὄρθρο, ποὺ τελεῖται 
κατὰ τόπους ἢ τὸ ἑσπέρας τῆς Μεγάλης Τετάρτης, ἢ τὸ πρωῖ 
τῆς Μεγάλης Πέμπτης, τὸ ἀνάγνωσμα ἀπὸ τὸ Εὐαγγέλιο τοῦ 
Λουκᾶ, ὃ κανὼν τοῦ Κοσμᾶ καὶ τὰ στιχηρὰ καὶ τὰ ἀπόστιχα 
τῶν αἴνων προσπαθοῦν νὰ καλύψουν ὅλο αὐτὸ τὸν κύκλο 
τῶν ἱερῶν θεμάτων: τὸν μυστικὸ δεῖπνο, τὴν παράδοσι τῶν 
μυστηρίων, τὴν νίψι τῶν ποδῶν, τὴν προδοσία τοῦ Ἰούδα. 
Στὸν ἑσπερινὸ ἐπαναλαμβάνονται τὰ ἴδια θέματα. Τὰ ἀναγνώ- 
σµατα ἀπὸ τὴν Παλαιὰ Διαθήκη ἔρχονται νὰ μεταφέρουν 
τὶς φωνὲς τῶν προφητῶν, ποὺ προαγορεύουν τὸ πάθος, ὁ 
ἀπόστολος ὁμιλεῖ γιὰ τὴν παράδοσι τῆς θείας λειτουργίας 
καὶ ἡ μακρὰ περικοπὴ ἀπὸ τὸ Κατὰ Ματθαῖον Εὐαγγέλιο 
ἀνακεφαλαιώνει τὰ συμβάντα ἀπὸ τὶς πρῶτες ἐνέργειες κατὰ 
τοῦ Χριστοῦ τῶν ἀρχιερέων καὶ τῶν γραμματέων μέχρι τὴν 
καταδίκη Του ἀπὸ τὸ Συνέδριο. Καὶ μένουν τὰ δύο κύρια γε- 
γονότα, ὃ μυστικὸς δεῖπνος καὶ ὁ νιπτήρ, γιὰ νὰ ἀποτελέσουν 
τὸ ἀντικείμενο δύο ἰδιαιτέρων ἀναμνηστικῶν τελετῶν, τῆς 
θείας λειτουργίας τοῦ μυστικοῦ δείπνου καὶ τοῦ νιπτῆρος. 
Οἱ δύο αὐτὲς τελεσιουργίες ἔχουν σήμερα ἀτονήσει. Ἡ θαυ- 

μαστὴ λειτουργία, ποὺ ἐτελεῖτο ἄλλοτε τὸ ἑσπέρας, τὴν ὥρα 
τοῦ δείπνου, τελεῖται σήμερα ἐνωρὶς τὸ πρωΐ γιὰ νὰ ἐξυπηρε- 
τηθοῦν οἱ πιστοί, ποὺ πρόκειται νὰ προσέλθουν στὸ μυστή- 
ριο’ ἡ τέλεσις ἐξ ἄλλου τοῦ ἱεροῦ νιπτῆρος ἔχει περιορισθῆ 
μόνο στὰ Ἱεροσόλυμα, τὴν ἀρχική του κοιτίδα, καὶ σὲ μερικὰ 
ἄλλα µέρη. Ἡ τελετὴ τοῦ νιπτῆρος ἦταν μία ἀληθινὴ µυστα- 
γωγία, μία ἀναπαράστασις τῆς ἱερᾶς ἐκείνης σκηνῆς. Ὁ ἐπί- 
σκοπος ἔνιπτε τὰ πόδια δώδεκα κληρικῶν, ἐνῷ ἀπηγγέλλετο 
διαλογικὰ ἡ σχετικὴ περικοπὴ ἀπὸ τὸ Κατὰ Ἰωάννην Εὐαγ- 
γέλιο. Καὶ ἡ λειτουργία τοῦ Μεγάλου Βασιλείου ἐτελεῖτο 
τὴν ὥρα ἀκριβῶς ποὺ ἐτελέσθη τὸ ὑπερφυὲς γεγονός: ἦταν 
ἀληθινὴ ἀναπαράστασις τοῦ δείπνου τοῦ ὑπερῴου τῆς Σιών. 
Ὁ λαὸς τοῦ Θεοῦ ἀπελάμβανε μαζὶ μὲ τοὺς ἀποστόλους τῆς 
«δεσποτικῆς ξενίας καὶ τῆς ἀθανάτου τραπέζης», τὴν ὁποία 
παρέθετε «ἡ ὄντως Σοφία τοῦ Θεοῦ». Στὴν λειτουργία αὐτὴ 
κυριαρχεῖ τὸ ἀρχαῖο τροπάριο «Τοῦ δείπνου σου τοῦ μυστι- 
κοῦ σήμερον, Υἱὲ Θεοῦ, κοινωνόν με παράλαβε. ..». Αὐτὸ 
ἀντικαθιστᾷ τὸ χερουβικὸ καὶ τὸ κοινωνικὸ τῆς θείας λει- 
τουργίας. «Σήμερον», στὴν ἐπέτειο τοῦ μυστικοῦ δείπνου, 
ὁ Κύριος παραλαμβάνει κοινωνούς Του τοὺς πιστοὺς μιμητὰς 
τῶν πιστῶν μαθητῶν Του, ποὺ δὲν θὰ προδώσουν τὴν πίστι 
ὅπως ὁ Ἰούδας, ἀλλὰ μαζὶ μὲ τὸν ληστὴ στὸν σταυρὸ θὰ ὁμο- 
λογοῦν, ὅτι εἶναι ἀνάξιοι πολῖται τῆς Βασιλείας Του. 


Ἡ ἁγία καὶ Μεγάλη Παρασκευὴ εἶναι ἡ ἡμέρα τοῦ πά- 
θους, τοῦ μαρτυρίου. Κατ’ αὐτὴν ἐπιτελοῦμε, κατὰ τὸ ὑπό- 
μνημα τοῦ Τριφδίου, «τὰ ἅγια καὶ σωτήρια καὶ φρικτὰ πάθη 
τοῦ Κυρίου καὶ Θεοῦ καὶ Σωτῆρος ἡμῶν Ἰησοῦ Χριστοῦ: 
τοὺς ἐμπτυσμούς, τὰ ραπίσματα, τὰ κολαφίσματα, τὰς ὕβρεις, 
τοὺς γέλωτας, τὴν πορφυρᾶν χλαῖναν, τὸν κάλαμον, τὸν σπόγ- 
γον, τὸ ὄξος, τοὺς ἥλους, τὴν λόγχην καὶ πρὸ πάντων τὸν 
σταυρὸν καὶ τὸν θάνατον, ἃ δι᾽ ἡμᾶς ἑκὼν κατεδέξατο: ἔτι 
δὲ καὶ τὴν τοῦ εὐγνώμονος ληστοῦ, τοῦ συσταυρωθέντος 
αὐτῷ, σωτήριον ἐν τῷ σταυρῷ ὁμολογίαν». Εἶναι ἣ ἡμέρα 
τῆς ἄκρας ταπεινώσεως καὶ τῆς ὑπερτάτης θυσίας. Ἡ θεία 

λειτουργία δὲν τελεῖται. Τὸ πασχάλιο μυστήριο ἀναστέλ- 
λεται μπροστὰ στὴν ὑπερτάτη θυσία, ποὺ μιὰ φορὰ στοὺς 
αἰῶνας προσεφέρθη ἀπὸ τὸν Μέγα ᾿Αρχιερέα, ποὺ ἦταν ὁ 
θύτης καὶ τὸ θῦμα, «ὁ προσφέρων καὶ προσφερόμενος, ὁ 
προσδεχόμενος καὶ διαδιδόµενος»1 ἐπάνω στὸ αἱματοβαμμένο 
θυσιαστήριο τοῦ Σταυροῦ. Στὸν ὄρθρο τῆς ἡμέρας οἱ δώδεκα 
περικοπές, τὰ δώδεκα εὐαγγέλια, μᾶς παρουσιάζουν τὰ πάθη 
σ᾽ ὅλες τὶς φάσεις των, ἀπὸ ὅλους τοὺς εὐαγγελιστάς. Μᾶς 
εἰσάγουν πρῶτα στὸ ὑπερῷο τῆς Σιὼν γιὰ νὰ ἀκούσωμε τὴν 
ἀποχαιρετιστήριο ὁμιλία καὶ τὴν ἀρχιερατικὴ προσευχή, 
τὸ «Εὐαγγέλιο τῆς Διαθήκης»' παρακολουθοῦμε τὰ βήμα- 
τα τοῦ Κυρίου στὸ ὄρος τῶν Ἐλαιῶν καὶ ἀκούομε τὴν ἀγω- 
νιώδη προσευχὴ στὸν κῆπο τῆς Γεθσημανῆ. Παριστάμεθα 
στὴν προδοσία καὶ στὴν σύλληψι στὴν ἀνάκρισι καὶ στοὺς 
ἐξευτελισμοὺς στὸ Συνέδριο καὶ στὴν θανατική Του καταδίκη 
ἀπὸ τοὺς ἀρχιερεῖς κεὶ τὸν Πιλᾶτο' στὴν ἄρνησι καὶ στὴν με- 
τάνοια τοῦ Πέτρου στὴν πορεία πρὸς τὸν Γολγοθᾶ, στὴν 
σταύρωσι, στὸν μαρτυρικὸ θάνατο, στὸν λογχισμό, στὴν ἀπο- 
καθήλωσι, στὴν ταφὴ καὶ στὴν σφράγισι τοῦ λίθου. Καὶ ὅλα 
αὐτὰ ὑπομνηματίζονται ἀπὸ τὴν θαυμασία ὑμνογραφία καὶ 
παραστατικὰ εἰκονίζονται κατὰ τὴν λιτάνευσι καὶ ὕψωσι στὸ 
μέσο τοῦ ναοῦ τοῦ Σταυροῦ τοῦ Κυρίου. Οἱ ἀκολουθίες τῶν 
μεγάλων ρῶν μὲ τοὺς εἰδικοὺς μεσσιανικοὺς ψαλμοὺς καὶ 
τὰ ἀναγνώσματα ἀπὸ τὴν Παλαιὰ καὶ τὴν Καινὴ Διαθήκη 
καὶ τοὺς καταλλήλους ὕμνους μᾶς μεταφέρουν ἀπὸ τὸ πραι- 
τῶριο τοῦ Πιλάτου στὸν Γολγοθᾶ γιὰ νὰ παρασταθοῦμε μαζὶ 
μὲ τὴν Θεοτόκο καὶ τὸν ἠγαπημένο μαθητὴ στὸ φρικτὸ μαρ- 
τύριο τοῦ σταυροῦ τὴν 5΄ ὥρα, καὶ στὸ «Τετέλεσται» τὴν 
Θ΄. Καὶ στὸν μεγάλο ἑσπερινὸ μαζὶ μὲ τὸν Ἰωσὴφ τὸν ἀπὸ 
᾿Αριμαθαίας καὶ τὸν Νικόδημο μὲ ρίγη συγκινήσεως παρα- 
στεκόµεθα στὴν ἀποκαθήλωσι, γιὰ νὰ θρηνήσωμε μαζὶ μὲ τὰς 
μυροφόρους γυναῖκας στὸν ὄρθρο τοῦ Μεγάλου Σαββάτου «ὡς 
νεκρὸν τὸν ζῶντα» καὶ νὰ τὸν ἀποθέσωμε στὸ καινὸ μνημεῖο. 


Ι. Θ. Λειτουργία, Εὐχὴ τοῦ χερουβικοῦ ὕμνου. 

Δὲν πρόκειται ὅμως μόνο γιὰ µία ἀνάμνησι, γιὰ µία ἀνα- 
παράστασι, γιὰ ἕνα εἶδος ἱεροῦ θεάτρου ποὺ θέλησε ἡ Ἔκκλη- 
σία μ᾽ ὅλες αὐτὲς τὶς ἱερὲς τελετὲς νὰ μᾶς προσφέρῃ. Τὰ παθή- 
ματα τοῦ Κυρίου δὲν εἶναι µία ἱστορία τοῦ παρελθόντος, ποὺ 
θέλει νὰ φέρῃ ἁπλῶς στὴν μνήμη μας ἡ Εκκλησία. Εἶναι 
κάτι περισσότερο: Μία πραγματικὴ παρουσία ὅλων αὐτῶν: 
μία μεταφορὰ τοῦ παρελθόντος στὸ παρὸν καὶ ἀντιστρόφως 
τοῦ παρόντος στὸ παρελθόν. Ἕνα μυστήριο. Μυστήριο, ποὺ 
ἀνανεώνει τὰ γεγονότα αὐτὰ γιὰ τὸν καθένα μας, γιὰ νὰ ζήσῃ 
προσωπικὰ ὁ ἴδιος τὸ ὑπέρτατο γεγονὸς τοῦ θείου πάθους, γιὰ 
νὰ γίνῃ μέτοχος τῶν λυτρωτικῶν παθημάτων καὶ τῆς δόξης 
τοῦ Χριστοῦ. Γιατὶ «σήμερον» καὶ πάλι ἔρχεται ὁ Χριστός, 
«σήμερον» παραδίδει τὸ σῶμα καὶ τὸ αἷμά Του εἰς βρῶσιν 
καὶ πόσιν, «σήμερον κρεμᾶται ἐπὶ ξύλου», «σήμερον» ἄπο- 
καθηλοῦται καὶ θάπτεται. 


Καὶ ἔρχεται ἡ ἡμέρα τῆς σιγῆς’ τῆς μεγάλης ἀναμονῆς' 
τῆς προσδοκίας. Ἢ ἡμέρα τῆς ἀναπαύσεως: τὸ Σάββατον. 
Ὁ Κύριος βρίσκεται στὸν τάφο: εἶπε τὸ «Τετέλεσται» 
ἐτελείωσε τὰ ἔργα Του, ὅπως ὁ δημιουργός, καὶ τώρα τελεῖ 
τὸν αἰώνιο σαββατισμό, τὴν «κατάπαυσι». «Καὶ κατέπαυσε 
τῇ ἡμέρᾳ τῇ ἑβδόμῃ ἀπὸ πάντων τῶν ἔργων αὐτοῦ, ὧν ἐποί- 
ησε. Καὶ εὐλόγησεν ὁ Θεὸς τὴν ἡμέραν τὴν ἑβδόμην καὶ 
ἡγίασεν αὑτήν’ ὅτι ἐν αὐτῇ κατέπαυσεν ἀπὸ πάντων τῶν ἔρ- 
γῶν αὐτοῦ, ὧν ἤρξατο ὁ Θεὸς ποιῆσαι». Τὸ Σάββατο ἐκεῖνο 
τῆς δημιουργίας, τὸ Σάββατο τοῦ Νόμου, προετύπωνε τὸ 
Σάββατο τοῦτο τοῦ Κυρίου. Τὴν ἀνάπαυσι στὸν τάφο. «Ὑπνοῖ 
ἡ ζωή». Κοιμᾶται, ὅπως ὁ λέων τῆς φυλῆς τοῦ Ἰούδα. «Ανα- 
πεσὼν ἐκοιμήθη. Τίς ἐγερεῖ αὐτόν» :; Σιγή, λοιπόν: σιγὴ 
δέους πρὸ τοῦ κοιμωμένου Κυρίου. «Σιγησάτω πᾶσα σὰρξ 
βροτεία καὶ στήτω μετὰ φόβου καὶ τρόμου καὶ μηδὲν γήϊνον 
ἐν ἑαυτῇ λογιζέσθω». Ἡ σιγὴ ὅμως αὐτὴ εἶναι θρῆνος καὶ 
κοπετὸς γιὰ τὸν θάνατο καὶ τὸν “Αδη. Ὃ ζῶν νεκρὸς συντρί- 


1. Γενέσ. 2, 2-5, 
2. Γενέσ. 49, 9, 

βει τὰς πύλας του, λυτρώνει τοὺς ἀπ᾽ αἰῶνος δεσμίους. Μὲ 
τὸν θάνατό Του θανατώνει τὸν θάνατο. Στὸ διπλὸ σκηνικό, 
τοῦ ὑπνοῦντος ἐν τῷ τάφῳ Κυρίου καὶ συντρίβοντος τὰ δε- 
σμὰ τοῦ “Αδου μὲ τὴν κάθοδό Του σ᾽ αὐτόν, μᾶς μεταφέρουν 
τὰ τροπάρια τοῦ Μεγάλου Σαββάτου, ἐκλογὴ ἀπὸ τὰ ὁποῖα 
θὰ ἀκούσωμε. Θὰ ψαλοῦν τὰ δύο πρῶτα στιχηρὰ τῶν αἴνων 
«τοῦ β΄ ἤχου, τὰ δύο πρῶτα στιχηρὰ τοῦ ἑσπερινοῦ τοῦ πλ. 
δ΄ ἤχου καὶ τὸ δοξαστικὀ τοῦ πλ. β΄ ἤχου: 


«Σήμερον συνέχει τάφος, 

τὸν συνέχοντα παλάμῃ τὴν κτίσιν: 
καλύπτει λίθος, 

τὸν καλύψαντα ἀρετῇ τοὺς οὐρανούς: 
ὑπνοῖ ἣ ζωὴ καὶ ΄Αδης τρέμει 

καὶ ᾿Αδὰμ τῶν δεσμῶν ἀπολύεται. 

Δόξα τῇ σῇ οἰκονομίᾳ, 

δι᾽ ἧς τελέσας πάντα σαββατισμὸν αἰώνιον, 
ἐδωρήσω ἡμῖν τὴν παναγίαν 

ἐκ νεκρῶν σου ἀνάστασιν». 


«Τί τὸ ὁρώμενον θέαμα; 

Τίς ἡ παροῦσα κατάπαυσις; 

Ὃ βασιλεὺς τῶν αἰώνων 

τὴν διὰ πάθους τελέσας οἰκονομίαν, 
ἐν τάφῳ σαββατίζει, 

καινὸν ἡμῖν παρέχων σαββατισμόν. 
Αὐτῷ βοήσωμεν: 

᾿Ανάστα, ὁ Θεός, κρίνων τὴν γῆν, 

ὅτι σὺ βασιλεύεις εἰς τοὺς αἰῶνας, 
ὁ ἀμέτρητον ἔχων τὸ μέγα ἔλεος». 


«Σήμερον ὁ "Αδης στένων βοᾷ 

συνέφερέ μοι 

εἰ τὸν ἐκ Μαρίας γεννηθέντα μὴ ὑπεδεξάμην' 
ἐλθὼν γὰρ ἐπ᾽ ἐμὲ 

τὸ κράτος µου ἔλυσε, 

πύλας χαλκᾶς συνέτριψε: 

ψυχάς, ἃς κατεῖχον τὸ πρίν, 

Θεὸς ὤν, ἀνέστησε. 

Δόξα, Κύριε, 

τῷ σταυρῷ σου καὶ τῇ ἀναστάσει σου». 


«Σήμερον ὁ Ὕδης στένων βοᾷ: 
κατελύθη μου ἡ ἐξουσία: 

ἐδεξάμην θνητὸν 

ὥσπερ ἕνα τῶν θανόντων, 

τοῦτον δὲ κατέχειν ὅλως οὐκ ἰσχύω, 

ἀλλ᾽ ἀπολῶ μετὰ τούτου ὧν ἐβασίλευον: 
ἐγὼ εἶχον τοὺς νεκροὺς ἀπ᾽ αἰῶνος, 

ἀλλὰ οὗτος ἰδοὺ πάντας ἐγείρει. 

Δόξα, Κύριε, 

τῷ σταυρῷ σου καὶ τῇ ἀναστάσει σου». 


«Τὴν σήμερον μυστικῶς 

ὁ μέγας Μωυσῆς προδιετυποῦτο, λέγων: 
Καὶ εὐλόγησεν ὁ Θεὸς τὴν ἡμέραν τὴν ἑβδόμην. 
Τοῦτο γάρ ἐστι τὸ εὐλογημένον Σάββατον: 
αὕτη ἐστὶν ἡ τῆς καταπαύσεως ἡμέρα, 

ἐν ᾗ κατέπαυσεν ἀπὸ πάντων τῷ ἔργων αὐτοῦ 
ὁ μονογενὴς Υἱὸς τοῦ Θεοῦ, 

διὰ τῆς κατὰ τὸν θάνατον οἰκονομίας 

τῇ σαρκὶ σαββατίσας 

καὶ εἰς ὃ ἦν πάλιν ἐπανελθὼν 

διὰ τῆς ἀναστάσεως, 

ἐδωρήσατο ἡμῖν ζωὴν τὴν αἰώνιον, 

ὡς μόνος ἀγαθὸς καὶ φιλάνθρωπος». 


Τὸ Μέγα Σάββατο εἶναι τὸ προανάκρουσμα τῆς ἑλ.- 
πίδος τῆς ἀναστάσεως: ὁ τάφος, ὁ προθάλαμος τῆς ἐγέρ- 
σεως. Μὲ τὴν νεκρικὴ σιγὴ συμπλέκονται τὰ προεόρτια 
τῆς χαρᾶς τῆς ἐνδόξου καὶ λαμπρᾶς ἡμέρας τῆς ἀναστάσεως. 
Σὰν ἐπίκλησις καὶ σὰν ἐγερτήριο πρὸς τὸν κοιμώμενο Κύριο, 

ἀλλὰ καὶ σὰν προεόρτιος παιὰν χαρᾶς ἀντηχεῖ στοὺς ναούς 
μας τὸ προφητικό: 
«“Ανάστα ὁ Θεός, κρῖνον τὴν γῆν, 


ἊΣ - 2, 1 
ὅτι σὺ κατακληρονομῆσεις ἐν πᾶσι τοῖς ἔθνεσυ”. 


(25 ᾿Απριλίου 1970) 


1. Ψαλμ. 81, 8. 


11 
Πάσχα -᾽Αγτίπασχα 


Τῆς ἀναστάσεως τοῦ Κυρίου τὸ χαρμόσυνο ἄγγελμα 
ἐδόνησε κατὰ τὸ μεσονύκτιο τοῦ Πάσχα τὴν ἥσυχο ἐαρινὴ 
νύκτα, Τὸ ἀκούσαμε καὶ πάλι μὲ σκιρτήματα χαρᾶς κάτω ἀπὸ 
τὸν ἔναστρο οὐρονὸ στὰ προαύλια τῶν ναῶν μας. Οἱ λόγοι 
τοῦ λευκοφόρου ἀγγέλου «Ἠγέρθη, οὐκ ἔστιν ὧδε» ! ἐπα- 
νελήφθησαν ἀπὸ τὰ στόματα τῶν ἀρχιερέων καὶ τῶν ἱερέων 
μας καὶ τὰ χείλη µας ἔψαλαν τὸν θριαμβευτικὸ ὕμνο «Χριστὸς 
ἀνέστη ἐκ νεκρῶν, θανάτῳ θάνατον πατήσας». Καὶ ἡμεῖς, 
«οἱ ἐν τοῖς μνήμασι», οἱ συνταφέντες μὲ τὸν Κύριο, μαζὶ μὲ 
τοὺς ἀπ᾽ αἰῶνος κατεχομένους στὰ δεσμὰ τοῦ “Αδου, νοιώ- 
σαµε τὸ σκίρτημα τῆς νέας ζωῆς, τῆς ἐκ νεκρῶν ἀναστάσεως, 
«ἵνα ὥσπερ ἠγέρθη Χριστὸς ἐκ νεκρῶν διὰ τῆς δόξης τοῦ 
Πατρός, οὕτω καὶ ἡμεῖς ἐν καινότητι ζωῆς περιπατήσωμεν», 
κατὰ τὸν ἀπόστολο Ξ. Καὶ ἐπαναλάβαμε δέκα, εἴκοσι, ἑκατὸ 
φορὲς τὸν παιᾶνα αὐτὸν γιὰ νὰ δείξωµε τὴν ἄμετρη χαρά µας 
καὶ τὴν ἀκλόνητη βεβαιότητά μας, γιὰ νὰ συνειδητοποιήσωµε 
τὴν νίκη τοῦ Χριστοῦ, ποὺ εἶναι καὶ ἰδική μας νίκη, κατὰ 
τοῦ θανάτου καὶ τοῦ “Αδου. Σ᾽ αὐτὸ ἀκριβῶς τὸ σημεῖο βρί- 
σκεται ἡ πεμπτουσία τοῦ Χριστιανισμοῦ. Γι’ αὐτὸ καὶ τὸ γε- 
γονὸς τῆς ἀναστάσεως ἀποτελεῖ τὸ κεντρικὸ θέμα τῆς λα- 
τρείας μας, τὸ θέμα τοῦ Πάσχα, ἀλλὰ καὶ ὅλων τῶν Κυρια- 
κῶν τοῦ ἔτους. Ὃ Χριστιανισμὸς στηρίζεται ἐπάνω στὸν 
κενὸ τάφο τοῦ Κυρίου: χωρὶς τὴν ἀνάστασι «κενὸ» - χωρὶς 
περιεχόμενο, ἄχρηστο - θὰ ἦταν τὸ χριστιανικὸ κήρυγμα, 





1. Μάρκ. 16, 6. 
2. Ρωμ. 6, 4. 

«ματαία ἡ πίστις» µας]. ᾿Αλλὰ καὶ ἡ ζωὴ τοῦ καθενός µας 
πηγάζει ἀπὸ τὸ γεγονὸς τῆς ἀναστάσεως τοῦ Χριστοῦ. Μαζί 
Του συνεσταυρώθη καὶ ἀπέθανε ὁ ἄνθρωπος τῆς ἁμαρτίας, 
ὁ παλαιὸς ἄνθρωπος τῶν παθῶν καὶ τῆς κατάρας, ὁ ὑπόδουλος 
στὸν φόβο τοῦ θανάτου καὶ τῆς φθορᾶς. Τώρα ὅμως ὁ θάνατος 
ἔχει συντριβῆ. Ἔχει χάσει τὴν ἐξουσία καὶ τὴν δύναμί του. 
Ὁ τύραννος ἔγινε καταγέλαστος. Ἡ φθορὰ «κατεπόθη» ἀπὸ 
τὴν ἀφθαρσία. Τώρα πανηγυρίζομε τὴν νίκη μας καὶ δοξά- 
ζομε ἐκεῖνον, ποὺ μὲ τὸν θάνατό Του μᾶς χάρισε τὴν ζωή. 
Καὶ ἐπάνω στὸν δέσμιο θάνατο καὶ στὸν “Αδη πατεῖ ὄχι 
μόνο ὁ Χριστός, ὅπως παραστατικὰ εἰκονίζεται στὴν ὀρθό- 
δοξο εἰκονογραφία τῆς ἀναστάσεως, ἀλλὰ καὶ δλόκληρο τὸ 
συνανιστάμενο γένος τῶν ἀνθρώπων, τῶν σεσωσμένων. Τὴν 
φωνὴ τοῦ θριάμβου τῶν ἀπελευθέρων τοῦ Χριστοῦ συνοψίζει 
ὁ ἱερὸς Χρυσόστομος στὸν Κατηχητικό του λόγο, ποὺ ἀκού- 
σαμε στὸ τέλος τῆς παννυχίδος τοῦ Πάσχα: 

«Κανεὶς ἂς μὴ φοβᾶται τὸν θάνατο, γιατὶ μᾶς ἐλευθέρω- 
σε τοῦ Σωτῆρος ὁ θάνατος. Κατεχόμενος ἀπ᾽ αὐτὸν τὸν ἐ- 
ξαφάνισε. Κατέβηκε στὸν “Αδη καὶ τὸν ἐλαφυραγώγησε. 
Τὸν πίκρανε, ὅταν γεύθηκε τὴν σάρκα Του. Καὶ αὐτὸ προφη- 
τεύοντας ὁ Ἠσαῖΐας, φώναξε: Ὁ Άδης, εἶπε, ἐπικράνθη, ὅταν 
σὲ συνήντησε κάτω. ᾿Ἐπικράνθη, γιατὶ κατηργήθη. ᾿Ἐπικράν- 
θη, γιατὶ ἐνεπαίχθη. ᾿Επικράνθη, γιατὶ ἐνεκρώθη. ᾿Ἐπικράν- 
θη, γιατὶ ἐδεσμεύθη. Ἔλαβε σῶμα καὶ βρῆκε Θεό. Ἔλαβε 
γῆ καὶ συνήντησε οὐρανό. Ἔλαβε αὐτὸ ποὺ ἔβλεπε, καὶ ἔπε- 
σε ἀπ᾽ ἐκεῖ ποὺ δὲν ἔβλεπε. Ποῦ εἶναι, θάνατε, τὸ κεντρί σου; 
Ποῦ εἶναι, Αδη, ἡ νίκη σου; ᾿Ανέστη ὁ Χριστὸς καὶ σὺ ἔπε- 
σες. ᾿Ανέστη ὁ Χριστὸς καὶ κρημνίσθηκαν οἵ δαίμονες. ᾿Α- 
νέστη ὃ Χριστὸς καὶ χαίρουν οἱ ἄγγελοι. ᾿Ανέστη ὁ Χριστὸς 
καὶ κυριαρχεῖ ἡ ζωή. ᾿Ανέστη ὁ Χριστὸς καὶ κανεὶς νεκρὸς 
δὲν θὰ βρίσκεται πιὰ στὸ μνῆμα. Γιατὶ ὁ Χριστός, ἐγερθεὶς 
ἐκ νεκρῶν, ἔγινε ἀρχὴ τῆς ἀναστάσεως τῶν νεκρῶν. Σ᾽ αὐτὸν 
ἀνήκει ἡ δόξα καὶ ἡ ἐξουσία εἰς τοὺς ἀπεράντους αἰῶνας». 





1. Α΄ Κορ, 15, 11. 

Μέσα στὴν ἀτμόσφαιρα αὐτὴ τῆς νίκης, τῆς χαρᾶς καὶ 
τῆς πανηγύρεως. τοῦ φωτὸς ποὺ μετεδόθη στὸν κόσμο ἀπὸ 
τὸ ἀνέσπερο φῶς ποὺ ἔλαμψε ἀπὸ τὸν τάφο, σκοτεινὰ πάθη, 
μικρότητες, θανατηφόρα μίση καὶ μνησικακίες δὲν ἔχουν 
χῶρο ὑπάρξεως. Καὶ αὐτὸ εἶναι τὸ ἄμεσο δῶρο τῆς ἀναστά- 
σεως: Ἡ συγγνώμη ποὺ ἀνέτειλε ἐκ τοῦ τάφου. Ἢ ἀγάπη 
καὶ ἡ εἰρήνη τοῦ Θεοῦ πρὸς τὸν ἄνθρωπο, τοῦ ἀνθρώπου πρὸς 
τὸν Θεὸ καὶ τοῦ ἀνθρώπου πρὸς τὸν συνάνθρωπο. Κορύφωμα 
αὐτῆς τῆς πασχαλινῆς ἀγάπης εἶναι ὁ ἀσπασμὸς ποὺ ἀντήλ- 
λασσαν οἱ πιστοὶ τὴν ἡμέρα τοῦ Πάσχα, στὸν ὁποῖον καὶ μᾶς 
προτρέπει τὸ θαυμάσιο καὶ πανηγυρικώτατο δοξαστικὸ τῶν 
αἴνων τοῦ πλ. α΄ ἤχου: 


«Αναστάσεως ἡμέρα 

καὶ λαμπρυνθῶμεν τῇ πανηγύρει 

καὶ ἀλλήλους περιπτυξώμεθα. 

Εἴπωμεν, ἀδελφοί, καὶ τοῖς μισοῦσιν ἡμᾶς: 
Συγχωρήσωμεν πάντα τῇ ἀναστάσει 

καὶ οὕτω βοήσωμεν᾽ 

Χριστὸς ἀνέστη ἐκ νεκρῶν, 

θανάτῳ θάνατον πατήσας 

καὶ τοῖς ἐν τοῖς μνήμασι 

ζωὴν χαρισάμενος». 


Ὁ πανηγυρισμὸς τοῦ Πάσχα συνεχίζεται καθ᾽ ὅλη τὴν 
ἑβδομάδα ποὺ τὸ ἀκολουθεῖ, τὴν Διακαινήσιμο, τὴν νέα ἑβδο- 
μάδα. Ὅλη αὐτὴ λογίζεται ὡς µία πασχάλιος ἡμέρα, κατὰ τὴν 
ὁποία «αὐτὴν τὴν ζωηφόρον ἀνάστασιν ἑορτάζομεν τοῦ Κυ- 
ρίου καὶ Θεοῦ καὶ Σωτῆρος ἡμῶν Ἰησοῦ Χριστοῦ», κατὰ τὸ 
συναξάριο. Καὶ ἡ ἑβδομὰς κατακλείεται μὲ τὴν ὀγδόη ἡμέρα, 
τὴν Νέα Κυριακή, τὴν ἄλλως λεγομένη Κυριακὴ τοῦ Θωμᾶ ἢ 
τοῦ ᾿Αντίπασχα. Αὐτὴ εἶναι ὁ τύπος τῆς ὀγδόης ἡμέρας τοῦ 
μέλλοντος αἰῶνος, «ὅτι εἰς εἰκόνα τάττεται τῆς ἀπεράντου 
ἐκείνης ἡμέρας, τῆς ἐν τῷ μέλλοντι αἰῶνι, ἥτις καὶ πρώτη 
καὶ μία ἔσται πάντως, μὴ νυκτὶ διακοπτομένη», κατὰ τὸ συνα- 
ξάριο. 

Δὲν εἶναι ὅμως ἡ Κυριακὴ τοῦ Θωμᾶ ἐξεικόνισμα τοῦ μέλ.- 
λοντος αἰῶνος ἁπλῶς καὶ µόνο γιατὶ εἶναι ἡ ὀγδόη ἡμέρα 
ἀπὸ τοῦ Πάσχα. ᾿Αλλὰ καὶ γιατὶ εἶναι ἡ ἡμέρα τῆς παρουσίας 
τοῦ Χριστοῦ στὸ μέσον τοῦ κύκλου τῶν ἕνδεκα μαθητῶν, 
τῆς διαπιστώσεως τοῦ γεγονότος τῆς ἀναστάσεως, τῆς ἄρσεως 
κάθε ἀμφιβολίας, τῆς προσωπικῆς κοινωνίας καὶ τῆς ψηλα- 
φήσεως τοῦ ἀναστάντος. ᾿Ακριβῶς δὲ ἡ παρουσία αὐτὴ καὶ 
ἡ ψηλάφησις εἶναι τύπος τῆς αἰωνίου παρουσίας τοῦ Χρι- 
στοῦ κατὰ τὸν μέλλοντα αἰῶνα ἐν τῷ μέσῳ τῆς Ἐκκλησίας 
Του. Τότε τίποτε δὲν θὰ ἐμποδίζῃ τὴν ποθητὴ θέα τοῦ Θεοῦ, 
τοῦ Χριστοῦ, καὶ τὴν προσωπικὴ κοινωνία μὲ αὐτόν. Τότε 
τὰ φράγματα τῆς δυσπιστίας θὰ πέσουν καὶ μαζὶ μὲ τὸν Θωμᾶ 
ὁ λαὸς τοῦ Θεοῦ θὰ ὁμολογῇ τὴν σωτήριο ὁμολογία: «Ὁ 
Κύριός µου καὶ ὁ Θεός μου» 1. 

᾿Απὸ τὴν ὑμνογραφία τῆς ἑορτῆς σταχυολογοῦμε τὸ δο- 
ξαστικὸ τοῦ ἑσπερινοῦ τοῦ πλ. β΄ ἤχου. ᾿Αναφέρεται στὴν 
εἴσοδο τοῦ Χριστοῦ κεκλεισμένων τῶν θυρῶν κατὰ τὴν Κυ- 
ριακὴ τοῦ Πάσχα στὸ ὑπερῷο τῆς Σιών. Ὁ Θωμᾶς ἀπουσία- 
ζε καὶ μὲ δυσπιστία ἐκφράζεται γιὰ τὸ γεγονὸς τῆς ἀναστά- 
σεως. Θέλει γιὰ νὰ βεβαιωθῇ νὰ ἴδῃ μὲ τὰ ἴδια του τὰ μάτια 
τὸν Κύριο. Νὰ ἴδῃ τὴν πλευρά, ἀπὸ τὴν ὁποία ἔρρευσε τὸ 
αἷμα καὶ τὸ ὕδωρ, ὁ τύπος τοῦ βαπτίσματος. Νὰ ἴδῃ τὴν πλη- 
γή, ἀπὸ τὴν ὁποία ἰάθη ἡ μεγάλη πληγή. ὁ ἄνθρωπος. Νὰ ἴδῃ 
ὅτι ὁ ἀναστὰς δὲν εἶναι πνεῦμα, φάντασμα, ἀλλὰ ἄνθρωπος 
μὲ σάρκα καὶ ὀστᾶ. Καὶ αὐτὸν τὸν ἀναστάντα Κύριο, ποὺ 
πάτησε τὸν θάνατο καὶ πληροφόρησε τὴν ἀλήθεια τῆς ἆνα- 
στάσεώς Του στὸν δύσπιστο Θωμᾶ δοξολογεῖ ὁ ποιητὴς τοῦ 
ὕμνου. 


«Τῶν θυρῶν κεκλεισμένων 

ἐπέστης, Χριστέ, πρὸς τοὺς μαθητάς, 
Τότε ὃ Θωμᾶς οἰκονομικῶς 

οὐχ εὑρέθη μετ᾽ αὐτῶν. 


1. Ιω. 20, 28. 

Ἔλεγε γάρ’ 

Οὐ μὴ πιστεύσω, 

ἐὰν μὴ ἴδω κἀγὼ τὸν δεσπότην: 

ἴδω τὴν πλευράν, 

ὅθεν ἐξῆλθε τὸ αἷμα, τὸ ὕδωρ, τὸ βάπτισμα: 
ἴδω τὴν πληγήν, 

ἐξ ἧς ἰάθη τὸ μέγα τραῦμα, ὁ ἄνθρωπος: 
ἴδω πῶς οὐκ ἦν ὡς πνεῦμα, 

ἀλλὰ σὰρξ καὶ ὀστέα. 

Ὃ τὸν θάνατον πατήσας 

καὶ Θωμᾶν πληροφορήσας; 

Κύριε, δόξα σοι». 


Καὶ κλείνομε τὴν ἐκπομπὴ μὲ τὴν ἑνάτη ᾠδὴ τοῦ κα- 
νόνος τῆς ἡμέρας, ποίημα τοῦ Ἰωάννου Δαμασκηνοῦ, τοῦ 
α΄ ἤχου. Ὁ εἱρμὸς δοξολογεῖ τὴν Θεοτόκο, τὴν μητέρα τοῦ 
ἀναστάντος. Τὰ τρία τροπάρια ἀναφέρονται στὴν ἐμφάνισι 
τοῦ Χριστοῦ στοὺς μαθητάς, στὴν ψηλάφησι τοῦ Θωμᾶ καὶ 
στὴν βεβαίωσι τῆς θείας ἀναστάσεως. Εἶναι ἀπὸ τὰ ὡραιό- 
τερα τροπάρια τῆς Νέας Κυριακῆς: 


«Σὲ τὴν φαεινὴν λαμπάδα 

καὶ μητέρα τοῦ Θεοῦ, 

τὴν ἀρίζηλον δόξαν 

καὶ ἀνωτέραν πάντων τῶν ποιημάτων, 
ἐν ὕμνοις μεγαλύνομεν». 

«Σοῦ τὴν φαεινὴν ἡμέραν 

καὶ ὑπέρλαμπρον, Χριστέ, 

τὴν ὁλόφωτον χάριν, 

ἓν ᾗ ὡραῖος κάλλει τοῖς μαθηταῖς σου 
ἐπέστης, μεγαλύνομεν». 

«Σὲ τὸν χοϊκῇ παλάμῃ 

ψηλαφώμενον πλευρὰν 

καὶ μὴ φλέξαντα ταύτην 

πυρὶ τῷ τῆς ἀθλου θείας οὐσίας, 

ἐν ὕμνοις μεγαλύνομεν». 

«Σὲ τὸν ὡς Θεὸν ἐκ τάφου 
ἀναστάντα Χριστόν, 

οὐ βλεφάροις ἰδόντες, 

ἀλλὰ καρδίας πόθῳ πεπιστευι 
ἐν ὕμνοις μεγαλύνομεν». 


(2 Μαΐου 1970) 


12 
Κυριακὴ τῶν Μυροφόρων 


Κατὰ ἕνα παλαιὸ λειτουργικὸ ἔθιμο τῆς Ἐκκλησίας µας, 
τὴν ἑπομένη τῶν μεγάλων ἑορτῶν τελεῖται ἡ «Σύναξις», 
πανηγυρικὴ δηλαδὴ συνάθροισις τῶν πιστῶν, πρὸς τιμὴν 
τῶν ἱερῶν ἐκείνων προσώπων, ποὺ διεδραμάτισαν ἕνα σπου- 
δαῖο ρόλο στὸ ἑορτασθὲν γεγονός. Ἔτσι τὴν ἑπομένη τῶν 
Χριστουγέννων ἑορτάζομε τὴν Σύναξι τῆς ὑπεραγίας Θεοτό- 
κου καὶ τὴν μετὰ τὰ Χριστούγεννα Κυριακὴ τὴν μνήμη Δαυὶδ 
τοῦ βασιλέως, Ἰωσὴφ τοῦ μνήστορος καὶ Ἰακώβου τοῦ 
ἀδελφοθέου. Τὴν ἑπομένη τῶν Θεοφανείων τὴν Σύναξι τοῦ 
Προδρόμου. Τὴν ἑπομένη τῆς Ὑπαπαντῆς τὴν Σύναξι τοῦ 
δικαίου Συμεὼν τοῦ θεοδόχου καὶ τῆς προφήτιδος ᾽Αννης. 
Τὴν ἑπομένη τοῦ Εὐαγγελισμοῦ τὴν Σύναξι τοῦ ἀρχαγγέλου 
Γαβριὴλ. κλπ. Στὸ ἴδιο προφανῶς αἴτιο ὀφείλεται καὶ ὁ ἑορ- 
τασμὸς κατὰ τὴν αὐριανὴ Κυριακὴ δύο ὁμάδων προσώπων 
ποὺ ὑπηρέτησαν στὸ γεγονὸς τῆς ἀναστάσεως τοῦ Κυρίου, 
ἀφ᾽ ἑνὸς δηλαδὴ τοῦ Ἰωσὴφ τοῦ ἀπὸ ᾿Αριμαθαίας καὶ τοῦ Νι- 
κοδήμου, ποὺ ἔθαψαν τὸ σῶμα τοῦ Κυρίου, ἀφ᾽ ἑτέρου δὲ τῶν 
μυροφόρων γυναικῶν, ποὺ ἦλθαν νὰ ἀλείψουν μὲ μῦρα τὸ 
σῶμα καὶ πρῶτες ἄκουσαν τὸ εὐαγγέλιο τῆς ἀναστάσεως καὶ 
πρῶτες εἶδαν τὸν ἀναστάντα Κύριο. Σύμφωνα λοιπὸν πρὸς 
τὰ ἀνωτέρω ἡ σύναξις πρὸς τιμὴν τῶν ἱερῶν αὐτῶν προσώπων 
θὰ ἔπρεπε νὰ ξορτάζεται τὴν ἑπομένη τοῦ Πάσχα, τὴν Δευ- 
τέρα δηλαδὴ τῆς Διακαινησίμου. ᾿Αλλ᾽ ὅλη ἐκείνη ἢ ἑβδομάς, 
ἀπὸ τὴν Δευτέρα μέχρι τὸ Σάββατο, κατείχετο ἀπὸ τὸ θέμα 
τῆς ἀναστάσεως. «Ἐλογίζετο» ὡς µία πασχάλιος ἡμέρα. Ἡ 
μετὰ τὸ Πάσχα πάλι Κυριακὴ λόγῳ τοῦ γεγονότος ποὺ συνέ- 
βη κατ᾽ αὐτήν, τῆς ἐμφανίσεως δηλαδὴ τοῦ ἀναστάντος στὸν 

Θωμᾶ καὶ στοὺς μαθητάς, ἦταν ἤδη κατειλημμένη ἀπὸ τὸ ἕορ- 
τασμὸ τοῦ περιστατικοῦ αὐτοῦ. Ὁ ἑορτασμός του διήρκεσε 
ὅλη τὴν ἐπακολουθοῦσα ἑβδομάδα καὶ ἡ πρώτη μετὰ τὸ 
Πάσχα ἐλευθέρα ἡμέρα γιὰ τὴν τοποθέτησι τῆς «Συνάξεως» 
ἔμενε ἡ δευτέρα μετὰ τὸ Πάσχα Κυριακή. 


Ἔτσι κατὰ τὸν Ι΄ αἰῶνα βρίσκοµε στὸ ἑορτολόγιο τῆς 
Ἐκκλησίας τῆς Κωνσταντινουπόλεως νὰ ἀναγράφεται στὴν 
Κυριακὴ αὐτὴ ἡ «μνήμη τῶν δικαίων Ἰωσὴφ τοῦ ἀπὸ ᾿Αριμα- 
θαίας καὶ Μαρίας τῆς Μαγδαληνῆς, καὶ τῶν λοιπῶν μαθητρι- 
ὤν τοῦ Κυρίου», γιὰ νὰ προστεθῇ ἀργότερα σ᾽ αὐτοὺς καὶ ἡ 
μνήμη τοῦ «νυκτερινοῦ μαθητοῦ» τοῦ Χριστοῦ, τοῦ Νικοδή- 
μου. ᾽Απολυτίκιο τῆς ἡμέρας, ἐκτὸς ἀπὸ τὸ γνωστὸ «Ὁ εὐ- 
σχήµων Ἰωσήφ..... », ἦταν καὶ τὸ παλαιὸ τροπάριο «Τῶν 
μαθητῶν σου ὁ χορός....», ποὺ σήμερα, κάπως παρηλλα- 
γμένο, ἀπαντᾷ σὰν δεύτερο κάθισμα τοῦ ὄρθρου τῆς Κυρια- 
κῆς τῶν Μυροφόρων μετὰ τὴν γ΄ ᾠδὴ τοῦ κανόνος καὶ στὴν 
Παρακλητικἠ σὰν δεύτερο καὶ πάλι κάθισμα μετὰ τὴν δευ- 
τέρα στιχολογία στὸν ὄρθρο τῆς Κυριακῆς τοῦ β΄ ἤχου. 
᾿Ακριβῶς δὲ τὸ τροπάριο αὐτό, ποὺ ἔχει εἰδικὰ γραφῆ καθὼς 
φαίνεται γιὰ τὴν παροῦσα ἑορτή, μᾶς δίδει καὶ τὸ θέµα τῆς 
Κυριακῆς τῶν Μυροφόρων καὶ τὴν συνάρτησί του πρὸς τὸ 
θέμα τῆς ἀναστάσεως τοῦ Κυρίου: 


«Τῶν μαθητῶν σου ὁ χορὸς 

σὺν μυροφόροις γυναιξὶ 

ἀγάλλονται συμφώνως, 

κοινὴν γὰρ ἑορτὴν αὐτοῖς ἑορτάζομεν 

εἰς δόξαν καὶ τιμὴν τῆς σῆς ἀναστάσεως 
καὶ δι᾽ αὐτῶν δεόμεθα, φιλάνθρωπε Κύριε, 
τῷ λαῷ σου παράσχου τὸ μέγα ἔλεος». 


Ἡ κοινὴ ἑορτὴ τῶν μαθητῶν τοῦ Κυρίου, τοῦ Ἰωσὴφ 
καὶ τοῦ Νικοδήμου, καὶ τῶν μυροφόρων γυναικῶν ἑορτάζεται 
πρὸς δόξαν καὶ τιμὴν τῆς ἀναστάσεως τοῦ Χριστοῦ. Εἶναι 
δηλαδὴ μία ἀνακίνησις, μία ἀνανέωσις τοῦ ἀναστασίμου πα- 

νηγυρισμοῦ μὲ νέο κέντρο, τὰ πρόσωπα ποὺ ἄμεσα συνεδέθη- 
σαν μὲ αὐτόν. 


Ὁ Ἰωσὴφ καὶ ὁ Νικόδημος κατεῖχαν ὑψηλὰ ἀξιώματα 
στὴν ἰουδαϊκὴ κοινωνία. Ἦσαν µέλη τοῦ Μεγάλου Συνεδρί- 
ου, τῆς Βουλῆς. Ὁ πρῶτος, ὃ Ἰωσὴφ ὁ ἀπὸ ᾿Αριμαθαίας, πό- 
λεως τῶν Ἰουδαίων, «ἄνθρωπος πλούσιος» Σ, «εὐσχήμων 
βουλευτής» 5, «μαθητὴς κεκρυμμένος διὰ τὸν φόβον τῶν 
Ἰουδαίων» 4, ποὺ «προσεδέχετο τὴν βασιλείαν τοῦ Θεοῦ» 5 
καὶ δὲν συγκατετίθετο μὲ τὰ λοιπὰ μέλη τοῦ Συνεδρίου στὴν 
κατὰ τοῦ Χριστοῦ βουλὴν καὶ πρᾶξί τῶν 5, κατὰ τὶς πληροφο- 
ρίες τῶν Εὐαγγελίων, ἀναλαμβάνει τὸν τολμηρὸ ρόλο νὰ 
ζητήσῃ γιὰ ταφὴ τὸ σῶμα τοῦ ἐκτελεσθέντος ὡς ἐπαναστάτου 
κατὰ τῆς ρωμαϊκῆς ἀρχῆς βασιλέως τῶν Ἰουδαίων. Προσέρ- 
χεται στὸν Πιλάτο καὶ ζητεῖ τὸ σῶμα. Λαμβάνει τὴν ἄδεια 
τῆς ταφῆς, τοῦ ἀποδίδει πρόχειρες νεκρικὲς τιμὲς καὶ τὸ θά- 
πτει στὸ κενὸ μνημεῖο, ποὺ εἶχε ἑτοιμάσει γιὰ τὸν ἑαυτό του. 
Στὸ ἔργο του αὐτὸ βοηθεῖται καὶ ἀπὸ ἕναν ἄλλον ἄρχοντα 
τῶν Ἰουδαίων, τὸν Νικόδημο, φαρισαῖο᾽, μέλος καὶ αὐτὸν 
τοῦ Συνεδρίου, ποὺ παλαιότερα εἶχε ἔλθει μία νύκτα νὰ συν- 
αντήσῃ τὸν Χριστὸ καὶ νὰ ἀκούσῃ τὴν διδασκαλία Του 8 καὶ 
εἶχε ἐπιχειρήσει νὰ τὸν ὑπερασπίσῃ ἀργότερα στὸ Συνέδριο 5. 
Αὐτὸς φέρνει καὶ μία μεγάλη ποσότητα ἀρωμάτων «μίγμα 
σμύρνης καὶ ἀλόης ὡσεὶ λίτρας ἑκατὸν» γιὰ νὰ ἐνταφιάσουν 
τὸν Χριστὸ κατὰ τὰ ἰουδαϊκὰ ἔθιμα 19, 

Τὰ δύο λοιπὸν αὐτὰ σοβαρὰ καὶ εὐὐπόληπτα πρόσωπα 





. Λουκ. 23, 51, 

. Ματθ. 21, 57. 

. Μάρκ. 15, 43. 

- ᾿Ιω. 19, 38. Ματθ. 21, 57. 
- Λουκ. 23, 51, Μάρκ. 15, 43. 
. «ουκ. 23, 51, 

προσάγονται ἀπὸ τὴν Ἐκκλησία σὰν δύο ἀψευδεῖς μάρτυρες 
τοῦ θανάτου καὶ τῆς ταφῆς τοῦ Χριστοῦ. Αὐτοὶ τὸν εἶδαν νε- 
κρό, ζήτησαν τὸ σῶμα ἀπὸ τὴν ρωμαϊκὴ ἀρχή, τὸ κατέβασαν 
ἀπὸ τὸν σταυρό, τὸ ἄλειψαν μὲ τὰ ἀρώματα καὶ τὸ τύλιξαν 
στὰ σάβανα, τὸ μετέφεραν καὶ τὸ ἔθαψαν καὶ προσεκύλησαν 
«λίθον μέγαν» στὴν θύρα τοῦ μνημείου. Εἶναι σὰν μία ἔμμεσος 
ἀπάντησις σ᾽ ἐκείνους ποὺ τυχὸν θὰ ἀμφέβαλλαν γιὰ τὸν πρα- 
γματικὸ θάνατο τοῦ σταυρωθέντος. «Ἐπὶ στόματος δύο µαρ- 
τύρων καὶ ἐπὶ στόματος τριῶν μαρτύρων στήσεται πᾶν ρῆμα», 
ἔλεγε ὁ Μωσαϊκὸς νόμος]. Καὶ ἐδῶ μάρτυρες τοῦ θανάτου 
τοῦ Χριστοῦ δὲν εἶναι μόνο οἱ στρατιῶται τοῦ ἐκτελεστικοῦ 
ἀποσπάσματος, ὁ ἑκατόνταρχος, ὁ Πιλᾶτος, οἳ παριστάµενες 
γυναῖκες. ᾿Αλλὰ καὶ δύο ἄρχοντες τῶν Ἰουδαίων. Δύο κοι- 
νῶς ἀνεγνωρισμένα καὶ τιμώμενα πρόσωπα. 


Οἱ ἐκκλησιαστικοὶ ποιηταὶ ἔβαλαν στὸ στόμα τῶν δύο 
αὐτῶν ἀνδρῶν θαυμασίους ἐπικηδείους θρήνους. Ἕνας ἀπὸ 
αὐτοὺς εἶναι καὶ ἐκεῖνος ποὺ πλέκεται στὸ δοξαστικὸ τῶν 
ἀποστίχων τοῦ ἑσπερινοῦ τοῦ πλ. α΄ ἤχου. Εἶναι ἕνας ἀπὸ 
τοὺς ὡραιοτέρους ὕμνους καὶ ψάλλεται καὶ κατὰ τὴν ἡμέρα 
τοῦ θανάτου τοῦ Κυρίου, τὴν Μεγάλη Παρασκευή, καὶ κατὰ 
τὴν ἀκολουθία τῆς Κυριακῆς τῶν Μυροφόρων: 


«Σὲ τὸν ἀναβαλλόμενον τὸ φῶς ὥσπερ ἱμάτιον, 
καθελὼν Ἰωσὴφ ἀπὸ τοῦ ξύλου σὺν Νικοδήμῳ 
καὶ θεωρήσας νεκρόν, γυμνόν, ἄταφον, 
εὐσυμπάθητον θρῆνον ἀναλαβών, 

ὀδυρόμενος ἔλεγεν' 

Οἴμοι, γλυκύτατε Ἰησοῦ! 

ὃν πρὸ μικροῦ ὁ ἥλιος 

ἐν σταυρῷ κρεμάμενον θεασάμενος 

ζόφον περιεβάλλετο 

καὶ ἢ γῆ τῷ φόβῳ ἐκυμαίνετο 

καὶ διερρύγνυτο ναοῦ τὸ καταπέτασμα: 


1. Δευτ. 19, 15, 

ἀλλ᾽ ἰδοὺ νῦν βλέπω σε 

δι᾽ ἐμὲ ἑκουσίως ὑπελθόντα θάνατον. 
Πῶς σε κηδεύσω, Θεέ µου; 
ἢ πῶς σινδόσιν εἰλήσω; 
ποίαις χερσὶ δὲ προσψαύσω 
τὸ σὸν ἀκήρατον σῶμα; 

ἢ ποῖα ἄσματα μέλψω 

τῇ σῇ ἐξόδῳ, οἰκτίρμον; 
Μεγαλύνω τὰ πάθη σου, 
ὑμνολογῶ καὶ τὴν ταφήν σου 
σὺν τῇ ἀναστάσει κραυγάζων: 
Κύριε, δόξα σοι». 


Ἂν ὁ Ἰωσὴφ καὶ ὁ Νικόδημος εἶναι οἱ μάρτυρες τοῦ 
θανάτου καὶ τῆς ταφῆς, αἱ μυροφόροι γυναῖκες εἶναι οἱ πρῶτοι 
μάρτυρες τῆς ἀναστάσεως. Αὐτὲς ποὺ ἐπεθύμησαν νὰ συμ- 
πληρώσουν τὶς ἐλλείψεις τῆς ἐσπευσμένης ταφῆς, ἀλλ᾽ 
ἀντὶ νὰ ἀλείψουν μὲ μῦρα τὸ νεκρὸ σῶμα, ἀντὶ νὰ κλαύσουν 
γιὰ τὸν νεκρό, ἔγιναν οἱ πρῶτοι θεαταὶ τοῦ κενοῦ τάφου καὶ 
πρῶτες αὐτὲς ἄκουσάν ἀπὸ τὸ στόμα τοῦ λευκοφόρου ἀγγέλου 
τὸ χαρούμενο καὶ παράδοξο μήνυμα τῆς ἀναστάσεως. Αὐτὲς 
ἔγιναν ἀπὸ μυροφόροι εὐαγγελίστριαι κι’ ἔφεραν τὸ εὐαγγέ- 
λιο τῆς ἐγέρσεως στοὺς μαθητὰς καὶ στὸν κόσμο. 


Αὐτὴν δὲ ἀκριβῶς τὴν μετάβασι τῶν μυροφόρων στὸ 
μνῆμα καὶ τὸ ἀγγελικὸ μήνυμα, τὸ ἄγγελμα τῆς ἀναστάσεως, 
ποιητικὰ ἐπεξεργάζεται τὸ δοξαστικὸ τῶν αἴνων τοῦ β΄ ἤχου, 
ποὺ θὰ ἀκούσωμε εὐθὺς ἀμέσως. Εἶναι ποίημα τοῦ βασιλέως 
Λέοντος τοῦ Σοφοῦ καὶ ἐμπνέεται ἀπὸ τὴν σχετικἠ ἀναστά- 
σιµο περικοπὴ τοῦ Κατὰ Μάρκον Εὐαγγελίου 1, τὸ Β΄ ἑωθινὸ 
Εὐαγγέλιο τῶν Κυριακῶν: 


«Μετὰ μύρων προσελθούσαις 
ταῖς περὶ τὴν Μαριὰμ γυναιξὶ 
καὶ διαπορουμέναις 





1. Κεφ. 16, 1-8. 

πῶς ἔσται αὐταῖς τυχεῖν τοῦ ἐφετοῦ, 

ὡράθη ὁ λίθος µετηρµένος 

καὶ θεῖος νεανίας 

καταστέλλων τὸν θόρυβον αὐτῶν τῆς ψυχῆς: 
Ἠγέρθη γάρ, φησιν, Ἰησοῦς ὁ Κύριος: 

διὸ κηρύξατε τοῖς κήρυξιν αὐτοῦ μαθηταῖς 
εἰς τὴν Γαλιλαίαν δραμεῖν 

καὶ ὄψεσθαι αὐτὸν ἀναστάντα ἐκ νεκρῶν, 

ὡς ζωοδότην καὶ Κύριον». 


Καὶ πάλι λοιπὸν τὴν Κυριακὴ τῶν Μυροφόρων θὰ δοξο- 
λογηθῇ ὁ νικητὴς τοῦ θανάτου καὶ τοῦ ΄Αδου. Ὁ νεκρὸς - τὸ 
βεβαιώνουν ὁ Ἰωσὴφ καὶ ὁ Νικόδημος, ποὺ ἔγινε ζῶν - τὸ 
βεβαιώνουν αἱ μυροφόροι. «Ἡ ζωὴ ἡ ἀθάνατος» ποὺ κατέβη 
στὸ βασίλειο τοῦ “Αδου καὶ ἐνέκρωσε τὸν “Αδη μὲ τὸ ἀνέ- 
σπερο φῶς Του, μὲ τὴν ἀστραπὴ τῆς Θεότητός Του. Αὐτὸς 
ποὺ ἀνέστησε τοὺς πεθαμένους ἀπὸ τὰ σκοτεινὰ μνήματα. 
Ὃ ζωοδότης, ποὺ μὲ τὴν ἀνάστασί Του σύναψε σὲ ἀτελεύτητο 
δοξολογία τὶς δυνάμεις τῶν οὐρανῶν καὶ τοὺς λαοὺς τῆς 
γῆς. Αὐτὸς ποὺ ἀπέθανε καὶ κατέβη στὸν “Αδη, γιὰ νὰ μᾶς 
ἀνεβάσῃ μὲ τὴν ἔγερσί Του στοὺς οὐρανούς. 

Αὐτὸ ἀκριβῶς ψάλλει ὁ ὑμνῳδὸς τοῦ ἀναστασίμου ἀπο- 
λυτικίου τοῦ β΄ ἤχου, ποὺ θὰ ἀκουσθῇ τὴν Κυριακὴ αὐτὴ 
στοὺς ναούς μας: 


«Ὅτε κατῆλθες πρὸς τὸν θάνατον, 
ἡ ζωὴ ἡ ἀθάνατος, 

τότε τὸν ΄Αδην ἐνέκρωσας 

τῇ ἀστραπῇ τῆς Θεότητος: 

ὅτε δὲ καὶ τοὺς τεθνεῶτας 

ἐκ τῶν καταχθονίων ἀνέστησας, 
πᾶσαι αἱ δυνάμεις 

τῶν ἐπουρανίων ἐκραύγαζον’ 
Ζωοδότα Χριστὲ ὁ Θεὸς ἡμῶν, 
δόξα σοι». 


(9 Μαΐου 1970) 

Κυριακαὶ τοῦ Πεντηκοσταρίου 


Σὲ μία ἀπὸ τὶς παλαιότερες ἐκπομπές μας εἴχαμε ἀσχο- 
ληθῆ μὲ τὰ θέματα τῶν Κυριακῶν τῆς Μεγάλης Τεσσαρακο- 
στῆς καὶ εἴχαμε διαπιστώσει ὅτι στὴν ἀρχική της ἱεροσολυ- 
μιτικὴ καταβολὴ ἡ περίοδος τῆς Μεγάλης Τεσσαρακοστῆς 
ἀπετελεῖτο ἀπὸ μικροὺς ἑβδομαδιαίους κύκλους, ποὺ ἔπαιρ- 
ναν τὰ ἑορτολογικά τῶν θέµατα ἀπὸ τὶς εὐαγγελικὲς περικο- 
πὲς τῶν Κυριακῶν. Ἔπίσης εἴχαμε διαπιστώσει ἀλλαγὲς 
στὰ θέματα αὐτά, ποὺ ἔγιναν στὴν Κωνσταντινούπολι καὶ 
ἔδωσαν νέα μορφὴ στὶς Κυριακὲς τῆς Τεσσαρακοστῆς, βάσει 
τῶν νέων ἑορτολογικῶν θεμάτων, χωρὶς νὰ ἐξαλειφθοῦν ἐντε- 
λῶς τὰ παλαιὰ ἱεροσολυμιτικὰ στοιχεῖα. 

Ἢ περίοδος τοῦ Πεντηκοσταρίου, δηλαδὴ τοῦ ἀπὸ τοῦ 
Πάσχα μέχρι τῆς Πεντηκοστῆς τμήματος τοῦ ἀρχικῶς ἑνιαίου 
λειτουργικοῦ βιβλίου, ποὺ ἀπετέλει τὸ «Χαρμόσυνον Τριῴ- 
διον», ἐν ἀντιθέσει πρὸς τὸ «Κατανυκτικὸν Τριῴδιον» τῆς 
περιόδου τῆς Τεσσαρακοστῆς, θὰ ἀποτελέσῃ τὸ θέμα τῆς 
σημερινῆς ἐκπομπῆς. Θὰ ἰδοῦμε δηλαδὴ τὴν ὅλη περίοδο 
τοῦ Πεντηκοσταρίου σὰν ἕνα ἑνιαῖο σύνολο. Καὶ σ᾽ αὐτὴν 
θὰ διαπιστώσωμε ὅ,τι καὶ ἐκεῖ: Τὴν ἀρχικὴ ἱεροσολυμιτικὴ 
καταβολὴ καὶ τὴν κωνσταντινουπολιτικὴ ἐπεξεργασία, ποὺ 
μᾶς ἔδωσε τὴν σημερινὴ τελικὴ μορφὴ τοῦ Πεντηκοσταρίου. 


᾿Αρχικῶς ἡ πρὸ καὶ μετὰ τὸ Πάσχα περίοδος ἦταν ἴσης 
διαρκείας. Μὲ κέντρο δηλαδὴ τὴν Μεγάλη βδομάδα ἐξε- 
τείνετο σὲ δύο ἴσες χρονικῶς περιόδους, ὀκτὼ ἑβδομάδων 
πρὸ καὶ ὀκτὼ ἑβδομάδων μετὰ ἀπὸ αὐτήν. Σήμερα ἡ περίοδος 
τῆς Τεσσαρακοστῆς μετὰ τὴν προσθήκη τῆς Κυριακῆς τοῦ 

Τελώνου καὶ Φαρισαίου εἶναι κατὰ µία ἑβδομάδα µεγαλυτέρα, 
δηλαδὴ ἐκτείνεται σὲ ἐννέα ἑβδομάδες. Σὲ πιὸ παλαιὰ ἐποχή, 
πρὸ τῆς προσθήκης τῆς Κυριακῆς τοῦ ᾽Ασώτου στὴν Τεσσα- 
ρακοστὴ καὶ τῆς Κυριακῆς τῶν ἁγίων Πάντων μετὰ τὴν 
Πεντηκοστή, πάλι οἱ δύο περίοδοι ἦσαν ἴσης διαρκείας, δη- 
λαδὴ ἑπτὰ ἑβδομάδων ἡ κάθε μία. 

Μὲ βάσι τὰ ἑορτολογικὰ θέματα τῶν ὀκτὼ Κυριακῶν 
της, ποὺ ἐδίδοντο ἀπὸ τὰ εὐαγγελικὰ ἀναγνώσματα, ἡἣ περί- 
οδος τοῦ Πεντηκοσταρίου διωργανώθη σὲ ὀκτὼ ἐπὶ μέρους 
ἑβδομαδιαίους λειτουργικοὺς κύκλους. Συνεκτικὸς κρίκος 
ὅλων τῶν Κυριακῶν αὐτῶν εἶναι ἡ ἑορτὴ τῆς ἀναστάσεως 
τοῦ Κυρίου, ποὺ πανηγυρίζεται κατὰ τὶς σαράντα πρῶτες 
ἡμέρες τῆς περιόδου αὐτῆς, ἀπὸ τοῦ Πάσχα μέχρι τῆς ᾿Ανα- 
λήψεως. Ὁ ἑορτασμὸς πάλι τῆς ᾿Αναλήψεως διαρκεῖ μέχρι 
τῆς Πεντηκοστῆς γιὰ νὰ δώσῃ τὴν θέσι του στὸν ἑορτασμὸ 
τῆς ἐπιφοιτήσεως τοῦ ἁγίου Πνεύματος, ποὺ πάλι ἑορτάζεται 
καθ᾽ ὅλη τὴν ἑβδομάδα ποὺ ἀκολουθεῖ τὴν Κυριακὴ τῆς Πεν- 
τηκοστῆς, γιὰ νὰ κατακλεισθῇ μὲ τὴν Κυριακὴ τῶν ἁγίων 
Πάντων. 


Δεύτερος συνεκτικὸς δεσμὸς τῆς περιόδου τῆς Πεντη- 
κοστῆς εἶναι τὰ βιβλικὰ ἀναγνώσματά της. Ἤδη ἀπὸ τὸν 
Δ΄ αἰῶνα ἔχομε μαρτυρίες, ὅτι ἀπὸ τοῦ Πάσχα ἤρχιζε ἡ ἀνά- 
γνωσις τοῦ Κατὰ Ἰωάννην Εὐαγγελίου καὶ τῶν Πράξεων τῶν 
᾿Αποστόλων, ποὺ διαρκοῦσε μέχρι τῆς Κυριακῆς τῆς Πεντη- 
κοστῆς. Ἡ ἀρχικὴ ὅμως ἱεροσολυμιτικὴ ἐκλογὴ τῶν ἀνα- 
γνωσμάτων δὲν συνέπιπτε πρὸς τὴν μεταγενεστέρα κῶνσταν- 
τινουπολιτική. Ἔτσι ἡ ἀνάγνωσις τοῦ Εὐαγγελίου τοῦ Ἰωάν- 
νου δὲν ἤρχιζε τὴν ἡμέρα τοῦ Πάσχα, ἀλλὰ τὴν Κυριακὴ 
τοῦ Θωμᾶ. Τὴν ἡμέρα τοῦ Πάσχα ἀνεγινώσκετο τὸ τέλος 
τοῦ Κατὰ Μάρκον Εὐαγγελίου1, ἡ περικοπἠὴ δηλαδὴ ποὺ 
διαβάζεται σήμερα στὴν ἀκολουθία τῆς ἀναστάσεως. Στὴν 
λειτουργία πάλι τῆς Κυριακῆς τοῦ Θωμᾶ διάβαζαν τὸν 





1. Κεφ. 16, 1- 8. 

πρόλογο τοῦ Κατὰ Ἰωάννην Εὐαγγελίου, ἐνῷ τὸ εὐαγγέλιο 
ποὺ περιγράφει τὴν ἐμφάνισι στὸν Θωμᾶ τὸ διάβαζαν στὸν 
ἑσπερινὸ τῆς ἡμέρας αὐτῆς. Τὴν σημερινὴ Κυριακὴ τῶν 
Μυροφόρων ἀνεγινώσκετο πάλι ἀπὸ τὸ Κατὰ Ἰωάννην Εὐαγ- 
γέλιο ἡ περικοπὴ ποὺ ἀφηγεῖται τὸ θαῦμα στὸν γάμο τῆς 
Κανᾶ. Στὶς δύο ἑπόμενες Κυριακὲς ἀνεγινώσκετο σὲ δύο 
τμήματα τὸ εὐαγγέλιο τοῦ διαλόγου τοῦ Κυρίου μὲ τὴν Σαµμα- 
ρείτιδα καὶ στὴν σημερινὴ Κυριακὴ τοῦ Τυφλοῦ ἢ περικοπή 
ποὺ ἀφηγεῖται τὴν ἐκδίωξι τῶν ἐμπόρων ἀπὸ τὸν ναό Ἱ. 


Στὴν Κωνσταντινούπολι τὸ ἱεροσολυμιτικὸ αὐτὸ Πεντη- 
κοστάριο πῆρε νέα µορφή, αὐτὴν ποὺ διατηρεῖ µέχρι σήµερα, 
Στὴν λειτουργία τοῦ Πάσχα ἤρχιζε ἡ ἀνάγνωσις τοῦ Κατὰ 
Ἰωάννην Εὐαγγελίου μὲ τὸν θαυμάσιο πρόλογό του «Ἐν 
ἀρχῇ ἦν ὁ Λόγος καὶ ὁ Λόγος ἦν πρὸς τὸν Θεὸν καὶ Θεὸς 
ἦν ὁ Λόγος... 2. Ὅλη ἡ ἑβδομὰς ποὺ ἀκολουθοῦσε, ἡ 
Διακαινήσιμος, πανηγυριζόταν λαμπρὰ σὰν μία ἀναστάσι- 
μος πασχάλιος ἡμέρα, μὲ διαδοχικὴ ἐναλλαγὴ τῶν ἀναστα- 
σίμων περικοπῶν τῶν εὐαγγελίων καὶ τῶν ἤχων τῶν ἀνα- 
στασίμων τροπαρίων. Ἢ πρώτη Κυριακὴ μετὰ τὸ Πάσχα 
ἔλαβε τὸ θέμα της ἀπὸ τὴν ἐμφάνισι τοῦ Κυρίου στὸν Θωμᾶ 
καὶ στοὺς ἀποστόλους καὶ ἔδωσε τὸ περιεχόμενο στὴν ὅλη 
ἑβδομάδα ποὺ ἄρχιζε ἀπὸ αὐτήν. Τὴν τρίτη Κυριακὴ τοπο- 
θετήθηκε ἡ «σύναξις» τῶν ἱερῶν προσώπων ποὺ μαρτυροῦν 
γιὰ τὴν ταφὴ καὶ τὴν ἀνάστασι τοῦ Κυρίου, τοῦ Ἰωσὴφ καὶ 
τοῦ Νικοδήμου καὶ τῶν Μυροφόρων γυναικῶν, καὶ κατ᾽ 
ἐξαίρεσιν ἀναγινώσκεται ἡ σχετικὴ περικοπὴ ἀπὸ τὸ Κατὰ 
Μάρκον Εὐαγγέλιο, ποὺ ἀναφέρεται στὴν ταφὴ τοῦ Κυρίου 
καὶ στὴν ἐπίσκεψι τῶν μυροφόρων στὸν τάφο δ᾽ Μ᾽ αὐτὲς 
τὶς δύο Κυριακὲς ἀσχοληθήκαμε στὶς δύο προηγούμενες 
ἐκπομπές. Μὲ τὶς τρεῖς τελευταῖες Κυριακὲς τοῦ Πεντηκοστα- 





1. Ἴω.2, 12-35. 
2, Ἴω. 1, 1-17. 
3. Μάρκ. 15, 43-16, 8. 

ρίου, τὶς Κυριακὲς τῶν ἁγίων Πατέρων, τῆς Πεντηκοστῆς 
καὶ τῶν ἁγίων Πάντων, θὰ ἀσχοληθοῦμε σὲ εἰδικὲς ἐκπομπές. 
Σήµερα θὰ σταθοῦμε λίγο στὶς τρεῖς ἐνδιάμεσες Κυριακές, 
τὴν Κυριακὴ τοῦ Παραλύτου, τὴν Κυριακὴ τῆς Σαμαρείτιδος 
καὶ τὴν Κυριακὴ τοῦ Τυφλοῦ. 


Ἡ Κυριακὴ τοῦ Παραλύτου ἀντλεῖ τὸ θέμα της ἀπὸ τὴν 
εὐαγγελικὴ περικοπή, ποὺ ἀναγινώσκεται στὴν θεία λει- 
τουργία. Αὐτὴ περιλαμβάνει τὴν διήγησι τῆς ἰάσεως τοῦ 
παραλυτικοῦ στὴν Προβατικὴ κολυμβήθρα, τὴν Βηθεσδά, 
στὰ Ἱεροσόλυμα . Τὸ δράμα τοῦ ἐπὶ 38 ἔτη παραλύτου συγ- 
κινεῖ τὸν Κύριο καὶ τὸν θεραπεύει. Ὁ Χριστὸς παρουσιά- 
ζεται σὰν ἰατρὸς ψυχῶν καὶ σωμάτων. Τὸν παράλυτο δὲν τὸν 
θεραπεύει ἡ κολυμβήθρα, ἀλλὰ ὁ πανσθενουργὸς λόγος τοῦ 
Κυρίου. Τὸ περιστατικὸ αὐτὸ ἀποτελεῖ καὶ τὸ ἀντικείμενο 
τῶν ὕμνων τῆς ἡμέρας. Θὰ ἀκούσωμε τὸ δοξαστικὸ τοῦ ἑσπε- 
ρινοῦ τοῦ πλ. α΄ ἤχου: 


«Ανέβη ὁ Ἰησοῦς εἰς Ἱεροσόλυμα 

ἐπὶ τῇ Προβατικῇ κολυμβήθρᾳ 

τῇ λεγομένῃ κατὰ Ἰουδαίους Βηθεσδά, 
πέντε στοὰς ἐχούσῃ. 

Ἔν ταύταις γὰρ κατέκειτο 

πλῆθος τῶν ἀσθενούντων. 
"Αγγελος γὰρ τοῦ Θεοῦ κατὰ καιρὸν 
ἐπιφοιτῶν διετάραττεν αὐτὴν 

καὶ ρῶσιν ἐχαρίζετο 

τοῖς προσιοῦσιν ἐν πίστει. 

Καὶ ἰδὼν ὁ Κύριος χρονιοῦντα ἄνθρωπον, 
λέγει πρὸς αὐτόν: 

Θέλεις ὑγιὴς γενέσθαι: 

Ὁ ἀσθενῶν ἀπεκρίνατο: 

Κύριε, ἄνθρωπον οὐκ ἔχω, 


1. Ἴω. 5, 1 - 15. 

ἵνα, ὅταν ταραχθῇ τὸ ὕδωρ, 

βάλῃ µε εἰς τὴν κολυμβήθραν. 

Ἰατροῖς κατηνάλωσα τὸν ἅπαντά μου βίον 
καὶ ἐλέους τυχεῖν οὐκ ἠξιώθην. 

᾿Αλλ᾽ ὃ ἰατρὸς τῶν ψυχῶν καὶ τῶν σωμάτων 
λέγει πρὸς αὐτόν: 

᾿Αρόν σου τὸν κράββατον καὶ περιπάτει, 
κηρύττων µου τὴν δύναμιν 

καὶ τὸ μέγα ἔλεος ἐν τοῖς πέρασιν». 


Τῆς πέμπτης Κυριακῆς ἀπὸ τὸ Πάσχα πάλι τὸ ἑορτολο- 
γικὸ θέμα δίδεται ἀπὸ τὸ εὐαγγελικὸ ἀνάγνωσμα, ποὺ ἀνα- 
φέρεται στὸν διάλογο τοῦ Χριστοῦ μὲ τὴν Σαμαρείτιδα 1. 
Εἶναι ἀπὸ τὰ ἐκλεκτότερα κομμάτια τοῦ Εὐαγγελίου. Στὸν 
διάλογό Του μὲ τὴν ταπεινὴ γυναῖκα τῆς Σαμαρείας ὁ Κύριος 
βρίσκει τὴν εὐκαιρία νὰ ἀποκαλύψῃ τὶς πιὸ ὑψηλὲς ἀλήθειες. 
Τὴν ἰδιότητά Του ὡς Μεσσίου, τὸν τρόπο τῆς ἀληθινῆς λα- 
τρείας, τὴν δροσιστικὴ δύναμι τῆς χάριτός Του. Καὶ πάλι 
στὸ δοξαστικὸ τῶν αἴνων τοῦ πλ. β΄ ἤχου κατὰ ἀριστοτεχνι- 
κὸ τρόπο σκιαγραφεῖται τὸ ἱερὸ ἐπεισόδιο: 


«Ἡ πηγὴ τῆς ζωαρχίας, 
Ἰησοῦς ὁ Σωτὴρ ἡμῶν, 

ἐπὶ τὴν πηγὴν ἐπιστὰς 

τοῦ πατριάρχου Ἰακώβ, 
πιεῖν ἐζήτει ὕδωρ 

παρὰ γυναικὸς Σαμαρείτιδος. 
Τῆς δὲ τὸ ἀκοινώνητον 

τῶν Ἰουδαίων προσειπούσης, 
ὁ σοφὸς δημιουργὸς 
μετοχετεύει αὐτὴν 

ταῖς γλυκείαις προσρήσεσιν 
μᾶλλον πρὸς αἴτησιν τοῦ ἀῑδίου ὕδατος. 
Ὃ καὶ λαβοῦσα 


1. Ἰω. 4, 5-42. 

τοῖς πᾶσιν ἐκήρυξεν εἰποῦσα: 
Δεῦτε, ἴδετε 

τῶν κρυπτῶν γνώστην καὶ Θεόν, 
παραγενόμενον σαρκὶ 

διὰ τὸ σῶσαι τὸν ἄνθρωπον». 


Τέλος στὴν ἕκτη Κυριακὴ παρουσιάζεται καὶ πάλι ὁ 
Χριστὸς ὡς τὸ φῶς τοῦ κόσμου, ὃ φωτοδότης, αὐτός ποὺ χα- 
ρίζει τὸ αἰσθητό, ἀλλὰ καὶ τὸ πνευματικὸ φῶς τῆς θεογνω- 
σίας στὸν ἐκ γενετῆς τυφλὸ τῆς εὐαγγελικῆς περικοπῆς 1. 
Εἶναι ὁ ἥλιος τῆς δικαιοσύνης, ποὺ καταυγάζει τὰ μάτια 
τῆς ψυχῆς μας, ὅπως ὡραῖα ψάλλει τὸ δοξαστικὸ τῶν ἀπο- 
στίχων τοῦ ἑσπερινοῦ τοῦ πλ. δ’ ἤχου: 


«Δικαιοσύνης ἥλιε νοητέ, Χριστὲ ὁ Θεός, 
ὁ τὸν ἐκ μήτρας τοῦ φωτὸς ἐστερημένον 
διὰ τῆς σῆς ἀχράντου προσψαύσεως 
φωτίσας κατ᾽ ἄμφω 

καὶ ἡμῶν τὰ ὄμματα τῶν ψυχῶν αὐγάσας, 
υἱοὺς ἡμέρας δεῖξον, 

ἵνα πίστει βοῶμέν σοι’ 

Πολλή σου καὶ ἄφατος 

ἡ εἰς ἡμᾶς εὐσπλαγχνία, 

φιλάνθρωπε, δόξα σοι». 


Μεταξὺ τῶν τριῶν αὐτῶν περικοπῶν καὶ τῶν τριῶν αὐτῶν 
ἑορτῶν τῶν µέσων Κυριακῶν τοῦ Πεντηκοσταρίου ὑπάρχει 
κάποια ἐσωτερικὴ σχέσις, γι’ αὐτὸ καὶ εἰδικά ἐκλέγονται γιὰ 
τὶς ἡμέρες αὐτές. Πιθανὸν εἶναι ἐκείνη ποὺ ὑπαινίσσεται τὸ 
συναξάριο τῆς Κυριακῆς τοῦ Τυφλοῦ, τὸ ὅτι τὰ θαύματα ποὺ 
ἑορτάζομε διεπράχθησαν «ἐξ ὑγροῦ». Πράγματι τὸ πρῶτο, 
ἡ θεραπεία τοῦ παραλύτου, γίνεται στὴν κολυμβήθρα τῆς 
Βηθεσδά. Στὴν δευτέρα περίπτωσι ἢ συνάντησις τοῦ Χριστοῦ 
μὲ τὴν Σαμαρείτιδα γίνεται κοντὰ στὸ φρέαρ τοῦ Ἰακὼβ στὴν 





1. Ἴω. 9, 1-38, 

Σαμάρεια. Ὁ Κύριος ζητεῖ νὰ πιῇ ὕδωρ καὶ ὑπόσχεται νὰ 
δώσῃ στὴν Σαμαρείτιδα τὸ ὕδωρ τὸ ζῶν, τὸ «ἁλλόμενον εἰς 
ζωὴν αἰώνιον». Καὶ τὸ τρίτο θαῦμα γίνεται μὲ τὸ πτύσμα τοῦ 
Χριστοῦ καὶ ὁ τυφλὸς στέλνεται γιὰ νὰ νιφθῇ στὴν κολυµ- 
βήθρα τοῦ Σιλωάμ, «καὶ νιψάμενος ἀνέβλεψε». Ἡ συσχέτισις 
τῶν περικοπῶν αὐτῶν πρὸς τὴν ἑορτὴ τῆς Μεσοπεντηκοστῆς, 
ποὺ ἑορτάζομε στὴν 25η ἡμέρα ἀπὸ τὸ Πάσχα, εἶναι προφα- 
γής. Σ΄ αὐτὴν ὁ Κύριος ἐγκωμιάζεται ὡς διδάσκαλος, ὡς ἔχων 
τὸ ὕδωρ τὸ ζῶν, ποὺ ποτίζει τὴν διψῶσα ψυχὴ τοῦ ἀνθρώπου. 
᾿Αλλὰ γιὰ τὴν ἑορτὴ αὐτὴ θὰ μιλήσωμε στὴν ἐρχομένη ἐκ- 
πομπή. 


(16 Μαΐου 1970) 

Μεσοπε γτηκοστὴ 


Σὲ λίγους πιστοὺς εἶναι γνωστὴ ἡ ἑορτή, μὲ τὴν ὁποία 
θὰ ἀσχοληθοῦμε στὴν ἐκπομπή μας αὐτή. Ἐκτὸς ἀπὸ τοὺς 
ἱερεῖς καὶ μερικοὺς ἄλλους χριστιανούς, ποὺ ἔχουν ἕνα 
στενότερο σύνδεσμο μὲ τὴν Ἔκκλησία µας, οἱ περισσότεροι 
δὲν γνωρίζουν κἂν τὴν ὕπαρξί της. Λίγοι εἶναι ἐκεῖνοι ποὺ 
ἐκκλησιάζονται κατ᾽ αὐτὴ καὶ οἱ περισσότεροι δὲν ὑποπτεύ- 
ονται κἄν, ὅτι τὴν Τετάρτη μετὰ τὴν Κυριακὴ τοῦ Παραλύ- 
του πανηγυρίζει ἡ Ἐκκλησία μία μεγάλη δεσποτικὴ ἑορτή, 
τὴν ἑορτὴ τῆς Μεσοπεντηκοστῆς. Καὶ ὅμως κάποτε ἡ ἑορτὴ 
τῆς Μεσοπεντηκοστῆς ἦταν ἡ μεγάλη ἑορτὴ τῆς Μεγάλης 
Ἐκκλησίας τῆς Κωνσταντινουπόλεως καὶ συνέτρεχαν κατ᾿ 
αὐτὴ στὸν μεγάλο ναὸ πλήθη λαοῦ. Δὲν ἔχει κανεὶς παρὰ 
νὰ ἀνοίξῃ τὴν Ἔκθεσι τῆς Βασιλείου Τάξεως] τοῦ Κων- 
σταντίνου Πορφυρογεννήτου γιὰ νὰ ἰδῇ τὸ ἐπίσημο τυ- 
πικὸ τοῦ ἑορτασμοῦ, ὅπως ἐτελεῖτο μέχρι τὴν Μεσοπεντηκο- 
στὴ τοῦ ἔτους 903 στὸν ναὸ τοῦ ἁγίου Μωκίου στὴν Κῶν- 
σταντινούπολι, μέχρι δηλαδὴ τὴν ἡμέρα ποὺ ἔγινε ἡ ἀπόπειρα 
κατὰ τῆς ζωῆς τοῦ αὐτοκράτορος Λέοντος 5’ τοῦ Σοφοῦ 
(1 Μαΐου 903). Ἐκεῖ ὑπάρχει μία λεπτομερὴς περιγραφὴ 
τοῦ λαμπροῦ πανηγυρισμοῦ, ποὺ καταλαμβάνει ὁλόκληρες 
σελίδες καὶ καθορίζει μὲ τὴν γνωστὴ παράξενη βυζαντινὴ 
ὁρολογία, πῶς ὁ αὐτοκράτωρ τὸ πρωῖ τῆς ἑορτῆς μὲ τὰ ἐπίση- 
μα βασιλικά του ἐνδύματα καὶ τὴν συνοδία του ξεκινοῦσε 
ἀπὸ τὸ ἱερὸ παλάτιο γιὰ νὰ μεταβῇ στὸν ναὸ τοῦ ἁγίου Μω- 
κίου, ὅπου θὰ ἐτελεῖτο ἡ θεία λειτουργία. Σὲ λίγο ἔφθανε ἡ 





1. Κεφ. 26. 

λιτανεία μὲ ἐπὶ κεφαλῆς τὸν πατριάρχη, καὶ βασιλεὺς καὶ 
πατριάρχης εἰσήρχοντο ἐπισήμως στὸν ναό. Ἡ θεία λει- 
τουργία ἐτελεῖτο μὲ τὴν συνήθη στὶς µεγάλες ἑορτὲς βυζαντι- 
νὴ μεγαλοπρέπεια. Μετὰ ἀπὸ αὐτὴν ὁ αὐτοκράτωρ παρέθετε 
πρόγευμα, στὸ ὁποῖο παρεκάθητο καὶ ὁ πατριάρχης. Καὶ πά- 
λι ὁ βασιλεὺς ὑπὸ τὶς ἐπευφημίες τοῦ πλήθους «Εἰς πολλοὺς 
καὶ ἀγαθοὺς χρόνους ὁ Θεὸς ἀγάγοι τὴν βασιλείαν ὑμῶν» καὶ 
μὲ πολλοὺς ἐνδιαμέσους σταθμοὺς ἐπέστρεφε στὸ ἱερὸ πα- 
λάτιο. 

᾿Αλλὰ καὶ στὰ σημερινά µας λειτουργικὰ βιβλία, στὸ 
Πεντηκοστάριο, βλέπει κανεὶς τὰ ἴχνη τῆς παλαιᾶς της λαμ- 
πρότητος. Παρουσιάζεται σὰν μία μεγάλη δεσποτικὴ ἑορτή, 
μὲ τὰ ἐκλεκτά της τροπάρια καὶ τοὺς διπλοῦς της κανόνες, 
ἔργα τῶν μεγάλων ὑμνογράφων, τοῦ Θεοφάνους καὶ τοῦ ᾿ἀν- 
δρέου Κρήτης, μὲ τὰ ἀναγνώσματά της καὶ τὴν ἐπίδρασί της 
στὶς πρὸ καὶ μετὰ ἀπὸ αὐτὴν Κυριακὲς καὶ μὲ τὴν παράτασι 
τοῦ ἑορτασμοῦ της ἐπὶ ὀκτὼ ἡμέρες κατὰ τὸν τύπο τῶν με- 
γάλων ἑορτῶν τοῦ ἐκκλησιαστικοῦ ἔτους. 


Ποιὸ ὅμως εἶναι τὸ θέµα τῆς ἰδιορρύθμου αὐτῆς ἑορτῆς; 
Ὄχι πάντως κανένα γεγονὸς τῆς εὐαγγελικῆς ἱστορίας. Τὸ 
θέμα της εἶναι καθαρὰ ἑορτολογικὸ καὶ θεωρητικό. Ἡ Τετάρ- 
τη τῆς Μεσοπεντηκοστῆς εἶναι ἣ 25η ἀπὸ τοῦ Πάσχα καὶ ἡ 
25η πρὸ τῆς Πεντηκοστῆς ἡμέρα. Σημειώνει τὸ μέσον τῆς 
περιόδου τῶν 50 μετὰ τὸ Πάσχα ἑορτασίμων ἡμερῶν. Εἶναι 
δηλαδὴ ἕνας σταθμός, μία τομή. Ὡραῖα τὸ τοποθετεῖ τὸ 
πρῶτο τροπάριο τοῦ ἑσπερινοῦ τῆς ἑορτῆς: 

«Πάρεστιν ἡ μεσότης ἡμερῶν, 

τῶν ἐκ σωτηρίου ἀρχομένων ἐγέρσεως 
Πεντηκοστῇ δὲ τῇ θείᾳ σφραγιζομένων, 
καὶ λάμπει τὰς λαμπρότητας 
ἀμφοτέρωθεν ἔχουσα 

καὶ ἑνοῦσα τὰς δύο 

καὶ παρεῖναι τὴν δόξαν προφαίνουσα 
τῆς δεσποτικῆς ἀναλήψεως σεμνύνεται». 

Χωρὶς δηλαδὴ νὰ ἔχῃ δικό της θέμα ἡ ἡμέρα αὐτὴ συν- 
δυάζει τὰ θέματα, τοῦ Πάσχα ἀφ᾽ ἑνὸς καὶ τῆς ἐπιφοιτήσεως 
τοῦ ἁγίου Πνεύματος ἀφ᾽ ἑτέρου, καὶ «προφαίνει» τὴν δόξαν 
τῆς ἀναλήψεως τοῦ Κυρίου, ποὺ θὰ ἑορτασθῇ μετὰ ἀπὸ 15 
ἡμέρες. ᾿Ακριβῶς δὲ αὐτὸ τὸ μέσον τῶν δύο μεγάλων ἑορτῶν 
ἔφερνε στὸ νοῦ καὶ ἕνα ἑβραϊκὸ ἐπίθετο τοῦ Κυρίου, τὸ «Μεσ- 
σίας». Μεσσίας στὰ ἑλληνικὰ μεταφράζεται Χριστός. ᾿Αλλὰ 
ἠχητικὰ θυμίζει τὸ μέσον. Ἔτσι καὶ στὰ τροπάρια καὶ στὸ 
συναξάριο τῆς ἡμέρας ἡ παρετυμολογία αὐτὴ γίνεται ἀφορ- 
μὴ νὰ παρουσιασθῇ ὁ Χριστὸς σὰν Μεσσίας - μεσίτης Θεοῦ 
καὶ ἀνθρώπων, «μεσίτης καὶ διαλλάκτης ἡμῶν καὶ τοῦ αἰῶ- 
νίου αὐτοῦ Πατρός». «Διὰ ταύτην τὴν αἰτίαν τὴν παροῦσαν 
ἑορτὴν ἑορτάζοντες καὶ Μεσοπεντηκοστὴν ὀνομάζοντες τὸν 
Μεσσίαν τε ἀνυμνοῦμεν Χριστόν», σημειώνει ὁ Νικηφόρος 
Ξανθόπουλος στὸ συναξάριο. Σ᾽ αὐτὸ βοήθησε καὶ ἡ εὐαγγε- 
λικὴ περικοπή, ποὺ ἐπελέγη γιὰ τὴν ἡμέρα αὐτή 1. Μεσούσης 
τῆς ἑορτῆς τοῦ ἰουδαϊκοῦ Πάσχα ὁ Χριστὸς ἀνεβαίνει στὸ 
ἱερὸ καὶ διδάσκει. Ἡ διδασκαλία Του προκαλεῖ τὸν θαυμα- 
σμό, ἀλλὰ καὶ ζωηρὰ ἀντιδικία μεταξὺ αὐτοῦ καὶ τοῦ λαοῦ 
καὶ τῶν διδασκάλων. Εἶναι Μεσσίας ὁ Ἰησοῦς ἢ δὲν εἶναι; Εἷ- 
ναι ἡ διδασκαλία τοῦ Ἰησοῦ ἐκ Θεοῦ ἢ δὲν εἶναι; Νέο λοιπὸν 
θέµα προστίθεται: ὁ Χριστὸς εἶναι ὁ διδάσκαλος. Αὐτὸς ποὺ 
ἐνῷ δὲν ἔμαθε γράμματα κατέχει τὸ πλήρωμα τῆς σοφίας, 
γιατὶ εἶναι ἡ Σοφία τοῦ Θεοῦ ἡ κατασκευάσασα τὸν κόσμον. 
᾿Ακριβῶς ἀπὸ αὐτὸν τὸν διάλογο ἐμπνέεται μεγάλο μέρος 
τῆς ὑμνογραφίας τῆς ἑορτῆς. ᾿Εκεῖνος ποὺ διδάσκει στὸν 
ναό, στὸ μέσον τῶν διδασκάλων τοῦ ἰουδαϊκοῦ λαοῦ, στὸ μέ- 
σον τῆς ἑορτῆς, εἶναι ὁ Μεσσίας, ὁ Χριστός, ὁ Λόγος τοῦ 
Θεοῦ. Αὐτὸς ποὺ ἀποδοκιμάζεται ἀπὸ τοὺς δῆθεν σοφοὺς τοῦ 
λαοῦ Του εἶναι ἡ τοῦ Θεοῦ Σοφία. ᾿Εκλέγομε ἕνα ἀπὸ τὰ πιὸ 
χαρακτηριστικὰ τροπάρια, τὸ δοξαστικὸ τῶν ἀποστίχων 
τοῦ ἑσπερινοῦ τοῦ πλ. δ᾽ ἤχου: 


1, 1ω. Ί, 14 - 30. 

«Μεσούσης τῆς ἑορτῆς 
διδάσκοντός σου, Σωτήρ, 

ἔλεγον οἱ Ἰουδαῖοι: 

Πῶς οὗτος οἶδε γράμματα, μὴ μεμαθηκώς; 
ἀγνοοῦντες ὅτι σὺ εἶ ἡ Σοφία 

ἡ κατασκευάσασα τὸν κόσμον. 

Δόξα σοι». 


Λίγες σειρὲς πιὸ κάτω στὸ Εὐαγγέλιο τοῦ Ἰωάννου, 
ἀμέσως μετὰ τὴν περικοπὴ ποὺ περιλαμβάνει τὸν διάλογο 
τοῦ Κυρίου μὲ τοὺς Ἰουδαίους «τῆς ἑορτῆς μεσούσης», ἔρ- 
χεται ἕνας παρόμοιος διάλογος, ποὺ ἔλαβε χώραν µετα- 
ξὺ τοῦ Χριστοῦ καὶ τῶν Ἰουδαίων «τῇ ἐσχάτῃ ἡμέρᾳ τῇ 
μεγάλῃ τῆς ἑορτῆς», δηλαδὴ κατὰ τὴν Πεντηκοστή. Αὐτὸς 
ἀρχίζει μὲ μία μεγαλήγορο φράσι τοῦ Κυρίου’ «Ἔάν τις δι- 
ψᾷ, ἐρχέσθω πρός µε καὶ πινέτω: ὁ πιστεύων εἰς ἐμέ, καθὼς 
εἶπεν ἣ γραφή, ποταμοὶ ἐκ τῆς κοιλίας αὐτοῦ ρεύσουσιν 
ὕδατος ζῶντος». Καὶ σχολιάζει ὁ εὐαγγελιστής: «Τοῦτο δὲ 
εἶπε περὶ τοῦ Πνεύματος, οὗ ἔμελλον λαμβάνειν οἱ πιστεύον- 
τες εἰς αὐτόν)”. Δὲν ἔχει σημασία, ὅτι οἱ λόγοι αὐτοὶ τοῦ 
Κυρίου δὲν ἐλέχθησαν κατὰ τὴν Μεσοπεντηκοστή, ἀλλὰ 
λίγες ἡμέρες ἀργότερα. Ποιητικῇ ἀδείᾳ μπῆκαν στὸ στόμα 
τοῦ Κυρίου στὴν ὁμιλία Του κατὰ τὴν Μεσοπεντηκοστή. 
Ταίριαζαν ἐξ ἄλλου τόσο πολὺ μὲ τὸ θέμα τῆς ἑορτῆς. Δὲν 
μποροῦσε νὰ βρεθῇ πιὸ παραστατικὴ εἰκόνα γιὰ νὰ δειχθῇ 
ὁ χαρακτὴρ τοῦ διδακτικοῦ ἔργου τοῦ Χριστοῦ. Στὸ διψα- 
σμένο ἀνθρώπινο γένος ἡ διδασκαλία τοῦ Κυρίου ἦλθε σὰν 
ὕδωρ ζῶν, σὰν ποταμὸς χάριτος ποὺ ἐδρόσισε τὸ πρόσωπο τῆς 
γῆς. Ὁ Χριστὸς εἶναι ἡ πηγὴ τῆς χάριτος, τοῦ ὕδατος τοῦ 
ἁλλομένου εἰς ζωὴν αἰώνιον, ποὺ ξεδιψᾷ καὶ ἀρδεύει τὶς 
συνεχόμενες ἀπὸ βασανιστικὴ δίψα ψυχὲς τῶν ἀνθρώπων. 
Ποὺ μεταβάλλει τοὺς πίνοντας σὲ πηγές «Ποταμοὶ ἐκ τῆς 


1. Ιω. 1, 37 - 38. 
2. Ἴω. Ί, 39. 

κοιλίας αὐτοῦ ρεύσουσι ὕδατος ζῶντος»1, «Καὶ γενήσεται 
αὐτῷ πηγὴ ὕδατος ἁλλομένου εἰς ζωὴν αἰώνιον», εἶπε στὴν 
Σαμαρείτιδα2. Ποὺ μετέτρεψε τὴν ἔρημο τοῦ κόσμου σὲ 
θεοφύτευτο παράδεισο ἀειθαλῶν δένδρων φυτευμένων παρὰ 
τὰς διεξόδους τῶν ὑδάτων τοῦ ἁγίου Πνεύματος. Τὸ γόνιμο 
αὐτὸ θέμα ἔδωσε νέες ἀφορμὲς στὴν ἐκκλησιαστικὴ ποίησι 
καὶ στόλισε τὴν ἑορτὴ τῆς Μεσοπεντηκοστῆς μὲ ἐξαιρέτους 
ὕμνους. Διαλέγομε τρεῖς, τοὺς πιὸ χαρακτηριστικούς: Τὸ 
κάθισμα τοῦ πλ. δ΄ ἤχου πρὸς τὸ «Τὴν Σοφίαν καὶ Λόγον», 
ποὺ ψάλλεται μετὰ τὴν γ΄ ᾠδὴ τοῦ κανόνος στὴν ἀκολουθία 
τοῦ ὄρθρου: 


«Τῆς σοφίας τὸ ὕδωρ καὶ τῆς ζωῆς 
ἀναβρύζων τῷ κόσμῳ, πάντας, Σωτήρ, 
καλεῖς τοῦ ἀρύσασθαι 

σωτηρίας τὰ νάματα: 

τὸν γὰρ θεῖον νόμον σου 
δεχόμενος ἄνθρωπος, 

ἐν αὐτῷ σβεννύει 

τῆς πλάνης τοὺς ἄνθρακας. 

“Ὅθεν εἰς αἰῶνας 

οὐ διψήσει, οὐ λήξει 

τοῦ κόρου σου, δέσποτα, 

βασιλεῦ ἐπουράνιε. 

Διὰ τοῦτο δοξάζομεν 

τὸ κράτος σου, Χριστὲ ὃ Θεός, 
τῶν πταισμάτων ἄφεσιν αἰτούμενοι 
καταπέμψαι πλουσίως 

τοῖς δούλοις σου». 


Τὸ ἀπολυτίκιο καὶ τὸ κοντάκιο τῆς ἑορτῆς, τὸ πρῶτο 
τοῦ πλ. δ’ καὶ τὸ δεύτερο τοῦ δ’ ἤχου: 


«Μεσούσης τῆς ἑορτῆς 





1. ἼΊω. 7, 18, 
2. Ἴω. 4, 14. 

διψῶσάν μοῦ τὴν ψυχὴν 

εὐσεβείας πότισον νάματα. 

ὅτι πᾶσι, Σωτήρ, ἐβόησας: 

Ὁ διψῶν ἐρχέσθω πρός µε καὶ πινέτω. 

Ἡ πηγὴ τῆς ζωῆς, Χριστὲ ὁ Θεός, δόξα σοι». 


«Τῆς ἑορτῆς τῆς νομικῆς μεσαζούσης 

ὁ τῶν ἁπάντων ποιητὴς καὶ δεσπότης 

πρὸς τοὺς παρόντας ἔλεγες, Χριστὲ ὃ Θεός: 
Δεῦτε καὶ ἀρύσασθαι ὕδωρ ἀθανασίας. 

Ὅθεν σοι προσπίπτομεν καὶ πιστῶς ἐκβοῶμεν' 
Τοὺς οἰκτιρμούς σου δώρησαι ἡμῖν, 

σὺ γὰρ ὑπάρχεις πηγὴ τῆς ζωῆς ἡμῶν». 


Καὶ τέλος τὸ ἀπαράμιλλο ἐξαποστειλάριο τῆς ἑορτῆς: 


«Ὁ τὸν κρατῆρα ἔχων 

τῶν ἀκενώτων δωρεῶν, 

δός μοι ἀρύσασθαι ὕδωρ 

εἰς ἄφεσιν ἁμαρτιῶν: 

ὅτι συνέχομαι δίψῃ, 
εὔσπλαγχνε, μόνε οἰκτίρμον». 


Αὐτὴ μὲ λίγα λόγια εἶναι ἡ ἑορτὴ τῆς Μεσοπεντηκοστῆς. 

Ἢ ἕλλειψις ἱστορικοῦ ὑποβάθρου τῆς στέρησε τὸν ἀπαραί- 
τητο ἐκεῖνο λαϊκὸ χαρακτῆρα, ποὺ θὰ τὴν ἔκανε προσφιλῆ 
στὸν πολὺ κόσμο. Καὶ τὸ ἐντελῶς θεωρητικό της θέμα δὲν 
βοήθησε τοὺς χριστιανούς, ποὺ δὲν εἶχαν τὶς ἀπαραίτητες 
θεολογικὲς προὐποθέσεις, νὰ ξεπεράσουν τὴν ἐπιφάνεια καὶ 
νὰ εἰσδύσουν στὴν πανηγυριζόµενη δόξα τοῦ διδασκάλου 
Χριστοῦ, τῆς Σοφίας καὶ Λόγου τοῦ Θεοῦ, τῆς πηγῆς τοῦ 
ἀκενώτου ὕδατος. Συνέβη μὲ αὐτὴ κάτι ἀνάλογο μὲ ἐκεῖνο 
ποὺ συνέβη μὲ τοὺς περιφήµους ναοὺς τῆς τοῦ Θεοῦ Σοφίας, 
ποὺ ἀντὶ νὰ τιμῶνται στὸ ὄνομα τοῦ Χριστοῦ ὡς Σοφίας τοῦ 
Θεοῦ, πρὸς τιμὴν τοῦ ὁποίου ἀνηγέρθησαν, κατήντησαν, γιὰ 
τοὺς ἰδίους λόγους, νὰ πανηγυρίζουν στὴν ἑορτὴ τῆς Πεντη- 
κοστῆς ἢ τοῦ ἁγίου Πνεύματος ἢ τῆς ἁγίας Τριάδος ἣ τῶν 
8 

Εἰσοδίων ἢ τῆς Κοιμήσεως τῆς Θεοτόκου ἢ καὶ αὐτῆς τῆς 
μάρτυρος Σοφίας καὶ τῶν τριῶν θυγατέρων της Πίστεως, 


Ἐλπίδος καὶ ᾿Αγάπης. 


(23 Μαΐου 1 970) 


15 
᾿Ανάληψις 


«Εἶπε δὲ ὁ Κύριος πρὸς αὐτούς: Λήψεσθε δύναμιν ἐξ 
ὕψους, ἐπελθόντος τοῦ ἁγίου Πνεύματος ἐφ᾽ ὑμᾶς καὶ ἔσεσθαί 
μοι μάρτυρες ἔν τε Ἱερουσαλὴμ καὶ ἐν πάσῃ τῇ Ἰουδαίᾳ καὶ 
Σαμαρείᾳ καὶ ἕως ἐσχάτου τῆς γῆς. Ἐξήγαγε δὲ αὐτοὺς ἔξω 
ἕως εἰς Βηθανίαν καὶ ἐπάρας τὰς χεῖρας αὑτοῦ, εὐλόγησεν αὖ- 
τούς. Καὶ ἐγένετο ἐν τῷ εὐλογεῖν αὐτὸν αὐτούς, διέστη ἀπ᾽ 
αὐτῶν καὶ ἀνεφέρετο εἰς τὸν οὐρανόν... Βλεπόντων αὐτῶν 
ἐπῇρθη καὶ νεφέλη ὑπέλαβεν αὐτὸν ἀπὸ τῶν ὀφθαλμῶν αὐτῶν. 
Καὶ ὡς ἀτενίζοντες ἦσαν εἰς τὸν οὐρανόν, πορευομένου αὐτοῦ, 
καὶ ἰδοὺ ἄνδρες δύο παρειστήκεισαν αὐτοῖς ἐν ἐσθῆτι λευκῇ, 
οἳ καὶ εἶπον: "Ανδρες Γαλιλαῖοι, τί ἑστήκατε ἐμβλέποντες 
εἰς τὸν οὐρανόν; Οὗτος ὁ Ἰησοῦς, ὁ ἀναληφθεὶς ἀφ᾽ ὑμῶν 
εἰς τὸν οὐρανόν, οὕτως ἐλεύσεται πάλιν, ὃν τρόπον ἐθεάσασθε 
αὐτὸν πορευόμενον εἰς τὸν οὐρανόν. Τότε ὑπέστρεψαν εἰς 
Ἱερουσαλὴμ - μετὰ χαρᾶς μεγάλης - ἀπὸ ὄρους τοῦ καλουµέ- 
νου Ἐλαιῶνος. Καὶ ἦσαν διαπαντὸς ἐν τῷ ἱερῷ αἰνοῦντες καὶ 
εὐλογοῦντες τὸν Θεόν». 

Μὲ αὐτὲς τὶς ἁδρὲς γραμμὲς ὁ ἱερὸς εὐαγγελιστὴς Λουκᾶς 
περιγράφει στὸ τέλος τοῦ Εὐαγγελίου του καὶ στὴν ἀρχὴ 
τῶν Πράξεων τῶν ᾿Αποστόλων, τὴν τελευταία ἐμφάνισι τοῦ 
ἀναστάντος Κυρίου στοὺς μαθητάς Του! Ὅπως στὰ δύο 
αὐτὰ βιβλία τοῦ ἱεροῦ Λουκᾶ, ἔτσι ἡ ἀνάληψις τοῦ Κυρίου 
κατακλείει τὴν ἱστορία τοῦ ἐπὶ γῆς βίου τοῦ Χριστοῦ καὶ 
ἀνοίγει τὴν ἱστορία τῶν μαθητῶν - τῆς Ἐκκλησίας. Εἶναι 
μὲ ἄλλα λόγια ὁ συνδετικὸς κρίκος, ἢ μετάβασις ἀπὸ τὴν 





1. Λουκ. 24, 44-53, Πράξ. 1, 1-14. 

µία φάσι τοῦ σωτηριώδους ἔργου τοῦ Θεοῦ στὴν ἄλλη. Τὸ 
κλείσιμο τῆς πρώτης σκηνῆς καὶ τὸ ἄνοιγμα τῆς δευτέρας. 
᾿Ακριβῶς δὲ τὴν τεσσαρακοστὴ ἀπὸ τὴν ἀνάστασι ἡμέρα, 
ἀφοῦ ὑμνήσαμε καὶ δοξολογήσαμε μαζὶ μὲ τοὺς μαθητὰς 
τὴν δόξα τοῦ ἀναστάντος, ἀφοῦ ζήσαμε ἐπὶ 40 ἡμέρες στὴν 
χαρούμενη ἀτμόσφαιρα τῆς παρουσίας Του, θὰ κληθοῦμε 
ἀπὸ τὴν Ἐκκλησία νὰ παραστοῦμε νοητὰ στὸ ὄρος τῶν Ἔ- 
λαιῶν γιὰ νὰ ἀποχαιρετίσωμε τὸν ἀπερχόμενο Σωτῆρα. 


Δὲν ξεύρω ἂν ὅλοι οἱ ἀκροαταί µου βρέθηκαν ποτὲ σὲ 
ὥρα λατρείας κατὰ τὴν ἡμέρα τῆς ᾿Αναλήψεως ἢ καὶ σὲ 
ὁποιαδήποτε ἄλλη λειτουργικὴ σύναξι μέσα στὸν ὑπέρλαμ- 
προ ναὸ τῆς Μεγάλης Ἐκκλησίας τῆς Θεσσαλονίκης, τὴν 
“Αγία Σοφία. Τὸν μεγάλο τροῦλλό της κοσμεῖ ἕνα θαυμαστὸ 
μωσαϊκὸ τοῦ Θ΄ αἰῶνος. Στὸ κέντρο μέσα σὲ φωτεινὴ δόξα 
κάθεται ὁ Χριστὸς ὑποβασταζόμενος ἀπὸ δύο ἀγγέλους. Γύρω- 
γύρω µέσα σὲ ἕνα καταπληκτικὸ γιὰ τὴν µεγαλοπρέπειά του 
τοπίο οἱ δώδεκα ἀπόστολοι μὲ τὴν Θεοτόκο στὴν μέση βλέ- 
πουν μὲ θάμβος πρὸς τὸν οὐρανό. Καὶ δύο λευκοφόροι ἄγ- 
γελοι τοὺς ἀπευθύνουν τοὺς λόγους τῶν Πράξεων: «Ανδρες 
Γαλιλαῖοι, τί ἑστήκατε ἐμβλέποντες εἰς τὸν οὐρανόν» 1; 
Νομίζεις πὼς καὶ ὅλοι οἱ πιστοὶ κάτω ἀπὸ τὸν μεγάλο θόλο 
βρίσκονται συναγμένοι μαζὶ μὲ τοὺς ἀποστόλους καὶ ἀπολαμ- 
βάνουν τὸ ὑπερφυὲς θέαμα. Τὸν Χριστὸ ἀναλαμβανόμενο, 
ἀλλὰ καὶ διαρκῶς μὴ χωριζόμενο. Διαρκῶς βλέποντα ἀπὸ τὸ 
βάθος τοῦ οὐρανοῦ μέσα στὴν ἀστραφτερὴ ὁλόχρυση δόξα 
Του καὶ ἀδιάκοπα ἐπαίροντα τὰ χέρια Του καὶ εὐλογοῦντα 
τοὺς ἀποστόλους, τὴν Ἐκκλησία Του. Καὶ στὴν στάσι, στὴν 
ἔκφρασι, στὶς κινήσεις τῶν ἀποστόλων τοῦ ψηφιδωτοῦ δια- 
κρίνει κανεὶς ὅλα τὰ ἀνάμικτα αἰσθήματα ποὺ ἔνοιωσαν ἐκεῖ- 
νοι κατὰ τὴν μεγάλη ἐκείνη στιγμή, ἀλλὰ καὶ ὅλα τὰ αἰσθή- 
ματα ποὺ πλημμυρίζουν τὶς καρδιὲς τῶν πιστῶν ποὺ βλέπουν 
τὴν δόξα τοῦ ἀναλαμβανομένου. Γιατὶ ἀκριβῶς ἡ ἀνάληψις 





1. Πράξ. 1, 11. 

εἶναι τὸ γεγονὸς - καὶ ἡ ἑορτὴ - τῶν μεγάλων συναισθημά. 
των, τῆς ποικιλίας τῶν ἀντιθέσεων. Ἔτσι ἀκριβῶς τὴν 
βλέπει καὶ ἡ Ἔκκλησία στὴν ἀκολουθία τῆς ἑορτῆς. 


Καὶ πρῶτα κυριαρχεῖ ὁ τόνος τῆς χαρᾶς, τῆς δόξης, τοῦ 
θριάμβου. Ὁ Κύριος τελειώνει τὸ ἔργο τῆς οἰκονομίας. Ὕ. 
Ψώνεται σὰν νικητὴς καὶ θριαμβευτὴς ἐπάνω ἀπὸ τὴν γῇ 
ποὺ ἔσωσε, ὁ Πατὴρ τὸν ὑποδέχεται, οἱ ἄγγελοι καὶ οἱ ἄνθρῳ. 
ποι δοξολογοῦν τὸν νικητή, τὸν θριαμβευτή, τὸν Σωτῆρᾳ. 
Τὸν τόνο αὐτὸν τῆς χαρᾶς γιὰ τὴν ἔνδοξο ἀνάληψι ἐκφράζει 
τὸ πρῶτο τροπάριο τῆς ἑορτῆς, τὸ πρῶτο στιχηρὸ τοῦ ἑσπε. 
ρινοῦ, τοῦ πλ. β΄ ἤχου: 

«Ὁ Κύριος ἀνελήφθη εἰς οὐρανούς, 
ἵνα πέμψῃ τὸν Παράκλητον τῷ κόσμῳ. 
Οἱ οὐρανοὶ ἡτοίμασαν τὸν θρόνον αὐτοῦ, 
νεφέλαι τὴν ἐπίβασιν αὐτοῦ. 

ἼΑγγελοι θαυμάζουσιν, 

ἄνθρωπον ὁρῶντες ὑπεράνω αὐτῶν. 

Ὃ Πατὴρ ἐκδέχεται, 

ὃν ἐν κόλποις ἔχει συναῖδιον. 

Τὸ Πνεῦμα τὸ ἅγιον 

κελεύει πᾶσι τοῖς ἀγγέλοις αὑτοῦ: 
"Ἄρατε πύλας, οἱ ἄρχοντες ἡμῶν. 

Πάντα τὰ ἔθνη, κροτήσατε χεῖρας: 

ὅτι ἀνέβη Χριστός, ὅπου ἦν τὸ πρότερον». 


Ἡ χαρὰ ὅμως αὐτὴ δὲν εἶναι μόνο χαρὰ γιὰ τὴν δόξα 
τοῦ Χριστοῦ. ᾿Αλλὰ καὶ χαρὰ γιὰ τὴν σωτηρία τοῦ ἀνθρώπου. 
Γιατὶ ὁ Κύριος ἀνεβαίνοντας στοὺς οὐρανοὺς ἀνεβαίνει 
μαζὶ μὲ τὸ σῶμά Του τὸ ἀνθρώπινο, μὲ τὴν θεωθεῖσαν σάρκα. . 
Αὐτὴν ἀνεβάζει στὸν οὐρανὸ καὶ συγκαθίζει στὰ δεξιὰ τοῦ 
θρόνου τοῦ Θεοῦ. Καὶ ἔτσι γίνεται πρωτοπόρος τοῦ ἀνθρωπί- 
νου γένους στὴν δόξα τοῦ οὐρανοῦ, ὅπως μὲ τὴν ἀνάστασί 
Του ἔγινε πρωτότοκος τῶν νεκρῶν. Στοὺς ὤμους Του πῆρε 
τὴν πλανηθεῖσα ἀνθρωπίνη φύσι καὶ ἀναληφθεὶς τὴν ἐθέω- 

σε καὶ «τῷ Θεῷ καὶ Πατρὶ προσήγαγε». Τὸν θρίαμβο αὐτὸν 
τοῦ ἀνθρώπου ψάλλει τὸ δοξαστικὸ τῶν ἀποστίχων τοῦ ἔσπε- 
ρινοῦ τοῦ πλ. β΄ ἤχου: 


«᾿Ανέβη ὃ Θεὸς ἐν ἁλαλαγμῷ, 

Κύριος ἐν φωνῇ σάλπιγγος, 

τοῦ ἀνυψῶσαι τὴν πεσοῦσαν εἰκόνα τοῦ ᾿Αδὰμ 
καὶ ἀποστεῖλαι Πνεῦμα Παράκλητον, 

τοῦ ἁγιάσαι τὰς ψυχὰς ἡμῶν». 


Ἡ χαρὰ ὅμως γιὰ τὴν δόξα τοῦ Χριστοῦ συγκιρνᾶται 
μὲ τὴν λύπη γιὰ τὸν χωρισμό. Καὶ τὸν θρῆνο αὐτόν τῶν μα- 
θητῶν παραστατικὰ ζωγραφεῖ τὸ τέταρτο στιχηρὸ τοῦ ἑσπε- 
ρινοῦ τοῦ πλ. β΄ ἤχου: 


«Κύριε, οἱ ἀπόστολοι ὡς εἶδόν σε 

ἐν νεφέλαις ἐπαιρόμενον, 

ὀδυρμοῖς δακρύων, ζωοδότα Χριστέ, 
κατηφείας πληρούμενοι, θρηνοῦντες ἔλεγον' 
Δέσποτα, μὴ ἐάσῃς ἡμᾶς ὀρφανούς, 

οὓς δι᾽ οἶκτον ἠγάπησας δούλους σου, 

ὡς εὔσπλαγχνος: 

ἀλλ᾽ ἀπόστειλον, ὡς ὑπέσχου ἡμῖν, 

τὸ πανάγιόν σου Πνεῦμα, 

φωταγωγοῦν τὰς ψυχὰς ἡμῶν». 


Χαρά, λύπη, ἀλλὰ καὶ ἐλπίδα. Ἐλπίδα ὅτι ὁ Κύριος δὲν 
θὰ ἀφήσῃ ὀρφανοὺς τοὺς ἀποστόλους καὶ τὴν Ἐκκλησία. 
Θὰ στείλῃ τὸ ὑπεσχημένο Πνεῦμα, τὸν Παράκλητο, γιὰ νὰ 
μένῃ μαζί τους καὶ μαζί μας, κατὰ τὴν ἐπαγγελία Του. μέχρι 
τῆς συντελείας τοῦ αἰῶνος. Ὅτι τὴν ἔνδοξο ἀνάληψι θὰ ἆκο- 
λουθήσῃ ἡ δυναμικὴ παρουσία τοῦ Χριστοῦ στὸν κόσμο, 
ὅπως ψάλλει τὸ πρῶτο τροπάριο τῆς λιτῆς τοῦ α΄ ἤχου: 


«᾿Ανελθὼν εἰς οὐρανούς, 
ὅθεν καὶ κατῆλθες. 
μὴ ἐάσῃς ἡμᾶς ὀρφανούς, Κύριε: 

ἐλθέτω σου τὸ Πνεῦμα, 

φέρον εἰρήνην τῷ κόσμῳ. 

Δεῖξον τοῖς υἱοῖς τῶν ἀνθρώπων 

ἔργα δυνάμεώς σου, Κύριε φιλάνθρωπε». 


Εἶναι ἕνα μυστήριο ἡ ἑορτὴ τῆς ᾿Αναλήψεως, Μυστήριο, 
ποὺ τὸ ζῇ ἡ Ἐκκλησία ὄχι μόνο κατὰ τὴν ἡμέρα ποὺ τελοῦμε 
τὴν ἀνάμνησί του, ἀλλὰ καθημερινῶς, σὲ κάθε στιγμὴ τῆς 
ὑπάρξεώς της. Ποὺ τὸ ζῇ καὶ κάθε πιστὸς στὶς ὧρες ποὺ στρέ- 
φει τὰ μάτια του στὸν οὐρανὸ ἀναζητῶντας τὸν Σωτῆρά του. 
Τὸν βλέπει ἀνερχόμενον εἰς τὸν οὐρανόν, καθήμενον ἐκ δε- 
ξιῶν τοῦ Πατρὸς στὴν δόξα τῆς Θεότητος, ὅπως τὸν εἶδε ὁ 
πρωτομάρτυς Στέφανος]. Αἰσθάνεται τὰ χέρια Του ἐπαιρό- 
μενα νὰ τὸν εὐλογοῦν καὶ τοὺς λόγους Του νὰ τὸν καθησυχά- 
ζουν. Τὸν ἀκούει νὰ τοῦ ὁμιλῇ γιὰ τὴν παράκλἢησι, γιὰ τὴν 
παρηγορία τοῦ Παρακλήτου καὶ γιὰ τὴν ἐξ ὕψους βοήθεια 
καὶ νὰ τὸν βεβαιώνῃ, ὅτι πάντοτε εἶναι καὶ θὰ εἶναι µαζί του 
μέχρι τῆς συντελείας τοῦ αἰῶνος. Παίρνει δύναμι καὶ θάρρος 
αἰσθανόμενος τὴν διαρκῆ παρουσία Του, τὴν θαλπωρὴ τῆς 
χάριτος τοῦ ἁγίου Πνεύματος. Καὶ ἀποδύεται στὸν ἀγῶνα 
τῆς ζωῆς, πατῶντας στὴν γῆ, ἀλλὰ ζητῶντας τὰ ἄνω, φρονῶν- 
τας τὰ ἄνω, ἔχοντας τὸν δείκτη τοῦ προσανατολισμοῦ του 
ἐστραμμένον πρὸς τὸν οὐρανό, ὅπου ὁ Χριστός «ἐστι ἐν 
δεξιᾷ τοῦ Θεοῦ καθήμενος», κατὰ τὸν ἀπόστολο Παῦλο 5, 
Εἶναι ἤδη πολίτης τῶν οὐρανῶν, ἀφοῦ ἡ κεφαλή του, ὁ Χρι- 
στός, βρίσκεται στοὺς οὐρανούς. 


(30 Μαΐου 1970) 





1. Πράξ. Ί, 56, 
2, Κολοσ. 3,1, 

Κυριακὴ 
τῶν ἁγίων Ποτέρων 


Κατὰ τὴν ἑβδόμη ἀπὸ τοῦ Πάσχα Κυριακὴ ἑορτάζει 
ἣ Ἐκκλησία µας τὴν μνήμη τῶν ἁγίων 318 θεοφόρων Πατέ- 
ρῶν τῆς Α΄ ἐν Νικαίᾳ Οἰκουμενικῆς Συνόδου. Ἡ μεγάλη αὐτὴ 
Σύνοδος συνεκλήθη, ὡς γνωστόν, ἀπὸ τὸν πρῶτο χριστιανὸ 
αὐτοκράτορα, τὸν Κωνσταντῖνο, στὴν Νίκαια τῆς Βιθυνίας 
τὸν Μάϊο τοῦ ἔτους 225, κατεδίκασε τὴν αἴρεσι τοῦ ᾿Αρείου 
καὶ ἀνεκήρυξε τὸν Χριστὸ Θεό, ὁμοούσιο πρὸς τὸν Πατέρα. 
Στὶς 29 Μαΐου βρίσκοµε σὲ πολλὰ χειρόγραφα νὰ σημειώ- 
νεται ἡ μνήμη τῶν Πατέρων τῆς Συνόδου αὐτῆς. Ὃ ἑορτασμὸς 
τῆς μνήμης τῶν κατὰ τὴν παροῦσα Κυριακὴ ὀφείλεται, ὅπως 
εἶναι φανερό, στὸ γνωστὸ καὶ ἀπὸ ἄλλες περιπτώσεις ἔθος 
τῆς Μεγάλης Ἐκκλησίας, νὰ μεταθέτῃ σὲ Κυριακὲς τὶς 
μνῆμες τῶν μεγάλων ἁγίων. Ἡ ἑβδόμη ἀπὸ τοῦ Πάσχα Κυρια- 
κὴ δὲν εἶχε ἰδιαίτερο ἑορτολογικὸ θέμα καὶ προτιμήθηκε ὡς 
ἡ καταλληλοτέρα καὶ ἡ πλησιεστέρα πρὸς τὴν μνήμη τῶν 
Πατέρων γιὰ νὰ μεταφερθῇ σ᾽ αὐτὴν ὁ ἑορτασμός τῶν. 


Αὔριο θὰ ἀκούσωμε μαζὶ μὲ τὴν συνήθη ἀναστάσιμο 
ἀκολουθία τῆς Κυριακῆς νὰ συμπλέκωνται τροπάρια μεθέορ- 
τα τῆς ᾿Αναλήῆψεως τοῦ Κυρίου, ποὺ ἑωρτάσαμε τὴν παρελ- 
θοῦσα Πέμπτη, ἀλλὰ καὶ προεόρτια τῆς ἑορτῆς ποὺ θὰ πανη- 
γυρίσωμε μετὰ ἀπὸ ὀκτὼ ἡμέρες. τῆς ἁγίας Πεντηκοστῆς. 
Ἔτσι ᾿Ανάστασις, ᾿Ανάληψις, Πεντηκοστὴ καὶ Πατέρες 
ἀπὸ κοινοῦ θὰ ὑμνηθοῦν τὴν αὑριανὴ ἐνδιάμεσο τῶν μεγάλων 
αὐτῶν ἑορτῶν Κυριακή. Παρ᾽ ὅλα τὰ ἐκ πρώτης ὄψεως ἀσυμ- 
βίβαστα αὐτὰ ἑορτολογικὰ θέµατα, δὲν λείπει ἀπὸ τὴν ἁκο- 

λουθία τῆς ἡμέρας αὐτῆς µία σχετικὴ ἁρμονία, ποὺ τὴν συν- 
θέτουν ἀκριβῶς οἱ διαφορὲς καὶ οἱ ἀντιθέσεις τῶν ἐπὶ μέρους 
θεμάτων. Ἂν μάλιστα τὴν τοποθετήσωμε στὸ ὅλο πλαίσιο 
τοῦ Πεντηκοσταρίου θὰ διακρίνωμε μὲ πόση νηφαλία κρίσι 
καθωρίσθη ἡ διαδοχὴ αὐτὴ τῶν ἑορτῶν ἀπὸ τοὺς συντάκτας 
τοῦ ἑορτολογίου μας. Χάρις, πράγματι, στὰ θέματα αὐτῆς 
τῆς Κυριακῆς ἐπιτυγχάνεται ἡ δημιουργία ἑνὸς μεταβατικοῦ 
σταθμοῦ μεταξὺ τῶν μεγάλων ἑορτῶν ποὺ ἑωρτάσαμε καὶ ἐκεί- 
νης ποὺ ἐπίκειται. Μὲ τὴν μνήμη ἐξ ἄλλου τῶν Πατέρων τῆς 
ἐν Νικαίᾳ Συνόδου τονίζεται ἡ πιστότης τῆς Ἐκκλησίας στὴν 
ἀληθινὴ καὶ ὀρθὴ διδασκαλία, ὅπως τὴν ἄκουσε ἀπὸ τὸ στόμα 
τοῦ Κυρίου καὶ ὅπως τὴν εἶδε ἀνάγλυφη στὸ ὅλο σωτηριῶδες 
ἔργο τοῦ Χριστοῦ. Αὐτὸ ἀκριβῶς ὑπογραμμίζει καὶ τὸ συνα- 
ξάριο τῆς Κυριακῆς τῶν ἁγίων Πατέρων. «Τὴν παροῦσαν 
ἑορτὴν ἑορτάζομεν δι᾽ αἰτίαν τοιαύτην. ᾿Επειδὴ γὰρ ὁ Κύριος 
Ἰησοῦς Χριστὸς τὴν καθ’ ἡμᾶς φορέσας σάρκα, τὴν οἶκο- 
νομίαν ἅπασαν ἀρρήτως ἐνήργησε καὶ πρὸς τὸν πατρῷον 
ἀποκατέστη θρόνον, θέλοντες δεῖξαι οἱ ἅγιοι, ὅτι ἀληθῶς 
ὁ Υἱὸς τοῦ Θεοῦ ἐγένετο ἄνθρωπος καὶ τέλειος ἄνθρωπος 
Θεὸς ἀνελήφθη καὶ ἐκάθισεν ἐν δεξιᾷ τῆς μεγαλωσύνης ἐν 
ὑψηλοῖς, καὶ ὅτι ἡ σύνοδος αὕτη τῶν ἁγίων Πατέρων οὕτως 
αὐτὸν ἀνεκήρυξε καὶ ἀνωμολόγησεν ὁμοούσιον καὶ ὁμότι- 
μον τῷ Πατρί: τούτῳ τῷ λόγῳ μετὰ τὴν ἔνδοξον ᾿Ανάληψιν 
τὴν παροῦσαν ἐθέσπισαν ἑορτήν, ὡσανεὶ τὸν σύλλογον τῶν 
τοσούτων Πατέρων προβιβάζοντες τοῦτον δὴ τὸν ἐν σαρκὶ 
ἀναληφθέντα Θεὸν ἀληθινὸν καὶ ἐν σαρκὶ τέλειον ἄνθρωπον 
ἀνακηρυττόντων». Στὸν ναὸ τῆς "Αγίας Σοφίας Κωνσταντι- 
νουπόλεως κατὰ τὸν [Ι΄ -1Α΄ αἰῶνα ἑώρταζαν τὴν Κυριακὴ 
αὐτὴ ἐκτὸς ἀπὸ τοὺς Πατέρας τῆς Α΄ καὶ τοὺς ἄλλους Πατέ- 
ρας τῶν ἓξ οἰκουμενικῶν Συνόδων, προφανῶς γιὰ τὸν ἴδιο 
λόγο' γιὰ νὰ παρασταθῇ δηλαδὴ ἡ ἑνότης τῆς ἐκκλησιαστι- 
κῆς διδασκαλίας καὶ ἢ συνέπειά της πρὸς τὴν διδασκαλία 
τοῦ Εὐαγγελίου. Λείψανο τοῦ κοινοῦ αὐτοῦ ἑορτασμοῦ βρί- 
σκοµε στὸ δοξαστικὸ τῆς λιτῆς τῆς σημερινῆς ἀκολουθίας. 
Σ᾿ αὐτὸ ἐκτὸς ἀπὸ τὸν ᾽Αρειο ἀπαριθμοῦνται καὶ ὁ Μακεδό- 

γιος, ὁ Νεστόριος, ὁ Εὐτυχής, ὁ Σαβέλλιος καὶ ὁ Σεβῆρος, 
ἡ διδασκαλία τῶν ὁποίων κατεδικάσθη ἀπὸ τὰς ἄλλας Οἱ- 
κουμενικὰς Συνόδους. Τελικὰ ὅμως ἡ ἑορτὴ διετήρησε μό- 
νον τὸ ἀρχικό της θέμα, τὴν μνήμη τῶν 318 Πατέρων τῆς Α΄ 
Οἰκουμενικῆς Συνόδου. 


᾿Απὸ τὸ ὅλο λειτουργικὸ περιεχόµενο τῆς ἡμέρας θὰ 
σταθοῦμε στὰ δύο ἀναγνώσματα τοῦ ἑσπερινοῦ καὶ στὰ δύο 
τῆς θείας λειτουργίας. Τὰ δύο πρῶτα εἶναι παρμένα ἀπὸ τὴν 
Παλαιὰ Διαθήκη, ἔχουν δὲ σημασία, γιατὶ στὰ ἐπεισόδια 
στὰ ὁποῖα ἀναφέρονται ἐκεῖ διεῖδε ἡ Ἔκκλησία τὸν τύπο 
τῶν Πατέρων καὶ τὸν ρόλο τῶν στὴν ζωὴ τῆς Ἐκκλησίας. Στὸ 
πρῶτο, ἀπὸ τὴν Γένεσι, κεφάλαιο 14, 14- 20, περιγράφεται 
ἣ θαυμαστὴ νίκη τοῦ ᾿Αβραάμ, ποὺ ἐπὶ κεφαλῆς τῶν 318 «οἱ- 
κογενῶν» του κατετρώπωσε τοὺς ἑπτὰ περιοίκους βασιλεῖς, 
ἀπηλευθέρωσε τοὺς αἰχμαλώτους καὶ ἐδέχθη γιὰ τὴν νίκη 
του τὴν εὐλογία τοῦ βασιλέως τῆς Σαλήμ, τοῦ Μελχισεδέκ. 
Καὶ οἱ Πατέρες τῆς Α΄ Οἰκουμενικῆς Συνόδου, 318 καὶ ἐκεῖνοι 
ὅπως οἱ δοῦλοι τοῦ ᾿Αβραάμ, θεῖο στρατόπεδο - θεία πα- 
ρεμβολὴ καὶ αὐτοί, κατατροπώνουν μὲ τὴν ἀδάμαστο μαχη- 
τικότητά των τοὺς ἐχθροὺς τοῦ Χριστοῦ. Συντρίβουν τὴν αἷ- 
ρεσι καὶ ἀπελευθερώνουν τοὺς ἁρπαγέντας ἀπὸ αὐτὴν πι- 
στούς. Στὸ δεύτερο ἀνάγνωσμα, Δευτερονομίου |, 8-17, 
ὁ Μωυσῆς ἀφηγεῖται πῶς ἐξέλεξε ἀπὸ τὸ λαὸ «ἄνδρας σοφοὺς 
καὶ ἐπιστήμονας καὶ συνετοὺς» καὶ ἀνέθεσε σ᾽ αὐτοὺς τὴν 
καθοδήγησι τὴν διακυβέρνησι τοῦ λαοῦ. Καὶ αὐτοὶ εἶναι τύ- 
πος τῶν Πατέρων, στοὺς ὁποίους ὁ Κύριος ἐνεπιστεύθη τὴν 
διαποίµανσι τῆς Ἐκκλησίας. ᾿Επάνω σ᾽ ἐκείνους ἐμερίσθη 
τὸ πνεῦμα τοῦ Μωυσέως. Σ᾽ αὐτοὺς μερίζει τὸ Πνεῦμα τὸ 
ἅγιον τὰ χαρίσματα τῆς σοφίας καὶ τῆς ὀρθῆς κρίσεως στὰ 
ἑκάστοτε ἀναφυόμενα στὴν Ἐκκλησία διαφιλονικούμενα 
θέματα. Καὶ ἐδῶ ἡ κρίσις εἶναι τοῦ Θεοῦ. 


Τὰ δύο πάλι ἀναγνώσματα τῆς θείας λειτουργίας μᾶς 
μεταφέρουν ἀπὸ τὴν σκιὰ καὶ τὴν εἰκόνα τῆς Παλαιᾶς Διαθή- 

κης στὴν ἀλήθεια τῆς Καινῆς. Τὸ πρῶτο εἶναι ἀπὸ τὶς Πρά- 
ξεις καὶ τὸ δεύτερο ἀπὸ τὸ Κατὰ Ἰωάννην Εὐαγγέλιο κατὰ 
τὸ σύστημα τῆς ἀναγνώσεως τῶν βιβλίων αὐτῶν κατὰ τὴν 
περίοδο τοῦ Πεντηκοσταρίου. Ὁ Παῦλος καλεῖ τοὺς πρεσβυ- 
τέρους τῆς Ἐκκλησίας τῆς Ἐφέσου στὴν Μίλητο, ἀπὸ ὅπου 
περνοῦσε ἐπιστρέφοντας στὰ Ἱεροσόλυμα. Οἱ λόγοι του ἦσαν 
προφητικοὶ καὶ ἀνεφέροντο στὸ μέλλον τῆς ᾿Εκκλησίας καὶ 
στὴν εὐθύνη τῶν ποιμένων γιὰ τὴν περιφρούρησι τοῦ ποι- 
μνίου τοῦ Χριστοῦ. Αὐτοὶ οἱ λόγοι ἀπετέλεσαν καὶ τὸ ἔμβλη- 
μα τῶν Ποτέρων καὶ ὑπέκαυσαν τὴν ἀνύστακτο φροντίδα 
τῶν γιὰ τὴν ὀρθὴ πίστι καὶ τὴν ἀκεραιότητα τῆς Ἐκκλησίας 
τοῦ Χριστοῦ: «Προσέχετε ἑαυτοῖς καὶ παντὶ τῷ ποιμνίῳ, 
ἐν ᾧ ὑμᾶς τὸ Πνεῦμα τὸ ἥγιον ἔθετο ἐπισκόπους ποιμαίνειν 
τὴν Ἐκκλησίαν τοῦ Θεοῦ, ἣν περιεποιήσατο διὰ τοῦ ἰδίου 
αἵματος. ᾿Εγὼ γὰρ οἶδα τοῦτο, ὅτι εἰσελεύσονται μετὰ τὴν 
ἄφιξίν µου λύκοι βαρεῖς εἰς ὑμᾶς, μὴ φειδόμενοι τοῦ ποι- 
μνίου. Καὶ ἐξ ὑμῶν αὐτῶν ἀναστήσονται ἄνδρες λαλοῦντες 
διεστραμμένα, τοῦ ἀποσπᾶν τοὺς μαθητὰς ὀπίσω αὐτῶν. 
Διὸ γρηγορεῖτε... Καὶ τὰ νῦν παρατίθεµαι ὑμᾶς, ἀδελφοί, 
τῷ Θεῷ καὶ τῷ λόγῳ τῆς χάριτος αὐτοῦ» 1. Καὶ τέλος ἡ περικο- 
πὴ τοῦ Εὐαγγελίου, Ἰωάννου 171, 1 - 13, ἀπόσπασμα ἀπὸ τὴν ἁρ- 
χιερατικἠ προσευχὴ τοῦ Χριστοῦ, παρουσιάζει τὸν Κύριο δεό- 
μενο γιὰ τοὺς μαθητάς, γιὰ τὴν ᾿Εκκλησία Του. Εἶναι ἐκεῖνοι 
ποὺ Τοῦ ἐδόθησαν ἀπὸ τὸν Πατέρα, ποὺ ἐνῷ ἐκεῖνος θὰ φύγῃ 
ἐκεῖνοι θὰ μείνουν στὸν κόσμο. Ποὺ ἔχουν ἀνάγκη τῆς προ- 
στασίας τοῦ Πατρὸς γιὰ νὰ διατηρηθοῦν πιστοὶ στὸ ὄνομα 
τοῦ Θεοῦ. Ποὺ πρέπει νὰ εἶναι «ἓν» ὅπως εἶναι ὁ Υἱὸς μὲ τὸν 
Πατέρα, γιὰ νὰ εἶναι ἣ μαρτυρία των ἀληθινὴ μέσα στὸν 
κόσμο. Ὃ Χριστὸς τοὺς φύλαξε’ ἕνας µόνο χάθηκε, ὁ υἱὸς 
τῆς ἀπωλείας. Καὶ στὴν ζωὴ τῆς ᾿Ἐκκλησίας βρέθηκαν υἱοὶ 
ἀπωλείας. ᾿Αλλὰ οἱ Πατέρες τήρησαν τὸ ὄνομα τοῦ Θεοῦ 
καὶ κράτησαν τὴν ἑνότητα τῆς πίστεως τῆς Ἐκκλησίας. 





1. Πράξ. 20, 16-18. 26 - 36. 

Αὐτὸν λοιπὸν τὸν θεοτίµητο χορὸ τῶν ἁγίων Πατέρων, 
ποὺ μαζεύθηκε ἀπὸ τὰ πέρατα τῆς Οἰκουμένης καὶ ἐδογμάτι- 
σε τὴν ὀρθὴ σχέσι τοῦ Χριστοῦ πρὸς τὸν Πατέρα, τὸ «ὁμοού- 
σιον», καὶ διετύπωσε καὶ παρέδωκε τὴν ὀρθὴ πίστι στὴν Ἔκ- 
κλησία, μακαρίζομε. ᾿Απὸ τὰ τροπάρια τῆς ἑορτῆς θὰ ψαλῇ 
τὸ χαρακτηριστικώτερο, τὸ δοξαστικὀ τῶν αἴνων τοῦ πλ.. δ΄ 
ἤχου, περίφημο γιὰ τὴν σύνθεσί τοῦ καὶ γιὰ τὴν μελῳδία του, 


«Τῶν ἁγίων Πατέρων ὁ χορός, 

ἐκ τῶν τῆς οἰκουμένης περάτων συνδραμών, 
Πατρὸς καὶ Υἱοῦ καὶ Πνεύματος ἁγίου 
μίαν οὐσίαν ἐδογμάτισε καὶ φύσιν 

καὶ τὸ μυστήριον τῆς θεολογίας 

τρανῶς παρέδωκε τῇ ᾿Ἐκκλησίᾳ 

οὓς εὐφημοῦντες ἐν πίστει, 

μακαρίσωμεν λέγοντες᾽ 

Ὦ θεία παρεμβολή, 

θεηγόροι ὁπλῖται παρατάξεως Κυρίου’ 
ἀστέρες πολύφωτοι τοῦ νοητοῦ στερεώματος 
τῆς μυστικῆς Σιὼν οἱ ἀκαθαίρετοι πύργοι: 
τὰ μυρίπνοα ἄνθη τοῦ Παραδείσου: 

τὰ πάγχρυσα στόματα τοῦ Λόγου: 

Νικαίας τὸ καύχημα, 

οἰκουμένης ἀγλάϊσμα, 

ἐκτενῶς πρεσβεύσατε 

ὑπὲρ τῶν ψυχῶν ἡμῶν», 


(6 ᾿Ιουνίου 1970) 


17 
Πεντηκοστὴ 


«Πεντηκοστὴν ἑορτάζομεν 
καὶ Πνεύματος ἐπιδημίαν 
καὶ προθεσμίαν ἐπαγγελίας 
καὶ ἐλπίδος συμπλήρωσιν: 
καὶ τὸ μυστήριον ὅσον; 
Ὡς μέγα τε καὶ σεβάσμιον. 
Διὸ βοῶμέν σοι’ 

Δημιουργὲ τοῦ παντός, 
Κύριε, δόξα σοι». 


Αὐτὸν τὸν θαυμάσιο ὕμνο θέτει ἡ ᾿Εκκλησία µας σὰν 
προπύλαιο στὴν ἑορτὴ τῆς Πεντηκοστῆς. Καὶ σ᾽ αὐτὸν ἆνα- 
κεφαλαιώνει τὸ «μέγα καὶ σεβάσμιον» μυστήριον, τὸ ὁποῖον 
πανηγυρίζει: Τὴν συμπλήρωσι τῆς ἐλπίδος, τὴν προθεσμία 
τῆς ἐπαγγελίας, τὴν ἐπιδημία τοῦ Πνεύματος τοῦ ἁγίου. 
Γιατὶ πράγματι τὸ ἑορταζόμενο γεγονός, ἡ ἐπιφοίτησις τοῦ 
ἁγίου Πνεύματος στοὺς ἀποστόλους τοῦ Χριστοῦ, ἀποτελεῖ 
τὸ τέλος καὶ τὸ ἐπιστέγασμα ὅλου τοῦ ἔργου τῆς σωτηρίας. 
Ὅλο τὸ ἔργο τοῦ Χριστοῦ, ἡ ἔλευσις, ἡ διδασκαλία, τὸ πά- 
θος, ἡ ἀνάστασις, ἡ ἀνάληψις ἀπέβλεπαν σ᾽ αὐτό: στὴν ἔλευ- 
σι τοῦ ἁγίου Πνεύματος στὸν κόσμο, στὴν νέα δημιουργία. 
᾿Ακριβῶς γιὰ τὸν λόγο αὐτὸ στὸ τροπάριο ποὺ ἀκούσαμε 
καὶ σὲ ὅλη τὴν ὑμνογραφία τῆς Πεντηκοστῆς ἀνυμνεῖται 
ὃ δημιουργὸς τοῦ παντός, ὁ Πατήρ, ποὺ διὰ τοῦ Λόγου, τοῦ 
Υἱοῦ τῆς ἀγάπης Του, ἐν ἁγίῳ Πνεύματι δημιουργεῖ τὸν κό- 
σμο, ἀναδημιουργεῖ, ξανακτίζει τὴν κτίσι καὶ τὴν μεταβάλ.- 
λει σὲ νέα, τὴν ἀνακαινίζει. 

Ἔτσι ἡ ἡμέρα αὐτὴ συνδέει τὴν ἀνάμνησι τῆς γενεθλίου 
ἡμέρας τοῦ νέου κόσμου μὲ τὴν ἀνάμνησι τῆς γενεθλίου ἡμέ- 
ρας τοῦ παλαιοῦ. Τὶς δύο γεννήσεις, τὴν φυσικὴ καὶ τὴν 
ὑπερφυσική. Στὴν πρώτη μᾶς μεταφέρουν οἱ πρῶτες γραμμὲς 
τῆς Βίβλου: «Ἡ δὲ γῆ ἦν ἀόρατος καὶ ἀκατασκεύαστος καὶ 
σκότος ἐπάνω τῆς ἀβύσσου καὶ πνεῦμα Θεοῦ ἐπεφέρετο 
ἐπάνω τοῦ ὕδατος. Καὶ εἶπεν ὁ Θεός: Γενηθήτω φῶς. Καὶ 
ἐγένετο φῶς. Καὶ εἶδεν ὁ Θεὸς τὸ φῶς, ὅτι καλόν» . Στὴν 
δευτέρα συμβαίνει τὸ ἴδιο. Ἐπάνω στὴν ἄμορφο ὕλη τῶν 
ἐθνῶν καὶ στὸ σκότος τῆς πλάνης ἐκχύνεται ἡ βιαία πνοὴ 
τοῦ Πνεύματος τοῦ Θεοῦ. Ὁ Λόγος Του ἀνακαινίζει τὴν πα- 
λαιωθεῖσα κτίσι. «Πάρθοι καὶ Μῆδοι καὶ ᾿Ἐλαμῖται καὶ οἱ 
κατοικοῦντες τὴν Μεσοποταμίαν, Ἰουδαίαν τε καὶ Καππα- 
δοκίαν, Πόντον καὶ τὴν ᾿Ασίαν, Φρυγίαν τε καὶ Παμφυλίαν, 
Αἴγυπτον καὶ τὰ µέρη τῆς: Λυβίης τῆς κατὰ Κυρήνην... 
Ρωμαῖοι, Ἰουδαῖοι τε καὶ προσήλυτοι, Κρῆτες καὶ Αραβες» 3 
εἶναι ἡ νέα ἄβυσσος, τὸ γέννημα τῆς διασπορᾶς, τῆς κατα- 
τμήσεως καὶ τῆς ἀποσυνθέσεως τοῦ κόσμου. Ἐπάνω ἀπὸ αὖ- 
τοὺς τώρα ἐπιφέρεται τὸ Πνεῦμα τοῦ Θεοῦ καὶ ὁ Λόγος Του 
καλεῖ ὅλους εἰς συμφωνίαν, εἰς ἑνότητα Πνεύματος ἁγίου, 
εἰς τὸ φῶς. «Ὁ εἰπὼν ἐκ σκότους φῶς λάμψαι» 3 τοὺς καλεῖ 
νὰ ἐπιστρέψουν «ἀπὸ σκότους εἰς φῶς» 4, νὰ γίνουν «φῶς ἐν 
Κυρίῳ» 5. Καὶ ἡ ἀναχώνευσις γίνεται μὲ τὰς πυριμόρφους 
γλώσσας τοῦ ἁγίου Πνεύματος, ποὺ διεμερίσθησαν στοὺς 
ἀποστόλους. «Καὶ ὤφθησαν αὐτοῖς διαμεριζόµεναι γλῶσσαι 
ὡσεὶ πυρός» 5. Ἢ γλῶσσα, τὸ σύμβολο, τὸ ἀποτέλεσμα καὶ 
τὸ αἴτιο τοῦ χωρισμοῦ, γίνεται τώρα σύμβολο ἑνότητος, τῆς 
ἐν ἁγίῳ Πνεύματι ἑνότητος τοῦ νέου λαοῦ τοῦ Θεοῦ. Ὁ 
ἐγκαινισμὸς τοῦ Πνεύματος συμβολίζεται μὲ τὴν καινουργία 





1. Γενέσ. 1, 2-4. 
2. Πράξ. 2, 9-11. 


3. Β’ Κορ. 4, 6. 
4. Πράξ. 26, 18. 
5. ᾿Εφεσ. 5, 8. 


6. Πράξ. 2, 3. 

τῶν γλωσσῶν. Διὰ τοῦ Χριστοῦ ἐν ἁγίῳ Πνεύματι λαλεῖται 
τώρα τὸ μυστήριο τῆς αἰωνίου σωτηρίας. Αὐτὸ ἀκριβῶς 
ὑπογραμμίζει τὸ δεύτερο στιχηρὸ τοῦ ἑσπερινοῦ τῆς Πεντη- 
κοστῆς τοῦ α΄ ἤχου: 

«Γλώσσαις ἀλλογενῶν 

ἐκαινούργησας, Χριστέ, τοὺς σοὺς μαθητάς, 

ἵνα δι᾽ αὐτῶν σε κηρύξωσι 

τὸν ἀθάνατον Λόγον καὶ Θεόν, 

τὸν παρέχοντα ταῖς ψυχαῖς ἡμῶν τὸ μέγα ἔλεος». 


Ὁ λαὸς λοιπὸν τοῦ Θεοῦ, ἡ Ἐκκλησία, ἑορτάζει κατὰ 
τὴν Πεντηκοστὴ τὴν γέννησί της. Τὴν γενέθλιο ἡμέρα της, 
ἀλλὰ καὶ αὐτὸ τὸ μυστήριο τῆς ἰδίας τῆς ζωῆς της. Γιατὶ ἡ 
Ἐκκλησία τοῦ Χριστοῦ δὲν ἔζησε τὸ μυστήριο τῆς Πεντηκο- 
στῆς σὲ μία στιγμὴ χρόνου κατὰ τὸ μακάριο ἐκεῖνο ἔτος 
καὶ τὴν ἱστορικὴ ἐκείνη ἡμέρα, ποὺ «ἐπλήσθησαν» οἱ μα- 
θηταὶ «Πνεύματος ἁγίου». ᾿Αλλὰ τὸ ζῇ καθημερινῶς, διαρ- 
κῶς, σὲ κάθε στιγμὴ χρόνου, ἀπὸ τὴν ἡμέρα ἐκείνη τὴν γε- 
νέθλιο μέχρι τῆς συντελείας τοῦ αἰῶνος. Γιατὶ τὸ Πνεῦμα 
τὸ ἅγιον ἦλθε τότε καὶ ἔκτοτε μένει καὶ θὰ μένῃ εἰς τὸν αἷ- 
ὤνα στὸν κόσμο γιὰ νὰ συγκροτῇ τὴν ᾿Εκκλησία. Πνεῦμα 
καὶ Ἐκκλησία εἶναι ἀδιασπάστως ἡνωμένα. Τὸ ἅγιον Πνεῦμα 
εἶναι ἡ ψυχή, ἡ ζωή, ἡ ὕπαρξις τῆς Ἐκκλησίας, τῆς ἐν ἁγίῳ 
Πνεύματι καινῆς ζωῆς. Σ᾿ αὐτὸ ὀφείλεται ἡ ἑνότης, ἡ ἁγιό- 
της, ἡ καθολικότης τῆς Ἐκκλησίας. ᾽Απὸ αὐτὸ πηγάζουν 
τὰ χαρίσματα, οἱ θεσμοί, ἡ πίστις καὶ ἣ θεολογία τῆς Ἔκ- 
κλησίας. Τὴν βιαία Του πνοὴ καὶ τὴν πυρίµορφο δρόσο Του 
αἰσθάνεται σὲ κάθε βῆμα, σὲ κάθε ἐκδήλωσι, σὲ κάθε κίνησί 
της. ᾿Απὸ αὐτὸ πηγάζουν οἱ ὑπερφυσικὲς ἐνέργειες τῶν μυ- 
στηρίων, ποὺ ζωογονοῦν, τροφοδοτοῦν καὶ ἁγιάζουν τὸ σῶμά 
της. Αὐτὸ θεολογεῖ καὶ ὁ ποιητὴς τοῦ τρίτου στιχηροῦ τοῦ 
ἑσπερινοῦ: 

«Πάντα χορηγεῖ τὸ Πνεῦμα τὸ ἅγιον: 
βρύει προφητείας, 
ἱερέας τελειοῖ, 

ἀγραμμάτους σοφίαν ἐδίδαξεν, 

ἁλιεῖς θεολόγους ἀνέδειξεν, 

ὅλον συγκροτεῖ τὸν θεσμὸν τῆς Ἐκκλησίας. 
Ὁμοούσιε καὶ ὁμόθρονε 

τῷ Πατρὶ καὶ τῷ Υἱῷ, 

Παράκλητε, δόξα σου», 


Στὴν ἱστορικὴ λοιπὸν Πεντηκοστή, ἀλλὰ καὶ στὴν 
διαρκῆ Πεντηκοστή, στὴν ὁποία ζῇ ἡ Ἐκκλησία, θὰ μᾶς 
μεταφέρῃ κατὰ τὴν ἐπέτειο τοῦ γεγονότος αὐτοῦ. Θὰ μᾶς 
καλέσῃ νὰ κλίνωμε τὰ γόνατα στὰς αὐλὰς τοῦ Κυρίου καὶ 
νὰ προσκυνήσωμε τὴν ἀήττητο δύναμί Του, νὰ δοξολογή- 
σωµε τὴν ἁγία Τριάδα, ποὺ φωτίζει καὶ ἁγιάζει τὶς ψυχές 
μας. Καὶ στὴν στάσι αὐτὴ τῆς ταπεινώσεως, τῆς κλίσεως τῶν 
γονάτων καὶ τοῦ αὐχένος, νὰ ὑποδεχθοῦμε τὴν χάρι τοῦ Πα- 
ρακλήτου. Νὰ ἀνανεώσωμε καὶ νὰ ἀναρριπίσωμε τὴν φλόγα 
τοῦ ἁγίου Πνεύμάτος. Νὰ συνειδητοποιήσωμε τὴν θέσι µας 
καὶ τὴν ὑπόστασί μας σὰν μελῶν τῆς Ἐκκλησίας, σὰν ναῶν 
τοῦ ἁγίου Πνεύματος. Ναῶν καὶ σκευῶν καθαρῶν, δοχείων 
τοῦ Παρακλήτου, τῶν ὁποίων κάθε σκέψις θὰ ὑπαγορεύεται 
ἀπὸ τὸ Πνεῦμα τῆς σοφίας, κάθε ἐνέργεια ἀπὸ τὸ Πνεῦμα τῆς 
συνέσεως, τὸ ἀγαθόν, τὸ εὐθές, τὸ νοερόν, τὸ ἡγεμονεῦον, 
τὸ καθαῖρον τὰ πταίσματα. Τὸ Πνεῦμα τὸ ἅγιον, τὸ Κύριον 
καὶ ζωοποιόν, τὸ θεῖον, ποὺ θεοποιεῖ τοὺς ἀνθρώπους, ποὺ 
διὰ τῆς χάριτός Του μᾶς μεταβάλλει σὲ «Θεοὺς κατὰ μέθεξιν». 


Αὐτὸ τὸ ὑπερφυὲς γεγονὸς τῆς ἐπιφοιτήσεως τοῦ Παρα- 
κλήτου περιγράφουν τὰ τρία θαυμάσια τροπάρια τῶν αἴνων 
καὶ τοῦ ἑσπερινοῦ τοῦ δ’ ἤχου, ποὺ θὰ ἀκούσωμε. Αὐτὸ τὸ 
Πνεῦμα ἐγκωμιάζουν καὶ αὐτοῦ τὴν χάρι ἐπικαλοῦνται μαζὶ 
μὲ τὸ δοξαστικὸ τοῦ πλ. β΄ ἤχου, μὲ τὸ ὁποῖο κατακλείοµε 
τὴν ἐκπομπή μας: 

«Παράδοξα σήμερον 
εἶδον τὰ ἔθνη πάντα ἐν πόλει Δαυίδ, 
ὅτε τὸ Πνεῦμα κατῆλθε τὸ ἅγιον 

ἐν πυρίναις γλώσσαις, 

καθὼς ὁ θεηγόρος Λουκᾶς ἀπεφθέγξατο. 

Φησὶ γάρ’ Συνηγμένων τῶν μαθητῶν τοῦ Χριστοῦ 
ἐγένετο ἦχος, καθάπερ φερομένης βιαίας πνοῆς, 
καὶ ἐπλήρωσε τὸν οἶκον, οὗ ἦσαν καθήμενοι: 

καὶ πάντες ἤρξαντο φθέγγεσθαι 

ξένοις ρήμασι, ξένοις δόγμασι, 

ξένοις διδάγµασι τῆς ἁγίας Τριάδος». 


᾽ 


«Τὸ Πνεῦμα τὸ ἅγιον, 


ἦν μὲν ἀεὶ καὶ ἔστι καὶ ἔσται 


οὔτε ἀρξάμενον οὔτε παυσόμενον, 
ἀλλ᾽ ἀεὶ Πατρὶ καὶ Υἱῷ συντεταγμένον 
καὶ συναριθμούμενον. 

Ζωὴ καὶ ζωοποιοῦν' 

φῶς καὶ φωτὸς χορηγόν' 

αὐτάγαθον καὶ πηγὴ ἀγαθότητος: 

δι᾽ οὗ Πατὴρ γνωρίζεται 

καὶ Υἱὸς δοξάζεται 

καὶ παρὰ πάντων γινώσκεται, 

μία δύναμις, μία σύνταξις, 

μία προσκύνησις τῆς ἁγίας Τριάδος». 


«Τὸ Πνεῦμα τὸ ἅγιον, 

φῶς καὶ ζωὴ καὶ ζῶσα πηγὴ νοερά, 
Πνεῦμα σοφίας, Πνεῦμα συνέσεως: 
ἀγαθόν, εὐθές, νοερόν, 

ἡγεμονεῦον, καθαῖρον τὰ πταίσματα. 
Θεὸς καὶ θεοποιοῦν’ 

πῦρ ἐκ πυρὸς προϊόν’ 

λαλοῦν, ἐνεργοῦν, 

διαιροῦν τὰ χαρίσματα: 

δι᾽ οὗ προφῆται ἅπαντες 

καὶ Θεοῦ ἀπόστολοι 

μετὰ μαρτύρων ἐστέφθησαν. 

Ξένον ἄκουσμα, ξένον θέαμα, 

πῦρ διαιρούμενον εἰς νομὰς χαρισμάτων». 
«Βασιλεῦ οὐράνιε, 

Παράκλητε, τὸ Πνεῦμα τῆς ἀληθείας, 

ὁ πανταχοῦ παρὼν καὶ τὰ πάντα πληρῶν, 
ὁ θησαυρὸς τῶν ἀγαθῶν καὶ ζωῆς χορηγός: 
ἐλθὲ καὶ σκήνωσον ἐν ἡμῖν 

καὶ καθάρισον ἡμᾶς ἀπὸ πάσης κηλῖδος 
καὶ σῶσον, ἀγαθέ, τὰς ψυχὰς ἡμῶν». 


»υνίου 1970) 

Κυριακὴ 
τῶν ἁγίων Πάντων 


Μὲ τὴν Κυριακὴ τῶν ἁγίων Πάντων, κατακλείεται ὁ 
κινητὸς κύκλος τῶν ἑορτῶν, ποὺ ἄρχισε ἀπὸ τὴν Κυριακὴ 
τοῦ Τελώνου καὶ Φαρισαίου. Στὸ κατανυκτικὸ Τριῴδιο καὶ 
στὸ χαρμόσυνο Πεντηκοστάριο μᾶς παρουσίασε ἡ Ἐκκλησία 
ὅλο τὸ ἔργο τῆς θείας οἰκονομίας μὲ κέντρο τὴν μεγάλη ἑορτὴ 
τοῦ Πάσχα. Εἴδαμε τὴν πτῶσι τῶν πρωτοπλάστων καὶ τὴν 
ἀνόρθωσι τοῦ γένους μας διὰ τῆς ἀναστάσεως τοῦ Χριστοῦ. 
Χαιρετίσαμε τὴν ἔλευσι τοῦ Παρακλήτου στὸν κόσμο καὶ 
πανηγυρίσαμε τὴν γέννησι τοῦ νέου λαοῦ τοῦ Θεοῦ, τὸν 
ἐγκαινισμὸ καὶ τὴν ἔκχυσι τοῦ ἁγίου Πνεύματος «ἐπὶ πᾶσαν 
σάρκα». Σὲ στενὸ σύνδεσμο μὲ τὴν ἑορτὴ αὐτὴ εὑρίσκεται 
ἡ παροῦσα ἑορτή, ἡ σφραγὶς καὶ τὸ τέλος τῆς μεγάλης ἕορ- 
ταστικῆς περιόδου. Ἔρχεται δηλαδὴ σὰν ἀπόδειξις τοῦ ἔρ- 
γου τῆς Ἐκκλησίας, τῆς ἐνεργείας τοῦ ἁγίου Πνεύματος 
στὸν κόσμο. Γιατὶ μᾶς παρουσιάζει τοὺς καρποὺς τῆς σπο- 
ρᾶς ἐκείνης, τὸν θερισμὸ τῶν λευκῶν χωρῶν ποὺ ἐστάλησαν 
νὰ θερίσουν οἱ ἀπόστολοι. Καὶ ὅπως παρατηρεῖ πολὺ ὡραῖα 
ὁ Νικηφόρος Ξανθόπουλος στὸ συναξάριο τῆς ἡμέρας: 
οἱ θειότατοι Πατέρες ἐθέσπισαν τὴν ἑορτὴ αὐτὴ μετὰ τὴν 
κάθοδο τοῦ ἁγίου Πνεύματος γιὰ νὰ δείξουν, ὅτι ἡ παρουσία 
τοῦ παναγίου Πνεύματος διὰ τῶν ἀποστόλων ἐπέτυχε νὰ 
ἁγιάσῃ καὶ νὰ σοφίσῃ τὸ ἀνθρώπινο φύραμα καὶ νὰ ἀποκατα- 
στήσῃ τοὺς ἀνθρώπους στὴν θέσι τῶν ἀγγέλων διὰ τοῦ Ἰησοῦ 
Χριστοῦ, εἴτε μὲ τὴν προσφορὰ τοῦ μαρτυρικοῦ τῶν αἵμα- 
τος, εἴτε μὲ τὴν ἐνάρετο πολιτεία καὶ διαγωγή τῶν. Καὶ ἔρ- 
γο ὑπερφυσικὸ διαπράττεται. Κατεβαίνει τὸ Πνεῦμα, ὁ Θεός, 

καὶ ἀνεβαίνει ὁ χοῦς, ὁ ἄνθρωπος. ᾿Ανεβάζει ὁ Λόγος τοῦ 
Θεοῦ τὴν θεωθεῖσα σάρκα καὶ ἕλκει μαζί της καὶ ἐκείνους 
ποὺ θέλουν νὰ πράξουν ἔργα συνδιαλλαγῆς μὲ τὸν Θεό. 
Οἱ πρὶν ἀποξενωμένοι ἀπὸ τὸν Θεό, ἑνώνονται μὲ τὸν Θεὸ 
καὶ γίνονται φίλοι Του. Τὰ ἔθνη προσφέρουν τὴν ἀπαρχή τῶν, 
τοὺς ἁγίους Πάντας. 


᾿Αλλὰ καὶ ἕνας δεύτερος λόγος προεκάλεσε τὴν σύστασι 
τῆς συλλογικῆς αὐτῆς ἑορτῆς. Πολλοὶ ἅγιοι εἶναι γνωστοὶ 
καὶ τιμῶνται μὲ ἑορτὲς καὶ πανηγύρεις ἀπὸ τὴν ᾿Εκκλησία. 
Καὶ σὲ πολλοὺς ὅμως ἄλλους ἐσκήνωσε τὸ Πνεῦμα τὸ ἅγιον 
καὶ τοὺς καθηγίασε. Ἔμειναν ὅμως ἄγνωστοι καὶ ἀφανεῖς. 
Αὐτοὺς λοιπὸν τοὺς ἀγνώστους της ἁγίους τιμᾷ σήμερα ἡ 
Ἐκκλησία, ὅσους «κατὰ Χριστὸν ἐπολιτεύσαντο ἐν Ἰνδοῖς 
καὶ Αἰγυπτίοις καὶ "Αραψι καὶ Μεσοποταμίᾳ τε καὶ Φρυγίᾳ 
καὶ τοῖς ἄνωθεν τοῦ Εὐξείνου: ἔτι δὲ καὶ ἐν πάσῃ τῇ Ἑσπερίᾳ 
ἄχρι καὶ αὐτῶν τῶν Βρεττανικῶν νήσων, ἁπλῶς εἰπεῖν ἐν 
᾿Ανατολῇ καὶ Δύσει». 


Καὶ ἕνας τρίτος λόγος προβάλλεται ἀπὸ τὸν συναξαρι- 
στή. Ὅλοι οἱ ἅγιοι ὅσοι χωριστὰ τιμῶνται θὰ ἦταν ἐπιβεβλη- 
μένο νὰ συναθροισθοῦν σὲ μία κοινὴ ἑορτῇ, γιὰ νὰ δειχθῇ 
μὲ αὐτὸν τὸν τρόπο, ὅτι ὅλοι μαζὶ γιὰ ἕνα Χριστὸ ἀγωνίσθη- 
καν, σὲ ἕνα κοινὸ στάδιο, τὸ στάδιο τῆς χριστιανικῆς ἀρε- 
τῆς, ἔτρεξαν, ἑνὸς Θεοῦ δοῦλοι ἦσαν καὶ ἀπὸ αὐτὸν ἀξίως 
ἔλαβαν τοὺς στεφάνους τῆς νίκης. Γιὰ νὰ εἶναι ἔτσι ἡ κοινὴ 
ἑορτὴ κοινὴ παρόρμησις στοὺς πιστούς, ποὺ πιστεύουν στὸν 
ἴδιο Χριστὸ καὶ εἶναι δοῦλοι τοῦ ἰδίου Θεοῦ καὶ ἀγωνίζονται 
ὅπως καὶ ὅλοι ἐκεῖνοι στὸν στίβο τοῦ ἀθλήματος τῆς κατὰ 
Χριστὸν πολιτείας. Παρόρμησις, ἀλλὰ καὶ βεβαία ἐλπίς, 
ὅτι τὴν δόξα ἐκείνων θὰ κατακτήσουν καὶ οἱ σημερινοὶ ἀγω- 
νισταί, καὶ στὸν χορὸ ἐκείνων θὰ συναριθμηθοῦν καὶ ἐκεῖ- 
νοι, ποὺ βαστάζουν σήμερα «τὸ βάρος τῆς ἡμέρας καὶ τὸν 
καύσωνα» 1. Ὅτι ἡ ἑορτὴ αὐτὴ θὰ εἶναι αὔριο καὶ δική µας 


1. Ματθ. 20, 12. 

ἑορτή, ὅταν ἡ χάρις τοῦ Θεοῦ εὐδοκήσῃ νὰ μᾶς καλέσῃ στὸν 
μακάριο κόσμο τῆς θριαμβευούσης στὸν οὐρανὸ Ἔκκλη- 
σίας. Γιατὶ μὲ τὴν ἐλπίδα αὐτὴ ζοῦν τὰ τέκνα τῆς Ἐκκλησίας᾽ 
ὅτι καὶ αὐτὰ ποὺ ἀκούουν σήμερα τὸ «Τῇ σήμερον ἡμέρᾳ, 
Κυριακῇ μετὰ τὴν Πεντηκοστήν, τὴν τῶν ἁπανταχοῦ τῆς 
οἰκουμένης ἐν ᾿Ασίᾳ, Λιβύῃ καὶ Εὐρώπῃ, Βορρᾷ τε καὶ Νότῳ, 
ἁγίων πάντων ἑορτὴν ἑορτάζομεν» κάποτε θὰ συνεορτάζουν 
καὶ θὰ συνεορτάζωνται μαζὶ μὲ αὐτούς. 


«Τοῦ Κυρίου µου πάντας ὑμνῶ τοὺς φίλους, 
εἴ τις δὲ μέλλων εἰς τοὺς πάντας εἰσίτω». 


Ἡ ἑορτὴ ὅμως ἀρχικῶς δὲν εἶχε τόσο εὐρὺ περιεχόμενο. 
Ἦταν ἑορτὴ μόνο πάντων τῶν μαρτύρων. Ἤδη κατὰ τὸν Δ΄ 
αἰῶνα ἔχομε λόγο τοῦ ἱεροῦ Χρυσοστόμου στὴν ξορτὴ αὐτή. 
Καὶ τὸ Τυπικὸ τῆς "Αγίας Σοφίας τῆς Κωνσταντινουπόλεως 
κατὰ τὸν Ι' αἰῶνα προβλέπει σύναξι καὶ παννυχίδα στὴν 
Μεγάλη Ἔκκλησία καὶ στὸν ναὸ τῶν ἁγίων Μαρτύρων, ποὺ 
ἔκειτο πλησίον τοῦ ναοῦ τῶν ἁγίων ᾿Αποστόλων. Ἡ ἑορτὴ 
τιτλοφορεῖται «τῶν ἁγίων Πάντων», ἀλλὰ τὸ συναξάριο τῆς 
ἡμέρας προσδιορίζει, ὅτι ἐπιτελεῖται ἡ μνήμη «τῶν αὐτῶν 
ἁγίων καὶ καλλινίκων μαρτύρων τῶν ἐν πάσῃ τῇ οἰκουμένῃ 
κατὰ διαφόρους καιροὺς μαρτυρησάντων ὑπὲρ τοῦ ὀνόματος 
τοῦ μεγάλου Θεοῦ καὶ Σωτῆρος ἡμῶν Ἰησοῦ Χριστοῦ». 
Αν ἡ πληροφορία τοῦ Ξανθοπούλου εἶναι ἀκριβής, ἡ ἑορτὴ 
τῶν ἁγίων Πάντων ἐθεσπίσθη ἐπὶ Λέοντος τοῦ Σοφοῦ, ὅταν 
αὐτὸς ἔκτισε ναὸ καὶ ἤθελε νὰ τὸν τιμήσῃ ἐπ᾽ ὀνόματι τῆς 
συζύγου του Θεοφανοῦς, ποὺ εὐηρέστησε «κατ᾽ ἄκρον τῷ 
Θεῷ». Τοῦ ὑπεδείχθῃ ὅμως, ὅτι δὲν θὰ ἧτο φρόνιμο νὰ ἆνα- 
τεθῇ ναὸς σὲ γυναῖκα ἔστω καὶ ἁγία, ποὺ ἀπέθανε ὅμως πρὸ 
ὀλίγου καὶ δὲν τῆς ἔδωσε ἀκόμη ὁ χρόνος «τὸ τίμιον καὶ 
σεβάσμιον». Ὁ βασιλεὺς ἐπείσθη καὶ ἀνέθεσε τὸν ναὸ στὴν 
τιμὴ τῶν «ἁπανταχοῦ τῆς γῆς πάντων ἁγίων... εἰπών' Εἰ καὶ 
Θεοφανὼ ἁγία μετὰ τούτων πάντων συναριθμείσθω». 


Ὅπως ὅμως καὶ ἂν προῆλθε ἡ ἀρχὴ τῆς νέας ἑορτῆς μὲ 

τὸ γενικὸ περιεχόμενο, ὄχι δηλαδὴ μόνο τῶν μαρτύρων ἀλ- 
λὰ καὶ ὅλων τῶν ἁγίων, ἢ ἐπέκτασίς της ἦταν πολὺ ἐπιτυχῆς. 
Μάρτυρες τοῦ Χριστοῦ δὲν εἶναι μόνο ἐκεῖνοι ποὺ ἔχυσαν τὸ 
αἷμά των γιὰ τὴν πίστι τοῦ Χριστοῦ καὶ ἔδωσαν ἔτσι τὴν 
σφραγῖδα στὴν πίστι καὶ στὴν μαρτυρία των. Μάρτυρες εἶναι 
καὶ ὅλοι ὅσοι ἀγωνίσθηκαν τὸν ἀγῶνα τῆς χριστιανικῆς ζωῆς 
καὶ ἐβάστασαν μὲ καρτερία τὸν σταυρὸ τοῦ Χριστοῦ στὸν 
κόσμο αὐτόν. Αὐτοὶ ποὺ ἐμαρτύρησαν διὰ Χριστὸν τὸ καθη- 
μερινὸ μαρτύριο τῆς συνειδήσεως. Οἱ ὁμολογηταί, ποὺ ὡμολό- 
γησαν τὴν καλὴ ὁμολογία «ἐνώπιον ἐθνῶν τε καὶ βασιλέων» 1, 
Οἱ ἱεράρχαι, ποὺ ἐποίμαναν θεοφιλῶς τὸ ποίμνιο τοῦ Χρι- 
στοῦ καὶ ἐστήριξαν τὴν ὀρθὴ πίστι. Οἱ ὅσιοι καὶ οἱ ἀσκηταί, 
ποὺ ἐσταύρωσαν τὴν σάρκα «σὺν τοῖς παθήμασι καὶ ταῖς 
ἐπιθυμίαις» 3, Οἱ ἄνθρωποι τοῦ κόσμου, ποὺ ἔζησαν στὴν γῆ 
τῶν πειρασμῶν καὶ τῶν δοκιμασιῶν, ἀλλὰ ποὺ «ἐπολιτεύον- 
το» σὰν νὰ βρισκόταν στὸν οὐρανό. Καὶ μαζὶ μὲ αὐτοὺς οἱ 
προφῆται, οἱ δίκαιοι καὶ οἱ προπάτορες τῆς Παλαιᾶς Διαθή- 
κης, ποὺ ἔζησαν κατὰ νόμον καὶ «ἐμαρτυρήθησαν διὰ τῆς 
πίστεως» περιμένοντες τὴν ἐπαγγελία”. Καὶ ἐξαιρέτως ἡ 
ἁγίων ἁγία, ἢ ὑπεραγία παρθένος καὶ μητέρα τοῦ Χριστοῦ, 
ἡ Θεοτόκος Μαρία. 

Καὶ ἐνῷ ἡ παλαιὰ ὑμνογραφία τῆς ἑορτῆς μένει πιστὴ στὸ 
ἀρχικὸ θέμα, τοὺς μάρτυρας, ὅπως τὸ ἀπολυτίκιο «Τῶν ἐν 
ὅλῳ τῷ κόσμῳ μαρτύρων σου...) καὶ τὸ κοντάκιο «Ὡς 
ἀπαρχὰς τῆς φύσεως τῷ φυτουργῷ τῆς κτίσεως, ἡ οἰκουμένη 
προσφέρει σοι, Κύριε, τοὺς θεοφόρους μάρτυρας. . .», ἡ νεῶ- 
τέρα ὑμνογραφία ἐπεκτείνει τὴν ἀνύμνησί της σ᾽ ὅλους τοὺς 
χοροὺς τῶν ἁγίων. 


Τρία ἀπὸ τὰ ἐκλεκτότερα τροπάρια, τὰ στιχηρὰ τῶν αἴ- 


ο νῶν τοῦ δ΄ ἤχου, πρὸς τὸ «Ὡς γενναῖον ἐν μάρτυσι» θὰ ἀκού- 


1. Πράξ. 9, 15. 
2. Γαλάτ. 5, 24. 
3, Εβρ. 11, 39. 

σωµε ἀμέσως. Θὰ ἐπακολουθήσῃ τὸ δοξαστικὸ τῶν ἀποστί. 
χων τοῦ ἑσπερινοῦ τοῦ πλ.. β΄ ἤχου: 

«Τοὺς ἁγίους ὁ Κύριος 

τοὺς ἐν γῇ ἐθαυμάστωσε΄ 

τὰ αὐτοῦ γὰρ στίγματα καὶ παθήματα 

ἐν τῇ σαρκὶ ἀνεδέξαντο, 

ἐν τούτοις κοσμούμενοι 

καὶ ταῖς θείαις καλλοναῖς 

προφανῶς ἀναθέμενοι: 

Οὓς ὑμνήσωμεν, 

ὡς ἀμάραντα ἄνθη, 

ὡς ἀστέρας 

ἁπλανεῖς τῆς Ἐκκλησίας, 

ὡς ἐθελόθυτα θύματα». 


«Σὺν προφήταις ἀπόστολοι, 
σὺν ὁσίοις διδάσκαλοι, 
σὺν ἱερομάρτυσι πάντες δίκαιοι 
καὶ γυναικῶν αἱ ἀθλήσασαι 
καὶ πόθῳ ἀσκήσασαι, 

τῶν ἁγίων ἡ πληθὺς 

καὶ δικαίων τὰ τάγματα 
εὐφημείσθωσαν 

ἱεραῖς μελῳδίαις, 

ὡς τῆς ἄνω 

βασιλείας κληρονόμοι, 

ὡς Παραδείσου οἰκήτορες». 


«Οἱ τὴν γῆν οὐρανώσαντες 

ἀρετῶν ἐν φαιδρότητι, 

οἱ Χριστοῦ τὸν θάνατον μιμησάμενοι, 
ἀθανασίας τὴν πρόξενον 

ὁδὸν οἱ βαδίσαντες, 

οἱ τὰ πάθη τῶν βροτῶν 

χειρουργίᾳ τῆς χάριτος 

ἐκκαθάραντες, 

οἱ ἐν ὅλῳ 

τῷ κόσμῳ ὁμοψύχως 
ἐναθλῆσαντες γενναίως, 
ἀνευφημείσθωσαν μάρτυρες». 


«Δεῦτε πιστοί, 

σήμερον χορείαν ἐπικροτήσαντες, 

εὐσεβῶς πανηγυρίσωμεν 

καὶ τῶν ἁγίων πάντων τὴν ἔνδοξον 

καὶ σεβάσμιον μνήμην ἐνδόξως τιμήσωμεν, 
λέγοντες: 

Χαίρετε, ἀπόστολοι ἔνδοξοι, 

προφῆται καὶ μάρτυρες 

καὶ ἱεράρχαι. 

Χαίρετε, ὁσίων ὁ δῆμος 

καὶ τῶν δικαίων. 

Χαίρετε, τιμίων γυναικῶν ὁ χορὸς 

καὶ Χριστὸν ὑπὲρ τοῦ κόσμου πρεσβεύσατε, 
νίκας τῷ βασιλεῖ κατὰ βαρβάρων δωρήσασθαι 
καὶ ταῖς ψυχαῖς ἡμῶν τὸ μέγα ἔλεος». 


υνίου 1970) 


19 
Πέτρος καὶ Παῦλος 


Τῶν δύο μεγάλων καὶ κορυφαίων ἀποστόλων τοῦ Χρι- 
στοῦ, τοῦ Πέτρου καὶ τοῦ Παύλου, τὴν μνήμη θὰ ἑορτάσῃ 
στὶς 30 Ἰουνίου ἡ Ἐκκλησία µας. Πρὸς αὐτοὺς τοὺς δύο µε- 
γάλους ἄνδρας της θὰ ἀποτίσῃ τὸν ὀφειλόμενο φόρο τῆς τι- 
μῆς καὶ τῆς εὐγνωμοσύνης γιὰ τὴν ἀνυπολογίστως μεγάλη 
συμβολή τῶν στὸ ἔργο τῆς διαδόσεως τῆς χριστιανικῆς πί- 
στεως καὶ τῆς ἑδραιώσεως τῆς Ἐκκλησίας μας. Στὶς εἰκόνες 
των ζωγραφοῦνται οἱ δύο ἀπόστολοι νὰ κρατοῦν τὴν Ἔκκλη- 
σία, ποὺ συμβολικὰ εἰκονίζεται μὲ ἕνα μικρὸ βυζαντινὸ ναό. 
Γιατὶ καὶ οἱ δύο αὐτοὶ ἀπόστολοι ὑπῆρξαν πράγματι οἱ στῦ- 
λοι καὶ οἱ ἀκρογωνιαῖοι λίθοι, ἐπάνω στοὺς ὁποίους οἰκοδο- 
μήθηκε τὸ ἱερὸ ἵδρυμα τῆς Ἐκκλησίας τοῦ Χριστοῦ. Καὶ συν- 
ημμένοι καὶ οἱ δύο σὲ μία ἑορτή, εἰκονισμένοι σὲ µία εἰκόνα, 
συμβολίζουν τὴν ἑνότητα τῆς πίστεως, τὴν ἑνότητα τῆς Ἔκ- 
κλησία-, ποὺ ἀπετελέσϑῃ ἀπὸ ἑτερογενῆ στοιχεῖα, τὴν πε- 
ριτομὴ - τοὺς Ἑβραίους - πρὸς τοὺς ὁποίους ἐστράφη τὸ 
ἱεραποστολικὸ ἔργο τοῦ Πέτρου, καὶ τὰ ἔθνη - τοὺς εἶδω- 
λολάτρας - γιὰ τὸν ἐκχριστιανισμὸ τῶν ὁποίων ἐκοπίασε 
ὃ ἀπόστολος τῶν Ἐθνῶν, ὁ Παῦλος. Αὐτὸς ἀκριβῶς ἧταν 
καὶ ὁ λόγος ποὺ προεκάλεσε τὴν σύστασι κοινῆς ἑορτῆς τῶν 
δύο κορυφαίων, ὅταν τὸ ἔτος 258 στὶς 29 Ἰουνίου ὁ πάπας 
Σῖξτος ὁ Β’ μετεκόμιζε τὰ ὀστᾶ των στὴν κατακόμβη τοῦ 
ἁγίου Σεβαστιανοῦ τῆς Ρώμης. Καὶ ἦταν τόσο ἐπιτυχὴς ἡ 
συζυγία αὐτή, ὥστε πολὺ γρήγορα ἡ ἑορτὴ αὐτὴ ἔγινε παγ- 
κόσμιος, ἑορταζομένη «ἐν πάσαις ταῖς κατὰ τόπον ἁγίαις τοῦ 
Θεοῦ ἐκκλησίαις». Οἱ ἄλλες ἑορτὲς τῶν ἀποστόλων καὶ αὐτὴ 
ἡ μνήμη τοῦ θανάτου των ἐπεσκιάσθησαν ἀπὸ τὴν νέαν ἔορ- 

τή. Γι αὐτὸ καὶ σπάνια θὰ βρῇ κανεὶς ναὸ τιμώμενο στὸ ὄνο- 
μα ἑνὸς μόνο ἀπὸ τοὺς δυὸ κορυφαίους καὶ εἰκόνα ποὺ νὰ 
εἰκονίζῃ τὸν ἕνα μόνο ἀπὸ αὐτούς. ᾿Αντιθέτως δὲν ὑπάρχει 
πόλις ἢ χωριὸ ποὺ νὰ μὴ ἔχῃ ναὸ ἢ παρεκκλήσιο ἐπ᾽ ὀνόματι 
τῶν δύο μεγάλων ἀποστόλων. Απειρες εἶναι οἱ εἰκόνες τῶν. 
Κοινὴ ἡ τιμή, κοινὴ ἡ προσκύνησις, κοινὸς ὁ ἑορτᾶσμός, 
ὅπως κοινὸ ἦταν τὸ ἔργο τῶν καὶ κοινὴ ἡ ἀποστολή τῶν καὶ 
κοινὴ ἡ δόξα των. 

Δὲν ἔχει κανεὶς παρὰ νὰ διαβάσῃ τὴν ἐποποιῖα τῶν κορυ- 
φαίων, ὅπως μὲ συγκινητικὴ ἁπλότητα περιγράφεται ἀπὸ τὸν 
αὐτόπτη καὶ αὐτήκοο τῶν περισσοτέρων περιστατικῶν συγ- 
γραφέα τῶν Πράξεων τῶν ᾿Αποστόλων, τὸν Εὐαγγελιστὴ Λου- 
κᾷ. Τὶς ἀκούσαμε νὰ διαβάζωνται στοὺς ναούς µας κατὰ τὴν 
περίοδο τοῦ Πεντηκοσταρίου καὶ παρακολουθήσαμε στὰ 
ἀποστολικὰ ἀναγνώσματα τῶν Κυριακῶν ἀπὸ τοῦ Πάσχα 
μέχρι τῆς Πεντηκοστῆς τὰ μεγάλα βήματά τῶν γιὰ τὴν κα- 
τάκτησι τῆς Οἰκουμένης. Πὼς πῆραν τὴν σημαία τοῦ Χρι- 
στοῦ, τὸν Σταυρό, καὶ τὸν περιήγαγαν στὰ πέρατα τοῦ κόσμου 
μέχρι ποὺ τὸν φύτευσαν στὴν καρδιὰ τῆς αὐτοκρατορίας, 
τὴν Ρώμη. Θὰ ἰδῇ στὸ βιβλίο τῶν Πράξεων τοὺς ἀγῶνας καὶ 
τὰ παθήματά τῶν, ἀλλὰ καὶ τὰ περίλαμπρα τρόπαιά τῶν. Τὰ 
ἴχνη των σημειώθηκαν ἄσβεστα στὶς καρδιὲς τῶν πιστῶν. 
Κάθε πόλις καὶ χώρα ἔχει νὰ ἐπιδείξῃ μὲ εὐλάβεια τὰ σημά- 
δια ποὺ ἄφησαν τὰ πόδια τῶν, τὰ ὡραῖα πόδια «τῶν εὐαγγε- 
λιζομένων τὴν εἰρήνην, τῶν εὐαγγελιζομένων τὰ ἀγαθά» ', 
τὴν σωτηρία. Χαρακτηριστικὰ ὁμιλεῖ γιὰ τὸν ἀπόστολο Παῦ- 
λο ἕνα τροπάριο, ἢ «ὑπακοή», τῆς ἀκολουθίας τοῦ ὄρθρου 
τῆς μνήμης τῶν: 


«Ποία φυλακὴ οὐκ ἔσχε σε δέσμιον; 
ποία δὲ Ἐκκλησία οὐκ ἔχει σε ρήτορα; 
Δαμασκὸς μέγα φρονεῖ ἐπὶ σοὶ Παῦλε' 
εἶδε γάρ σε σκελισθέντα φωτί, 





1. Ἠσ. 52, Ί. Πράξ. 10, 15. 

Ρώμη σου τὸ αἷμα δεξαμένη καὶ αὐτὴ κομπάζει. 
Αλλ᾽ ἣ Ταρσὸς πλέον χαίρει 

καὶ πόθῳ τιμᾷ σου τὰ σπάργανα. 

᾿Αλλ᾽ ὦ Παῦλε ἀπόστολε, 

τὸ καύχημα τῆς οἰκουμένης, 

προφθάσας ἡμᾶς στήριξον». 


Καὶ γύρω ἀπὸ αὐτὰ τὰ ἐνθυμήματα τῆς διαβάσεως τῶν 
ἀποστόλων πανηγύριζαν οἱ πόλεις καὶ. οἱ χῶρες κατὰ τὴν 
ἡμέρα αὐτή, ὅσες δὲν εἶχαν τὴν τιµή, ὅπως ἢ Ρώμη, νὰ κατέ- 
χουν τὰ ἱερά των λείψανα. Ἰδίως ὁ ἑλληνικὸς χῶρος εἶχε 
νὰ ἐπιδείξῃ πολλὰ τέτοια ἀναμνηστικὰ σημεῖα τῆς διαβά- 
σεῶς τοῦ μεγάλου ἀποστόλου του, τοῦ Παύλου. ᾿Αλλοῦ ἔδει- 
χναν καὶ τιμοῦσαν τὴν φυλακή, ὅπως στοὺς Φιλίππους, ἆλ- 
λοῦ τὸ βῆμα, ὅπως στὴν Βέρροια, ἀλλοῦ τὸν τόπο τῆς δίκης, 
ὅπως τὸ βῆμα τοῦ Γαλλίωνος στὴν Κόρινθο, ἀλλοῦ τὸν βρά- 
χο ὅπου πάτησαν τὰ πόδια του καὶ ἐκήρυξαν τὸν λόγο, ὅπως 
στὸν ἜΑρειο Πάγο στὰς ᾿Αθήνας, ἀλλοῦ τὸ λιμάνι στὸ ὁ- 
ποῖο ἀπεβιβάσθη, ὅπως στοὺς Καλοὺς λιμένας τῆς Κρήτης 
καὶ στὴν Λίνδο. ᾿Αλλοῦ συνέδεσαν τὸ πέρασμά του μὲ μύ- 
θους καὶ τερατουργίες, ὅπως στὴν Μυτιλήνη, ὅπου ἔδειχναν 
τὸν τόπο ὅπου ἐφόνευσε διὰ προσευχῆς φοβερὸ δράκοντα. 
Δὲν ἔχει σημασία ἂν τὸ ἀφήγημα αὐτὸ εἶναι μύθος: δείχνει 
συμβολικὰ πῶς ἀντελήφθη ὁ λαὸς τὸ δυναμικὸ πέρασμα 
τοῦ ἀποστόλου, τὴν ἐξόντωσι τῆς θηριώδους εἰδωλολατρείας 
μὲ τὴν δύναμι τοῦ Χριστοῦ. 

Εἰδικὰ στὴν Θεσσαλονίκη ἐπιδεικνύουν καὶ σήμερα 
τὸν τόπο ὅπου κήρυξε ὁ ἀπόστολος τῶν ᾿Εθνῶν, στὸ ἀρχαῖο 
παρεκκλήσιο τῆς Μονῆς Βλατάδων καὶ τὸν τόπο ὅπου κατα- 
διωκόμενος κατέφυγε, στὸ μικρὸ σπήλαιο - ἁγίασμα κοντὰ 
στὴν ὁμώνυμό του συνοικία. Κατὰ τὸν ΙΕ΄ αἰῶνα, ὁ Συμεών, 
ποὺ εἶναι ὁ τελευταῖος ἀρχιεπίσκοπος Θεσσαλονίκης πρὸ 
τῆς ἁλώσεως τῆς πόλεως αὐτῆς ἀπὸ τοὺς Τούρκους (1430), 
μαρτυρεῖ ὅτι στὸν ναὸ τῆς ᾿Αχειροποιήτου ἐφυλάσσετο καὶ 
ἐτιμᾶτο κατὰ τὴν μνήμη τῶν ἀποστόλων ὁ λίθος, ἐπάνω στὸν 

ὁποῖο ἐδέθη καὶ ἐρραβδίσθη ὁ ἀπόστολος. Τὸ τυπικὸ τοῦ 
πανηγυρικοῦ ἑορτασμοῦ, ὅπως ἐτελεῖτο τότε στὴν Θεσσαλο- 
νίκη, μᾶς τὸ δίδει ὃ Συμεὼν στὸ ἀνέκδοτο Τυπικό του, ᾿Αφ᾽ 
ἑσπέρας ἐτελεῖτο, χοροστατοῦντος τοῦ μητροπολίτου, ἡ 
ἀκολουθία τοῦ ἑσπερινοῦ στὴν ᾿Αγία Σοφία. Μετὰ τὸ τέλος 
τοῦ ἑσπερινοῦ ἐγίνετο λιτανεία καὶ ψάλλοντες τὰ ἰδιόμελα 
τῆς λιτῆς ἔφθαναν στὸν ναὸ «τοῦ ἁγίου Παύλου τῷ συγκει- 
μένῳ τῷ ναῷ τῆς Θεοτόκου τῆς ᾿Αχειροποιήτου, ἔνθα καὶ 
ὁ λίθος, ἐν ᾧ ἔτυψαν αὐτόν». Πρόκειται πιθανῶς γιὰ τὸ πα- 
ρεκκλήσιο τὸ τιμώμενο σήμερα ἐπ᾽ ὀνόματι τῆς ἁγίας Πα- 
ρασκευῆς, στὴν μέση τοῦ ὁποίου ὑπάρχει ὄρυγμα, στὸ ὁποῖο 
προφανῶς ἑστηρίζετο ἡ βάσις τοῦ λίθου. Στὸν λίθο εἶχε χα- 
ραχθῆ τὸ ἀκόλουθο ἐπίγραμμα, ἀνέκδοτο ἐπίσης, ποὺ σώζε- 
ται σ᾽ ἕνα χειρόγραφο τῆς βιβλιοθήκης τῆς Βιέννης: 

«Ἐν τῷδε Παῦλος ταννυθεὶς πρὶν τῷ λίθῳ, 

ἤνεγκε ράβδων ἀφορήτους αἰκίας, 

ξεσθεὶς δὲ τανῦν μορφοτύπων γλυφίδι, 

τὰς προσκυνήσεις λαμβάνει καὶ τὰ γέρα». 


Τὸ πρωΐ, συνεχίζει ὁ Συμεὼν στὸ Τυπικό του, ἐψάλλετο 
ὃ ὄρθρος στὸν καθεδρικὸ ναὸ τῆς ᾿Αγίας Σοφίας καὶ μετὰ 
ἀπὸ αὐτὸν νέα λιτανεία κατηυθύνετο στὸν ναὸ τῶν ἁγίων 
᾿Αποστόλων, ὅπου ἐτελεῖτο ἡ θεία λειτουργία. 

Κατὰ τὸν 1Θ΄ αἰῶνα γάλλος πρόξενος στὴν Θεσσαλονίκη 
μνημονεύει τετράγωνο λίθινο ὄγκο ποὺ βρισκόταν στὸ ἔσω- 
τερικὸ τοῦ ναοῦ τοῦ ἁγίου Γεωργίου Ροτόντας, ἐπάνω στὸν 
ὁποῖο ἀνέβηκε κατὰ τὴν παράδοσι ὁ ἀπόστολος Παῦλος καὶ 
ἐκήρυξε τὸν λόγο τοῦ Θεοῦ στοὺς Θεσσαλονικεῖς. Σήμερα 
καὶ ὁ λίθος τῆς ᾿Αχειροποιήτου καὶ ὁ λίθινος ὄγκος τῆς 
Ροτόντας ἔχουν χαθῆ καὶ μαζὶ μὲ αὐτοὺς ἐξαλείφθηκαν καὶ 
οἱ σχετικὲς εὐλαβεῖς παραδόσεις, ὄχι ὅμως καὶ ἡ τιμὴ τοῦ 
μεγάλου ἀποστόλου ἀπὸ τὴν πόλι μας. «Λίθοι ζῶντες», 
ποὺ μαρτυροῦν τὴν διάβασί του ἀπὸ ἐδῶ, εἶναι οἱ καρδιὲς 
τῶν χριστιανῶν κατοίκων τῆς παλαιᾶς εἰδωλολατρικῆς πό- 

λεως καὶ ἄφθικτο μνημεῖο οἱ δύο πρὸς τοὺς Θεσσαλονικεῖς 
ἐπιστολές του. 


«Γι’ αὐτοὺς λοιπὸν τοὺς δύο κορυφαίους ἀποστόλους τὸν 
Πέτρο καὶ τὸν Παῦλο, τί μεγαλύτερο ἐγκώμιο θὰ μποροῦσε κα- 
νεὶς νὰ ἐπινοήσῃ», παρατηρεῖ τὸ συναξάριο τῆς ἡμέρας, «πα- 
ρὰ τὴν μαρτυρία καὶ ἀνακήρυξι τοῦ Κυρίου γι’ αὐτούς; Τὸν 
μὲν ἕνα τὸν ἐμακάρισε καὶ πέτρα τὸν ὠνόμασε, ἐπάνω στὴν 
ὁποία εἶπε ὅτι θὰ ἱδρύσῃ τὴν Ἐκκλησία Του. Γιὰ τὸν ἄλλον 
δὲ εἶπε ὅτι θὰ γίνῃ τὸ σκεῦος τῆς ἐκλογῆς Του καὶ ὅτι θὰ 
βαστάσῃ τὸ ὄνομά Του ἐνώπιον τυράννων καὶ βασιλέων». 
Αὐτὴ τὴν ἰδία ἀπορία ἐκφράζουν κατὰ θαυμάσιο τρόπο δύο 
ἀπὸ τοὺς ὑμνογράφους τῶν ὁ ᾿Ανδρέας ὁ Πυρὸς καὶ ὁ ᾿Ανδρέας 
ὁ Κρήτης. Τοῦ πρώτου θὰ ἀκούσωμε δύο τροπάρια τοῦ β΄ 
ἤχου, ποὺ ψάλλονται στὸν ἑσπερινὸ ὡς στιχηρὰ τοῦ «Κύριε 
ἐκέκραξα»: 


«Ποίοις εὐφημιῶν στέμμασιν 
ἀναδήσωμεν Πέτρον καὶ Παῦλον; 

τοὺς διηρημένους τοῖς σώμασι 

καὶ ἠνωμένους τῷ Πνεύματι, 

τοὺς θεοκηρύκων πρωτοστάτας: 

τὸν μέν, ὡς τῶν ἀποστόλων προεξάρχοντα, 
τὸν δέ, ὡς ὑπὲρ τοὺς ἄλλους κοπιάσαντα: 
τούτους γὰρ ὄντως ἀξίως 

ἀθανάτου δόξης, 

διαδήμασι στεφανοῖ 

Χριστὸς ὁ Θεὸς ἡμῶν, 

ὁ ἔχων τὸ μέγα ἔλεος». 


«Ποίοις ὑμνῳδιῶν κάλλεσιν 
ἀνυμνήσωμεν Πέτρον καὶ Παῦλον; 

τῆς θεογνωσίας τὰς πτέρυγας. 

τὰς διαπτάσας τὰ πέρατα 

καὶ πρὸς οὐρανὸν ἀνυψωθείσας: 

τὰς χεῖρας εὐαγγελίου τοῦ τῆς χάριτος, 

τοὺς πόδας τῆς ἀληθείας τοῦ κηρύγματος, 
τοὺς ποταμοὺς τῆς σοφίας, 

τοῦ σταυροῦ τὰ κέρατα, 

δι᾽ ὧν δαιμόνων ὀφρὺν 

Χριστὸς καταβέβληκεν, 

ὁ ἔχων τὸ μέγα ἔλεος». 


Τοῦ δευτέρου, τοῦ ᾿Ανδρέου τοῦ Κρήτης, δύο ἄλλα τρο- 
πάρια ἰδιόμελα τοῦ α΄ ἤχου ψάλλονται στὰ ἀπόστιχα τοῦ 
ἑσπερινοῦ. Εἶναι ἀφιερωμένα στὸν ἀπόστολο Παῦλο καὶ 
μὲ τὸν ἴδιο ποιητικὸ τρόπο ζωγραφοῦν τὰ παθήματα τοῦ ἀπο- 
στόλου: 


«Τὰ κατὰ πόλιν δεσμὰ καὶ τὰς θλίψεις σου 

τίς διηγήσεται, ἔνδοξε ἀπόστολε Παῦλε; 

ἢ τίς παραστήσει τοὺς ἀγῶνας καὶ τοὺς κόπους σου, 
οὓς ἐκοπίασας ἐν τῷ εὐαγγελίῳ τοῦ Χριστοῦ, 
ἵνα πάντας κερδήσης 

καὶ Χριστῷ προσαγάγῃς τὴν ᾿Εκκλησίαν; 
᾿Αλλὰ ταύτην αἴτησαι 

φυλάττειν τὴν καλῆν σου ὁμολογίαν 

μέχρι τελευταίας ἀναπνοῆς, 

Παῦλε ἀπόστολε 

καὶ διδάσκαλε τῶν ᾿Εκκλησιῶν», 


«Τὰ κατὰ πόλιν δεσμὰ καὶ τὰς θλίψεις σου 
τίς διηγήσεται, ἔνδοξε ἀπόστολε Παῦλε; 
τοὺς κόπους, τοὺς μόχθους, τὰς ἀγρυπνίας, 
τὰς ἐν λιμῷ καὶ δίψει κακοπαθείας, 

τὰς ἐν ψύχει καὶ γυμνότητι' 

τὴν σαργάνην, τοὺς ραβδισμούς, 

τοὺς λιθασμούς, τὴν περίοδον, 

τὸν βυθόν, τὰ ναυάγια; 

Θέατρον ἐγένου 

καὶ ἀγγέλοις καὶ ἀνθρώποις. 

Πάντα οὖν ὑπέμεινας 

ἐν τῷ ἐνδυναμοῦντί σε Χριστῷ, 

ἵνα κόσμον κερδίσῃς 

ἐν Χριστῷ Ἰησοῦ τῷ Κυρίῳ σου. 

Διὸ δυσωποῦμέν σε, 

οἱ τελοῦντες τὴν μνήμην σου πιστῶς, 
ἀδιαλείπτως ἱκέτευε 

τοῦ σωθῆναι τὰς ψυχὰς ἡμῶν». 


Καὶ ἂς κλείσωµε τὴν ἐκπομπή µας μὲ δύο θαυμάσια τρο- 
πάρια τοῦ δ’ ἤχου πρὸς τὸ «Ὁ ἐξ ὑψίστου κληθείς», τὰ δύο 
πρῶτα στιχηρὰ τῶν αἴνων. Καὶ στὰ δύο περιγράφονται δύο 
καίρια σημεῖα τῆς ζωῆς τῶν δύο ἀποστόλων. Στὸ πρῶτο 
ἡ ὁμολογία τοῦ Πέτρου «Σὺ εἶ ὁ Χριστός, ὁ Υἱὸς τοῦ Θεοῦ 
τοῦ ζῶντος» καὶ ὁ μακαρισμός του ἀπὸ τὸν Χριστό 1. Καὶ στὸ 
δεύτερο ἡ ὑπερφυσικὴ κλῆσις τοῦ Παύλου κατὰ τὸ ὅραμά 
του στὴν πορεία του πρὸς τὴν Δαμασκό”: 


«Ὁ οὐρανόθεν τὴν χάριν δεδεγμένος, 
ὅτε τὴν ἐρώτησιν 

πρὸς τὸν χορὸν ὁ Σωτὴρ 

τὸν δωδεκάριθμον ἔφησε 

τῶν ἀποστόλων: 

Τίνα µε λέγουσιν εἶναι ἄνθρωποι; 
τότε δὴ ὁ πρόκριτος 

Πέτρος Χριστοῦ μαθητῶν 

θεολογῶν ἀνεκήρυξε, 

τρανῶς βοήσας: 

Σὺ εἶ Χριστὸς τοῦ ζῶντος Θεοῦ Υἱός. 
“Ὅθεν ἀξίως μακαρίζεται, 

ὡς ἐξ ὕψους λαβὼν ἀποκάλυψιν 

καὶ δεσμεῖν τε καὶ λύειν 

τὰς εὐθύνας κομισάμενος». 


1. Ματθ. 16, 16- 19. 
2. Πράξ. 9, 1-9. 

«Ὁ ἐξ ὑψίστου κληθεὶς οὐκ ἀπ᾿ ἀνθρώπων 
ὅτε τὸ ἐπίγειον 

σκότος ἡμαύρωσε 

τοὺς ὀφθαλμοὺς σοῦ τοῦ σώματος, 

τῆς ἀσεβείας 

δημοσιεῦον τὴν σκυθρωπότητα, 

τότε τὸ οὐράνιον 

φῶς περιήστραψε 

σῆς διανοίας τὰ ὄμματα, 

τῆς εὐσεβείας 

ἀνακαλύπτον τὴν ὡραιότητα: 

ὅθεν ἐπέγνως τὸν ἐξάγοντα 

φῶς ἐκ σκότους Χριστὸν τὸν Θεὸν ἡμῶν, 
ὃν ἱκέτευε σῶσαι 

καὶ φωτίσαι τὰς ψυχὰς ἡμῶν». 


(27 ᾿Ιουνίου 1970) 


20 
Ἑσπεριγὸς (Α΄) 


Στὴν σειρὰ αὐτὴ τῶν ἐκπομπῶν μας, μετὰ ἀπὸ τὰ ἔορ- 
τολογικὰ θέματα, ποὺ ἐξετάσαμε ἐξ ἀφορμῆς τῶν ἑορτῶν 
τοῦ κινητοῦ ἑορτολογικοῦ κύκλου, καὶ τὸ ἐπίκαιρο θέμα τῆς 
ἑορτῆς τῶν ἁγίων ᾿Αποστόλων ποὺ μᾶς ἀπησχόλησε κατὰ 
τὴν προηγουμένη ἐκπομπή, θὰ στρέψωμε τὴν προσοχή µας 
πρὸς τὶς ἀκολουθίες τῆς ἡμερονυκτίου προσευχῆς τῆς Ἔκ- 
κλησίας µας. Κατὰ τὴν περίοδο τῆς Τεσσαρακοστῆς μᾶς 
δόθηκε ἀφορμὴ νὰ ἰδοῦμε ὡρισμένες ἰδιορρυθμίες τῶν ἀκο- 
λουθιῶν αὐτῶν, ποὺ προσιδιάζουν στὴν περίοδο τῶν Νηστει- 
ὧν, καὶ εἴπαμε μερικὰ γενικὰ πράγματα γιὰ τὸ ὅλο σύστημα 
τῶν ἀκολουθιῶν τοῦ νυχθημέρου. Τώρα θὰ τὶς ἐξετάσωμε 
συστηματικὰ καὶ ἀναλυτικὰ σὲ σειρὰ ἐκπομπῶν. Γιατὶ εἶναι 
πράγματι μία σοβαρὰ ἔλλειψις νὰ μὴ γνωρίζωμε τὸ περιεχό- 
µενο καὶ τὸ νόημα τῶν ἀκολουθιῶν αὐτῶν, ποὺ καθημερινῶς 
τελεῖ ἡ ᾿Εκκλησία µας καὶ νὰ μὴ ἀντλοῦμε ἀπὸ αὐτὲς ἐκεῖνο 
ποὺ ζητεῖ ἀπὸ ἡμᾶς ἐκείνη. Ἂν σήμερα πολὺ ὀλίγοι ἀπὸ τοὺς 
χριστιανοὺς δείχνουν ἐνδιαφέρον γιὰ τὴν παρακολούθησί 
τῶν, αὐτὸ δὲν ὀφείλεται μόνο στὴν ἔλλειψι ἢ στὴν ἑλάττωσι 
τῆς πίστεως τῶν πολλῶν, οὔτε στὴν ἀκαταλληλότητα τῶν 
ἀκολουθιῶν αὐτῶν λόγῳ τῆς ἀπηρχαιωμένης μορφῆς τῶν νὰ 
μιλήσουν στὸν σύγχρονο ἄνθρωπο. Γιατὶ πρέπει νὰ ὁμολο- 
γήσωμε, ὅτι καὶ ἀπὸ ἀνθρώπους ποὺ δὲν τοὺς λείπει οὔτε ἡ 
πίστις οὔτε ἡ διάθεσις, πολλὲς φορὲς ξεφεύγει τὸ νόημα ὅλων 
αὐτῶν τῶν ἱερῶν πραγμάτων. Εἴτε ἀπὸ τὴν ἔλλειψι τῶν κα- 
ταλλήλων γνώσεων, εἴτε ἀπὸ τὴν συνήθεια καὶ τὴν φυσιολο- 
γικὴ φθορά, μὲ πολλὴ δυσκολία ὁ πιστὸς σήμερα συλλαμβά- 
νει τὴν ἔννοια τῶν ἱερῶν ἀκολουθιῶν. Μὲ τὴν ἐλπίδα λοι- 

πὸν ὅτι ἡ ἐκπομπή µας θὰ προσφέρῃ μία χρήσιμη καὶ ἀπαραί- 
τητη βοήθεια στὴν κατανόησι καὶ συμμετοχή μας στὶς ἀκο- 
λουθίες αὐτὲς ἀρχίζει τὴν νέα σειρά, ποὺ θὰ διακόπτεται 
πότε - πότε μὲ τὴν παρεμβολὴ ἐπικαίρων ἑορτολογικῶν θε- 
μάτων. 


᾿Αρχίζομε μὲ τὴν ἀκολουθία τοῦ ἑσπερινοῦ. Μὲ αὐτή, 
γιατὶ εἶναι ἡ πρώτη ἀπὸ τὴν σειρὰ τῶν ἀκολουθιῶν τῆς ἡμέ- 
ρας. Στὸ σημεῖο αὐτὸ ἡ Ἐκκλησία µας ἀκολούθησε τὸν 
παμπάλαιο ἑβραϊκὸ τρόπο τοῦ χωρισμοῦ τοῦ εἰκοσιτετραώ- 
ρου. Πρῶτο μέρος του θεωρεῖται ἡ νύκτα καὶ δεύτερο ἡ ἡμέ- 
ρα. Γιατὶ ἔτσι παρουσιάζει τὴν διαδοχὴ τῆς περιόδου τοῦ 
σκότους καὶ τοῦ φωτὸς τὸ πρῶτο κεφάλαιο τῆς Γενέσεως. 
Στὸ σκότος ποὺ ἐκάλυπτε τὴν ἄβυσσο ὁ δημιουργικὸς λόγος 
τοῦ Θεοῦ ἔφερε τὸ φῶς. «Καὶ ἐγένετο ἑσπέρα καὶ ἐγένετο 
πρωΐ...» . ᾿Απὸ τὸ ἑσπέρας λοιπὸν ἀρχίζει καὶ ἡ σειρὰ 
τῶν προσευχῶν τοῦ νυχθημέρου. «Ἑσπέρας καὶ πρωῖ καὶ 
μεσημβρίας διηγήσομαι καὶ ἀπαγγελῶ καὶ εἰσακούσεται 
(ὁ Θεὸς) τῆς φωνῆς μου», λέγει ὃ ψαλμῳδός 5. 


Παντοῦ καὶ πάντοτε οἱ ἄνθρωποι συνήθιζαν νὰ προσεύ- 
χῶνται στὴν ἔναρξι τῆς νυκτὸς καὶ στὴν ἀρχὴ τῆς ἡμέρας. 
Τὸ ἴδιο καὶ οἱ Ἑβραῖοι, μέσα στὸ περιβάλλον τῶν ὁποίων 
γεννήθηκε ὁ Χριστιανισμός. Προσηύχοντο ἰδιωτικὰ στὶς 
ὧρες αὐτές: ἀλλὰ καὶ μέσα στὸν ναὸ τῶν Ἱεροσολύμων εἰδικὲς 
ἀκολουθίες καὶ θυσίες ἐτελοῦντο καθημερινῶς τὸ βράδυ 
καὶ τὸ πρωΐ. Ἔτσι οἱ πρῶτοι χριστιανοὶ βρῆκαν νὰ ὑφίστα- 
ται μία σχετικὴ παράδοσις καὶ τὴν ἀκολούθησαν. ᾿Αφοῦ 
μάλιστα εἶχαν τὴν πεποίθησι, ὅτι αὐτοὶ τώρα εἶναι ὁ νέος 
Ἰσραήλ. ὁ νέος περιούσιος λαὸς τοῦ Θεοῦ, οἱ κληρονόμοι 
τῶν ἐπαγγελιῶν τοῦ Θεοῦ, συνέχισαν τὴν λατρεία ἐκείνη 
ποὺ παρέλαβαν ἀπὸ τὸν παλαιὸ λαό, τοὺς Ἑβραίους. Ἔτσι 





1. Γεν. 1, 5, 8. 13 κλπ. 
2. Ψαλμ. 54, 18. 

ἔχομε ὄχι µόνο ἀκολουθίες στὶς ἴδιες ὧρες ποὺ εἶχαν ἐκεῖνοι. 
ἀλλὰ καὶ ἐσωτερικὲς ὁμοιότητες μεταξὺ τῆς νέας λατρείας 
καὶ τῆς παλαιᾶς. Κοινὸ μάλιστα ὑμνολογικὸ βιβλίο καὶ γιὰ 
τὸν παλαιὸ Ἱσραὴλ, καὶ γιὰ τὴν Ἔκκλησία ἦσαν οἱ ψαλμοὶ 
τοῦ Ψαλτηρίου τῆς Παλαιᾶς Διαθήκης, ποὺ πολλὲς φορές, 
συνεχίζοντας τὴν παλαιὰ παράδοσι, οἱ χριστιανοὶ τοὺς ἔψαλ- 
λαν στοὺς ἰδίους καιροὺς τῆς προσευχῆς στοὺς ὁποίους τοὺς 
χρησιμοποιοῦσαν καὶ οἱ Ἑβραῖοι. Ὅλα ὅμως τὰ παλαιὰ 
λειτουργικὰ στοιχεῖα πῆραν νέο νόημα μέσα στὴν Ἔκκλη- 
σία. Κέντρο τώρα ἦταν ὁ ἐν Τριάδι Θεὸς καὶ ἡ δοξολογία 
ἀπευθυνόταν πρὸς Αὐτὸν καὶ μάλιστα πρὸς τὸν μονογενῆ 
Υἱό, τὸν Κύριο καὶ Σωτῆρα τοῦ κόσμου. Νέα στοιχεῖα ἐκό- 
σµησαν τὶς ἀκολουθίες αὐτές. Εὐχὲς καὶ ὕμνοι καθαρῶς χρι- 
στιανικοί. Καὶ ἡ παλαιὰ λατρεία μεταμορφώθηκε σὲ νέα, 
«ἐν πνεύματι καὶ ἀληθείᾳ» κατὰ τὸ παράγγελμα τοῦ Χρι- 
στοῦ 1. 


Ἔτσι λοιπὸν γεννήθηκε μαζὶ μὲ τὶς ἄλλες ἀκολουθίες 
καὶ ἡ ἀκολουθία τοῦ ἑσπερινοῦ. ᾿Ετελεῖτο στοὺς ἐνοριακοὺς 
ναούς, ἀλλὰ καὶ στὰ μοναστήρια. ᾿κεῖ βρῆκε καὶ τὴν πλήρη 
της ἀνάπτυξι, γιατὶ οἱ μοναχοὶ διέθεσαν ὅλο τους τὸν χρόνο 
καὶ ὅλες τὶς πνευματικές των δυνατότητες γιὰ νὰ λαμπρύνουν 
τὴν λατρεία τοῦ Θεοῦ, ποὺ ἦταν τὸ κύριο, καμμία φορὰ καὶ 
τὸ μοναδικό τους ἔργο. Ἡ σημερινή µας ἀκολουθία τοῦ ἑσπε- 
ρινοῦ εἶναι ἡ ἀκολουθία τῶν μοναστηρίων καὶ μάλιστα τῆς 
μονῆς τοῦ ἁγίου Σάββα τῶν Ἱεροσολύμων, τὸ τυπικὸ τῆς 
ὁποίας σήμερα ἀκολουθεῖ ὅλος ὁ ὀρθόδοξος κόσμος. 


Τὸ θέμα τῆς ἀκολουθίας τοῦ ἑσπερινοῦ εἶναι ἀνάλογο 
μὲ τὴν ὥρα κατὰ τὴν ὁποία τελεῖται' δοξολογία πρὸς τὸν Θεὸ 
γιὰ τὴν παρέλευσι τῆς ἡμέρας, δέησι γιὰ τὴν ἑσπέρα καὶ τὴν 
νύκτα: γιατὶ ἀπ᾽ Αὐτὸν ἔχει ὁ ἄνθρωπος τὴν ὕπαρξι καὶ ἀπὸ 
Αὐτὸν περιμένει τὴν προστασία καὶ τὴν βοήθεια. Δική Του 





1. Ιω. 4, 23-24. 

εἶναι ἡ ἡμέρα καὶ ἡ νύκτα. «Σή ἐστιν ἡ ἡμέρα καὶ σή ἐστιν 
ἡ νύξ». Καὶ πρὸς Αὐτὸν ἀνεβαίνει ἡ προσευχὴ τοῦ ἀνθρώ- 
που - τοῦ κτίσματος - πρὸς τὸν δημιουργό, τὴν ὥρα ποὺ ὁ 
ἥλιος γνωρίζει τὴν δύσι του καὶ ἁπλώνει τὸ ἑσπερινὸ φῶς 
καὶ ποὺ θέτει σκότος καὶ γίνεται νύξ. 


Μὲ βάσι λοιπὸν τὰ θέματα αὐτὰ ἐκλέγονται τὰ στοιχεῖα 
ποὺ ἀπαρτίζουν τὴν ἀκολουθία τοῦ ἑσπερινοῦ. Καὶ μετὰ 
ἀπὸ τὴν συνήθη εὐλογία τῆς ἐνάρξεως καὶ τὴν τριπλῆ πρόσ- 
κλησι γιὰ προσκύνησι τοῦ Χριστοῦ («Δεῦτε προσκυνήσωμεν 
καὶ προσπέσωμεν τῷ βασιλεῖ ἡμῶν Θεῷ») ἀρχίζει ἡ ψαλμῷ- 
δία τοῦ περιφήμου 03ου ψαλμοῦ, τοῦ προοιμιακοῦ. Λέγεται 
«προοιμιακὸς» γιατὶ ἀποτελεῖ τὸ προοίμιον τοῦ ἑσπερινοῦ, 
ἀλλὰ καὶ ὅλης τῆς προσευχῆς τοῦ νυχθημέρου ποὺ ἀρχίζει 
μὲ τὸν ἑσπερινό. Καὶ περιγράφει τὴν δημιουργία τοῦ κόσμου, 
ποὺ δείχνει τὴν μεγαλωσύνη καὶ τὴν μεγαλοπρέπεια τοῦ θεί- 
οὐδημιουργοῦ. Τοῦ δημιουργοῦ, ποὺ φορεῖ τὸ φῶς σὰν ἵμά- 
τιο, ποὺ τέντωσε σὰν σκηνὴ τὸν οὐρανὸ καὶ περπατᾷ πάνω 
στὶς νεφέλες. Ποὺ ἐδημιούργησε τοὺς ἀγγέλους καὶ ἐθεμελίω- 
σε τὴν γῆ. Ποὺ ἔβαλε τὰ ὅρια στὴν θάλασσα καὶ ἔκτισε τὰ βου- 
νά. Ποὺ ἔκαμε νὰ ἀναβλύσουν οἱ πηγὲς καὶ οἱ ποταμοί. Ποὺ 
ποτίζει τὴν γῆ μὲ τὴν βροχή Του. Ποὺ εἶπε καὶ φυτρώνουν 
τὰ χόρτα καὶ τὰ δένδρα καὶ γέμισε τὴν γῆ μὲ πτηνὰ καὶ ζῶα. 
Καὶ ὅλα αὐτὰ γιὰ τὴν ἀπόλαυσι καὶ τὴν χαρὰ τοῦ ἀνθρώπου. 
Νὰ ὅμως ποὺ ὁ ἥλιος βασιλεύει καὶ ἄνθρωποι καὶ ζῶα ζητοῦν 
τὴν ἀνάπαυσί των. Καὶ πάλι ἀνατέλλει καὶ ξαναρχίζει ἣ κί- 
νησις τῆς ζωῆς. «Ὡς ἐμεγαλύνθη τὰ ἔργα σου, Κύριε, πάντα 
ἐν σοφίᾳ ἐποίησας’ ἐπληρώθη ἡ γῆ τῆς κτίσεώς σου!» Καὶ 
συνεχίζει ὃ ποιητὴς νὰ περιγράφῃ τὰ μεγάλα ἔργα τοῦ Θεοῦ. 
Τὴν θάλασσα καὶ τὰ ἐν αὐτῇ, τὴν γῆ καὶ τὴν ἄρρητο πρόνοια 
καὶ παντοδύναμο προστασία τοῦ Θεοῦ. Τὸν θαυμαστὸ αὐτὸν 
ψαλμὸ θέτει στὸ στόμα μας ἡ Ἐκκλησία τὴν ὥρα τῆς δύ- 
σεως τοῦ ἡλίου, γιατὶ σ᾽ αὐτὴν ἀναφέρονται οἱ χαρακτηρι- 





1. Ψαλμ. Τὰ, 16, 

στικές του φράσεις: «ὁ ἥλιος ἔγνω τὴν δύσιν αὐτοῦ: ἔθου σκό- 
τος καὶ ἐγένετο νύξ». Τὴν ὥρα, ποὺ ἀφοῦ στὸ φῶς τῆς ἡμέρας 
καὶ στὴν ἐπαφή του μὲ τὴν δημιουργία κατὰ τὴν διάρκεια 
τῆς ἡμέρας ὁ ἄνθρωπος γνώρισε τὰ θαυμάσια ἔργα τοῦ Θεοῦ, 
ἔρχεται τώρα στὴν ὥρα τῆς περισυλλογῆς, στὴν ὥρα τῆς κά- 
ταπαύσεως τῶν ἔργων του, ἔρχεται νὰ τὰ ἀναπολήσῃ, νὰ 
ἀναλογισθῇ τὶς εὐεργεσίες τοῦ Θεοῦ κατὰ τὴν ἡμέρα καὶ νὰ 
δοξολογήσῃ τὸ ὄνομα τοῦ Θεοῦ. 

Ὃ ψαλμὸς αὐτὸς ἐψάλλετο ἄλλοτε ὁλόκληρος ἢ ἀπηγ- 
γέλλετο µελφδικά. Σήμερα διαβάζεται ἀπὸ τὸν προεστῶτα 
τῆς ἐκκλησιαστικῆς συνάξεως. Μόνο στὶς μεγάλες ἑορτὲς 
κατὰ τὶς ὁλονύκτιες ἀκολουθίες μετὰ τὴν ἀνάγνωσι τῶν 
πρώτων στίχων ψάλλονται οἱ ὀκτὼ τελευταῖοι μὲ εἰδικὰ δοξο- 
λογικὰ ἐφύμνια σὲ ἦχο πλ. δ΄. Ἡ μελῳδία των εἶναι µεγαλο- 
πρεπής, ἀνάλογη πρὸς τὴν μεγαλοπρέπεια τοῦ ψαλμοῦ καὶ 
μουσικὰ ἐξαίρετη, ἀνάλογη πρὸς τὸ κάλλος τῆς θείας δηµιου- 
γίας. Λέγονται «ἀνοιξαντάρια», γιατὶ ἡ ψαλμῳδία ἀρχίζει 
ἀπὸ τὸν στίχο 28β, ποὺ ἔχει ἀρκτικὴ φράσι τὸ «᾿Ανοίξαντός 
σου τὴν χεῖρα». Τὴν ψαλμῳδία αὐτὴ θὰ ἀπολαύσωμε σήμερα. 


«᾿Ανοίξαντός σου τὴν χεῖρα, 

τὰ σύμπαντα πλησθήσονται χρηστότητος: 
ἀποστρέψαντος δέ σου τὸ πρόσωπον, ταραχθήσονται. 
Δόξα σοι, ὁ Θεός. ᾽Αλληλούϊα. 


᾿Αντανελεῖς τὸ πνεῦμα αὐτῶν καὶ ἐκλείψουσι 
καὶ εἰς τὸν χοῦν αὐτῶν ἐπιστρέψουσι. 
Δόξα σοι, ὃ Θεός. ᾿Αλληλούΐα. 


Ἐξαποστελεῖς τὸ πνεῦμά σου καὶ κτισθήσονται 
καὶ ἀνακαινιεῖς τὸ πρόσωπον τῆς γῆς. 

Δόξα σοι, Πάτερ’ δόξα σοι, Υἱέ: 

δόξα σοι, τὸ Πνεῦμα τὸ ἅγιον. 

Δόξα σοι, ὁ Θεός. ᾿Αλληλούϊα. 


Ἤτω ἡ δόξα Κυρίου εἰς τοὺς αἰῶνας: 
εὐφρανθήσεται Κύριος ἐπὶ τοῖς ἔργοις αὐτοῦ. 

Δόξα σοι, ἅγιε' 
δόξα σοι, Κύριε: 
δόξα σοι, βασιλεῦ οὐράνιε. 
Δόξα σοι, ὁ Θεός. ᾿Αλληλούϊα. 


Ὁ ἐπιβλέπων ἐπὶ τὴν γῆν καὶ ποιῶν αὐτὴν τρέμειν 
ὃ ἁπτόμενος τῶν ὀρέων καὶ καπνίζονται. 
Δόξα σοι, ἅγιε' 
δόξα σοι, Κύριε' 
δόξα σοι, βασιλεῦ οὐράνιε' 
δόξα σοι, τὸ Πνεῦμα τὸ ἅγιον. 
Δόξα σοι, ὁ Θεός. ᾿Αλληλούΐα. 


"Ασω τῷ Κυρίῳ ἐν τῇ ζωῇ μου, 
ψαλῶ τῷ Θεῷ μου ἕως ὑπάρχω. 

Δόξα σοι, τρισυπόστατε Θεότης, 
Πάτερ, Ὑἱὲ καὶ Πνεῦμα, 
σὲ προσκυνοῦμεν καὶ δοξάζομεν. 
Λόξα σοι, ὁ Θεός. ᾿Αλληλούϊα. 


Ἡδυνθείη αὐτῷ ἡ διαλογή µου, 

ἐγὼ δὲ εὐφρανθήσομαι ἐπὶ τῷ Κυρίῳ. 
Δόξα σοι, Πάτερ ἄναρχε' 

δόξα σοι, Υἱὲ συνάναρχε᾽ 

δόξα σοι, τὸ Πνεῦμα τὸ ἅγιον, 

τὸ ὁμοούσιον καὶ ὁμόθρονον: 

Τριὰς ἁγία, δόξα σοι. 

Δόξα σοι, ὁ Θεός. ᾿Αλληλούϊα. 


Ἐκλείποιεν ἁμαρτωλοὶ ἀπὸ τῆς γῆς 

καὶ ἄνομοι, ὥστε μὴ ὑπάρχειν αὐτούς. 
Δόξα σοι, Πάτερ: 

δόξα σοι, Υἱέ: 

δόξα σοι, τὸ Πνεῦμα τὸ ἅγιον: 

Τριὰς ἁγία, δόξα σοι. 

Δόξα σοι, ὁ Θεός. ᾿Αλληλούϊα. 


Εὐλόγει, ἡ ψυχή μου, τὸν Κύριον, 


153 


Ὁ ἥλιος ἔγνω τὴν δύσιν αὐτοῦ: 
ἔθου σκότος καὶ ἐγένετο νύξ. 
Δόξα σοι, βασιλεῦ ἐπουράνιε: 
δόξα σοι, παντοκράτορ, σὺν Υἱῷ καὶ Πνεύματι. 
Δόξα σοι, ὁ Θεός. ᾽Αλληλούϊα. 


Ὡς ἐμεγαλύνθη τὰ ἔργα σου, Κύριε, 
πάντα ἐν σοφίᾳ ἐποίησας. 

Δόξα σοι, Πάτερ ἀγέννητε: 
δόξα σοι, Υἱὲ γεννητέ’ 
δόξα σοι, τὸ Πνεῦμα τὸ ἅγιον, 
τὸ ἐκ τοῦ Πατρὸς ἐκπορευόμενον 
καὶ ἐν Υἱῷ ἀναπαυόμενον: 
Τριὰς ἁγία, δόξα σοι. 
Δόξα σοι, ὃ Θεός. ᾿Αλληλούϊα. 


(4 ᾿Ιουλίου 1970) 


21 
Ἑσπερινὸς (Β΄) 


Συνεχίζοµε μὲ τὴν ἀκολουθία τοῦ ἑσπερινοῦ, ποὺ ἀρχί- 
σαμε στὴν προηγουµένη µας ἐκπομπή. 

Μετὰ τὸν προοιμιακὸ ψαλμὸ παρεμβαίνει ὁ διάκονος 
καὶ θέτει στὸ στόμα τῶν πιστῶν τὶς δεήσεις, ποὺ θὰ ἀναφέ- 
ροῦν στὸν Θεὸ ἐπὶ τῇ εὐκαιρίᾳ τῆς λατρευτικῆς συνάξεως. 
Λέγονται «εἰρηνικὰ» γιατὶ ἀρχίζουν μὲ τὴν προτροπὴ «Ἐν 
εἰρήνῃ τοῦ Κυρίου δεηθῶμεν». ᾿Αναφέρονται δηλαδὴ στὴν 
ἐσωτερικὴ ἐκείνη κατάστασι τῆς ψυχικῆς εἰρήνης, ποὺ εἶναι 
ἡ προῦὐπόθεσις γιὰ νὰ εἰσακουσθοῦν οἱ δεήσεις µας ἀπὸ τὸν 
Θεό, ἀλλὰ καὶ ποὺ εἶναι ὁ καρπὸς τῆς κοινωνίας μας μὲ τὸ 
Πνεῦμα τὸ ἅγιον. Ἑπομένως «ἐν εἰρήνῃ» προσευχή, σημαίνει 
προσευχὴ «ἐν Πνεύματι ἁγίῳ» '. Καὶ τὰ αἰτήματα αὐτὰ κα- 
λύπτουν ὅλες τὶς πνευματικὲς καὶ βιοτικὲς σχέσεις τῶν πι- 
στῶν. Ὅλες τὶς ἀνάγκες καὶ ὅλες τὶς ἀγωνίες, ποὺ ἔχει ὁ 
ἄνθρωπος στὴν ἐπὶ γῆς ζωή του, πού, ποῦ ἀλλοῦ, παρὰ στὸν 
Πατέρα του, στὸν Θεὸ τοῦ ἑλέους καὶ τῶν οἰκτιρμῶν θὰ τὶς 
ἐμπιστευθῇ. Γι’ αὐτὸ λέγεται καὶ «μεγάλη συναπτή», γιατὶ 
ὅλα τὰ αἰτήματα συναπτά, ὅλα μαζί, τὸ ἕνα κοντὰ στὸ ἄλλο 
ἀναφέρονται στὸν Θεὸ καὶ ὅλοι μαζί, διάκονος, λαός, ἱερεύς, 
συνάπτονται σὲ μία ἑνότητα καὶ ἀπὸ κοινοῦ τὰ ἀπευθύνουν 
στὸν Θεό. Αἴτημα γιὰ τὴν εἰρῆνη τοῦ κόσμου, γιὰ τὴν ἑνό- 
τητα καὶ τὸν στηριγμὸ τῶν ᾿Εκκλησιῶν, γιὰ τὸν οἶκο τῆς 
προσευχῆς µας καὶ τοὺς εἰσερχομένους σ᾽ αὐτὸν μὲ φόβο 
Θεοῦ καὶ εὐλάβενα, γιὰ τοὺς ἀδελφούς μας τοὺς χριστιανούς, 
γιὰ τὸν ἀρχιεπίσκοπο καὶ τὸ ἱερατεῖο, γιὰ τὸν βασιλέα, τοὺς 





1. ᾿[ούδ. 20. 

κυβερνήτας τοῦ κράτους καὶ τὸν στρατό, γιὰ τὴν εὐκρασία 
τῶν ἀέρων, γιὰ τοὺς καρποὺς τῆς γῆς, γιὰ εἰρηνικοὺς καιρούς, 
γιὰ τοὺς πλέοντας, τοὺς ὁδοιποροῦντας, τοὺς ἀσθενεῖς, τοὺς 
ἐργαζομένους, τοὺς αἰχμαλώτους καὶ γιὰ νὰ λυτρωθοῦμε ἀπὸ 
κάθε θλῖψι, ὀργή, κίνδυνο καὶ ἀνάγκη. Καὶ ὁ λαὸς προσευχό- 
μενος ἁπαντᾷ μὲ τὴν σύντομο καὶ περιεκτικἡ δέησι, τὸ «Κύ- 
ριε, ἐλέησον». Καὶ ὁ ἱερεὺς ἔρχεται μὲ τὴν κατάλληλο εὐχὴ 
νὰ ἀνακεφαλαιώσῃ τὶς αἰτήσεις αὐτὲς καὶ νὰ τὶς ἀναφέρῃ 
στὸν οἰκτίρμονα καὶ ἐλεήμονα Θεό, ποὺ εἶναι μέγας καὶ ἰσχυ- 
ρὸς καὶ μπορεῖ νὰ ἐκπληρώσῃ ὅλα τὰ αἰτήματα καὶ τὶς ἀνάγ- 
κες τῶν παιδιῶν Του καὶ ἔχει πλούσιο τὸ ἔλεος καὶ τὴν εὐ- 
σπλαγχνία γιὰ νὰ συγκαταβῇ στὶς ἀσθένειές μας. Καὶ κατα- 
κλείει μὲ τὴν ἐκφώνησι, ὅτι σ᾽ αὐτὸν τὸν τριαδικὸ Θεὸ ἀνή- 
κει ἡ δόξα καὶ ἡ τιμὴ καὶ ἣ προσκύνησις στοὺς αἰῶνας. 


Καὶ ἔτσι ἀρχίζει τὸ δεύτερο μέρος τοῦ ἑσπερινοῦ, ἡ 
ψαλμῳδία τῶν ἐπιλυχνίων ψαλμῶν, ἢ τῶν ψαλμῶν τοῦ λυχνι- 
κοῦ. Εἶναι τέσσαρες ψαλμοὶ τοῦ Ψαλτηρίου, ποὺ ἀναφέρον- 
ται κατὰ τὸ πλεῖστον σὲ θέματα κατάλληλα γιὰ τὴν ὥρα αὐτὴ 
τῆς ἡμέρας, γιὰ τὸ ἑσπέρας. Ὃ πρῶτος, ὁ Ι4θὸς «Κύριε, 
ἐκέκραξα πρὸς σέ, εἰσάκουσόν μου...», ἐψάλλετο καὶ κατὰ 
τὴν ἑσπερινὴ ἀκολουθία τοῦ ἰουδαϊκοῦ ναοῦ. Εἶναι καθαρὰ 
ἑσπερινὸς ψαλμός: ὁμιλεῖ γιὰ τὴν ἑσπερινὴ θυσία, τὸ θυµία- 
μα, καὶ παρακαλεῖ καὶ ἡ προσευχὴ τοῦ πιστοῦ νὰ κατευθυν- 
θῇ στὸν θρόνο τοῦ Θεοῦ, ὅπως ἀνέβαινε τὸ θυμίαμα στὴν 
ἑσπερινὴ ὥρα τῆς προσευχῆς. Οἱ δύο πρῶτοι στίχοι τοῦ μὲ 
τὸ ἀρχαῖο ἐφύμνιο «Εἰσάκουσόν μου, Κύριε» ψάλλονται 
μελῳδικά, πανηγυρικὰ ἢ κατανυκτικἀ, ἀνάλογα μὲ τὸ θέμα 
τῆς ἡμέρας, στὸν ἦχο τῆς ἑβδομάδος ἢ στὸν ἦχο ποὺ εἶναι 
συντεταγμένα τὰ τροπάρια τῆς ἑορτῆς. Θὰ τοὺς ἀκούσωμε 
στὸν ἦχο τῆς αὐριανῆς Κυριακῆς, στὸν γ΄ ἦχο: 


«Κύριε ἐκέκραξα πρὸς σέ, εἰσάκουσόν μου. 
Εἰσάκουσόν μου, Κύριε. 
Κύριε ἐκέκραξα πρὸς σέ, εἰσάκουσόν μου. 

πρόσχες τῇ φωνῇ τῆς δεἠσεώς μου, 
ἐν τῷ κεκραγέναι µε πρὸς σέ. 
Εἰσάκουσόν μου, Κύριε. 


Κατευθυνθήτω ἡ προσευχή μου, 

ὡς θυμίαμα ἐνώπιόν σου’ 

ἔπαρσις τῶν χειρῶν μου θυσία ἑσπερινή. 
Εἰσάκουσόν µου Κύριε». 


Ἡ ἐπανάληψις αὐτὴ τοῦ ἐφυμνίου «Εἰσάκουσόν μου, 
Κύριε» ἐγίνετο παλαιότερα σὲ κάθε στίχο καὶ ἀπὸ τοὺς ὑπο- 
λοίπους τοῦ ψαλμοῦ καὶ ἔδιδε ἰδιαίτερο κατανυκτικὸ χρῶμα 
στὴν ψαλμῳδία του. 


Μετὰ ἀπὸ τὸν 140ὁ ἀκολουθεῖ ἡ ψαλμῳδία τοῦ 141ου 
ψαλμοῦ, «Φωνῇ µου πρὸς Κύριον ἐκέκραξα, φωνῇ µου πρὸς 
Κύριον ἐδεήθην...». Εἶναι ψαλμὸς γεμᾶτος συντριβὴ καὶ κα- 
τάνυξι, δέησι πρὸς τὸν Θεὸ ποὺ γνωρίζει τοὺς δρόμους καὶ 
τὶς ἁμαρτίες τῶν ἀνθρώπων, ποὺ εἶναι ἡ ἐλπὶς τῶν ζώντων 
καὶ ἡ καταφυγὴ τῶν τεταπεινωμένων καὶ τῶν καταδιωκομέ- 
νῶν. Σ᾽ αὐτὸν πάλι συνάπτεται ὃ [29ος ψαλμὸς «Ἔκ βαθέων 
ἐκέκραξά σοι, Κύριε’ Κύριε, εἰσάκουσον τῆς φωνῆς μου...» 
καὶ αὐτὸς κατανυκτικὸς καὶ γεμᾶτος ἐλπίδα στὸ ἔλεος τοῦ 
Θεοῦ’ στὸν Θεὸ ποὺ ἐλπίζει ἀπὸ τὰ βαθειὰ ξημερώματα μέχρι 
τὴν νύκτα ὃ λαὸς τοῦ Θεοῦ, ὁ παλαιὸς καὶ ὁ νέος Ἰσραὴλ. 
καὶ κάθε θλιβομένη χριστιανικὴ ψυχή. Κι’ αὐτὸν ἀκολουθεῖ 
ὁ Ιἰ6ος ψαλμὸς «Αἰνεῖτε τὸν Κύριον πάντα τὰ ἔθνη .. .», ποὺ 
στοὺς δύο του στίχους καλεῖ ὅλα τὰ ἔθνη καὶ ὅλους τοὺς λα- 
οὓς τῆς γῆς νὰ δοξάσουν τὸ ὄνομα τοῦ Κυρίου, ποὺ δείχνει 
τὸ ἔλεος καὶ τὴν ἀλήθειά Του στὸν κόσμο. 


Οἱ στίχοι τῶν ψαλμῶν αὐτῶν τῆς Παλαιᾶς Διαθήκης 
δὲν ψάλλονται μόνοι τῶν: ἀπὸ τὸν καθένα ἀπὸ τοὺς τελευ- 
ταίους ἐξαρτᾶται καὶ ἀπὸ ἕνα τροπάριο. Ἔτσι τὴν ψαλμῷ- 
δία των συνοδεύει σειρὰ ἀπὸ δέκα ἢ ὀκτὼ ἢ ἓξ τροπάρια, ποὺ 
ἐπειδὴ συνάπτονται στοὺς στίχους τῶν ψαλμῶν λέγονται 

«στιχηρά». Αὐτὰ ἀλλάσσουν κάθε ἡμέρα ἀνάλογα μὲ τὸ θέµα 
τῆς ἑορτῆς ἢ τοῦ ἁγίου ποὺ τελοῦμε τὴν μνήμη του κάθε φορά. 
Ἔτσι δημιουργήθηκαν σειρὲς τροπαρίων γιὰ τοὺς ψαλμοὺς 
αὐτοὺς τοῦ ἑσπερινοῦ, τὰ στιχηρὰ ἑσπέρια. Εἶναι ἔργα χρι- 
στιανῶν ποιητῶν, ποὺ ἔθεσαν τὸ ποιητικό των τάλαντο στὴν 
ὑπηρεσία τοῦ Χριστοῦ καὶ τῆς Ἐκκλησίας. Πολλὰ ἀπ᾽ αὐτὰ 
εἶναι πραγματικὰ ἀριστουργήματα συνθέσεως καὶ μελῳδίας. 
Τὰ στιχηρὰ τοῦ ἑσπερινοῦ τοῦ Σαββάτου ἔχουν τὸ θέμα τῆς 
Κυριακῆς, τὴν ἀνάστασι τοῦ Κυρίου, εἶναι «ἀναστάσιμα». 
Εἶναι συντεθειµένα κατὰ τοὺς ὀκτὼ ἤχους τῆς βυζαντι- 
νῆς μουσικῆς καὶ σύμφωνα μὲ τὸ ρυθμὸ τῆς διαδοχῆς τῶν 
ἤχων ἐπανέρχονται κάθε ὀκτὼ Κυριακές. Στὴν ἀκολουθία 
τῶν Κυριακῶν στὴν ᾿Ὀκτώηχο ὑπάρχουν ἑπτὰ τροπάρια ἆνα- 
στάσιμα. Τὰ τρία πρῶτα εἶναι ἔργο τοῦ Πατρὸς τῆς Ἔκκλησί- 
ας, δογματικοῦ καὶ ὑμνογράφου Ἰωάννου τοῦ Δαμασκηνοῦ. 
Τὰ ὑπόλοιπα τέσσαρα φέρουν τὴν ἐπιγραφὴ «στιχηρὰ ἀνα- 
τολικά», πιθανὸν ἀπὸ τὸ ὄνομα τοῦ ποιητοῦ τῶν, τοῦ ᾿Ανατο- 
λίου. Ὅλη ἡ σειρὰ κατακλείεται μὲ θεοτοκίο, δηλαδὴ τρο- 
πάριο ποὺ ἐγκωμιάζει τὴν Θεοτόκο καὶ ποὺ ψάλλεται στὸν 
στίχο «Δόξα Πατρὶ καὶ Υἱῷ καὶ ἁγίῳ Πνεύματι καὶ νῦν καὶ 
ἀεὶ καὶ εἰς τοὺς αἰῶνας τῶν αἰώνων: ἀμήν», τὴν μικρὰ δηλαδὴ 
δοξολογία ποὺ ἐπισφραγίζει τὴν ψαλμῳδία τῶν ψαλμῶν τοῦ 
λυχνικοῦ. 


᾿Απὸ τὴν ἀναστάσιμο ἀκολουθία τοῦ γ΄ ἤχου θὰ ψαλοῦν 
τὰ δύο πρῶτα ἀναστάσιμα στιχηρὰ τοῦ Δαμασκηνοῦ, τὰ δύο 
τελευταῖα ἀπὸ τὴν σειρὰ τῶν ἀνατολικῶν καὶ τὸ θεοτοκίο. 
Ὅλα τὰ στιχηρὰ αὐτὰ ὑμνολογοῦν τὴν δόξα τοῦ ἀναστάντος 
Χριστοῦ, τὴν δύναμι τοῦ σταυροῦ του, τὴν νίκη κατὰ τοῦ θανά- 
του καὶ τοῦ ΄Αδου, τὴν λύτρωσι καὶ τὴν ἀνάστασι τῶν ἀν- 
θρώπων. Στὸ θεοτοκίο ἀνυμνολογεῖται ὁ θαυμαστὸς θεαν- 
δρικὸς τόκος τῆς Παρθένου: εἶναι δὲ μία περίληψις τῆς σχε- 
τικῆς γιὰ τὴν ἀειπάρθενο Θεοτόκο διδασκαλίας τῆς Ἔκκλη- 
σίας μας. 

«Πεφώτισται τὰ σύμπαντα 

τῇ ἀναστάσει σου, Κύριε, 

καὶ ὁ Παράδεισος πάλιν ἠνέῳκται: 
πᾶσα δὲ ἡ κτίσις ἀνευφημοῦσά σε 
ὕμνον σοι καθ’ ἑκάστην προσφέρει». 


«Δοξάζω τοῦ Πατρὸς 

καὶ τοῦ Υἱοῦ τὴν δύναμιν 

καὶ Πνεύματος ἁγίου 

ὑμνῶ τὴν ἐξουσίαν, 

ἀδιαίρετον, ἄκτιστον Θεότητα, 
Τριάδα ὁμοούσιον, 

τὴν βασιλεύουσαν εἰς αἰῶνα αἰῶνος». 


«Τοῖς ἐν “Αδῃ καταβὰς 

Χριστὸς εὐηγγελίσατο: 
Θαρσεῖτε, λέγων, νῦν νενίκηκα’ 
ἐγὼ εἰμὶ ἡ ἀνάστασις, 

ἐγὼ ὑμᾶς ἀνάξω, 

λύσας θανάτου τὰς πύλας». 


«Οἱ ἀναξίως ἑστῶτες 

ἐν τῷ ἀχράντῳ σου οἴκῳ 

ἑσπερινὸν ὕμνον ἀναμέλπομεν, 

ἐκ βαθέων κραυγάζοντες: 

Χριστὲ ὁ Θεός, 

ὃ φωτίσας τὸν κόσμον 

τῇ τριημέρῳ ἀναστάσει σου, 

ἐξελοῦ τὸν λαόν σου 

ἐκ χειρὸς τῶν ἐχθρῶν σου, φιλάνθρωπε». 


«Πῶς μὴ θαυμάσωμεν 

τὸν θεανδρικόν σου τόκον, πανσεβάσμιε; 
πεῖραν γὰρ ἀνδρὸς μὴ δεξαμένη, πανάμωμε 
ἔτεκες ἀπάτορα Ὑἱὸν ἐν σαρκὶ 

τὸν πρὸ αἰώνων 

ἐκ Πατρὸς γεννηθέντα ἀμήτορα, 

μηδαμῶς ὑπομείναντα τροπὴν 

ἢ φυρμὸν ἢ διαίρεσιν, 

ἀλλ᾽ ἑκατέρας οὐσίας τὴν ἰδιότητα 
σῴαν φυλάξαντα. 

Διό, μητροπάρθενε δέσποινα, 
αὐτὸν ἱκέτευε σωθῆναι 

τὰς ψυχὰς τῶν ὀρθοδόξως 
Θεοτόκον ὁμολογούντων σε». 


11 Ιουλίου 1970) 


22 
Ἑσπερινὸς ([’) 


Στὶς δύο προηγούμενες ἐκπομπὲς μιλήσαμε γιὰ τὴν ἀκο- 
λουθία τοῦ ἑσπερινοῦ καὶ φθάσαµε ὡς τὴν ψαλμῳδία τοῦ θεο- 
τοκίου τροπαρίου στὸ τέλος τῶν στιχηρῶν τροπαρίων τῶν 
ἐπιλυχνίων ψαλμῶν. 

Στὸ σημεῖο αὐτὸ γίνεται ἡ εἴσοδος τοῦ ἑσπερινοῦ, ἡ 
λιτανευτικὴ δηλαδὴ μὲ λαμπάδες καὶ θυμιάματα ἐπίσημος 
εἴσοδος τοῦ ἱερατείου στὸ ἅγιο βῆμα. Στὴν παλαιὰ ἐποχὴ 
ἦταν πραγματικὴ εἴσοδος, γιὰ πρώτη φορά, τῶν ἱερέων στὸ 
θυσιαστήριο γιὰ τὴν προσφορὰ τοῦ θυμιάματος καὶ τὸ ἄναμμα 
καὶ τὴν εὐλογία τῶν ἑσπερινῶν φώτων. Θυμίαμα προσεφέ- 
ρετο καὶ στὸν ἰουδαϊκὸ ναὸ κατὰ τὴν ὥρα τῆς ἑσπερινῆς 
προσευχῆς. ᾿Απὸ ἐκεῖ προῆλθε καὶ συνεχίσθηκε ἀπὸ τὴν 
χριστιανικὴ Ἔκκλησία τὸ ἔθος τῆς προσφορᾶς τοῦ θυμιά- 
ματος. Τὸ δὲ ἄναμμα τῶν ἑσπερινῶν φώτων εἶχε πάρει στὴν 
χριστιανικὴ Ἐκκλησία ἕνα νέο χριστιανικὸ νόημα. Ὁ Χρι- 
στὸς εἶναι τὸ φῶς ποὺ ἔλαμψε στοὺς ἐσχάτους καιροὺς μέσα 
στὰ σκότη τῆς εἰδωλολατρείας καὶ χάρισε τὸ φωτισμὸ στὴν 
ἐν σκότει καὶ σκιᾷ καθημένη ἀνθρωπότητα". Αὐτὸς εἶναι 
τὸ φῶς τοῦ κόσμου: ὁ ἀκολουθῶν τὸν Χριστὸ δὲν θὰ περι- 
πατήσῃ στὰ σκότη ἀλλὰ θὰ ἔχῃ τὸ φῶς τῆς ζωῆς. Τὸ διεκή- 
ρυξε ὁ ἴδιος”. ᾿Ακριβῶς δὲ ἀπὸ αὐτοὺς τοὺς λόγους τοῦ Κυ- 
ρίου ἐνεπνεύσθη καὶ ὁ ποιητὴς τοῦ ἀρχαίου ὕμνου ποὺ ψάλ- 
λεται κατὰ τὴν ὥρα αὐτή, τοῦ τόσο γνωστοῦ «Φῶς ἱλαρόν». 
Ἤδη ὁ μέγας Βασίλειος γνώριζε αὐτὸν τὸν ὕμνο καὶ τὸν 





1. Ἠσ. 9,2 Λουκ. 1, 19, 
2, Ἴω. 8, 12. 

ΕΙ 





᾿Ιησοῦ Χριστέ...». 


ός,.. 


νάτου Πατρό. 


ἆθα 


δόξης 
Λεπτομέρεια ἐκ τῆς Μεταμορφώσεως, ψηφιδωτοῦ τῶν ᾿Αγίων 


Ζ 


. 


ἱλαρὸν ἁγίας 


6. «Φῶς 


ΙΔ’ αἰῶνος. 


Αποστόλων Θεσσαλονίκης, 


11 

ὠνόμαζε «ἀρχαία φωνή». ᾿Αρχαία καὶ γιὰ τὴν ἐποχή του, 
τὸν Δ’ αἰῶνα. Τὸν ἔψαλλαν καὶ τότε οἱ χριστιανοὶ τὴν ὥρα 
ποὺ ὑπεδέχοντο τὸ ἑσπερινὸ φῶς. Οἱ πιστοὶ ποὺ ἦσαν συν- 
ἠθροισμένοι «περὶ τὴν ἡλίου δύσιν», ἀνήγοντο στὸ ἱλαρὸ 
φῶς τῆς ἁγίας δόξης τοῦ ἀθανάτου, οὐρανίου καὶ μακαρίου 
Θεοῦ Πατρός, τὸν Ἰησοῦ Χριστό, καὶ ὑμνοῦσαν τὸ τρισήλιο 
φῶς τῆς τριαδικῆς Θεότητος, τὸν Πατέρα, τὸν Υἱὸ καὶ τὸ ἅγιο 
Πνεῦμα. Ὑμνοῦσαν τὸν ζωοδότη Χριστό, τὸν Υἱὸ τοῦ Θεοῦ, 
τὸ «φῶς τὸ ἐκ φωτός», ποὺ εἶναι ἄξιος νὰ δοξολογῆται ἀπὸ 
τὸν κόσμο πάντοτε, σὲ κάθε στιγμὴ καὶ ὥρα, μὲ φωνὲς χαρᾶς 
καὶ εὐφροσύνης. 
Τὸν θαυμάσιο αὐτὸν ὕμνο θὰ ἀκούσωμε καὶ τώρα: 


«Φῶς ἱλαρὸν ἁγίας δόξης 

ἀθανάτου Πατρός, 

οὐρανίου, ἁγίου, μάκαρος, 

Ἰησοῦ Χριστέ: 

ἐλθόντες ἐπὶ τὴν ἡλίου δύσιν, 
ἰδόντες φῶς ἑσπερινόν, 

ὑμνοῦμεν Πατέρα, Ὑἱὸν καὶ ἅγιον Πνεῦμα, Θεόν. 
᾿Αξιόν σε ἐν πᾶσι καιροῖς ὑμνεῖσθαι 
φωναῖς αἰσίαις, 

Υἱὲ Θεοῦ, ζωὴν ὁ διδούς, 

δι᾽ ὃ ὁ κόσμος σὲ δοξάζει». 


Τὴν εἴσοδο τῶν ἱερέων στὸ ἅγιο βῆμα ἀκολουθεῖ ἡ 
ψαλμῳδία τοῦ «προκειμένου». Προκείμενο εἶναι στίχος 
ψαλμοῦ, ποὺ κατὰ τὸν ἀρχαῖο τρόπο τῆς ψαλμῳδίας τῶν 
ψαλμῶν ἐψάλλετο πρὸ τοῦ ψαλμοῦ - ἔκειτο πρὸ τοῦ ψαλ- 
μοῦ - καὶ ἐπανελαμβάνετο μετὰ ἀπὸ κάθε στίχο του. Κατ᾽ 
ἄλλη ἑρμηνεία προκείµενο ὠνομάζετο ὁλόκληρος ὃ ψαλμός, 
γιατὶ ἐψάλλετο - ἔκειτο πρὸ - τῶν ἀναγνωσμάτων. Ὅποια- 
δήποτε ὅμως καὶ ἂν εἶναι ἡ προέλευσις τοῦ ὀνόματός των, 
σιὸ σημεῖο αὐτὸ τῆς ἀκολουθίας τοῦ ἑσπερινοῦ ἑψάλλοντο 





1, Περὶ ἁγίου Πνεύματος 29. 

τὰ προκείµενα, οἱ ψαλμοὶ αὐτοί, σήµερα δὲ µόνο ὁ καίριος 
στίχος. τὸ ἀρχικὸ προκείµενο. Κάθε ἡμέρα τῆς ἑβδομάδος 
ἔχει τὸ ἰδικό της προκείµενο διαλεγμένο, προφανῶς, γιατὶ 
οἱ συντάκται τῶν ἀκολουθιῶν µας διέκριναν κάποια σχέσι 
τοῦ ψαλμοῦ ἢ τοῦ στίχου τοῦ προκειμένου πρὸς τὸ θέμα τῆς 
ἡμέρας. Γιατὶ κάθε ἡμέρα ἔχει τὸ ἰδιαίτερο ἑορτολογικό της 
θέμα, ἀνεξάρτητα ἀπὸ τὸ λ.ειτουργικὸ ἔτος καὶ τὰ εἰδικὰ θέ- 
ματα τῶν ἐπὶ μέρους ἑορτῶν του. Κάθε ἑβδομαδιαῖος κύκλος 
εἶναι καὶ μία περίληψις τοῦ ὅλου ἔτους, ἕνα μικρὸ ἑορτολό- 
γιο, μία μικρογραφία τοῦ ἐτησίου ἑορταστικοῦ κύκλου. 
Ἡ Κυριακὴ εἶναι ἡ ἡμέρα τοῦ Κυρίου, τῆς ἀναστάσεως, τὸ 
ἑβδομαδιαῖο Πάσχα. Ἡ Δευτέρα εἶναι ἀφιερωμένη στοὺς 
ἀρχαγγέλους καὶ ἀγγέλους, στὸν κόσμο τῶν οὐρανῶν. Ἡ 
Τρίτη στὸν Πρόδρομο καὶ Βαπτιστὴ τοῦ Χριστοῦ, τὸν πρῶτο 
μετὰ τὴν Θεοτόκο ἅγιο καί, κατὰ τὴν μαρτυρία τοῦ Κυρίου, 
τὸν μεγαλύτερο ἄνθρωπο ποὺ γεννήθηκε ποτὲ ἀπὸ γυναῖκα |. 
Ἡ Τετάρτη στὴν Θεοτόκο καὶ στὸ πάθος τοῦ Κυρίου, γιατὶ 
θεωρεῖται ὡς ἡμέρα τῆς προδοσίας τοῦ Ἰούδα καὶ τῆς ἐπι- 
βουλῆς κατὰ τοῦ Χριστοῦ τῶν Ἰουδαίων: εἶναι ἡμέρα νηστεί- 
ας. Ἡ Πέμπτη εἶναι ἀφιερωμένη στοὺς ἀποστόλους καὶ 
μαθητὰς τοῦ Χριστοῦ, στοὺς ὁποίους μεταγενεστέρως προσ- 
ετέθη καὶ ὁ ἰδιαιτέρως ἀπὸ τὸ λαὸ τιμώμενος ἅγιος, ὁ Νι- 
κόλαος. Ἡ Παρασκευὴ εἶναι ἡ ἡμέρα τοῦ σταυρικοῦ πάθους 
τοῦ Χριστοῦ, ἡμέρα νηστείας. Καὶ τὸ Σάββατο καθιερώθη 
στοὺς ἁγίους μάρτυρας καὶ τοὺς κεκοιµηµένους πιστούς. 
Εἶναι ἡ ἡμέρα τῶν μνημοσύνων τῶν. Τὰ θέµατα αὐτὰ ἐπηρεά- 
ζουν τὴν ὑμνογραφία τῆς ἡμέρας, ὅσες φορὲς δὲν ξορτάζεται 
καμμία μεγάλη ἑορτή, ἢ δὲν συμπίπτει ἡ μνήμη μεγάλου 
ἁγίου. Εἰδικὰ δὲ τὰ προκείμενα προσαρμόζονται πρὸς τὰ 
θέµατα αὐτὰ καὶ μὲ τὴν ἐναλλαγή τῶν μᾶς ὑπενθυμίζουν κάθε 
φορὰ τὸ εἰδικὸ νόημα τοῦ μικροῦ ἑβδομαδιαίου ἑορτολογι- 
κοῦ κύκλου. Ἔτσι παραδείγματος χάριν τὸ προκείμενο τοῦ 
ἑσπερινοῦ τοῦ Σαββάτου, ἀναφέρεται στὸ θέµα τῆς Κυριακῆς, 





Ι. Ματθ. 11, 11, Λουκ. 7, 28. 

τὴν ἀνάστασι τοῦ Χριστοῦ. Εἶναι ὁ Ίος στίχος τοῦ 92ου ψαλ- 
μοῦ «Ὁ Κύριος ἐβασίλευσεν εὐπρέπειαν ἐνεδύσατο» καὶ ψάλ.- 
λεται σὲ ἦχο πλ. β΄. Κατὰ τὸν ἑρμηνευτὴ τῶν ἱερῶν µας ἆκο- 
λουθιῶν Συμεὼν τὸν Θεσσαλονίκης, τὸ προκείμενο αὐτὸ 
ὁμιλεῖ γιὰ τὴν ἀνάστασι’ γιατὶ ὁ Χριστὸς νίκησε τὸ θάνατο 
καὶ ἐβασίλευσε καὶ ντύθηκε «εὐπρέπειαν», τὴν ἀφθαρσία 
τῆς φύσεώς μας, καὶ ἐστερέωσε τὴν οἰκουμένην ποὺ πί- 
στευσε στὴν ἀνάστασί Του!, Αὐτὸ τὸ προκείµενο θὰ ἀκού- 
σῶμε τώρα νὰ ἐπαναλαμβάνεται μὲ τοὺς ἀναστασίμους στί- 
χους του: 


«Ὁ Κύριος ἐβασίλευσεν, εὐπρέπειαν ἐνεδύσατο. 
Ἔνεδύσατο ὁ Κύριος δύναμιν καὶ περιεζώσατο. 
Καὶ γὰρ ἐστερέωσε τὴν οἰκουμένην, 

ἥτις οὐ σαλευθήσεται». 


Ἔκτὸς ἀπὸ τὰ προκείμενα αὐτὰ τῶν καθημερινῶν ὑπάρ- 
χουν καὶ τὰ μεγάλα προκείμενα ποὺ ψάλλονται κατὰ τοὺς 
ἑσπερινοὺς τῶν μεγάλων δεσποτικῶν ἑορτῶν, τὸ «Τίς Θεὸς 
μέγας...» ἀπὸ τὸν 86ο ψαλμὸ καὶ τὸ «Ὁ Θεὸς ἡμῶν ἐν τῷ οὐ- 
ρανῷ καὶ ἐν τῇ γῇ πάντα ὅσα ἠθέλησεν ἐποίησεν» ἀπὸ τὸν 
1130 ψαλμό. Προκείμενα πανηγυρικά, ποὺ ψάλλονται σὰν 
θριαμβευτικὰ θούρια στὸν βαρὺ ἦχο. 


«Τίς Θεὸς μέγας ὡς ὁ Θεὸς ἡμῶν; 

σὺ εἶ ὁ Θεὸς ὁ ποιῶν θαυμάσια μόνος. 
Ἐγνώρισας ἐν τοῖς λαοῖς τὴν δύναμίν σου. 
Καὶ εἶπα: Νῦν ἠρξάμην, 


[- 


αὕτη ἡ ἀλλοίωσις τῆς δεξιᾶς τοῦ Ὑψίστου». 
«Ὁ Θεὸς ἡμῶν ἐν τῷ οὐρανῷ καὶ ἐν τῇ γ 
πάντα ὅσα ἠθέλησεν ἐποίησεν. 

Ἐν ἐξόδῳ Ἰσραὴλ. ἐξ Αἰγύπτου, 

οἴκου Ἰακὼβ ἐκ λαοῦ βαρβάρου. 

Ἡ θάλασσα εἶδε καὶ ἔφυγεν, : 

ὁ Ἰορδάνης ἐστράφη εἰς τὰ ὀπίσω». 





1, Διάλογος..., κεφ. 337. 

Ἐκτὸς ἀπὸ τὰ πανηγυρικἁὰ αὐτὰ προκείμενα ἔχομε καὶ 
τὰ μεγάλα προκείμενα τῶν κατανυκτικῶν ἑσπερινῶν τῶν 
Κυριακῶν τῆς Μεγάλης Τεσσαρακοστῆς. Εἶναι δύο καὶ ψάλ- 
λονται στὸν πλ. δ’ ἦχο ἐναλλὰξ κατὰ τὶς Κυριακὲς αὐτές. 
Μᾶς μεταφέρουν σὲ ἄλλη ἀτμόσφαιρα. Στὴν πένθιµη καὶ γε- 
μάτη κατάνυξι καὶ συντριβὴ περίοδο τῶν Νηστειῶν, 


«Μὴ ἀποστρέψῃς τὸ πρόσωπόν σου ἀπὸ τοῦ παιδός 


σου, 
ὅτι θλίβομαι' 


ταχὺ ἐπάκουσόν μου, 
πρόσχες τῇ ψυχῇ µου καὶ λύτρωσαι αὐτήν» |, 
«Ἔδωκας κληρονομίαν 


τοῖς φοβουμένοις τὸ ὄνομά σου, Κύριε), 
(18 ᾿Ιουλίου 1970) 





1. Ψαλμ. 68, 18 - 19. 
2. Ψαλμ. 60, 6β. 


25 
Ἑσπερινὸς (Δ΄) 


Στὶς τρεῖς προηγούμενες ἐκπομπὲς εἴδαμε τὴν ἀκολου- 
θία τοῦ ἑσπερινοῦ καὶ φθάσαμε μέχρι τὴν ψαλμῳδία τῶν προ- 
κειμένων. Στὴν ἐκπομπὴ αὐτὴ θὰ μιλήσωμε γιὰ τὸ τελευταῖο 
μέρος τῆς ἀκολουθίας τοῦ ἑσπερινοῦ, δηλαδὴ τὶς δεήσεις, 
τὰ ἀπόστιχα καὶ τὰ ἀπολυτίκια. 

Οἱ δεήσεις τοῦ ἑσπερινοῦ περιλαμβάνουν τὴν μεγάλη 
ἐκτενῆ δέησι, τὸ «Καταξίωσον» καὶ τὶς αἰτήσεις, ποὺ κατα- 
κλείονται μὲ τὴν εὐχὴ τῆς κεφαλοκλισίας. Κατὰ τὴν μεγάλη 
ἐκτενῆ δέησι - ἐκτενὴς λέγεται γιατὶ εἶναι πράγματι ἐκτε- 
νῆς, δηλαδὴ ἐκτεταμένη, ἢ γιατὶ τὰ αἰτήματά της ἀναφέρον- 
ται πρὸς τὸν Θεὸ ἐκτενῶς, δηλαδὴ μὲ ἐπίτασι, μὲ ἐπιμονὴ - 
τίθενται καὶ πάλιν στὸ στόμα τοῦ λαοῦ αἰτήματα ἀνάλογα 
μὲ ἐκεῖνα ποὺ εἴδαμε στὰ εἰρηνικά, ἀλλ᾽ ἐδῶ οἱ αἰτήσεις εἶναι 
πιὸ εἰδικές, πιὸ συγκεκριμένες. Καὶ πάλι δεόμεθα γιὰ τοὺς 
χριστιανούς, γιὰ τὸν ἀρχιεπίσκοπο, γιὰ τὸ ἱερατεῖο, γιὰ τὶς 
μοναχικὲς ἀδελφότητες, γιὰ τὴν ὑγεία καὶ σωτηρία τῶν ζών- 
τῶν πιστῶν, γιὰ τὴν ἀνάπαυσι τῶν κεκοιμημένων, γιὰ τοὺς 
δωρητὰς καὶ τὸ προσωπικὸ τοῦ ναοῦ. Καὶ πάλι ὁ λαὸς προσ- 
ευχόμενος ἀπαντᾷ στὴν διακονικὴ εὐχὴ μὲ τὸ τριπλὸ «Κύ- 
ριε, ἐλέησον». Τὸ «Καταξίωσον» εἶναι μία ἐκλογὴ στίχων 
ἀπὸ τοὺς ψαλμοὺς τῆς Παλαιᾶς Διαθήκης, ποὺ ἀρχίζουν μὲ 
τὴν δέησι γιὰ τὴν ἀναμάρτητο διέλευσι τῆς ἑσπέρας, καὶ 
ἀπαγγέλλεται, ὅπως καὶ ὃ προοιμιακός, ἁπὸ τὸ προεστῶτα, 
ἐνῷ παλαιότερα, ὅπως καὶ ἐκεῖνος, ἐψάλλετο ἀπὸ ὅλο τὸ 
ἐκκλησίασμα. 


Καὶ πάλι ὕστερα ἀπὸ αὐτὸ ὁ διάκονος μᾶς καλεῖ νὰ 

συμπληρώσωμε τὴν ἑσπερινή μας δέησι καὶ θέτει στὸ στόμα 
τοῦ λαοῦ νέα αἰτήματα προσευχῆς. Γιὰ νὰ μᾶς χαρίσῃ ὁ 
Θεὸς ἄγγελο φύλακα καὶ ὁδηγό, συγγνώμη καὶ ἄφεσι τῶν 
ἁμαρτιῶν µας, τὰ καλὰ καὶ συμφέροντα γιὰ τὶς ψυχές µας 
καὶ εἰρήνη στὸν κόσμο, μὲ εἰρήνη καὶ μετάνοια νὰ περάσω- 
µε τὸν ὑπόλοιπο χρόνο τῆς ζωῆς µας, χριστιανικὰ καὶ εἰρη- 
νικὰ τὰ τέλη τῆς ζωῆς μας καὶ καλὴ ἀπολογία μπροστὰ στὸ 
φοβερὸ βῆμα τοῦ Χριστοῦ. Αἰτήματα γεμάτα πνευµατικό- 
τητα, ποὺ προσανατολίζουν. πραγματικὰ τὸν ἄνθρωπο στὸν 
ὀρθὸ καὶ θεάρεστο τρόπο τῆς προσευχῆς. Γιατὶ ἐπάνω ἀπὸ 
ὅλα κυριαρχεῖ τὸ θέλημα τοῦ Θεοῦ καὶ ἡ βασιλεία Του. Εἶναι 
σὰν μία ἀνάπτυξις τοῦ «ἐλθέτω ἡ βασιλεία σου καὶ γενηθήτω 
τὸ θέλημά σου» τῆς Κυριακῆς προσευχῆς. Καὶ ὁ ἱερεὺς κα- 
τακλείοντας τὶς δεήσεις αὐτὲς εὐλογεῖ τὸν λαό, ποὺ καλεῖται 
ἀπὸ τὸν διάκονο νὰ σκύψῃ τὸ κεφάλι τοῦ γιὰ νὰ ἀποδεχθῇ 
τὴν θεία εὐλογία σὰν πιστὸς καὶ ταπεινὸς δοῦλος, ποὺ ἐγκα- 
ταλείπεται στὸ θέλημα τοῦ Κυρίου καὶ Θεοῦ. Γιατὶ σ᾽ αὐτὸν 
τὸν φοβερὸ ἀλλὰ καὶ φιλάνθρωπο κριτή, ποὺ ἔκλινε οὖρα- 
νοὺς καὶ κατέβηκε γιὰ νὰ σώσῃ τὸν ἄνθρωπο, κλίνουν οἱ ἄν- 
θρωποι τὰ κεφάλια των καὶ ὑποτάσσουν τοὺς αὐχένας των, 
μὴ ὑποτασσόμενοι καὶ μὴ περιμένοντες βοήθεια ἀπὸ ἀνθρώ- 
πους, ἀλλὰ ἔλεος καὶ σωτηρία ἀπὸ τὸν ἐλεήμονα Θεὸ καὶ 
Σωτῆρα. Αὐτὸν λοιπὸν παρακαλεῖ ὁ ἱερεὺς νὰ διαφυλάξῃ 
τοὺς πιστοὺς κατὰ τὴν ἑσπέρα καὶ τὴν ἐπερχομένη νύκτα 
ἀπὸ κάθε ἐχθρό, ἀπὸ κάθε ἐνέργεια διαβολικἠ καὶ ἀπὸ μο- 
ταίους λογισμοὺς καὶ πονηρὲς ἐνθυμήσεις. 


Μὲ τὴν εὐχὴ αὐτή, ποὺ εἶναι συγχρόνως εὐχὴ εὐλογίας 
καὶ εὐχὴ ἀπολύσεως, ἐλάμβανε τέλος ἡ ἀκολουθία τοῦ ἑσπε- 
ρινοῦ. Τὰ ὑπόλοιπα, δηλαδὴ τὰ ἀπόστιχα καὶ τὰ ἀπολυτίκια, 
προσετέθησαν σὲ μεταγενεστέρα ἐποχή. Ἡ ἱστορία τῆς δια- 
μορφώσεως τοῦ τμήματος αὐτοῦ εἶναι ἀρκετὰ ἐνδιαφέρουσα. 
Στὶς μεγάλες δηλαδὴ ἑορτὲς μετὰ τὸ τέλος τοῦ ἑσπερινοῦ 
ἐγίνετο λιτανεία. Κατὰ τὴν διαδρομὴ τῆς λιτανείας ἐψάλλετο 
συνήθως ἕνα τροπάριο πολλὲς φορές, ὅπως παραδείγματος 

χάριν γίνεται σήµερα κατὰ τὴν ἔξοδο τῆς λιτανείας γιὰ τὴν 
τέλεσι τῆς ἀκολουθίας τῆς ἀναστάσεως ἔξω ἀπὸ τὸν ναὸ κατὰ 
τὴν νύκτα τοῦ Πάσχα. Τὸ τροπάριο ποὺ ψάλλεται τότε «Τὴν 
ἀνάστασίν σου, Χριστὲ Σωτήρ. ἄγγελοι ὑμνοῦσιν ἐν οὐρανοῖς 
καὶ ἡμᾶς τοὺς ἐπὶ γῆς καταξίωσον ἐν καθαρᾷ καρδίᾳ σε δο- 
ξάζειν» εἶναι ἀκριβῶς τὸ πρῶτο τροπάριο τῶν ἀναστασίμων 
ἀποστίχων τοῦ πλ. β΄ ἤχου. Στὸ τροπάριο αὐτὸ τῆς λιτανείας 
προσετέθησαν καὶ ἄλλα. Στὴν Κυριακή, στὸν ἑσπερινὸ δη- 
λαδὴ τοῦ Σαββάτου, εἶναι φανερὴ ἡ προσθήκη’ στὸ πρῶτο 
τροπάριο ἔχουν προστεθῆ τρία στὸν κάθε ἦχο, δηλαδὴ συν- 
ολικὰ 24, τὰ «κατ᾿ ἀλφάβητον», σειρὰ τροπαρίων ποὺ ἔχουν 
ἀλφαβητικὴ ἀκροστιχίδα. Λέγονται «ἀπόστιχα» ἢ «στιχηρὰ 
ἀπὸ στίχου» ἢ «εἰς τὸν στίχον» τροπάρια, γιατὶ στὰ νέα τρο- 
πάρια ποὺ προσετέθησαν προτάσσονται στίχοι κατ᾽ ἐκλογὴν 
ἀπὸ ψαλμούς, ἀνάλογοι πρὸς τὸ θέμα τῆς ἑορτῆς. Τῆς Κυ- 
ριακῆς καὶ οἱ στίχοι καὶ τὰ τροπάρια εἶναι ἀναστάσιμα. 
Θὰ ψαλοῦν τὰ ἀκόλουθα ἀναστάσιμα ἀπόστιχα, τοῦ πλ. α΄ 
ἤχου, ποὺ τὰ φέρνομε σὰν παράδειγμα στὸ σημεῖο αὐτὸ τοῦ 
ἑσπερινοῦ. Τὸ πρῶτο εἶναι τὸ ἀρχαῖο τῆς λιτανείας. Τὰ ἑπό- 
μενα, ἀπὸ τὴν σειρὰν τῶν κατ᾽ ἀλφάβητον, αὐτὰ ποὺ ἔχουν 
ἀκροστιχίδα τὰ γράμματα Ν, Ξ καὶ Ο, ποὺ ἀνήκουν στὸν 
ἦχο τῆς ἡμέρας. Στὸ «Δόξα καὶ νῦν» ψάλλεται, ὅπως πάντοτε, 
θεοτοκίο. 


«Σὲ τὸν σαρκωθέντα Σωτῆρα Χριστὸν 
καὶ τῶν οὐρανῶν μὴ χωρισθέντα, 

ἐν φωναῖς ἀσμάτων μεγαλύνομεν' 

ὅτι σταυρὸν καὶ θάνατον κατεδέξω 
διὰ τὸ γένος ἡμῶν, 

ὡς φιλάνθρωπος Κύριος: 

σκυλεύσας “Αδου πύλας, 

τριήμερος ἀνέστης, 

σώζων τὰς ψυχὰς ἡμῶν». 


«Ὁ Κύριος ἐβασίλευσεν, εὐπρέπειαν ἐνεδύσατο: 
ἐνεδύσατο ὁ Κύριος δύναμιν καὶ περιεζώσατο». 

«Νυγείσης σου τῆς πλευρᾶς, ζωοδότα, 
κρουνοὺς ἀφέσεως πᾶσιν ἐξέβλυσας 
ζωῆς καὶ σωτηρίας: 

σαρκὶ δὲ θάνατον κατεδέξω, 
ἀθανασίαν ἡμῖν δωρούμενος: 
οἰκήσας τάφῳ δὲ 

ἡμᾶς ἠλευθέρωσας, 

συναναστήσας σεαυτῷ 

ἐνδόξως ὡς Θεός: 

διὰ τοῦτο βοῶμεν' 

Φιλάνθρωπε Κύριε, δόξα σοι». 


«Καὶ γὰρ ἑστερέῶσε τὴν οἰκουμένην, 
ἥτις οὐ σαλευθήσεται». 

«Ξένη σου ἢ σταύρωσις 

καὶ ἡ ἐν ἼΑδου κάθοδος, 
φιλάνθρωπε, ὑπάρχει 
σκυλεύσας γὰρ αὐτὸν 

καὶ τοὺς πάλαι δεσμίους 
συναναστήσας σεαυτῷ 

ἐνδόξως ὡς Θεός, 

τὸν Παράδεισον ἀνοίξας, 
ἀπολαβεῖν τούτου ἠξίωσας: 

διὸ καὶ ἡμῖν τοῖς δοξάζουσι 

τὴν σὴν τριήμερον ἔγερσιν 
δώρησαι ἱλασμὸν ἁμαρτιῶν, 
Παραδείσου οἰκήτορας καταξιῶν, 
ὡς μόνος εὔσπλαγχνος». 


«Τῷ οἴκῳ σου πρέπει ἁγίασμα, Κύριε, 
εἰς μακρότητα ἡμερῶν». 

«Ὁ δι᾽ ἡμᾶς σαρκὶ πάθος δεξάμενος 

καὶ τριήμερος ἐκ νεκρῶν ἀναστάς, 

τῆς σαρκὸς ἡμῶν τὰ πάθη θεράπευσον 
καὶ ἀνάστησον ἐκ πταισμάτων χαλεπῶν. 
φιλάνθρωπε, καὶ σῶσον ἡμᾶς». 

«Δόξα Πατρὶ καὶ Υἱῷ καὶ ἁγίῳ Πνεύματι 

καὶ νῦν καὶ ἀεὶ καὶ εἰς τοὺς αἰῶνας τῶν αἰώνων: 
ἁμήν», 

«Ναὸς καὶ πύλη ὑπάρχεις, 

παλάτιον καὶ θρόνος τοῦ βασιλέως, 

παρθένε πάνσεμνε᾽ 

δι᾽ ἧς ὁ λυτρωτής µου Χριστὸς ὁ Κύριος 

τοῖς ἐν σκότει καθεύδουσιν ἐπέφανεν, 

ἥλιος ὑπάρχων δικαιοσύνης, 

φωτίσαι θέλων οὓς ἔπλασε 

κατ᾽ εἰκόνα ἰδίαν χειρὶ τῇ ἑαυτοῦ. 

Διό, πανύμνητε, 

ὡς μητρικὴν παρρησίαν 

πρὸς αὐτὸν κεκτημένη, 

ἀδιαλείπτως πρέσβευε 

σωθῆναι τὰς ψυχὰς ἡμῶν». 


Κατὰ μίμησιν τῆς σειρᾶς αὐτῆς τῶν ἀποστίχων τῶν Κυ- 
ριακῶν συνετέθησαν καὶ τὰ ἀπόστιχα τῶν ἑορτῶν, πάλι γιὰ 
τὸν ἴδιο λειτουργικὸ σκοπό, γιὰ νὰ συνοδεύουν δηλαδὴ τὴν 
λιτανεία ποὺ ἐγίνετο στὸ τέλος τοῦ ἑσπερινοῦ. Σὰν ἕνα πα- 
ράδειγµα τέτοιας λιτανείας, ποὺ διετηρήθη μέχρι σήμερα 
ἂς θυμηθοῦμε τὴν λιτανευτικὴ μεταφορὰ τοῦ ἐπιταφίου κατὰ 
τὸν ἑσπερινὸ τῆς Μεγάλης Παρασκευῆς, ποὺ γίνεται ἀκρι- 
βῶς κατὰ τὴν ψαλμῳδία τῶν ἀποστίχων «Ὅτε ἐκ τοῦ ξύλου 
σε νεκρόν...» κλπ. Μὲ τὴν πάροδο τοῦ χρόνου ἡ λιτανεία 
αὐτὴ τοῦ τέλους τοῦ ἑσπερινοῦ ἐξέλιπε, ἔμειναν ὅμως τὰ 
ἀπόστιχα, ὡς µέρος πιὰ τοῦ ἑσπερινοῦ, σιγὰ - σιγὰ δὲ καὶ 
ὅλοι οἱ ἑσπερινοί, καὶ οἱ μὴ ἑορταστικοί, ἀπέκτησαν τὰ ἁπό- 
στιχά των. Ὅσες φορὲς δὲ σὲ μεγάλες ἑορτὲς προεβλέπετο 
νὰ γίνῃ λιτανεία - «λιτή», κατὰ τὴν ἐκκλησιαστικὴ ὁρο- 
λογία - συνετέθησαν νέα εἰδικὰ τροπάρια, τὰ ἰδιόμελα τῆς 
λιτῆς, ἐνῷ τὰ ἀπόστιχα ἔμειναν γιὰ νὰ ψάλλωνται κατὰ τὴν 
ἐπιστροφὴ τῆς λιτανείας στὸν ναό, ὅπως καὶ μέχρι σήμερα γί- 
νεται στὰ μοναστήρια. 


17] 


Ὃ ἑσπερινὸς κατακλείεται μὲ τὸ «Νῦν ἀπολύεις τὸν 
δοῦλόν σου, δέσποτα. ...», τὸν ὕμνο δηλαδὴ ποὺ εἶπε ὁ Συ- 
μεὼν ὅταν ἐδέχθη στὶς ἀγκάλες τοῦ τὸν Χριστὸ βρέφος τεσ- 
σαρακονθήµερο στὸν ναὸ τῶν Ἱεροσολύμων. Γιατὶ ἔβαλαν 
τὴν ᾠδὴ αὐτὴ τοῦ Συμεὼν στὸ τέλος τοῦ ἑσπερινοῦ; Ἴσως 
γιατὶ τὸ «Νῦν ἀπολύεις» θύμιζε τὴν ἀπόλυσι. Ἴσως γιατὶ τὸ 
συνέδεσαν μὲ τὸ τέλος τῆς περιόδου τοῦ Νόμου τῆς Παλαιᾶς 
Διαθήκης, ποὺ τύπος της ἐθεωρεῖτο ὁ ἑσπερινός. Ὃ Συμεὼν 
εἶναι χαρακτηριστικὸς τύπος δικαίου ἀνθρώπου τῆς προχρι- 
στιανικῆς περιόδου, ποὺ πιστεύει στὸν Θεὸ καὶ ἀναμένει τὴν 
ἔλευσι τοῦ Μεσσίου. Καὶ ὅταν τὸν ἀναγνωρίζῃ, πεθαίνει. Ζητεῖ 
τὴν ἀπόλυσί του, ὅταν ἀξιώθηκε νὰ τὸν κρατήσῃ στὴν ἀγκά- 
λη του. Μὲ τὴν ᾠδὴ αὐτὴ συνεδέθησαν καὶ τροπάρια. «Απο 
λυτίκιον» ἢ «ἀπολυτικὸν» ὠνομάζετο ἡ ᾠδὴ αὐτὴ ἀπὸ τὴν 
ἀρκτική της φράσι «Νῦν ἀπολύεις»: «ἀπολυτίκια» ὠνομά- 
σθησαν καὶ τὰ τροπάρια. Κατ᾽ ἄλλη ἑρμηνεία «ἀπολυτίκια» 
λέγονται γιατὶ ψάλλονται στὴν ἀπόλυσι τοῦ ἑσπερινοῦ ἢ 
γιατὶ ψάλλονται σὲ ἀπολελυμένο, δηλαδὴ σύντομο, μέλος. 
Τὸ πιὸ πιθανὸ ὅμως εἶναι τὸ πρῶτο. Τὰ ἀπολυτίκια εἶναι τὰ 
στιχηρὰ τοῦ ἀπολυτικίου - τοῦ «Νῦν ἀπολύεις». 

Θὰ κάμωμε καὶ ἡμεῖς τὴν ἀπόλυσι τῆς ἐκπομπῆς μας 
μὲ τὴν ψαλμῳδία τῶν ἀπολυτικίων τῆς Κυριακῆς τοῦ πλ. α΄ 
ἤχου. Τὸ πρῶτο εἶναι ἀναστάσιμο' δοξολογεῖ τὸν συνάναρχο 
Υἱὸ καὶ Λόγο τοῦ Πατρός, ποὺ ἀπὸ ἄκρα φιλανθρωπία ἔγινε 
ἄνθρωπος καὶ ἔπαθε καὶ ἀνέστη καὶ συνανέστησε τὸ νεκρω- 
μένο ἀνθρώπινο γένος. Στὸ θεοτοκίο ὑμνολογεῖται ἡ Θεοτό- 
κος, τὸ τεῖχος, ἡ σκέπη καὶ ὁ λιμὴν τῶν πιστῶν. 


«Τὸ συνάναρχον Λόγον 
Πατρὶ καὶ Πνεύματι, 

τὸν ἐκ Παρθένου τεχθέντα 
εἰς σωτηρίαν ἡμῶν, 
ἀνυμνήσωμεν πιστοὶ 


1. Λουκ. 2, 29 - 32, 

καὶ προσκυνήσωμεν: 

ὅτι ηὐδόκησε σαρκὶ 

ἀνελθεῖν ἐν τῷ σταυρῷ 

καὶ θάνατον ὑπομεῖναι 

καὶ ἐγεῖραι τοὺς τεθνεῶτας 

ἐν τῇ ἐνδόξῳ ἀναστάσει αὐτοῦ». 


«Χαῖρε, πύλη Κυρίου 

ἡ ἀδιόδευτος' 

Χαῖρε, τεῖχος καὶ σκέπη 
τῶν προστρεχόντων εἰς σέ: 
Χαῖρε, ἀχείμαστε λιμὴν 
καὶ ἀπειρόγαμε, 

ᾗ τεκοῦσα ἐν σαρκὶ 

τὸν ποιητήν σου καὶ Θεόν, 
πρεσβεύουσα μὴ ἑλλίπῃς 
ὑπὲρ τῶν ἀνυμνούντων 

καὶ προσκυνούντων τὸν τόκον σ. 


(25 ᾿Ιουλίου 1970) 


24 
Παρακλητικοὶ κανόνες 


Ὃ Αὔγουστος εἶναι ὁ μῆνας τῆς Παναγίας. Ἡ μεγάλη 
ξορτὴ τῆς Κοιμήσεως, τῆς μνήμης, τῆς Θεοτόκου, ποὺ ἐτέ- 
θη ἀκριβῶς στὸ μέσον τοῦ μηνὸς αὐτοῦ, ἦταν αἰτία καὶ ὅλες 
οἱ ἡμέρες του νὰ πάρουν σιγὰ - σιγὰ ἕνα θεομητορικὸ χαρα- 
κτῆρα. Οἱ δεκατέσσαρες πρῶτες ἡμέρες μποροῦμε νὰ εἰποῦμε 
ὅτι εἶναι τὰ προεόρτιά της καὶ οἱ ὑπόλοιπες τὰ μεθέορτα, 
ἡ παράτασις τῆς μεγάλης αὐτῆς θεομητορικῆς ἑορτῆς. Κατὰ 
τὴν αὐστηρὰ ἑορτολογικὴ τάξι, προεόρτιος ἡμέρα εἶναι μόνο 
ἣ παραμονή, ἡ 14η τοῦ μηνός, κατὰ τὴν ὁποία καὶ μόνο ὑπάρ- 
χουν εἰδικὰ τροπάρια στὴν ἐκκλησιαστικὴ ἀκολουθία. ᾿Αλλὰ 
τὸ λειτουργικὸ ἔθιμο, ποὺ σήμερα ἀποτελεῖ πιὰ γενικῶς καθι- 
ερωμένη παράδοσι, συνέδεσε ὅλες τὶς πρὸ τῆς ἑορτῆς ἡμέ- 
ρὲς μὲ τὴν προπαρασκευὴ γιὰ τὸν ἑορτασμὸ τῆς μνήμης τῆς 
Παναγίας, ἁφ᾽ ἑνὸς μὲν μὲ τὴν προπαρασκευαστικὴ νηστεία, 
ἀφ᾽ ἑτέρου δὲ μὲ τὴν ψαλμῳδία τῶν παρακλητικῶν κανόνων 
πρὸς αὐτὴν μετὰ τὸν ἑσπερινὸ τῶν ἡμερῶν αὐτῶν. Ἢ μεθέ- 
ορτος πάλι περίοδος κατὰ τὸ ἰσχῦον τυπικὸν λήγει τὴν 23η 
Αὐγούστου, ἡμέρα κατὰ τὴν ὁποία «ἀποδίδεταυ» ἡ ἑορτή, 
τὰ Ἐννιάμερα. Πάντοτε ὅμως κατὰ τὸ παρελθὸν ὑπῆρχαν 
τάσεις παρατάσεως τοῦ ἑορτασμοῦ. Ἔτσι σὲ πολλὰ µοναστή- 
ρια τῆς Κωνσταντινουπόλεως καὶ τοῦ ᾿Αγίου Ὄρους ἡ ἑορ- 
τὴ ἀπεδίδετο τὴν 28η Αὐγούστου. Διάταγμα ἐξ ἄλλου τοῦ 
αὐτοκράτορος ᾿Ανδρονίκου Β΄ τοῦ Παλαιολόγου ὤὥριζε 
νὰ ἑορτάζεται ἡ μνήμη τῆς Θεοτόκου καθ᾽ ὅλο τὸν Αὔγου- 
στο μῆνα ἀπὸ τὴν Ιη μέχρι τὴν 31η. Σὲ ἀνάλογο τάσι φαίνε- 
ται ὅτι ὀφείλεται καὶ ἡ τοποθέτησις στὴν 31η τοῦ Αὐγούστου 
τῆς ἑορτῆς τῆς καταθέσεως τῆς τιμίας ζώνης τῆς Θεοτόκου 

στὴν ᾿Αγία Σορό, ποὺ ἀπέκειτο στὸ ναὸ τῆς Θεοτόκου στὰ 
Χαλκοπρατεῖα τῆς Κωνσταντινουπόλεως. Κατὰ τὸν τρόπο 
αὐτὸν ὁ θεομητορικὸς μῆνας, ἀλλὰ καὶ ὁλόκληρο τὸ ἔτος, 
ποὺ ἔληγε τὴν 31η Αὐγούστου, ἐσφραγίζετο μὲ μία θεοµητο- 
ρικοῦ χαρακτῆρος ἑορτή. 


«Κατὰ τὸν Αὔγουστο, λοιπόν, τὸν μῆνα τῆς Παναγίας, 
στοὺς ναούς µας, καὶ μάλιστα στὰ προσκυνήματα τὰ ἀφιε- 
ρωμένα στὸ ὄνομά της, θὰ συντρέξουν οἱ πιστοί µας γιὰ νὰ 
ὑμνολογήσουν τὴν Μητέρα τοῦ Θεοῦ καὶ νὰ ἀναφέρουν σ᾿ 
αὐτὴν τὴν θλῖψι καὶ τὶς ἀγωνίες των. Καὶ δικαίως, γιατὶ ἡ 
Θεοτόκος εἶναι ἡ λογικὴ κλῖμαξ ποὺ κατέβασε τὸν Θεὸ στὸν 
κόσμο καὶ ἀνέβασε τὸν ἄνθρωπο στὸν Θεό. Εἶναι ὁ κρίκος 
ποὺ συνέδεσε τὸν οὐρανὸ μὲ τὴν γῆ, ποὺ ἔδωσε στὸν Θεὸ 
τὴν σάρκα, ὥστε νὰ γίνῃ, ἀπὸ ἄκρα φιλανθρωπία, ὁ Λόγος 
τοῦ Θεοῦ «ὁμοούσιος ἡμῖν κατὰ τὴν ἀνθρωπότητα», σὰρξ 
ἐκ τῆς σαρκὸς καὶ ὀστοῦν ἐκ τῶν ὀστέων τοῦ ἀνθρωπίνου 
σώματος. Καὶ στὴν παρρησία τῆς μητέρας Του, ποὺ τὴν 
ἄφησε πεθαίνοντας στὸν σταυρὸ στὸ πρόσωπο τοῦ Ἰωάν- 
νου καὶ γιὰ δική μας μητέρα, καταφεύγουν τώρα τὰ παιδιά 
της, οἱ ἀδελφοὶ τοῦ Χριστοῦ. Δὲν ἦταν ἡ διαθήκη Του αὐτή, 
ποὺ τὴν ἔγραψε ἐπάνω στὸν αἱματοβαμμένο σταυρό Του, ὅταν 
βλέποντας «τὴν μητέρα καὶ τὸν μαθητὴν παρεστῶτα, ὃν 
ἠγάπα» εἶπε πρὸς αὐτὴν τὸ «Ἰδοὺ ὁ υἱός σου» καὶ πρὸς τὸν 
μαθητὴν «Ἰδοὺ ἡ μήτηρ σου»; Μὲ τὸ θάρρος λοιπὸν καὶ 
τὴν ἀγάπη τῶν παιδιῶν πρὸς τὴν μητέρα ἀπευθύνεται ὁ λαὸς 
τοῦ Θεοῦ πρὸς τὴν Θεοτόκο, γιὰ νὰ διαβιβάσῃ ἐκείνη τὰ 
αἰτήματά του πρὸς τὸν Υἱὸ καὶ Θεό της, χρησιμοποιῶντας 
καὶ πάλι τὴν παρρησία τῆς μητέρας. Γιατὶ μέσα στὸ μύστι- 
κὸ σῶμα τοῦ Χριστοῦ, τὴν Ἐκκλησία, νεκροὶ δὲν ὑπάρχουν. 
Ὅλοι ζοῦν ἐν Χριστῷ καὶ συνεχίζουν καὶ στὸν οὐρανὸ τὶς 
προσευχὲς καὶ τὶς δεήσεις γιὰ τὰ μέλη τῆς Ἐκκλησίας ποὺ 
ζοῦν στὴν γῆ καὶ ἀγωνίζονται τὸν καλὸν ἀγῶνα τῆς χριστια- 


1. Ἴω. 19, 26-21. 

νικῆς ζωῆς, ὅπως ἀκριβῶς καὶ οἱ ζῶντες στὸν κόσµο τοῦτο 
δέονται γιὰ τοὺς ἄλλους ἀδελφούς των, ζῶντας ἢ κεκοιμημόέ- 
νους. Καὶ πολὺ περισσότερο ἡ Θεοτόκος στὴν δόξα τοῦ οὐ- 
ρανοῦ δὲν παύει νὰ ἐκτελῇ τὸ ἔργο τῆς μεσιτείας ποὺ ἔκαμε 
καὶ στὴν γῆ. Ὅπως στὸν γάμο τῆς Κανᾶ ἐνδιεφέρθη διὰ τὴν 
χαρὰ τῶν ἀνθρώπων καὶ ἐζήτησε καὶ ἐπέτυχε ἀπὸ τὸν Χρι- 
στὸ τὴν θαυματουργική Του ἐπέμβασι 1, ἔτσι καὶ μεταστᾶσα 
ἀπὸ τὴν γῆ δὲν ἐγκατέλειψε τὴν γῆ, ἀλλὰ διαρκῶς διαβιβάζει 
τὶς αἰτήσεις µας πρὸς τὸν Υἱὸ καὶ Θεό της. Γι’ αὐτὸν ἀκρι- 
βῶς τὸν λόγο εἶναι ἡ «προστασία» ἡ «ἀκαταίσχυντος» καὶ ἢ 
«μεσιτεία» ἡ «ἀμετάθετος», ποὺ δὲν παραβλέπει τὶς ἵκετευ- 
τικές μας φωνές, ἀλλὰ ἀντιλαμβάνεται καὶ προφθάνει στὴν 
βοήθεια ἐκείνων ποὺ ἔχουν ἀνάγκη, ὅπως πολὺ χαρακτηρι- 

στικὰ ψάλλει ὁ ποιητὴς τοῦ γνωστοῦ κοντακίου. 


Σ᾽ αὐτὴν λοιπὸν τὴν θεολογικὴ βάσι στηρίζεται ἡ Ἔκ- 
κλησία ὅταν κατὰ τὶς πρῶτες ἡμέρες τοῦ μηνὸς αὐτοῦ ψάλ- 
λῃ στοὺς ναούς µας τοὺς παρακλητικοὺς κανόνας πρὸς τὴν 
Παναγία. Θὰ ἑνώσωμε καὶ ἡμεῖς μαζὶ μὲ τὸν ὑπόλοιπο λαὸ 
τοῦ Θεοῦ τὴν φωνή μας καὶ θὰ ἀπευθύνωμε πρὸς αὐτὴν τοὺς 
ὡραίους ὕμνους, ποὺ συνέθεσαν οἱ ἱεροὶ ποιηταὶ τῆς Ἔκ- 
κλησίας µας, οἱ πνευματοκίνητοι συντάκται τῶν ἱερῶν αὐτῶν 
ἀκολουθιῶν. Αὐτὲς ἀκριβῶς τὶς παρακλητικὲς ἀκολουθίες 
θὰ ἰδοῦμε σήμερα. Τὸ θέμα εἶναι καὶ ἐπίκαιρο καὶ πρακτικῶς 
χρήσιμο, ἀφοῦ ἀπὸ αὔριο τὸ βράδυ θὰ σημαίνουν οἱ καμπάνες 
τῶν ἐκκλησιῶν μας καὶ θὰ μᾶς καλοῦν σ᾽ αὐτές. 


Οἱ δύο ἀκολουθίες αὐτὲς μᾶς εἶναι γνωστὲς μὲ τὸ ὄνομα 
«Μικρὸς» καὶ «Μέγας παρακλητικὸς κανὼν εἰς τὴν ὑπερα- 
γίαν Θεοτόκον». Ἔτσι ἐπιγράφονται στὰ λειτουργικά µας 
βιβλία. Στὴν πραγματικότητα ὅμως εἶναι κάτι τὸ εὐρύτερο. 
Ὃ κανὼν εἶναι μέρος μόνο τῆς ὅλης ἀκολουθίας, τὸ μεγαλύ- 
τερο καὶ ἴσως τὸ πιὸ ἐντυπωσιακό. Εἶναι τὸ στοιχεῖο ποὺ μὲ 

τὴν ἐναλλαγή του διαφοροποιεῖ τὴν κατὰ τὰ ἄλλα ὁμοία ἆκο- 
λουθία σὲ δύο, ποὺ γιὰ νὰ διακρίνωνται ὀνομάζονται ἡ μία 
«Μεγάλη Παράκλησις» καὶ ἡ ἄλλη «Μικρά». Καὶ οἱ δύο 
κανόνες ἔχουν ἴσο ἀριθμὸ τροπαρίων, 32 τροπάρια ὁ καθέ- 
νας - τέσσαρα σὲ κάθε ᾠδή, τοῦ μεγάλου ὅμως κανόνος τὰ 
τροπάρια καὶ οἱ εἱρμοί, ἀπὸ τοὺς ὁποίους ἐξαρτῶνται τὰ 
τροπάρια, εἶναι ἐμφανῶς ἐκτενέστερα. Αὐτὸ ὅμως δὲν εἶναι, 
νομίζω, ἀρκετὸ νὰ αἰτιολογήσῃ τὸ ἐπίθετο «μέγας» σ᾽ αὐτόν. 
Φαίνεται ὅτι ὁ μέγας αὐτὸς κανὼν ἐψάλλετο πανηγυρικώτερα, 
ἰδιαιτέρως κατὰ τὴν περίοδο τοῦ δεκαπενταυγούστου, ὅπως 
δείχνουν καὶ τὸ ἐξαποστειλάριο «Απόστολοι ἐκ περάτων...», 
ποὺ ψάλλεται στὸ τέλος του. Κατόπιν καὶ ἡ ἐπανάληψις 
τῶν δύο τροπαρίων «Διάσωσον ἀπὸ κινδύνων...» καὶ 
«Ἐπίβλεψον ἐν εὐμενείᾳ...», ποὺ γίνεται στὸ τέλος κάθε 
ᾠδῆς τοῦ μεγάλου, ἐνῷ στὸν μικρὸ μόνο στὸ τέλος τῆς γ΄ 
καὶ τῆς ς΄ ᾠδῆς, μαρτυρεῖ μία τάσι πρὸς ἔξαρσι ἐπὶ τὸ πανη- 
γυρικώτερον τοῦ πρώτου. Ὃ μικρὸς ἐψάλλετο, ὅπως καὶ ἡ 
ἐπιγραφή του μαρτυρεῖ, καθ᾽ ὅλο τὸ ἔτος «ἐν πάσῃ περισες 
σει καὶ θλίψει ψυχῆς». 


Κατὰ τὴν ἰσχύουσα σήμερα πρᾶξι, οἱ δύο κανόνες κατὰ 
τὴν περίοδο τοῦ δεκαπενταυγούστου ψάλλονται ἐναλλάξ, γιὰ 
τὴν ἀποφυγή, προφονῶς, τῆς μονοτονίας, στὸ τέλος τοῦ ἐσπε- 
ρινοῦ ὅλων τῶν ἡμερῶν ἐκτὸς ἀπὸ τὸν ἑσπερινὸ τῶν Σαβ- 
βάτων, τῆς Μεταμορφώσεως καὶ τῆς Κοιμήσεως. Αὐτὴ ἡ 
σύνδεσις τῆς παρακλήσεως μὲ τὴν ἀκολουθία τοῦ ἑσπερινοῦ 
μᾶς φέρνει στὸν νοῦ τὴν ἀντίστοιχο μοναχικὴ τάξι, ποὺ στὶς 
ὁλονυκτίες τῶν μονῶν συνάπτεται ὁ ὄρθρος στὸν ἑσπερινό. 
Ἡ ὅλη ἀκολουθία δηλαδὴ τοῦ ἑσπερινοῦ καὶ τῆς παρακλή- 
σεως μαζί, γίνονται σὰν ἕνα εἶδος μικρᾶς παννυχίδος στὰ 
μέτρα καὶ τὶς δυνατότητες τῶν ἐνοριῶν, μικρᾶς ὁλονυκτίας 
πρὸς τιμὴν τῆς Θεοτόκου. Ἂν δὲ προσέξωμε τὴν δομὴ τῆς 
ἀκολουθίας τῆς παρακλήσεως, θὰ ἀναγνωρίσωμε σ᾽ αὐτὴν 
τὸ σχῆμα καὶ τὴν διάταξι ἑνὸς ὑποτυπώδους ὄρθρου. ᾿Αρχίζει 
μὲ ἕνα θρηνητικὸ ψαλμό, τὸν τελευταῖο τῶν ψαλμῶν τοῦ 

ἐξαψάλμου («Κύριε εἰσάκουσον τῆς προσευχῆς μου...» - 
ψαλμὸς 142ος), τὸ «Θεὸς Κύριος. . » μὲ τὰ θεομητορικὰ τρο- 
πάρια «Τῇ Θεοτόκῳ ἐκτενῶς νῦν προσδράμωμεν.. .» καὶ 
«Οὐ σιωπήσωμεν ποτὲ Θεοτόκε...», τὸν 50ὁ ψαλμὸ «Ἐλέ- 
ησὀν µε, ὁ Θεός, κατὰ τὸ μέγα ἔλεός σου...», τὸν κανόνα 
μὲ κάθισμα στὸ τέλος τῆς γ΄ καὶ τὸ κοντάκιο στὸ τέλος τῆς 
ς' ᾠδῆς καὶ τὴν παρεμβολὴ τῶν ἀναβαθμῶν, τοῦ εὐαγγελίου 
καὶ τῆς συναπτῆς του, μὲ τὰ τροπάρια ποὺ συνοδεύουν τὸν 
50ὁ ψαλμὸ στὸν ὄρθρο, τὰ μεγαλυνάρια μετὰ τὴν θ΄’ ᾠδὴ καὶ 
στὸ τέλος τροπάρια ποὺ μποροῦν νὰ παραλληλισθοῦν πρὸς 
τὰ ἐξαποστειλάρια τοῦ ὄρθρου στὸν μέγα παρακλητικὸ κα- 
νόνα ἢ πρὸς τὰ ἀπόστιχα τοῦ ὄρθρου στὴν μικρὰ παράκλησι. 
Αν συνδυάσωµε μάλιστα τὰ ἀνωτέρω πρὸς τὴν τάξι ποὺ ἰσχύει 
στὶς ἑορτὲς τῶν ἁγίων, ποὺ ὡς πρῶτος κανὼν στὸν ὄρθρο 
ψάλλεται ἕνας ἀπὸ τοὺς ἀνωτέρω παρακλητικοὺς κανόνας 
πρὸς τὴν Θεοτόκο, δὲν μᾶς μένει καμμία ἀμφιβολία, ὅτι καὶ 
στὶς παρακλήσεις ἔχομε ἕνα θεομητορικὸ παρακλητικὸ ὄρ- 
θρο κατὰ τὸν τύπο τῶν μοναχικῶν ὁλονυκτιῶν. 


Ὃ μικρὸς κανὼν φέρεται ὑπὸ τὸ ὄνομα τοῦ Θεοστηρί- 
κτοῦ μοναχοῦ ἢ τοῦ Θεοφάνους, ποὺ ἴσως πρόκειται γιὰ τὸ 
ἴδιο πρόσωπο ποὺ χαρακτηρίζεται πότε μὲ τὸ κοσμικό, πότε 
μὲ τὸ μοναχικό του ὄνομα. Ποῖος ὅμως ἀπὸ τοὺς πολλοὺς 
ὁμωνύμους ποιητὰς εἶναι ὁ συντάκτης τοῦ κανόνος αὐτοῦ 
δὲν εἶναι εὔκολο νὰ προσδιορισθῇ. Τοῦ μεγάλου ποιητὴς 
εἶναι ὁ τελευταῖος αὐτοκράτωρ τῆς Νικαίας Θεόδωρος Δού- 
κας ὁ Λάσκαρις (1222-1258). Ὁ δεύτερος αὐτὸς κανὼν ἔχει 
μᾶλλον προσωπικὸ χαρακτῆρα καὶ ἀναφέρεται εἰδικῶς στὰ 
παθήματα καὶ τὶς περιστάσεις τοῦ βίου τοῦ πολυπαθοῦς αὐτοῦ 
βασιλέως. Ὁ πρῶτος εἶναι γενικώτερος καὶ ταιριάζει σὲ κάθε 
ἄνθρωπο θλιβόμενο, ἀσθενοῦντα καὶ πάσχοντα ἀπὸ πνευμα- 
τικὲς καὶ σωματικὲς ἀσθένειες, ἀπὸ ἐπιβουλὲς δαιμονικὲς καὶ 
κάθε ἄλλο ψυχοσωματικὀ κίνδυνο. 


Καὶ οἱ δύο κανόνες ψάλλονται σὲ ἦχο πλ. δ᾽. Ἡ α΄ ᾠδὴ 

τοῦ μικροῦ ἔχει εἱρμὸ τὸ «Ὑγρὰν διοδεύσας», τοῦ μεγάλου 
τὸ «“Αρματηλάτην Φαραώ». Θὰ ψαλῇ ἡ α΄ ᾠδὴ καὶ τῶν δύο 
αὐτῶν κανόνων. Ἔτσι θὰ γίνῃ φανερὴ καὶ ἡ διαφορὰ ὡς πρὸς 
τὸ μῆκος τῶν τροπαρίων καὶ ὡς πρὸς τὸ περιεχόμενό των. 
Καὶ οἱ δύο ἁμιλλῶνται στὴν ἐκλογὴ ὡραίων εἰκόνων, λεπτοῦ 
καὶ εὐγενοῦς τρόπου ἐκφράσεως τῆς δεήσεως, ζωηρᾶς πε- 
ριγραφῆς τῶν θλίψεων καὶ τῶν συμφορῶν καὶ τῶν αἰσθημά- 
τῶν πίστεως, πόνου, ἀλλὰ καὶ ἐλπίδος καὶ ἐγκαρτερήσεως. 
Ὁ θρῆνος τοῦ πιστοῦ δὲν εἶναι ἔκφρασις ἀπογνώσεως καὶ 
ἀπελπισίας, ἀλλὰ αἴτησις τοῦ θείου ἐλέους καὶ τῆς βοηθείας 
τῆς Θεοτόκου γιὰ τὴν συνέχισι τοῦ ἀγῶνος τοῦ βίου καὶ γιὰ 
τὴν νικηφόρο ἀντιμετώπισι τῶν πειρασμῶν. 


Μικρὸς παρακλητικὸς κανὼν - ᾠδὴ α΄ - ὁ εἱρμὸς 


«Ὑγρὰν διοδεύσας ὡσεὶ ξηρὰν 

καὶ τὴν αἰγυπτίαν 

μοχθηρίαν διαφυγών, 

Ὃ ἰσραηλίτης ἀνεβόα: 

Τῷ λυτρωτῇ καὶ Θεῷ ἡμῶν ἄσωμεν». 


Τὰ τροπάρια 


«Πολλοῖς συνεχόμενος πειρασμοῖς 

πρὸς σὲ καταφεύγω 

σωτηρίαν ἐπιζητῶν: 

Ὦ μῆτερ τοῦ Λόγου καὶ Παρθένε, 

τῶν δυσχερῶν καὶ δεινῶν µε διάσωσον». 


«Παθῶν µε ταράττουσι προσβολαί, 
πολλῆς ἀθυμίας 

ἐμπιπλῶσαί µου τὴν ψυχήν: 
εἰρήνευσον, κόρη, τῇ γαλήνη 

τῇ τοῦ Υἱοῦ καὶ Θεοῦ σου, πανάμωῶμε». 


«Σωτῆρα τεκοῦσά σε καὶ Θεὸν 
δυσωπῶ, παρθένε, 
λυτρωθῆναί µε τῶν δεινῶν’ 

σοὶ γὰρ νῦν προσφεύγων ἀνατείνω 
καὶ τὴν ψυχὴν καὶ τὴν διάνοιαν». 
«Νοσοῦντα τὸ σῶμα καὶ τὴν ψυχὴν 
ἐπισκοπῆς θείας 

καὶ προνοίας τῆς παρὰ σοῦ, 
ἀξίωσον, μόνη Θεομῆτορ, 

ὡς ἀγαθὴ ἀγαθοῦ τε λοχεύτρια». 


Ὃ μέγας παρακλητικὸς κανὼν - ᾠδὴ α΄ - ὁ εἱρμός 
«“Αρματηλάτην Φαραὼ ἐβύθισε 
τερατουργοῦσα ποτὲ 

μωσαϊκὴ ράβδος, 

σταυροτύπως πλήξασα 

καὶ διελοῦσα θάλασσαν 

Ἰσραὴλ δὲ φυγάδα 

πεζὸν ὁδίτην διέσωσεν 

ἆσμα τῷ Θεῷ ἀναμέλποντα». 


Τὰ τροπάρια 

«Τῶν λυπηρῶν ἐπαγωγαὶ χειμάζουσι 
τὴν ταπεινήν µου ψυχὴν 

καὶ συμφορῶν νέφη 

τὴν ἐμὴν καλύπτουσι 

καρδίαν, θεονύμφευτε' 

ἀλλ᾽ ἡ φῶς τετοκυῖα 

τὸ θεῖον καὶ προαιώνιον 

λάμψον μοι τὸ φῶς τὸ χαρμόσυνον». 


«Ἐξ ἀμετρήτων ἀναγκῶν καὶ θλίψεων 
καὶ ἐξ ἐχθρῶν δυσμενῶν 

καὶ συμφορῶν βίου 

λυτρωθείς, πανάχραντε, 

τῇ κραταιᾷ δυνάμει σου, 

ἀνυμνῶ, μεγαλύνω 

τὴν ἄμετρόν σου συμπάθειαν 

καὶ τὴν εἰς ἐμέ σου παράκλησιν». 

«Νῦν πεποιθὼς ἐπὶ τὴν σὴν κατέφυγον 
ἀντίληψιν κραταιὰν 

καὶ πρὸς τὴν σὴν σκέπην 

ὁλοψύχως ἔδραμον 

καὶ γόνυ κλίνω, δέσποινα, 

καὶ θρηνῶ καὶ στενάζω, 

μή µε παρίδῃς τὸν ἄθλιον, 

τῶν χριστιανῶν καταφύγιον». 


«Οὐ σιωπήσω τοῦ βοᾶν τρανώτατα 
τὰ μεγαλεῖα τὰ σά: 

εἰ μὴ γὰρ σύ, κόρη, 

πάντοτε προΐστασο 

ὑπὲρ ἐμοῦ πρεσβεύουσα 

τῷ Υἱῷ καὶ Θεῷ σου, 

τίς ἐκ τοσούτου µε κλύδωνος 

καὶ δεινῶν κινδύνων ἐρρύσατο»; 


«Διάσωσον 

ἀπὸ κινδύνων τοὺς δούλους σου, Θεοτόκε, 
ὅτι πάντες μετὰ Θεὸν εἰς σὲ καταφεύγομεν, 
ὡς ἄρρηκτον τεῖχος καὶ προστασίαν». 


«Ἐπίβλεψον 

ἐν εὐμενείᾳ, πανύμνητε Θεοτόκε, 

ἐπὶ τὴν ἐμὴν χαλεπὴν τοῦ σώματος κάκωσιν 
καὶ ἴασαι τῆς ψυχῆς µου τὸ ἄλγος». 


Ἐλλείψει περισσοτέρου χρόνου περιοριζόµαστε στὸ 
νὰ ἀκούσωμε μόνο τὰ θαυμάσια ἐξαποστειλάρια τοῦ γ΄ 
ἤχου, πρὸ τὸ «Ὁ οὐρανὸν τοῖς ἄστροις». Τὸ πρῶτο εἶναι τὸ 
ἐξαποστειλάριο τῆς ἡμέρας τῆς Κοιμήσεως. Στὰ ἄλλα κο- 
ρυφώνεται ἡ δοξολογία πρὸς τὴν Θεοτόκο καὶ ἡ δέησις πρὸς 
αὐτὴν τοῦ πιστοῦ. Ἤδη στὴν θλιβομένη ψυχὴ τοῦ πιστοῦ 
ἡ πίστις στὴν βοήθεια καὶ προστασία τῆς Παναγίας ἔχει 
ἐνσταλλάξει τὴν χαρά. 


18] 


«Απόστολοι ἐκ περάτων 
συναθροισθέντες ἐνθάδε, 
Γεθσημανῆ τῷ χωρίῳ 
κηδεύσατέ µου τὸ σῶμα: 
καὶ σύ, Υἱὲ καὶ Θεέ μου, 
παράλαβέ μου τὸ πνεῦμα». 


«Ὁ γλυκασμὸς τῶν ἀγγέλων, 
τῶν θλιβομένων ἡ χαρά, 
χριστιανῶν ἡ προστάτις, 
παρθένε μήτηρ Κυρίου, 
ἀντιλαβοῦ µου καὶ ρῦσαι 
τῶν αἰωνίων βασάνων». 


«Καὶ σὲ μεσίτριαν ἔχω 
πρὸς τὸν φιλάνθρωπον Θεόν’ 
μή μου ἐλέγξῃ τὰς πράξεις 
ἐνώπιον τῶν ἀγγέλων: 
παρακαλῶ σε, παρθένε, 
βοήθησόν μοι ἐν τάχει». 


«Χρυσοπλοκώτατε πύργε, 

καὶ δωδεκάτειχε πόλις, 
ἡλιοστάλακτε θρόνε, 

καθέδρα τοῦ βασιλέως, 
ἀκατανόητον θαῦμα 

πῶς γαλουχεῖς τὸν δεσπότην;» 


Ἴ Αὐγούστου 1970) 


25 
Μεταμόρφωσις 


Τὴν μεγάλη δεσποτικὴ ἑορτὴ τῆς Μεταμορφώσεως τοῦ 
Σωτῆρος ἑώρτασε τὴν 6η Αὐγούστου ἡ Ἐκκλησία µας. 
Καὶ τὶς ἡμέρες αὐτὲς ποὺ διερχόμεθα τώρα, ἑορτάζει ἀκόμη 
τὴν ἑορτὴ αὐτὴ καὶ ζῇ μέσα στὴν ἀποστράπτουσα δόξα τοῦ 
μεταμορφουμένου Κυρίου. Θὰ συνεχισθῇ δὲ ὁ ἑορτασμὸς 
μέχρι τῆς Ίδης τοῦ Αὐγούστου, ἐπὶ ὀκτὼ δηλαδὴ ἡμέρες, 
ὁπότε, τὴν 13η, θὰ ἐπαναληφθῇ ὁλόκληρος ἡ ἀκολουθία 
τῆς ἑορτῆς - θὰ γίνῃ ἡ «ἀπόδοσις τῆς ἑορτῆς». Καθ᾿ ὅμοιο 
τρόπο ἑορτάζονται ὅλες οἱ μεγάλες δεσποτικὲς καὶ θεοµη- 
τορικὲς ἑορτές. Καὶ τοῦτο γιατὶ ἀναφέρονται σὲ γεγονότα, 
τῶν ὁποίων τὴν ἀνάμνησι θέλει νὰ χαράξῃ βαθειὰ ἡ Ἔκ- 
κλησία στὴν σκέψι τῶν πιστῶν. Ὄχι μόνο δηλαδὴ προετοι- 
μάζει τοὺς πιστούς της μὲ τὰ προεόρτια τροπάρια, ἀλλὰ καὶ 
μετὰ τὴν ἑορτὴ ἐπὶ ὀκτὼ ἡμέρες ἐπωάζει, τρόπον τινά, τὰ 
θέματα καὶ καθημερινῶς τὰ προβάλλει γιὰ διαρκῆ μελέτη 
καὶ πνευματικὴ ἐντρύφησι. Εἰδικὰ δὲ οἱ πιστοί, ποὺ γιὰ δια- 
φόρους εὐλόγους αἰτίας δὲν μπόρεσαν νὰ παρασταθοῦν στὴν 
σύναξι τοῦ λαοῦ τοῦ Θεοῦ κατὰ τὴν μεγάλη ἡμέρα τῆς ἑορτῆς 
καὶ νὰ ξαναζήσουν τὸ ἱερὸ γεγονός, ἔχουν τὴν εὐκαιρία κατὰ 
τὴν Κυριακὴ ποὺ θὰ ἐμπίπτῃ ὁπωσδήποτε στὸ ὀκταήμερο 
αὐτὸ διάστημα, νὰ ἀκούσουν τοὺς ὕμνους τῆς ἑορτῆς καὶ 
νὰ ὀσφρανθοῦν τὸ ἄρωμά της. Ἔτσι καὶ αὔριο μαζὶ μὲ τὴν 
δόξα τοῦ ἀναστάντος θὰ ὑμνηθῇ καὶ τὸ ἄκτιστον φῶς τοῦ 
μεταμορφωθέντος Χριστοῦ. Στὴν εἴσοδό µας δὲ στὸν ναὸ θὰ 
ἀντικρύσωμε καὶ θὰ προσκυνῆσωμε στὴν εἰκόνα Του τὸν 
Κύριο τῆς δόξης, μὲ λάμπον τὸ πρόσωπον ὡς ὁ ἥλιος, μὲ 
λευκὰ ἱμάτια ὡς τὸ φῶς, µέσα στὴν ἀκτινοβολοῦσα δόξα τῆς 

Θεότητος, μὲ τοὺς δύο ἐκπροσώπους τῆς Παλαιᾶς Διαθήκης, 
τὸν Μωυσῆ καὶ τὸν Ἠλία καὶ τοὺς τρεῖς μάρτυρας τῆς Και- 
νῆς, τὸν Πέτρο, τὸν Ἰάκωβο καὶ τὸν Ἰωάννη. 


Εἶναι τόση ἡ γοητεία τῆς ἑορτῆς αὐτῆς καὶ τόσο ἀντά- 
ξιο πρὸς τὸ ὑπερφυὲς γεγονὸς τῆς μεταμορφώσεως τὸ λει- 
τουργικὸ ἔνδυμα ποὺ τὴν ἐνέδυσε ἡ Ἐκκλησία µας, ὥστε 
μελετῶντας καὶ ἐντρυφῶντας κανεὶς στὸ μυστήριό της αἱ- 
σθάνεται ἀκριβῶς τὸ ἴδιο αἴσθημα ποὺ δοκίμασαν οἱ τρεῖς 
αὐτόπται ἀπόστολοι, τὸ θάμβος καὶ τὸν φόβο, ἀλλὰ συγχρό- 
νως καὶ τὸ μεγαλεῖο τῆς δόξης καὶ τὴν γλυκύτητα τῆς φῶ- 
τεινῆς παρουσίας τοῦ Χριστοῦ. Εἶναι δὲ τόσο συναρπαστικὸ 
τὸ δεύτερο αἴσθημα, ποὺ ἀκούοντας κανεὶς τὴν φωνὴ τοῦ 
Πέτρου «Καλὸν ἡμᾶς ᾧδε εἶναι», νομίζει πὼς ἀκούει καὶ 
τὴν ἰδική του φωνὴ καὶ τὴν ἔκφρασι τοῦ ἰδικοῦ του πόθου. 
Οἱ ὕμνοι εἶναι μεστοὶ θεολογικά, μουσικὰ καὶ ποιητικὰ εὔ- 
ρυθµοι, ἔργα τῶν πιὸ δοκίμων ὑμνογράφων. Ἡ ὅλη λαμπρὰ 
τελεσιουργία δημιουργεῖ μία ἀτμόσφαιρα ἀνάλογο μὲ ἐκείνη 
τοῦ Θαβώρ. Τὸ θεῖο ἐκεῖνο περιστατικὸ δὲν τὸ ζοῦν τώρα μόνο 
οἱ τρεῖς μαθηταί, ἀλλὰ δλόκληρη ἡ Ἐκκλησία. Ὅλος ὁ 
λαὸς τοῦ Θεοῦ βλέπει τὴν δόξα τοῦ Χριστοῦ καὶ μεταμορ- 
φοῦται καὶ αὐτὸς μαζί Του «ἀπὸ δόξης εἰς δόξαν, καθάπερ 
ἀπὸ Κυρίου Πνεύματος», κατὰ τὸν λόγο τοῦ ἀποστόλου Παύ- 
λου1. Γιατὶ ἀκριβῶς σ᾽ αὐτὸ τὸ ἐσχατολογικὸ στοιχεῖο 
βρίσκει τὴν θεολογική του δικαίωσι τὸ γεγονὸς καὶ ἡ ἑορτὴ 
τῆς Μεταμορφώσεως. Δὲν εἶναι ἁπλῶς καὶ µόνο µία βεβαίωσις 
γιὰ τὴν Θεότητα, τὴν δύναμι καὶ τὴν δόξα τοῦ Χριστοῦ, 
ποὺ δόθηκε στοὺς προκρίτους μαθητὰς γιὰ νὰ τοὺς στηρίξῃ 
προκειμένου σὲ λίγο νὰ γίνουν μάρτυρες τῆς «ἀσθενείας» 
Του, τῆς συλλήψεως, τῶν ἐμπαιγμῶν, τοῦ πάθους, τοῦ θανά- 
του’ ποὺ ἤθελε νὰ τοὺς προβεβαιώσῃ γιὰ τὸ γεγονὸς τῆς 
ἀναστάσεως. Εἶναι συγχρόνως καὶ κυρίως ἡ προαπόλαυσις 
τῆς δόξης, τοῦ ἀκτίστου φωτὸς τῆς Θεότητος τοῦ Χριστοῦ, 


1. Β΄ Κορ. 3, 18. 

τῆς δεσποτείας Του στὸν κόσµο τῶν ζώντων καὶ τῶν νεκρῶν. 
Εἶναι ἐπὶ πλέον ἡ εἰκὼν τῆς θεώσεως τῶν ἀνθρώπων, τοῦ Θεοῦ 
ἐν μέσῳ θεῶν, ὅπως θὰ ἐμφανισθῇ στὸ τέλος τῶν αἰώνων καὶ 
ὅπως ἡ Ἐκκλησία τὴν προγεύεται προμεταμορφουμένη ἀπὸ 
τὴν γῆ αὐτὴ στὴν θαυμαστὴ καὶ θεία ἐναλλαγὴ καὶ ἀλλοίω- 
σί της. 


Θ, 


Γιὰ τὸν λόγο ἀκριβῶς τοῦτον ἡ ἑορτὴ αὐτὴ συνδέει τὸν 
ἐπίγειο καὶ τὸν οὐράνιο κόσμο - ὅπως στὸ Θαβὼρ παρέ- 
στησαν ἀντιπρόσωποι τῶν νεκρῶν καὶ τῶν ζώντων - τὸν 
Θεὸ καὶ τὸν ἄνθρωπο, ποὺ συνυπάρχουν καὶ ἐκδηλώνονται 
στὸ πρόσωπο τοῦ μεταμορφουμένου Χριστοῦ - τὸ σήμερα καὶ 
τὸ αὔριο, τὸν σταυρὸ καὶ τὴν δόξα, τὸ τέλος καὶ τὴν ἀρχή: 
Γιατὶ ἡ ἑορτὴ αὐτὴ τοποθετήθηκε τελευταία ἀπὸ τὶς δεσπο- 
τικὲς ἑορτὲς τοῦ χρόνου, ποὺ τελείωνε τότε τὸν Αὔγουστο, 
γιὰ νὰ συναφθῇ μὲ τὴν Ὕψωσι τοῦ Σταυροῦ τὴν πρώτη ἑορτὴ 
τοῦ ἔτους, ποὺ ἄρχιζε τὸν Σεπτέμβριο. Σαράντα ἀκριβῶς 
ἡμέρες πρὶν ἀπὸ αὐτήν, γιὰ νὰ σημάνῃ καὶ τὰ προεόρτια τοῦ 
Σταυροῦ, ἀφοῦ πρὸ τοῦ πάθους ἔγινε ἡ μεταμόρφωσις γιὰ νὰ 
δείξῃ στοὺς μαθητὰς καὶ σ᾽ ὅλους µας τὴν Θεότητα τοῦ μέλ.- 
λοντος νὰ σταυρωθῇ. ᾿Αλλὰ καὶ τελευταία ἀπὸ τὶς δεσποτικὲς 
ἑορτὲς τοῦ ἔτους γιὰ νὰ κλείσῃ τὴν ἐνιαυσία ἀναδρομὴ στὰ 
γεγονότα τοῦ βίου τοῦ Κυρίου μὲ ἕνα ἄνοιγμα πρὸς τὰ ἔσχα- 
τα, πρὸς τὴν μελλοντικὴ παρουσία τοῦ Χριστοῦ, πρὸς τὴν 
δόξα καὶ τὴν θέωσι τοῦ μεταμορφουμένου ἐν Χριστῷ ἀνθρώ- 
που, ποὺ εἶναι τὸ τέλος καὶ ὁ σκοπὸς τοῦ λυτρωτικοῦ ἔργου 
τοῦ Σωτῆρος. 


᾿Αλλ᾽ ἂς ἀφήσωμε στοὺς ἱεροὺς ὑμνογράφους νὰ ψά- 
λουν τὴν δόξα τοῦ μεταμορφωθέντος Χριστοῦ. Τρία τροπά- 
ρια τοῦ ποιητοῦ Κοσμᾶ, ἰδιόμελα τοῦ δ΄ ἤχου, ποὺ ψάλλονται 
ὡς στιχηρὰ τῶν ψαλμῶν τοῦ λυχνικοῦ, ὑπομνηματίζουν τὴν 


σχέσι τῆς μεταμορφώσεως πρὸς τὸ πάθος καὶ τὴν ἀνάστασι: 


«Πρὸ τοῦ σταυροῦ σου, Κύριε, 
ὄρος οὐρανὸν ἐμιμεῖτο, 

νεφέλη ὡς σκηνὴ ἐφηπλοῦτο 
σοῦ μεταμορφουμένου, 

ὑπὸ Πατρὸς δὲ μαρτυρουμένου: 
παρῆν ὁ Πέτρος 

σὺν Ἰακώβῳ καὶ Ἰωάννῃ, 

ὡς μέλλοντες συνεῖναί σοι 

καὶ ἐν τῷ καιρῷ τῆς παραδόσεώς σου, 
ἵνα θεωρήσαντες τὰ θαυμάσιά σου 
μὴ δειλιάσωσι τὰ παθήματά σου: 
ἃ προσκυνῆσαι ἡμᾶς 

ἐν εἰρήνῃ καταξίωσον, 

διὰ τὸ μέγα σου ἔλεος». 


«Πρὸ τοῦ σταυροῦ σου, Κύριε, 
παραλαβὼν τοὺς μαθητὰς 

εἰς ὄρος ὑψηλόν, 

μετεμορφώθης ἔμπροσθεν αὐτῶν, 
ἀκτῖσι δυνάμεως καταυγάζων αὐτούς: 
ἔνθεν φιλανθρωπίᾳ, 

ἐκεῖθεν ἐξουσίᾳ, 

δεῖξαι βουλόμενος 

τῆς ἀναστάσεως τὴν λαμπρότητα: 
ἧς καὶ ἡμᾶς, ὁ Θεός, 

ἐν εἰρήνῃ καταξίωσον, 

ὡς ἐλεήμων καὶ φιλάνθρωπος». 


«Εἰς ὄρος ὑψηλὸν µεταµορφωθείς, ὁ Σωτήρ, 

τοὺς κορυφαίους ἔχων τῶν μαθητῶν, 

ἐνδόξως ἐξέλαμψας: 

δηλῶν, ὅτι οἱ τῷ ὕψει τῶν ἀρετῶν διαπρέψαντες 
καὶ τῆς ἐνθέου δόξης ἀξιωθήσονται. 
Συλλαλοῦντες δὲ τῷ Χριστῷ 

Μωυσῆς καὶ Ἠλίας ἐδείκνυον, 

ὅτι ζώντων καὶ νεκρῶν κυριεύει: 

καὶ ὁ πάλαι διὰ νόμου 

καὶ προφητῶν λαλήσας ὑπῆρχε Θεός: 

ᾧ καὶ φωνὴ τοῦ Πατρὸς 


ἐκ νεφέλης φωτεινῆς 

ἐμαρτύρει λέγουσα: 

Αὐτοῦ ἀκούετε 

τοῦ διὰ σταυροῦ τὸν "Αδην σκυλεύσαντος 
καὶ νεκροῖς δωρουμένου 

ζωὴν τὴν αἰώνιον». 


Τρία τροπάρια, τὰ στιχηρὰ τῶν αἴνων τοῦ δ’ ἤχου, 

τὸ «Ὁ ἐξ ὑψίστου κληθεὶς; ἀναφόρονται κυρίως 
στὴν δόξα, στὸ φῶς καὶ στὴν Θεότητα τοῦ Χριστοῦ, ποὺ 
ἔλαμψε στὸ Θαβώρ: 


πρὸ 


«Πρὸ τοῦ τιμίου σταυροῦ σου καὶ τοῦ πάθους 
λαβὼν οὓς προέκρινας 

τῶν ἱερῶν μαθητῶν 

πρὸς τὸ Θαβώριον, δέσποτα, 

ἀνῆλθες ὄρος, 

δεῖξαι θελήσας τούτοις τὴν δόξαν σου' 
οἳ καὶ κατιδόντες σε 

μεταμορφούμενον 

καὶ ὑπὲρ ἥλιον λάμψαντα, 

πρηνεῖς πεσόντες, 

τὴν δυναστείαν σου κατεπλάγησαν, 
ἀναβοῶντες: Σὺ τὸ ἄχρονον 

φῶς ὑπάρχεις, Χριστέ, καὶ ἀπαύγασμα 
τοῦ Πατρός, εἰ καὶ θέλων 

σὰρξ ὡράθης ἀναλλοίωτος». 

«Ὁ πρὸ αἰώνων ὑπάρχων Θεὸς Λόγος, 
ὃ φῶς ὡς ἱμάτιον 

περιβαλλόμενος, 

μεταμορφούμενος ἔμπροσθεν 

τῶν μαθητῶν σου 

ὑπὲρ τὸν ἥλιον, Λόγε, ἔλαμψας' 
Μωσῆς καὶ Ηλίας δὲ 

σοὶ παρειστήκεισαν, 


157 


νεκρῶν καὶ ζώντων σε Κύριον 
δηλοποιοῦντες 

καὶ σοῦ δοξάζοντες τὴν ἀπόρρητον 
οἰκονομίαν καὶ τὸ ἔλεος 

καὶ τὴν πολλὴν συγκατάβασιν, 

δι᾽ ἧς ἔσωσας κόσμον 

ἁμαρτίαις ἀπολλύμενον». 


«Παρθενικῆς ἐκ νεφέλης σε τεχθέντα 
καὶ σάρκα γενόμενον 

καὶ πρὸς τὸ ὄρος Θαβὼρ 
μεταμορφούμενον, Κύριε, 

καὶ τῇ νεφέλῃ 

τῇ φωτεινῇ σε περικυκλούμενον, 
φωνὴ τοῦ Γεννήτορος 
ἀγαπητόν σε Υἱόν, 

τῶν μαθητῶν συμπαρόντων σοι, 
σαφῶς ἐδήλου, 

ὡς ὁμοούσιον καὶ ὁμόθρονον: 
ὅθεν ὁ Πέτρος ἐκπληττόμενος᾽ 
Καλὸν ᾧδέ ἔστιν εἶναι, ἔλεγε, 
μὴ εἰδὼς ὃ ἐλάλει, 

εὐεργέτα πολυέλεε». 


Τὴν θαυμαστὴ ἐναλλαγὴ καὶ μεταμόρφωσι τῶν ἀνθρώ- 
πων κατὰ τὸ πρότυπο τοῦ μεταμορφωθέντος Κυρίου διδάσκει 
τὸ πρῶτο κάθισμα τοῦ ὄρθρου τοῦ δ’ ἤχου, πρὸ τὸ «Κατεπλά- 
γη Ἰωσήφ»: 


«Τὴν τῶν βροτῶν ἐναλλαγὴν 

τὴν μετὰ δόξης σου, Σωτήρ, 

ἓν τῇ δευτέρᾳ καὶ φρικτῇ 

τῆς σῆς ἐλεύσεως δεικνύς, 

ἐπὶ τοῦ ὄρους Θαβώρ μετεμορφώθης. 
Ἠλίας καὶ Μωσῆς συνελάλουν σοι’ 
τοὺς τρεῖς τῶν μαθητῶν συνεκάλεσας' 

οἳ κατιδόντες, δέσποτα, τὴν δόξαν σου, 
τῇ ἀστραπῇ σου ἐξέστησαν. 

Ὁ τότε τούτοις 

τὸ φῶς σου λάμψας, 

φώτισον τὰς ψυχὰς ἡμῶν». 


Ἐξαιρετικὸ γιὰ τὴν πλοκή του εἶναι καὶ τὸ ἐξαποστει- 
λάριο, αὐτόμελο τοῦ γ᾽ ἤχου. Εἶναι ἕνα παιγνίδι μὲ τὴν λέξι 
φῶς, τὸ φῶς τοῦ Χριστοῦ τὸ αἰώνιο ποὺ φωτίζει τὴν κτίσι: 


«Φῶς ἀναλλοίωτον, Λόγε, 
φωτὸς Πατρὸς ἀγεννήτου, 
ἐν τῷ φανέντι φωτί σου 
σήμερον ἐν Θαβωρίῳ 

φῶς εἴδομεν τὸν Πατέρα, 
φῶς καὶ τὸ Πνεῦμα, 
φωταγωγοῦν πᾶσαν κτίσιν». 


Στὸ ἴδιο θέμα κινεῖται καὶ τὸ ἀπολυτίκιο τῆς ἑορτῆς. 
Ὁ μεταμορφωθεὶς Σωτὴρ εἴθε νὰ λάμψῃ καὶ στὶς καρδιές 
μας τὸν αἰώνιο φωτισμὸ τοῦ ἐνδόξου προσώπου Του. 


«Μετεμορφώθης ἐν τῷ ὄρει, Χριστὲ ὁ Θεός, 
δείξας τοῖς μαθηταῖς σου τὴν δόξαν σου, 
καθὼς ἠδύναντο. 

Λάμψον καὶ ἡμῖν τοῖς ἁμαρτωλοῖς 

τὸ φῶς σου τὸ ἀΐδιον 

πρεσβείαις τῆς Θεοτόκου, 

φωτοδότα, δόξα σοι». 


(8 Αὐγούστου 1970) 


26 
Κοίμησις τῆς θεοτόκου 


Ἡ ἑορτὴ τῆς Κοιμήσεως τῆς Θεοτόκου, ποὺ ἑορτάζει 
στὰς 15 Αὐγούστου ὃ χριστιανικὸς κόσμος, εἶναι ἡ µεγαλυ- 
τέρα ἀπὸ τὶς ἑορτὲς ποὺ καθιέρωσε ἡ Ἔκκλησία πρὸς τιμὴν 
τῆς Μητρὸς τοῦ Κυρίου, τὶς θεομητορικὲς ἑορτές. Ἴσως 
εἶναι καὶ ἡ παλαιοτέρα ἀπὸ ὅλες. Τὶς πρῶτες μαρτυρίες ἔχομε 
γι’ αὐτὴν κατὰ τὸν Ε΄ αἰῶνα, γύρω στὴν ἐποχὴ ποὺ συνεκλήθη 
ἡ Γ΄ Οἰκουμενικὴ Σύνοδος τῆς ᾿Εφέσου (451), ποὺ καθώρισε 
τὸ θεομητορικὸ δόγμα καὶ ἔγινε αἰτία νὰ ἀναπτυχθῇ ἡ τιμὴ 
στὸ πρόσωπο τῆς Θεοτόκου. Γιὰ πρώτη φορὰ φαίνεται ὅτι 
συνεστήθη στὰ Ἱεροσόλυμα τὴν 13η Αὐγούστου καὶ λίγο 
ἀργότερα μετετέθη στὶς 15 τοῦ ἰδίου μηνός. Εἶχε δὲ γενικώ- 
τερο θεομητορικὸ χαρακτῆρα, χωρὶς εἰδικὴ ἀναφορὰ στὸ 
γεγονὸς τῆς Κοιμήσεως. ᾿Ωνομάζετο «ἡμέρα τῆς Θεοτόκου 
Μαρίας». Κέντρο τοῦ πανηγυρισμοῦ ἀναφέρεται στὴν ἀρχὴ 
ἕνα «Κάθισμα», ναὸς ἐπ᾽ ὀνόματί της, ποὺ εὑρίσκετο ἔξω 
ἀπὸ τὰ Ἱεροσόλυμα στὸ τρίτο μίλιο τῆς ὁδοῦ ποὺ ὁδηγοῦσε 
στὴν Βηθλεέμ. Ἡ σύνδεσις τῆς ἑορτῆς αὐτῆς πρὸς τὴν Κοί- 
μησι τῆς Θεοτόκου, ἔγινε στὸν περίφημο ναὸ τῆς Παναγίας 
ποὺ βρισκόταν στὴν Γεθσημανῆ, τὸ «εὐκτήριο τοῦ Μαυρι- 
κίου», ὅπου ὑπῆρχε καὶ ὁ τάφος της. Αὐτὸς ὁ ναὸς πολὺ σύν- 
τοµα πῆρε τὸν χαρακτῆρα τοῦ μεγαλυτέρου θεομητορικοῦ 
προσκυνήματος καὶ ἡ ἀκτινοβολία του ἔγινε αἰτία ἡ πανή- 
γυρίς του κατὰ τὴν 15η Αὐγούστου γρήγορα νὰ διαδοθῇ 
σ᾿ ὁλόκληρο τὸν χριστιανικὸ κόσμο καὶ κατὰ τὸν 5’ μὲ Ζ' 
αἰῶνα νὰ ἐπικρατήσῃ σὲ ἀνατολὴ καὶ δύσι σὰν ἑορτὴ τῆς 
Κοιμήσεως, τοῦ θανάτου, τῆς Θεοτόκου. ᾿Αργότερα ἐξήρθη 
ἡ ἑορτὴ μὲ τὴν προπαρασκευαστικὴ νηστεία καὶ τὴν παρά- 

τασι τοῦ ἑορτασμοῦ µέχρι τῆς 23ης ἢ καὶ µέχρι τοῦ τέλους 
τοῦ Αὐγούστου καὶ ἔγινε ὄχι µόνο ἡ µεγαλυτέρα θεοµητορι- 
κὴ ἑορτή, ἀλλὰ καὶ µία ἀπὸ τὶς σπουδαιότερες ἑορτὲς τοῦ 
ἐκκλησιαστικοῦ ἔτους. Αὐτὸ βέβαια ἦταν φυσικὸ νὰ γίνῃ, 
γιατὶ ἡ Θεοτόκος εἶναι τὸ προσφιλέστερο καὶ ἱερώτερο πρό- 
σώπο μετὰ τὸν Κύριο καὶ γι᾿ αὐτὸ συνεκέντρωσε τὴν τιμὴ καὶ 
τὴν εὐλάβεια ὅλων τῶν χριστιανικῶν γενεῶν. ᾿Αναρίθμητοι 
ναοὶ καὶ μονὲς ἔχουν κτισθῆ πρὸς τιμὴν τῆς Κοιμήσεώς της, 
θαυμάσιες τοιχογραφίες παριστάνουν σὲ κάθε ναὸ πίσω ἀπὸ 
τὴν κεντρικὴ εἴσοδο σὲ ἐκπληκτικὲς συνθέσεις τὴν ἱερά της 
κηδεία, ὕμνοι ἐκλεκτοὶ ἔχουν διακοσμήσει τὴν ἀκολουθία 
της καὶ λόγοι λαμπροὶ καὶ ἐγκώμια ἐξεφωνήθησαν ἀπὸ τοὺς 
Πατέρας καὶ νεωτέρους ἐκκλησιαστικοὺς ἄνδρας κατὰ τὴν 
ἡμέρα τῆς μνήμης της. Ὅλες οἱ ἀνθρώπινες γενεὲς συναγῶ- 
νίσθηκαν στὴν προσφορὰ ὅ,τι ἐκλεκτοτέρου εἶχαν νὰ παρου- 
σιάσουν γιὰ νὰ μακαρίσουν ἔργῳ καὶ λόγῳ τὴν Παρθένο 
Μαρία. «Ἰδοὺ γὰρ ἀπὸ τοῦ νῦν μακαριοῦσί µε πᾶσαι αἱ γε- 
νεαί» 1. 


Γιὰ τὴν κατανόησι τοῦ ἑορτολογικοῦ περιεχομένου τῆς 
ἑορτῆς τῆς Κοιμήσεως, ὅπως καὶ τῶν ἄλλων θεομητορικῶν 
ἑορτῶν, τῆς Συλλήψεως, τῆς Γεννήσεως καὶ τῶν Εἰσοδίων, 
πρέπει νὰ κάμωμε μία μικρὰ ἀναδρομὴ στὶς πηγές, ἀπὸ τὶς 
ὁποῖες ἀντλήθηκαν τὰ θεομητορικὰ αὐτὰ θέματα. Διαφορετι- 
κὰ εἶναι ἀδύνατο νὰ ἑρμηνεύσῃ κανεὶς ὅ,τι συνδέεται μὲ τὸν 
ἑορτασμὸ αὐτόν, τὰ συναξάρια, τὴν ὑμνογραφία καὶ τὴν εἰ- 
κονογραφία των. Οἱ αὐθεντικὲς ἱστορικὲς πηγές, τὰ Εὐαγ- 
γέλια καὶ τὰ ἄλλα βιβλία τῆς Καινῆς Διαθήκης, δὲν μᾶς 
διέσωσαν πληροφορίες γιὰ τὸν πρὸ τοῦ εὐαγγελισμοῦ καὶ 
γιὰ τὸν μετὰ τὴν ἀνάληψι τοῦ Κυρίου βίο τῆς Θεοτόκου. 
Πρόθεσις τῶν ἱερῶν συγγραφέων ἦταν νὰ ἀφηγηθοῦν τὸν 
βίο καὶ τὸ σωτηριῶδες ἔργο τοῦ Χριστοῦ καὶ ὅ,τι ἄμεσα συνε- 
δέετο μὲ αὐτὸν καὶ ὄχι νὰ ἱκανοποιήσουν τὴν εὐλαβῆ περιέρ- 





1. Λουκ, 1, 48. 





᾿Η Κοίµησις τῆς Θεοτόκου. 
Φορητὴ εἰκὼν τοῦ Βυζαντινοῦ Μουσείου ᾿Αθηνῶν, ἔτους 167. 

γεια ἢ τὰ ἱστορικὰ ἐνδιαφέροντα τῶν ἀναγνωστῶν των. Ἡ 
παράδοσις ὅμως τῆς Ἐκκλησίας διέσωσε ἀπὸ στόματος 
εἰς στόμα διάφορες πληροφορίες ποὺ ἀφοροῦσαν στὸν βίο 
τῆς Θεοτόκου πρὸ τῆς συλλήψεως τοῦ Κυρίου καὶ μετὰ τὴν 
ἀνάστασί Του. ᾿Αργότερα διάφοροι εὐλαβεῖς, κατὰ τὸ πλεῖ- 
στον, συγγραφεῖς περιέλαβαν τὶς πληροφορίες αὐτὲς καὶ 
τὶς ἀνέπτυξαν μὲ τὴν φαντασία τῶν καὶ γιὰ νὰ ἔχουν περισσό- 
τερο κῦρος ἔθεσαν στοὺς τίτλους τῶν ἔργων τῶν μεγάλα ἀπο- 
στολικὰ ὀνόματα. Ἡ Ἐκκλησία ἀπέρριψε καὶ κατεδίκασε τὰ 
βιβλία αὐτὰ καὶ τὰ ὠνόμασε «᾿Απόκρυφω» καὶ «Ψευδεπίγρα- 
φα». Σὲ μεταγενεστέρα ἐποχὴ πολλὲς ἀπὸ τὶς διηγήσεις αὐὖ- 
τές, τοὐλάχιστον στὶς βασικές των γραμμές, ἔδωσαν θέματα 
στὴν διαμόρφωσι ἑορτῶν, στὴν σύνταξι συναξαρίων, στὴν 
ποίησι ὕμνων καὶ στὴν εἰκονογραφία. Ἐξ ἄλλου, καθὼς εἴ- 
παμε, ὃ πυρὴν τῶν διηγήσεων αὐτῶν εἶχε ὡς βάσι του παμπά- 
λαιες ἱστορικὲς παραδόσεις γύρω ἀπὸ τὸ πρόσωπο τῆς Θεομή- 
τορος. 


Εἰδικὰ τὸ γεγονὸς τῆς Κοιμήσεως τῆς Θεοτόκου ἀφη- 
γεῖται, ἐκτὸς τῶν ἄλλων, καὶ μία ἀπόκρυφος διήγησις, ποὺ 
φέρεται ὑπὸ τὸ ὄνομα τοῦ ἠγαπημένου μαθητοῦ τοῦ Κυρίου, 
τοῦ Ἰωάννου. Μία περίληψι τοῦ ἐκτενοῦς αὐτοῦ κειμένου θὰ 
παρουσιάσωµε ἐδῶ. Σὲ κάθε του σημεῖο ὁ ἀναγνώστης του 
θυμᾶται ἀντίστοιχες φράσεις ἀπὸ τοὺς ὕμνους καὶ τὸ συνα- 
ξάριο τῆς ἑορτῆς καὶ λεπτομέρειες ἀπὸ τὴν εἰκόνα τῆς Κοι- 
μήσεως, ποὺ ἐφιλοτέχνησαν βυζαντινοὶ ζωγράφοι: Ἡ Πανα- 
γία μετὰ τὴν ἀνάληψι τοῦ Χριστοῦ καθημερινῶς πηγαίνει 
στὸ ζωοδόχο μνῆμα καὶ προσεύχεται. Μία Παρασκευὴ ὁ 
ἀρχάγγελος Γαβριὴλ. παρουσιάζεται μπροστά της καὶ τὴν 
χαιρετᾷ «Χαῖρε, ἡ γεννῆσσσα Χριστὸν τὸν Θεὸν ἡμῶν. Ὁ 
Κύριος ἄκουσε τὴν προσευχή σου καὶ θὰ ἀφῆσῃς τὸν κόσμο 
καὶ θὰ πορευθῇς εἰς τὴν ζωὴν τὴν ἀληθινὴν καὶ ἀδιάδοχον». 
Ἡ Θεοτόκος ἐπιστρέφει στὸν οἶκό της, θυμιᾷ καὶ προσεύχε- 
ται στὸν Χριστὸ νὰ τῆς στείλῃ τὸν Ἰωόννη καὶ τοὺς λοιποὺς 
ἀποστόλους γιὰ νὰ παρασταθοῦν στὸν θάνατό της. 'Η προσ- 

ευχή της εἰσακούεται καὶ πρῶτος φθάνει, ἁρπαγεὶς ἀπὸ 
νεφέλη, ὁ Ἰωάννης καὶ σὲ λίγο ἐπὶ νεφελῶν καὶ οἱ λοιποὶ 
ἀπόστολοι οἱ διεσπαρμένοι στὰ πέρατα τοῦ κόσμου. Τὴν 
Κυριακὴ ἔρχεται μὲ τὴν ἀπαστράπτουσα δόξα Του καὶ μὲ 
χιλιάδες ἀγγέλους δ Κύριος νὰ παραλάβῃ τὴν ψυχἠ τῆς µη- 
τρός του. Ἐκείνη εὐλογεῖ τοὺς ἀποστόλους καὶ τὸν κόσμο, 
δέεται γιὰ τὴν σωτηρία ὅλων καὶ ἀφοῦ λαμβάνει τὴν ὑπό- 
σχεσι ὅτι «πᾶσα ψυχὴ ἐπικαλουμένη τὸ ὄνομά της οὐ μὴ 
καταισχυνθῇ, ἀλλ᾽ εὕρῃ ἔλεος καὶ παράκλησιν καὶ ἀντίλη- 
ψιν καὶ παρρησίαν καὶ ἐν τῷ νῦν αἰῶνι καὶ ἐν τῷ μέλλοντι», 
παραδίδει τὴν ἁγία της ψυχὴ στὰ χέρια τοῦ υἱοῦ της. Οἱ ἀπό- 
στολοι περιπτύσσονται τὸ σκῆνος καὶ ψάλλοντες, μεταφέ- 
ροῦν τὴν κλίνη μὲ τὸ σῶμα γιὰ ταφή. Ἕνας ἑβραῖος ὀνόματι 
Ἰεφωνίας ὁρμᾷ καὶ ἐπιχειρεῖ «κατὰ τῆς κλίνης», ἀλλ᾽ ἄγγελος 
Κυρίου μὲ «ξίφος πυρὸς» ἀποκόπτει τὰ χέρια του ἀπὸ τῶν 
ὤμων, ποὺ μένουν κρεμασμένα στὴν κλίνη. Αὐτὸς μετανοεῖ 
καὶ κολλῶνται πάλι τὰ χέρια του, ἐνῷ οἱ ἀπόστολοι ἀνενό- 
χλητοι συνεχίζουν τὴν ἐκφορά. Τὸ σκῆνος θάπτεται σὲ και- 
νὸ μνημεῖο στὴν Γεθσημανῆ, τὴν τρίτη ὅμως ἡμέρα «μετε- 
τέθη... ἐν Παραδείσῳ». 


Ἡ ἐκκλησιαστικὴ ποίησις ἐξωραΐζει τὴν ἁπλῆ αὐτὴ 
διήγησι. Στὰ τρία στιχηρὰ τοῦ ἑσπερινοῦ, ποὺ θὰ ἀκούσωμε, 
τοῦ α΄ ἤχου, τὸ πρῶτο αὐτόμελο καὶ τὰ ἄλλα δύο προσόμοια 
τοῦ πρώτου, μὲ ἕνα θαυμάσιο τρόπο ἐγκωμιάζεται ἡ Θεοτό- 
κος καὶ ἡ κοίμησίς της. Ὡς ὑπόβαθρο ὅμως ἀναγνωρίζεται 
εὔκολα ἢ διήγησις τοῦ ἀποκρύφου: ἡ Γεθσημανῆ, οἱ λόγοι 
τοῦ Γαβριήλ, ἡ παρουσία τῶν ἀγγελικῶν δυνάμεων, ἢ μετά- 
στασις ἀπὸ τὸν τάφο στὸν οὐρανό. 


«Ὢ τοῦ παραδόξου θαύματος! 
ἡ πηγὴ τῆς ζωῆς 
ἓν μνημείῳ τίθεται 
καὶ κλῖμαξ πρὸς οὐρανὸν 
ὁ τάφος γίνεται. 
13 

Εὐφραίνου, Γεθσημανῆ, 

τῆς Θεοτόκου τὸ ἅγιον τέμενος. 
Βοήσωμεν, οἱ πιστοί, 

τὸν Γαβριὴλ. κεκτημένοι ταξίαρχον᾽ 
Κεχαριτωμένη, χαῖρε, 

μετὰ σοῦ ὁ Κύριος, 

ὁ παρέχων τῷ κόσμῳ 

διὰ σοῦ τὸ μέγα ἔλεος». 


«Βαβαὶ τῶν σῶν μυστηρίων ἁγνή! 
τοῦ Ὑψίστου θρόνος 

ἀνεδείχθης, δέσποινα, 

καὶ γῆθεν πρὸς οὐρανὸν 
μετέστης σήμερον. 

Ἡ δόξα σου εὐπρεπής, 
θεοφεγγέσιν ἐκλάμπουσα χάρισι' 
παρθένοι σὺν τῇ μητρὶ 

τοῦ βασιλέως πρὸς ὕψος ἐπάρθητε. 
Κεχαριτωμένη, χαῖρε, 
μετὰ σοῦ ὁ Κύριος, 

ὁ παρέχων τῷ κόσμῳ 

διὰ σοῦ τὸ μέγα ἔλεος». 


«Τὴν σὴν δοξάζουσι κοίμησιν 
ἐξουσίαι, θρόνοι, 

ἀρχαί, κυριότητες, 

δυνάμεις καὶ χερουβὶμ 

καὶ τὰ φρικτὰ σεραφίμ. 
᾽Αγάλλονται γηγενεῖς 

ἐπὶ τῇ θείᾳ σου δόξῃ κοσμούμενοι. 
Προσπίπτουσι βασιλεῖς 

σὺν ἀρχαγγέλοις, ἀγγέλοις καὶ μέλπουι 
Κεχαριτωμένη, χαῖρε, 

μετὰ σοῦ ὁ Κύριος, 

ὁ παρέχων τῷ κόσμῳ 

διὰ σοῦ τὸ μέγα ἔλεος». 

Τὸ ἴδιο θέμα ἔχουν καὶ τὰ τρία στιχηρὰ τῶν αἴνων τοῦ 
δ΄ ἤχου πρὸς τὸ «Ὡς γενναῖον ἐν μάρτυσι». Στὸ πρῶτο ὄλος 
ὃ κόσμος, οὐράνιος καὶ ἐπίγειος, χαίρεται προπέμποντας τὴν 
μητέρα τοῦ Χριστοῦ καὶ ψάλλοντας σ᾽ αὐτὴν τὴν «ἐξόδιον 
ᾠδήν». Στὰ δύο ἄλλα περιγράφεται ἡ ἔλευσις τῶν ἀποστό- 
λων καὶ ἢ ἐπικῆδειος ψαλμῳδία των, καθὼς καὶ ῇ παρουσία 
τῶν ἀγγελικῶν δυνάμεων καὶ ἡ ὑποδοχὴ τῆς ἁμωμήτου ψυχῆς 
της ἀπὸ τὸν Χριστό: 


«Τῇ ἐνδόξῳ κοιμήσει σου 
οὐρανοὶ ἐπαγάλλονται 

καὶ ἀγγέλων γέγηθε 

τὰ στρατεύματα, 

πᾶσα ἡ γῆ δὲ εὐφραίνεται, 
ᾠδήν σοι ἐξόδιον 
προσφωνοῦσα τῇ μητρὶ 
τοῦ τῶν ὅλων δεσπόζοντος, 
ἀπειρόγαμε 

Παναγία Παρθένε, 

ἡ τὸ γένος 

τῶν ἀνθρώπων ρυσαμένη, 
προγονικῆς. ἀποφάσεως». 


«Ἐκ περάτων συνέδραμον 
ἀποστόλων οἱ πρόκριτοι 
θεαρχίῳ νεύματι 

τοῦ κηδεῦσαί σε 

καὶ ἀπὸ γῆς αἱρομένην σε 
πρὸς ὕψος θεώμενοι, 

τὴν φωνὴν τοῦ Γαβριὴλ 
ἐν χαρᾷ. ἀνεβόων σοι: 
Χαῖρε, ὄχημα 

τῆς Θεότητος ὅλης: 
χαῖρε, μόνη 

τὰ ἐπίγεια τοῖς ἄνω 

τῷ τοκετῷ σου συνάψασα». 


196 


«Τὴν ζωὴν ἡ κυήσασα 
πρὸς ζωὴν μεταβέβηκας 
τῇ σεπτῇ κοιμήσει σου 
τὴν ἀθάνατον, 
δορυφορούντων ἀγγέλων σοι, 
ἀρχῶν καὶ δυνάμεων, 
ἀποστόλων, προφητῶν 
καὶ ἁπάσης τῆς κτίσεως, 
δεχομένου τε 

ἀκηράτοις παλάμαις 

τοῦ Υἱοῦ σου 

τὴν ἀμώμητον ψυχήν σου, 
παρθενομῆτορ θεόνυμφε». 


Τέλος θὰ σταθοῦμε στὸ πιὸ ἰδιόρρυθμο τροπάριο τῆς 
ἑορτῆς αὐτῆς, ἀλλὰ καὶ ὅλων τῶν τροπαρίων μας. Πρόκειται 
γιὰ τὸ δοξαστικὸ τοῦ ἑσπερινοῦ. Τὸ περιεχόμενό του τὸ 
ἀντλεῖ ἀπὸ τὴν σχετικὴ ἀπόκρυφο διήγησι: Οἱ ἀπόστολοι 
ἔρχονται ἐπὶ τῶν νεφελῶν καὶ κηδεύουν τὸ σῶμα τῆς Θεο- 
τόκου. Τὴν ἐκφορὰ συνοδεύει καὶ ὁ Χριστὸς μὲ τὶς δυνά- 
μεις τῶν οὐρανῶν. ᾿Αλλ᾽ ἡ σκηνὴ μεταφέρεται στὸν οὗρα- 
νό’ οἱ κατώτερες δυνάμεις φωνάζουν πρὸς τὶς ἀνώτερες 
νὰ ἀνοίξουν τὶς πύλες τῶν οὐρανῶν γιὰ νὰ εἰσέλθῃ ἡ «παν- 
τάνάσσα θεόπαις»;. Ἡ ὅλη πλοκὴ τοῦ ὕμνου εἶναι ἐξαι- 
ρετική. Στὸ στόμα ἐξ ἄλλου τῶν ἀγγέλων καὶ τοῦ λαοῦ μπαί- 
νοῦν θαυμάσιοι λόγοι καὶ θεολογικώτατα ἐγκώμια πρὸς τὴν 
Θεοτόκο. Ἡ ἰδιορρυθμία τοῦ τροπαρίου αὐτοῦ εἶναι ὅτι 
δὲν ψάλλεται, ὅπως ὅλοι οἱ ἄλλοι ἐκκλησιαστικοὶ ὕμνοι, σὲ 
ἕνα μόνον ἦχο, ἀλλὰ καὶ στοὺς ὀκτώ. ᾿Αρχίζει μὲ τὸν α΄, 
ἔρχεται στὸν πλ. α΄, στὸν β΄, πλ. β΄, γ΄, βαρύν, δ΄, πλ. δ’ καὶ 
τέλος στὴν κατάληξί τοῦ ἐπιστρέφει στὸν α΄: 

Ηχος α΄ 
«Θεαρχίῳ νεύματι 
πάντοθεν οἱ θεοφόροι ἀπόστολοι 
ὑπὸ νεφῶν μεταρσίως αἱρόμενοι, 

"Ηχος πλ. α΄ 
καταλαβόντες τὸ πανάχραντον 
καὶ ζωαρχικόν σου σκῆνος 
ἐξόχως ἠσπάζοντο. 
΄Ἠχος β’ 
Αἱ δὲ ὑπέρτατοι τῶν οὐρανῶν δυνάμεις 
σὺν τῷ οἰκείῳ δεσπότῃ παραγενόμεναι, 
"Ηχος πλ. β’ 
τὸ θεοδόχον καὶ ἀκραιφνέστατον σῶμα 
προπέμπουσι, τῷ δέει κρατούμεναι' 
ὑπερκοσμίως δὲ προῴχοντο 
καὶ ἀοράτως ἐβόων 
ταῖς ἀνωτέραις ταξιαρχίαις: 
Ἰδοὺ ἡ παντάνασσα θεόπαις παραγέγονεν. 
Ἠχος γ' 
"Ἄρατε πύλας 
καὶ ταύτην ὑπερκοσμίως ὑποδέξασθε, 
τὴν τοῦ ἀεννάου φωτὸς μητέρα: 
"Ηχος βαρὺς 
διὰ ταύτης γὰρ ἡ παγγενὴς 
τῶν βροτῶν σωτηρία γέγονεν: 
ᾗ ἀτενίζειν οὐκ ἰσχύομεν 
καὶ ταύτῃ ἄξιον γέρας 
ἀπονέμειν ἀδύνατον: 
ἼἨχος δ΄ 
ταύτης γὰρ τὸ ὑπερβάλλον 
ὑπερέχει πᾶσαν ἔννοιαν. 
Ἠχος πλ. δ' 
Διό, ἄχραντε Θεοτόκε, 
ἀεὶ σὺν ζωηφόρῳ βασιλεῖ 
καὶ τόκῳ ζῶσα, πρέσβευε διηνεκῶς 
περιφρουρῆσαι καὶ σῶσαι 
ἀπὸ πάσης προσβολῆς ἐναντίας 
τὴν νεολαίαν σου’ 
τὴν γὰρ σὴν προστασίαν κεκτήμεθα, 

"Ηχος α΄ 
εἰς τοὺς αἰῶνας 
ἀγλαοφανῶς μακαρίζον 


(15 Αὐγούστου 1970) 


21 
᾿Απόδειπγον 


Εἶναι μέσα στὴν φύσι τοῦ ἀνθρώπου ριζωμένο ἕνα ἀλλό- 
κοτο πρωτόγονο συναίσθημα μπροστὰ στὸ φαινόμενο τοῦ 
ὕπνου. Ὁ ζωντανός, ὁ ἐργαζόμενος, ὁ σκεπτόμενος, ὃ γεμᾶ- 
τος δραστηριότητα ἄνθρωπος, καμπτόμενος ἀπὸ τὴν φυσιο- 
λογικὴ κόπωσι, καταλαμβάνεται ἀπὸ μία ἀκατανίκητη ἀνάγ- 
κη νὰ παραδοθῇ στὴν ἀγκάλη τοῦ ὕπνου. Οἱ αἰσθήσεις, οἱ 
διανοητικὲς λειτουργίες, οἱ δυνάμεις τοῦ σώματος ἀτονοῦν 
καὶ ὁ ζωντανὸς γίνεται σὰν νεκρός. Εἰκὼν τοῦ θανάτου ὁ 
ὕπνος. Μυστήριο γιὰ τοὺς ἁπλοῦς ἀνθρώπους τῶν περασµέ- 
νῶν ἐποχῶν. Ὥρα ποὺ ἐνεδρεύουν οἱ πονηρὲς δυνάμεις τοῦ 
κόσμου τούτου, ὁρατὲς καὶ ἀόρατες, γιὰ νὰ κακοποιήσουν 
ἢ καὶ ἁπλῶς νὰ πειράξουν τὸν ἀνυπεράσπιστο ἄνθρωπο. 
Γι αὐτὸν ἀκριβῶς τὸν λόγο δὲν θὰ ὑπάρχῃ ἀνθρώπινο ὂν 
ποὺ νὰ μὴ αἰσθάνθηκε τὴν ἀνάγκη, ἀφήνοντας προσωρινὰ 
τὸν κόσμο τῶν ζώντων γιὰ νὰ περάσῃ στὸ μυστήριο τῆς εἰ- 
κόνος τοῦ θανάτου, νὰ στρέψῃ τὸν νοῦ του στὸν Θεό του καὶ 
νὰ ζητήσῃ ἀπὸ αὐτὸν προστασία καὶ σκέπη. 

Σ αὐτὸ τὸ ὑπόβαθρο τῆς ἰδιωτικῆς πρὸ τοῦ ὕπνου προσ- 
ευχῆς στηρίχθηκε καὶ ἡ πρᾶξις τῆς χριστιανικῆς Ἔκκλη- 
σίας, ὅταν ἔδιδε στὴν ἁτομικὴ αὐτὴ προσευχὴ τὴν μορφὴ 
ἐκκλησιαστικῆς ἀκολουθίας. Ἢ μετατροπὴ ἔγινε κατ᾽ ἀρχὰς 
στὶς μοναχικὲς ἀδελφότητες, ὅπου τὰ πάντα, καὶ ἰδίως ἡ 
προσευχή, ἦσαν κοινά. Ἡ κοινὴ αὐτὴ προσευχὴ γινόταν 
στὴν ὥρα τῆς ἰδιωτικῆς, δηλαδὴ ἀμέσως μετὰ τὸ δεῖπνο καὶ 
πρὸ τῆς κατακλίσεως. Γι᾿ αὐτὸ καὶ τῆς ἐδόθη τὸ ὄνομα 
«ἀπόδειπνον ἢ «ἀπόδειπνα» καὶ «προθύπνια». Αὐτὴ θὰ 
ἀποτελέσῃ τὸ ἀντικείμενο τῆς σημερινῆς ἐκπομπῆς μας, 

μετὰ τὴν παρεμβολὴ τῶν τριῶν ἑορτολογικῶν θεμάτων τῶν 
προηγουμένων ἐκπομπῶν. 


Εἶναι δὲ ἡ ἀκολουθία τοῦ ἀποδείπνου μία πολὺ μακρὰ 
ἀκολουθία. Τὸ μῆκός της δὲν πρέπει νὰ μᾶς παραξενεύῃ. 
Εἶναι καθαρὰ μοναστηριακὴ καὶ γνωρίζομε πόσο οἱ μοναχοὶ 
ἤθελαν νὰ παρατείνουν τὴν προσευχή τῶν, τόσο πού, ἂν ἦταν 
φυσικῶς δυνατόν, δὲν θὰ διέκοπταν ποτὲ τὴν δοξολογία τοῦ 
Θεοῦ. Ἡ εἴσοδός της ὅμως στοὺς ἐνοριακοὺς ναοὺς καὶ ἡ 
χρῆσίς της ἀπὸ τοὺς κοσμικοὺς ἱερεῖς καὶ τὸν λαὸ ὡδήγησε 
γρήγορα σὲ ἀδιέξοδο. Ἔτσι κατὰ τὸν ΙΔ΄ μὲ ΙΕ΄ αἰῶνα ἀναγ- 
κάσθηκαν νὰ κάμουν καὶ μία ἐπιτομή της, ποὺ ὠνομάσθηκε, 
γιὰ νὰ διακρίνεται ἀπὸ τὴν ἀρχικὴ ἐκτενῆ μορφή, «μικρὸν 
ἀπόδειπνον». Τὸ ἄλλο, τὸ πλῆρες καὶ παλαιό, ὠνομάσθηκε 
τώρα «μέγα ἀπόδειπνον». Εἶναι κοινὸς νόμος, ὅτι τὰ νεώ- 
τερα πράγματα καὶ τὰ συντομώτερα κερδίζουν γρήγορα ἔδα- 
φος. Αὐτὸ συνέβη καὶ μὲ τὸ μικρὸ ἀπόδειπνο. Τὸ «μικρὸ» 
καὶ νεώτερο ἐπεσκίασε τὸ παλαιὸ καὶ µεγάλο, καὶ περιώρισε 
τὴν τέλεσί του μόνο κατὰ τὶς νήστιμες ἡμέρες τῆς Μεγά- 
λης Τεσσαρακοστῆς, ποὺ λόγῳ τῆς ἱερότητος τῆς περιόδου 
αὐτῆς καὶ τῆς συντηρητικότητος τῶν ἀκολουθιῶν της, μπο- 
ροῦσε νὰ βαστάσῃ τὸ βάρος τῆς ἐκτενοῦς ἀρχαϊκῆς ἀκολου- 
θίας. Ἔτσι σήμερα ἔχομε τὴν εὐκαιρία νὰ παρακολουθή- 
σῶμε τὴν τέλεσι τοῦ μεγάλου ἀποδείπνου καὶ στοὺς ἔνορια- 
κοὺς ναοὺς ἀπὸ τὴν Δευτέρα ὡς τὴν Πέμπτη τῶν ἑβδομάδων 
τῆς μεγάλης Νηστείας, τὶς δὲ Παρασκευὲς μαζὶ μὲ τοὺς χαι- 
ρετισμοὺς τὴν ἀκολουθία τοῦ μικροῦ ἀποδείπνου. Στὶς ὑπό- 
λοιπες ἐκτὸς τῆς Μεγάλης Τεσσαρακοστῆς ἡμέρες τελεῖται, 
κατ᾽ ἰδίαν στὰ σπίτια ἀπὸ τοὺς ἱερεῖς καὶ εὐλαβεῖς λαϊκοὺς 
ἢ ἀπὸ κοινοῦ στὰ μοναστήρια, τὸ μικρὸ ἀπόδειπνο. 


Τὸ θέμα τοῦ ἀποδείπνου εἶναι διπλό, ἀνάλογο πρὸς τὴν 
ὥρα τῆς τελέσεώς του’ εὐχαριστία δηλαδὴ κατὰ πρῶτον καὶ 
δοξολογία γιὰ τὴν διέλευσι τῆς ἡμέρας καὶ δέησις γιὰ τὴν 
«ἀπρόσκοπο» καὶ «ἐλευθέρα φαντασιῶν», κατὰ τὸν Μέγα 

Βασίλειο, ἀνάπαυσι κατὰ τὴν ἐπερχομένη νύκτα], Μὲ τὸ 
πρῶτο θέμα συμπλέκονται καὶ ἄλλα συναφῆ. Μία ἀνασκό- 
πησις τῶν ἔργων τῆς ἡμέρας γεννᾷ ἀσφαλῶς τὴν ἀνάγκη 
γιὰ αἴτησι συγγνώμης γιὰ τὶς ποικίλες παραβάσεις μας, ἕνα 
ἔντονο συναίσθημα μετανοίας. Ἢ συναναστροφὴ μὲ τοὺς 
ἀδελφούς µας γέννησε ἀσφαλῶς δυσαρέσκειες καὶ ἐνδεχομέ- 
νως προεκάλεσε ἀντιδικίες καὶ μίση. Εἶναι καιρὸς ὅλα αὐτὰ 
νὰ ἐπανορθωθοῦν μὲ τὴν ἁμοιβαία συγχώρησι καὶ συνδιαλ- 
λαγή. Μὲ τὸ δεύτερο πάλι θέµα συνδέεται ἡ ὁμολογία τῆς 
ὀρθῆς πίστεως, γιὰ νὰ μᾶς εὕρῃ ὁ θάνατος στερεὰ ἑδρασμέ- 
νους στὴν ἀληθῆ μαρτυρία καὶ ὁμολογία, κατὰ τοὺς Πατέρας. 
Καὶ ὅλα αὐτὰ τὰ θέματα κατακλείει καὶ ἡ δέησις γιὰ τὴν τα- 
χεῖα ἀπὸ τὸν ὕπνο ἐξανάστασι γιὰ νὰ μὴ σιγήσῃ ἐπὶ πολὺ 
τὸ στόμα ποὺ δοξολογεῖ τὰ «κρίματα» τοῦ Θεοῦ. 


Ὅπως καὶ ὅλες οἱ ἀκολουθίες τῆς Ἐκκλησίας µας ἔτσι 
καὶ τὸ ἀπόδειπνο ἀποτελεῖται ἀπὸ ψαλμούς, ὕμνους καὶ εὐχές. 
Ὅλα ἔχουν ἐκλεγῆ μὲ βάσι τὰ ἀνωτέρω θέματα. Στὰ τρία 
μέρη τοῦ μεγάλου ἀποδείπνου καὶ στὴν ἐπιτομὴ τῶν «και- 
ριωτάτων» τοῦ μεγάλου, ποὺ περιέχονται στὸ ἕνα μέρος τοῦ 
μικροῦ, βρίσκει κανεὶς ἐκλεκτοὺς νυκτερινοὺς ψαλμούς, 
ὅπως ὁ 4ος μὲ τὸ «ἐν εἰρήνῃ ἐπὶ τὸ αὐτὸ κοιμηθήσομαι καὶ 
ὑπνώσω», ὁ 6ος μὲ τὸ «λούσω καθ᾽ ἑκάστην νύκτα τὴν κλί- 
νην µου, ἐν δάκρυσί µου τὴν στρωμνήν µου βρέξω», ὁ [2ος 
μὲ τὸ «φώτισον τοὺς ὀφθαλμούς μου, μήποτε ὑπνώσω εἰς 
θάνατον», ὁ 30ὸς μὲ τὸ «εἰς χεῖράς σου παραθήσομαι τὸ 
πνεῦμά μου», ὁ 90ὸς μὲ τὸ «οὐ φοβηθήσῃ ἀπὸ φόβου νυκτε- 
ρινοῦ... ἀπὸ πράγματος ἐν σκότει διαπορευομένου». Φρά- 
σεις γεμᾶτες βαθειὰ πίστι καὶ ἐγκατάλειψι στὸ ἔλεος τοῦ 
Θεοῦ. Θὰ βρῇ τὸ περίφημο ψαλμὸ τῆς μετανοίας, τὸν 506, 
τὸ «Ἐλέησόν µε, ὁ Θεός. κατὰ τὸ μέγα ἔλεός σου...», καὶ κεί- 
μενα γεμᾶτα μετάνοια καὶ συντριβή, ὅπως τὴν προσευχὴ 
τοῦ Μανασσῆ βασιλέως τῆς Ἰουδαίας. 





1. Ὅροι κατὰ πλάτος, 37. 


᾿Απὸ τὶς εὐχὲς ἐκτὸς ἀπὸ τὴν τόσο γνωστὴ εὐχὴ πρὸς 
τὴν Θεοτόκο τοῦ μοναχοῦ τῆς Μονῆς τῆς Εὐεργέτιδος 
Παύλου «Ασπιλε, ἀμόλυντε...» καὶ τὴν σύντομο καὶ πε- 
ριεκτικὴ «ἐπικοίτιο» εὐχὴ εἰς τὸν Κύριον ἡμῶν Ἰησοῦν 
Χριστὸν τοῦ μοναχοῦ ᾽Αντιόχου τοῦ Πανδέκτου «Καὶ δὸς 
ἡμῖν, δέσποτα, πρὸς ὕπνον ἀπιοῦσιν ἀνάπαυσιν σώματος καὶ 
ψυχῆς ....», θὰ ἔπρεπε νὰ μνημονεύσωμε τὴν θαυμασία εὐχὴ 
ποὺ ἀποδίδεται στὸν Μέγα Βασίλειο «Κύριε. Κύριε, ὁ ρυσά- 
μενος ἡμᾶς ἀπὸ παντὸς βέλους πετομένου ἡμέρας. ..». Αὐ- 
τὴ συγκεφαλαιώνει κατὰ ἕνα ἀπαράμιλλο τρόπο τὰ αἰτήματα 
τῆς πρὸ τοῦ ὕπνου προσευχῆς τοῦ πιστοῦ. Δὲν ἔχομε, δυστυ- 
χῶς, καιρὸ νὰ τὴν διαβάσῶμε καὶ νὰ τὴν σχολιάσωμε. Βρί- 
σκεται στὰ Ὡρολόγια καὶ σὲ ὅλα τὰ προσευχητάρια, ποὺ 
κυκλοφοροῦν μεταξὺ τῶν πιστῶν. Καὶ μόνη ἣ προσεκτικὴ 
ἀνάγνωσίς της, καὶ μάλιστα στὴν πρὸ τοῦ ὕπνου προσευχή, 
εἶναι ἱκανὴ νὰ γεμίσῃ τὴν ψυχὴ τοῦ ἀνθρώπου ἀπὸ τὰ πιὸ 
ἱερὰ αἰσθήματα. 


Τὸ ἀπόδειπνο περιλαμβάνει καὶ τὴν ψαλμῳδία τροπαρίων 
καὶ μάλιστα τριῶν ἀρχαίων ὕμνων, ποὺ ἔχουν ὅμως παραλει- 
φθῆ κατὰ τὴν σύνταξι τῆς ἀκολουθίας τοῦ μικροῦ ἀποδεί- 
πνου. Μὲ αὐτοὺς θέλομε νὰ διακοσμήσωμε τὴν ἐκπομπή μας, 
ἔστω καὶ ἂν σήμερα δὲν ψάλλονται πιὰ παρὰ µόνο κατὰ τὴν 
περίοδο τῆς Τεσσαρακοστῆς, στὸ μέγα ἀπόδειπνο. 

Ὁ πρῶτος εἶναι μία ἐκλογὴ ἀπὸ τὴν ᾠδὴ τοῦ ᾿Ἠσαΐου, 
ποὺ βρίσκεται στὸ 8ο καὶ 9ο κεφάλαιο τοῦ ὁμωνύμου προφη- 
τικοῦ βιβλίου τῆς Παλαιᾶς Διαθήκης. Εἶναι ἕνας ὕμνος θριάµ- 
βου καὶ ἐγκαρτερήσεως. Ῥάλλεται κατὰ στίχο κατὰ τὸν ἀρ- 
χαῖο τρόπο, μὲ ἐφύμνιο τὸ «Ὅτι μεθ᾽ ἡμῶν ὁ Θεός». Κατὰ 
τὸν ἅγιο Πατέρα Μάρκο τὸν Εὐγενικὸ ὁ ὕμνος αὐτὸς ψάλ- 
λεται στὸ ἀπόδειπνο «κατὰ τῆς τῶν δαιμόνων ἐνεργείας... 
τῶν ἐν νυκτὶ μάλιστα τὴν πονηρὰν δύναμιν ἐπιδεικνυμένων» 1. 





1. ᾿Εξήγησις τῆς ἐκκλησιαστικῆς ἀκολουθίας, Περὶ τοῦ ἀποδείπνου. 

«Μεθ᾽ ἡμῶν ὁ Θεός, 

γνῶτε ἔθνη καὶ ἡττᾶσθε. 

Ὅτι μεθ’ ἡμῶν ὁ Θεός. 
Ἐπακούσατε ἕως ἐσχάτου τῆς γῆς. 
Ὅτι μεθ᾽ ἡμῶν ὁ Θεός. 
Ἰσχυκότες ἠττᾶσθε. 

Ὅτι μεθ᾽ ἡμῶν ὁ Θεός. 

Ἐὰν γὰρ πάλιν ἰσχύσητε 

καὶ πάλιν ἡττηθήσεσθε. 

Ὅτι μεθ᾽ ἡμῶν ὁ Θεός. 

Καὶ ἣν ἂν βουλὴν βουλεύσησθε, 
διασκεδάσει Κύριος. 

Ὅτι μεθ᾽’ ἡμῶν ὁ Θεός. 


Καὶ λόγον, ὃν ἐὰν λαλήσητε, 

οὐ μὴ ἐμμείνῃ ἐν ὑμῖν. 

Ὅτι μεθ᾽’ ἡμῶν ὃ Θεός. 

Τὸν δὲ φόβον ὑμῶν οὐ μὴ φοβηθῶμεν, 
οὐδ᾽ οὐ μὴ ταραχθῶμεν. 

Ὅτι μεθ᾽ ἡμῶν ὃ Θεός. 

Κύριον δὲ τὸν Θεὸν ἡμῶν, αὐτὸν ἁγιάσωμεν 
καὶ αὐτὸς ἔσται ἡμῖν φόβος. 

Ὅτι μεθ’ ἡμῶν ὁ Θεός. 

Καὶ ἐὰν ἐπ᾽ αὐτῷ πεποιθὼς ὦ, 

ἔσται μοι εἰς ἁγιασμόν. 

Ὅτι μεθ᾽’ ἡμῶν ὁ Θεός. 

Καὶ πεποιθὼς ἔσομαι ἐπ᾽ αὐτῷ 

καὶ σωθήσομαι δι᾽ αὐτοῦ. 

Ὅτι μεθ᾽ ἡμῶν ὁ Θεός». 


Ὁ δεύτερος ὕμνος εἶναι ἕνα ἀρχαϊκὸ πρωτοχριστιανικὸ 
ποιητικὸ κείµενο σὲ στίχους ἑνδεκασυλλάβους, ποὺ τὸ βρί- 
σκοµε καὶ σὲ πάπυρο τοῦ 5’ αἰῶνος. Δοξολογία ἀγγελικὴ καὶ 

ἀνθρωπίνη πρὸς τὸν δημιουργὸ καὶ δέησις συνυφαίνοντα 
ἁρμονικὰ στὸ ὡραῖο αὐτὸ ὑμνογράφημα: 


«Ἡ ἀσώματος φύσις, τὰ χερουβίμ, 
ἀσιγήτοις σε ὕμνοις δοξολογεῖ. 
Ἑξαπτέρυγα ζῶα, τὰ σεραφίμ, 

ταῖς ἀπαύστοις φωναῖς σε ὑπερυψοῖ. 
Τῶν ἀγγέλων τε πᾶσα ἡ στρατιὰ 
τρισαγίοις σε ἄσμασιν εὐφημεῖ. 

Πρὸ γὰρ πάντων ὑπάρχεις, ὃ ὢν Πατήρ, 
καὶ συνάναρχον ἔχεις τὸν σὸν Ὑΐόν. 
Καὶ ἰσότιμον φέρων Πνεῦμα ζωῆς 

τῆς Τριάδος δεικνύεις τὸ ἀμερές. 
Παναγία παρθένε, μήτηρ Θεοῦ, 

οἱ τοῦ Λόγου αὐτόπται καὶ ὑπουργοί. 
Προφητῶν καὶ μαρτύρων πάντες χοροί, 
ὡς ἀθάνατον ἔχοντες τὴν ζωήν. 

Ὑπὲρ πάντων πρεσβεύσατε ἐκτενῶς, 
ὅτι πάντες ὑπάρχομεν ἐν δεινοῖς. 

Ἵνα πλάνης ρυσθέντες τοῦ πονηροῦ 
τῶν ἀγγέλων βοήσωμεν τὴν ᾠδήν. 
"Αγιε, ἅγιε, ἅγιε, τρισάγιε Κύριε, 
ἐλέησον καὶ σῶσον ἡμᾶς: ἀμήν». 


Τέλος ἕνας τρίτος ὕμνος λαϊκῆς ἐμπνεύσεως ἂς κατακλεί- 
ση τὴν ἐκπομπή μας. Εἶναι γεμᾶτος κατάνυξι καὶ σύντονο 
δέησι. Ὅλοι οἱ ἅγιοι προβάλλονται στὸν Θεὸ γιὰ πρεσβεία 
ὑπὲρ ἡμῶν τῶν ἁμαρτωλῶν: 


«Παναγία δέσποινα Θεοτόκε, 

πρέσβευε ὑπὲρ ἡμῶν τῶν ἁμαρτωλῶν. 
Πᾶσαι αἱ οὐράνιαι δυνάμεις 

τῶν ἁγίων ἀγγέλων καὶ ἀρχαγγέλων, 
πρεσβεύσατε ὑπὲρ ἡμῶν τῶν ἁμαρτωλῶν. 

΄Αγιε Ιωάννη, προφῆτα καὶ πρόδροµε 
καὶ βαπτιστὰ τοῦ Κυρίου 

ἡμῶν Ἰησοῦ Χριστοῦ, 

πρέσβευε ὑπὲρ ἡμῶν τῶν ἁμαρτωλῶν. 
“Αγιοι ἔνδοξοι ἀπόστολοι, 

προφῆται καὶ μάρτυρες καὶ πάντες ἅγιοι, 
πρεσβεύσατε ὑπὲρ ἡμῶν τῶν ἁμαρτωλῶν. 
Ὅσιοι, θεοφόροι Πατέρες ἡμῶν, 
ποιμένες καὶ διδάσκαλοι τῆς οἰκουμένης, 
πρεσβεύσατε ὑπὲρ ἡμῶν τῶν ἁμαρτωλῶν. 
Ἡ ἀήττητος καὶ ἀκατάλυτος 

καὶ θεία δύναμις τοῦ τιμίου καὶ ζωοποιοῦ σταυροῦ, 
μὴ ἐγκαταλίπης ἡμᾶς τοὺς ἁμαρτωλούς. 
Ὁ Θεός, ἱλάσθητι ἡμῖν τοῖς ἁμαρτωλοῖς 
καὶ ἐλέησον ἡμᾶς». 


2 Αὐγούστου 1970) 


28 
Ἡ μνήμη τοῦ Βαπτιστοῦ 


Τὴν μνήμη τοῦ δικαίου ἐγκωμιάζει στὰς 29 Αὐγούστου 
ἡ Ἐκκλησία µας. Τὸν μαρτυρικὸ θάνατο τοῦ βαπτιστοῦ καὶ 
προδρόμου τοῦ Χριστοῦ, τοῦ Ἰωάννου. ᾿Αλλὰ τί ἐγκώμιο 
νὰ συνθέσῃ κανεὶς γιὰ τὸν δίκαιο αὐτὸν ἄνδρα, ποὺ τὸ ἴδιο 
τὸ στόμα τοῦ Κυρίου ἔπλεξε γι αὐτὸν τὸ ὡραιότερο ἐγκώ- 
μιο 1; Γιατὶ εἶπε γι’ αὐτὸν ὁ Κύριος, ὅτι δὲν ἐγεννήθη ἄνθρω- 
πος στὸν κόσμο μεγαλύτερος ἀπὸ τὸν Ἰωάννη. Προφήτης, 
μεγαλύτερος ἀπὸ τοὺς προφήτας. Διδάσκαλος καὶ κήρυξ 
τοῦ νόμου τοῦ Θεοῦ. ᾿Ασκητὴς ἰσάγγελος. Μάρτυς, ποὺ ἔχυσε 
τὸ αἷμά του μαρτυρῶντας γιὰ τὴν ἀλήθεια. Πρόδρομος τοῦ 
Χριστοῦ, ποὺ ἑτοίμασε τὴν «ὁδὸν Κυρίου» 2, Προφήτης, ποὺ 
ἐπροφήτευσε τὴν ἔλευσι τοῦ Χριστοῦ καὶ ὑπέδειξε στὸν κό- 
σμο τὸν ἀμνὸ τοῦ Θεοῦ, «τὸν αἴροντα τὴν ἁμαρτίαν τοῦ κό- 
σμου» 5. Βαπτιστής, ποὺ ἐβάπτισε ὄχι µόνο ἀνθρώπους, ἀλλὰ 
τὸν ἴδιο τὸν Υἱὸ τοῦ Θεοῦ. Θεόπτης, γιατὶ εἶδε ἐν σώματι 
τὸν Υἱό, τὸ Πνεῦμα «σωματικῷ εἴδει ἐρχόμενον ὡσεὶ περι- 
στερὰν ἐπ᾽ αὐτόν» 3 καὶ ἤκουσε τὴν φωνὴ τοῦ Πατρὸς «Οὗ- 
τός ἐστιν ὁ Ὑΐός µου ὁ ἀγαπητός» 5. Ποιὸς ἄνθρωπος στὸν 
κόσμο συνεδύασε αὐτὰ τὰ πολλαπλᾶ προνόμια; «᾽Αμὴν λέγω 
ὑμῖν, οὐκ ἐγήγερται ἐν γεννητοῖς γυναικῶν μείζων Ἰωάν- 





. Ματθ. 11, Ί- 14. Λουκ. Ἴ, 24-28. 

. Ματθ. 3, 3, 

. Ιω. 1, 29. 

. Λουκ. 3, 22. 

. Ματθ. 3, 17. Μάρκ. 1, 11. Λουκ. 3, 22. 


- ὃ Ὁ ἰυ --Ὁ 

νου τοῦ βαπτιστοῦ», εἶπεν ὁ Κύριος 1, 


Τὸ Εὐαγγέλιο τοῦ Χριστοῦ ἀρχίζει μὲ τὴν μορφὴ τοῦ 
Προδρόμου: «᾿Αρχὴ τοῦ εὐαγγελίου Ἰησοῦ Χριστοῦ, Υἱοῦ 
τοῦ Θεοῦ: Ὡς γέγραπται ἐν τοῖς προφήταις... Ἐγένετο 
Ἰωάννης βαπτίζων...» :, «Ἐν ἀρχῇ ἦν ὁ Λόγος... Ἔγέ- 
νετο ἄνθρωπος ἀπεσταλμένος παρὰ Θεοῦ, ὄνομα αὐτῷ Ἰωάν- 
νης....»3. Καὶ περιγράφεται ἡ σύλληψις, ἢ γέννησις, ἡ 
πολιτεία του, τὸ κήρυγμα τῆς μετανοίας, ἡ βάπτισις τοῦ Χρι- 
στοῦ, ἡ μαρτυρία του, ἡ ἀποτομὴ τῆς κεφαλῆς του. Μοναδι- 
κὸ προνόμιο. Οὔτε γιὰ τὸν βίο τῆς μητέρας τοῦ Χριστοῦ δὲν 
ἀφιερώνουν τὰ Εὐαγγέλια τόσες σελίδες, ὅσες γιὰ τὸν βίο 
τοῦ Προδρόμου. Καὶ τοῦτο γιατὶ τὸ ἔργο καὶ τὸ κήρυγµά του 
ἦταν στὴν κυριολεξία προδροµικά, τὸ προστάδιο, ἡ εἰσαγῶ- 
γἡ στὸ ἔργο τοῦ Κυρίου. Στὸ πρόσωπό του συνδέεται ἡ Πα- 
λαιὰ μὲ τὴν Καινὴ Διαθήκη. Ἡ πρώτη προπαρασκευάζει 
τὴν δευτέρα. Σ᾽ αὐτὸν συναντῶνται ἡ προφητεία τῆς Παλαιᾶς 
μὲ τὴν πραγματικότητα τῆς Καινῆς. Ἢ προφητεία σταματᾷ 
στὸν Ἰωάννη: «πάντες γὰρ οἱ προφῆται καὶ ὁ νόμος ἕως Ἰωάν- 
νου ἐπροφήτευσαν» :, καὶ ἡ σκιὰ καὶ ὁ τύπος δίδουν τὴν θέ- 
σι τῶν στὴν ἀλήθεια. Τὸ ἐδήλωσε μὲ ἄκρα ταπεινοφροσύνη 
ὁ Πρόδρομος: «ἐκεῖνον (δηλαδὴ τὸν Χριστὸν) δεῖ αὐξάνειν, 
ἐμὲ δὲ ἐλαττοῦσθαι» . Ὁ Πρόδρομος μετέχει καὶ στὶς δύο 
Διαθῆκες. Εἶναι ὁ τελευταῖος δίκαιος τῆς Παλαιᾶς καὶ ὁ πρῶ- 
τος πολίτης τῆς Καινῆς. Ὁ κρίκος ποὺ συνδέει τὸν παλαιὸ 
καὶ τὸν νέο λαὸ τοῦ Θεοῦ. 

Αὐτὸν λοιπὸν τὸν ἐπίγειο ἄγγελο καὶ τὸν οὐράνιο ἄν- 
θρωπο ἐπαξίως τιμᾷ ἡ Ἐκκλησία τοῦ Χριστοῦ. Ἑορτάζει 
τὰ μαρτυρούμενα ἀπὸ τὴν Καινἡ Διαθήκη γεγονότα τοῦ βίου 


. Ματθ. 11, 11. 
Μάρκ. 1, 1. 4. 
ο ]ω. 1, 1. 6. 

. Ματθ. 11, 13. 
. Ιω. 3, 30. 


- ἃ. ω ἰ» - 

του, πάλι σὲ σύνδεσμο μὲ τὰ ἀντίστοιχα γεγονότα τοῦ βίου 
τοῦ Σωτῆρος. Τὴν σύλληψί του στὶς 23 Σεπτεμβρίου, ἓξ μῆ- 
νες πρὶν ἀπὸ τὸν Εὐαγγελισμό, ποὺ ἔγινε «τῷ μηνὶ τῷ ἔκτῳ» 
ἀπὸ τὴν σύλληψι τῆς Ελισάβετ τῆς μητρὸς τοῦ Προδρόμου 1. 
Τὴν γέννησί του στὶς 24 Ἰουνίου, ἓξ μῆνες πρὶν ἀπὸ τὰ 
Χριστούγεννα. Ἴσως καὶ ἡ μνήμη τοῦ θανάτου του στὶς 29 
τοῦ Αὐγούστου δὲν εἶναι ἄσχετη πρὸς τὴν ἑορτὴ τῆς Ὑψώ- 
σεως τοῦ τιμίου Σταυροῦ, ποὺ καὶ στὴν περίπτωσι τῆς ἑορ- 
τῆς τῆς Μεταμορφώσεως εἴδαμε νὰ βαστάζη τὸ ἑορτολογικὸ 
θέμα τοῦ σταυρικοῦ θανάτου τοῦ Σωτῆρος καὶ νὰ ἀσκῇ τὴν 
ἀνάλογο ἕλξι στὶς πρὶν ἀπὸ αὐτὴν ἑορτές. Γιατὶ ὄχι μόνο 
τὴν σύλληψι καὶ τὴν γέννησι τοῦ Βαπτιστοῦ ἡ Ἔκκλησία 
συνέδεσε μὲ τὸ ρόλο τοῦ Ἰωάννου σὰν προδρόμου τῆς συλ- 
λήψεως καὶ τῆς γεννήσεως τοῦ Χριστοῦ, ἀλλὰ καὶ σ᾽ αὐτὸν 
τὸ θάνατό του ἔδωσε προδρομικὸ χαρακτῆρα. Ὁ Πρόδρο- 
μος πεθαίνει μαρτυρικὰ πρὶν ἀπὸ τὸν Σωτῆρα προμηνύοντας, 
τρόπον τινά, τὸν μαρτυρικὸ θάνατο τοῦ Χριστοῦ καὶ πηγαί- 
νοντας πάλι πρόδροµός Του στὸν “Αδη. Ἐκεῖ ἐκήρυξε καὶ 
στοὺς ἀπ᾿ αἰῶνος νεκροὺς τὴν ἔλευσι τοῦ Χριστοῦ στὸν κό- 
σµο τῶν ζώντων καὶ τὴν ἐπικειμένη ἔλευσί Του καὶ στὸν 
κόσµο τῶν νεκρῶν. Στὴν εἰκονογραφικὴ παράστασι τῆς 
ἀναστάσεως, τῆς καθόδου στὸν “Αδη δηλαδὴ τοῦ Κυρίου, 
εἰκονίζεται πρῶτος μεταξὺ τῶν νεκρῶν ὁ Πρόδρομος νὰ 
δείχνῃ καὶ πάλι σ᾿ αὐτοὺς τὸν ἁμνὸ τοῦ Θεοῦ τὸν αἴροντα 
τὴν ἁμαρτία τοῦ κόσμου. Ἔτσι καὶ ὁ τραγικὸς θάνατος τοῦ 
προφήτου ἐντάσσεται ἀπὸ τὴν Ἔκκλησία μέσα στὸ πλαίσιο 
τῆς θείας οἰκονομίας. Τὰ ἀνοσιουργήματα τῶν κακῶν ἁν- 
θρώπων, ὅπως στὴν προκειμένη περίπτωσι τοῦ "Ἡρῴδου καὶ 
τῆς Ἡρῳδιάδος, ὄχι µόνο δὲν μποροῦν νὰ ἀνατρέψουν τὰ 
σχέδια τοῦ Θεοῦ, ἀλλὰ ἀντιθέτως μεταβάλλονται ἀκουσίως 
σὲ ἐξυπηρετικὰ τῶν βουλῶν Του. Κατὰ τὸν τρόπο αὐτόν, ὅπως 
ψάλλει ὃ Ῥωμανὸς ὃ Μελῳδὸς στὸ κοντάκιό του, «Ἡ τοῦ 
Προδρόμου ἔνδοξος ἁποτομὴ οἰκονομία γέγονέ τις θεϊκή, 





1, Λουκ. 1, 26. 

ἵνα καὶ τοῖς ἐν “Αδη τοῦ Σωτῆρος κηρύξῃ τὴν ἔλευσιν.. .». 
Ὁ Θεὸς γνωρίζει τοὺς τρόπους ἀπὸ τὸ πικρὸ νὰ ἐξάγῃ τὸ 
γλυκύ. 


Μὲ αὐτὸ λοιπὸν τὸ πρῖσμα βλέπει ἢ Ἔκκλησία τὸν θάνα- 
το τοῦ Βαπτιστοῦ: σὰν τὸ ἔνδοξο τέρμα τῆς σκυταλοδρομίας 
του στὴν γῆ. Σὰν θρίαμβο νικητοῦ, ποὺ πεθαίνει στὶς ἐπάλ- 
ξεις τοῦ καθήκοντος. Σὰν ἐλεγκτὴ τῶν παραβάσεων τοῦ νό- 
μου τοῦ Θεοῦ, ποὺ ἐλέγχει καὶ ζῶν, ἀλλὰ καὶ περισσότερο θυ- 
σιαζόμενος γιὰ τὴν ὀρθότητα τῆς μαρτυρίας του. Σὰν κήρυκα 
μετανοίας, ποὺ ἀφοῦ ἐτελείωσε τὸ ἔργο του στὴν γῆ σπεύδει 
νὰ ὁλοκληρώσῃ τὴν κηρυκτικὴ ἀποστολή τοῦ προτρέχοντας 
τοῦ Κυρίου στὸν κόσμο τῶν νεκρῶν. Ὅλα δὲ τὰ γεγονότα 
ποὺ συνδέονται μὲ τὸν θάνατό του τὰ βλέπει σὰν ἕνα τραγικὸ 
παίγνιο τῶν μαθητῶν τοῦ διαβόλου’ τὴν φυλάκισι τοῦ δικαί- 
ου, τὰ ἀνόσια γενέθλια τοῦ "Ἡρῴδου, τοὺς ἀνοήτους ὅρκους 
του, τὸν χορὸ τῆς ἀσελγοῦς κόρης, τὴν θηριώδη μανία τῆς 
μοιχαλίδος μητέρας, τὸ τρομερὸ ἔπαθλο τοῦ χοροῦ, τὴν αἷμα- 
τόβρεκτο κεφαλὴ τοῦ προφήτου, ποὺ σὰν ἔδεσμα προσφέρε- 
ται «ἐπὶ πίνακι» στὸ μισητὸ συμπόσιο. Καὶ ὑπογραμμίζει 
τὰ γεγονότα αὐτὰ γιὰ νὰ δείξῃ μέχρι ποίου σημείου πωρά- 
σεως μπορεῖ νὰ ὁδηγήσῃ ἣ ἁμαρτία τὸν ἄνθρωπο καὶ τί φο- 
βερὰ ἐγκλήματα μποροῦν νὰ διαπραχθοῦν, ὅταν ὁ διάβολος 
ὑποβάλλῃ τὰ σχέδιά του στὰ ὄργανά του. Καὶ σὰν ἁπάντη- 
σις στὸν πότο καὶ στὸ συμπόσιο τοῦ ἀσεβοῦς Ἡρώδου ἔρ- 
χεται ἡ νηστεία τῶν εὐσεβῶν. «Τὴν ἡμέραν ταύτην», σημει- 
ώνει τὸ Τυπικό, «παρελάβομεν νηστεύειν τοὺς εὐσεβεῖς διὰ 
τὸν φόνον τοῦ μείζονος πάντων τῶν προφητῶν Ἰωάννου τοῦ 
καὶ προδρόμου τοῦ Σωτῆρος ἡμῶν». 


᾿Απὸ τὴν ἀκολουθία τῆς ἡμέρας θὰ παρουσιάσωμε τρία 
χαρακτηριστικὰ τροπάρια, τὰ στιχηρὰ τῶν αἴνων τοῦ πλ. 
δ΄ ἤχου, προσόμοια τοῦ «Ὢ τοῦ παραδόξου θαύματος», καὶ 
ἕνα ἰδιόμελο τοῦ δ’ ἤχου ποὺ προβλέπεται ἀπὸ τὸ Τυπικὸ 
νὰ ψαλῇ κατὰ τὴν χρῖσι διὰ τοῦ ἁγίου ἐλαίου τῶν πιστῶν 
14 

στὸ τέλος τοῦ ὄρθρου. Καὶ τὰ τρία πρῶτα καὶ τὸ ἰδιόμελο 
ἀποτελοῦν μία θαυμασία ποιητικὴ ἔκφρασι ὅλων ἐκείνων τῶν 
ἰδεῶν ποὺ εἴδαμε ἀνωτέρω. Ὅλη ἡ ὑμνογραφία τῆς ἑορτῆς 
τῆς ἀποτομῆς τοῦ Προδρόμου ἀκολουθεῖ τὴν ἰδία γραμμή. 
Στὴν ἑορτὴ αὐτή, ὅσο σὲ λίγες ἄλλες, βρίσκεται σὲ μία ἀπό- 
κοσμο συζυγία τὸ αἴσθημα τῆς λύπης καὶ τοῦ πένθους μὲ 
τὴν ἔκφρασι τῆς μυστικῆς ἐν Θεῷ χαρᾶς καὶ εὐφροσύνης. 


«Ὢ τοῦ παραδόξου θαύματος! 
τὴν ἱερὰν κεφαλὴν 

καὶ ἀγγέλοις αἰδέσιμον 

ἀσελγὲς ἀκόλαστον 

περιέφερε κόριον’ 

τὴν ἐλέγξασαν γλῶσσαν παράνομον, 
τῇ μοιχαλίδι μητρὶ προσέφερεν. 
Ὢ τῆς ἀφάτου σου 

ἀνοχῆς, φιλάνθρωπε! 

δι᾽ ἧς, Χριστέ, 

σῶσον τὰς ψυχὰς ἡμῶν, 

ὡς μόνος εὔσπλαγχνος». 


«Ὢ τῆς '᾿Ἡρῴδου πωρώσεως! 

ὁ ἀτιμάσας Θεὸν 

ταῖς τοῦ νόμου ἐκλύσεσι 

τὴν τῶν ὅρκων τήρησιν 

δολερῶς ὑποκρίνεται' 

καὶ τῇ μοιχείᾳ φόνον προστίθησιν 
ὁ σκυθρωπάζειν σχηματιζόμενος. 
Ὢ τῆς ἀφάτου σου 

συμπαθείας, δέσποτα! 

δι ἧς, Χριστέ, 

σῶσον τὰς ψυχὰς ἡμῶν, 

ὡς μόνος εὔσπλαγχνος». 

«Ὢ τῆς ὑπὲρ νοῦν ἐκπλήξεως! 
τῶν προφητῶν ἡ σφραγίς, 

ὁ ἐπίγειος ἄγγελος, 

πορνικῆς ὀρχήσεως 

ἀναδείκνυται ἔπαθλον: 

ἡ θεολόγος γλῶσσα προπέμπεται 

καὶ τοῖς ἐν ἼΑδῃ Χριστοῦ προάγγελος. 
Ὢ τῆς ἀρρήτου σου 

προμηθείας, δέσποτα! 

δι᾽ ἧς, Χριστέ, 

σῶσον τὰς ψυχὰς ἡμῶν, 

ὡς μόνος εὔσπλαχνος». 


«Γενέσιον ἀθέμιτον 

καὶ συμπόσιον ἀναιδέστατον 

Ἡρῴδης ἀπετέλεσεν: 

ἀκολασίᾳ γὰρ γυναικείᾳ θελγόμενος 
καὶ ἀσεβεῖ θηλυμανίᾳ κεντούμενος, 
ἀπέτεμε κεφαλὴν προδρομικήν, 

ἀλλ᾽ οὐκ ἐξέτεμε γλῶσσαν προφητικὴν 
ἐλέγχουσαν αὐτοῦ τὴν παράνοιαν. 
Ἐξέχεεν αἷμα ἀθῷον, 

καλύψαι θέλων ἁμαρτίαν ἄθεσμον: 
ἀλλ᾽ οὐκ ἐν τούτῳ 

ἀπέκρυψε φωνὴν 

βοῶντος πᾶσι μετάνοιαν. 

Ἐκεῖνος μὲν συνευφραίνετο φόνῳ. 
ἡμεῖς δὲ συνεορτάσωμεν πόθῳ 

τοῦ βαπτιστοῦ Ἰωάννου 

τὴν μακαρίαν σφαγήν: 

προέλαβε γὰρ ἐν “Αδου τὴν ζωὴν κηρῦξαι 
τοῖς ἐν σκότει καὶ σκιᾷ θανάτου καθημένοις 
τὴν ἐξ ὕψους ἀνατολήν, 

Χριστὸν τὸν Θεὸν ἡμῶν, 

τὸν μόνον πολυέλεον». 


19 Αὐγούστου 1970) 


29 
Μεσονυκτικὸν 


Πολὺ περίεργη θὰ μᾶς φανῇ ἴσως σήμερα ἡ ἔμπνευσις 
τῶν εὐλαβῶν ἀνθρώπων τῶν παλαιῶν χριστιανικῶν γενεῶν 
νὰ συνθέσουν μία εἰδικὴ ἀκολουθία γιὰ τὰ μεσάνυκτα. Σή- 
μερα τὴν ὥρα αὐτὴ τῆς νυκτὸς οἱ κάτοικοι τῶν πόλεων κυρί- 
ὡς δὲν ἔχουν ἀκόμη ἀρχίσει νὰ ἀπολαμβάνουν τὴν εὐχάριστο 
ἀνάπαυσι τοῦ ὕπνου Ἡ ζωὴ ἔχει ἀλλάξει ρυθμό. Τὴν µακα- 
ρία ἐκείνη ἐποχὴ τῶν πατέρων μας ἡ περίοδος τοῦ φωτὸς 
καὶ ἡ περίοδος τοῦ σκότους εἶχαν σαφῆ ὅρια καὶ ἡ ζωὴ ἐρ- 
ρυθµίζετο μὲ βάσι τὴν φυσικὴ αὐτὴ διαδοχὴ τῆς ἡμέρας καὶ 
τῆς νυκτός. Ἡ πρώτη ἦταν περίοδος ἐργασίας: ἣ δευτέρα 
ἀναπαύσεως. Ἔτσι τὸ μέσον τῆς νυκτὸς εὕρισκε τὸν ἄνθρωπο 
ξεκουρασμένον ψυχικὰ καὶ σωματικά, μὲ ἥσυχο καὶ εἰρηνικὸ 
νοῦ. Καὶ μέσα στὴν ἄκρα σιγὴ καὶ τὴν εἰρήνη τῆς φύσεως ὃ 
ἄνθρωπος τοῦ Θεοῦ εὕρισκε τὴν εὐκαιρία νὰ ὑψώσῃ τὸν νοῦ 
καὶ τὴν καρδία πρὸς τὸν Θεὸ καὶ νὰ δοξολογήση τὸ αἰνετὸ 
καὶ δεδοξασμένο ὄνομά Του. 


Μὰ δὲν ἦταν µόνο φυσικοί, νὰ εἰποῦμε ἔτσι, λόγοι ποὺ 
γέννησαν τὴν προσευχὴ τοῦ μεσονυκτίου. Στὴν ἱστορία τοῦ 
παλαιοῦ λαοῦ τοῦ Θεοῦ, τοῦ Ἰσραήλ, ὑπῆρχε ἕνα γεγονὸς 
συνταρακτικῆς σημασίας, ποὺ ἔμεινε ἁλησμόνητο. Κατὰ 
τὴν νύκτα ἐκείνη τῆς ἀπελευθερώσεως ἀπὸ τὸν ζυγὸ τῶν 
Αἰγυπτίων, τῆς Ἔξόδου, «μεσούσης τῆς νυκτός», ἔδειξε ὁ 
Θεὸς τὴν δυναμική Του ἐπέμβασι διέβη ὁ ὀλοθρευτὴς ἄγ- 
γελος καὶ ἐπάταξε τὰ πρωτότοκα τῶν Αἰγυπτίων, Κατὰ 
τὴν ἀνάμνησι τοῦ γεγονότος αὐτοῦ κατὰ τὴν νύκτα τοῦ ἕ- 


1. ᾿Εξόδ. 12, 29. 

βραϊκοῦ Πάσχα, οἱ Ἑβραῖοι τῆς ἐποχῆς τοῦ Χριστοῦ περί- 
µεναν καὶ πάλι τὸν ἐλευθερωτή, ποὺ θὰ συνέτριβε τοὺς ἐχ- 
θροὺς τοῦ λαοῦ τοῦ Θεοῦ. Ὁ τύπος ὅμως ἔγινε πραγματικό- 
της στὸν νέο λαὸ τοῦ Θεοῦ. Ὁ λυτρωτής του ἀνέστη κατὰ 
τὴν νύκτα τοῦ Πάσχα, «ὀψὲ Σαββάτων»!, Ἡ χριστιανικὴ 
παράδοσις ἐνετόπιζε χρονικὰ τὸ γεγονὸς αὐτὸ στὸ μεσονύ- 
κτιο. Νὰ λοιπὸν ἕνα βασικὸ χριστολογικὸ θέµα ποὺ ἔδωσε 
ἰδιαίτερο νόημα στὴν ἀκολουθία τοῦ μέσου τῆς νυκτός. 


᾿Αλλὰ τὰ μεσάνυκτα συνεδέθησαν καὶ μὲ τὴν ὥρα τῆς 
ἐλεύσεως τοῦ Κυρίου, τῆς δευτέρας ἐνδόξου παρουσίας Του. Ὁ 
ἴδιος ὁ Κύριος συνιστοῦσε στοὺς μαθητάς Του νὰ γρηγοροῦν, 
νὰ ἀγρυπνοῦν καὶ νὰ προσεύχωνται, γιατὶ δὲν γνωρίζουν ποία 
ὥρα θὰ ἔλθη «ἢ ὀψὲ ἢ μεσονύκτιον ἢ ἀλεκτροφωνίας ἢ πρωΐ, 
μὴ ἐλθὼν ἐξαίφνης εὕρῃ ὑμᾶς καθεύδοντας» 5, Καὶ οἱ ἀπό- 
στολοι τονίζουν ὅτι ὁ Κύριος ἔρχεται «ὡς κλέπτης ἐν νυ- 
κτί» 5, Ἰδίως στὴν παραβολὴ τῶν δέκα παρθένων προσδιορί- 
ζεται τὸ μεσονύκτιο ὣς ἡ ὥρα τῆς ἐλεύσεως τοῦ Νυμφίου. 
Ὅπως τότε «μέσης νυκτὸς» ἀκούσθηκε ἡ κραυγὴ «Ἰδοὺ 
ὁ νυμφίος» 4, ἔτσι καὶ τὴν ὥρα ἐκείνη «μέσης νυκτὸς» θὰ 
ἀντηχήστ ἡ σάλπιγξ τῆς παρουσίας Του. Οἱ πιστοὶ δὲν θὰ 
ζήλευαν τὸν ρόλο τῶν μωρῶν, τῶν κοιμωμένων παρθένων: 
διακαής των πόθος ἦταν νὰ ἀνήκουν στὸν κλῆρο τῶν φρονί- 
μῶν, νὰ γρηγοροῦν καὶ νὰ ἀναμένουν μαζὶ μὲ αὐτές, νὰ ἔχουν 
ἔλαιον στὰς λαμπάδας των. 


Ἂν ἔλθῃ ὅμως ἡ δευτέρα παρουσία τοῦ Κυρίου, τότε 
καὶ «οἱ νεκροὶ οἱ ἐν Χριστῷ» θὰ ἀναστηθοῦν, κατὰ τὴν σαφῆ 
διδασκαλία τοῦ Κυρίου, καὶ θὰ ἐπακολουθήσῃ ἡ γενικὴ κρί- 
σις. Νέα λοιπὸν θέματα προστίθενται στὰ προηγούμενα: 


1. Ματθ. 28, 1. 
2. Μάρκ. 13, 35. 
3. Α’ Θεσ. 5, 2. 4. Β’ Πέτρ. 3, 10. ᾿Αποκ. 3, 3. 16, 15. 
4. Ματθ. 25, 6. 


214 


Ἡ ἀνάστασις τῶν νεκρῶν καὶ ἡ κρίσις. ᾿Αλλὰ καὶ αὐτὸ τὸ 
φυσικὸ ξύπνημα καὶ ἡ ἔγερσις ἀπὸ τὴν κλίνη δὲν ἦσαν εἰ- 
κόνες ἐκείνης τῆς ἐγέρσεως ἀπὸ τὸν βαθὺ ὕπνο τοῦ θανάτου 
καὶ τῆς ἐξόδου ἀπὸ τοὺς τάφους; Καὶ ἡ εἴσοδος στὸν ναό, τὸν 
οἶκο τοῦ Θεοῦ, τὸν ἐπίγειο οὐρανό, δὲν ἦταν μία ζωντανὴ 
εἰκόνα τῆς παραστάσεως πρὸ τοῦ Χριστοῦ, τῆς ἐπιφανείας 
Του καὶ τῆς εἰσόδου µας στὸν οὐράνιο παράδεισο, τὸν νυµ- 
φῶνα τῆς δόξης; 

Θὰ ἀναστηθοῦν οἱ νεκροί. Αὐτὴ ἀκριβῶς ἡ ἀναμενομένη 
πραγματικότης ἔφερνε στὸν νοῦ τῶν πιστῶν καὶ τὸ πρὸς τοὺς 
προκεκοιμημένους πιστοὺς καθῆκον. Ὁ χρόνος ἦταν ἰδιαι- 
τέρως κατόλληλος γιὰ νὰ ἀναπεμφθῇ μία φιλάδελφος δέη- 
σις γιὰ τὴν ἀνάπαυσι τῶν ψυχῶν των καὶ μία ταπεινὴ ἱκεσία 
γιὰ νὰ φανῇ ἵλεως καὶ πρὸς αὐτοὺς ὁ Θεὸς κατὰ τὴν στιγμὴ 
τῆς κρίσεως. 


Ἔτσι λοιπὸν δημιουργήθηκε ἡ ἀκολουθία τοῦ µεσονυ- 
κτικοῦ, μὲ τὴν ἅλυσι αὐτὴ τῶν θεμάτων ποὺ εἴδαμε. Πιὸ 
πλουσία σὲ συμβολισμοὺς ἀκολουθία δὲν ὑπάρχει. Θέματα 
συνταρακτικά, ποὺ ἔγιναν αἰτία νὰ συγκεντρωθῇ γιὰ τὸν 
καταρτισµό της ἕνα ἀπαραμίλλου κάλλους λειτουργικὸ ὑλικό. 
Ἧταν ὅμως ἀπὸ τὴν φύσι της προωρισμένη μόνο γιὰ τὰ μο- 
ναστήρια. Ἐκεῖ οἱ πατέρες ἔμεναν κοντὰ στὸν οἶκο τοῦ Θεοῦ 
καὶ μὲ τὸν ζῆλο καὶ τὴν αὐταπάρνησι, ποὺ τοὺς διέκρινε, 
ἔτρεχαν τὸ μεσονύκτιο στὸν ναὸ τοῦ Θεοῦ γιὰ νὰ ἑνώσουν 
τὴν φωνή τῶν μὲ τοὺς χοροὺς τῶν ἀγγέλων καὶ νὰ ἀναφέρουν 
στὸν Θεὸ τὴν ἄῦπνο δοξολογία των. Ἔξ ἄλλου οἱ μοναχοὶ 
δὲν ἤθελαν νὰ μιμηθοῦν τοὺς ἀκοιμήτους ἀγγελικοὺς χοροὺς 
καὶ δὲν εἶχαν ὡς ἰδεῶδές των τὴν ἀγγελικὴ πολιτεία καὶ τὸ 
ἀγγελικὸ ἔργο τῆς ὑμνῳδίας; «Διὰ τὸ ἄγρυπνον λοιπὸν 
τῶν ἀγγέλων καὶ τὴν ἀσίγητον αἴνεσιν», κατὰ τὸν Συμεὼν 
Θεσσαλονίκης}, ἔσπευδαν νὰ διακόψουν τὸν ὕπνο καὶ νὰ 
ἀντιφωνήσουν σ᾽ αὐτούς. 





1. Διάλογος.., κεφ. 299. 

Φυσικὰ στοὺς ἐνοριακοὺς ναοὺς δὲν βρῆκε κατάλληλο 
ἔδαφος νὰ μεταφυτευθῇ τὸ ἀπόκοσμο αὐτὸ φυτό. Ὅταν ἀπὸ 
μοναχικὴ ἐπίδρασι θέλησαν νὰ εἰσαγάγουν τὴν ἀκολουθία 
τοῦ μεσονυκτικοῦ στοὺς ναοὺς τῶν λαϊκῶν, δὲν μπόρεσαν νὰ 
διατηρήσουν παρὰ μερικὰ μόνο ράκη της. Καὶ σήμερα σὲ 
πολλοὺς ναοὺς θὰ ἀκούσετε πρωΐ - πρωΐ νὰ διαβάζεται ἐπι- 
τροχάδην μία μικρὴ ἐκλογὴ ἀπὸ τὸ περιεχόμενό της πα- 
ρουσίᾳ μόνον τοῦ νεωκόρου. ᾿Αλλὰ καὶ στὰ μοναστήρια ἡ 
ἀσθένεια τῆς σαρκὸς ἔκαμε νὰ χάσῃ πολὺ ἡ ἀκολουθία 
αὐτὴ ἀπὸ τὴν πρώτη της λαμπρότητα. Οἱ ψαλμοὶ καὶ τὰ τρο- 
πάριά της δὲν ψάλλονται πιά, ἀλλὰ ἀναγινώσκονται. Καὶ 
ἡ ὥρα τῆς τελέσεώς της μετετέθη, γιὰ νὰ συναντήσῃ τὴν 
ἀκολουθία τοῦ ὄρθρου καὶ νὰ ἀποτελέσῃ μαζὶ μὲ αὐτὴν καὶ 
τὴν Α΄ ὥρα τὴν πρώτη ὁμάδα τῶν μοναχικῶν ἀκολουθιῶν, 


Ἂς ρίξωµε µία ματιὰ στὸ περιεχόμενό της. ᾿Αρχίζει μὲ 
τὸν 50ὁ ψαλμό, τὸ «Ἐλέησόν µε, ὁ Θεός, κατὰ τὸ μέγα ἔλεός 
σου...». Γιὰ νὰ γίνῃ εἰσακουστὴ ἡ προσευχὴ τῶν ἅμαρ- 
τωλῶν ἀνθρώπων ἀπὸ τὸν Θεό, τὸ πρῶτο ποὺ ἔχουν νὰ κάμουν 
εἶναι νὰ ζητήσουν τὸ ἔλεος καὶ τὴν συγγνώμη Του, ἐξομο- 
λογούμενοι τὴν ἁμαρτωλότητά των. Πιὸ κατάλληλος ψαλ- 
μὸς γιὰ τὸν σκοπὸ αὐτὸν δὲν βρίσκεται ἄλλος. ᾿Αλλὰ σ᾽ 
αὐτὸν ὑπάρχει καὶ αἴτησις γιὰ τὴν κατάπεμψι τοῦ φωτισμοῦ 
τοῦ ἁγίου Πνεύματος: «Καὶ Πνεῦμα εὐθὲς ἐγκαίνισον ἐν 
τοῖς ἐγκάτοις μου... Καὶ τὸ Πνεῦμά σου τὸ ἅγιον μὴ ἀνταν- 
έλῃς ἀπ᾽ ἐμοῦ... Καὶ Πνεύματι ἡγεμονικῷ στήριξόν 
µε... Κύριε, τὰ χείλη µου ἀνοίξῃς καὶ τὸ στόμα µου ἀναγ- 
γελεῖ τὴν αἴνεσίν σου» 1, Τὸ Πνεῦμα τὸ ἅγιον θὰ φωτίσῃ τὸν 
ἄνθρωπο τί καὶ πῶς θὰ προσευχηθῇ. Αὐτὸ θὰ ἀνοίξῃ τὸ 
στόμα του γιὰ τὴν εὐάρεστο δοξολογία. ᾿Ακολουθεῖ ὁ Ι18ος 
ψαλμός, ὁ «ἄμωμος», ποὺ ὠνομάσθηκε ἔτσι ἀπὸ τὴν ἀρκτική 
τοῦ φράσι «Μακάριοι οἱ ἄμωμοι ἐν ὁδῷ, οἱ πορευόμενοι ἐν 
νόμῳ Κυρίου», ὁ μακρότερος ψαλμὸς τοῦ Ψαλτηρίου. Εἷ- 





1. Στίχ. 12, 13, 14, 17. 

ναι διπλᾶ κατάλληλος γιὰ τὸ μεσονυκτικό: πρῶτο γιὰ τὸν 
στίχο ποὺ λέγει «Μεσονύκτιον ἐξεγειρόμην τοῦ ἔξομολο- 
γεῖσθαί σοι ἐπὶ τὰ κρίµατα τῆς δικαιοσύνης σου» 1 καὶ δεύ- 
τερο γιὰ τὴν ἀναφορὰ στὰ κρίματα, στοὺς νόμους, στὰ λόγια, 
στὶς ἐντολὲς καὶ στὰ δικαιώματα τοῦ Θεοῦ, ποὺ διεγείρουν 
στὴν ψυχὴ τὸν φόβο καὶ τὴν ἐμπιστοσύνη στὸ νόμο καὶ στὴν 
δικαία Του κρίσι. Καὶ πάλι τὸ σύμβολο τῆς πίστεως γιὰ νὰ 
στηριχθῇ ὁ ἄνθρωπος στὴν ὀρθὴ πίστι καὶ δμολογία. 


Καὶ νὰ τὸ θέμα τῆς ἐλεύσεως τοῦ Νυμφίου καὶ τῆς κρί- 
σεως ζωηρὰ περιγράφεται στὰ δύο τροπάρια ποὺ ἀκολουθοῦν. 
Τὸ πρῶτο εἶναι τὸ γνωστὸ ἀπὸ τὶς πρῶτες ἡμέρες τῆς Με- 
γάλης Ἑβδομάδος «Ἰδοὺ ὁ Νυμφίος ἔρχεται...». Αὐτό, 
ὅπως καὶ τὸ δεύτερο, ἐμπνέονται ἀπὸ τὸ θέμα τῶν δέκα παρ- 
θένων τοῦ Εὐαγγελίου καὶ ὑπογραμμίζουν τὴν ἀνάγκη τῆς 
ἐγρηγόρσεως γιὰ τὴν ὑπάντησι τοῦ Νυμφίου. "Αλλα δύο 
τροπάρια ἀναφέρονται στοὺς κεκοιμημένους καὶ ἀποτελοῦν 
δέησι γιὰ τὴν συγχώρησι καὶ ἀνάπαυσί τῶν. Θὰ ψαλοῦν καὶ 
τὰ τέσσαρο κατὰ τὴν ἀρχαιοτάτη τάξι καὶ γιὰ τὴν διακόσμησι 
τῆς ἐκπομπῆς μας. Σήμερα δὲν ψάλλονται πιά, ἀλλὰ ἀναγι- 
νώσκονται: 


«Ἰδοὺ ὁ Νυμφίος ἔρχεται 

ἐν τῷ μέσῳ τῆς νυκτός: 

καὶ μακάριος ὃ δοῦλος, 

ὃν εὑρήσει γρηγοροῦντα: 
ἀνάξιος δὲ πάλιν, 

ὃν εὑρήσει ραθυμοῦντα. 
Βλέπε οὖν, ψυχή μου, 

μὴ τῷ ὕπνῳ κατενεχθῆς, 

ἵνα μὴ τῷ θανάτῳ παραδοθῆς, 
καὶ τῆς βασιλείας ἕξω κλεισθῆς' 
ἀλλὰ ἀνάνηψον κράζουσα: 





1. Στίχ. 62. 

“Αγιος, ἅγιος, ἅγιος εἶ, ὁ Θεός: 
διὰ τῆς Θεοτόκου ἐλέησον ἡμᾶς». 


«Τὴν ἡμέραν ἐκείνην τὴν φοβερὰν 
ἐννοοῦσα, ψυχή μου, γρηγόρησον, 
ἀνάπτουσα λαμπάδα σου, 

ἐν ἐλαίῳ φαιδρύνουσα: 

οὐ γὰρ οἶδας πότε 

πρὸς σὲ ἐπελεύσεται 

ἣ φωνὴ ἢ λέγουσα: 

Ἰδοὺ ὁ Νυμφίος σου. 

Βλέπε οὖν, ψυχή µου, μὴ νυστάξης 
καὶ μείνης ἔξωθεν κρούουσα, 

ὡς αἱ πέντε παρθένοι: 

ἀλλὰ ἀγρύπνως καρτέρησον, 

ἵνα ὑπαντήσῃς Χριστῷ τῷ Θεῷ, 
ἓν ἐλαίῳ πίονι 

καὶ δῴη σοι τὸν νυμφῶνα 

τὸν θεῖον τῆς δόξης αὐτοῦ». 


«Μνήσθητι, Κύριε, ὣς ἀγαθὸς τῶν δούλων σου 
καὶ ὅσα ἐν βίῳ ἥμαρτον συγχώρησον: 

οὐδεὶς γὰρ ἀναμάρτητος, 

εἰ μὴ σύ, ὁ δυνάμενος 

καὶ τοῖς μεταστᾶσι δοῦναι τὴν ἀνάπαυσιν». 
«Ὁ βάθει σοφίας φιλανθρώπως 

πάντα οἰκονομῶν 

καὶ τὸ συμφέρον πᾶσιν ἀπονέμων, 

μόνε δημιουργέ, 

ἀνάπαυσον, Κύριε, τὰς ψυχὰς τῶν δούλων σου 
ἐν σοὶ γὰρ τὴν ἐλπίδα ἀνέθεντο, 

τῷ ποιητῇ καὶ πλάστῃ καὶ Θεῷ ἡμῶν». 


Αὐτὰ γιὰ τὰ θέµατα καὶ γιὰ τὸ περιεχόµενο τοῦ µεσο- 
νυκτικοῦ «τοῦ καθ᾽ ἡμέραν», δηλαδὴ τῶν καθημερινῶν τῆς 
ἑβδομάδος ἐκτὸς Σαββάτου καὶ Κυριακῆς. Τὸ Σάββατο ἔχει 

ἄλλου τύπου μεσονυκτικὸ μὲ θέματα νεκρώσιμα, κατὰ τὸν 
εἰδικὸ χαρακτῆρα τῆς ἡμέρας αὐτῆς. Τὴν Κυριακὴν πάλι 
«διὰ τὸ λαμπρὸν τῆς ἡμέρας», κατὰ τὸν ἅγιο Μάρκο τὸν 
Εὐγενικό 1, ὑποχωροῦν τὸ νεκρώσιμο θέμα καὶ τὸ θέμα τῆς 
κρίσεως καὶ διατηρεῖται μόνον ἡ μετὰ τῶν ἀγγέλων τριαδικὴ 
δοξολογία καὶ ἡ ἀνάστασις τοῦ Κυρίου. Τὸν ἄμωμο ἀντικα- 
θιστᾷ τριαδικὸς κανὼν κατὰ τὸν ἦχο τῆς Κυριακῆς, ποίημα 
τοῦ Μητροφάνους Σμύρνης, συγχρόνου τοῦ ἱεροῦ Φωτίου. 
Στὸ τέλος ψάλλονται τριαδικὰ τροπάρια, στὰ ὁποῖα δοξολο- 
γεῖται ὃ ἐν Τριάδι Θεὸς καὶ ἡ ἀνάστασις τοῦ Κυρίου. Μὲ αὐτὰ 
κλείοµε καὶ τὴν ἐκπομπή μας. 

«"Αξιόν ἐστιν ὡς ἀληθῶς 

τὴν ὑπέρθεον ὑμνεῖν Τριάδα, 

ἄναρχον Πατέρα καὶ παντουργόν, 

συνάναρχον Λόγον, 

πρὸ αἰώνων ἐκ τοῦ Ποτρὸς 

ἀρρεύστως τεχθέντα, 

καὶ τὸ ἅγιον Πνεῦμα, 

ἐκ τοῦ Πατρὸς ἀχρόνως 

ἐκπορευόμενον». 


«Άξιον ἐστιν ὡς ἀληθῶς 

τοῦ δοξάζειν σε τὸν Θεὸν Λόγον, 
ὃν φρίττει καὶ τρέμει τὰ χερουβίμ 
καὶ δοξολογοῦσιν 

αἱ δυνάμεις τῶν οὐρανῶν, 

τὸν ἐξαναστάντα 

τριήμερον ἐκ τάφου, 

Χριστὸν τὸν ζωοδότην, 

φόβῳ δοξάσωμεν». 

«Ὑμνήσωμεν πάντες θεοπρεπῶς 
ἄσμασιν ἐνθέοις 

τὸν Πατέρα καὶ τὸν Ὑἱὸν 





1. ᾿Εξήγησις τῆς ἐκκλησιαστικῆς ἀκολουθίας, Περὶ τοῦ μεσονυκτικοῦ. 

καὶ Πνεῦμα τὸ θεῖον, 
τρισυπόστατον κράτος, 
τὴν μίαν βασιλείαν 
καὶ κυριότητα». 


«Ἔκ νεκρῶν ἰδοῦσα τὸν σὸν Υἱόν, 
ἄχραντε παρθένε, 

ἀναστάντα θεοπρεπῶς, 

χαρᾶς ἀνεκφράστου 

ἡ κτίσις ἐπληροῦτο, 

αὐτὸν δοξολογοῦσα 

καὶ σὲ γεραίρουσα». 


ττεμβρίου 1970) 

Ὕψωσις 
τοῦ τιµίου Σταυροῦ 


Τὴν 14η τοῦ μηνὸς Σεπτεμβρίου ἑορτάζομε τὴν ἑορτὴ 
τῆς Ὑψώσεως τοῦ τιμίου Σταυροῦ. Ἢ Κυριακὴ πρὸ τῆς 
]4ης Σεπτεμβρίου θὰ μᾶς προετοιµάσῃ γι᾿ αὐτήν. Εἶναι ἡ 
«Κυριακὴ πρὸ τῆς Ὑψώσεως». Θὰ ἀκουσθοῦν προεόρτια 
τροπάρια καὶ στὰ ἀναγνώσματα τῆς θείας λειτουργίας θὰ 
ἀκούσωμε τὸν ἀπόστολο Παῦλο νὰ καυχᾶται γιὰ τὸν σταυρὸ 
τοῦ Χριστοῦ, «δι᾽ οὗ ἐμοὶ κόσμος ἐσταύρωται, κἀγὼ τῷ κό- 
σμφ»1, καὶ τὸν Κύριο νὰ ὁμιλῇ γιὰ τὸν θάνατό Του, τὴν 
«ὕψωσυ τοῦ υἱοῦ τοῦ ἀνθρώπου, τὸ ὑπέρτατο δεῖγμα τῆς 
ἀγάπης τοῦ Θεοῦ πρὸς τὸν κόσμο”. ᾿Αλλὰ καὶ ἡ ἑπομένη Κυ- 
ριακή, ἡ «Κυριακὴ μετὰ τὴν Ὕψωσιν», θὰ πλαισιώσῃ τὸν 
ἑορτασμό. Καὶ πάλι ἐκτὸς ἀπὸ τοὺς μεθεόρτους ὕμνους θὰ 
ἀκούσωμε τὸν Παῦλο νὰ ὁμιλῇ γιὰ τὴν συσταύρωσί του μὲ 
τὸν Χριστό, ποὺ τὸν ἀγάπησε καὶ παρέδωσε γι’ αὐτὸν τὴν 
ζωή Του στὸν σταυρὸ 3 καὶ τὸν Κύριο νὰ καλῇ τοὺς ὁπαδούς 
Του νὰ σηκώσουν καὶ αὐτοί, ὅπως Ἐκεῖνος, τὸν σταυρό των 
καὶ νὰ τὸν ἀκολουθήσουν “. Μέσα σ᾽ αὐτὸ τὸ λειτουργικὸ 
πλαίσιο τοποθέτησαν οἱ Πατέρες τὴν μεγάλη ἑορτὴ τῆς Ὕ ψώ- 
σεως τοῦ Σταυροῦ γιὰ νὰ ἐξάρουν τὴν ἰδιαιτέρα ἑορτολογική 
της σημασία. 


Γιατὶ ἡ ἑορτὴ τῆς Ὑψώσεως «ἴσα φέρει τῇ Μεγάλῃ 


1. Γαλάτ. 6, 11 - 18. 

2, Ἴω. 3, 13-11, 

3. Γαλάτ. 2, 16-20. 

4. Μάρκ. 8, 34-38, 9, 1, 

8. Εὔρεσις καὶ ὕψωσις τοῦ τιμίου Σταυροῦ. 


Φορητὴ εἰκὼν τοῦ Βυζαντινοῦ Μουσείου ᾿Αθηνῶν, 
ἀρχῶν ΙΗ΄ αἰῶνος. 

Παρασκευῇ». Εἶναι ἡ ἑορτὴ τῆς «χαρμολύπης» τοῦ Σταυ- 
ροῦ. Τοῦ θανάτου τοῦ Κυρίου, ἀλλὰ καὶ τῆς δόξης Του. 
Καὶ ὑψοῦται ὁ Σταυρός, τὸ ὄργανο τοῦ σωτηρίου πάθους, 
ἡ σημαία τῆς νίκης τοῦ Χριστοῦ. Ἡ λύπη γιὰ τὸν μαρτυρικὸ 
θάνατο τοῦ Σωτῆρος, ποὺ βρίσκει τὴν ἔκφρασί της στὴν νη- 
στεία, ἔχει τὸ ἀντίβαρό τὴς στὴν χαρὰ καὶ στὸν πανηγυρισμὸ 
τοῦ θριάμβου Του. 


Οἱ ἱστορικὲς ἀρχὲς τῆς ἑορτῆς αὐτῆς χάνονται μέσα 
στὴν πολιὰ ἀρχαιότητα. Στὶς 13 τοῦ Σεπτεμβρίου τοῦ ἔτους 
335 ἔγιναν τὰ ἐγκαίνια τοῦ μεγάλου ναοῦ τῆς ᾿Αναστάσεως, 
ποὺ ἔκιισε ὁ Μέγας Κωνσταντῖνος στὸν τόπο τῆς ταφῆς 
τοῦ Κυρίου. Ἔκτοτε κατὰ τὴν ἐπέτειο τῶν ἐγκαινίων μεγάλη 
πανήγυρις ἐγίνετο στὰ Ἱεροσόλυμα. Καὶ στὰ σημερινά µας 
λειτουργικὰ βιβλία τὴν ἰδία ἡμέρα ἀναγράφεται ἡ «μνήμη 
τῶν ἐγκαινίων τῆς ἁγίας Χριστοῦ τοῦ Θεοῦ ἡμῶν ᾿Αναστά- 
σεως» καὶ ἡ ἀκολουθία τῆς ἡμέρας ἀναφέρεται στὰ ἐγκαίνια 
τοῦ ναοῦ ἐκείνου. Ἡ ἑορτὴ διαρκοῦσε ὀκτὼ ἡμέρες. Τὴν 
δευτέρα ἡμέρα τῆς ἑορτῆς, τὴν 14η Σεπτεμβρίου, κατὰ τὴν 
μαρτυρία ἁρμενικοῦ λειτουργικοῦ κειμένου τοῦ Ε΄ αἰῶνος, 
ἐγίνετο σύναξις εἰς τὸν Γολγοθᾶ «καὶ ἔδειχναν τὸν τίμιο 
Σταυρὸ σ᾽ ὅλο τὸ ἐκκλησίασμα». Ὃ τίμιος Σταυρὸς τοῦ Χρι- 
στοῦ ἦταν τὸ σεβασμιώτερο κειμήλιο τοῦ ναοῦ τῆς ᾿Αναστά- 
σεως καὶ ἦταν ἑπόμενο εἰδικὴ πανήγυρις νὰ καθιερωθῇ 
γι αὐτὸν ἐπὶ τῇ εὐκαιρίᾳ τῆς συρροῆς τοῦ λαοῦ γιὰ τὸν ἑορ- 
τασμὸ τῶν ἐγκαινίων. Ἔχει καμμία σχέσι ὁ ἑορτασμὸς αὐτὸς 
πρὸς τὴν εὕρεσι τοῦ Σταυροῦ; Εἶναι ἔνα ἐρώτημα στὸ ὁποῖο 
ἡ ἀπάντησις δὲν δόθηκε ἀκόμη. Μία παράδοσις τοποθετεῖ 
τὴν εὕρεσι τοῦ Σταυροῦ στὰς 6 Μαρτίου. Μία ἄλλη συνδέει 
εὕρεσι καὶ ἐγκαίνια (13 Σεπτεμβρίου) ἢ εὕρεσι καὶ ὕψωσι 
(14 Σεπτεμβρίου). Τὰ ἐγκαίνια τοῦ ναοῦ τῆς ᾿Αναστάσεως 
κατὰ τὴν δευτέρα αὐτὴ παράδοσι ἔγιναν ἀκριβῶς τὴν ἡμέρα 
ποὺ εἶχε ἀνακαλυφθῆ ὁ τίμιος Σταυρός. Οἱ δύο πάντως αὐτὲς 
ἑορτές, τῶν Ἐγκαινίων καὶ τῆς Ὑψώσεως, γρήγορα διεδόθη- 
σαν στὴν ᾿Ανατολὴ καὶ λίγο ἀργότερα καὶ στὴν Δύσι. Στὴν 

διάδοσί των συνετέλεσαν καὶ οἱ ἀραβο - βυζαντινοὶ πόλεμοι 
ἐπὶ “Ἡρακλείου καὶ ἢ μετὰ τὴν αἰχμαλωσία τοῦ Σταυροῦ 
ἐπιστροφὴ καὶ ἐκ νέου ὕψωσίς του κατὰ τὴν ἰδία ἡμέρα στὸν 
Γολγοθᾶ. Ἴσως σ᾽ αὐτὸ τὸ γεγονὸς ὀφείλεται καὶ ἢ ἔξαρσις 
τῆς ἑορτῆς τῆς Ὑψώσεως. Τὰ ἐγκαίνια μὲ τὴν πάροδο τοῦ 
χρόνου, ἐνῷ ἦσαν ἣ πρώτη καὶ κυρία ἑορτή, ἔπεσαν σὲ δευ- 
τέρα μοῖρα καὶ ἡ δευτέρα ἑορτή, ἡ Ὕψωσις, ἐπεσκίασε τὴν 
πρώτη. Ἡ ἑορτὴ τῶν Ἐγκαινίων ἔγινε, τρόπον τινά, προεόρ- 
τιος τῆς Ὑψώσεως τοῦ Σταυροῦ. 


Τὸ κέντρο τοῦ λειτουργικοῦ ἑορτασμοῦ βρίσκεται σ᾽ 
αὐτὴν τὴν τελετὴ τῆς ὑψώσεως, ποὺ ἔδωσε τὸ ὄνομά της καὶ 
στὴν ἑορτή. Καὶ αὐτὴ ἔχει πατρίδα, ὅπως καὶ ὅλη ἡ ἑορτή, 
τὰ Ἱεροσόλυμα. Καὶ γίνεται σ᾽ ὅλους τοὺς ναοὺς κατὰ μίμησι 
τῆς πράξεως τῶν Ἱεροσολύμων, μὲ τὴν διαφορὰ ὅτι ἐκεῖ ὕ- 
ψώναν τὸν ἀληθῆ σταυρὸ τοῦ Χριστοῦ, τὸ «τίμιον ξύλον», 
ἐνῷ σ᾽ ὅλους τοὺς ἄλλους ναοὺς ποὺ δὲν εἶχαν τὴν εὐτυχία 
νὰ κατέχουν ἔστω καὶ τεμάχιο αὐτοῦ, ὑψοῦται ὁ συνήθης 
ξύλινος σταυρὸς τῶν ἁγιασμῶν. Ἡ τελετὴ γίνεται στὸ τέλος 
τοῦ ὄρθρου κατὰ τὴν ψαλμῳδία τοῦ ἁσματικοῦ τρισαγίου, 
ποὺ κατακλείει τὴν δοξολογία. Λιτανευτικὰ μὲ τὴν συνήθη 
πομπὴ μεταφέρεται ὁ τίμιος σταυρὸς μέσα σὲ δίσκο μὲ κλά- 
δοὺς βασιλικοῦ ἐπὶ τῆς κεφαλῆς τοῦ ἱερέως στὴν μέση τοῦ 
ναοῦ, στὴν θέσι τοῦ ἀρχαίου ἄμβωνος, ἀπὸ ὅπου στὴν ἀρχαία 
ἐποχὴ ἐγίνετο ἡ ὕψωσις. Ὁ σταυρὸς θυμιᾶται, ὑψοῦται πρὸς 
τὰ τέσσαρα σημεῖα τοῦ ὁρίζοντος καὶ προσκυνεῖται. Καὶ πάλι 
ἡ ἔννοια τῶν λειτουργικῶν αὐτῶν πράξεων μᾶς εἶναι σκοτεινή. 
Εἶναι ἀπομίμησις τῶν κινήσεων τῆς εὑρέσεως τοῦ σταυροῦ; 
Εἶναι ὕψωσις γιὰ νὰ τὸν ἰδοῦν οἱ πιστοὶ καὶ νὰ τὸν προσκυ- 
νήσουν, ὅπως ἔγινε τότε καὶ ὅπως θέλει ἡ συναξαριστικὴ 
παράδοσις; Εἶναι εὐλογία τῶν τεσσάρων περάτων τοῦ κό- 
σµου; Εἶναι συμβολισμὸς τῆς ὑψώσεως καὶ τῆς δόξης τοῦ 
ἐσταυρωμένου Χριστοῦ; Εἶναι κάτι ποὺ θυμίζει τοὺς βασιλι- 
κοὺς θριάμβους τῆς ἐποχῆς ἐκείνης καὶ τὴν ὕψωσι τῶν νι- 
κητῶν; Ἴσως καὶ ὅλα αὐτὰ μαξί. 

Γιατὶ ὑψοῦντες τὸν Σταυρό, «ὑψοῦμε», δοξάζοµε, τὸ 
ἄχραντο πάθος τοῦ Χριστοῦ, ποὺ ἔγινε αἰτία νὰ νεκρωθῇ 
ὁ αἰώνιος ἐχθρὸς τοῦ γένους µας, ὁ σατανᾶς, καὶ νὰ ὑψωθοῦμε 
ἡμεῖς ποὺ πέσαμε θύματά του. «Ὑψοῦμε» τὸν Χριστό, ποὺ 
ὑψώθηκε στὸ μέσον του καὶ ἔλυσε τὴν φθορὰ καὶ συνέτριψε 
δι᾽ αὐτοῦ τὸν θάνατο. «Ὑψοῦμε» τὸν Χριστό, ποὺ κρεµά- 
σθηκε ἐπάνω του σὰν «βότρυς πλήρης ζωῆς» γιὰ νὰ μᾶς ἕλ- 
κύσῃ στὸν Θεό. Γιατὶ ὁ Σταυρὸς τοῦ Χριστοῦ ἔγινε τὸ δέν- 
δρο τῆς ζωῆς, ποὺ μᾶς χάρισε τὴν ἀθάνατο βρῶσι, τὸ ἀντί- 
δοτο τῆς θανατηφόρου τροφῆς ποὺ ἄντλησαν οἱ προπάτορές 
μας ἀπὸ τὸ δένδρο ἐκεῖνο τῆς παλαιᾶς ᾿Εδέμ. 

Σ᾽ αὐτὰ τὰ θέματα στρέφεται ἡ λαμπρὰ ὑμνογραφία 
τῆς ἑορτῆς. Διαλέγομε τέσσαρα τροπάρια στὰ ὁποῖα βρί- 
σκεται ἀνάγλυφη αὐτὴ ἡ ἰδέα, τὸ θεολογικὸ νόημα τῆς ὑψώ- 
σεως τοῦ Σταυροῦ. Τὸ πρῶτο εἶναι τοῦ πλ. β΄ ἤχου, προσόµοιο 
τοῦ «Ὅλην ἀποθέμενοι», πρῶτο στὴν σειρὰ τῶν στιχηρῶν 
τοῦ ἑσπερινοῦ. Τὸ δεύτερο τοῦ πλ. α΄ ἤχου πρὸς τὸ «Χαί- 
ροις ἀσκητικῶν», τὸ τρίτο τῶν ἀποστίχων τοῦ ἑσπερινοῦ. 
Τὸ τρίτο τοῦ πλ. δ΄ ἤχου πρὸς τὸ «Ὢ τοῦ παραδόξου θαύμα- 
τος», τὸ δεύτερο τῶν στιχηρῶν τῶν αἴνων. Καὶ τὸ τέταρτο 
τὸ ἰδιόμελο τοῦ β΄ ἤχου, ποὺ ψάλλεται κατὰ τὴν προσκύνησι 
τοῦ Σταυροῦ, ποίημα Λέοντος τοῦ Σοφοῦ. 


«Σταυρὸς ἀνυψούμενος, 

τοῦ ἐν αὑτῷ ὑψωθέντος 

τὸ πάθος τὸ ἄχραντον 
ἀνυμνεῖν προτρέπεται 
κτίσιν ἅπασαν: 

ἐν αὐτῷ κτείνας γὰρ 

τὸν ἡμᾶς κτείναντα, 
νεκρωθέντας ἀνεζώῶσε 
καὶ κατεκάλλυνε 

καὶ εἶς οὐρανοὺς πολιτεύεσθαι 
ἠξίωσεν ὡς εὔσπλαχνος 

δι᾽ ὑπερβολὴν ἀγαθότητος: 

ὅθεν γεγηθότες 

ὑψώσωμεν τὸ ὄνομα αὐτοῦ 
καὶ τὴν αὐτοῦ μεγαλύνωμεν 
ἄκραν συγκατάβασιν». 


«Χαίροις ὁ τῶν τυφλῶν ὁδηγός, 

τῶν ἀσθενούντων ἰατρός, ἡ ἀνάστασις 
ἁπάντων τῶν τεθνεώτων, 

ὁ ἀνυψώσας ἡμᾶς 

εἰς φθορὰν πεσόντας, Σταυρὲ τίμιε: 

δι᾽ οὗ διαλέλυται 

ἡ φθορὰ καὶ ἐξήνθησεν 

ἢ ἀφθαρσία 

καὶ βροτοὶ ἐθεώθημεν 

καὶ διάβολος παντελῶς καταβέβληται. 
Σήμερον ἀνυψούμενον, 

χερσὶ καθορῶντές σε 

ἀρχιερέων, ὑψοῦμεν 

τὸν ὑψωθέντα ἐν μέσῳ σου 

καὶ σὲ προσκυνοῦμεν, 

ἀρυόμενοι πλουσίως 

τὸ μέγα ἔλεος». 

«Ὢ τοῦ παραδόξου θαύματος! 

ὡς βότρυν πλήρης ζωῆς 

ὁ βαστάσας τὸν Ὕψιστον 

ἀπὸ γῆς ὑψούμενος 

Σταυρὸς ὁρᾶται σήμερον: 

δι᾽ οὗ πρὸς Θεὸν πάντες εἱλκύσθημεν 
καὶ κατεπόθη εἰς τέλος θάνατος. 

Ὢ ξύλον ἄχραντον! 

ὗφ᾽ οὗ ἀπολαύομεν 

τῆς ἐν ᾿Εδὲμ 

ἀθανάτου βρώσεως, 

Χριστὸν δοξάζοντες». 


«Δεῦτε, πιστοί, 
15 

τὸ ζωοποιὸν ξύλον προσκυνήσωμεν, 

ἐν ᾧ Χριστὸς ὁ βασιλεὺς τῆς δόξης, 
ἑκουσίως χεῖρας ἐκτείνας, 

ὕψωσεν ἡμᾶς εἰς τὴν ἀρχαίαν μακαριότητα, 
οὓς πρὶν ὁ ἐχθρός, δι᾽ ἡδονῆς συλήσας, 
ἐξορίστους Θεοῦ πεποίηκε. 

Δεῦτε, πιστοί, 

ξύλον προσκυνήσωμεν, 

δι οὗ ἠξιώθημεν 

τῶν ἀοράτων ἐχθρῶν συντρίβειν τὰς κάρας. 
Δεῦτε, πᾶσαι αἱ πατριαὶ τῶν ἐθνῶν, 

τὸν Σταυρὸν τοῦ Κυρίου ὕμνοις τιμήσωμεν. 
Χαίροις, Σταυρέ, 

τοῦ πεσόντος ᾿Αδὰμ ἡ τελεία λύτρωσις. 

Ἔν σοὶ οἱ πιστότατοι 

βασιλεῖς ἡμῶν καυχῶνται, 

ὡς τῇ σῇ δυνάμει 

Ἰσμαηλίτην λαὸν κραταιῶς ὑποτάττοντες. 
Σὲ νῦν μετὰ φόβου 

χριστιανοὶ ἀσπαζόμενοι, 

τὸν ἐν σοὶ προσπαγέντα Θεὸν δοξάζομεν λέγοντ 
Κύριε ὁ ἐν αὐτῷ σταυρωθείς, 

ἐλέησον ἡμᾶς, 

ὡς ἀγαθὸς καὶ φιλάνθρωπος». 


(12 Σεπτεμβρίου 1970) 


91 
Ὄρθρος (λ4) 


Σὲ μία σειρὰ ἐκπομπῶν θὰ παρουσιάσωμε τὴν ἀκολουθία 
τοῦ ὄρθρου, τὴν ἐκτενεστέρα καὶ πλουσιωτέρα ἀπὸ τὶς ἀκο- 
λουθίες τῆς νυχθημέρου προσευχῆς τῆς Ἐκκλησίας μας. 
Καὶ αὐτή, ὅπως καὶ οἱ ἄλλες ἀκολουθίες ποὺ μέχρι σήμερα 
εἴδαμε, ἕλκει τὴν ἀρχή της ἀπὸ τὴν πρᾶξι τοῦ ἰουδαϊκοῦ ναοῦ 
καὶ ἀπὸ τὴν ἰδιωτικὴ προσευχὴ τῶν Ἑβραίων. ᾿Απὸ ἰουδαϊκὲς 
μαρτυρίες μᾶς εἶναι γνωστὸ στὶς γενικές του γραμμὲς τὸ λει- 
τουργικὸ περιεχόμενο τῆς ἀκολουθίας, ποὺ ἐγίνετο κάθε πρωϊ 
στὸν ναὸ τῶν Ἱεροσολύμων. Περιελάμβανε θυσία ἀμνοῦ, 
προσευχὲς καὶ ψαλμούς, πολλοὶ ἀπὸ τοὺς ὁποίους ἔχουν µετα- 
φυτευθῆ καὶ στὴν χριστιανικὴ ἀκολουθία τοῦ ὄρθρου. Στὰ 
Εὐαγγέλια βλέπομε τὸν Κύριο νὰ ἀκολουθῇ καὶ αὐτὸς τὸ 
ἔθιμο τῆς πρωϊνῆς προσευχῆς, ποὺ ἐτηρεῖτο ἀπὸ τοὺς εὐ- 
σεβεῖς Ἰουδαίους, καὶ «πρωϊ ἔννυχα λίαν» νὰ σηκώνεται καὶ 
νὰ προσεύχεται ἢ νὰ παρατείνῃ μέχρι τὸ πρωῖ τὴν νυκτερινή 
Του προσευχή!. Πολὺ δὲ ἐνωρίς, ἤδη ἀπὸ τοὺς πρώτους 
χριστιανοὺς συγγραφεῖς, ἔχομε πληροφορίες, ὅτι καὶ οἱ 
πιστοὶ χριστιανοὶ ἀκολουθοῦσαν τὸ παράδειγμα τοῦ Κυρίου 
καὶ συνήθιζαν νὰ προσεύχωνται πρωΐ, πρὶν ἀνατείλῃ ἀκόμη 
ὁ ἥλιος, εἴτε ἀτομικῶς κατ᾽ ἰδίαν, εἴτε καὶ ὁμαδικῶς στοὺς 
τόπους τῆς λατρείας των. Ἔτσι βαθμηδὸν διαμορφώνεται 
εἰδικὴ πρωϊνὴ ἀκολουθία, ποὺ ἐκτὸς ἀπὸ τὰ στοιχεῖα ποὺ 
κληρονομήθηκαν ἀπὸ τὴν σχετικὴ πρᾶξι τοῦ ἰουδαϊκοῦ ναοῦ 
καὶ τῆς συναγωγῆς, περιλαμβάνει καὶ καθαρῶς χριστιανικὰ 





1. Μάρκ. 1, 35. 

στοιχεῖα, εὐχές, ὕμνους καὶ ἀναγνώσματα. Καὶ πάλι, περιττὸ 
νὰ εἰποῦμε, ὅτι οἱ μοναχοὶ ἦσαν ἐκεῖνοι, ποὺ ἔδωσαν καὶ 
στὴν ἀκολουθία τοῦ ὄρθρου ὅλο τὸν ὑμνολογικὸ πλοῦτο, μὲ 
τὸν ὁποῖον τὴν βλέπομε σήµερα στολισμένη. Εἰδικὰ δὲ ἡ 
ἀκολουθία ποὺ τελεῖται στοὺς ὀρθοδόξους ναούς, εἶναι ἐκείνη 
ποὺ διεμορφώθη μὲ βάσι τὸ Ἱεροσολυμιτικὸ τυπικό, τὴν μο- 
ναστηριακὴ πρᾶξι τῆς Παλαιστίνης καὶ συγκεκριμένως τῆς 
μεγάλης μονῆς τοῦ ἁγίου Σάββα. ᾿Αργότερα στὴν Κωνσταν- 
τινούπολι, καὶ μάλιστα στὴν μονὴ τῶν Στουδίου, ἔτυχε νέας 
ἐπεξεργασίας καὶ μὲ βαθμιαία πάλι ἐξέλιξι ἔφθασε στὴν ση- 
μερινή της μορφή. 


Εἶναι δὲ ὡς πρὸς τὸ περιεχόµενο καὶ τὸ θέµα της ἡ ἆκο- 
λουθία τοῦ ὄρθρου δοξολογία: δοξολογία καὶ εὐχαριστία 
πρὸς τὸν Θεό, δημιουργὸ καὶ δοτῆρα τῶν ἀγαθῶν, ποὺ ἠξίωσε 
τὰ πλάσματά Του νὰ περάσουν τὴν νύκτα καὶ νὰ ἴδουν καὶ 
πάλι τὸ φῶς τῆς ἡμέρας. Τὸ φῶς τὸ αἰσθητό, ποὺ φωτίζει τὸν 
κόσμο, ποὺ εἶναι ὅμως εἰκὼν καὶ τύπος τοῦ ἀληθινοῦ φῶ- 
τός, τοῦ Χριστοῦ, ποὺ ἐπεφάνη μέσα στὰ σκότη καὶ ἔλαμψε 
µέσα στὶς καρδιές µας τὸν φωτισμὸ τῆς γνώσεως τῆς ἁλη- 
θείας Του. Χαιρετίζουν δηλαδὴ οἱ πιστοὶ τὴν ἀνατολὴ τοῦ 
ζωοδότου ἡλίου καὶ δοξάζουν τὸν κτίστη του, ἀλλὰ στὴν φυ- 
σικὴ αὐτὴ εἰκόνα βλέπουν τὸν ἀληθινὸ ἥλιο τῆς δικαιοσύνης, 
ποὺ ἀνέτειλε ἀπὸ τοὺς παρθενικοὺς κόλπους τῆς Θεοτόκου 
γιὰ τὴν σωτηρία τῶν ἀνθρώπων. ᾿Αλλὰ συγχρόνως εἶναι καὶ 
δέησις. Δέησις γιὰ τὴν εὐλογία τῶν ἔργων τῶν χειρῶν μας, 
ποὺ θὰ ἀρχίσουν σὲ λίγο, καὶ γιὰ τὴν καθοδήγησι τῶν δια- 
βημάτων µας. «Παρὰ Κυρίου τὰ διαβήματα τοῦ ἀνθρώπου 
κατευθύνονται», κατὰ τὴν Γραφή 1. "Αν ὅλα ρυθμισθοῦν σύμ- 
φωνα μὲ τὸ θέλημα τοῦ Θεοῦ, τὸ ἀγαθὸ καὶ εὐάρεστο καὶ 
τέλειο, καὶ ἡ ἡμέρα περάσῃ ἐν Θεῷ, ἁγία, εἰρηνικὴ καὶ ἆνα- 
μάρτητος, θὰ εἶναι τύπος τῆς αἰωνίας ἐκείνης καὶ ἆτελευ- 
τήτου ἡμέρας τοῦ μέλλοντος, ποὺ δὲν θὰ γνωρίσῃ νύκτα, τῆς 


1. Ψαλμ. 36, 23. 

ἡμέρας τῆς βασιλείας τοῦ Θεοῦ, τῆς «ὀγδοάδος τοῦ μέλλον- 
τος αἰῶνος», ὅπως τὴν ὀνομάζουν οἱ Πατέρες. 


Ἡ ἀνάπτυξις τῆς ὑμνογραφίας ἔδωσε μία νέα μορφὴ 
στὴν ἀκολουθία τοῦ ὄρθρου. Ἐδημιουργήθη γι’ αὐτὴν τόσο 
πλῆθος τροπαρίων καὶ ὕμνων, ποὺ τὴν ἐλάμπρυνε πολὺ καὶ 
τὴν προσήρμοσε πρὸς τὰ θέματα τῶν ἑορτῶν καὶ τῶν ἁγίων. 
Ἤδη ὅμως ἦταν ἐκτενής' μὲ τὰ τροπάρια καὶ τοὺς ἄλλους 
ὕμνους ἔγινε ἀκόμα πιὸ ἐκτενής. Αὐτὸ προεκάλεσε πολλὲς 
περικοπές, ἰδίως στοὺς ἐνοριακοὺς ναούς, ὅπου δὲν εἶχαν 
οἱ λαϊκοὶ πιστοὶ τόσον χρόνο στὴν διάθεσί τους ὅσον οἱ 
μοναχοὶ γιὰ νὰ παρακολουθήσουν μία ἀκολουθία, ποὺ ἡ κα- 
νονικὴ τέλεσίς της θὰ ἁπαιτοῦσε τοὐλάχιστον τέσσαρες ὧρες. 
Ἔτσι ὁ ὄρθρος τῶν ἐνοριακῶν ναῶν καὶ ὁ ὄρθρος τῶν µονα- 
στηρίων, ἐνῷ εἶναι βασικὰ ὁ ἴδιος, ἀπέχει τόσο ὅσο τὸ σκίτσο 
ἀπὸ τὸν ζωγραφικὸ πίνακα. Περιττὸ νὰ συστήσωμε στοὺς 
ἀκροατάς μας, παράλληλα πρὸς τὶς ἁδρὲς γραμμὲς τοῦ σκίτ- 
σου, νὰ φροντίσουν κάποτε νὰ ἀπολαύσουν καὶ τὴν πληρό- 
τητα καὶ ὡραιότητα τοῦ πίνακος. 


Μετὰ τὰ προκαταρκτικὰ στοιχεῖα, ποὺ προσετέθησαν 
μεταγενεστέρως στὴν ἀρχὴ τῆς ἀκολουθίας τοῦ ὄρθρου, τὴν 
ὑπὲρ τοῦ βασιλέως δηλαδὴ ἀκολουθία, ποὺ λείψανό της 
εἶναι τὰ τρία τροπάρια «Σῶσον, Κύριε, τὸν λαόν σου...», 
«Ὁ ὑψωθεὶς ἐν τῷ σταυρῷ. . .» καὶ «Προστασία φοβερά. ..», 
καθὼς καὶ ἡ μικρὰ συναπτὴ ποὺ τὰ ἀκολουθεῖ, ἀρχίζει ἢ 
καθ᾽ αὑτὸ ἀκολουθία τοῦ ὄρθρου. Ὃ ἱερεὺς δοξολογεῖ τὴν 
ἁγία, ὁμοούσιο καὶ ζωοποιὸ Τριάδα καὶ ὁ λαός, σήμερα ὁ 
προεστώς, ἀπαντᾷ μὲ τὴν ἀγγελικὴ δοξολογία «Δόξα ἐν 
ὑψίστοις Θεῷ καὶ ἐπὶ γῆς εἰρήνη ἐν ἀνθρώποις εὐδοκία» 1. 
Εἶναι ὁ ὕμνος ποὺ ἀκούσθηκε τὴν νύκτα τῆς γεννήσεως καὶ 
ἐσήμανε τὴν ἀνατολὴ τοῦ ἡλίου τῆς δικαιοσύνης καὶ τὴν 
ἔναρξι τῆς νέας ἐν Χριστῷ ἡμέρας. Καὶ τὸ «Κύριε, τὰ χεί- 





1. Λουκ. 2, 14. 

λη µου ἀνοίξεις καὶ τὸ στόμα μου ἀναγγελεῖ τὴν αἴνεσίν σου», 
στίχος τοῦ 500ὔ ψαλμοῦ, ἀποτελεῖ αἴτησι γιὰ τὴν θεία βοή- 
θεια, γιὰ νὰ ἀναφέρωμε στὸν Θεὸ εὐάρεστο δοξολογία. 

Ὁ ἑξάψαλμος, ἓξ ψαλμοὶ χωρισμένοι σὲ δύο τριάδες, 
«προσευχῆς μὲν ἅπαντες πεπληρωμένοι καὶ κατανύξεως καὶ 
τῆς τοῦ βίου ταλαιπωρίας ἐπιεικῶς καταστενάζοντες, ἔχοντες 
δέ τι καὶ τῷ καιρῷ πρόσφορον», κατὰ τὸν ἅγιο Μάρκο τὸν 
Εὐγενικό1, εἶναι τὸ πρῶτο στοιχεῖο τῆς ὀρθρινῆς ἀκολου- 
θίας. Μιλοῦν γιὰ τὴν ἔγερσι ἀπὸ τὸν ὕπνο, γιὰ τὴν πρωϊνὴ 
προσευχή, γιὰ τὴν εἴσοδο στὸν ναὸ τοῦ Θεοῦ, γιὰ τὸ ἕλεος 
καὶ τὴν σωτηρία, ποὺ ἀναμένει ὁ ἄνθρωπος ἀπὸ Αὐτόν. Οἱ 
περισσότεροι εἶναι θρηνητικοὶ ψαλμοὶ καὶ ἐψάλλοντο, σή- 
μερα ἀναγινώσκονται, μὲ ἄκρα κατάνυξι καὶ σιγή. Εἶναι ὁ 
πρῶτος στεναγμὸς τοῦ ἀνθρώπου, ποὺ εὑρισκόμενος στὸ ἐπί- 
γειο τοῦτο σκῆνος στενάζει, ἐπιποθῶντας νὰ ἐνδυθῇ τὸ ἐξ 
οὐρανοῦ κατοικητήριο, τὸ ἀχειροποίητο καὶ αἰώνιο, τὴν οἱ- 
κοδομὴ τοῦ Θεοῦ, κατὰ τὸν ἀπόστολο Παῦλο 2. 


Σὲ λίγο ὅμως στὴν σκοτεινὴ κατανυκτικὴ ἀτμόσφαιρα 
χύνεται φῶς. Στὶς μονὲς ἀνάπτονται τὰ φῶτα καὶ ἀντηχεῖ 
ὁ χαρμόσυνος στίχος τοῦ 111ου ψαλμοῦ: «Θεὸς Κύριος καὶ 
ἐπέφανεν ἡμῖν: εὐλογημένος ὁ ἐρχόμενος ἐν ὀνόματι Κυρίου», 
μόνος καὶ σὰν ἐφύμνιο τριῶν στίχων τοῦ ἰδίου ψαλμοῦ: 


«Ἐξομολογεῖσθε τῷ Κυρίῳ, ὅτι ἀγαθός, 
ὅτι εἰς τὸν αἰῶνα τὸ ἔλεος αὐτοῦ. 


Πάντα τὰ ἔθνη ἐκύκλωσάν µε 
καὶ τῷ ὀνόματι Κυρίου ἠμυνάμην αὐτούς. 


Παρὰ Κυρίου ἐγένετο αὕτη 
καὶ ἔστι θαυμαστὴ ἐν ὀφθαλμοῖς ἡμῶν». 


Μὲ τὴν χαρμόσυνη ψαλμῳδία «τὰ τῆς γεννήσεως καὶ 





1. ᾿Εξήγησις...., Περὶ τοῦ ὄρθρου. 
2. Β΄ Κορινθ. 5, 2-4. 

ἐπιφανείας τοῦ Σωτῆρος τὸ κατὰ σάρκα ἐν τῇ νυκτὶ ἐκτυποῦ- 
ται: ἐπεὶ καὶ ἐν νυκτὶ γεγέννηται: ὅτι καὶ τοῖς ἐν σκότει καὶ 
σκιᾷ τῆς ἀγνωσίας καθημένοις ἡμῖν φῶς τὸ μέγα ἐπέφανεν, 
ὁ ᾿Ἠσαῖας φησί. Διὸ καὶ οἱ ὡς ἐν νυκτὶ τῷ βίῳ τούτῳ ἐν τῷ μέ- 
σῷ τῆς νυκτὸς ἐλθεῖν τὸν ἐρώμενον ἡμῖν τῶν ψυχῶν νυμφίον 
καὶ ἡμῶν ἐρῶντα ἀπεκδεχόμεθα», κατὰ τὴν ὡραία παρατήρησι 
τοῦ Συμεῶν Θεσσαλονίκης]. Ἢ μετάβασις αὐτὴ ἀπὸ τὸ σκό- 
τος στὸ φῶς, ἀπὸ τὴν λύπη στὴν χαρά, ἀπὸ τὴν κατάνυξι 
στὴν ἐλπίδα, ἀπὸ τὸν Νόμο στὴν ἐπιφάνεια τῆς χάριτος, εἶναι 
ἀπὸ τὰ πιὸ ὡραῖα καὶ τὰ πιὸ χαρακτηριστικὰ σημεῖα τῆς 
ἀκολουθίας τοῦ ὄρθρου καὶ ἀπὸ τὰ πιὸ ἀντιπροσωπευτικὰ 
βιώματα τοῦ πιστοῦ. Στὸ «Θεὸς Κύριος» συνάπτεται ἡ ψαλ- 
µφδία τῶν ἀπολυτικίων τῆς ἑορτῆς, ὅπως στὸν ἑσπερινό. 
Τὴν Κυριακὴ 20 Σεπτεμβρίου θὰ ψαλῇ πρῶτο τὸ ἀναστάσιμο 
ἀπολυτίκιο τοῦ πλ. α΄ ἤχου «Τὸ συνάναρχον Λόγον...», ποὺ 
εἶναι ὁ ἦχος τῆς Κυριακῆς, τὸ ἀπολυτίκιο τοῦ ἁγίου µεγα- 
λομάρτυρος Εὐσταθίου καὶ τῆς συνοδίας του, ποὺ τελοῦμε 
τὴν μνήμη τῶν, «Οἱ μάρτυρές σου Κύριε... », καὶ τὸ ἀπο- 
λυτίκιο τῆς ὑψώσεως τοῦ τιμίου Σταυροῦ, «Σῶσον, Κύριε, 
τὸν λαόν σου...», μέσα στὴν περίοδο τῆς ἑορτῆς τοῦ ὁποί- 
ου βρισκόμαστε. Αὐτὰ θὰ ἀκούσωμε καὶ τώρα: 


«Τὸν συνάναρχον Λόγον 
Πατρὶ καὶ Πνεύματι, 

τὸν ἐκ Παρθένου τεχθέντα 
εἰς σωτηρίαν ἡμῶν 
ἀνυμνήσωμεν, πιστοί, 

καὶ προσκυνήσωμεν: 

ὅτι ηὐδόκησε σαρκὶ ( 
ἀνελθεῖν ἐν τῷ σταυρῷ 
καὶ θάνατον ὑπομεῖναι 

καὶ ἐγεῖραι τοὺς. τεθνεῶτας 
ἐν τῇ ἐνδόξῳ ἀναστάσει αὐτοῦ». 





1. Διάλογος...., κεφ. 309. 

«Οἱ μάρτυρές σου, Κύριε, 

ἐν τῇ ἀθλήσει αὐτῶν 

στεφάνους ἐκομίσαντο τῆς ἀφθαρσίας 
ἐκ σοῦ τοῦ Θεοῦ ἡμῶν: 

σχόντες γὰρ τὴν ἰσχύν σου. 

τοὺς τυράννους καθεῖλον, 

ἔθραυσαν καὶ δαιμόνων 

τὰ ἀνίσχυρα θράση. 

Αὐτῶν ταῖς ἱκεσίαις, Χριστὲ ὁ Θεός, 
σῶσον τὰς ψυχὰς ἡμῶν». 


«Σῶσον, Κύριε, τὸν λαόν σου 

καὶ εὐλόγησον τὴν κληρονομίαν σου, 
γίκας τοῖς βασιλεῦσι 

κατὰ βαρβάρων δωρούμενος 

καὶ τὸ σὸν φυλάττων 

διὰ τοῦ σταυροῦ σου πολίτευμα». 


Αὐτὰ γιὰ τὶς Κυριακὲς καὶ τὶς ἑορτές. Παλαιότερα σὲ 
ὅλες τὶς μὴ ἑορτάσιμες ἡμέρες δὲν ἐψάλλετο τὸ «Θεὸς Κύ- 
ριος» καὶ τὰ ἀπολυτίκια, ἀλλὰ τὸ «᾿Αλληλούϊα» μὲ στίχους 
ἀπὸ τὴν ᾠδὴ τοῦ Ἠσαΐου: «Ἐκ νυκτὸς ὀρθρίζει τὸ πνεῦμά 
μου πρὸς σὲ ὁ Θεός». Στὸ «᾿Αλληλούϊα» προσετίθετο ἡ ψαλ- 
μῳδία τριῶν τριαδικῶν τροπαρίων κατὰ τὸν ἦχο τῆς ἑβδομά- 
δος. Σήμερα ἡ ψαλμῳδία τοῦ «᾿Αλληλούϊα» καὶ τῶν τριαδικῶν 
ἔχει περιορισθῆ κατὰ τὶς νήστιμες ἡμέρες τῆς Μεγάλης 
Τεσσαρακοστῆς «διὰ τὸ ἄμνημον αὐτῶν», ἐπειδὴ δηλαδὴ 
δὲν ἑορτάζονται κατ᾽ αὐτὲς μνῆμες ἁγίων. Γιὰ νὰ ὁλοκλη- 
ρώσωμε τὴν εἰκόνα τοῦ σημείου αὐτοῦ τῆς ἀκολουθίας τοῦ 
ὄρθρου ἂς ἀκούσωμε, ἔστω καὶ ἐκτὸς Τεσσαρακοστῆς, τὸ 
«᾿Αλληλούϊα» μὲ τοὺς στίχους του καὶ τὰ τριαδικὰ τοῦ πλ. 
δ΄ ἤχου; 

«Ἐκ νυκτὸς ὀρθρίζει τὸ πνεῦμά µου πρὸς σέ, ὁ Θεός, 


διότι φῶς τὰ προστάγματά σου ἐπὶ τῆς γῆς. 
᾿Αλληλούϊα, ἀλληλούϊα, ἀλληλούϊα. 

Δικαιοσύνην μάθετε οἱ ἐνοικοῦντες ἐπὶ τῆς γῆς. 
᾽Αλληλούΐα, ἀλληλούϊα, ἀλληλούϊα. 


Ζῆλος λήψεται λαὸν ἀπαίδευτον 
καὶ νῦν πῦρ τοὺς ὑπεναντίους ἔδεται. 
᾽Αλληλούΐα, ἀλληλούϊα, ἀλληλούϊα. 


Πρόσθες αὐτοῖς κακά, Κύριε, 
πρόσθες αὐτοῖς κακὰ τοῖς ἐνδόξοις τῆς γῆς. 
᾿Αλληλούϊα, ἀλληλούϊα, ἀλληλούϊα». 


«Ὁρᾶν σε μὴ τολμῶντα τὰ χερουβίμ, 
ἱπτάμενα κραυγάζει ἀλαλαγμῷ 

τὸ ἔνθεον μέλος τῆς τρισαγίας φωνῆς: 
μεθ᾽ ὧν καὶ ἡμεῖς βοῶμεν οἱ ἁμαρτωλοί: 
"Άγιος, ἅγιος, ἅγιος εἶ, ὁ Θεός, 
προστασίαις τῶν ἀσωμάτων 

ἐλέησον ἡμᾶς». 

«Δόξα Πατρὶ καὶ Υἱῷ καὶ ἁγίῳ Πνεύματι». 
«Εἰς οὐρανὸν τὰς καρδίας ἔχοντες, 
ἀγγελικὴν μιμησώμεθα τάξιν 

καὶ ἐν φόβῳ τῷ ἀδεκάστῳ προσπέσωμεν, 
ἐπινίκιον ἀνακράζοντες αἶνον’ 

"Άγιος, ἅγιος, ἅγιος εἶ, ὁ Θεός, 
πρεσβείαις τῶν ἁγίων σου 

ἐλέησον ἡμᾶς». 

«Καὶ νῦν καὶ ἀεὶ καὶ εἰς τοὺς αἰῶνας τῶν αἰώνων: ἀμήν». 
Κατακαμπτόμενοι τῷ πλήθει τῶν πταισμάτων ἡμῶν 
καὶ μὴ τολμῶντες ἀτενίσαι τῷ ὕψει σου, 
τὴν ψυχὴν σὺν τῷ σώματι κλίναντες, 
μετὰ ἀγγέλων τὸν ὕμνον βοῶμέν σοι’ 
“Άγιος, ἅγιος, ἅγιος εἶ, ὁ Θεός, 

διὰ τῆς Θεοτόκου 

ἐλέησον ἡμᾶς». 


Σεπτεμβρίου 1970) 

Μετὰ τὸ «Θεὸς Κύριος» καὶ τὰ ἀπολυτίκια ἢ τὸ «Αλ- 
ληλούϊα» καὶ τὰ τριαδικά, ἕνα µεγάλο τμῆμα τῆς ἀκολουθίας 
τοῦ ὄρθρου καταλαμβάνει ἡ στιχολογία τοῦ Ψαλτηρίου. 
Τὸ Ψαλτήριο, τὸ γνωστὸ ὑμνολογικὸ βιβλίο τῆς Παλαιᾶς 
Διαθήκης μὲ τοὺς 150 ψαλμούς του, ὅπως καὶ γιὰ τὸν ἰουδαῖ- 
κὸ ναὸ καὶ τὴν συναγωγὴ ἔτσι καὶ γιὰ τὴν χριστιανικὴ Ἔκ- 
κλησία, ἀπετέλεσε τὴν βάσι γιὰ τὴν διαμόρφωσι τῆς θείας 
λατρείας. Ὄχι µόνο δὲν ὑπάρχει ἀκολουθία χωρὶς ψαλμούς, 
ἀλλὰ καὶ αὐτὴ ἡ βάσις, ὁ σκελετὸς κάθε ἀκολουθίας ἀποτε- 
λεῖται ἀπὸ τοὺς ψαλμούς. Γιὰ νὰ πάρῃ τὴν θέσι αὐτὴ τὸ 
Ψαλτήριο στὴν χριστιανικὴ λατρεία συνέβαλαν πολλοὶ λό- 
γοι. Πρῶτα - πρῶτα ἡ κληρονομία τῆς παλαιᾶς λατρείας’ 
ὁ νέος Ἰσραὴλ. τὴν παρέλαβε καὶ τὴν συνέχιζε. Ἦταν τώρα 
αὐτός, ἡ Ἐκκλησία, ὁ ἀληθὴς καὶ νόμιμος συνεχιστὴς καὶ 
κληρονόμος τῆς ἀληθινῆς λατρείας τοῦ μόνου Θεοῦ. Μαζὶ 
μὲ αὐτὴν παρέλαβε καὶ τὸ θεόπνευστο ὑμνολογικό της βι- 
βλίο. Ἦταν ἐξ ἄλλου διπλᾶ ἱερὸ γιὰ τοὺς χριστιανούς, γιατὶ 
τὸ καθηγίασε χρησιμοποιῶντάς το καὶ ὁ ἴδιος ὁ Κύριος. 
Μέσα σ᾽ αὐτὸ ὑπῆρχαν θαυμάσιοι ψαλμοί, ἄριστα προσαρµο- 
ζόμενοι πρὸς τὸ πνεῦμα τῆς νέας λατρείας. Ὑπῆρχαν καὶ 
προφητεῖες ἀναφερόμενες στὸν Χριστό. Ἤδη στὴν Καινὴ 
Διαθήκη καὶ ὁ Κύριος ὁ ἴδιος καὶ οἱ ἀπόστολοι καὶ βραδύ- 
τερα οἱ Πατέρες σχεδὸν σὲ κάθε ψαλμὸ βρίσκουν μεσσιανικὰ 
στοιχεῖα. Προφητεῖες ποὺ ἐξεπληρώθησαν κατὰ γράμμα 
στὸ πρόσωπο καὶ στὸ ἔργο τοῦ Κυρίου καὶ τῆς Ἐκκλησίας 
Του. Μὲ τὸ νέο αὐτὸ πρῖσμα οἱ ψαλμοὶ ἐκχριστιανίζονται᾽ 
ἢ μιλᾷ σ᾽ αὐτοὺς ὁ Θεὸς Πατὴρ πρὸς τὸν Χριστό, ἢ ὁ Χρι- 

στὸς πρὸς τὸν Πατέρα, ἢ ἡ Ἐκκλησία πρὸς τὸν Χριστό, ἢ 
ὁ Χριστὸς πρὸς τὴν Ἐκκλησία, ἢ ὃ ἱερὸς ποιητὴς ψάλλει τὸ 
πάθος καὶ τὴν δόξα τοῦ Χριστοῦ. Μὲ ἀνάλογο ἑρμηνευτικὸ 
τρόπο παρέκαμψαν καὶ ὡρισμένες δυσκολίες, φράσεις ποὺ 
ἀναφέρονται στοὺς ἐχθροὺς καὶ εἶναι γεμᾶτες ὀργὴ καὶ ἐκδί- 
κησι, ποὺ δὲν θὰ ταίριαζαν εὔκολα στὸ στόμα τῶν χριστια- 
νῶν. ᾿Ἐχθρὸς εἶναι ὃ διάβολος, ποὺ ἀντιστρατεύεται στὸ 
ἔργο τοῦ Χριστοῦ καὶ ἐπιβουλεύεται τοὺς χριστιανούς: ἐ- 
ναντίον του στρέφεται ὁ θυμὸς τοῦ πιστοῦ. 

Μὲ βάσι λοιπὸν τὰ κριτήρια αὐτὰ χρησιμοποιοῦνται 
οἱ ψαλμοὶ στὴν λατρεία κατ᾽ ἐκλογήν, ἀνάλογα μὲ τὰ θέµατα 
τῶν ἑορτῶν ἢ τῶν ὡρῶν τῆς ἡμέρας, ἢ τῶν ἄλλων περιστά- 
σεῶν μέσα στὶς ὁποῖες γίνεται ἡ προσευχή. ᾿Αλλὰ καὶ ὁλό- 
κληρο τὸ Ψαλτήριο, ἀσχέτως πρὸς τὴν κατ᾿ ἐκλογὴν ψαλ- 
μῳδία του, συνεχῶς ψαλμφδεῖται διῃρημένο σὲ εἴκοσι ἴσα 
σχεδὸν μέρη, τὰ «καθίσματα». Κάθε κάθισμα εἶναι ὑπο- 
διῃρημένο, κατὰ τὸν τύπο τῆς ἁγίας Τριάδος, σὲ τρεῖς ὑπο- 
διαιρέσεις, τὶς «στάσεις». Στάσεις ἐλέγοντο, γιατὶ ἔψαλλαν 
τοὺς ψαλμοὺς ἱστάμενοι. Καθίσματα, γιατὶ μετὰ ἀπὸ τὴν ψαλ- 
μῳδία ὁλοκλήρου αὐτῆς τῆς ἑνότητος ἐκάθηντο. Κανόνισαν 
δὲ τὴν διαδοχὴ καὶ τὴν κατανομὴ τῶν καθισμάτων κατὰ 
τέτοιο τρόπο, ὥστε κάθε ἑβδομάδα νὰ ψάλλεται ὁλόκληρο 
τὸ Ψαλτήριο, τρία καθίσματα δηλαδὴ τὴν ἡμέρα, δύο στὸν 
ὄρθρο καὶ ἕνα στὸν ἑσπερινό. Κατὰ τὴν περίοδο τῆς Τεσσα- 
ρακοστῆς τὰ καθίσματα ἐδιπλασιάζοντο καὶ τὸ Ῥαλτήριο 
ἐψάλλετο ὁλόκληρο δύο φορὲς τὴν ἑβδομάδα. Αὐτὴ εἶναι 
ἡ λεγομένη «ἀνακύκλησις» τοῦ Ψαλτηρίου. 


Στὸ σημεῖο λοιπὸν τοῦ ὄρθρου στὸ ὁποῖο βρισκόμαστε 
παρενεβάλλετο ἡ ψαλμῳδία τῶν δύο καθισμάτων τοῦ Ψαλ- 
τηρίου. Μετὰ ἀπὸ τὸ καθ᾽ ἕνα ἀπὸ αὐτὰ ἐκάθηντο καὶ ἐνῷ 
κατ᾽ αὐτὸν τὸν τρόπον ἀνεπαύοντο, ὃ ψάλτης ἔψαλλε τροπά- 
ρια, συνήθως τρία, ποὺ γιὰ τὸν λόγο αὐτὸν ὠνομάσθησαν 
«καθίσματα» ἢ «ἀναπαύσιμα». Τὰ τροπάρια αὐτὰ δὲν παίρ- 
νοῦν τὰ θέματα ἀπὸ τοὺς ψαλμούς. ἀλλὰ ἀπὸ τὴν ἑορτὴ καὶ 

γενικὰ τὸ θέµα τῆς ἡμέρας. Τῆς Κυριακῆς, φυσικά, εἶναι 
ἀναστάσιμα καὶ ἀκολουθοῦν τὸν ἑκάστοτε ἦχο. Θὰ ψαλοῦν 
τὰ τρία τροπάρια καθίσματα τοῦ πλ. β΄ ἤχου ποὺ προβλέ- 
πονται νὰ ψαλοῦν μετὰ τὴν δευτέρα στιχολογία, μετὰ δηλαδὴ 
τὸ δεύτερο κάθισμα τοῦ Ψαλτηρίου: 


«Ἡ ζωὴ ἐν τῷ τάφῳ ἀνέκειτο 
καὶ σφραγὶς ἐν τῷ λίθῳ ἐπέκειτο: 
ὡς βασιλέα ὑπνοῦντα 

στρατιῶται ἐφύλαττον Χριστόν: 
καὶ τοὺς ἐχθροὺς αὐτοῦ 

ἀορασίᾳ πατάξας, 

ἀνέστη ὁ Κύριος». 


«Προϊστορεῖ ὁ Ἰωνᾶς τὸν τάφον σου 
καὶ ἑρμηνεύει Συμεὼν τὴν ἔγερσιν 

τὴν ἔνθεον, ἀθάνατε Κύρις' 

κατέβης γὰρ ὡσεὶ νεκρὸς ἐν τῷ τάφῳ, 
ὁ λύσας ΄Αδου τὰς πύλας' 

ἀνέστης δὲ ἄνευ φθορᾶς ὡς δεσπότης. 
τοῦ κόσμου εἰς σωτηρίαν, 

Χριστὲ ὁ Θεὸς ἡμῶν, 

φωτίσας τοὺς ἐν σκότει». 


«Θεοτόκε Παρθένε, 

ἱκέτευε τὸν υἷόν σου 

τὸν ἑκουσίως προσπαγέντα ἐν σταυρῷ 
καὶ ἀναστάντα ἐκ νεκρῶν 

Χριστὸν τὸν Θεὸν ἡμῶν, 

σωθῆναι τὰς ψυχὰς ἡμῶν». 


Κατὰ τὴν ἀκολουθία τοῦ ὄρθρου τῆς Κυριακῆς προστί- 
θεται καὶ ὡς τρίτο κάθισμα ὁ «ἄμωμος», ὁ 118ος δηλαδὴ 
ψαλμός, τὸν ὁποῖον συναντήσαμε στὴν ἀκολουθία τοῦ καθ᾿ 
ἡμέραν μεσονυκτικοῦ. Αὐτὸς συνοδεύεται ἀπὸ ἰδιόρρυθμα 
καθίσματα, τὰ «εὐλογητάρια». Λέγονται ἔτσι ὄχι γιατὶ εὖ- 
λογοῦν τὸν Θεό, ἀλλὰ γιατὶ προτάσσεται στὸ καθ᾽ ἕνα ἀπὸ 

αὐτὰ ὁ 12ος στίχος τοῦ ψαλμοῦ αὐτοῦ «Εὐλογητὸς εἶ, Κύριε, 
δίδαξόν µε τὰ δικαιώματά σου». Καὶ αὐτὰ ἀντλοῦν τὸ περιε- 
χόμενό των ἀπὸ τὸ θέμα τῆς ἡμέρας. Ἐπειδὴ δὲ ὁ ἄμωμος 
ψαλμῳδεῖται ὡς κάθισµα κατὰ τὰ Σάββατα καὶ τὶς Κυριακές, 
δηλαδὴ κατὰ τὴν νεκρώσιμο καὶ τὴν ἀναστάσιμο ἡμέρα, 
ἔχομε δύο σειρὲς τέτοιων καθισμάτων τοῦ ἁμώμου - εὖ- 
λογηταρίων - τὰ νεκρώσιμα γιὰ τὸ Σάββατο καὶ τὰ ἀναστά- 
σιµα γιὰ τὴν Κυριακή. Εἶναι τόσο γνωστὰ ποὺ δὲν θὰ ἐμμεί- 
νώμε σ᾽ αὐτά. «Τῶν ἁγίων ὁ χορὸς εὗρε πηγὴν τῆς ζωῆς...» 
εἶναι τὸ πρῶτο τῶν νεκρωσίμων καὶ «Τῶν ἀγγέλων ὁ δῆμος 
κατεπλάγη ὁρῶν σε...» εἶναι τὸ πρῶτο τῶν ἀναστασίμων 
εὐλογηταρίων. 


Κατὰ τὶς ἑορτὲς τὴν θέσι τοῦ ἀμώμου πέρνουν ἄλλοι 
ψαλμοί, ὁ πολυέλεος καὶ ἡ ἐκλογή. Ὁ πολυέλεος ἀποτελεῖ- 
ται ἀπὸ δύο πανηγυρικοὺς ψαλμοὺς τὸν 134ο καὶ 135ο. Ὁ 
πρῶτος, γνωστὸς ἀπὸ τὸ πρόψαλμά του «Δοῦλοι Κύριον», 
ἀποτελεῖ μία πρόσκλησι γιὰ δοξολογία τοῦ Θεοῦ γιὰ τὰ θαυ- 
μάσια ἔργα Του στὴν φύσι καὶ στὴν ἱστορία. Ὁ δεύτερος κι- 
νεῖται στὰ ἴδια θέματα καὶ ἔχει ὡς ἐπῳδὸ τὸ «Ὅτι εἰς τὸν 
αἰῶνα τὸ ἔλεος αὐτοῦ», ποὺ ἐπαναλαμβάνεται σὲ κάθε στίχο 
του. Γιὰ τὸ πολύ, λοιπόν, ἔλεος ποὺ περιέχει ἔδωσε καὶ τὸ ὅ- 
νομα στὴν ἑνότητα αὐτὴν τῶν ψαλμῶν' «πολυέλεος». Οἱ δύο 
ψαλμοὶ ψάλλονται σὲ ἦχο πλ. δ' πανηγυρικὰ κατὰ τὸν ἀρ- 
χαῖο ἀσματικὸ τρόπο μὲ ἐφύμνιο τὸ «Αλληλούϊα». Εἶναι 
ἀπὸ τὰ ὡραιότερα μουσικὰ κομμάτια τοῦ ὄρθρου. Θὰ ψαλοῦν 
μερικοὶ στίχοι κατ᾽ ἐκλογήν. 


«Δοῦλοι Κύριον. ᾿Αλληλούϊα. 


Αἰνεῖτε τὸ ὄνομα Κυρίου, 
αἰνεῖτε δοῦλοι Κύριον. 


Οἱ ἑστῶτες ἐν οἴκῳ Κυρίου, 

ἐν αὐλαῖς οἴκου Θεοῦ ἡμῶν. 

Αἰνεῖτε τὸν Κύριον, ὅτι ἀγαθὸς Κύριος. 
ψάλατε τῷ ὀνόματι αὐτοῦ, ὅτι καλόν. 

Οἱ φοβούμενοι τὸν Κύριον, 
εὐλογήσατε τὸν Κύριον. 


Εὐλογητὸς Κύριος ἐκ Σιών, 
ὁ κατοικῶν Ἱερουσαλήμ». 


«Ἐξομολογεῖσθε τῷ Κυρίῳ ὅτι ἀγαθός, 
ὅτι εἰς τὸν αἰῶνα τὸ ἔλεος αὐτοῦ. 


Ἐξομολογεῖσθε τῷ Θεῷ τῶν θεῶν; 
ὅτι εἰς τὸν αἰῶνα τὸ ἕλεος αὐτοῦ. 


Ἐξομολογεῖσθε τῷ Κυρίῳ τῶν κυρίων, 
ὅτι εἰς τὸν αἰῶνα τὸ ἔλεος αὐτοῦ. 


Τῷ ποιήσαντι θαυμάσια μεγάλα μόνῳ, 
ὅτι εἰς τὸν αἰῶνα τὸ ἔλεος αὐτοῦ. 


᾿Εξομολογεῖσθε τῷ Θεῷ τοῦ οὐρανοῦ, 
ὅτι εἰς τὸν αἰῶνα τὸ ἔλεος αὐτοῦ». 


Καὶ πάλι καθ᾽ ὅμοιο τρόπο στὴν ψαλμῳδία τοῦ πολυε 
λέου συνάπτεται κατὰ τὶς ἑορτὲς καὶ ἡ «ἐκλογή». Ὅπως 
καὶ ὃ ὅρος τὸ λέγει, ἐδῶ δὲν πρόκειται γιὰ ψαλμὸ ὁλόκληρο, 
ἀλλὰ γιὰ στίχους κατ᾽ ἐκλογὴν ἀπὸ διαφόρους ψαλμούς. 
Ἐκλογὴ ποὺ νὰ συμφωνῇ μὲ τὸ θέμα τῆς ἑορτῆς. Τέτοιες 
ἔχομε πολλὲς γιὰ ὅλες τὶς μεγάλες ἑορτὲς καὶ γιὰ τὶς ἑορτὲς 
τῶν μεγάλων ἁγίων. Ἢ ψαλμῳδία της εἶναι ἀσματική, μὲ 
ἐφύμνιο τὸ «᾿Αλληλούϊα», πανηγυρικὴ καὶ ρυθμική, σὲ ἦχο 
καὶ πάλι πλ. δ΄. Γιὰ παράδειγµα θὰ ψαλοῦν μερικοὶ στίχοι 
ἀπὸ τὴν ἐκλογὴ γιὰ τὴν μνήμη τοῦ ἀποστόλου καὶ εὔαγγε- 
λιστοῦ Ἰωάννου τοῦ Θεολόγου, ποὺ τὴν ἑορτάσαμε σήμερα. 
Οἱ ψαλμικοὶ στίχοι ἀναφέρονται προφητικὰ στὸ ἔργο τῶν 
ἀποστόλων καὶ στὸν εὐαγγελισμὸ τῆς οἰκουμένης. 

«Τὸ στερέωμα. ᾿Αλληλούϊα. 

Οἱ οὐρανοὶ διηγοῦνται δόξα Θεοῦ, 

ποίησιν δὲ χειρῶν αὐτοῦ ἀναγγέλλει τὸ στερέωμα. 

Ἐξομολογήσονται οἱ οὐρανοὶ τὰ θαυμάσιά σου, Κύριε. 

Θεὸς θεῶν Κύριος ἐλάλησε καὶ ἐκάλεσε τὴν γῆν. 

Ἔφαναν αἱ ἀστραπαὶ αὐτοῦ τὴν οἰκουμένην" 

καὶ ἀνήγγειλαν οἱ οὐρανοὶ τὴν δικαιοσύνην αὐτοῦ, 
Εἰς πᾶσαν τὴν γῆν ἐξῆλθεν ὁ φθόγγος αὐτῶν 

καὶ εἰς τὰ πέρατα τῆς οἰκουμένης τὰ ρήματα αὐτῶν. 
Αὐτὸς δώσει δύναμιν καὶ κραταίωσιν τῷ λαῷ αὐτοῦ. 
Εὐλογητὸς ὁ Θεός». 


Στὸν ἴδιο τύπο τῆς ψαλμῳδίας ἀνῆκε καὶ ἡ στιχολογία 
τῶν ἀναβαθμῶν, ποὺ παρενεβάλλετο τὴν παλαιὰ ἐποχὴ στὸ 
σημεῖο αὐτὸ τοῦ ὄρθρου. «᾿Ωδαὶ τῶν ἀναβαθμῶν» ἐπιγρά- 
φονται μία σειρὰ δεκαπέντε ψαλμῶν τοῦ Ῥαλτηρίου ', ποὺ 
ἐψάλλοντο κατὰ τὶς ἱεραποδημίες τῶν Ἑβραίων ἀπὸ τὰ µέρη 
στὰ ὁποῖα κατοικοῦσαν πρὸς τὴν Ἱερουσαλὴμ κατὰ τὶς µε- 
γάλες ἑορτές. Γι’ αὐτὸ ἀκριβῶς ἐλέγοντο «ἀναβαθμοί», δη- 
λαδὴ ἀναβάσεις, σκαλοπάτια. Κάποιος χριστιανὸς ποιη- 
τῆς, μοναχὸς τῆς μονῆς τῶν Στουδίου τῆς Κωνσταντινου- 
πόλεως, ἴσως ὁ ἴδιος ὁ περίφημος ποιητὴς ὁ ὅσιος Θεόδωρος 
ὁ Στουδίτης, μὲ βάσι τοὺς ψαλμοὺς αὐτοὺς καὶ ἐμπνεόμενος 
ἀπὸ αὐτοὺς συνέθεσε σειρὰ τροπαρίων κατὰ τοὺς ὀκτὼ ἤχους 
τῆς ᾿Οκτωήχου. Εἶναι ἀπὸ πολλὲς ἀπόψεις ἐνδιαφέρουσα 
ἡ ἐπεξεργασία αὐτὴ καὶ κυρίως γιατὶ μᾶς δίδει ἕνα χριστια- 
νικὸ ποιητικὸ ὑπόμνημα στοὺς ψαλμοὺς αὐτούς. Γιὰ κάθε 
ψαλμὸ συνέθεσε δύο τροπάρια, ποὺ τὰ κατέκλειε μὲ ἕνα 
ἄλλο στὸ ὁποῖο δοξολογεῖ τὸ ἅγιον Πνεῦμα. Τρεῖς ψαλμοὺς 
ὑπεμνημάτισε γιὰ τὸν κάθε ἦχο ἀπὸ τοὺς τέσσαρας πρώτους, 
δηλαδὴ συνολικὰ δώδεκα ψαλμούς. Στοὺς πλαγίους ἤχους 
ἐπανέρχεται πάλι στοὺς ἰδίους ψαλμούς, ἀφήνοντας τοὺς 
τρεῖς ὑπολοίπους γιὰ νὰ σχηματίσῃ μία τελεταία ὁμάδα, τέ- 
ταρτο ἀντίφωνο στὸν πλ. δ’ ἦχο. 

Γιὰ παράδειγµα θὰ πάρωμε τὸ πρῶτο ἀντίφωνο τοῦ πλ. 
β΄ ἤχου. Στὸ πρῶτο τροπάριο «Ἐν τῷ οὐρανῷ τοὺς ὀφθαλ- 
μούς µου αἴρω, πρὸς σὲ Λόγε: οἴκτειρόν µε, ἵνα ζῶ σοι» ὑπο- 
μνηματίζεται ὁ 1ος καὶ ὁ 2ος στίχος τοῦ 122ου ψαλμοῦ: «Πρὸς 





1. Ψαλμ. 119 - 133, 

σὲ ἦρα τοὺς ὀφθαλμούς µου, τὸν κατοικοῦντα ἐν τῷ οὐρανῷ. .. 
οὕτως οἱ ὀφθαλμοὶ ἡμῶν πρὸς Κύριον τὸν Θεὸν ἡμῶν, ἕως 
οὗ οἰκτειρήσαι ἡμᾶς». Τὸ δεύτερο τροπάριο «Ἐλέησον ἡμᾶς 
τοὺς ἐξουθενημένους, καταρτίζων εὔχρηστα σκεύη σου, 
Λόγε» ἐμπνέεται ἀπὸ τοὺς δύο ἑπομένους στίχους τοῦ ἰδίου 
ψαλμοῦ: «Ἐλέησον ἡμᾶς, Κύριε, ἑλέησον ἡμᾶς, ὅτι ἐπὶ πολὺ 
ἐπλήσθημεν ἐξουδενώσεως. ..». ᾿Απὸ τὸν ἴδιο ψαλμὸ καὶ 
τοὺς ἴδιους στίχους ἐμπνέεται καὶ στὰ δύο ἀντίστοιχα τρο- 
πάρια τοῦ ἀντιστοίχου πρὸς τὸν πλ. β΄, β΄ ἦχο: «Ἐν τῷ οὐ- 
ρανῷ τὰ ὄμματα ἐκπέμπω μου τῆς καρδίας, πρὸς σὲ Σωτήρ, 
σῶσόν µε σῇ ἐπιλάμψευ καὶ «Ἑλέησον ἡμᾶς τοὺς πταίοντάς 
σοι πολλά, καθ᾽ ἑκάστην ὥραν, ὦ Χριστέ µου’ καὶ δὸς πρὸ 
τέλους τρόπους τοῦ μετανοεῖν σοι». Τὸ τρίτο τροπάριο δο- 
ξολογεῖ τὴν ζωοπάροχο ἐνέργεια τοῦ ἁγίου Πνεύματος: 
«Αγίῳ Πνεύματι, πανσωστικὴ αἰτία: εἴ τινι τούτων κατ᾽ 
ἀξίαν πνεύσῃ, τάχει ἐξαίρει τῶν τῆς γῆς, πτεροῖ, αὔξει, 
τάττει ἄνω». Στὴν σημερινὴ μορφὴ τῆς ἀκολουθίας οἱ ψαλμοὶ 
τῶν ἀναβαθμῶν ἔχουν ἐκπέσει. Ἔμειναν ὅμως νὰ ψάλλωνται 
στὴν θέσι τῶν τὰ τροπάρια, οἱ νέοι χριστιανικοὶ ἀναβαθμοί. 
Μὲ τὴν ψαλμῳδία τῶν τριῶν ἀντιφώνων τῶν ἀναβαθμῶν 
τοῦ α΄ ἤχου θὰ κλείσωμε τὴν σημερινὴ ἐκπομπή μας. Σ᾽ αὐτὰ 
ὑπομνηματίζονται ποιητικῶς οἱ τρεῖς πρῶτοι ψαλμοὶ τῶν 
ᾠδῶν τῶν ἀναβαθμῶν, ὁ ]]ϑος, 120ὀς καὶ 121ος6: 
᾽Αντίφωνον α΄ 
«Ἐν τῷ θλίβεσθαί με, 
εἰσάκουσόν µου τῶν ὀδυνῶν, 
Κύριε, σοὶ κράζω». 
«Τοῖς ἐρημικοῖς 
ἄπαυστος ὁ θεῖος πόθος ἐγγίνεται, 
κόσμου οὖσι τοῦ ματαίου ἐκτός». 
4όξα καὶ νῦν. 
«Αγίῳ Πνεύματι 
τιμὴ καὶ δόξα, 

ὥσπερ Πατρὶ 

πρέπει ἅμα καὶ Υἱῷ' 

διὰ τοῦτο ᾧσωμεν 

τῇ Τριαδικῇ μονοκρατορίᾳ». 


᾽Αντίφωνον β΄ 
«Εἰς τὰ ὄρη τῶν σῶν 
ὕψωσάς µε νόμων' 
ἀρεταῖς ἐκλάμπρυνον, 
ὁ Θεός, ἵνα ὑμνῶ σε». 


«Δεξιᾷ σου χειρὶ 

λαβὼν σύ, Λόγε, 

φύλαξόν με, φρούρησον, 

μὴ πῦρ µε φλέξῃ τῆς ἁμαρτίας». 


Δόξα καὶ νῦν. 
«Ἁγίῳ Πνεύματι 
πᾶσα ἡ κτίσις καινουργεῖται, 
παλινδρομοῦσα εἰς τὸ πρῶτον: 
ἰσοσθενὲς γάρ ἐστι Πατρὶ καὶ Λόγῳ». 


᾽Αντίφωνον γ᾽ 
«Ἐπὶ τοῖς εἰρηκόσι μοι’ 
᾿Οδεύσωμεν 
εἰς αὐλὰς τοῦ Κυρίου, 
εὐφράνθη µου τὸ πνεῦμα, 
συγχαίρει ἡ καρδία). 
«Ἐπὶ οἶκον Δαυὶδ 
φόβος µέγας' 
ἐκεῖ γὰρ θρόνων ἐκτεθέντων, 


κριθήσονται ἅπασαι 
αἱ φυλαὶ τῆς γῆς καὶ γλῶσσαι». 


Δόξα καὶ νῦν. 


«Αγίῳ Πνεύματι 
16 

τιμήν, προσκύνησιν, 
δόξαν καὶ κράτος, 

ὡς Πατρί τε ἄξιον 

καὶ τῷ Υἱῷ δεῖ προσφέρειν' 
Μονὰς γάρ ἐστιν ἣ Τριὰς 

τῇ φύσει, ἀλλ᾽ οὐ προσώποις 


(26 Σεπτεμβρίου 1970) 


33 
Ὄρθρος (7 


Συνεχίζομε καὶ πάλι μὲ τὴν ἀκολουθία τοῦ ὄρθρου 
ἀπὸ τὸ σημεῖο ποὺ σταθήκαμε στὴν προηγουμένη ἐκπομπή 
μας, δηλαδὴ τοὺς ἀναβαθμούς. 


Θὰ ἦταν ἴσως ἐνδιαφέρον νὰ σημειώσωμε, πρὶν συνεχί- 
σῶώμε τὰ μετὰ τοὺς ἀναβαθμοὺς στοιχεῖα τῆς ἀκολουθίας τοῦ 
ὄρθρου, μία ἰδιορρυθμία ποὺ παρουσιάζουν οἱ ἀκολουθίες 
τοῦ ὄρθρου τῶν Κυριακῶν καὶ ὡρισμένων μεγάλων ἑορτῶν, 
ὅπως ἐπὶ παραδείγματι τῆς ἑορτῆς τῶν Χριστουγέννων καὶ 
τῶν Θεοφανείων. Πρόκειται γιὰ ἕνα τροπάριο ποὺ προτάσ- 
σεται τῶν ἀναβαθμῶν, ποὺ φέρει τὸ περίεργο ὄνομα «ὑπα- 
κοή». Σήμερα, ἴσως καὶ πρὶν ἀπὸ ἀρκετοὺς αἰῶνες, τὸ ση- 
μεῖο αὐτὸ τῆς ἀκολουθίας ἔχει πάθει μία ἀτροφία. ᾿Αποτέ- 
λεσμα αὐτῆς εἶναι τὸ ὅτι ἡ ὑπακοὴ σήμερα περνᾷ σχεδὸν 
ἀπαρατήρητη, γιατὶ ἀντὶ νὰ ψάλλεται, ἁπλῶς ἀναγινώσκεται. 
Αὐτὸ ἔγινε αἰτία νὰ ξεχασθῇ καὶ ἡ ἔννοια τοῦ ὅρου «ὑπα- 
κοὴ» καὶ νὰ ἀναζητηθῇ ἣ ἑρμηνεία του ἐκεῖ ὅπου δὲν ἦταν 
δυνατὸν νὰ εὑρεθῇ, δηλαδὴ στὸ περιεχόμενο τοῦ τροπαρίου. 
Πράγματι μερικὲς ἀπὸ τὶς ἀναστάσιμες ὑπακοὲς μιλοῦν γιὰ 
τὸ ἄκουσμα τοῦ μηνύματος τῆς ἀναστάσεως, ποὺ ἀπηύθυνε 
ὁ ἄγγελος στὰς μυροφόρους ἢ στὸ ὅτι αὐτὲς ὑπήκουσαν στὴν 
ἐντολή του καὶ ἔσπευσαν νὰ ἀναγγείλουν τὴν ἀνάστασι στοὺς 
ἀποστόλους. ᾿Αλλὰ ἐκτὸς τοῦ ὅτι καὶ ἄλλα τροπάρια ἀνο- 
φέρονται στὸ ἄκουσμα τοῦ μηνύματος αὐτοῦ καὶ στὴν ὗπα- 
κοὴ τῶν μυροφόρων χωρὶς ἐξ αἰτίας αὐτοῦ νὰ ὀνομάζωνται 


1. Ματθ. 28, 5-8. 

καὶ αὐτὰ ὑπακοές, ὅλα τὰ τροπάρια ποὺ φέρουν αὐτὸ τὸ 
ὄνομα δὲν ἀναφέρονται στὸ θέµα αὐτό. Ἐπὶ παραδείγματι ἡ 
ὑπακοὴ τῆς αὐριανῆς Κυριακῆς, τοῦ βαρέος ἤχου, ἔχει ἐντε- 
λῶς διαφορετικὸ θέμα: «Ὁ ἡμετέραν μορφὴν ἀναλαβών, 
καὶ ὑπομείνας σταυρὸν σωματικῶς, σῶσόν με τῇ ἀναστάσει 
σου, Χριστὲ ὁ Θεός, ὡς φιλάνθρωπος». Ὃ ὅρος «ὑπακοὴ» 
εἶναι ἀρχαῖος μουσικὸς ὅρος καὶ φυσικὰ ἀνεφέρετο στὸν 
τρόπο τῆς ψαλμῳδίας τῶν τροπαρίων αὐτῶν. ᾿Εψάλλοντο 
δηλαδὴ αὐτὰ «καθ᾽ ὑπακοήν». Πῶς, μᾶς τὸ περιγράφει ἕνα 
ἀρχαῖο Τυπικό, τὸ Τυπικὸ τῆς Μονῆς τῆς Εὐεργέτιδος τῆς 
Κωνσταντινουπόλεως. Ἰδοὺ τί σημειώνει: «ψάλλεται δὲ 
οὕτως: πρῶτον ὁ ψάλτης (ἔψαλλε ὁλόκληρο τὸ τροπάριο) 
ἔπειτα ὁ λαὸς μετὰ χειρονομίας (ὑπὸ τὴν ρυθμικὴ δηλαδὴ 
καθοδήγησι τοῦ ψάλτου). Εἶτα ὁ ψάλτης τὸν στίχον... μετὰ 
δὲ τὸν στίχον ψάλλει ὁ λαὸς πάλιν τὸ τέλος τῆς ὑπακοῆς». 
Ἦταν δηλαδὴ τροπάριο ἡ ὑπακοὴ ψαλλόμενο κατὰ τὸν ἀρ- 
χαῖο ἀσματικὸ τρόπο τῇ συμμετοχῇ τοῦ λαοῦ, ποὺ ἐπανελάμ- 
βανε τὸ τροπάριο ἢ τὸ τέλος του (ὑπέψαλλε, ὑπήκουε) ὑπὸ 
τὴν καθοδήγησι τοῦ ψάλτου, ἐνῶ ἐνδιαμέσως αὐτὸς παρενέ- 
βαλλε στίχους ἀπὸ ψαλμό. Ὅταν βαθμηδὸν ἔπαυσε ἡ συμ- 
μετοχὴ τοῦ λαοῦ παρήκμασε καὶ ἐλησμονήθη ὃ τρόπος αὖ- 
τὸς τῆς ψαλμῳδίας, Σὲ ὅσους εἶναι ἔμπειροι μὲ τὴν ἐκκλησια- 
στικὴ τάξι ὑπενθυμίζω δύο περιπτώσεις ποὺ διεσώθη ὃ ἀρ- 
χαϊκὸς αὐτὸς τρόπος τῆς ψαλμῳδίας: Στὸν ἑσπερινὸ τῶν 
Χριστουγέννων καὶ τῶν Θεοφανείων μὲ τὰ τροπάρια «Λα- 
θὼν ἐτέχθης...», «Ανέτειλας, Χριστέ, ἐκ Παρθένου. . .» καὶ 
«Ἐπεφάνης ἐν τῷ κόσμῳ...» καὶ «Αμαριωλοῖς καὶ τε- 
λώναις ...». 

Ἂς ἰδοῦμε µόνο τὸ πρῶτο παράδειγµα, τὸ «Λαθὼν ἐτέ- 
χθης...» τοῦ ἑσπερινοῦ τῶν Χριστουγέννων: ἦχος πλ. β΄: 


«Λαθὼν ἐτέχθης ὑπὸ τὸ σπήλαιον, 
ἀλλ᾽ οὐρανός σε πᾶσιν ἐκήρυξεν, 
ὥσπερ στόμα 

τὸν ἀστέρα προβαλλόμενος, Σωτήρ. 

Καὶ μάγους σοι προσήνεγκεν 
ἐν πίστει προσκυνοῦντάς σε, 
μεθ᾽ ὧν ἐλέησον ἡμᾶς». 


Στίχος α΄ 

«Οἱ θεμέλιοι αὐτοῦ ἐν τοῖς ὄρεσι τοῖς ἁγίοις: 
ἀγαπᾷ Κύριος τὰς πύλας Σιὼν 

ὑπὲρ πάντα τὰ σκηνώματα Ἰακώβ». 

«Καὶ μάγους σοι προσήνεγκεν ...». 


Στίχος β΄ 

«Δεδοξασμένα ἐλαλήθη περὶ σοῦ 

ἢ πόλις τοῦ Θεοῦ- 

μνησθήσομαι Ραάβ καὶ Βαβυλῶνος 
τοῖς γινώσκουσί με». 

«Καὶ μάγους σοι προσήνεγκεν... .». 


Στίχος γ' 

«Καὶ ἰδοὺ ἀλλόφυλοι καὶ Τύρος 
καὶ λαὸς τῶν Αἰθιόπων». 

«Καὶ μάγους σοι προσήνεγκεν...». 


Στίχος δ΄ 
«Οὗτοι ἐγεννήθησαν ἐκεῖ. 
Μήτηρ Σιών, ἐρεῖ ἄνθρωπος 
καὶ ἄνθρωπος ἐγεννήθη ἐν αὐτῇ 
καὶ αὐτὸς ἐθεμελίωσεν αὐτὴν ὁ Ὕψιστος». 
«Καὶ μάγους σοι προσήνεγκεν. . .». 
Στίχος εἰ 
«Κύριος διηγήσεται ἐν γραφῇ λαῶν 
καὶ ἀρχόντων τούτων τῶν γεγεννημένων ἐν αὐτῇ: 
ὡς εὐφραινομένων πάντων ἡ κατοικία ἐν σοί». 
«Καὶ μάγους σοι προσήνεγκεν. . .». 
Λόξα καὶ νῦν. 
«Λαθὼν ἐτέχθης ὑπὸ τὸ σπήλαιον...». 

Μετὰ ἀπὸ τοὺς ἀναβαθμοὺς στοὺς ὄρθρους τῶν Κυ- 
ριακῶν καὶ τῶν ἑορτῶν ψάλλονται δύο προκείμενα. Ἕνα 
μεταβλητὸ καὶ ἕνα σταθερό. Τὸ δεύτερο εἶναι τὸ γνωστὸ 
«Πᾶσα πνοὴ αἰνεσάτω τὸν Κύριον» καὶ τὸ πρῶτο προσαρμό- 
ζεται πρὸς τὸ θέµα τῆς ἑορτῆς. Ἦσαν δὲ τὰ προκείμενα ψαλ- 
μοὶ ὁλόκληροι καὶ ἀργότερα μόνο στίχοι τῶν κατ᾽ ἐκλογήν. 
Τῶν Κυριακῶν εἶναι ἀναστάσιμα. Αὔριο θὰ ψαλῇ στὸν βαρὺν 
ἦχο ὁ 33ος στίχος τοῦ θου ψαλμοῦ: 


«᾿Ανάστηθι, Κύριε ὁ Θεός µου, ὑψωθήτω ἡ χείρ σου, 
μὴ ἐπιλάθῃ τῶν πενήτων σου εἰς τέλος». 


᾽Αμέσως μετὰ τὸ δεύτερο προκείµενο ἀκολουθεῖ ἡ ἀνά- 
γνῶσις τοῦ εὐαγγελίου τοῦ ὄρθρου. Σήμερα στοὺς ἐνοριακοὺς 
ναοὺς «ἡ τάξις τοῦ ἑωθινοῦ εὐαγγελίου» τῶν Κυριακῶν, 
δηλαδὴ τὸ προκείµενο, τὸ εὐαγγέλιο, τὸ «᾿Ανάστασιν Χρι- 
στοῦ θεασάμενοι ...», ὁ 50ὸς ψαλμὸς καὶ τὰ τροπάριά του 
καὶ ἡ εἰδικὴ συναπτὴ «Σῶσον ὁ Θεὸς τὸν λαόν σου.. .», 
ἔχουν μετατεθῆ μετὰ τὶς καταβασίες καὶ πρὸ τῆς θ΄ ᾠδῆς γιὰ 
νὰ δοθῇ στοὺς πιστοὺς ἡ εὐκαιρία, ὅταν ἔλθουν κάπως καθυ- 
στερημένοι, νὰ ἀκούσουν τοὐλάχιστον τὸ εὐαγγέλιο. Κατὰ 
τὶς ἑορτὲς τηρεῖται ἡ παλαιὰ τάξις, ποὺ στὰ μοναστήρια δὲν 
ἔπαυσε ποτὲ νὰ τηρῆται καὶ κατὰ τὶς Κυριακές. Τὰ εὐαγγέ- 
λια τοῦ ὄρθρου τῶν ἑορτῶν δὲν παρουσιάζουν ἰδιαίτερο ἐν- 
διαφέρον: εἶναι περικοπὲς ἀναφερόμενες στὸ θέμα τῆς ἕορ- 
τῆς. ᾿Αλλωῶς ἔχουν τὰ πράγματα γιὰ τὶς Κυριακές. Τὰ εὔαγ- 
γέλια τοῦ ὄρθρου των εἶναι ἀναστάσιμα καὶ λέγονται «ἑῶ- 
θινά», δηλαδὴ πρωϊνά, ἐπειδὴ διαβάζονται κατὰ τὴν ἑωθινὴ 
ἀκολουθία, τὸν ὄρθρο, ἢ καὶ κατ᾽ ἄλλη ἑρμηνεία, ἐπειδὴ 
ἀναφέρονται στὴν ἀνάστασι ποὺ ἔγινε τὴν πρωῖα τῆς Κυρια- 
κῆς. Τὰ ἑωθινὰ δὲ εὐαγγέλια εἶναι ἕνδεκα, εἴτε γιατὶ θέλη- 
σαν νὰ τηρήσουν τὸν ἀριθμὸ τῶν ἕνδεκα ἀποστόλων, τῶν 
μαρτύρων τῆς ἀναστάσεως, εἴτε γιατὶ σὲ ἕνδεκα ὑπελόγιζαν 
τὶς ἐμφανίσεις τοῦ ἀναστάντος Κυρίου. Ἤδη ἀπὸ τὸν Η΄ 
αἰῶνα ἔχομε μαρτυρία ὅτι ὃ ἀριθμὸς αὐτὸς τῶν ἀναστασί- 
μῶν περικοπῶν εἶχε παγιωθῆ, ἐνηλλάσσοντο δὲ κατὰ Κυ- 

ριακή, οὕτως ὥστε κάθε ἔνδεκα Κυριακὲς νὰ ἐπαναλαμβάνε- 
ται ἡ ἰδία σειρά. Στὸ σημεῖο αὐτὸ ἡ ἀκολουθία προσλαμ- 
βάνει ἰδιαίτερο ἐνδιαφέρον. Γίνεται μία πραγματικὴ ἀνα- 
παράστασις τῆς ἀναστάσεως τοῦ Κυρίου. Σὰν ἄλλος ἄγγελος 
ὁ ἱερεύς, ντυμένος μὲ λευκὰ ἄμφια, διαβάζει τὸ Εὐαγγέλιο 
ἀναγγέλλοντας τὸ χαρμόσυνο γεγονός. Καὶ τὸ διαβάζει 
στὰ δεξιὰ τοῦ θυσιαστηρίου, ποὺ συμβολίζει τὸν τάφο τοῦ 
Κυρίου, στὸ μέρος ἀκριβῶς ποὺ στεκόταν ὁ ἄγγελος, ποὺ 
ἀνήγγειλε τὴν ἀνάστασι τοῦ Χριστοῦ στὰς μυροφόρους γυ- 
ναῖκας. Παλαιότερα τὸ διάβαζαν ἀπὸ τὸν ἄμβωνα, ποὺ εὖ- 
ρίσκετο στὸ μέσον τοῦ ναοῦ καὶ εἰκόνιζε τὸν λίθο τοῦ μνήμα- 
τος, ποὺ ἀπεκύλισε ὁ ἄγγελος καὶ «ἐκάθητο ἐπάνω αὐτοῦ», 
κατὰ τὴν ἀφήγησι τοῦ εὐαγγελιστοῦ Ματθαίου!, Ἡ ἄναπα- 
ράστασις συνεχίζεται. Ὁ λαὸς τοῦ Θεοῦ, ποὺ εἶδε τὴν 
ἀνάστασι μὲ τὰ μάτια τῆς πιστευούσης ψυχῆς του, καλεῖται 
νὰ προσκυνήσῃ τὸν ἅγιο Κύριο Ἰησοῦ τὸν µόνο ἀναμάρτητο, 
ποὺ ὑπέμεινε σταυρὸ γιὰ μᾶς καὶ μὲ τὸν θάνατό Του ἐξωλό- 
θρευσε τὸν θάνατο. Καὶ τὸ Εὐαγγέλιο, τὸ σύμβολο τοῦ ἆνα- 
στάντος Χριστοῦ, βγαίνει ἀπὸ τὸ βῆμα, ὅπως ὁ Χριστὸς 
ἀπὸ τὸν τάφο, καὶ ἐμφανίζεται καὶ στέκεται ἀνάμεσα στὸν λαὸ 
τοῦ Θεοῦ, ὅπως ὁ Χριστὸς στὸ μέσο τῶν μαθητῶν Του, καὶ 
δέχεται τὸν ἀσπασμὸ καὶ τὴν προσκύνησί μας, ὅπως δέχθηκε 
Ἐκεῖνος μετὰ τὴν ἀνάστασι τὴν προσκύνησι τῶν μυροφόρων 
καὶ τῶν μαθητῶν. Τότε ἀντιφωνικὰ ψάλλεται ὁ 50ὸς ψαλμός, 
τὸ «Ἐλέησόν με, ὁ Θεός, κατὰ τὸ μέγα ἔλεός σου...», 
ποὺ ἐπισφραγίζεται μὲ τὴν ἐπίκλησι τῶν πρεσβειῶν τῶν 
ἀποστόλων καὶ τῆς Θεοτόκου καὶ τὸ πασχαλινὸ τροπάριο: 

«Αναστὰς ὁ Ἰησοῦς 

ἀπὸ τοῦ τάφου, καθὼς προεῖπεν, 

ἔδωκεν ἡμῖν τὴν αἰώνιον ζωὴν 

καὶ μέγα ἔλεος». 


Τὰ ἑωθινὰ εὐαγγέλια ἐπηρεάζουν καὶ ἄλλα σημεῖα τῆς 





1. 28, 2. 

ἀκολουθίας τοῦ ὄρθρου τῆς Κυριακῆς. Τὰ ἀναστάσιμα ἐξα- 
ποστειλάρια καὶ τὰ δοξαστικὰ τῶν αἴνων ἐμπνέονται ἀπὸ αὐτὰ 
καὶ ἐξαρτῶνται ἀπὸ αὐτά. Καὶ εἶναι καὶ οἱ δύο αὐτὲς σειρὲς 
τῶν ἕνδεκα ἐξαποστειλαρίων καὶ τῶν ἰσαρίθμων δοξαστικῶν 
τῶν αἴνων ἔργα ἐστεμμένων ἐκκλησιαστικῶν ποιητῶν: τὰ 
δοξαστικὰ εἶναι ποίημα τοῦ αὐτοκράτορος τοῦ Βυζαντίου 
Λέοντος τοῦ Σοφοῦ καὶ τὰ ἐξαποστειλάρια τοῦ υἱοῦ του Κῶν- 
σταντίνου τοῦ Πορφυρογεννήτου. Εἶναι γραμμένα μὲ πολλὴ 
τέχνη’ δὲν μεταφέρουν ἁπλῶς τὶς φράσεις τῆς εὐαγγελικῆς 
περικοπῆς, ἀλλὰ καὶ τὶς σχολιάζουν θεολογικὰ σὲ μία πολὺ 
ἐπιτυχῆ ποιητικὴ ἀπόδοσι. Ὡς παράδειγµα παίρνομε τὸ Ε΄ 
ἑωθινὸ εὐαγγέλιο. Εἶναι ἡ θαυμασία περικοπὴ τοῦ Εὐαγγε- 
λίου τοῦ Λουκᾶ ποὺ περιγράφει τὴν ἐμφάνισι τοῦ Κυρίου 
τὴν ἰδία ἡμέρα τῆς ἀναστάσεως στοὺς δύο μαθητὰς ποὺ πή- 
γαιναν στὴν κώμη ᾿Ἔμμαούς . Ὁ ἕνας ἦτο ὁ Κλεόπας καὶ 
γιὰ τὸν ἄλλον ἣ παράδοσις λέγει ὅτι ἦταν ὁ ἴδιος ὁ συγγρα- 
φεὺς τοῦ Εὐαγγελίου, ὁ Λουκᾶς. Συνοδοιποροῦν καὶ συζη- 
τοῦν γιὰ τὰ τελεταῖα συνταρακτικὰ γεγονότα τῆς Ἱερουσαλήμ, 
τὴν σταύρωσι καὶ τὴν παράδοξο ἀγγελία τῶν γυναικῶν ὅτι 
ὃ Χριστὸς ζῇ. Οἱ ὀφθαλμοὶ τῶν μαθητῶν «κρατοῦνται» καὶ 
δὲν τὸν ἀναγνωρίζουν παρὰ μόνο κατὰ τὴν στιγμὴ τῆς κλά- 
σεως τοῦ ἄρτου, στὸ σπίτι ὅπου κατέλυσαν. 
Θὰ ψαλῇ πρῶτα τὸ ἐξαποστειλάριο: 


«Ἡ ζωὴ καὶ ὁδὸς Χριστὸς 

ἐκ νεκρῶν τῷ Κλεόπᾳ 

καὶ τῷ Λουκᾷ συνώδευσεν, 

οἷς περ καὶ ἐπεγνώσθη 

εἰς ᾿Ἐμμαοὺς κλῶν τὸν ἄρτον, 

ὧν ψυχαὶ καὶ καρδίαι 

καιόμεναι ἐτύγχανον, 

ὅτε τούτοις ἐλάλει 

ἐν τῇ ὁδῷ 

καὶ Γραφαῖς ἡρμήνευεν, ἃ ὑπέστη: 


1. Λουκ. 24, 13 - 35. 

μεθ᾽ ὧν: Ἠγέρθη, κράξωμεν, 
ὤφθη τε καὶ τῷ Πέτρῳ». 


Καὶ τὸ δοξαστικὸ ἑωθινὸ τοῦ πλ. α΄ ἤχου: 


«Ὢ τῶν σοφῶν σου κριμάτων, Χριστέ! 
πῶς Πέτρῳ μὲν τοῖς ὀθονίοις μόνοις 
ἔδωκας ἐννοῆσαί σου τὴν ἀνάστασιν’ 
Λουκᾷ δὲ καὶ Κλεόπᾳ 

συμπορευόμενος ὠμίλεις 

καὶ ὁμιλῶν, 

οὐκ εὐθέως σεαυτὸν φανεροῖς; 

Διὸ καὶ ὀνειδίζῃ 

ὡς μόνος παροικῶν ἐν Ἱερουσαλὴμ 

καὶ μὴ μετέχων 

τῶν ἐν τέλει βουλευμάτων αὐτῆς. 

᾿Αλλ᾽ ὁ πάντα 

πρὸς τὸ τοῦ πλάσματος συμφέρον οἰκονομῶ 
καὶ τὰς περὶ σοῦ προφητείας ἀνέπτυξας 
καὶ ἐν τῷ εὐλογεῖν τὸν ἄρτον 

ἐγνώσθης αὐτοῖς: 

ὧν καὶ πρὸ τούτου αἱ καρδίαι 

πρὸς γνῶσίν σου ἀνεφλέγοντο΄ 

οἳ καὶ τοῖς μαθηταῖς συνηθροισµένοις 
ἤδη τρανῶς ἐκήρυττόν σου τὴν ἀνάστασιν: 
δι᾽ ἧς ἐλέησον ἡμᾶς». 


3 "Οκτωβρίου 1970) 


δ4 
Ὄρθρος (Δ’ 
Συνεχίζομε καὶ πάλι μὲ τὴν ἀκολουθία τοῦ ὄρθρου. 


Μετὰ ἀπὸ τὴν στιχολογία τοῦ Ψαλτηρίου, τὴν ἀνάγνωσι 
τοῦ εὐαγγελίου τοῦ ὄρθρου, τοῦ 50οὔ ψαλμοῦ καὶ τῆς συνα- 
πτῆς τοῦ διακόνου, στὴν ὁποία ἐπικαλεῖται τὶς πρεσβεῖες 
τῶν ἁγίων γιὰ νὰ σώσῃ δι᾽ αὐτῶν ὁ Θεὸς τὸν λαόν Του καὶ νὰ 
εὐλογήσῃ τὴν κληρονομίαν Του, καὶ τὴν ἐκφώνησι τοῦ ἱε- 
ρέως «Ἐλόέει καὶ οἰκτιρμοῖς καὶ φιλανθρωπίᾳ τοῦ μονογε- 
νοῦς σου Υἱοῦ... », ἀρχίζει ἡ ψαλμῳδία ἑνὸς μεγάλου κεν- 
τρικοῦ τμήματος τῆς ἀκολουθίας τοῦ ὄρθρου, ἡ στιχολογία 
τῶν ἐννέα ᾠδῶν. Τὸ τμῆμα αὐτὸ παρουσιάζει πολλαπλὸ 
ἐνδιαφέρον, λειτουργικό, ἁγιογραφικό, ὑμνολογικὸ καὶ µου- 
σικὀ. 

Γιὰ τὴν κατανόησί του χρειάζονται ὡρισμένες εἰδικές, 
ἀλλὰ καὶ ἀπαραίτητες γνώσεις. Καὶ ἂς ἀρχίσωμε ἀπὸ τὶς 
ἐννέα ᾠδές. Ὅλοι γνωρίζοµε πὼς ἡ Παλαιά καὶ ἡ Καινὴ Δια- 
θήκη εἶναι γραμμένες σὲ πεζὸ λόγο, ἐκτὸς ἀπὸ ὡρισμένα τῶν 
βιβλία, ὅπως οἱ Ψαλμοί, ὃ Ἰώβ, οἱ Θρῆνοι τοῦ Ἱερεμίου καὶ 
τὸ ΄Ασμα τῶν ᾽Ασμάτων, ποὺ εἶναι ἔμμετρα ποιήματα. ᾿Αλλὰ 
καὶ μέσα σὲ ὡρισμένα πεζὰ βιβλία ὑπάρχουν ποιητικὰ κομμά- 
τια. Μερικὰ ἀπὸ αὐτὰ συνελέγησαν καὶ ἀπήρτησαν μία ποιη- 
τικὴ συλλογή, ποὺ προσηρτήθη στὸ Ψαλτήριο γιὰ νὰ χρη- 
σιμοποιῆται κατὰ τὴν θεία λατρεία. Ὁ ἀριθμός των ἐπὶ μακρὸ 
χρονικὸ διάστηµα παρέμεινε ἁσταθής, τελικὰ ὅμως στὸ Ἱε- 
ροσολυμιτικὸ μοναχικὸ Ψαλτήριο ἡ συλλογὴ αὐτὴ περιέ- 
λαβε ὀκτὼ ὕμνους ἀπὸ τὴν Παλαιὰ Διαθήκη καὶ δύο ἀπὸ τὴν 
Καινή. Γιὰ νὰ προσαρμοσθῇ ὅμως ὁ ἀριθμὸς πρὸς τὸν ἱερὸ 


252 


ἀριθμὸ ἑννέα, ποὺ περιέχει τρεῖς φορὲς τὸ τρία, τὸν ἀριθμὸ 
τῶν προσώπων τῆς ἁγίας Τριάδος, ἢ τῶν ἐννέα ἀγγελικῶν 
ταγμάτων, οἱ δύο τελευταῖοι ὕμνοι, ποὺ ἦσαν παρμένοι ἀπὸ 
τὴν Καινὴ Διαθήκη, συνηνώθησαν σὲ ἕνα. Ἔτσι σήμερα 
ἔχομε μία συλλογὴ ἐννέα ὕμνων, ᾠδῶν βιβλικῶν, ποὺ διαι- 
ροῦνται σὲ τρεῖς τριάδες, ὅπως περίπου τὰ καθίσματα τοῦ 
Ψαλτηρίου διαιροῦνται σὲ τρεῖς στάσεις. 

Ἡ α΄ ᾠδὴ εἶναι ἡ ἐπινίκιος ᾠδὴ τοῦ Μωυσέως μετὰ τὴν 
θαυμαστὴ διάβασι τῆς Ἐρυθρᾶς Θαλάσσης: «Ασωμεν τῷ 
Κυρίῳ ἐνδόξως γὰρ δεδόξασται...», ποὺ περιέχεται στὸ 
βιβλίο τῆς Ἐξόδου]. Ὕμνος πανηγυρικός, γεμᾶτος νικητή- 
ριο παλμὸ καὶ δοξολογία γιὰ τὴν προστασία τοῦ Θεοῦ καὶ 
τὴν ἀπελευθέρῶσι ἀπὸ τὴν μακρὰ δουλεία. 

Ἡ β΄ δὴ εἶναι τὸ «κύκνιο», προθανάτιο, ἆσμα τοῦ Μωυ- 
σέως ἀπὸ τὸ βιβλίο τοῦ Δευτερονομίου 3: «Πρόσεχε, οὐρανέ, 
καὶ λαλήσω καὶ ἀκουέτω γῆ ρήματα ἐκ τοῦ στόματός 
μου...». ᾿Αναφέρεται στὶς εὐεργεσίες τοῦ Θεοῦ πρὸς τὸν 
Ἰσραὴλ στὴν ἔρημο καὶ στὴν ἀγνώμονα διαγωγὴ τοῦ 
λαοῦ. ᾿Ὠδὴ πένθιµη καὶ ἀπειλητική. 

Ἡ γ΄ ὁδὴ εἶναι ἡ προσευχὴ τῆς Άννης τῆς μητρὸς τοῦ 
Σαμουὴλ. τοῦ προφήτου ἀπὸ τὸ Α’ βιβλίο τῶν Βασιλειῶν 8. 
Ἡ πρῴην στείρα καὶ ἄτεκνος γυναῖκα δοξολογεῖ τὸν Θεὸ 
γιὰ τὴν ἀπόκτησι τοῦ τέκνου της καὶ γιὰ τὸν θαυμαστὸ τρό- 
πο τῆς βοηθείας τοῦ Θεοῦ: «Ἑστερεώθη ἡ καρδία µου ἐν Κυ- 
ρίῳ, ὑψώθη κέρας μου ἐν Θεῷ µου...». 

Ἡ δ΄ ὁδὴ εἶναι μία προσευχή, ἕνας ὕμνος τοῦ προφή- 
του ᾿Αββακούμ, ἀπὸ τὸ ὁμώνυμο βιβλίο 3, ποὺ προφητικὰ ᾱ- 
ναφέρεται στὴν σάρκωσι τοῦ Λόγου τοῦ Θεοῦ: «Κύριε 
εἰσακήκοα τὴν ἀκοήν σου καὶ ἐφοβήθην... ». 

Ἡ ε΄ ᾠδὴ εἶναι παρμένη ἀπὸ τὸ βιβλίο τοῦ Ἡσαῖου 5: 





1. Κεφ. 15, 1 - 19. 
2, Κεφ. 12, 1 - 43. 
3, Κεφ. 2, 1 - 10. 
4. Κεφ. 3, 1-19. 
5, Κεφ. 26, 9 -20. 

«Ἐκ νυκτὸς ὀρθρίζει τὸ πνεῦμά µου πρὸς σέ, ὁ Θεός...». 
Νυκτερινὴ προσευχὴ τοῦ προφήτου, στὴν ὁποία πρυτανεύει 
ἡ αἴτησις γιὰ τὴν εἰρήνη καὶ τὴν ἄνωθεν βοήθεια. 

Ἧς ᾠδὴ εἶναι ὁ ψαλμὸς ποὺ ἔψαλε ὁ Ἰωνᾶς στὴν κοι- 
λία τοῦ κήτους 1: «Ἐβόησα ἐν θλίψει µου πρὸς Κύριον τὸν 
Θεόν µου καὶ εἰσήκουσέ μου. . ..». Δέησις ἀνθρώπου θλιβο- 
μένου, ποὺ δὲν χάνει τὴν ἐλπίδα στὸ ἔλεος καὶ στὴν ἀντί- 
ληψι τοῦ Θεοῦ. 

Ἢ ἕἵ΄ καὶ ἡ η’ ᾠδὴ εἶναι παρμένες ἀπὸ τὸ προφητικὸ 
βιβλίο τοῦ Δανιήλ. Ἢ πρώτη εἶναι προσευχὴ τοῦ ᾿Αζαρίου 
ἑνὸς τῶν τριῶν παίδων μέσα στὴν κάμινο τῆς Βαβυλῶνος: 
«Εὐλογητὸς εἶ, Κύριε, ὁ Θεὸς τῶν πατέρων ἡμῶν... 2 καὶ 
ἡ δευτέρα ὁ ὕμνος τῶν τριῶν παίδων; «Ἐὐλογεῖτε πάντα τὰ 
ἔργα Κυρίου τὸν Κύριον...» ὃ), 

Τέλος ἡ τελευταία ᾠδή, ἡ θ’, ἀποτελεῖται ἀπὸ δύο ποιη- 
τικὰ κομμάτια τοῦ Κατὰ Λουκᾶν Εὐαγγελίου, τὸν ὕμνο τῆς 
Θεοτόκου κατὰ τὴν ἐπίσκεψι στὴν Ἐλισάβετ «Μεγαλύνει, 
ἡ ψυχή µου, τὸν Κύριον... »4 καὶ τὴν ᾠδὴ τοῦ Ζαχαρίου 
μετὰ ἀπὸ τὴν γέννησι τοῦ Προδρόμου «Εὐλογητὸς Κύριος 
ὁ Θεὸς τοῦ Ἰσραήλ... .» 5, 


Αὐτὲς οἱ ἐννέα βιβλικὲς ᾠδὲς ἐψάλλοντο κατὰ τὴν ἀκο- 
λουθία τοῦ ὄρθρου, ἀλλὰ ὄχι ὅλες συγχρόνως. Κάθε ἡμέρα 
ἐψάλλοντο τρεῖς, δηλαδὴ πάντοτε ἡ η΄ καὶ ἡ θ᾽ καὶ μία ἀπὸ 
τὶς προηγούμενες κατὰ σειρά, γιὰ νὰ «ἀνακυκλοῦνται», ὅπως 
καὶ τὸ Ψαλτήριο, μία φορὰ τὴν ἑβδομάδα. Ἔψαλλαν τὴν 
α΄, η΄ καὶ θ΄ κατὰ τὴν Κυριακή: β΄’, η΄ καὶ θ’ κατὰ τὴν Δευτέ- 
ρα᾿ γ΄, η΄ καὶ θ΄ κατὰ τὴν Τρίτη κ.ο.κ. Ὕστερα ἄλλαξαν σύ- 
στηµα. Ἔψαλλαν ὅλες τὴν Κυριακὴ καὶ τὶς ἄλλες ἡμέρες 


1. ᾿Ιωνᾶ 2, 3-10, 
2. Δανιὴλ 3, 2-33, 
3. Δανιὴλ 3, 34 - 65. 
4. Λουκ. 1, 46-55. 
5. Λουκ. 1, 6δ - 79. 

ἀπὸ τρεῖς, ἀλλὰ κατ᾽ ἄλλη σειρά, δηλαδὴ τὴν α΄, η’ καὶ θ΄ 
τὴν Δευτέρα: τὴν β΄, η΄ καὶ θ΄ τὴν Τρίτη κ.ο.κ. μέχρι τὸ Σάβ- 
βατο, γιὰ τὸ ὁποῖο ὅμως τώρα περίσσευαν δύο ᾠδές, ἡ Ε΄ 
καὶ ἡ ζ΄, ἀπὸ τὶς μεταβλητές, ποὺ προστιθέμενες στὶς δύο στα- 
θερές, τὴν η΄ καὶ τὴν θ’, ἔκαμαν ὥστε ἡ ἀκολουθία τοῦ ὄρθρου 
τοῦ Σαββάτου νὰ ἔχῃ τέσσαρες ᾠδές. Ἔν τῷ μεταξὺ ἡ β΄ ᾠδή, 
λόγῳ τοῦ πενθίµου χαρακτῆρός της, ἐψάλλετο μόνο κατὰ τὴν 
Τεσσαρακοστή, καὶ ἔτσι, στὶς ἑορτάσιμες ἡμέρες, ἡ Τρίτη 
κατὰ τὴν ὁποία ἔπρεπε νὰ ψαλῇ ἡ ᾠδὴ αὐτή, εἶχε μόνο δύο 
ᾠδές, τὶς σταθερές, δηλαδὴ τὴν η΄ καὶ τὴν θ΄. Ὁ ἀρχαῖος 
αὐτὸς τρόπος τῆς κατανομῆς τῆς ψαλμῳδίας τῶν ἐννέα δῶν 
διετηρήθη ἐν μέρει καὶ σήμερα κατὰ τὴν ἀκολουθία τῆς συν- 
τηρητικῆς περιόδου τῆς Μεγάλης Τεσσαρακοστῆς. Κατὰ 
τὶς ὑπόλοιπες, τὶς ἐκτὸς τῆς Τεσσαρακοστῆς, ἡμέρες τοῦ 
ἔτους ἐπεκράτησε ἕνα νεώτερο σύστημα. ᾿Εθεώρησαν ὅλες 
τὶς ἡμέρες ἑορταστικὲς καὶ ἔψαλλαν καθημερινῶς καὶ τὶς 
ἐννέα, ἢ μᾶλλον τὶς ὀκτὼ ᾠδές, ἐπειδὴ ἢ δευτέρα παρελείπε- 
το γιὰ τὸν λόγο ποὺ ἀναφέραμε πιὸ πάνω, τὸν πένθιμο δηλαδὴ 
χαρακτῆρά της. 


Οἱ ᾠδὲς αὐτὲς ἐστιχολογοῦντο ὅπως καὶ οἱ ψαλμοί. Ἔ- 
ψάλλοντο δηλαδὴ ἀντιφωνικῶς, κατὰ στίχον. Ὕστερα συνέ- 
θεσαν σύντομα ὑποψάλματα, τὰ ἐφύμνια, ποὺ τὰ ἔψαλλαν μετὰ 
ἀπὸ κάθε στίχο. Τὰ ἐφύμνια αὐτὰ τὰ ἔψαλλιε ὁ λαὸς ἐνῷ τοὺς 
στίχους τοὺς ἀπήγγελλε ἐμμελῶς ὁ ψάλτης ἢ ὃ ἀναγνώστης. 
Τὰ ἀρχαϊκὰ αὐτὰ ἐφύμνια μᾶς εἶναι γνωστὰ ἀπὸ τὰ χειρόγρα- 
φα καὶ ἀπὸ τὶς ἐπιγραφὲς τῶν ᾠδῶν. Τῆς α΄ ᾠδῆς ἐπὶ παραδεί- 
γµατι ἦταν τὸ «Ἐνδόξως γὰρ δεδόξασται», τῆς β΄ τὸ «Δόξα 
σοι, ὁ Θεὸς ἡμῶν, δόξα σοι», τῆς θ’ «Τὴν Θεοτόκον ἐν ὕ- 
μνοις μεγαλύνομεν» κλπ. Κατὰ τὸν παλαιὸ αὐτὸ τρόπο ψάλ- 
λεται σήμερα µόνο ἡ η΄ ᾠδὴ κατὰ τὸν ἑσπερινὸ τοῦ Πάσχα. 
Ἐφύμνιό της εἶναι τὸ «Τὸν Κύριον ὑμνεῖτε καὶ ὑπερυψοῦτε 
εἰς πάντας τοὺς αἰῶνας». Θὰ ψαλοῦν μερικοὶ στίχοι της γιὰ 
νὰ ἀποκτήσωμε μία σαφῆ ἰδέα τοῦ τρόπου αὐτοῦ τῆς ψαλμῷ- 
δίας τῶν ᾠδῶν. 

«Εὐλογεῖτε πάντα τὰ ἔργα Κυρίου, τὸν Κύριον: 

ὑμνεῖτε καὶ ὑπερυψοῦτε αὐτὸν εἰς τοὺς αἰῶνας». 

«Τὸν Κύριον ὑμνεῖτε καὶ ὑπερυψοῦτε εἰς πάντας τοὺς 
αἰῶνας». 


«Εὐλογεῖτε, ἄγγελοι Κυρίου, οὐρανοὶ Κυρίου, τὸν Κύ- 
ριον’ 

ὑμνεῖτε καὶ ὑπερυψοῦτε αὐτὸν εἰς τοὺς αἰῶνας». 

«Τὸν Κύριον ὑμνεῖτε. ..». 


«Εὐλογεῖτε, ὕδατα πάντα τὰ ὑπεράνω τῶν οὐρανῶν, 
πᾶσαι αἱ δυνάμεις Κυρίου, τὸν Κύριον: 

ὑμνεῖτε καὶ ὑπερυψοῦτε αὐτὸν εἰς τοὺς αἰῶνας». 
«Τὸν Κύριον ὑμνεῖτε. . .». 


«Εὐλογεῖτε, ἥλιος καὶ σελήνη, ἄστρα τοῦ οὐρανοῦ, τὸν 

Κύριον: 
ὑμνεῖτε καὶ ὑπερυψοῦτε αὐτὸν εἰς τοὺς αἰῶνας». 
«Τὸν Κύριον ὑμνεῖτε ...». 


Βαθμηδὸν οἱ ἐκκλησιαστικοὶ ποιηταὶ ἄρχισαν νὰ ἐπε- 
κτείνουν τὰ ἐφύμνια αὐτὰ καὶ νὰ δημιουργοῦν εἰδικὰ τρο- 
πάρια, ποὺ εἶχαν προορισμὸ νὰ ψάλλωνται ἀντὶ τῶν ἐφυ- 
μνίων στοὺς στίχους τῶν ᾠδῶν. Ἔτσι ἐδημιούργησαν σειρὲς 
ἀπὸ ὀκτὼ ἢ ἐννέα τέτοια τροπάρια, στὰ ὁποῖα ποιητικὰ ἀπέ- 
διδαν τὸ περιεχόμενο κάθε μιᾶς ᾠδῆς, πολλὲς φορὲς σὲ συν- 
δυασμὸ μὲ τὸ θέμα τῆς ἑορτῆς, ἂν τὰ τροπάρια αὐτὰ ἦσαν 
προωρισμένα νὰ διακοσμήσουν τὴν ψαλμῳδία τῶν ᾠδῶν 
σὲ μία ὡρισμένη ἑορτή. Παράδειγμα τέτοιου τρόπου ψαλμφ- 
δίας ἔχομε καὶ μέχρι σήμερα στὸ πρῶτο μέρος τῆς θ’ ᾠδῆς, 
στὴν ᾠδὴ τῆς Θεοτόκου. Σὲ κάθε στίχο της ἐπαναλαμβάνεται 
τὸ τροπάριο «Τὴν τιμιωτέραν τῶν χερουβίμ...». 

«Μεγαλύνει ἡ ψυχή µου τὸν Κύριον 

καὶ ἠγαλλίασε τὸ πνεῦμά µου ἐπὶ τῷ Θεῷ τῷ σωτῆρί μου». 

«Τὴν τιμωτέραν τῶν χερουβὶμ 

καὶ ἐνδοξοτέραν ἀσυγκρίτως τῶν σεραφίμ, 

τὴν ἀδιαφθόρως Θεὸν Λόγον τεκοῦσαν, 

τὴν ὄντως Θεοτόκον, σὲ μεγαλύνομεν». 


«Ὅτι ἐπέβλεψεν ἐπὶ τὴν ταπείνωσιν τῆς δούλης αὐτοῦ, 
ἰδοὺ γὰρ ἀπὸ τοῦ νῦν μακαριοῦσί µε πᾶσαι αἱ γενεαί». 
«Τὴν τιμιωτέραν τῶν χερουβίμ...». 


«Ὅτι ἐποίησέ μοι μεγαλεῖα ὁ δυνατὸς καὶ ἅγιον τὸ 
ὄνομα αὐτοῦ 
καὶ τὸ ἔλεος αὐτοῦ εἰς γενεὰν καὶ γενεὰν τοῖς φοβουμένοις 
αὐτόν». 

«Τὴν τιμιωτέραν τῶν χερουβίμ. . .». 


Μὲ βάσι τὰ ἀρχικὰ αὐτὰ τροπάρια οἱ ὑμνογράφοι συνέ- 
θεσαν καὶ ἄλλα γιὰ τὸν ἴδιο λειτουργικὸ προορισμό. Τοὺς 
ἐφάνη δηλαδὴ πολὺ μονότονο νὰ ἐπαναλαμβάνεται σὲ κάθε 
στίχο τὸ ἴδιο τροπάριο καὶ συνέθεσαν καὶ ἄλλα γιὰ νὰ ψάλ- 
λῶνται σὲ κάθε στίχο ἢ στοὺς τελευταίους στίχους τῶν ᾠδῶν. 
Τὰ πρῶτα ὠνομάσθησαν «εἱρμοί», γιατὶ ἐπὶ τῇ βάσει αὐτῶν 
«εἴροντο», συνετίθεντο καὶ ἐψάλλοντο, τὰ ἄλλα. Αὐτὰ ἀνε- 
φέροντο στὸ θέμα τῆς ἑορτῆς καὶ εἶχαν ἐγκωμιαστικὸ χα- 
ρακτῆρα. 

Κατὰ τὸν τρόπο αὐτὸν ἐδημιουργήθησαν οἱ κανόνες, σει- 
ρὲς δηλαδὴ τροπαρίων, ποὺ ὑποδιηροῦντο σὲ ὀκτὼ ἢ ἐννέα 
ἐπὶ μέρους ὁμάδες, κατὰ τὸν ἀριθμὸ τῶν ᾠδῶν, καὶ ἐψάλλοντο 
ὡς στιχηρὰ τῶν ᾠδῶν κατὰ τὴν στιχολογία τῶν στὴν ἀκολου- 
θία τοῦ ὄρθρου. ᾿Ανάλογα μὲ τὸν ἀριθμὸ τῶν δῶν, ποὺ προε- 
βλέπετο ἀπὸ τὸ τυπικὸ νὰ ψαλοῦν κάθε ἡμέρα, καὶ οἱ κανόνες 
εἶχαν δύο, τρεῖς, τέσσαρες, ὀκτὼ ἢ ἐννέα ᾠδές. Ἔτσι ἔχομε 
διφδίους (διῴδια), τριδίους (τριῴδια), τετραφδίους, ὀκταφ- 
δίους ἢ ἐννεαῳδίους κανόνας. Ἕνα παράδειγµα τέτοιας ψαλ- 
μῳδίας θὰ παρουσιάσωµε ἀπὸ τὴν α΄ ᾠδὴ τοῦ κανόνος τῆς Κυ- 
ριακῆς 11ης ᾿Οκτωβρίου. Σὲ δύο στίχους τῆς ᾠδῆς θὰ παρεμ- 
βληθοῦν δύο τροπάρια ἀπὸ τὸν ἀναστάσιμο κανόνα τοῦ πλ, 
δ΄ ἤχου, ποὺ εἶναι ὁ ἦχος τῆς αὐριανῆς Κυριακῆς, καὶ σὲ ἅλ- 
λους δύο, δύο τροπάρια ἀπὸ τὴν α΄ ᾠδὴ τοῦ κανόνος τῶν 
ἁγίων Πατέρων τῆς Ζ΄ Οἰκουμενικῆς Συνόδου, ποὺ ἑορτά- 

ζομε αὔριο. Στὸ «Δόξα καὶ νῦν» ποὺ κατακλείει τὴν ᾠδὴ ψάλ- 
λεται τὸ θεοτοκίο. 


«“Αρματηλάτην Φαραὼ ἐβύθισε 
τερατουργοῦσά ποτε 

Μωσαϊκὴ ράβδος, 
σταυροτύπως πλήξασα 

καὶ διελοῦσα θάλασσαν: 
Ἰσραὴλ. δὲ φυγάδα 

πεζὸν ὁδίτην διέσωσεν, 

ἆσμα τῷ Θεῷ ἀναμέλποντα». 


«Ασωμεν τῷ Κυρίῳ, ἐνδόξως γὰρ δεδόξασται: 
ἵππον καὶ ἀναβάτην ἔρριψεν εἰς θάλασσαν». 


«Τὴν παντοδύναμον Χριστοῦ θεότητα 
πῶς μὴ θαυμάσωμεν; 

ἐκ μὲν παθῶν πᾶσι 

τοῖς πιστοῖς ἀπάθειαν 

καὶ ἀφθαρσίαν βλύζουσαν, 

ἐκ πλευρᾶς δὲ ἁγίας 

πηγὴν ἀθάνατον στάζουσαν 

καὶ ζωὴν ἐκ τάφου ἀῑδιον». 


«Βοηθὸς καὶ σκεπαστὴς ἐγένετό μοι εἰς σωτηρίαν' 

οὗτός µου Θεὸς καὶ δοξάσω αὐτόν, Θεὸς τοῦ πατρός μοῦ 
καὶ ὑψώσω αὐτόν». 

«Ὡς εὐπρεπὴς ταῖς γυναιξὶν ὁ ἄγγελος 

νῦν ἐμπεφάνισται 

καὶ τηλαυγῆ φέρων 

τῆς ἐμφύτου σύμβολα 

ἀῦλου καθαρότητος, 

τῇ μορφῇ δὲ μηνύων 

τὸ φέγγος τῆς ἀναστάσεως. 

κράζων: Ἔξηγέρθη ὁ Κύριος». 


«Κύριος βασιλεύων τῶν αἰώνων καὶ ἐπ᾽ αἰῶνα καὶ ἔτι. 
17 

Ὅτι εἰσῆλθεν ἵππος Φαραὼ σὺν ἅρμασι καὶ ἀναβάταις 
εἰς θάλασσαν». 

«Ὑμνολογῆσαι τὴν ἑβδόμην ἄθροισιν 

ἐφιεμένῳ μοι νῦν, 

τὴν τῶν ἑπτὰ δίδου, 

χαρισμάτων σύνοδον 

τοῦ Παρακλήτου, Κύριε, 

τὴν σοφίσασαν ταύτην 

γλωσσοπυρσεύτῶς, καὶ βλάσφημον 

πᾶσαν γλωσσαλγίαν σιγήσασαν». 

«Οἱ δὲ υἱοὶ Ἰσραὴλ ἐπορεύθησαν διὰ ξηρᾶς ἐν μέσῳ 

θαλάσσης». 

«Νενικηκὼς τὸν θεόμαχον ΄Αρειον κ 

ἐν τῇ Νικαίᾳ τὸ πρὶν 

ποιμαντικῇ ράβδῳ 

ὀρθοδόξοις ἴθυνε 

τὴν Ἐκκλησίαν δόγμασιν 

ὁ χορὸς τῶν Πατέρων᾽ 

καὶ νῦν ἐν ταύτῃ κατῄσχυνε 

τοὺς εἰκονομάχους ὁ σύμμαχος». 


«Δόξα Πατρί... καὶ νῦν...». 


«Ὡς οἱ Πατέρες εὐσεβῶς ἐδίδαξαν 
ὁμολογοῦμεν πιστῶς 
παρθενικὴν μήτραν 

ἀνωδίνως τέξασαν 

μετὰ σαρκὸς τὸν ἄσαρκον. 
Προσκυνοῦμέν τε τούτου 
στηλογραφοῦντες τὴν μόρφωσιν 
καὶ τιμητικῶς ἀσπαζόμεθα». 


Στὸ τέλος κάθε ᾠδῆς ἑψάλλετο πάλι ἢ ὁ εἱρμὸς τοῦ κα- 


νόνος ἢ ὁ εἱρμὸς τῆς πλησιεστέρας δεσποτικῆς ἢ θεοµητο- 
ρικῆς ἑορτῆς. Αὐτοὶ οἱ εἱρμοὶ τῶν μεγάλων ἑορτῶν ἀποτελοῦν 


τὶς 


λεγόμενες «καταβασίες», ἐπειδὴ ἐψάλλοντο στὸ μέσον 

τοῦ ναοῦ, ὅπου κατέβαιναν οἱ ψάλται ἀπὸ τὰ στασίδιά των. 
Γνωστὲς σὲ πολλοὺς εἶναι οἱ σειρὲς αὐτὲς τῶν καταβασιῶν: 
«᾽Ανοίξω τὸ στόμα µου...) τῆς Θεοτόκου, «Χριστὸς γεν- 
νᾶται δοξάσατε...» τῶν Χριστουγέννων, «Σταυρὸν χα- 
ράξας Μωσῆς...» τῆς Ὑψώσεως τοῦ τιμίου Σταυροῦ κλπ. 
Ὅπως ἐξ ἄλλου μεταξὺ τῶν καθισμάτων τοῦ Ψαλτηρίου 
παρενέβαλλαν, καθὼς εἴδαμε, τροπάρια - τὰ καθίσματα 
ἢ ἀναπαύσιμα - γιὰ τὴν ἀνάπαυσι τοῦ λαοῦ, ἔτσι καὶ μεταξὺ 
τῶν τριαδικῶν ὁμάδων τῶν ᾠδῶν, δηλαδὴ μετὰ τὴν Υ καὶ 
τὴν ς΄, παρενέβαλλαν παρόμοια τροπάρια. Μετὰ τὴν γ τὰ 
μεσῴδια ἢ καθίσματα καὶ μετὰ τὴν ς’ τὸ κοντάκιο καὶ τὸν 
οἶκο, ἀρχαϊκὸ ὑμνογραφικὸ εἶδος, γιὰ τὸ ὁποῖο μιλήσαμε ἐξ 
ἀφορμῆς τοῦ ᾿Ακαθίστου, καὶ τὸ συναξάριο τῆς ἡμέρας. 


Ἡ ἐξέλιξις ὅμως δὲν ἐσταμάτησε ἐδῶ. Ὅταν, ἰδίως στὶς 
ἐνορίες, ἡ πίεσις τοῦ χρόνου εἶχε ὡς ἀναπόφευκτο ἐπακόλου- 
θο τὴν συντόµευσι τῶν ἀκολουθιῶν, ἔπαυσαν πιὰ νὰ ψάλ- 
λωνται οἱ βιβλικὲς ᾠδὲς - ἐκτὸς ἀπὸ τὴν ᾠδὴ τῆς Θεοτό- 
κου - καὶ ἐψάλλοντο μόνον οἱ κανόνες χωρὶς στίχο τῶν 
ᾠδῶν, ἀλλὰ μὲ ἕνα πρόψαλμα - στίχο - ἀνάλογο πρὸς τὸ 
θέμα τοῦ κανόνος: «Δόξα τῇ ἁγίᾳ ἀναστάσει σου, Κύριε», 
«Ὑπεραγία Θεοτόκε, σῶσον ἡμᾶς», «Άγιε τοῦ Θεοῦ, πρέ- 
σβευε ὑπὲρ ἡμῶν» κλπ. Ὕστερα ἄρχισαν νὰ παραλείπωνται 
μερικὲς ᾠδὲς ἀπὸ τοὺς κανόνες. Σήμερα στοὺς περισσοτέρους 
ναοὺς ψάλλεται µόνο ἡ α΄ καὶ ἡ γ΄ ᾠδή, μὲ τάσι νὰ ἐγκατα- 
λειφθοῦν καὶ αὐτὲς καὶ νὰ μείνουν μόνο οἱ καταβασίες καὶ 
ἡ θ΄ ᾠδὴ τῆς Θεοτόκου. 


Τὸ θέµα τῶν ᾠδῶν καὶ τῶν κανόνων εἶναι πολὺ μεγάλο 
καὶ πολύπλοκο. Προσπαθήσαμε νὰ δώσωμε μία μικρὴ σκια- 
γραφία τοῦ τμήματος αὐτοῦ τοῦ ὄρθρου καὶ τῆς λειτουργικῆς 
του ἐξελίξεως. Αὐτὰ ποὺ εἴπαμε εἶναι πολὺ λίγα καὶ ἑλλιπῆ. 
Μόνο τοῦτο θὰ θέλαμε τελειώνοντας νὰ ὑπογραμμίσωμε. 
Συνήθως κατηγοροῦν τὴν λατρεία µας ὅτι εἶναι στατική, ἀπο- 
λιθωμένη, χωρὶς ζωή, κίνησι καὶ ἐξέλιξι, ποὺ εἶναι τὸ χαρα- 

κτηριστικὸ γνώρισμα κάθε ζωντανοῦ πράγματος. Δὲν ὑπάρ- 
χει πιὸ ἀνακριβὴς διαπίστωσις ἀπὸ αὑτήν. Ἡ θεία λατρεία 
µας συνδυάζει τὴν παράδοσι καὶ τὴν ἱστορικὴ μορφὴ μὲ τὴν 
διαρκῆ καὶ ἀκατάπαυστο δημιουργικὴ ἐξέλιξι καὶ προσαρµο- 
γή. Καὶ ἕνα ἀπὸ τὰ πιὸ χαρακτηριστικὰ παραδείγματα ἐξελή- 
ἕεως καὶ ἀνανεώσεως διαρκοῦς εἶναι τὸ σημεῖο αὐτὸ τοῦ 
ὄρθρου, οἱ ᾠδὲς καὶ οἱ κανόνες. Ἡ λατρεία τῆς ᾿Εκκλησίας 
μας εἶναι κατ ἐξοχὴν ζῶσα λατρεία. 


(10 ᾿Οκτωβρίου 1 970) 


25 
Ὄρθρος (Ε΄) 


Αὐτὸς ποὺ πρῶτος χάραξε τὴν γραμμὴ πορείας τῆς ἀκο- 
λουθίας τοῦ ὄρθρου πρέπει νὰ ἦταν σοφὸς ἄνθρωπος. Δια- 
πιστώνει πράγματι κανεὶς πὼς ἡ διαδοχὴ τῶν ἐπὶ μέρους λει- 
τουργικῶν στοιχείων στὴν ἀκολουθία αὐτὴ ἔχει διαταχθῆ 
κατὰ τέτοιο τρόπο, ὥστε νὰ εἶναι μία ἁπομίμησις τῆς πορείας 
τῶν φυσικῶν φαινομένων, ποὺ συνοδεύουν τὴν ὑποχώρησι 
τοῦ σκότους καὶ τὴν ἐμφάνισι τοῦ φωτός. Τὴν πάλη τῆς νυ- 
κτὸς πρὸς τὴν ἡμέρα, μέχρι ποὺ νὰ σημάνῃ ἡ στιγμὴ τῆς τε- 
λικῆς νίκης τῆς δευτέρας. ᾿Αρχίζει μέσα στὸ σκότος τῆς νυ- 
κτὸς μὲ τὴν θρηνητικὴ ψαλμῳδία τοῦ ἑξαψάλμου' ὁ τόνος 
ἀνεβαίνει στὴν στιχολογία τοῦ Ψαλτηρίου' ὑψώνεται πε- 
ρισσότερο στὴν ψαλμῳδία τῶν ᾠδῶν καὶ τῶν κανόνων καὶ 
φθάνει στὸ ἀποκορύφωμά του στοὺς αἴνους καὶ στὴν δοξο- 
λογία. Τὸ τέλος της εἶναι τὸ ἀπόγαιό της. Ἡ ψυχὴ τοῦ πι- 
στοῦ, ποὺ ἐπαίρει τὰς χεῖράς του πρὸς τὸν Θεό, ὀρθρίζοντας 
ἐκ νυκτὸς στὸν ναὸ τὸν ἅγιό Του βαθμηδὸν φωτίζεται ἀπὸ τὴν 
ἔλευσι τοῦ αἰσθητοῦ καὶ τοῦ νοητοῦ φωτός, γιὰ νὰ φθάσῃ 
στὴν ὥρα, ποὺ ὁ κόσμος θὰ καταυγασθῇ ἀπὸ τὶς ἀκτῖνες τοῦ 
ἀνατέλλοντος ἡλίου, γιὰ νὰ δοξολογήσῃ μαζὶ μὲ τὴν κτίσι 
ὅλη τὸν «δείξαντα τὸ φῶς». 

Τὸ τελευταῖο αὐτὸ μέρος τοῦ ὄρθρου περιλαμβάνει τὸ 
ἐξαποστειλάριο, ποὺ περιέχει τὴν αἴτησι γιὰ τὴν ἀποστολὴ 
τοῦ φωτός, τοὺς αἴνους, ποὺ προσκαλοῦν τὴν λογικὴ καὶ τὴν 
ἄλογο κτίσι νὰ δοξολογήσῃ τὸν Θεό, καὶ τὴν δοξολογία πρὸς 
τὸν Τριαδικὸ Θεό, ποὺ εἶπε «ἐκ σκότους φῶς λάμψαι», τὸ 
φῶς τὸ αἰσθητὸ καὶ τὸ φῶς τὸ θεῖο, ποὺ ἔλαμψε στὶς καρδιὲς 

τῶν πιστῶν 1. Καὶ τὰ τρία δηλαδὴ αὐτὰ στοιχεῖα ἔχουν οὐ- 
σιαστικὰ ἕνα καὶ τὸ αὐτὸ θέμα, πρὸς τὸ ὁποῖο ὁδηγοῦν κατὰ 
κλιμακωτὸ τρόπο. 


Τὸ ἐξαποστειλάριο κατ᾽ ἀρχὰς ἦταν ἕνα εἶδος προκει- 
μένου. Συνίστατο στὴν τριπλῆ ἑπανάληψι τοῦ στίχου «Αγιος 
Κύριος ὁ Θεὸς ἡμῶν», μόνου ἢ μὲ τὴν προσθήκη τοῦ «Ὑψοῦ- 
τε Κύριον τὸν Θεὸν ἡμῶν καὶ προσκυνεῖτε τῷ ὑποποδίῳ 
τῶν ποδῶν αὐτοῦ, ὅτι ἅγιός ἐστιν» ". Μὲ τὴν πρώτη τοῦ μορφὴ 
ἀπαντᾷ καὶ σήμερα στὸν ὄρθρο τῆς Κυριακῆς τῶν Βαΐῶν 
καὶ τοῦ Μεγάλου Σαββάτου. Στὴν ἐκτενεστέρα του μορφὴ 
διατηρεῖται στὸν ὄρθρο τῶν Κυριακῶν. Σύμφωνα μὲ τὴν 
γνωστὴ τάσι, ποὺ ἐπανειλημμένως συναντήσαμε, γιὰ τὸν ψαλ.- 
μικὸ αὐτὸ στίχο ἄρχισαν βαθμηδὸν νὰ συντίθενται εἰδικὰ 
τροπάρια, ποὺ πῆραν καὶ αὐτὰ τὸ ὄνομα τοῦ στίχου καὶ ὠνο- 
μάσθησαν, ὅπως καὶ ἐκεῖνος, «φωταγωγικὰ» ἣ «ἐξαποστει- 
λάρια». Οἱ ὅροι αὐτοὶ σημαίνουν καὶ οἱ δύο τὸ ἴδιο πρᾶγμα: 
«ἄγειν τὸ φῶς» ἢ «ἐξαποστέλλειν τὸ φῶς», καὶ στὴν ἀρχὴ 
ἐχρησιμοποιοῦντο ἀδιακρίτως πρὸς δήλωσιν ὅλων τῶν ὁμοί- 
Ων τροπαρίων. Καὶ ὅπως παρατηρεῖ ὁ Συμεὼν Θεσσαλονί- 
κῆς «ἐξαποστειλάριον λέγεται διὰ τὸ ἐξαπόστειλον τὸ φῶς 
σου’, ὡς φωταγωγικὸν πρὸ τῶν αἴνῶν λεγόμενον» δ, Τὰ ἐξα- 
ποστειλάρια ἢ φωταγωγικὰ ἦσαν δύο εἰδῶν: τὰ «ἄμνημα», 
δηλαδὴ ἐκεῖνα ποὺ ἀνεφέροντο ἁπλῶς καὶ μόνο στὸ θέμα τῆς 
ἀποστολῆς τοῦ φωτὸς καὶ ἐλέγοντο τὶς ἡμέρες ποὺ δὲν ἑωρ- 
τάζετο καμμία ἑορτὴ ἢ μνήμη ἁγίου, καὶ τὰ τῶν ἑορτῶν. 
Αὐτὰ ἀνεφέροντο στὴν ἀνατολὴ τοῦ φωτὸς ἐν συνδυασμῷ 
πρὸς τὸ θέμα τῆς ἑορτῆς. Γιὰ νὰ ἀποφευχθῇ ἡ σύγχυσις τε- 
λικὰ φωταγωγικὰ ὠνομάσθησαν τὰ ἄμνημα καὶ ἐξαποστειλά- 
ρια τὰ ἑορταστικά. Τὰ πρῶτα εἶναι ὀκτώ, κατὰ τοὺς ὀκτὼ 
ἤχους τῆς Παρακλητικῆς, καὶ διετηρήθησαν μόνο κατὰ τὴν 


1. Β΄ Κορ. 4, 6. 
2. Ψαλμ. 98, 5. 
3. Διάλογος ..., κεφ. 313. 

περίοδο τῆς Τεσσαρακοστῆς. Κατὰ τὶς ἄλλες ἡμέρες ψάλλον- 
ται τὰ ἐξαποστειλάρια ἢ τῆς ἡμέρας, ἂν δὲν εἶναι ἑορτή, ἢ 
τῆς ἑορτῆς. Εἰδικὴ ὁμάδα ἀποτελοῦν τὰ ἕνδεκα ἐξαποστειλά- 
ρια τοῦ ὄρθρου τῶν Κυριακῶν, ἔργα τοῦ Κωνσταντίνου τοῦ 
Πορφυρογεννήτου, ποὺ ἀναφέρονται στὰ θέματα τῶν ἕνδεκα 
ἀναστασίμων ἑωθινῶν Εὐαγγελίων καὶ ἀκολουθοῦν τὴν ἐναλ- 
λαγὴ ἐκείνων. Ὅταν σὲ μεταγενεστέρα ἐποχὴ λησμονήθηκε ἡ 
ἀρχικὴ σημασία τοῦ ὅρου «ἐξαποστειλάριον», θέλησαν νὰ 
τὸν συσχετίσουν πρὸς τὰ ἕνδεκα ἑωθινὰ καὶ παρήγαγαν τὸν 
ὅρο, ἀνακριβῶς βέβαια, ἀπὸ τὸ «ἐξαποστέλλειν τοὺς µα- 
θητάς». 

Θὰ ψαλῇ τὸ φωταγωγικὸ τοῦ πλ. α΄ ἤχου. Εἶναι δέησις 
πρὸς τὸν φωτοδότη Κύριο νὰ ἀποστείλῃ τὸ φῶς Του καὶ νὰ 
φωτίσῃ τὴν καρδία τοῦ πιστοῦ: 


«Φωτοδότα Κύριε, 
ἐξαπόστειλον τὸ φῶς σου 
καὶ φώτισον τὴν καρδίαν μου 
πρεσβείαις τῆς Θεοτόκου. 
καὶ σῶσόν με». 


Τὸ Ζ΄ ἑωθινὸ Εὐαγγέλιο, περιέχει τὴν διήγησι τῆς με- 
ταβάσεως τοῦ Πέτρου καὶ τοῦ Ἰωάννου στὸ μνημεῖο κατὰ 
τὸ πρωὶ τῆς ἡμέρας τῆς ἀναστάσεως 1. Αὐτὸ τὸ περιστατικὸ 
ποιητικὰ ἐπεξεργάζεται καὶ τὸ Ζ΄ ἑωθινὸ ἐξαποστειλάριο 
ποὺ θὰ ψαλῇ εὐθὺς ἀμέσως: 


«Ὅτι ἧραν τὸν Κύριον 
τῆς Μαρίας εἰπούσης, 

ἐπὶ τὸν τάφον ἔδραμον 
Σίμων Πέτρος καὶ ἄλλος 
μύστης Χριστοῦ, ὃν ἠγάπα: 
ἔτρεχον δὲ οἱ δύο 

καὶ εὗρον τὰ ὀθόνια 

ἔνδον κείµενα μόνα 

καὶ κεφαλῆς 

ἦν δὲ τὸ σουδάριον χωρὶς τούτων: 
διὸ πάλιν ἡσύχασαν 

τὸν Χριστὸν ἕως εἶδον». 


Παραδείγματα ἐξαποστειλαρίου μνήμης ἁγίου ἔχομε 
τὸ ἐξαποστειλάριο τοῦ εὐαγγελιστοῦ Λουκᾶ, τοῦ ὁποίου 
ἑορτάζομε τὴν μνήμη στὰς 18 ᾿Οκτωβρίου. ᾿Αναφέρεται µόνο 
στὸν Εὐαγγελιστή' τὸ θέμα τοῦ φωτὸς εἶχε βαθμηδὸν λησμο- 
νηθῆ. 

«Λουκᾶ Χριστοῦ ἀπόστολε, 
μύστα τῶν ἀπορρήτων 

καὶ τῶν ἐθνῶν διδάσκαλε, 
μετὰ Παύλου τοῦ θείου 

καὶ τῆς ἁγνῆς Θεοτόκου, 
ἧς τὴν θείαν εἰκόνα 

ἐκ πόθου ἀνιστόρησας, 
ἐκδυσώπει, θεόπτα, 

ὑπὲρ ἡμῶν 

τῶν μακαριζόντων σε καὶ τιμώντων 
τὴν ἱεράν σου κοίμησιν, 
πάνσοφε μυστολέκτα». 


Αντιθέτως πρὸς αὐτό, σὲ ἄλλα ἐξαποστειλάρια καὶ μά- 
λιστα στὰ παλαιότερα, τὸ θέμα τῆς ἀποστολῆς τοῦ φωτὸς 
καὶ τὸ θέμα τῆς ἑορτῆς συμπλέκονται σὲ ἁρμονικὸ σύνολο. 
Δὲν ἔχομε παρὰ νὰ θυμηθοῦμε τὸ ὡραῖο ἐξαποστειλάριο τῆς 
ἑορτῆς τῆς Μεταμορφώσεως «Φῶς ἀναλλοίωτον Λόγε, φῶ- 
τὸς Πατρὸς ἀγεννήτου, ἐν τῷ φανέντι φωτί σου, σήμερον ἐν 
Θαβωρίῳ, φῶς εἴδομεν τὸν Πατέρα, φῶς καὶ τὸ Πνεῦμα, φῶ- 
ταγωγοῦν πᾶσαν κτίσιν». Ἐκτὸς ἀπὸ τὴν λέξι «φῶς» ποὺ 
τὴν βρίσκομε στὸ τροπάριο αὐτὸ πέντε φορές, ὑπάρχει καὶ 
τὸ ἴδιο τὸ ρῆμα «φωταγωγεῖν». ᾿Ανάλογα συμβαίνουν καὶ 
στὸ ἐξαποστειλάριο τῆς Πεντηκοστῆς, τῶν Χριστουγέννων, 
τῶν Θεοφανείων καὶ πολλῶν ἁγίων. 

Τὸ δεύτερο στοιχεῖο τοῦ τελευταίου τμήματος τοῦ ὄρ- 
θρου εἶναι οἱ «αἴνοι», οἱ τρεῖς δηλαδὴ τελευταῖοι ψαλμοὶ 
τοῦ Ψαλτηρίου, ὁ 48ος «Αἰνεῖτε τὸν Κύριον ἐκ τῶν οὐρα- 
νῶν...», ὃ ]49ος «Ασατε τῷ Κυρίῳ ἆσμα καινόν...» 
καὶ ὃ 150ὸς «Αἰνεῖτε τὸν Θεὸν ἐν τοῖς ἁγίοις αὐτοῦ. . .». 
Οἱ περισσότεροι στίχοι τοῦ πρώτου ψαλμοῦ καὶ ὅλοι οἱ στί- 
χοι τοῦ τελευταίου ἀρχίζουν ἀπὸ τὴν προτροπὴ «Αἰνεῖτε». 
Καλοῦν τὴν λογικὴ καὶ τὴν ἄλογο κτίσι νὰ αἰνέσῃ τὸ ὄνομα 
τοῦ Θεοῦ. Γι αὐτὸ καὶ ὠνομάσθησαν «αἶνοι». Οἱ ἄγγελοι, 
ὁ ἥλιος, ἡ σελήνη, τὰ ἄστρα, τὸ φῶς, οἱ οὐρανοὶ καὶ τὰ ὕδα- 
τα, ἡ γῆ, τὸ πῦρ, ἣ χάλαζα, ἡ χιών, τὰ βουνά, τὰ δένδρα, τὰ 
θηρία, οἱ βασιλεῖς καὶ οἱ λαοὶ τῆς γῆς, νεανίσκοι καὶ πρεσβύ- 
τεροι ἀποτελοῦν μία χορεία δοξολογίας τοῦ κοινοῦ κτίστου. 
Καὶ ὅλα τὰ μουσικὰ ὄργανα καλοῦνται νὰ ἠχήσουν γιὰ τὴν 
ἀνύμνησί Του: ἡ σάλπιγξ, τὸ ψαλτήριο, ἡ κιθάρα, τὸ τύμπα- 
νο, τὰ ἔγχορδα ὄργανα, τὰ εὔηχα κύμβαλα καὶ τὰ κύμβαλα 
τοῦ ἀλαλαγμοῦ. Οἱ τρεῖς αὐτοὶ ὡραῖοι ψαλμοὶ ἐψάλλοντο καὶ 
στὸν ἰουδαϊκὸ ναὸ κατὰ τὴν πρωϊνὴ προσευχή, γι᾿ αὐτὸ καὶ 
ἀπαντοῦν σ᾽ ὅλες τὶς ἀκολουθίες τοῦ ὄρθρου ὅλων τῶν χρι- 
στιανικῶν Ἐκκλησιῶν. Καὶ εἶναι τόσο σύμφωνο μὲ τὸ προσ- 
κλητήριο τῶν ψαλμῶν αὐτῶν: Ὅλοι οἱ λαοὶ καὶ ὅλες οἱ φυλὲς 
τῆς γῆς μαζὶ μὲ ὅλη τὴν κτίσι νὰ ψάλλουν τὴν ἰδία ὥρα μὲ 
τὰ ἴδια λόγια στὸν δημιουργό τῶν τὴν πρωϊνὴ δοξολογία. 
Στὴν παλαιὰ ἐποχὴ οἱ αἶνοι ἐψάλλοντο κατὰ στίχον μὲ ὦ- 
ραῖα ἐφύμνια: «Πᾶσα πνοὴ αἰνεσάτω τὸν Κύριον», «Σοὶ πρέ- 
πει ὕμνος, ὁ Θεός», «Δότε δόξαν τῷ Θεῷ», «Αὐτῷ πρέπει 
αἴνεσις», «Δόξα σοι, ἅγιε Πάτερ», «Φεῖσαι ἡμῶν, Κύριε» 
«Υἱὲ Θεοῦ, ἐλέησον ἡμᾶς», «Δόξα σοι τῷ δείξαντι τὸ φῶς». 
᾿Απὸ τὰ ἐφύμνια αὐτὰ διετηρήθη σήμερα μόνο τὸ «Σοὶ πρέ- 
πει ὕμνος τῷ Θεῷ» στοὺς πρώτους στίχους, καὶ τὸ «Δόξα σοι 
τῷ δείξαντι τὸ φῶς» ὡς πρόψαλμα τῆς δοξολογίας, ποὺ ψάλ- 
λεται εὐθὺς ἀμέσως. Κατὰ τὸ μοναχικὸ τρόπο τῆς ψαλμῷ- 
δίας, ποὺ ἐπεκράτησε, ψάλλονται οἱ στίχοι ἀντιφωνικῶς χω- 
ρὶς ἐφύμνια καὶ στοὺς τελευταίους παρεμβάλλονται τροπάρια, 

τὰ «στιχηρὰ τῶν αἴνων», ποὺ ἐμπνέονται ἀπὸ τὸ θέμα τῆς 
ἡμέρας. 

Θὰ ψαλοῦν οἱ δύο πρῶτοι στίχοι τῶν αἴνων, μερικοὶ στί- 
χοι κατ᾽ ἐκλογήν, καὶ ἀπὸ τὴν ἀκολουθία τῆς Κυριακῆς τοῦ 
α΄ ἤχου δύο στιχηρὰ ἀναστάσιμα καὶ δύο τοῦ ἁγίου, τοῦ εὐαγ- 
γελιστοῦ Λουκᾶ: 


«Πᾶσα πνοὴ αἰνεσάτω τὸν Κύριον. 


Αἰνεῖτε τὸν Κύριον ἐκ τῶν οὐρανῶν, 
αἰνεῖτε αὐτὸν ἐν τοῖς ὑψίστοις. 
Σοὶ πρέπει ὕμνος τῷ Θεῷ. 


Αἰνεῖτε αὐτὸν πάντες οἱ ἄγγελοι αὐτοῦ, 
αἰνεῖτε αὐτὸν πᾶσαι αἱ δυνάμεις αὐτοῦ. 
Σοὶ πρέπει ὕμνος τῷ Θεῷ. 


Αἰνεῖτε αὐτὸν ἥλιος καὶ σελήνη, 

αἰνεῖτε αὐτὸν πάντα τὰ ἄστρα καὶ τὸ φῶς. 
Αἰνεῖτε αὐτὸν οἱ οὐρανοὶ τῶν οὐρανῶν 
καὶ τὸ ὕδωρ τὸ ὑπεράνω τῶν οὐρανῶν. 


Αἰνεσάτωσαν τὸ ὄνομα Κυρίου: 
ὅτι αὐτὸς εἶπε καὶ ἐγενήθησαν, 
αὐτὸς ἐνετείλατο καὶ ἐκτίσθησαν». 


«Τοῦ ποιῆσαι ἐν αὐτοῖς κρῖμα ἔγγραπτον, 
δόξα αὕτη ἔσται πᾶσι τοῖς ὁσίοις αὐτοῦ». 
«Ὑμνοῦμέν σου, Χριστέ, 

τὸ σωτήριον πάθος 

καὶ δοξάζομέν σου τὴν ἀνάστασιν». 


«Αἰνεῖτε τὸν Θεὸν ἐν τοῖς ἁγίοις αὐτοῦ, 

αἰνεῖτε αὐτὸν ἐν στερεώματι τῆς δυνάμεως αὐτοῦ». 
«Ὁ σταυρὸν ὑπομείνας 

καὶ τὸν θάνατον καταργήσας 

καὶ ἀναστὰς ἐκ τῶν νεκρῶν, 

εἰρήνευσον ἡμῶν τὴν ζωήν, Κύριε, 

ὡς μόνος παντοδύναμος». 

«Αἰνεῖτε αὐτὸν ἐν τυμπάνῳ καὶ χορῷ, 
αἰνεῖτε αὐτὸν ἐν χορδαῖς καὶ ὀργάνῳ». 
«Τί σε ὀνομάσω, ἀπόστολε; 

οὐρανόν, ὅτι τὴν δόξαν διηγήσω τοῦ Θεοῦ: 
ἀστραπήν, ὅτι τὸν κόσμον καταυγάζεις φωτισμῷ: 
νεφέλην 

ἐπομβροῦσαν θεῖα νάματα: 

κρατῆρα ᾽ 

τῆς σοφίας ἐνθεώτατον, 

οἶνον ἡμῖν ἀναβρύοντα 

τὸν τὰς καρδίας εὐφραίνοντα; 

ἱκέτευε : 

τοῦ σωθῆναι τὰς ψυχὰς ἡμῶν». 


«Αἰνεῖτε αὐτὸν ἐν κυμβάλοις εὐήχοις, 
αἰνεῖτε αὐτὸν ἐν κυμβάλοις ἀλαλαγμοῦ. 
Πᾶσα πνοὴ αἰνεσάτω τὸν Κύριον». 


«Χάρις τοῖς χείλεσί σου, Λουκᾶ, 
πυρίνῃ γλώσσῃ ἐξεχύθη, ἀπόστολε, 
καὶ γλῶσσα πυρὸς ἐδείχθης 
λόγους ἐκπέμπων φωτὸς 
τοῖς φωτὸς ἀξίοις τῷ κηρύγματι, 
βολίδας φλεγούσας δὲ 

τοῖς τὸ σκότος ποθήσασι, 
γράφων, διδάσκων 

τὸ σεπτὸν Εὐαγγέλιον’ 

καὶ ὀσμὴ ζωῆς 

τοῖς ζωὴν ὄντως θέλουσιν 
ὤφθης, ὡς Παῦλος ἔφησεν, 

ὃν ἔσχες διδάσκαλον, 

ὀσμὴ θανάτου δὲ πάλιν 

τοῖς μὴ ζωὴν ἀγαπήσασιν. 

᾿Αλλ᾽ ἡμῖν εἰρήνην 

καὶ ζωὴν καὶ φῶς παράσχου 

καὶ μέγα ἔλεος». 

Στὸ τέλος τῶν ψαλμῶν, στὸ «Δόξα Πατρί...» ποὺ τοὺς 
κατακλείει, ψάλλεται τὸ δοξαστικό, ποὺ λέγεται ἔτσι ὄχι 
γιατὶ δοξολογεῖ τὸν Θεὸ -ὅλα τὰ τροπάρια ἔχουν δοξολογικὸ 
χαρακτῆρα-, ἀλλὰ γιατὶ εἶναι στιχηρὸ τῆς μικρᾶς δοξολογίας, 
τοῦ «Δόξα Πατρί...». Τὴν Κυριακὴ ψάλλονται τὰ ἀναστά- 
σιµα ἑωθινὰ δοξαστικά, ἔργα τοῦ Λέοντος τοῦ Σοφοῦ, γιὰ 
τὰ ὁποῖα μιλήσαμε καὶ ἄλλοτε. Τὸ Ζ΄ ἑωθινὸ δοξαστικό, 
ὅπως καὶ τὸ ἐξαποστειλάριο, ἐμπνέεται ἀπὸ τὸ Ζ΄ ἑωθινὸ Εὐαγ- 
γέλιο], Εἶναι τοῦ βαρέος ἤχου: 


«Ἰδοὺ σκοτία καὶ πρωῖ’ 

καὶ τί πρὸς τὸ μνημεῖον, Μαρία, ἕστηκας, 
πολὺ σκότος ἔχουσα ταῖς φρεσίν, 

ὑφ᾽ οὗ ποῦ τέθειται ζητεῖς ὁ Ἰησοῦς; 

᾿Αλλ’ ὅρα τοὺς συντρέχοντας μαθητὰς 

πῶς τοῖς ὀθονίοις καὶ τῷ σουδαρίῳ 

τὴν ἀνάστασιν ἐτεκμήραντο 

καὶ ἀνεμνήσθησαν τῆς περὶ τούτου γραφῆς. 
Μεθ’ ὧν καὶ δι ὧν καὶ ἡμεῖς πιστεύσαντες, 
ἀνυμνοῦμέν σε τὸν ζωοδότην Χριστόν». 


Στὸ «Καὶ νῦν» τῆς μικρᾶς δοξολογίας ψάλλεται, ὅπως 
πάντοτε, θεοτοκίο᾽ τὴν Κυριακὴ τὸ πολὺ γνωστὸ «Ὕπερευλο- 
γημένη ὑπάρχεις, Θεοτόκε παρθένε...». 


Καὶ ἀκολουθεῖ τὸ ἀποκορύφωμα καὶ τὸ θριαμβευτικὸ 
τέλος τῆς ἀκολουθίας τοῦ ὄρθρου, ἡ μεγάλη δοξολογία. Ἔχει 
ὡς πρόψαλμα τὸ παλαιὸ τελευταῖο ἐφύμνιο τῶν αἴνων, τὸ 
«Δόξα σοι τῷ δείξαντι τὸ φῶς». ᾿Αποτελεῖται ἀπὸ στίχους 
κατὰ τὸ πλεῖστον σταχυολογημένους ἀπὸ τοὺς ψαλμούς, γεμά- 
τους αἶνο καὶ δοξολογία στὴν μεγαλωσύνη τοῦ Θεοῦ Πατρὸς 
καὶ τοῦ Κυρίου Ἰησοῦ Χριστοῦ. Κατακλείεται μὲ τὸ τρισάγιο 
καὶ τὸ ἀπολυτίκιο καὶ τὶς Κυριακὲς μὲ τὸ ἀναστάσιμο τροπά- 
ριο «Σήμερον σωτηρία τῷ κόσμῳ γέγονεν...» Ὦ «᾿Αναστὰς 
ἐκ τοῦ μνήματος... .». Μὲ τὴν ψαλμῳδία τῶν πρώτων στί- 

χων τοῦ πανηγυρικοῦ αὐτοῦ κολοφῶνος τοῦ ὄρθρου θὰ κλεί- 
σῶμε καὶ ἡμεῖς τὴν ἐκπομπὴ αὐτή, ἀλλὰ καὶ τὴν σειρὰ τῶν 
ἐκπομπῶν στὶς ὁποῖες εἴδαμε στὶς γενικές της γραμμὲς τὴν 
λαμπρὰ ἀκολουθία τῆς πρωϊνῆς προσευχῆς τῆς Ἐκκλησίας 
μας. 


«Δόξα σοι τῷ δείξαντι τὸ φῶς. 
Δόξα ἐν ὑψίστοις Θεῷ 


καὶ ἐπὶ γῆς εἰρήνη, 
ἐν ἀνθρώποις εὐδοκία. 


Ὑμνοῦμέν σε, εὐλογοῦμέν σε, 
προσκυνοῦμέν σε, δοξολογοῦμέν σε, 
εὐχαριστοῦμέν σοι διὰ τὴν μεγάλην σου δόξαν. 


Κύριε βασιλεῦ, 

ἐπουράνιε Θεέ, 

Πάτερ παντοκράτορ᾽ 

Κύριε Υἱὲ μονογενές, 

Ἰησοῦ Χριστὲ καὶ ἅγιον Πνεῦμα. 


Κύριε ὁ Θεός, 

ὁ ἁμνὸς τοῦ Θεοῦ, 

ὁ Υἱὸς τοῦ Πατρός, 

ὁ αἴρων τὴν ἁμαρτίαν τοῦ κόσμου: 

ἐλέησον ἡμᾶς ὁ αἴρων τὰς ἁμαρτίας τοῦ κόσμου. 


Πρόσδεξαι τὴν δέησιν ἡμῶν 

ὁ καθήμενος ἐν δεξιᾷ τοῦ Πατρὸς 
καὶ ἐλέησον ἡμᾶς. 

Ὅτι σὺ εἶ μόνος ἅγιος, 

σὺ εἶ μόνος Κύριος, 

Ἰησοῦς Χριστός, 

εἰς δόξαν Θεοῦ Πατρός. 

᾿Αμήν». 


(17 ᾿Οκτωβρίου 1970) 


36 
Ὁ ἅγιος Δημήτριος 


Ἡ λειτουργικὴ αὐτὴ ἐκπομπή, ποὺ γίνεται ἀπὸ σταθμὸ 
τῆς Θεσσαλονίκης, δὲν θὰ ἦταν δυνατὸν νὰ μὴ περιλάβῃ 
στὴν σειρὰ τῶν ἑορτολογικῶν της θεμάτων καὶ τὴν ἑορτὴ 
τοῦ πολιούχου τῆς πόλεως αὐτῆς, τοῦ ἁγίου μεγαλομάρτυρος 
Δημητρίου τοῦ μυροβλήτου. Ἢ μνήμη του θὰ ἑορτασθῇ καὶ 
πάλι μὲ τὴν ἁρμόζουσα λαμπρότητα. Πλήθη πιστῶν θὰ συρ- 
ρεύσουν στὸν περίλαμπρο ναό, ποὺ ἔχει κτισθῆ στὸν τόπο 
τοῦ μαρτυρίου καὶ τῆς ταφῆς του, καὶ ἱεροὶ ὕμνοι θὰ ψαλοῦν 
καὶ μεγαλοπρεπεῖς ἀκολουθίαι θὰ τελεσθοῦν πρὸς δόξαν 
καὶ τιμὴν τοῦ καλλινίκου μάρτυρος. Ὁ Δημήτριος εἶναι ὁ 
κατ᾽ ἐξοχὴν ἅγιος τῆς Θεσσαλονίκης καὶ ἡ Θεσσαλονίκη 
εἶναι ἡ πόλις του’ ἡ πόλις τοῦ ἁγίου Δημητρίου. ᾿Απὸ τῆς 
ἐποχῆς τοῦ μαρτυρίου του μέχρι σήμερα ἡ θρησκευτική, ἀλλὰ 
καὶ ἡ πολιτικὴ ζωὴ τῆς Θεσσαλονίκης εἶναι ἀρρήκτως συν- 
δεδεμένη μὲ τὸν μεγαλομάρτυρα, τὸν ἅγιό της. Αὐτὸς εἶναι 
ἣ χαρά της, ὁ θησαυρός της, ὁ εὐεργέτης της, ὁ προστάτης 
της. Τὴν δικαία ἀκριβῶς αὐτὴ καύχησι τῆς πόλεως, ποὺ ἐπορ- 
φυρώθη ἀπὸ τὸ μαρτυρικὸ αἷμα τοῦ Δημητρίου καὶ σήμερα 
ἐπὶ τῇ ἑορτῇ του λαμπροφορεῖ, ἐκφράζει χαρακτηριστικὰ 
τὸ πρῶτο ἰδιόμελο τῆς λιτῆς τοῦ α΄ ἤχου, ποίημα Γεωργίου 
τοῦ Σικελιώτου: 


«Εὐφραίνου ἐν Κυρίῳ, πόλις Θεσσαλονίκη, 
ἀγάλλου καὶ χόρευε πίστει λαμπροφοροῦσα, 
Δημήτριον τὸν πανένδοξον ἀθλητὴν 

καὶ μάρτυρα τῆς ἀληθείας 

ἐν κόλποις κατέχουσα ὡς θησαυρόν' 

ἀπόλαυε τῶν θαυμάτων τὰς ἰάσεις καθορῶσα 

καὶ βλέπε καταράσσοντα τῶν βαρβάρων τὰ θράση 
καὶ εὐχαρίστως τῷ Σωτῆρι ἀνάκραξον: 
Κύριε, δόξα σοι». 


Συνεπεῖς πρὸς τὸν ἰδιαίτερο σκοπὸ τῆς ἐκπομπῆς, δὲν 
θὰ ἀναφερθοῦμε στὸν βίο καὶ στὸ μαρτύριο ἢ στὰ θαύματα 
καὶ στὰ ἱστορικὰ γεγονότα ποὺ συνέδεσαν τὴν πόλι αὐτὴ 
μὲ τὸν πολιοῦχό της. Αὐτὰ εἶναι ἐν πολλοῖς γνωστά. Θέμα 
μας θὰ εἶναι οἱ τελετουργικὲς ἐκδηλώσεις, ποὺ συνώδευαν 
τὸν πανηγυρισμὸ τῆς μνήμης του. Παρουσιάζουν δὲ αὐτὲς 
ἐντελῶς ἰδιαίτερο ἐνδιαφέρον, γιατὶ κανενὸς ἄλλου ἁγίου 
ἡ λειτουργικὴ τιμή, καθ᾽ ὅσον τοὐλάχιστον γνωρίζομε, δὲν 
πῆρε ποτὲ τὴν ἔκτασι ποὺ προσέλαβε ἡ ἑορτὴ τοῦ ἁγίου 
Δημητρίου. Καὶ σήμερα τελοῦνται πρὸς τιμήν τοῦ στὴν πόλι 
μας λαμπρές, καθὼς εἴπαμε καὶ στὴν ἀρχή, ἀκολουθίες. Ὅλοι 
θὰ ἔχωμε τὴν εὐκαιρία νὰ τὶς παρακολουθήσωμε: Μεγαλο- 
πρεπὴς λιτανεία τὴν παραμονή, ἑορταστικὸς ἑσπερινός, ὄρ- 
θρος καὶ θεία λειτουργία τὴν ἑπομένη μὲ τὴν συμμετοχὴ 
τῶν ἀρχῶν τῆς πόλεως, χιλιάδων λαοῦ, πολλῶν ἀρχιερέων 
καὶ ἱερέων καὶ πολυμελῶν χορῶν ἱεροψαλτῶν. ᾿Αλλ᾽ αὐτά, 
ἂς μὴ φανῇ ὑπερβολικὴ ἡ ἔκφρασις, εἶναι μία σκιὰ τῶν ὅσων 
ἐτελοῦντο στὴν πόλι τοῦ μυροβλήτου κατὰ τὴν βυζαντινὴ 
ἐποχή. Οἱ σημερινὲς ἀκολουθίες στηρίζονται στὰ ἐν χρήσει 
λειτουργικὰ βιβλία, στὰ Μηναῖα. Καὶ ὅπως θὰ τελεσθῇ σ᾽ 
ὅλους τοὺς ναοὺς τῆς ᾿Ορθοδόξου Ἐκκλησίας ἡ ἀκολουθία 
τοῦ μάρτυρος, ἔτσι θὰ τελεσθῇ καὶ στὸν ναό του, μὲ κάποια 
βέβαια ἰδιαιτέρα μεγαλοπρέπεια. Πρὶν ὅμως ἀπὸ τὴν ἅλωσι 
τῆς πόλεως ἀπὸ τοὺς Τούρκους τὸ 1430 καὶ τὴν μετατροπή 
τοῦ ναοῦ του σὲ μουσουλμανικὸ τέμενος, ἡ ἀκολουθία ἐτε- 
λεῖτο ἀπὸ ἰδιαίτερα λειτουργικὰ βιβλία, ποὺ εὐτυχῶς μᾶς 
ἔχουν περισωθῆ σὲ χειρόγραφα. ἜἘπίσης ἀπὸ ἐγκωμιαστι- 
κοὺς λόγους ποὺ ἐξεφωνοῦντο κατὰ τὴν μνήμη τοῦ καὶ ἀπὸ 
ἄλλες πηγὲς ἔχομε ἀρκετὲς μαρτυρίες, τόσες ποὺ μποροῦμε 
χωρὶς ὑπερβολὴ νὰ εἰποῦμε, ὅτι γνωρίζομε σήμερα λεπτο- 
μερῶς τὴν τάξι καὶ τὸ περιεχόμενο τῶν ἀκολουθιῶν αὐτῶν. 

Ὁ Συμεὼν Θεσσαλονίκης ἐπιγραμματικὰ μὲ λίγες λέξεις 
μᾶς δίδει τὸ κλειδὶ τῆς κατανοήσεως ὅλου τοῦ ἑορτολογικοῦ 
κύκλου ποὺ περιέβαλλε τὴν ἑορτὴ τοῦ μάρτυρος. Χαρακτη- 
ριστικὰ λέγει, ὅτι ἡ μνήμη του ἑωρτάζετο στὸν ναό του «κατὰ 
τὸν τύπον τῆς ἁγίας καὶ μεγάλης Κυριακῆς τῆς τοῦ Χριστοῦ 
καὶ Θεοῦ ἡμῶν ἀναστάσεως». Οἱ πρὸς τιμὴν τοῦ μάρτυρος 
δηλαδὴ ἀκολουθίες εἶχαν πασχάλιο χαρακτῆρα, εἶχαν δια- 
μορφωθῆ κατὰ τὸ πρότυπο τῶν ἑορτῶν καὶ τῶν ἀκολουθιῶν 
τοῦ Πάσχα. Στὸν παραλληλισμὸ αὐτὸν τοῦ ἁγίου Δημητρίου 
πρὸς τὸν Χριστὸ συνετέλεσε, ἐκτὸς ἀπὸ τὴν παναρχαία ἰδέα 
ὅτι οἱ μάρτυρες διὰ τοῦ πάθους τῶν ἐμιμοῦντο τὸ πάθος τοῦ 
Χριστοῦ, καὶ αὐτὸς ὁ τρόπος τοῦ μαρτυρικοῦ θανάτου τοῦ 
Δημητρίου. Ὡς γνωστὸν ἐθανατώθη διὰ λογχισμοῦ. Διὰ 
τῆς «λογχονύκτου» του πλευρᾶς ἐμιμήθη τὸν λογχισμὸ τοῦ 
Χριστοῦ. «᾿Ανεζωγράφησε» τὸ σωτήριον πάθος. ᾿Ἐδέχθη 
«τῆς σωτηρίου πλευρᾶς τὴν χάριν», κατὰ τοὺς ὑμνογράφους. 
Ἐπὶ πλέον, κατὰ τὶς συναξαριστικὲς ἀφηγήσεις, τὸ σῶμα τοῦ 
Δημητρίου παρέμενε ἄφθαρτο στὸν τάφο, ὅπως ἄφθαρτο διε- 
τηρήθη μετὰ τὸν θάνατο καὶ τὸ σῶμα τοῦ Κυρίου. Ἡ σὰρξ 
καὶ τῶν δύο «οὐκ οἶδε διαφθοράν» 1. 


Τοῦ Πάσχα προηγεῖτο νηστεία. Καὶ τῆς ἑορτῆς τοῦ με- 
γαλομάρτυρος προηγεῖτο νηστεία, ποὺ ἤρχιζε ἀπὸ τὴν [η 
τοῦ μηνὸς Οκτωβρίου. Παρετείνετο δὲ ὃ ἑορτασμὸς ἐπὶ ὀκτὼ 
ἡμέρας μετὰ τὴν μνήμη του, ὅπως καὶ τὸ Πάσχα συνωδεύετο 
ἀπὸ τὴν διακαινήσιμο ἑβδομάδα. Ἔτσι ὅλος ὃ ᾿Οκτώβριος 
μήνας ἀφιεροῦτο στὸν μάρτυρα. ᾿Απὸ τὴν τρίτη Κυριακὴ 
πρὸ τῆς 26ης ᾿Ὀκτωβρίου ἤρχιζαν νὰ ψάλλωνται τὰ προεόρ- 
τια. Τὴν Κυριακὴ αὐτὴ ἐψάλλετο προεόρτιος κανὼν προσό- 
µοιος τοῦ κανόνος τῆς ἑορτῆς τῶν Βαϊων, πρὸς τὸ «Ὥφθη- 
σαν αἱ πηγαὶ τῆς ἀβύσσου» τοῦ δ΄ ἤχου, ποίημα τοῦ ἀρχιε- 
πισκόπου Θεσσαλονίκης Συμεών: 


1. Πράξ, 2, 2. 13, 35-31, 

10. «Τὸν δι᾽ ἡμᾶς λογχευθέντα ἐμιμήσω, Δημήτριε.. .». 


Ἔκ τῶν παραστάσεων βυζαντινοῦ κιβωτιδίου 
Μονῆς Βατοπεδίου, ΙΒ’ αἰῶνος. 


18 

«Ὥφθησαν ὡς πηγαὶ τῆς πλευρᾶς σου, 
Χριστέ, οἱ ρύακες 

καὶ ἀνεμορφώθη ἡ κτίσις 

ἐκπλυθεῖσά σου τῷ αἵματι: 

ὁ δὲ κλεινὸς Δημήτριος, 

ταύτην ἐκμιμησάμενος, 

λογχευόμενος πάντας ἡγίασεν 

ἄδοντας 

ἐπινίκιον ὕμνον σοι, Κύριε». 


Ἤδη ἀπὸ τὸ πρῶτο τροπάριο τίθεται τὸ θέμα τοῦ κανό: 
νος’ ὁ παραλληλισμὸς τοῦ πάθους τοῦ Κυρίου πρὸς τὸν μαρ- 
τυρικὸ θάνατο τοῦ μάρτυρος. Καὶ συνεχίζει ὁ κανὼν μὲ τὴν 
ἰδία ἀκροστιχίδα («Ὡσαννὰ Χριστὸς εὐλογημένος Θεὸς») 
καὶ μὲ τὶς ἴδιες πολλὲς φορὲς λέξεις μὲ τὸν κανόνα τῆς Κυ- 
ριακῆς τῶν Βαΐων. 

Ὃ ἴδιος ποιητής, ὁ Συμεὼν Θεσσαλονίκης, συνέθεσε 
σειρὰ τριῳδίων προσομοίων τῶν ἀντιστοίχων τριφδίων τῆς 
Μεγάλης Ἑβδομάδος. Ἔτσι τὴν 19η τοῦ ᾿Οκτωβρίου ἑψάλ- 
λετο τὸ προσόμοιον πρὸς τὸ τριῴδιον τῆς Μεγάλης Δευτέρας 
τοῦ β’ ἤχου «Τῷ τὴν ἄβατον», μὲ ἀκροστιχίδα «Τῆ Δευτέρῳ»: 


«Τῷ τὴν ἄθεον 
ἐγειρομένην θάλασσαν 
θείῳ αὐτοῦ ἐν αἵματι 
ἐξαφανίσαντι 
καὶ ὁδεῦσαι κατ᾿ αὐτῆς 
τὸν στεφανηφόρον 
ἰσχύσαντι Δημήτριον 
Κυρίῳ ἄσωμεν, 
ἐνδόξως γὰρ δεδόξασται». 
Τὴν 20ὴ τὸ διῴδιον, προσόμοιον τοῦ διῳδίου τῆς Με- 


γάλης Τρίτης «Τῷ δόγματι τῷ τυραννικῷ», τοῦ β΄ καὶ αὐτὸ 
ἤχου μὲ τὴν ἰδία ἀκροστιχίδα «Τρίτῃ τε»: 

«Τῷ δόγματι τῷ τυραννικῷ 
Δημήτριος ὃ μέγας μὴ ὑπείξας, 
ἐν τῇ φρουρᾷ καθειρχθεὶς 

τὸν Χριστὸν ἀνυμνῶν ἐκραύγαζεν' 
Εὐλογεῖτε τὰ ἔργα 

Κυρίου τὸν Κύριον». 


« Τὴν 21η ἐψάλλετο τὸ τριῴδιον τοῦ β΄ ἤχου «Τῆς πίστεως 
ἐν πέτρᾳ ἐστηριγμένος», προσόμοιον τοῦ τριῳδίου τῆς Με- 
γάλης Τετάρτης μὲ τὴν ἀκροστιχίδα «Τετράδι ψαλῶ»: 


«Τῆς πίστεως ἐν πέτρᾳ ἐστηριγμένος 
διήνοιξας τὸ στόμα σου κατὰ πλάνης 

καὶ ηὔφρανας τοῖς ἄθλοις σου τὸν Χριστόν σου 
κράζων, Δημήτριε: Σὺ εἶ Θεὸς ἡμῶν 

καὶ οὐκ ἔστι δίκαιος πλήν σου, Κύριε». 


Τὴν 22α τοῦ ᾿Οκτωβρίου ἐψάλλετο κανὼν τοῦ πλ. β' 
ἤχου, προσόµοιος τοῦ κανόνος τῆς Μεγάλης Πέμπτης, μὲ 
τὴν ἰδία ἀκροστιχίδα μὲ ἐκεῖνον «Τῇ μακρᾷ Πέμπτῃ μακρὸν 
ὕμνον ἐξάδω»: 


«Τμηθείσῃ ράβδῳ 

σχίζεται ὑγρά, 

κύματα πλάνης δὲ ξηραίνεται σταυρῷ' 
ὁ αὐτὸς Θεὸς καὶ τότε ἐν Μωσῇ 
ποιῶν καὶ Δημητρίῳ ξένα: 

ᾠδὴ οὖν ἐξ ἀμφοτέρων νῦν πλέκεται: 
Ἐνδόξως δεδόξασται 

Χριστὸς ὁ Θεὸς ἡμῶν». 


Τὸ τριῴδιο τῆς Μεγάλης Παρασκευῆς «Πρὸς σὲ ὀρ- 
θρίζω» ἀποτελεῖ τὸ αὐτόμελο τοῦ τριῳδίου ποὺ ἐψάλλετο τὴν 
24η Οκτωβρίου! καὶ αὐτὸ ἦταν τοῦ ἰδίου ἤχου, τοῦ πλ. β΄, 
καὶ εἶχε τὴν ἰδία ἀκροστιχίδα «Προσάββατόν τε»: 


«Πρὸς σὲ προσφεύγω 
τὸν διὰ τὸν κτίστην 

ἑαυτὸν τοῖς ἀνόμοις 

θελήσαντα ἐκδοῦναι 

καὶ µέχρι σφαγῆς 

εὐθαρσῶς ἐναθλήσαντα, 

μάρτυς Χριστοῦ, 

καὶ ἰάσεις παρέχοντα, Δημήτριε». 


Τέλος τὴν σειρὰ τῶν προεορτίων ἔκλειε ὁ κανὼν πρὸς 
τὸ «Κύματι θαλάσσης» τοῦ πλ. β' ἤχου, ποὺ ἑψάλλετο τὴν 
παραμονὴ τῆς ἑορτῆς. Εἶχε τὴν ἰδία ἀκροστιχίδα πρὸς τὸν 
κανόνα τοῦ Μεγάλου Σαββάτου: «Καὶ σήμερον δὲ Σάββατον 
μέλπω μέγα»: 


«Κύματι θαλάσσης 

ὁ πάλαι βυθίσας 

Θεὸς τὸν τύραννον 

σοὶ ἰσχὺν δέδωκε 

κατὰ τυράννου ἀθλοῦντι' 

ἀλλ᾽ ἡμεῖς ὡς μέγαν μάρτυρα 
τῷ Κυρίῳ ἄδοντες 

ὑμνοῦμέν σε, Δημήτριε». 


Μὲ τὰ τριῴδια αὐτὰ καὶ μὲ τοὺς προεορτίους κανόνας 
συνεπλέκοντο καὶ τροπάρια, ἔργα τοῦ ἰδίου ὑμνογράφου, 
προσόμοια τῶν τροπαρίων τῶν ἀντιστοίχων ἡμερῶν τῆς Με- 
γάλης Ἑβδομάδος, πρὸς τὰ στιχηρὰ τῶν αἴνων τῆς Κυριακῆς 
τῶν Βαϊων, πρὸς τὸ κάθισμα «Τὸν τάφον σου Σωτήρ», πρὸς 
τὰ κοντάκια καὶ τοὺς οἴκους τῆς Μεγάλης Ἑβδομάδος «Ὁ 
Ἰακὼβ ὠδύρετο», «Τὸν δι᾽ ἡμᾶς σταυρωθέντα», «Τὴν ἄβυσ- 
σον ὃ κλείσας» καὶ πρὸς τὸ ἐξαποστειλάριον «Τὸν νυμφῶνά 
σου βλέπω». 

Ἔτσι ὁ παραλληλισμὸς τῶν ἀκολουθιῶν τῆς Μεγάλης 
Ἑβδομάδος πρὸς τὴν προεόρτιο ἑβδομάδα ἦταν πλήρης. 
Τὴν παραμονὴ ἐγίνετο λαμπρὰ λιτανεία εἰς ἀνάμνησιν τοῦ 
«χριστομιμήτου πάθους» καὶ τοῦ ἑλκυσμοῦ εἰς αὐτὸ τοῦ μάρ- 
τυρος. Λεπτομερῆ περιγραφή της μᾶς δίδει καὶ πάλιν ὁ Συ- 

μεὼν Θεσσαλονίκης στὸ Τυπικό του. Στὸν ναὸ τοῦ ἁγίου, 
ὅπου κατέληγε ἡ λιτανεία, ἐτελεῖτο ἕνα εἶδος ἁπομιμήσεως 
τῶν ἀκολουθιῶν τοῦ Μεγάλου Σαββάτου. Κατὰ τὴν παννυ- 
χίδα ἐψάλλετο παρὰ τὸν τάφον τοῦ μάρτυρος ὁ ἅμωμος, ὁ 
1ἱ8ος δηλαδὴ ψαλμός, μὲ ἐφύμνια παρόμοια πρὸς τὰ ἐγκώμια 
τοῦ ἐπιταφίου θρήνου: 

«Μακαρίζομέν σε, ἀθλοφόρε Χριστοῦ, 

καὶ τιμῶμεν τὴν ἁγίαν εἰκόνα σου, 

ὡς ἀντίτυπον τῆς θείας σου μορφῆς». 


Καὶ «Μακαρίζομέν σε, ἀθλητὰ τοῦ Χριστοῦ, 
καὶ τιμῶμεν τὴν ἁγίαν σου λάρνακα, 
ὡς πηγάζουσαν τὰ μύρα τοῖς πιστοῖς». 


Κατὰ τοὺς αἴνους ἐψάλλοντο τροπάρια προσόμοια πρὸς 
τὸ «Πάσχα ἱερόν», «Δεῦτε ἀπὸ θέας γυναῖκες», «Αἱ μυροφόροι 
γυναῖκες» καὶ «Πάσχα τὸ τερπνόν», τὰ γνωστὰ στιχηρὰ τῶν 
αἴνων τοῦ Πάσχα: 


«Ἔαρ νοητὸν ἡμῖν σήμερον ἀνατέταλκεν...» 

«Δεῦρο ἀπὸ θέας τῶν ἄνω ἐλθέ, Δημήτριε...» 

«Οἱ ἐν πυρφόρῳ καμίνου λύπης βαθείας...» 
καὶ «Χαίροις, ἀθλητά: Χαῖρε, ὁπλῖτα, χαῖρε...» 


Τέλος ἀντὶ τοῦ «Χριστὸς ἀνέστη» ἑψάλλετο κατὰ τὴν 
μικρὰ λιτανεία ποὺ ἐγίνετο ἐντὸς τοῦ ναοῦ πρὸ τῆς θείας 
λειτουργίας κατὰ μίμησιν τῆς ἀκολουθίας τῆς ἀναστάσεως 
(«ὡς καὶ ἐπὶ τῆς ἀναστάσεως»), σὲ ἦχο πλ. α΄ τὸ τροπάριο: 


«Χριστοῦ τὴν δόξαν μαρτυρεῖ 
πηγάζων ἐκ πλευρᾶς τὰ μύρα 
ὁ μάρτυς Δημήτριος: 
αὐτὸν μεγαλύνομεν». 


Ἢ σήμερον ἐν χρήσει ἀκολουθία τοῦ ἁγίου δὲν περισώ- 
ζει ἀναμνήσεις ἀπὸ τὴν παλαιὰ πασχάλιο λαμπρότητά της. 
Οἱ ἀκολουθίες ἐκεῖνες ἦσαν καθαρῶς τοπικὲς - γεννήματα 
τῆς Θεσσαλονίκης - καὶ εἰδικὰ συντεθειμένες μόνο γιὰ τὴν 


278 


πόλι αὐτὴ καὶ ἰδιαιτέρως γιὰ τὸν ναὸ τοῦ μεγαλομάρτυρος. 
Οἱ ἐν χρήσει εἶναι μᾶλλον οἰκουμενικές, ποὺ ταιριάζουν σὲ 
κάθε τόπο. Ἔχομε ὅμως καὶ σ᾽ αὐτὲς ἀρκετοὺς ὕμνους ποὺ 
ἐγράφησαν στὴν Θεσσαλονίκη καὶ ἀναφέρονται στὸν ναὸ 
τοῦ ἁγίου, στὸν τάφο, στὰ μύρα καὶ στὴν ὑπέρμαχο προστασία 
τοῦ πολιούχου κατὰ τοὺς κινδύνους καὶ τὶς συμφορὲς τῆς πό- 
λέως. 

Ἕνα ἀπὸ τὰ τροπάρια αὐτά, ποίημα τοῦ ποιητοῦ ᾿Ανατο- 
λίου, τὸ δοξαστικὸ τῶν ἀποστίχων τοῦ ἑσπερινοῦ τοῦ πλ. 
δ΄ ἤχου θὰ κατακλείσῃ τὴν ἐκπομπή μας. Εἶναι ἀπὸ τὰ ὥραιό- 
τερα τροπάρια τῆς ἀκολουθίας. Ἢ θειοτάτη καὶ ἄμωμος ψυχὴ 
τοῦ μάρτυρος κατοικεῖ στὴν οὐρανία Ἱερουσαλήμ. Τὸ σῶμά 
του στὸν «περίκλυτο» ναὸ τῆς Θεσσαλονίκης, ἀπὸ ὅπου φρου- 
ρεῖ ἀπὸ κάθε προσβολὴ τῶν ἐναντίων τὴν πόλι του, ποὺ ἐπα- 
ξίως τὸν μεγαλύνει: 


«Ἔχει μὲν ἡ θειοτάτη σου ψυχὴ καὶ ἄμωμος, 
ἀοίδιμε Δημήτριε, 

τὴν οὐράνιον Ἱερουσαλὴμ κατοικητήριον, 
ἧς τὰ τείχη ἐν ταῖς ἀχράντοις χερσὶ 

τοῦ ἀοράτου Θεοῦ ἐζωγράφηνται. 

Ἔχει δὲ καὶ τὸ πανέντιμον Ἢ 

καὶ ἀθλητικώτατόν σου σῶμα 

τὸν περίκλυτον τοῦτον ναὸν ἐπὶ γῆς 

ταμεῖον ἄσυλον θαυμάτων, 

νοσημάτων ἀλεξιτήριον, 

ἔνθα προστρέχοντες 

τὰς ἰάσεις ἀρυόμεθα. 

Φρούρησον, πανεύφημε, 

τὴν σὲ μεγαλύνουσαν πόλιν 

ἀπὸ τῶν ἐναντίων προσβολῶν, 

παρρησίαν ἔχων πρὸς Χριστὸν 

τὸν σὲ δοξάσαντα». 


(24 ᾿Οκτωβρίου 1970) 


37 
Αἱ ἀκολουθίαι τῶν ὑρῶν 


Πολλοὶ ἀπὸ τοὺς ἀκροατάς µου θὰ ἔχουν παρακολουθή- 
σει τὴν ἀκολουθία τῶν μεγάλων ὡρῶν τὸ πρωΐ τῆς Μεγάλης 
Παρασκευῆς. Ὀλιγώτεροι ἴσως τὶς ἀκολουθίες τῶν μεγάλων 
ὡρῶν τῆς παραμονῆς τῶν Χριστουγέννων καὶ τῶν Θεοφανεί- 
Ων. ᾿Ακόμη δὲ ἴσως ὀλιγώτεροι τὶς συνήθεις ἀκολουθίες τῶν 
μικρῶν ρῶν, ποὺ ψάλλονται καθημερινῶς στὰ μοναστήρια 
καὶ τὴν Μεγάλη μόνο Τεσσαρακοστὴ καὶ στοὺς ἑνοριακοὺς 
ναούς. Μὲ τὶς ἀκολουθίες αὐτὲς θὰ ἀσχοληθοῦμε σήμερα. 
Θὰ τὶς βροῦμε µέσα σ᾽ ἕνα λειτουργικὸ βιβλίο, ποὺ πῆρε τὸ 
ὄνομά τοῦ ἀπὸ αὐτές, στὸ Ὡρολόγιον. Ἐκεῖ ἐκτὸς ἀπὸ τὶς 
ἄλλες ἀκολουθίες τῆς νυχθημέρου προσευχῆς, γιὰ τὶς ὁποῖες 
μιλήσαμε σὲ προηγούμενες ἐκπομπὲς (τὸν ἑσπερινό, τὸ ἀπό- 
δειπνο, τὸ μεσονυκτικὸ καὶ τὸν ὄρθρο), θὰ συναντήσωμε μία 
σειρὰ ἀκολουθιῶν, ποὺ τιτλοφοροῦνται: ὥρα πρώτη, ὥρα 
τρίτη, ὥρα ἕκτη καὶ ὥρα ἐνάτη. Πρόκειται γιὰ ἀκολουθίες 
ποὺ ἔχουν προορισμὸ νὰ ψάλλωνται κατὰ τὶς ἀνωτέρω ὧρες 
τῆς ἡμέρας. Γιὰ νὰ καταλάβωμε τὴν ἀντιστοιχία τῶν μὲ τὸν 
σημερινό, τὸν νεώτερο τρόπο τῆς ἀριθμήσεως τῶν ὡρῶν τοῦ 
ἡμερονυκτίου πρέπει νὰ γνωρίζωμε, ὅτι αὐτὲς συνετάχθησαν 
σὲ ἐποχὴ ποὺ ἴσχυε ἀκόμη ὁ παλαιὸς τρόπος ἀριθμήσεως 
τῶν ὡρῶν τῆς ἡμέρας καὶ τῆς νυκτός. Πρώτη δηλαδὴ ὥρα 
εἶναι ἡ ἀπὸ τῆς ἀνατολῆς τοῦ ἡλίου πρώτη ὥρα, δευτέρα ἡ 
δευτέρα καὶ οὕτω καθ᾽ ἑξῆς. Πρώτη πάλι ὥρα τῆς νυκτὸς εἶναι 
ἡ ἀπὸ τὴν δύσι τοῦ ἡλίου πρώτη ὥρα, δευτέρα ἡ δευτέρα κ.ο.κ. 
Ἔτσι ἕκτη ὥρα τῆς ἡμέρας εἶναι ἡ μεσημβρία καὶ ἕκτη τῆς 
νυκτὸς τὸ μεσονύκτιο. Δωδεκάτη ὥρα τῆς ἡμέρας ἡ δύσις 
τοῦ ἡλίου καὶ δωδεκάτη τῆς νυκτὸς ἡ ἀνατολή του. Στὶς πε- 

ριπτώσεις δηλαδὴ τῆς ἰσημερίας ἡ πρώτη ὥρα τῆς ἡμέρας 
συμπίπτει περίπου μὲ τὴν Τη πρωϊνή, ἡ τρίτη μὲ τὶς 9 π.μ.. 
ἡ ἕκτη μὲ τὴν 12η μεσημβρινὴ καὶ ἡ ἐνάτη μὲ τὶς 3 τὸ ἀπόγευ- 
μα. ᾿Ακριβῶς αὐτὸν τὸν τρόπο ἀριθμήσεως τῶν ὡρῶν τὸν βρί- 
σκοµε καὶ στὰ Εὐαγγέλια. Ἐξακολουθεῖ δὲ καὶ μέχρι σήμερα 
νὰ τηρῆται στὸ “Αγιον Ὄρος («βυζαντινὴ ὥρα»). 


Στὴν Καινὴ Διαθήκη βρίσκοµε καὶ τὶς πρῶτες ἐνδείξεις 
ὅτι οἱ πρῶτοι χριστιανοί, οἱ ἀπόστολοι, προσηύχοντο, ὅπως 
καὶ οἱ Ἰουδαῖοι, κατὰ τὴν ἐνάτη ὥρα τῆς ἡμέρας. Οἱ ἀπό- 
στολοι Πέτρος καὶ Ἰωάννης βλέπομε στὶς Πράξεις τῶν ᾿Α- 
ποστόλων νὰ ἀνεβαίνουν στὸν ναὸ τοῦ Σολομῶντος γιὰ νὰ 
προσευχηθοῦν «ἐπὶ τὴν ὥραν τῆς προσευχῆς τὴν ἐνάτην» 1. 
Ὃ Πέτρος πάλι νὰ προσεύχεται στὸ δῶμα τῆς οἰκίας τοῦ Σί- 
μῶνος τοῦ βυρσέως στὴν Ἰόππη «περὶ ὥραν ἕκτην» 2, Καὶ 
μετὰ ἀπὸ τὴν Καινὴ Διαθήκη τὰ πρῶτα χριστιανικἁ κείμενα 
μαρτυροῦν ὅτι οἱ πιστοὶ συνέχιζαν τὴν ἰδία παράδοσι. Προσ- 
ηύχοντο καὶ αὐτοὶ κατ᾽ ἰδίαν σὲ ὡρισμένους σταθμοὺς τῆς 
ἡμέρας, Ὅταν ἀργότερα ὠργανώθηκαν οἱ μοναχικὲς ἆδελ- 
φότητες, μὲ τὴν κοινὴ ζωὴ καὶ τὴν κοινὴ προσευχή, ἡ ἰδιω- 
τικὴ προσευχὴ μετεβλήθη σχεδὸν ἀμέσως σὲ κοινὴ λατρεία. 
Οἱ ἐνδιάμεσοι αὐτοὶ σταθμοὶ προσευχῆς κατὰ τὴν διάρκεια 
τῆς ἡμέρας ἔδωσαν τὴν εὐκαιρία στοὺς Πατέρας νὰ συνθέ- 
σουν ἀκολουθίες εἰδικὲς γιὰ τὸν κάθε σταθμό, ἔτσι ὥστε σχε- 
δὸν κάθε τρίωρο νὰ συγκεντρώνωνται στὸν ναὸ καὶ νὰ δοξο- 
λογοῦν τὸν Θεό. Ἔτσι ὅλη ἡ ζωή των ἦταν μία διαδοχὴ προσ- 
ευχῆς καὶ ἐργασίας. Καὶ οἱ σταθμοὶ αὐτοὶ ἔγιναν τέσσαρες, 
ἡ Α΄, ἡ Γ΄, ἡ 5’ καὶ ἡ Θ΄ ὥρα. 


Ἡ κάθε μία ἀπὸ τὶς τέσσαρες αὐτὲς ἀκολουθίες εἶχε καὶ 
ἕνα ἰδιαίτερο θέμα, ποὺ τὸ ἔδιδε εἴτε ἡ ὥρα κατὰ τὴν ὁποία 
θὰ ἐτελεῖτο, πρωΐ, μεσημέρι, ἀπόγευμα κλπ., Ὦ ἕνα γεγονὸς 





1. Πράξ. 3, 1 ἐξ. 
2. Πράξ. 10, 9. 


25ἱ 


τοῦ βίου τοῦ Χριστοῦ ἢ γενικώτερα ἕνας σταθμὸς τῆς σωτη- 
ρίας µας ποὺ συνέπεσε κατ᾿ αὐτήν, ἢ καὶ τὰ δύο συγχρόνως. 
Τὰ θέµατα αὐτὰ καθώρισαν καὶ τὸ περιεχόμενο τῶν ἀκολου- 
θιῶν αὐτῶν. Ἐπὶ τῇ βάσει δηλαδὴ τῶν θεμάτων ἐπελέγησαν 
οἱ κατάλληλοι ψαλμοὶ καὶ τὰ τροπάρια καὶ ἀπὸ αὐτὰ ἐνε- 
πνεύσθησαν καὶ οἱ συντάκται τῶν εὐχῶν ποὺ προωρίζοντο 
γιὰ τὴν κάθε μία ἀπὸ αὐτές. 


Στὶς γενικές τῶν γραμμὲς ὅλες ἔχουν τὸ ἴδιο διάγραμμα. 
Τρεῖς δηλαδὴ ψαλμούς, ἕνα τροπάριο μὲ θεοτοκίο, τὸ «προ- 
κείμενο» τῆς ὥρας, τρισάγιο, τροπάρια καὶ μία εὐχῆ. Βραδύ- 
τερα προσέθεσαν καὶ ἄλλα στοιχεῖα δευτερευούσης σημασίας. 

Ἂς ἰδοῦμε χωριστὰ τὴν κάθε μία. 


Ἡ Α΄ ὥρα ἔχει ὡς θέμα τὴν ἔλευσι τοῦ φωτός, τὴν ἀρχὴ 
τῆς ἡμέρας. Εἶναι δηλαδὴ δοξολογία καὶ εὐχαριστία πρὸς τὸν 
Θεὸ ποὺ μᾶς ἠξίωσε νὰ ἰδοῦμε καὶ πάλι τὸ αἰσθητὸ φῶς, ἀλλὰ 
καὶ δέησις γιὰ τὴν κατευόδωσι τῶν ἔργων τῶν χειρῶν μας 
καὶ τὴν καθοδήγησι τῶν διαβημάτων μας. Τὸ αἰσθητὸ φῶς 
εἶναι εἰκὼν καὶ τύπος τοῦ Χριστοῦ, ποὺ εἶναι τὸ φῶς τὸ ἆλη- 
θινὸν ποὺ φωτίζει κάθε ἄνθρωπον ἐρχόμενον στὸν κόσμο. 
Πρὸ παντὸς αὐτὸν τὸν φωτισμὸ τοῦ θείου προσώπου Του 
ζητοῦμε νὰ λάμψῃ στὶς καρδιές µας, γιὰ νὰ γίνωμε «υἱοὶ φῶ- 
τὸς καὶ ἡμέρας» ! καὶ νὰ διακρίνωμε τὴν ὀρθὴ ὁδό, στὴν ὁποία 
πρέπει νὰ βαδίζωμε. Στὰ βασικὰ αὐτὰ πρωϊνὰ αἰτήματα ἀνα- 
φέρεται τὸ τροπάριο τῆς ὥρας αὐτῆς. Εἶναι ἕνα σύντομο ἐφύ- 
µνιο, μία διασκευὴ ἑνὸς στίχου τοῦ 5ου ψαλμοῦ ποὺ ψάλλε- 
ται σὲ α΄ ἦχο, μόνο καὶ τῇ συνοδίᾳ ἄλλων δύο στίχων τοῦ ἱ- 
δίου ψαλμοῦ: 


«Τὸ πρωΐ εἰσάκουσον τῆς φωνῆς μου, 
ὁ βασιλεύς µου καὶ ὁ Θεός μου. 


Τὰ ρήματά μου ἐνώτισαι, Κύριε, 
σύνες τῆς κραυγῆς μου. 


1. Α΄ Θεσ. 5, 5, 

Ὅτι πρὸς σὲ προσεύξομαι, Κύριε, 
τὸ πρωῖ εἰσακούσῃ τῆς φωνῆς μου». 
᾿Ανάλογα αἰτήματα περιέχονται καὶ στὸ «προκείμενο» 

τῆς Α΄ ὥρας. Καὶ αὐτὸ εἶναι μία ἀνθολογία στίχων τοῦ 118ου 
ψαλμοῦ: 

«Τὰ διαβήματά μου κατεύθυνον 

κατὰ τὸ λόγιόν σου 

καὶ μὴ κατακυριευσάτω μου πᾶσα ἀνομία. 

Λύτρωσαί µε ἀπὸ συκοφαντίας ἀνθρώπων 

καὶ φυλάξω τὰς ἐντολάς σου. 

Τὸ πρόσωπόν σου ἐπίφανον ἐπὶ τὸν δοῦλόν σου 

καὶ δίδαξόν µε τὰ δικαιώματά σου. 

Πληρωθήτω τὸ στόμα μου αἰνέσεώς σου, Κύριε, 

ὅπως ὑμνήσω τὴν δόξαν σου, 

ὅλην τὴν ἡμέραν 

τὴν μεγαλοπρέπειάν σου». 


Κατὰ τὴν τρίτη ὥρα, τὴν θη δηλαδὴ πρωϊνή, κατῆλθε 
τὸ ἅγιον Πνεῦμα στοὺς ἀποστόλους κατὰ τὴν ἡμέρα τῆς Πεν- 
τηκοστῆς, σύμφωνα μὲ τὴν μαρτυρία τῶν Πράξεων τῶν ᾿Απο- 
στόλων '. Στὸ γεγονὸς αὐτὸ ἀναφέρεται καὶ ἡ ἀκολουθία τῆς 
Γ΄ ὥρας. Ἕνας ἀπὸ τοὺς τρεῖς ψαλμούς της εἶναι καὶ ὁ 50ός, 
ποὺ περιέχει αἰτήσεις γιὰ τὴν ἀποστολὴ τοῦ Πνεύματος τοῦ 
Θεοῦ καὶ τὸν ἐγκαινισμό Του στὶς καρδιές μας: «Καρδίαν κα- 
θαρὰν κτίσον ἐν ἐμοί, ὁ Θεός, καὶ Πνεῦμα εὐθὲς ἐγκαίνισον ἐν 
τοῖς ἐγκάτοις μου... καὶ τὸ Πνεῦμά σου τὸ ἅγιον μὴ ἀνατέλῃς 
ἀπ᾽ ἐμοῦ... καὶ Πνεύματι ἡγεμονικῷ στήριξόν με». ᾿Απὸ αὐ- 
τὸν ἐμπνέεται καὶ τὸ τροπάριο τῆς Γ΄ ὥρας, ποὺ ψάλλεται σὲ 
ἦχο πλ. β’ μὲ τοὺς καιρίους στίχους τοῦ ἰδίου ψαλμοῦ: 

«Κύριε, ὁ τὸ πανάγιόν σου Πνεῦμα 

ἓν τῇ τρίτη ὥρᾳ τοῖς ἀποστόλοις σου καταπέμψας, 
τοῦτο, ἀγαθέ, μὴ ἀντενέλῃς ἀφ᾽ ἡμῶν, 

ἀλλ᾽ ἐγκαίνισον ἡμῖν τοῖς δεομένοις σου». 





1. Κεφ. 2, 15. 


283 


«Καρδίαν καθαρὰν κτίσον ἐν ἐμοί, ὁ Θεός, 
καὶ Πνεῦμα εὐθὲς ἐγκαίνισον ἐν τοῖς ἐγκάτοις µου». 
«Κύριε, ὁ τὸ πανάγιόν σου Πνεῦμα...». 


«Μὴ ἀπορρίψῃς µε ἀπὸ τοῦ προσώπου σοὺ 
καὶ τὸ Πνεῦμά σου τὸ ἅγιον μὴ ἀντανέλῃς ἀπ’ ἐμοῦ». 
«Κύριε, ὁ τὸ πανάγιόν σου Πνεῦμα... ». 


Ἡ ζωὴ τῶν πιστῶν εἶναι ζωὴ ἐν Πνεύματι ἁγίῳ. Αὐτὸ 
κατευθύνει τὶς σκέψεις καὶ τὶς ἐνέργειές των, τὸ Πνεῦμα τὸ 
«ἡγεμονικόν». Αὐτὸ χαρίζει τὴν εἰρήνη στὶς θλιβόμενες καὶ 
πιεζόμενες ἀπὸ τὴν ταραχὴ τοῦ κόσμου καρδιὲς τῶν πιστῶν 
καὶ αὐτὸ προσανατολίζει τὶς ἐπιθυμίες καὶ τὰ αἰτήματα τῶν 
ἀνθρώπων πρὸς τὸ θέλημα τοῦ Θεοῦ. «Ἔν αὐτῷ ζῶμεν καὶ 
κινούμεθα καὶ ἐσμέν» Ι. 


Ἢ ἕκτη ὥρα εἶναι ἡ μεσημβρία, ποὺ συμπίπτει μὲ τὴν 
ὥρα τῆς σταυρώσεως τοῦ Κυρίου”. Στὸ σωτήριο λοιπὸν 
πάθος συγκεντρώνει ἡ Ἔκκλησία τὴν προσοχή µας κατὰ 
τὴν ἀκολουθία τῆς 5’ ὥρας. Καὶ ἀνάλογα μὲ αὐτὸ προσαρμό- 
ζει τὴν προσευχή μας. Εἶναι εὐχαριστήριος γιὰ τὴν μεγάλη 
ἀγάπη τοῦ σταυρωθέντος γιὰ μᾶς, ἀλλὰ καὶ ἱκετῆριος γιὰ 
νὰ μπορέσωμε καὶ ἡμεῖς οἱ ταπεινοὶ μιμηταὶ τοῦ Χριστοῦ 
νὰ σταυρώσωμε τὰ πάθη μας καὶ νὰ λυτρωθοῦμε ἀπὸ τοὺς 
ποικίλους πειρασμοὺς τοῦ ἐχθροῦ ποὺ μᾶς περικυκλώνουν 
τὴν ὥρα αὐτή, στὸ μέσον τῆς καθημερινῆς δραστηριότητὀός 
μας. Αὐτὸ ἀκριβῶς συγκεφαλαιώνει καὶ τὸ ὡραῖο τροπάριο 
τῆς 5’ ὥρας τοῦ β’ ἤχου. ᾿Απευθύνεται πρὸς τὸν Χριστὸ ποὺ 
τὴν ἕκτη ἡμέρα, τὴν Παρασκευή, καὶ τὴν ἕκτη ὥρα κάρφωσε 
καὶ ἔσχισε στὸν σταυρὸ τὸ χειρόγραφο τῶν ὀφειλῶν τοῦ 
᾿Αδάμ, τοῦ ἀνθρωπίνου γένους: 


1. Πράξ. 17, 28. 
2. Ματθ. 27, 45. Λουκ. 23, 44. Ιω. 19, 14. 

«Ὁ ἐν ἕκτη ἡμέρᾳ τε καὶ ὥρᾳ 

τῷ σταυρῷ προσηλώσας 

τὴν ἐν τῷ Παραδείσῳ 

τολμηθεῖσαν τῷ ᾿Αδὰμ ἁμαρτίαν 

καὶ τῶν πταισμάτων ἡμῶν τὸ χειρόγραφον 
διάρρηξον, Χριστὲ ὁ Θεός, καὶ σῶσον ἡμᾶς». 
«Ἐνώτισαι, ὁ Θεός, τὴν προσευχήν μου 
καὶ μὴ ὑπερίδῃς τὴν δέησίν μου». 

«Ὁ ἐν ἕκτῃ ἡμέρᾳ τε καὶ ὥρᾳ... ». 

«Ἐγὼ πρὸς τὸν Θεὸν ἐκέκραξα 

καὶ ὁ Κύριος εἰσήκουσέ μου». 

«Ὁ ἐν ἕκτῃ ἡμέρᾳ τε καὶ ὥρᾳ...». 


Ἡ ἐνάτη ὥρα εἶναι ἡ ὥρα τοῦ θανάτου τοῦ Κυρίου. 
«Περὶ δὲ τὴν ἐνάτην ὥραν... ὁ Ἰησοῦς κράξας φωνῇ μεγά- 
λη ἀφῆκεν τὸ πνεῦμα» '. Κατ᾽ αὐτὴν «ἐγεύθη σαρκὶ τοῦ θα- 
νάτου» καὶ διὰ τοῦ θανάτου «ὤλεσε» τὸν θάνατον. Εὐχαρι- 
στήριος καὶ πάλι καὶ νικητήριος εἶναι ἡ δοξολογία μας. ᾿Αλλὰ 
καὶ δέησις γιὰ νὰ μπορέσωμε καὶ ἡμεῖς νὰ νεκρώσωμε τὸ 
φρόνημα τῆς σαρκός µας, νὰ ἀποθέσωμε τὸν παλαιὸ ἄνθρωπο 
καὶ νὰ ζήσωμε τὴν νέα ἐν Χριστῷ ζωή, τῶν σταυρωθέντων ἐν 
Χριστῷ, ἀλλὰ καὶ συναναστάντων μαζί Του νέων ἀνθρώπων. 
Στὸ αἴτημα αὐτὸ ἀναφέρεται ἐκτὸς τῶν ἄλλων καὶ τὸ τροπάριο 


τῆς ὥρας αὐτῆς, τοῦ πλ. δ΄ ἤχου: 


«Ὁ ἐν τῇ ἐνάτῃ ὥρᾳ δι᾽ ἡμᾶς 

σαρκὶ τοῦ θανάτου γευσάμενος, 

νέκρωσον τῆς σαρκὸς ἡμῶν τὸ φρόνημα, 
Χριστὲ ὁ Θεός, καὶ σῶσον ἡμᾶς». 

«Ἐγγισάτω ἡ δέησίς µου ἐνώπιόν σου, Κύριε᾽ 
κατὰ τὸ λόγιόν σοὺ συνέτισόν με». 

«Ὁ ἐν τῇ ἐνάτῃ ὥρᾳ δι᾽ ἡμᾶς .. .». 


1. Ματθ. 21, 46. 50. 

«Εἰσέλθοι τὸ ἀξίωμά µου ἐνώπιόν σου, Κύρις' 
κατὰ τὸ λόγιόν σου ρῦσαί με». 
«Ὁ ἐν τῇ ἐνάτῃ ὥρᾳ δι ἡμᾶς...». 


Στὶς ἡμέρες τῶν ἑορτῶν οἱ ἀκολουθίες αὐτὲς ὑφίστανται 
μία μικρὰ μετατροπή. Τὴν θέσι τῶν τροπαρίων ποὺ ἀκούσαμε 
πέρνουν τὰ ἀπολυτίκια τῆς ἑορτῆς. Ἔτσι τὸ θέμα τῆς ὥρας 
καὶ τὸ θέμα τῆς ἡμέρας ἀπὸ κοινοῦ φέρονται στὴν μνήμη μας 
κατὰ τοὺς ἐνδιαμέσους αὐτοὺς σταθμοὺς προσευχῆς. Στὶς 
δὲ μεγάλες ἡμέρες τοῦ ἔτους. τὴν Μεγάλη Παρασκευή, τὴν 
παραμονὴ τῶν Χριστουγέννων καὶ τῶν Θεοφανείων, ἡ ἀλ- 
λοίωσις τῶν ἀκολουθιῶν αὐτῶν εἶναι ριζική. Οἱ ψαλμοὶ 
ἐκλέγονται κατὰ τὰ θέματα τῶν ἡμερῶν αὐτῶν, τὰ τροπάρια 
εἶναι πολλὰ καὶ κατάλληλα γιὰ τὴν ἑορτή, ἐπὶ πλέον δὲ προσ- 
τίθενται καὶ ἀναγνώσματα ἀπὸ τὴν Παλαιὰ καὶ τὴν Καινὴ 
Διαθήκη, ποὺ ἀναφέρονται στὰ ἑορταζόμενα γεγονότα. Εἶναι 
οἱ ἀκολουθίες τῶν μεγάλων ὡρῶν, τῆς Μεγάλης Παρασκευῆς, 
τῶν Χριστουγέννων καὶ τῶν Θεοφανείων. 


Οἱ ἀκολουθίες τῶν ὡρῶν, ποὺ εἴδαμε, δὲν μπόρεσαν νὰ 
ζήσουν ἔξω ἀπὸ τὰ μοναστήρια. Καὶ τοῦτο γιατὶ οἱ πιστοὶ 
στὸν κόσμο δὲν ἦταν δυνατὸν νὰ διακόπτουν τὶς ἐργασίες των 
τέσσαρες φορὲς τὴν ἡμέρα καὶ νὰ προστρέχουν στοὺς ναούς, 
Παραμένουν ὅμως γιὰ ὅλους µας σὰν ἕνα ὡραῖο ἰδεῶδες, πρὸς 
τὸ ὁποῖο μέσα στὴν τύρβη τοῦ κόσμου καὶ στοὺς περισπα- 
σμοὺς τοὺς βιοτικοὺς πρέπει νὰ ἀποβλέπωμε. Στὸν ἁγιασμὸ 
δηλαδὴ τῶν ἡμερῶν τῆς ζωῆς μας καὶ τῶν ὡρῶν τοῦ βίου μας 
μὲ τὴν ἀναφορὰ στὰ γεγονότα τοῦ βίου τοῦ Χριστοῦ, στὴν 
σωτηρία μας. Στὸ φῶς τὸ ἀληθινὸ ποὺ ἔλαμψε στὸν κόσμο 
κατὰ τὴν ἐνανθρώπησί Του, στὸ Πνεῦμα τὸ ἅγιον ποὺ μᾶς 
ἀνεκαίνισε, στὸ σωτήριο σταυρό Του, στὸ λυτρωτικό Του θά- 
νατο. Καὶ κάθε ἡμέρα νὰ ζοῦμε μέσα σ᾽ αὐτὴ τὴν ἱερὴ ἀτμό- 
σφαιρα, ἐφαρμόζοντες στὸν ἑαυτό μας τὰ γεγονότα αὐτά, 
ζῶντες ἐν Χριστῷ, ζῶντες ἐν Πνεύματι ἁγίῳ. 


{31 Οκτωβρίου 1970) 


38 
Σύναξις τῶν ἀρχαγγέλων 


Στὰς ὃ Νοεμβρίου ἑορτάζει ἡ ᾿Εκκλησία µας τὴν «Σύνα- 
ξι τῶν ἀρχιστρατήγων Μιχαὴλ. καὶ Γαβριὴλ. καὶ τῶν λοιπῶν 
ἁγίων ἀσωμάτων καὶ οὐρανίων ταγμάτων». Τὸν ὅρο «Σύναξις» 
τὸν συναντήσαμε καὶ ἄλλοτε στὶς ἐκπομπές μας. Πρόκειται 
γιὰ συνάθροισι τῶν πιστῶν γιὰ τὸν πανηγυρισμὸ τῆς μνήμης 
ἑνὸς ἱεροῦ προσώπου, ἐν προκειμένῳ τῶν ἁγίων ἀγγέλων καὶ 
ἀρχαγγέλων. Εἰδικώτερον κατὰ τὴν ἑορτὴ αὐτὴ στὸν ὅρο 
«σύναξις» δίδεται ἀπὸ τὸν συναξαριστὴ καὶ τὴν ὑμνογραφία 
ἕνα ἰδιαίτερο νόηµα' θέλει νὰ σημάνῃ ὄχι µόνο τὴν συνάθροι- 
σι τῶν πιστῶν, ἀλλὰ καὶ τὴν συνάθροισι τῶν ἀγγέλων δη- 
λοῖ «τὴν ἕνωσιν αὐτῶν καὶ τὴν συγκρότησιν, τὴν στάσιν πρὸς 
τὸν φόβον τοῦ κτίσαντος». Τὴν μετὰ δηλαδὴ τὴν πτῶσι τοῦ 
Ἑωσφόρου καὶ τοῦ ἀγγελικοῦ του τάγματος «προσοχήν, 
ὁμόνοιαν καὶ ἕνωσιν» τῶν λοιπῶν ταγμάτων τῶν ἀγγέλων 
καὶ τὴν σταθερὰ ἀπὸ κοινοῦ ἐμμονή τῶν στὸ ἀγαθό, στὸ θέ- 
λημα τοῦ Κτίστου. Καὶ γιὰ νὰ χρησιμοποιήσωμε ἕνα σύγ- 
χρονο ὅρο, τρόπον τινὰ τὸν «συνασπισμό» τῶν στὸν πό- 
λεμο ἐναντίον τῶν δυνάμεων τοῦ σκότους, τοῦ Σατανᾶ καὶ 
τῶν πονηρῶν του ἀγγέλων. | 

Κατὰ τὸν τρόπο αὐτὸν ἡ αὐριανὴ ἑορτὴ προσπαθεῖ νὰ κά- 
λύψῃ τὸ χρέος τῶν ἐπὶ γῆς πιστῶν τέκνων τοῦ Θεοῦ, νὰ 
τοὺς δύσῃ δηλαδὴ τὴν εὐκαιρία νὰ ὑμνήσουν καὶ νὰ πανηγυ- 
ρίσουν τὴν σύναξι ὅλων ἀπὸ κοινοῦ τῶν οὐρανίων ὄντων, 
τῶν ἁγίων ἀγγέλων καὶ ἀρχαγγέλων. Αὐτὴ εἶναι ἡ μεγάλη 
των ἑορτή. 


Ἐκτὸς ὅμως ἀπὸ αὐτὴν καὶ ἄλλες σχετικὲς ἑορτὲς ἀναγρά- 

φονται στὸ ἑορτολόγιό µας' ἡ «σύναξις τῶν μυρίων ἀγγέλων» 
στὶς 11 ἢ 12 τοῦ Ἰανουαρίου, ποὺ ἐπανηγυρίζετο στὴν Κων- 
σταντινούπολι στὸν ὁμώνυμο ναὸ ἤδη ἀπὸ τὸν 5’ αἰῶνα: 
ἡ σύναξις τοῦ ἀρχαγγέλου Γαβριὴλ. τὴν 26η Μαρτίου, τὴν 
ἑπομένη τοῦ Εὐαγγελισμοῦ, καὶ στὰς 13 Ἰουλίου: τὸ ἐν Χώναις 
θαῦμα τοῦ ἀρχαγγέλου Μιχαὴλ. στὰς 6 Σεπτεμβρίου, καθὼς 
καὶ ἄλλες μικρότερες ἑορτές, ποὺ ὅπως καὶ οἱ προηγούμενες 
εἶχαν τοπικὸ μόνον χαρακτῆρα καὶ σιγὰ - σιγὰ λησµονήθηκαν 
καὶ ἄφησαν ἐλάχιστα μόνον ἴχνη στὰ λειτουργικά μας βι- 
βλία. Πιὸ ἀνθεκτικὴ στὴν πάροδο τοῦ χρόνου δείχθηκε ἡ 
ἑβδομαδιαία ἑορτὴ τῶν ἀρχαγγέλων καὶ τῶν ἀγγέλων. Ἡ 
Δευτέρα ἡμέρα τῆς ἑβδομάδος εἶναι ἀφιερωμένη σ᾽ αὐτοὺς 
καὶ εἰδικὲς ἀκολουθίες ὑπάρχουν στὴν Παρακλητικὴ κατὰ 
τοὺς ὀκτὼ ἤχους της. Ὅταν κατὰ τὴν Δευτέρα δὲν συμπέσῃ 
κάποια ἑορτὴ ἡ ἀκολουθία τῆς Ἐκκλησίας ἀναφέρεται σ᾽ 
αὐτούς: ἡ μνήμη τῶν μετὰ τὴν Κυριακὴ κατέχει τὰ πρωτεῖα 
μέσα στὸν κύκλο τῶν ἡμερῶν τῆς ἑβδομάδος. Ὅλο τὸ πλῆ- 
θος αὐτὸ τῶν μικροτέρων σήμερα ἑορτῶν καὶ ἰδιαιτέρως ἡ 
ἑβδομαδιαία καὶ ἡ ἐτησία µεγάλη ἑορτὴ τῆς 8ης Νοεμβρίου 
δείχνουν παραστατικὰ τὴν ἔκτασι ποὺ προσέλαβε ἡ τιμὴ 
τῶν ἀγγέλων στὴν Ἔκκλησία µας. Ἂν μάλιστα λάβωμε ὑπ᾽ 
ὄψιν καὶ τὸ πλῆθος τῶν ναῶν, τῶν μονῶν καὶ τῶν ναῦδρίων 
ποὺ ἔχουν ἀνεγερθῆ καὶ τιμῶνται στὸ ὄνομά τῶν καὶ τὸ πλῆ- 
θος τῶν εἰκόνων των, ποὺ γεμίζουν κυριολεκτικἁ τοὺς ναούς 
μας, καθὼς καὶ τὸ πλῆθος τῶν ὕμνων ποὺ ἀναφέρονται σ᾽ 
αὐτούς, βλέπομε πόσο μεγάλη θέσι κατέχει ὁ ἀγγελικὸς κό- 
σµος στὴν εὐσέβεια τοῦ ὀρθοδόξου λαοῦ. Δὲν εἶναι ὅλα αὐτὰ 
τυχαῖα, οὔτε γεννήματα τοῦ ἁπλοϊκοῦ φόβου πρὸς ὅ,τι ὑπερ- 
φυσικό, ἢ μία λαϊκὴ πίστις καὶ εὐλάβεια τὴν ὁποία υἱοθέτησε 
ἡ Ἐκκλησία µας. Αὐτὴ ἡ φύσις τῆς νέας ἐν Χριστῷ κοινωνίας 
καὶ αὐτὸς ὁ θεολογικὸς χαρακτὴρ τῆς χριστιανικῆς λατρείας 
προεκάλεσαν τὴν τιμὴν αὐτή. Ἢ τιµή των στηρίχθηκε σὲ 
καθαρῶς βιβλικὲς βάσεις. Οἱ ἄγγελοι εἶναι τὰ οὐράνια λο- 
γικὰ ὄντα ποὺ ἔμειναν πιστὰ στὸ θέλημα τοῦ Θεοῦ, τὰ 99 
πρόβατα τῆς εὐαγγελικῆς παραβολῆς ποὺ δὲν ἐπλανήθησαν, 


288 


ὅπως τὸ ἕνα 1, τὸ ἀνθρώπινο γένος. Στὴν μακαρία κατάστασι, 
στὴν ὁποία εὑρίσκονται, τῆς θέας τῆς δόξης τοῦ Θεοῦ, περι- 
βάλλουν τὸν θρόνο τοῦ Θεοῦ καὶ ἀκαταπαύστως ὑμνοῦν τὴν 
µεγαλοπρέπειά Του. Ὁ τρισάγιος ὕμνος «Άγιος, ἅγιος, ἅγιος 
Κύριος Σαβαὼθ» εἶναι διαρκῶς στὰ χείλη τῶν. Τὸν ἄκουσαν 
ἀπὸ τὸ στόμα των οἱ προφῆται ὅταν σὲ ὑπερφυσικὴ ἔκστασι 
εἶδαν καὶ αὐτοὶ τὴν δόξαν τοῦ Θεοῦ. Τοὺς εἶδε καὶ ὁ εὐαγγε- 
λιστὴς Ἰωάννης στὰ ὁράματα τῆς ᾿Αποκαλύψεώς του: «Καὶ 
ἦν ὁ ἀριθμὸς αὐτῶν μυριάδες μυριάδων καὶ χιλιάδες χιλιά- 
δῶν» 5, Τὸ χάσμα καὶ τὴν διάσπασι μεταξὺ τοῦ κόσμου τοῦ 
οὐρανοῦ καὶ τοῦ ἀνθρωπίνου γένους, ποὺ ἄνοιξε ἡ ἀποστασία 
τοῦ δευτέρου, ἦλθε νὰ γεφυρώσῃ τὸ ἀπολυτρωτικὸ ἔργο τοῦ 
Κυρίου. Αγγελοι καὶ ἄνθρωποι γίνονται «μία ποίμνη», μία 
ἐκκλησία. Τὸ ἀπολωλὸς συνάπτεται στὰ 99 πρόβατα τῆς 
παραβολῆς. Εἶναι συμπολῖται τῆς ἰδίας βασιλείας. 


Ἡ ἑνότης αὐτὴ δὲν εἶναι μόνον ἐσχατολογική. Δὲν θὰ 
πραγματοποιηθῇ δηλαδὴ μόνο μετὰ τὴν συντέλεια τοῦ κό- 
σµου, στὸν οὐρανό, στὴν ἄνω Ἱερουσαλήμ, τὴν πόλι τοῦ 
οὐρανοῦ, ποὺ ὁραματίζεται ὁ Ἰωάννης στὴν ᾽Αποκάλυψι 5. 
᾿Αλλὰ πραγματοποιεῖται ἀπὸ τὸν παρόντα ἤδη κόσμο. 
Οἱ ἄγγελοι ὁδηγοῦν, φρουροῦν καὶ σκέπουν τὰ τέκνα τοῦ 
Θεοῦ ποὺ ἀγωνίζονται στὸν παρόντα στρατευόμενο κόσμο. 
Χαίρουν χαρὰν μεγάλην γιὰ τὴν ἐπιστροφὴ ἑνὸς ἁμαρτωλοῦ, 
ἀναφέρουν τὰς προσευχὰς τῶν ἁγίων στὸν θρόνο τοῦ Θεοῦ, 
εἶναι τὰ λειτουργικὰ πνεύματα ποὺ ἀποστέλλονται γιὰ νὰ 
διακονήσουν τοὺς μέλλοντας νὰ κληρονομήσουν τὴν σῶ- 
τηρία. Καὶ ἡ ἑνότης αὐτὴ πραγματοποιεῖται κατ᾽ ἐξοχὴν στὸ 
κοινὸ λειτουργικὸ ἔργο τῶν ἀγγέλων καὶ τῶν ἀνθρώπων. 
Ὁ λαὸς τοῦ Θεοῦ στὴν γῆ καὶ οἱ στρατιὲς τοῦ οὐρανοῦ ἀπὸ 
κοινοῦ, μὲ ἕνα στόμα, σὲ μία κοινὴ λειτουργικὴ σύναξι, προσ- 





1. Ματθ. 18, 12- 13. Λουκ, 15, 4-Τ. 
2. ᾽Αποκ. 5, 11. 
3. Κεφ. 21, 9 ἐξ. 

φέρουν στὸν Θεὸ τὴν ἀδιάλειπτο δοξολογία καὶ τὴν λογικὴ 
λατρεία. Μαζὶ προσάδουν τῇ ζωοποιῷ Τριάδι τὸν τρισάγιο 
ὕμνο. «Μετὰ τούτων τῶν μακαρίων δυνάμεων καὶ ἡμεῖς οἱ 
ἁμαρτωλοὶ βοῶμεν καὶ λέγομεν» τὸν τρισάγιον καὶ τὸν ἐπι- 
νίκιον ὕμνο: «Αγιος, ἅγιος ἅγιος, Κύριος Σαβαώθ, πλήρης 
ὁ οὐρανὸς καὶ ἡ γῆ τῆς δόξης σου. Ὡσαννὰ ἐν τοῖς ὑψίστοις. 
Εὐλογημένος ὁ ἐρχόμενος ἐν ὀνόματι Κυρίου. Ὡσαννὰ ἐν 
τοῖς ὑψίστοις». Μαζὶ μὲ τοὺς ἱερεῖς συνεισέρχονται στὸ θυ- 
σιαστήριο καὶ μαζὶ μὲ αὐτοὺς συλλειτουργοῦν καὶ συνδοξολο- 
γοῦν τὴν ἀγαθότητα τοῦ Θεοῦ. Μαζὶ μὲ τοὺς ἱερεῖς κυκλώνουν 
τὴν ἁγία τράπεζα καὶ ἡ θυσία προσφέρεται «δι᾽ ἀγγελικῆς 
λειτουργίας καὶ ἀρχαγγελικῆς χοροστασίας καὶ ἱερατικῆς 
ἱερουργίας» καὶ τὰ τίμια δῶρα διὰ χειρὸς ἀγγέλου τοῦ Θεοῦ 
ἀναφέρονται εἰς ὀσμὴν εὐωδίας πνευματικῆς στὸ ὑπερουρά- 
νιο καὶ νοερὸ θυσιαστήριο τοῦ Θεοῦ. Στὸ βάπτισμα συγχαί- 
ρουν, στὴν μετάνοια συναγάλλονται, στὸν θάνατο τοῦ δι- 
καίου «ἄγγελοι φαιδροὶ καὶ φωτεινοὺ παραλαμβάνουν τὴν 
ψυχὴ γιὰ νὰ τὴν δδηγήσουν στοὺς χλοεροὺς τόπους καὶ 
στοὺς τόπους τῆς ἀναψύξεως, «ἔνθα ἀπέδρα ὀδύνη, λύπη καὶ 
στεναγμός». ᾿κεῖ ἡ κοινωνία μετὰ τῶν ἀγγέλων θὰ εἶναι 
πλήρης καὶ ἀκατάπαυστος καὶ ἡ κοινὴ δοξολογία ἀσίγητος. 


Μ᾽ αὐτὲς τὶς προὐποθέσεις μποροῦμε νὰ κατανοήσωμε τὸ 
ἔντονο ἀγγελολογικὸ χρῶμα τῆς λατρείας µας καὶ ἰδιαιτέρως 
τὸ περιεχόµενο τῆς αὐριανῆς ἑορτῆς. Ἡ κοινὴ σύναξις, ἡ 
κοινὴ φαιδρὰ ἑορτὴ τοῦ ἐπιγείου καὶ τοῦ οὐρανίου κόσμου 
συνιστᾷ ἕνα ἀπὸ τὰ πιὸ χαρακτηριστικὰ ἑορτολογικὰ θέματα 
τῆς λατρείας µας. Ἡ ἑορτὴ τῆς συνάξεως τῶν ἀσωμάτων 
εἶναι μία μικρογραφία τῆς λειτουργικῆς πραγματικότητος 
τῆς Ἐκκλησίας τοῦ Χριστοῦ. Μία κοινὴ σύναξις παρὰ τὸν 
θρόνον τοῦ Κυρίου ὅλης τῆς μεγάλης οἰκογενείας Του. Οἱ 
ἄγγελοι μετὰ τῶν ἀνθρώπων συνεορτάζουν. Τὰ κάτω τοῖς 
ἄνω συνομιλοῦν. ᾿Αγγελικῶς πανηγυρίζουν οἱ πιστοὶ καὶ ἀπὸ 
κοινοῦ μὲ τοὺς ἀγγέλους ψάλλουν στὸν ἐπὶ θρόνου δόξης κα- 
θήμενο τριαδικὸ Θεὸ τὸν τρισάγιο ὕμνο, ὅπως χαρακτηριστι- 

19 


290 


κὰ λέγεται στὸ πρῶτο ἀπόστιχο τοῦ ἑσπερινοῦ τοῦ α΄ ἤχου, 
προσόμοιο τοῦ «Τῶν οὐρανίων ταγμάτων», ποὺ θὰ ἀκούσωμε 
νὰ ψάλλεται: 


«Αγγελικῶς οἱ ἐν κόσμῳ 
πανηγυρίζοντες 

τῷ ἐπὶ θρόνου δόξης 

Θεῷ ἐποχουμένῳ, 

βοήσωμεν τὸν ὕμνον: 

"Άγιος εἶ, 

ὁ Πατὴρ ὁ οὐράνιος, 

ὃ συναΐδιος Λόγος, ἅγιος εἶ 
καὶ τὸ Πνεῦμα τὸ πανάγιον». 


Στὴν ἀκολουθία τῆς 8ης Νοεμβρίου ἰδιαιτέρως ὑμνεῖ- 
ται ὁ ἀρχάγγελος Μιχαήλ. Αὐτὸς ἦτο καὶ τὸ ἀρχικῶς μόνο 
ἑορταζόμενο πρόσωπο. Ἡ ἑορτὴ καθιερώθη πρὸς τιμήν τοῦ 
ἐξ ἀφορμῆς τῶν ἐγκαινίων τοῦ ναοῦ του στὰς Θέρμας τοῦ 
᾿Αρκαδίου στὴν Κωνσταντινούπολι καὶ ὕστερα διεπλατύνθη 
καὶ περιέλαβε καὶ τοὺς ἄλλους ἀγγέλους. Γι’ αὐτὸ καὶ τὰ 
ἀρχικὰ στοιχεῖα τῆς ἀκολουθίας ἀναφέρονται σ᾽ αὐτόν. Ὁ 
τονισμὸς τοῦ ρόλου τοῦ ἀρχαγγέλου αὐτοῦ ὡς ἀρχιστρατή- 
γου καὶ ἀρχηγοῦ τῆς δυνάμεως τοῦ Κυρίου, ἐξάρχου καὶ 
πρωταγωνιστοῦ τοῦ ἀγῶνος κατὰ τοῦ Σατανᾶ, δίδει στὴν 
ἑορτὴ µία νέα διάστασι. Οἱ ἄνθρωποι στὸν κόσµο αὐτὸν 
δὲν καλοῦνται μόνο στὴν δοξολογία τοῦ Θεοῦ, ἀλλὰ καὶ 
στὸν ἀγῶνα, στὸν πόλεμο κατὰ τοῦ Διαβόλου. Καὶ ὁ πόλεμος 
εἶναι σκληρός, γιατὶ ὁ Διάβολος εἶναι ὁ δυνατὸς κοσμοκράτωρ 
τοῦ αἰῶνος τούτου. Στὸν ἀγῶνα ὅμως αὐτὸν ἔχουν συναγῶ- 
νιστὰς καὶ προστάτας τοὺς ἀγγέλους, τὴν στρατιὰ τοῦ οὐρα- 
νοῦ, καὶ κοινὸ ἀρχηγὸ καὶ προστάτη τὸν μέγα ἀρχάγγελο. 
Ὅπου ἐπισκιάσῃ ἡ χάρις του ἀπὸ ἐκεῖ διώκεται τοῦ Διαβό- 
λου ἡ δύναμις. Τὰ πυρφόρα τοῦ βέλη, τὰ κινούμενα κατὰ τῶν 
δούλων τοῦ Θεοῦ, σβύνουν μὲ τὴν μεσιτεία τοῦ ταξιάρχου. 
Τὸ φῶς τοῦ προσώπου τοῦ θεοειδοῦς ἀρχαγγέλου διαλύει 
τὰ σκότη τῶν ἀντιθέων δυνάμεων. Αὐτὸς ἀκριβῶς ὁ ἀγώνιστι- 

κὸς καὶ νικητήριος παλμὸς Κυριαρχεῖ στὸ δοξαστικὸ τῶν 
αἴνων τοῦ πλ. α΄ ἤχου, μὲ τὸ ὁποῖο καὶ κλείο 


με τὴν ἐκπομπή 
μας: 


«Ὅπου ἐπισκιάσῃ ἡ χάρις σου, ἀρχάγγελε, 
ἐκεῖθεν τοῦ διαβόλου ἐκδιώκεται ἡ δύναμις: 
οὐ φέρει γὰρ τῷ φωτί σου προσμένειν 

ὁ πεσὼν Ἑωσφόρος, 

Διὸ αἰτοῦμέν σε: τὰ πυρφόρα αὐτοῦ βέλη 

τὰ καθ᾽ ἡμῶν κινούμενα ἀπόσβεσον, 

τῇ μεσιτείᾳ σου λυτρούμενος ἡμᾶς 

ἐκ τῶν σκανδάλων αὐτοῦ 

ἀξιύμνητε, Μιχαὴλ ἀρχάγγελε». 


(7 Νοεμβρίου 1970) 

Εἰκοσιτετράωρος 
ἀκολουθία - Μεσώρια 


Στὴν σειρὰ τῶν προηγουμένων ἐκπομπῶν μας εἴδαμε 
τὶς ἀκολουθίες τῆς νυχθημέρου προσευχῆς τῆς Εκκλησίας 
μας. Κάμαμε μία ἀναδρομὴ στὶς ἀκολουθίες τοῦ ἑσπερινοῦ, 
τοῦ ἀποδείπνου, τοῦ μεσονυκτικοῦ, τοῦ ὄρθρου καὶ τῶν ρῶν. 
Παρακολουθήσαμε τὴν γένεσι καὶ τὴν ἀνάπτυξί τῶν μέσα 
στὸ μοναχικὸ περιβάλλον τῆς Παλαιστίνης, τὴν διάδοσί 
των στὰ μοναστήρια τῆς Κωνσταντινουπόλεως καὶ ὅλης 
τῆς ᾿Ανατολῆς καὶ τὴν εἴσοδό τῶν στοὺς ἐνοριακοὺς ναοὺς 
τῆς Ὀρθοδόξου Ἐκκλησίας. Πολλὲς φορὲς συναντήσαμε 
τὴν τόσο χαρακτηριστικὴ μοναχικὴ τάσι, ποὺ ἀπέβλεπε 
στὴν ἐπέκτασι τῶν ὑφισταμένων ἀκολουθιῶν ἢ καὶ στὴν 
προσθήκη νέων, ἔτσι ὥστε ἡ λατρεία τοῦ Θεοῦ νὰ καταλαμ- 
βάνῃ κατὰ τὸ δυνατὸν ὅλο τὸν διαθέσιμο χρόνο τῶν πατέρων. 
Ὁ ὑπόλοιπος χρόνος διεµοιράζετο στὴν φυσιολογικὴ ἀνά- 
παυσι καὶ στὴν ἐργασία. Καὶ ἡ ἐργασία ἧταν ἕνα εἶδος δοξο- 
λογίας τοῦ Θεοῦ, ἐφ᾽ ὅσον καὶ αὐτὴ ἀποτελοῦσε ἐντολὴ τοῦ 
Θεοῦ καὶ ἕνα λογικὸ μέσον ἐξυπηρετήσεως τῶν ἀναγκῶν 
τοῦ βίου αὐτοῦ. Αὐτὴ ἦταν ἡ μετριοπαθὴς ἀντιμετώπισις τοῦ 
θέματος. Οἱ μοναχικὲς ἀκολουθίες καθωρίσθηκαν ἔτσι σὲ 
ἑπτά, γιὰ τὸ ἱερὸ τοῦ ἀριθμοῦ αὐτοῦ, κατὰ τὸν 164ο στίχο 
τοῦ 18ου ψαλμοῦ «ἑπτάκις τῆς ἡμέρας ἢνεσά σε ἐπὶ τὰ κρί- 
ματα τῆς δικαιοσύνης σου». 


Στὸν κανόνα αὐτὸν παρουσιάσθηκαν καὶ ἐξαιρέσεις. 
Πάντοτε στὸν μοναχικὸ βίο ὑπῆρξαν ἄνθρωποι ποὺ ἔκλιναν 
πρὸς τὰ ἄκρα. Ἔτσι στὸ θέμα τῆς θείας λατρείας ἐσημειώ- 

θηκαν χαρακτηριστικὲς ὑπερβολές. Πολλοὶ ἀπὸ τοὺς µονα- 
χοὺς δὲν ἐθεώρησαν ἀρκετὸ τὸ νὰ προσεύχωνται καθ᾽ ὥρι- 
σμένα μόνο χρονικὰ διαστήματα. Ἤθελαν νὰ δοξολογοῦν 
τὸν Θεὸ συνεχῶς, «ἀδιαλείπτως». Στὴν Καινὴ Διαθήκη ὑπάρ- 
χουν σχετικὲς συστάσεις τοῦ Κυρίου νὰ προσεύχωνται οἱ 
μαθηταί Του «ἐν παντὶ καιρῷ» ἢ τοῦ ἀποστόλου Παύλου 
τὸ «ἀδιαλείπτως προσεύχεσθε» 3 καὶ «τῇ προσευχῇ προσ- 
καρτερεῖτε» 3, Αὐτὰ τὰ ἡρμήνευαν κατὰ γράμμα. Ὅσοι ἐπι- 
ζητοῦν τὴν τελειότητα θὰ ἔπρεπε νὰ προσπαθήσουν νὰ κο- 
τακτήσουν καὶ τὸ ἰδεῶδες αὐτὸ τῆς ἀδιακόπου ἐπικοινωνίας 
μὲ τὸν Θεό, τῆς ἀδιαλείπτου προσευχῆς. Οἱ ζηλωταὶ μοναχοὶ 
ἐξ ἄλλου ἐπεδίωκαν νὰ μιμηθοῦν τοὺς ἀγγέλους. Ὁ βίος 
τῶν μοναχῶν ἧτο πολιτεία ἀγγελική. Οἱ ἄγγελοι δοξολογοῦν 
ἀδιακόπως, νύκτα καὶ ἡμέρα, τὸν Θεό. Οἱ ἰσάγγελοι μοναχοὶ 
ἔπρεπε νὰ κατατείνουν πρὸς τὸ ἴδιο ἰδεῶδες, δηλαδὴ στὴν 
ἀκατάπαυστο λατρεία. 


Ἔγιναν πολλὲς ἀπόπειρες γιὰ τὴν πραγμάτωσι τοῦ ἰδεώ- 
δους αὐτοῦ, εἴτε κατ᾽ ἰδίαν ἀπὸ διαφόρους πατέρας τῆς ἐρή- 
μου, εἴτε καθ᾽ ὁμάδας. Ἡ τελειοτέρα ἐφαρμογή του ἔγινε 
ἀπὸ τὸν περίφημο μοναχὸ ᾿Αλέξανδρο κατὰ τὰς ἀρχὰς τοῦ 
Ε΄ αἰῶνος. Ὁ ᾿Αλέξανδρος γεννήθηκε σὲ κάποιο νησὶ τοῦ 
βορειο - ἀνατολικοῦ Αἰγαίου καὶ ὑπηρετοῦσε ὡς στρατιῶτι- 
κὸς στὴν Κωνσταντινούπολι. ᾿Εγκατέλειψε ὅμως τὸν κόσμο 
καὶ τὴν στρατιωτικὴ σταδιοδρομία του καὶ ἔφυγε στὰ μέρη 
τῆς ᾿Ανατολῆς, στὴν Μεσοποταμία, ὅπου ἔγινε μοναχός. 
Αὐστηρῶν ἀρχῶν ἄνθρωπος, προσπαθεῖ, κατ᾽ ἀρχὰς μόνος 
καὶ ὕστερα μὲ τοὺς μαθητάς του, νὰ ἐπιτύχῃ τὸ τέλειο µονα- 
χικὸ ἰδεῶδες: τὴν τελεία ἀκτημοσύνη καὶ τὴν ἀδιάλειπτο 
προσευχή. Ἐπειδὴ ὅμως δὲν ἦταν φυσικῶς δυνατὸν ὅλοι μαζὶ 
νὰ προσεύχωνται καὶ νὰ δοξολογοῦν τὸν Θεὸ ὅλες τὶς ὧρες 





1. ουκ. 21, 36. 
2. Α΄ Θεσ. 5, 17. 
3. Κολοσ. 4, 3. 

τῆς ἡμέρας καὶ τῆς νυκτός, ἐχώρισε τὴν ἀδελφότητά του σὲ 
ὀκτὼ χοροὺς καὶ κατὰ διαδοχὴν ἔψαλλαν τὴν ἀκολουθία 
ἡμέρα καὶ νύκτα, χωρὶς ποτὲ νὰ σταματᾷ στὸν ναὸ τῆς μονῆς 
ἡ θεία λατρεία. Πολὺ τὸν ἀπησχόλησε ὁ τρόπος τῆς διαρ- 
ρυθμίσεως τῆς ἀκολουθίας τῆς μονῆς. Ὃ βιογράφος του μᾶς 
λέγει ὅτι τὴν λύσι τοῦ τὴν ἔδωσε ὁ ἴδιος ὁ Θεός. "Αγγελος 
τοῦ ὑπέδειξε νὰ καταρτίσῃ 24 ἀκολουθίες κατὰ τὶς 24 ὧρες 
τοῦ ἡμερονυκτίου. Ἔτσι δημιουργήθηκε ἡ εἰκοσιτετράωρος 
ἢ ἀκοίμητος ἀκολουθία, ποὺ διασώζεται σὲ μερικὰ βυζαντινὰ 
χειρόγραφα. Ὁ ᾿Αλέξανδρος μετὰ ἀπὸ πολλὲς περιπέτειες 
ἔφθασε στὴν Κωνσταντινούπολι καὶ τελικὰ ἵδρυσε μονὴ 
κοντὰ στὸν Εὔξεινο Πόντο, στὸν Γομῶνα. Διάδοχος τῆς 
μονῆς αὐτῆς ἦταν ἡ περίφημος Μονὴ τῶν ᾿Ακοιμήτων ἀ- 
πέναντι ἀπὸ τὴν Κωνσταντινούπολι στὴν ᾿Ασιατικὴ ὄχθη 
τοῦ Βοσπόρου. Ἡ μονὴ αὐτὴ ἔζησε πολλοὺς αἰῶνες καὶ 
ἐφήρμοζε τὸ σύστημα τῆς εἰκοσιτετραώρου ἀκοιμήτου ἆκο- 
λουθίας τοῦ ᾿Αλεξάνδρου. Κατὰ μίμησιν αὐτῆς καὶ ἄλλα 
μοναστήρια ἐντὸς καὶ ἐκτὸς τῆς βυζαντινῆς αὐτοκρατορίας 
ἐφήρμοσαν τὸ σύστημα τῆς ἀδιαλείπτου λατρείας. Κατόπιν 
ὅμως ἡ εἰκοσιτετράωρος ἀκολουθία παρήκμασε καὶ ἐξέλιπε. 
Ἦταν ἀσφαλῶς μία ὑπερβολή. Ἧταν τὸ γέννημα τοῦ διαπύ- 
ρου ζήλου εὐλαβῶν ἀνθρώπων, ποὺ θέλησαν ἀπὸ τὴν γῆ νὰ 
μιμηθοῦν τοὺς ἀγγέλους. Ποὺ ἔθεσαν ὣς ἰδεῶδές τῶν νὰ με- 
ταβάλλουν τὴν μονή τῶν σὲ οὐρανό, ὅπου ἀσιγήτως καὶ 
ἀκαταπαύστως νὰ δοξολογῆται τὸ ὄνομα τοῦ Θεοῦ. Ἡ εἰκο- 
σιτετράωρος ἀκολουθία, παρ᾽ ὅλη τὴν ἀπόκοσμο ὑπερβολή 
της, ἀποτελεῖ τὸ λειτουργικὸ ἀποκορύφωμα, τὸ ἄκρον ἄωτον 
στὸ ὁποῖο κατώρθωσε νὰ φθάσῃ ὁ ἔνθερμος ζῆλος τοῦ λα- 
τρεύοντος τὸν Θεὸν ἀνθρώπου. 


Ἐπιδράσεις τῆς εἰκοσιτετραώρου ἀκολουθίας ἢ καρποὺς 
ἀναλόγων τάσεων βρίσκομε στὴν λειτουργική μας παράδοσι, 
σὲ χειρόγραφα ἢ καὶ σὲ ἔντυπα. Ἕνα τέτοιο λείψανό της εἶναι 
μία σειρὰ 24 συντόμων εὐχῶν, ποὺ προωρίζοντο νὰ λέγωνται 
μία σὲ κάθε μία ὥρα τῆς ἡμέρας καὶ τῆς νυκτός. Τὸ ἴδιο καὶ 

μία σειρὰ 24 ψαλμῶν, ποὺ βρίσκεται σὲ μερικὰ χειρόγραφα, 
καὶ εἶχαν προορισμὸ νὰ ψάλλωνται ἕνας σὲ κάθε ὥρα. Κάτι 
ἀνάλογο ἔχομε καὶ στὰ λειτουργικά µας βιβλία μὲ τὶς ἀκο- 
λουθίες τῶν «μεσωρίων». Αὐτὲς εἶναι τέσσαρες, τὸ μεσώριο 
τῆς Α΄, τῆς Γ΄, τῆς 5’, καὶ τῆς Θ’ ὥρας τῆς ἡμέρας. ᾿Αποτε- 
λοῦνται ἀπὸ τρεῖς ψαλμούς, τρία τροπάρια καὶ μία, συνήθως, 
εὐχή. Ἔχουν καὶ αὐτὰ τὰ ἴδια θέµατα ποὺ ἔχουν καὶ οἱ ἀντί- 
στοιχες ὧρες. Τὸ μεσώριο δηλαδὴ τῆς Α΄ ὥρας ἀναφέρεται 
στὸ θέμα τῆς ἐλεύσεως τοῦ φωτός, τῆς Γ΄ στὴν κάθοδο τοῦ 
ἁγίου Πνεύματος, τῆς 5’ στὴν σταύρωσι καὶ τῆς Θ΄ στὸν 
θάνατο τοῦ Σωτῆρος. Ἕνα εἶδος μεσωρίου μὲ νεκρώσιμο θέµα 
προσετέθη καὶ στὴν ἀκολουθία τοῦ μεσονυκτικοῦ. Ἔτσι 
ὁ ἀριθμὸς τῶν ἀκολουθιῶν ἔμεινε μέσα στὰ παραδεδομένα 
λογικὰ πλαίσια τοῦ ἱεροῦ ἀριθμοῦ ἑπτά, ἀλλὰ στὴν πρᾶξι 
σχεδὸν ἐδιπλασιάσθη. Οἱ ἀκολουθίες ὅμως τῶν μεσωρίων 
δὲν κατώρθωσαν γενικῶς νὰ ἐπικρατήσουν, καίτοι ἔχουν 
περιληφθῆ στὰ λειτουργικά µας βιβλία, τὰ Ὡρολόγια. Τε- 
λοῦνται σὲ ὥρισμένες μονές, σὲ ὡρισμένες ὅμως μόνον πε- 
ριόδους νηστειῶν τοῦ ἐκκλησιαστικοῦ ἔτους. Τὸ αἴτημα 
τῆς ἀδιαλείπτου προσευχῆς ἔμεινε σὰν ἰδεῶδες, ποὺ θὰ εὕρῃ 
τὴν ἐκπλήρωσί τοῦ μόνο στὸν οὐρανό, ὅπου ἄγγελοι καὶ ἄν- 
θρωποι θὰ δοξολογοῦν ἀδιαλείπτως, νύκτα καὶ ἡμέρα τὸν 
Θεό. «Καὶ ἀνάπαυσιν οὐκ ἔχουσιν ἡμέρας καὶ νυκτός, λέ- 
γοντες' "Αγιος, ἅγιος, ἅγιος», κατὰ τὴν ᾽Αποκάλυψι]. Ὑπὸ 
τὶς σημερινὲς συνθῆκες τοῦ κόσμου αὐτοῦ τὸ ἑπταδικὸ 
σύστημα τῶν ἀκολουθιῶν ἀπεδείχθη τὸ πιὸ μετριοπαθές, ἀλ- 
λὰ καὶ γιὰ τὸν λόγο αὐτόν, τὸ πιὸ προσγειωμένο. Γιὰ τὸν 
λόγο αὐτὸν καὶ τελικὰ ἐπεκράτησε σ᾽ ὅλο τὸν μοναχικὸ κό- 
σµο. Ἡ ἀδιάλειπτος δοξολογία ἔδωσε τὴν θέσι της στὴν 
ἀδιάλειπτο εὐχή, στὴν διαρκῆ ἐπίκλησι τοῦ ἐλέους τοῦ Θεοῦ, 
στὴν λεγομένη μονολόγιστο εὐχή, τὸ «Κύριε Ἰησοῦ Χριστέ, 
ἐλέησόν με». 

᾿Απὸ τὶς ἀκολουθίες τῶν μεσωρίων θὰ ψαλοῦν τὰ τρο- 





1. Κεφ. 4, 8. 

πάρια. Σήμερα, ὅσες φορὲς λέγονται τὰ μεσώρια, τὰ τροπά- 
ρια πιὰ δὲν ψάλλονται, ἀλλὰ ἀναγινώσκονται. 
Τοῦ μεσωρίου τῆς Α΄ ὥρας εἶναι τὰ γνωστὰ κατανυκτικά: 


«Ἐλέησον ἡμᾶς, Κύριε, 

ἐλέησον ἡμᾶς: 

πάσης γὰρ ἀπολογίας ἀποροῦντες, 
ταύτην σοι τὴν ἱκεσίαν, ὡς δεσπότη, 
οἱ ἁμαρτωλοὶ προσφέρομεν: 

ἐλέησον ἡμᾶς». 


«Κύριε, ἐλέησον ἡμᾶς: 

ἐπὶ σοὶ γὰρ πεποίθαμεν: 

μὴ ὀργισθῇς ἡμῖν σφόδρα, 

μηδὲ μνησθῇς τῶν ἀνομιῶν ἡμῶν: 

ἀλλ᾽ ἐπίβλεψον καὶ νῦν, ὡς εὔσπλαγχνος, 
καὶ λύτρωσαι ἡμᾶς ἐκ τῶν ἐχθρῶν ἡμῶν: 
σὺ γὰρ εἶ Θεὸς ἡμῶν 

καὶ ἡμεῖς λαός σου’ 

πάντες ἔργα χειρῶν σου 

καὶ τὸ ὄνομά σου ἐπικεκλήμεθα». 


«Τῆς εὐσπλαγχνίας τὴν πύλην 

ἄνοιξον ἡμῖν, εὐλογημένη Θεοτόκε: 
ἐλπίζοντες εἰς σὲ μὴ ἁἀστοχήσωμεν' 
ρυσθείηµεν διὰ σοῦ τῶν περιστάσεων: 
σὺ γὰρ εἶ ἡ σωτηρία 

τοῦ γένους τῶν χριστιανῶν». 


Τοῦ μεσωρίου τῆς Γ΄ ὥρας ἀναφέρονται στοὺς πνευµα- 
τοφόρους Πατέρας καὶ στοὺς μάρτυρας: 


«Ὁ Θεὸς τῶν πατέρων ἡμῶν, 

ὁ ποιῶν ἀεὶ μεθ’ ἡμῶν 

κατὰ τὴν σὴν ἐπιείκειαν, 

μὴ ἀποστήσης τὸ ἔλεός σου ἀφ᾽ ἡμῶν, 
ἀλλὰ ταῖς αὐτῶν ἱκεσίαις 

ἐν εἰρήνῃ κυβέρνησον τὴν ζωὴν ἡμῶν». 

«Οἱ μάρτυρές σου, Κύριε, 

ἐν τῇ ἀθλήσει αὐτῶν 

στεφάνους ἐκομίσαντο τῆς ἀφθαρσίας 
ἐκ σοῦ τοῦ Θεοῦ ἡμῶν: 

σχόντες γὰρ τὴν ἰσχύν σου 

τοὺς τυράννους καθεῖλον: 

ἔθραυσαν καὶ δαιμόνων 

τὰ ἀνίσχυρα θράση. 

Αὐτῶν ταῖς ἱκεσίαις, Χριστὲ ὁ Θεός, 
σῶσον τὰς ψυχὰς ἡμῶν». 


«Τεῖχος ἀκαταμάχητον ἡμῶν τῶν χριστιανῶν 
ὑπάρχεις, Θεοτόκε Παρθένε' 

πρὸς σὲ γὰρ καταφεύγοντες 

ἄτρωτοι διαμένομεν: 

καὶ πάλιν ἁμαρτάνοντες 

ἔχομέν σε πρεσβεύουσαν. 

Διὸ εὐχαριστοῦντες βοῶμέν σοι’ 

Χαῖρε, κεχαριτωμένη, 

ὁ Κύριος μετὰ σοῦ». 


Τοῦ μεσωρίου τῆς 5’ ὥρας στὸν σταυρὸ τοῦ Κυρίου καὶ 
τοὺς μιμητὰς τοῦ πάθους τοῦ Χριστοῦ, τοὺς μάρτυρας: 


«Σῶσον, Κύριε, τὸν λαόν σου 

καὶ εὐλόγησον τὴν κληρονομίαν σου, 
νίκας τοῖς βασιλεῦσι 

κατὰ βαρβάρων δωρούμενος, 

καὶ τὸ σὸν φυλάττων 

διὰ τοῦ σταυροῦ σου πολίτευμα». 


«Τὰς ἀλγηδόνας τῶν ἁγίων, 
ἃς ὑπὲρ σοῦ ἔπαθον, 
δυσωπήθητι, Κύριε, 

καὶ πάσας ἡμῶν τὰς ὀδύνας 
ἴασαι, φιλάνθρωπε, δεόμεθα». 

«Τῇ πρεσβείᾳ, Κύριε, 
πάντων τῶν ἁγίων 

καὶ τῆς Θεοτόκου, 

τὴν σὴν εἰρήνην δὸς ἡμῖν 
καὶ ἐλέησον ἡμᾶς, 

ὡς μόνος οἰκτίρμων». 


Τοῦ μεσωρίου τέλος τῆς Θ’ ὥρας στὸν σταυρὸ τοῦ Κυ 
ρίου καὶ στὴν μετάνοια τοῦ ληστοῦ: 


«Ὁ φωτίσας τὰ ἐπίγεια διὰ σταυροῦ 

καὶ καλέσας εἰς μετάνοιαν ἁμαρτωλούς, 
μὴ χωρίσης µε τῆς ποίμνης σου, 

ὁ ποιμὴν ὁ καλός 

ἀλλὰ ζήτησόν με, δέσποτα, 

τὸν πλανώμενον 

καὶ τῇ ἁγίᾳ σου ποίμνῃ συναρίθµησον, 
ὡς μόνος ἐλεήμων καὶ φιλάνθρωπος». 


«Ὡς ὁ ληστὴς ὁμολογῶν, 
ἀναβοῶ σοι τῷ ἀγαθῷ: 

Ἔν τῇ βασιλείᾳ σου 
μνήσθητί μου, Κύριε, 

καὶ σὺν αὐτῷ με ἀρίθμησον, 
ὁ ἑκουσίως τὰ πάθη 

ὑπὲρ ἡμῶν καταδεξάµενος». 


«Τὸν δι᾽ ἡμᾶς σταυρωθέντα, 

δεῦτε πάντες ὑμνήσωμεν: 

αὑτὸν γὰρ κατεῖδε Μαρία 

ἐπὶ τοῦ ξύλου καὶ ἔλεγεν' 

Εἰ καὶ σταυρὸν ὑπομένεις, 

σὺ ὑπάρχεις, ὁ υἱὸς καὶ Θεός μου». 


(14 Νοεμβρίου 1970) 

Τὰ Εἰσόδια τῆς θεοτόκου 


Τὴν 21η Νοεμβρίου πανηγυρίζει ἡ Ἐκκλησία µας τὰ 
Εἰσόδια τῆς Θεοτόκου ἢ ὅπως ἀναλυτικώτερα γράφει τὸ 
συναξάριο τῆς ἡμέρας «τὴν μνήμην τῆς ἐν τῷ ναῷ εἰσόδου 
τῆς Θεομήτορος». Κατὰ τὴν ἑορτὴ τῆς Κοιμήσεως εἴχαμε 
τὴν εὐκαιρία νὰ μιλήσωμε γιὰ τὴν ἐπίδρασι τῶν ἀποκρύφων 
εὐαγγελίων στὴν σύστασι καὶ ἀνάπτυξι τῶν θεομητορικῶν 
ἑορτῶν, στὴν ὑμνογραφία καὶ εἰκονογραφία των. Καὶ στὴν 
προκειμένη περίπτωσι ἔχομε ἕνα ἀπὸ τὰ χαρακτηριστικώ- 
τερα παραδείγματα τῶν ἐπιδράσεων αὐτῶν. Ὃ βίος τῆς Θεο- 
τόκου, ἐκτὸς ἀπὸ τὶς ἀφηγήσεις τῶν αὐθεντικῶν Εὐαγγελίων 
γιὰ τὸν εὐαγγελισμό, τὴν ἐπίσκεψι στὴν Ἐλισάβετ καὶ τὰ 
ἄλλα περιστατικὰ τῆς ζωῆς της ποὺ ἄμεσα συνδέονται μὲ τὸν 
βίο καὶ τὸ ἔργο τοῦ Κυρίου, δὲν μᾶς εἶναι γνωστὸς παρὰ 
μόνο ἀπὸ τὶς διηγήσεις τῶν ἀποκρύφων, ποὺ ἀνέλαβαν νὰ 
συμπληρώσουν τὰ ὑπάρχοντα κενά. Τὴν εἴσοδό της στὸν ναό, 
ποὺ ἑορτάζομε, μᾶς τὴν περιγράφει μὲ πολλὲς λεπτομέρειες 
τὸ λεγόμενο Πρωτευαγγέλιο τοῦ Ἰακώβου. Τὸ ἄτεκνο ζεῦγος 
τοῦ Ἰωακεὶμ καὶ τῆς Άννης ἀποκτοῦν κατὰ θεία ἐπαγγελία 
τέκνο, τὴν Μαρία, καὶ τώρα, τριετίζουσα, τὴν ἀφιερώνουν 
στὸν ναὸ τοῦ Σολομῶντος στὰ Ἱεροσόλυμα, κατὰ τὴν ὑπόσχε- 
σί τῶν, γιὰ νὰ ἀνατραφῇ ἐκεῖ καὶ νὰ διακονῇ σ᾽ αὐτόν. Τὴν 
ὑποδέχεται ὁ ἀρχιερεὺς Ζαχαρίας, ὁ κατόπιν πατὴρ τοῦ Προ- 
δρόμου, καὶ προφήτης αὐτός, γνωρίζοντας τὸν θεῖο προο- 
ρισμὸ τῆς κόρης, τὴν εἰσάγει κατὰ μοναδικὴ ἐξαίρεσι στὰ 
ἅγια τῶν ἁγίων, ὅπου καὶ ἀνατρέφεται μὲ τροφὴ ποὺ τῆς 
ἔφερναν οἱ ἄγγελοι. Αὐτὸ ἀκριβῶς εἶναι καὶ τὸ θέμα τῆς ση- 
μερινῆς ἑορτῆς. Ἔτσι τὸ βλέπομε ἀποτυπούμενο στὶς ἑορτο- 

λογικὲς εἰκόνες καὶ ἔτσι τὸ ἀκούομε ὑμνούμενο ἀπὸ τὴν ἱερὰ 
ὑμνογραφία τῆς ἑορτῆς. 


Μεγάλη βασιλικὴ πρὸς τιμὴν τῆς Θεοτόκου ἔκτισε ὁ 
αὐτοκράτωρ Ἰουστινιανὸς στὴν θέσι τοῦ παλαιοῦ ἰουδαϊκοῦ 
ναοῦ τῶν Ἱεροσολύμων στὸν λόφο Μορία. Τὰ ἐγκαίνιά του 
ἔγιναν τὴν 21η Νοεμβρίου τοῦ ἔτους 543, Ὃ ναὸς αὐτὸς ὠνο- 
μάζετο «Αγία Μαρία ἡ Νέα» ἢ «Νέα ᾿Εκκλησία». ᾿Απὸ τὸν 
τόπο ὅπου εἶχε κτισθῆ, ὅπου πρὶν ἦσαν τὰ «ἅγια τῶν ἁγίων», 
ἦταν εὔκολο νὰ συνδυασθῇ μὲ τὴν διήγησι τοῦ Πρωτευαγγε- 
λίου. Ἔτσι ἡ ἑορτὴ τῶν ἐγκαινίων τοῦ ναοῦ αὐτοῦ συνεδέθη 
μὲ τὴν διήγησι ἐκείνη καὶ διεδόθη στὸν χριστιανικὸ κόσμο 
σὰν ἑορτή, ὄχι πιὰ τῶν ἐγκαινίων τῆς «Νέας Ἐκκλησίας», 
ποὺ εἶχε καθαρῶς τοπικὸ χαρακτῆρα, ἀλλὰ σὰν μνήμη τῆς 
εἰσόδου τῆς Παναγίας στὰ ἅγια τῶν ἁγίων, σὰν «Εἰσόδια τῆς 
Θεοτόκου». Κάτι παρόμοιο εἴδαμε νὰ συμβαίνῃ καὶ μὲ τὴν 
ἑορτὴ τῆς Κοιμήσεως τῆς Θεοτόκου, ποὺ βρῆκε καὶ αὐτὴ 
τὴν θέσι της στὸ ἑορτολόγιο τὴν ἡμέρα τῶν ἐγκαινίων τοῦ 
ναοῦ τῆς Γεσθημανῆ, ποὺ εἶχε κτισθῆ ἐπάνω στὸν τάφο της. 


Στὸ θέµα τῆς σημερινῆς ἑορτῆς συναντᾶται καὶ παραλ- 
ληλίζεται ὁ ναὸς τῆς Παλαιᾶς Διαθήκης μὲ τὸν ναὸ τῆς Και- 
νῆς. Τὸ παλαιὸ σκήνωμα τοῦ Θεοῦ μὲ τὸ νέο. Ἦταν ἐκεῖνος 
ναὸς τοῦ μόνου ἀληθινοῦ Θεοῦ. Σκήνωμά Του μεταξὺ τῶν 
ἀνθρώπων. Ναὸς καθαρός, ἅγιος, ἀμίαντος. Σ αὐτὸν ἐτελε- 
σιουργεῖτο τὸ μυστήριο τῆς πνευματικῆς παρουσίας τοῦ Θεοῦ 
στὸ μέσον τοῦ λαοῦ Του. Αὐτὸς ποὺ ὁ οὐρανὸς τοῦ οὐρανοῦ 
δὲν χωροῦσε κατοικοῦσε στὸ ἱερὸ αὐτὸ κτίσμα. Πολὺ χα- 
ρακτηριστικὰ ὑπογραμμίζει ὁ Σολομὼν στὴν προσευχὴ ποὺ 
ἀνέπεμψε κατὰ τὴν μεγάλη ἡμέρα τῶν ἐγκαινίων του: «ὅτι 
εἰ ἀληθῶς κατοικήσει Θεὸς μετὰ ἀνθρώπων ἐπὶ τῆς γῆς; Εἰ 
ὃ οὐρανὸς καὶ ὁ οὐρανὸς τοῦ οὐρανοῦ οὐκ ἀρκέσουσί σοι καὶ 
τίς ὁ οἶκος οὗτος, ὃν ᾠκοδόμησα» 1; Καὶ ὅμως ὁ ἀχώρητος 





1. Γ’ Βασ. ὃ, 21. 

Θεὸς αὐτὸν τὸν τόπον ἠγάπησε καὶ ἐξέλεξε. «Αὕτη ἡ κατά- 
παυσίς µου εἰς αἰῶνα αἰῶνος, ὧδε κατοικήσω ὅτι ἠρετησάμην 
αὐτήν», ψάλλει γιὰ τὴν Σιὼν ὁ ἱερὸς ποιητὴς τοῦ 131ου ψαλ- 
μοῦ. Πρὸς αὐτὸν τὸν ναὸ καὶ μόνο συνέτρεχε ὁ Ἰσραὴλ. καὶ 
ἀνέφερε τὴν μόνη δεκτὴ καὶ εὐάρεστο στὸν Θεὸ λατρεία. 
Ἦταν ὁ μόνος ναὸς τοῦ μόνου ἀληθινοῦ Θεοῦ. 


Σ᾽ αὐτὸν τὸν ναὸ τώρα προσφέρεται ἡ Παρθένος. Τριε- 
τὴς αὐτή, προσάγεται σὰν καθαρὰ καὶ ἄμωμος θυσία τοῦ 
ἀνθρωπίνου γένους πρὸς τὸν Θεό, ὅπως ὁ γενάρχης ᾿Αβραὰμ 
προσέφερε τριετίζουσα δάμαλι θυσία στὸν Θεό!. Καὶ ἡ λο- 
γικὴ αὐτὴ ζῶσα θυσία γίνεται ἀποδεκτὴ ἀπὸ τὸν Θεὸ καὶ εἰσ- 
άγεται σ᾽ αὐτὰ τὰ ἅγια τῶν ἁγίων, στὸ ἄδυτο ἐνδιαίτημα τοῦ 
Θεοῦ. Τὸ ἐπίγειο κατοικητήριο τοῦ παντάνακτος Θεοῦ γίνε- 
ται κατοικία τῆς πιὸ ἐκλεκτῆς καὶ πιὸ ἁγνῆς ὑπάρξεως ποὺ 
παρήγαγε ποτὲ τὸ ἀνθρώπινο γένος. Αὐτὸ θριαμβευτικὰ ψάλ- 
λει τὸ δοξαστικὸ τῶν αἴνων τοῦ ὄρθρου τῆς ἑορτῆς, ποίημα 
Λέοντος τοῦ μαῖστορος τοῦ β΄ ἤχου, ποὺ θὰ ἀκούσωμε: 


«Σήμερον τῷ ναῷ προσάγεται 

ἡ πανάμωμος Παρθένος, 

εἰς κατοικητήριον τοῦ παντάνακτος Θεοῦ 
καὶ πάσης τῆς ζωῆς ἡμῶν τροφοῦ. 
Σήμερον τὸ καθαρώτατον ἁγίασμα, 

ὡς τριετίζουσα δάμαλις, 

εἰς τὰ ἅγια τῶν ἁγίων εἰσάγεται. 

Ταύτῃ ἐκβοήσωμεν; ὡς ὁ ἄγγελος: 
Χαῖρε, μόνη ἐν γυναιξὶν εὐλογημένη». 


Ὃ ναὸς αὐτὸς ὁ νομικὸς «ἦταν, ὁ τύπος τῆς Παρθένου 
Μαρίας, ἡ προφητικὴ εἰκὼν. καὶ ἡ προτύπωσις τοῦ ὑπερ- 
φυοῦς μυστηρίου ποὺ συνετελέσθη μέσα στὰ σπλάγχνα τῆς 
ἁγνῆς κόρης. Γιατὶ µόνο σ᾽ αὐτὴν κατῴκησε ὃ μόνος Θεός. 
Ἡ μητρικὴ κοιλία της ἔγινε τὰ ἅγια τῶν ἁγίων, στὰ ὁποῖα 





1. Γενέσ. 15, 9. 

ἐσκήνωσε ὁ Υἱὸς καὶ Λόγος τοῦ Θεοῦ. Αὐτὴ ἀνεδείχθη ἡ 
ἀληθὴς σκηνὴ τοῦ μαρτυρίου τοῦ Θεοῦ, ὁ ἐπίγειος ἄχραντος 
καὶ ἀκατάλυτος ναός Του’ ἡ ἔμψυχος καὶ ἄψαυστος κιβωτὸς 
τῆς διαθήκης τοῦ Θεοῦ. Αὐτὴν παραδόξως προδιετύπωσαν 
ᾗ στάμνος μὲ τὸ μάννα, τὸν ἄρτον τῶν ἀγγέλων ποὺ ἔφαγαν οἱ 
ἄνθρωποι τοῦ παλαιοῦ νόμου, καὶ ἡ ξηρὰ ράβδος τοῦ ᾿Ααρὼν 
ποὺ ἐβλάστησε γιὰ νὰ σημάνῃ τὴν θεία ἐκλογὴ καὶ πρόκρισι 
τοῦ παλαιοῦ ἱερατείου, τὰ ἱερὰ δηλαδὴ ἀντικείμενα ποὺ ἐφυ- 
λάσσοντο μέσα στὴν κιβωτὸ τῆς διαθήκης σὰν μαρτύρια 
τῆς διαθήκης τοῦ Θεοῦ μὲ τὸν λαό Του τὸν Ἰσραήλ, 1. Αὐτὴν 
ἀκριβῶς τὴν Θεοτόκο ἐξεικόνιζε καὶ ἢ κατὰ ἀνατολὰς πύλη 
τοῦ ναοῦ, ποὺ εἶδε στὸ ὅραμά του ὁ προφήτης Ἰεζεκιήλ. 
Ἡ πύλη, ἀπὸ τὴν ὁποία ἐμπῆκε στὸν κόσμο ὁ Θεὸς καὶ ἔμεινε 
γιὰ πάντα «κεκλεισμένη» 2. Αὐτὴν προφητικὰ ἐσυμβόλιζε 
καὶ τὸ καταπέτασμα τοῦ ναοῦ, ποὺ ἐκρέμετο μεταξὺ Θεοῦ 
καὶ ἀνθρώπων καὶ ἐχώριζε, ἀλλὰ καὶ ἥνωνε, τὰ ἅγια τοῦ ἰου- 
δαϊκοῦ ναοῦ πρὸς τὰ ἅγια τῶν ἁγίων 3. ᾿Ακριβῶς τὶς προφητικὲς 
αὐτὲς εἰκόνες χρησιμοποιεῖ ὁ ὑμνογράφος Γεώργιος γιὰ νὰ 
ψάλῃ τὴν δόξα τῆς Θεοτόκου καὶ γιὰ νὰ ὑμνήσῃ τὴν ἁγνὴ 
παρθένο, τὴν ἀνωτέρα πάντων τῶν ποιημάτων. Δύο χαρακτη- 
ριστικὰ τροπάρια τῆς θ΄ ᾠδῆς τοῦ πρώτου κανόνος τῆς ἕορ- 
τῆς, τὸν εἱρμὸ καὶ τὸ τρίτο τροπάριο, θὰ ἀκούσωμε νὰ ψάλ- 
λώνται. Προτάσσεται καὶ τῶν δύο τὸ μεγαλυνάριο, ποὺ εἰ- 
σάγει ὅλα τὰ τροπάρια τῆς ᾠδῆς αὐτῆς: 


«"Αγγελοι τὴν εἴσοδον τῆς Παρθένου 
δρῶντες ἐξεπλήττοντο, 

πῶς ἡ Παρθένος εἰσῆλθεν 

εἰς τὰ ἅγια τῶν ἁγίων». 

«Ὡς ἐμψύχῳ Θεοῦ κιβωτῷ 

ψαυέτω μηδαμῶς χεὶρ ἀμυήτων: 

χείλη δὲ πιστῶν τῇ Θεοτόκῳ ἀσιγήτως 


1. ᾿Εξόδ. 16, 33. ᾿ Αριθμ. 11, 25. Εβρ. 9, 4. 
2. Ἴεζ. 44, 1-2. 
3, ᾿Εξόδ. 26, 33. Εβρ. 9, 3. 

φωνὴν τοῦ ἀγγέλου ἀναμέλποντα, 
ἐν ἀγαλλιάσει βοάτῳ' 

Ὄντως ἀνωτέρα πάντων 
ὑπάρχεις, Παρθένε ἁγνή». 


«Άγγελοι καὶ ἄνθρωποι τῆς Παρθένου 
τὴν εἴσοδον τιμήσωμεν, 

ὅτι ἐν δόξῃ εἰσῆλθεν 

εἰς τὰ ἅγια τῶν ἁγίων». 


«Παραδόξως προδιετύπου, ἁγνή, 

ὁ νόμος σε σκηνὴν καὶ θείαν στάμνον, 

ξένην κιβωτὸν καὶ καταπέτασμα καὶ ράβδον, 
ναὸν ἀκατάλυτον καὶ πύλην Θεοῦ: 

ὅθεν ἐκδιδάσκει σοι κράζειν: 

Ὄντως ἀνωτέρα πάντων 

ὑπάρχεις, Παρθένε ἁγνή». 


Πῶς ὁ ἀχώρητος Θεὸς ἐχώρησε μέσα στὰ σπλάγχνα τῆς 
Παρθένου; Πῶς ἡ ἁγνὴ κόρη τοῦ Ἰωακεὶμ καὶ τῆς Άννης 
ἔγινε ἐπουράνιος σκηνὴ τοῦ Λόγου τοῦ Θεοῦ; Πῶς ἀπὸ τὴν 
παρθενική της σάρκα ἔλαβε τὸ ἀνθρώπινο φύραμα ὁ Ὑἱὸς 
τοῦ Θεοῦ; Πῶς τὸ πεπερασμένο σῶμά της ἔγινε πλατύτερο 
ἀπὸ τοὺς οὐρανούς; Αὐτὸ εἶναι τὸ μυστήριο τοῦ νέου ἐμψύχου 
ναοῦ τοῦ Θεοῦ. Σ αὐτὸν συνηντήθη ὁ ἄνθρωπος μὲ τὸν Θεό, 
γιατὶ μέσα της ὁ Θεὸς ἔγινε ἄνθρωπος γιὰ νὰ γίνῃ ὁ ἄνθρωπος 
Θεός. Ἐκεῖνο ποὺ προετύπωνε ὃ σκιώδης ναός, ποὺ τὴν δέχθη- 
κε σήμερα στὰ ἄδυτά του, ἔγινε πραγματικότης σ᾽ αὐτήν. Δι᾽ 
αὐτῆς εἰσήχθη ἣ χάρις καὶ δι᾽ αὐτῆς τὸ Πνεῦμα τὸ ἅγιον 
ἀνεκαίνισε τὴν καταφθαρεῖσα φύσι. Αὐτὸ ἀκριβῶς θὰ ἀκού- 
σωμε νὰ μελῳδῇ ὁ ἱερὸς ποιητὴς τοῦ κοντακίου τῆς ἑορτῆς: 

«Ὁ καθαρώτατος ναὸς τοῦ Σωτῆρος, 

ᾗ πολυτίµητος παστὰς καὶ παρθένος, 

τὸ ἱερὸν θησαύρισμα τῆς δόξης τοῦ Θεοῦ, 
σήμερον εἰσάγεται ἐν τῷ οἴκῳ Κυρίου, 
τὴν χάριν συνεισάγουσα 

τὴν ἐν Πνεύματι θείῳ, 

ἣν ἀνυμνοῦσιν ἄγγελοι Θεοῦ: 
Αὕτη ὑπάρχει σκηνὴ ἐπουράνιος». 
«Καθαρώτατος ναός», λοιπόν, ἡ Θεοτόκος. «Σκηνὴ 

ἐπουράνιος». Αὐτὸ εἶναι τὸ θεολογικὸ νόημα τῆς σημερινῆς 
ἑορτῆς. Δὲν εἶναι ἁπλῶς ἀνάμνησις τῆς ἀποκρύφου διηγήσεως, 
ἀλλὰ κάτι τὸ βαθύτερο καὶ οὐσιαστικώτερο. Ἡ ἔξαρσις τῆς 
θεομητορικῆς ἰδιότητος τῆς Μαρίας. Ἡ ὑπογράμμισις τοῦ 
δόγματος τῆς Γ΄ Οἰκουμενικῆς Συνόδου. Ὁ πανηγυρισμὸς καὶ 
ἡ λειτουργικὴ ἐξύμνησις τῆς Μητρὸς τοῦ Θεοῦ, τῆς Θεοτό- 
κου, τοῦ ζῶντος ναοῦ καὶ τοῦ ἀχράντου κατοικητηρίου τοῦ 
Θεοῦ. «Ἰδοὺ ἡ σκηνὴ τοῦ Θεοῦ μετὰ τῶν ἀνθρώπων» 1, 


᾿Αλλὰ ἡ ἑορτὴ αὐτὴ ἔχει καὶ μία ἐκκλησιολογικὴ θεολο- 
γικὴ διάστασι. Ἡ Θεοτόκος εἶναι καὶ τύπος τῆς Ἐκκλησίας, 
Τοῦ νέου λαοῦ τοῦ Θεοῦ, μέσα στὸν ὁποῖον κατοικεῖ ὁ Θεὸς 
καὶ ἐμπεριπατεῖ 2. Ὅλων ἡμῶν, ποὺ διὰ τῆς σαρκώσεως τοῦ 
Θεοῦ Λόγου σ᾽ αὐτήν καὶ ἀπὸ αὐτήν, ἐγίναμε ναοὶ τοῦ Θεοῦ 
τοῦ ζῶντος’ ἐπίγεια κατὰ χάριν σκηνώματα καὶ ἀχειροποίη- 
τοι οἶκοι τοῦ ἐπουρανίου Θεοῦ. Τὸ γράφει ρητῶς ὁ ἀπόστολος 
Παῦλος στοὺς Κορινθίους: «Οὐκ οἴδατε ὅτι ναὸς Θεοῦ ἔστε 
καὶ τὸ Πνεῦμα τοῦ Θεοῦ οἰκεῖ ἐν ἡμῖν;... Ὁ γὰρ ναὸς τοῦ 
Θεοῦ ἅγιός ἐστιν, οἵτινες ἐστὲ ὑμεῖς» 5, 


(21 Νοεμβρίου 1970) 





1. ᾿Αποκ. 21, 3. 
2. Β’ Κορ. 6, 16. 
3. Α΄ Κορ. 3, 16-17. 
20 

᾿Ασματικαὶ ἀκολουθίαι 


Στὴν σειρὰ τῶν ἐκπομπῶν µας, ποὺ εἶχαν ὡς θέμα τὶς 
ἀκολουθίες τοῦ νυχθηµέρου τῆς Ἐκκλησίας µας, ἐφάνηκε 
καθαρὰ ὅτι ὅλες αὐτὲς οἱ ἀκολουθίες ποὺ τελοῦνται σήµερα 
στοὺς ναούς µας, προέρχονται ἀπὸ τὰ μοναστήρια. Εἴδαμε 
ὅτι πατρίδα τῶν εἶναι τὰ Ἱεροσόλυμα καὶ ἰδιαιτέρως ἡ Μονὴ 
τοῦ ἁγίου Σάββα καὶ ἀπὸ ἐκεῖ διεδόθησαν στὰ μοναστήρια 
τῆς Κωνσταντινουπόλεως καὶ ὅλης τῆς Βυζαντινῆς αὐτοκρα- 
τορίας. ᾿Απὸ τὴν ἐποχὴ τῆς εἰκονομαχίας, ἀπὸ τὸν Θ’ δηλαδὴ 
αἰῶνα, διεδόθησαν καὶ στοὺς ἐνοριακοὺς ναοὺς καὶ σήμερα 
σ᾽ ὅλους τοὺς ὀρθοδόξους ναούς, μοναστηριακοὺς καὶ ἔνορια- 
κούς, τελοῦνται οἱ ἀκολουθίες αὐτὲς κατὰ τὸ Τυπικὸ τοῦ ἁγίου 
Σάββα. Ἡ διαφορὰ μεταξὺ τῶν σημερινῶν ἀκολουθιῶν τῶν 
μονῶν καὶ τῶν ἐνοριακῶν ναῶν συνίσταται στὸ ὅτι στὶς ἔνο- 
ρίες δὲν τελοῦνται ὅλες αὐτὲς οἱ ἀκολουθίες παρὰ μόνο κατὰ 
τὴν περίοδο τῆς Τεσσαρακοστῆς, τὶς ἄλλες δὲ ἡμέρες συνή- 
θως μόνο ὁ ἑσπερινὸς καὶ ὁ ὄρθρος. ᾿Αλλὰ καὶ αὐτὲς οἱ δύο 
μεγάλες ἀκολουθίες τοῦ ἑσπερινοῦ καὶ τοῦ ὄρθρου δὲν τε- 
λοῦνται ὁλόκληρες στὶς ἐνορίες, ἀλλὰ μόνο μία ἐπιτομή τῶν, 
ποὺ περιλαμβάνει τὰ κυριώτερα καὶ πιὸ ἐντυπωσιακὰ στοιχεῖα 
καὶ κυρίως τὰ τροπάρια καὶ μέρος μόνο ἀπὸ τοὺς ψαλμούς, 
ποὺ ἀποτελοῦν τὸ βασικὸ καὶ ἀρχαϊκὸ στοιχεῖο τῶν ἀκολου- 
θιῶν αὐτῶν. 


Εὔλογα γεννᾶται τὸ ἐρώτημα: Πρὶν ἀπὸ τὸν Θ’ αἰῶνα καὶ 
μετὰ ἀπὸ αὐτὸν μέχρις ὅτου τελείως ἐπικρατήσουν οἱ µονα- 
στηριακὲς ἀκολουθίες, τί εἴδους ἀκολουθίες ἐτελοῦντο στοὺς 
ἐνοριακοὺς ναούς; Στὸ ἐρώτημα αὐτὸ μᾶς ἀπαντοῦν οἱ µαρ- 
τυρίες τῶν παλαιῶν Πατέρων καὶ πολλὰ χειρόγραφα. Οἱ ἐνο- 

ριακοὶ ναοὶ τοῦ βυζαντινοῦ κράτους εἶχαν ἰδικοῦ των τύπου 
ἀκολουθίες τὶς λεγόμενες ἁσματικὲς ἢ κοσμικές. Καὶ αὐτὲς 
εἶχαν θετὴ πατρίδα τὴν Κωνσταντινούπολι, Εἶχαν γεννηθῆ 
στὴν ᾿Αντιόχεια, τὴν μεγάλη ἑλληνικὴ πόλι τῆς Συρίας. 
Στὴν Κωνσταντινούπολι πῆραν τὴν τελικὴ διαμόρφωσι καὶ 
διεδόθησαν σ᾽ ὅλους τοὺς ἐνοριακοὺς ναοὺς τοῦ βυζαντινοῦ 
κράτους. Διέφεραν δὲ ἀπὸ τὶς μοναστηριακὲς καὶ ὡς πρὸς τὸν 
ἀριθμὸ τῶν ἀκολουθιῶν καὶ ὡς πρὸς τὴν ἐσωτερική τῶν διά- 
ταξι. 


Κατ ἀρχὴν δὲν ἦσαν ἑπτὰ ἢ καὶ περισσότερες, ὅπως 
εἴδαμε στὶς ἀκολουθίες τῶν μονῶν. Ἦσαν µόνο δύο, ὁ ἕσπε- 
ρινὸς καὶ ὁ ὄρθρος. Κατὰ τὶς μεγάλες ἑορτὲς καὶ τὴν περίοδο 
τῆς Τεσσαρακοστῆς προσετίθετο σ᾽ αὐτὲς καὶ μία νυκτερινὴ 
ἀκολουθία, ἡ παννυχίς. Κατὰ δὲ τὴν περίοδο τῆς Τεσσαρα- 
κοστῆς κατὰ τὶς ἡμέρες ποὺ δὲν ἐπετρέπετο ἡ τέλεσις τῆς θείας 
λειτουργίας, προσετίθετο καὶ μία τετάρτη ἀκολουθία, ἡ τρι- 
θέκτη. Ἔτσι ἔχομε ἀνώτατο ὅριο ἀκολουθιῶν, τέσσαρες κατὰ 
τὴν Τεσσαρακοστὴ καὶ δύο καθ᾽ ὅλες τὶς ἡμέρες τοῦ ὑπο- 
λοίπου ἔτους. Εἶναι εὐνόητο γιατὶ ἔχομε τόσο μικρὸ ἀριθμὸ 
ἀκολουθιῶν ἐν συγκρίσει πρὸς τὰ μοναστήρια. Στὶς ἐνορίες 
οἱ ἀκολουθίες ἀπέβλεπαν στὸν λαὸ ποὺ ζοῦσε στὸν κόσμο. 
Αὐτὸς δὲν ἦταν δυνατὸν νὰ προσέρχεται στὸν ναὸ καὶ νὰ 
προσεύχεται παρὰ μόνο στὶς ὧρες ποὺ τοῦ ἐπέτρεπαν τὰ βιο- 
τικά του ἔργα, δηλαδὴ τὸ πρωῖ, πρὶν ἀπὸ τὴν ἔναρξι τῆς ἔργα- 
σίας του, καὶ τὸ βράδυ μετὰ ἀπὸ τὴν λῆξί της. Δὲν ἔχομε με- 
σονυκτικό, γιατὶ τὰ μεσάνυκτα δὲν ἦταν δυνατὸν νὰ ἀφήσουν 
οἱ ἄνθρωποι τὰ σπίτια καὶ τὴν ἀνάπαυσί των καὶ νὰ τρέξουν 
στοὺς ναούς. Οὔτε ἀκολουθίες ὡρῶν, γιατὶ πάλι θὰ ἦταν ἀδύ- 
νατο στοὺς ἐργαζομένους ἀνθρώπους νὰ ἀφήνουν τὰ ἐπαγ- 
γέλματά των καὶ νὰ προστρέχουν ἀνὰ τρίῶρον στοὺς ναούς. 
Ἢ Μεγάλη Τεσσαρακοστή, λόγῳ τοῦ εἰδικοῦ χαρακτῆρός 
της, ἁπαιτοῦσε μία ἐντατικωτέρα προσευχή. Ἧ ἀνάγκη αὐτὴ 
ἐκαλύπτετο μὲ τὴν νυκτερινὴ ἀκολουθία τῆς παννυχίδος καὶ 
τὴν μεσημβρινὴ τῆς τριθέκτης. 

᾿Αλλὰ καὶ στὴν ἐσωτερική των διάταξι διέφεραν οἱ ἆσμα- 
τικὲς ἀκολουθίες ἀπὸ τὶς ἀντίστοιχες μοναστηριακές. Εἶχαν 
βέβαια πολλὰ κοινὰ στοιχεῖα, ὅπως ἦταν ἑπόμενο, γιατὶ εἶχαν 
τὰ ἴδια θέματα, γιατὶ ἀντλοῦσαν ἀπὸ κοινὴ ἰουδαϊκὴ λει- 
τουργικὴ παράδοσι καὶ γιατὶ ἀνεπτύχθησαν μέσα στὸν ἴδιο 
γεωγραφικὸ χῶρο. Ἔξ ἄλλου ἡ ἐπὶ πολλοὺς αἰῶνες συνύπαρ- 
ξίς των εἶχε ὡς ἀποτέλεσμα ἀμοιβαῖα δάνεια καὶ ἐπιδράσεις. 
"Αλλο ὅμως διάγραμμα εἶχε ὁ ἐνοριακὸς καὶ ἄλλο ὃ µοναχι- 
κὸς ἑσπερινός' ἄλλο ὃ ἐνοριακὸς καὶ ἄλλο ὁ μοναχικὸς ὅρ- 
θρος. Αλλα στοιχεῖα ἀπήρτιζαν τὶς μὲν καὶ ἄλλα τὶς δέ. 
Διαφορετικὸς ἦταν καὶ ὁ τρόπος τῆς κατανομῆς τῶν ψαλμῶν 
τοῦ Ψαλτηρίου καὶ διαφορετικὸς ὁ τρόπος τῆς ψαλμῳδίας 
τῶν. Τὸ Ψαλτήριο ἦταν διηρημένο σὲ ἀντίφωνα καὶ τὰ ἀντί- 
φωνα ἐψάλλοντο μὲ ἕνα σύντομο ἐφύμνιο, ὅπως τὸ «Αλλη- 
λούΐα», τὸ «Ἐλέησόν µε, Κύριε», «Φύλαξόν µε, Κύριε» ἢ 
ἕνα σύντομο τροπάριο. Τὸ ἐφύμνιο ἢ τὸ τροπάριο ἐπανελαμ- 
βάνοντο σὲ κάθε στίχο τοῦ ψαλμοῦ ἀπὸ ὅλο τὸν λαό. Ἦσαν 
εὔκολα στὴν μελῳδία καὶ ἡ διαρκής τῶν ἐπανάληψις τὰ ἔκα- 
µε πολὺ γνωστὰ καὶ στὸν ἁπλούστερο ἀκόμη λαό. Τέτοια πα- 
ραδείγµατα ἔχομε καὶ στὶς σημερινὲς ἀκολουθίες µας, ὅπως 
τὸ «Ταῖς πρεσβείαις τῆς Θεοτόκου .. .» καὶ τὸ «Σῶσον ἡμᾶς, 
Υἱὲ Θεοῦ...» στὴν λειτουργία καὶ τὸ «Χριστὸς ἀνέστη .. .» 
στὶς ἀκολουθίες τοῦ Πάσχα. Αὐτὴ ἀκριβῶς ἡ πανηγυρικὴ 
ψαλμῳδία ἔδωσε καὶ τὸ ὄνομα «ἀσματικὸς» στὶς ἐνοριακὲς 
ἀκολουθίες. Οἱ μοναχικὲς ἀντιθέτως ἦσαν κατανυκτικὲς ἆκο- 
λουθίες, κατὰ τὶς ὁποῖες οἱ ψαλμοὶ ὑπεψάλλοντο ἢ καὶ ἀνε- 
γινώσκοντο, κάπως ἐμμελῶς, χωρὶς ἐφύμνια. ᾿Αργότερα ἀπὸ 
τοὺς μοναχούς, ποὺ ἐπεδόθησαν μὲ ζῆλο καὶ πολὺ ἐπιτυχία 
στὴν ἐκκλησιαστικὴ ποίησι καὶ μουσική, οἱ μοναχικὲς ἀκο- 
λουθίες ἔγιναν καὶ αὐτὲς ἁσματικές, γιατὶ διεκοσμήθησαν 
μὲ ἕνα ἐξαιρετικὰ μεγάλον ἀριθμὸ τροπαρίων. Οἱ ἐνοριακὲς 
ἔμειναν πιστὲς στὴν ἀρχαϊκή τῶν μορφή. Αὐτὸ ἀκριβῶς ἔκα- 
µε τὶς μοναχικὲς προσφιλέστερες στὸν λαό, ποὺ ἐντρυφοῦσε 
στὴν ψαλμῳδία τῶν τροπαρίων καὶ στὰ ἐγκώμια τῶν ἁγίων 
καὶ τῶν ἑορτῶν ποὺ περιείχοντο σ᾽ αὐτά. Ἤταν καὶ αὐτὸς 

ἕνας ἀπὸ τοὺς λόγους ποὺ συνετέλεσε στὸ νὰ προτιμηθοῦν 
σιγὰ - σιγὰ οἱ μοναχικὲς ἀκολουθίες καὶ στὶς ἑνορίες. Ἕνας 
ἄλλος λόγος ἦταν καὶ ἡ μετὰ τὴν εἰκονομαχία μεγάλη ἀνά- 
πτυξις τῶν μονῶν καὶ ἡ αὔξησις τῆς ἐπιδράσεως τῶν μοναχῶν 
στὸν ἐκκλησιαστικὸ βίο. Τέλος ἡ παρακμὴ τῆς αὐτοκρατο- 
ρίας καὶ οἱ βαρβαρικὲς ἐπιδρομές, ποὺ εἶχαν ὡς ἀποτέλεσμα 
τὴν παρακμὴ καὶ τὸν μαρασμὸ τῶν μεγάλων ἐνοριακῶν ναῶν 
καὶ τὴν ἔλλειψι τοῦ καταλλήλου καὶ καλῶς ὠργανωμένου 
προσωπικοῦ τῶν ναῶν. 

Ἔτσι βαθμηδὸν ἐγκατελείφθη ὁ ἀσματικὸς ἐνοριακὸς 
τύπος τῶν ἀκολουθιῶν καὶ ἐπεκράτησαν καὶ στὶς ἐνορίες 
οἱ μοναχικὲς ἀκολουθίες. Στὴν ᾿Αγία Σοφία τῆς Κωνσταντι- 
νουπόλεως μετὰ ἀπὸ τὴν Φραγκοκρατία ἡ ἁσματικὴ ἀκολου- 
θία ἐτελεῖτο μόνο τρεῖς φορὲς τὸ ἔτος: κατὰ τὴν ἑορτὴ τῆς 
Ὑψώσεως τοῦ τιμίου Σταυροῦ (14 Σεπτεµβρίου), τὴν μνήμη 
τοῦ Χρυσοστόμου (13 Νοεμβρίου) καὶ τὴν ἑορτὴ τῆς Κοιμή- 
σεῶς τῆς Θεοτόκου (15 Αὐγούστου). Τελευταῖο προπύργιό 
τῶν ἦταν ἣ Αγία Σοφία Θεσσαλονίκης, ὅπου οἱ ἀσματικὲς 
ἀκολουθίες ἑτελοῦντο συνεχῶς μέχρι τὸ 1430, τὸ ἔτος τῆς 
ἁλώσεως τῆς πόλεως ἀπὸ τοὺς Τούρκους. 

Μὲ τὶς ἁσματικὲς ἀκολουθίες θὰ ἀσχοληθοῦμε σὲ τέσσα- 
ρες ἐκπομπές. Στὶς δύο προσεχεῖς θὰ μιλήσωμε γιὰ τὸν ἆσμα- 
τικὸ ἑσπερινὸ καὶ τὸν ἁσματικὸ ὄρθρο. Μετὰ δὲ τὴν σειρὰ 
τῶν ἑορτολογικῶν θεμάτων, ποὺ θὰ παρεμβληθῇ. θὰ ἐπανέλ- 
θωµε γιὰ νὰ ἰδοῦμε τὶς δύο ὑπόλοιπες, τὴν παννυχίδα καὶ τὴν 
τριθέκτη. 


Θὰ φέρωμε τέσσαρα παραδείγματα ἀσματικῆς ψαλμῳδίας. 
Τὸ πρῶτο εἶναι ἀπὸ τὴν ἀκολουθία τῆς τριθέκτης. Στὴν ἀρχή 
της ἐψάλλετο ὁ θ90ὸς ψαλμὸς μὲ ἐφύμνιο τὸ «Φύλαξόν με, 
Κύριε»: 


«Ὁ κατοικῶν ἐν βοηθείᾳ τοῦ Ὑψίστου, 
ἐν σκέπῃ τοῦ Θεοῦ τοῦ οὐρανοῦ αὐλισθήσεται. 
Φύλαξόν με, Κύριε. 

Ἐρεῖ τῷ Κυρίῳ: ᾿Αντιλήπτωρ µου εἶ 
καὶ καταφυγή μου, ὁ Θεός μου, καὶ ἐλπιῶ ἐπ᾽ αὐτόν. 
Φύλαξόν με, Κύριε. 


Ὅτι αὐτὸς ρύσεταί σε ἐκ παγίδος θηρευτῶν 
καὶ ἀπὸ λόγου ταραχώδους. 

Φύλαξόν με. Κύριε. 

Ἐν τοῖς μεταφρένοις αὐτοῦ ἐπισκιάσει σοι 
καὶ ὑπὸ τὰς πτέρυγας αὐτοῦ ἐλπιεῖς: 


ὅπλῳ κυκλώσει σε ἡ ἀλήθεια αὐτοῦ. 
Φύλαξόν με, Κύριε». 


Καθ᾿ ὅμοιο τρόπο ἐσυνεχίζετο ἡ ψαλμῳδία τοῦ ψαλμοῦ 


μὲ τὸ ἐφύμνιό του κατὰ στίχον. 


Τὸ διπλοῦν «᾽Αλληλούϊα» ἦτο ἐφύμνιο τοῦ 23ου ψαλμοῦ 


στὸ α΄ ἀντίφωνο στὴν ἀκολουθία εἰς ἱερέα τελευτήσαντα: 


«Τοῦ Κυρίου ἡ γῆ καὶ τὸ πλήρωμα αὐτῆς, 
ἡ οἰκουμένη καὶ πάντες οἱ κατοικοῦντες ἐν αὐτῇ. 
᾿Αλληλούϊα, ᾿Αλληλούϊα. 


Αὐτὸς ἐπὶ θαλασσῶν ἐθεμελίωσεν αὐτὴν 
καὶ ἐπὶ ποταμῶν ἡτοίμασεν αὐτήν. 
᾿Αλληλούϊα, ᾿Αλληλούϊα. 


Τίς ἀναβήσεται εἰς τὸ ὄρος τοῦ Κυρίου; 
ἢ τίς στήσεται ἐν τόπῳ ἁγίῳ αὐτοῦ; 
᾽Αλληλούϊα, ᾿Αλληλούϊα. 


᾿Αθῷος χερσὶ καὶ καθαρὸς τῇ καρδίᾳ, 

ὃς οὐκ ἔλαβεν ἐπὶ ματαίῳ τὴν ψυχὴν αὐτοῦ 
καὶ οὐκ ὤμοσεν ἐπὶ δόλῳ τῷ πλησίον αὐτοῦ. 
᾿Αλληλούϊα, ᾽Αλληλούϊα». 


Εἰς τὴν ἀκολουθία εἰς διαφόρους λιτάς, δηλαδὴ λιτα- 


νείας, ἔχομε ἀντίφωνα μὲ ἐφύμνια σύντομα κατανυκτικὰ τρο- 
πάρια. Πρῶτο ἀντίφωνο ἧταν ὁ 6ος ψαλμὸς καὶ ἐφύμνιο τὸ 
τροπάριο «Εὔσπλαγχνε, µακρόθυµε καὶ πανοικτίρμων Κύριε, 
κατάπεμψον τὸ ἔλεός σου ἐπὶ τὸν λαόν σου» εἰς ἦχον πλ. β΄: 

«Κύριε, μὴ τῷ θυμῷ σου ἐλέγξῃς μὲ, 
μηδὲ τῇ ὀργῇ σου παιδεύσῃς με». 
«Ἐὔσπλαγχνε, µακρόθυµε 

καὶ πανοικτίρμων Κύριε, 
κατάπεμψον τὸ ἔλεός σου 

ἐπὶ τὸν λαόν σου». 


«Ἐλέησόν µε, Κύριε, ὅτι ἀσθενής εἶμι' 
ἴασαί µε, Κύριε, ὅτι ἐταράχθη τὰ ὀστᾶ µου, 
«Εὔσπλαγχνε, µακρόθυµε...». 

«Καὶ ἡ Ψυχή µου ἐταράχθη σφόδρα’ 

καὶ σύ, Κύριε, ἕως πότε;» 

«Εὔσπλαγχνε, μακρόθυμε...». 
«Ἐπίστρεψον, Κύριε, ρῦσαι τὴν ψυχήν μου: 
σῶσόν µε ἕνεκεν τοῦ ἐλέαυς σου». 
«Εὔσπλαγχνε, μακρόθυμε...». 

Τῆς ἰδίας ἀκολουθίας δεύτερο ἀντίφωνο ἧτο ὁ {θ]ος ψαλ- 
μὸς ποὺ ἐψάλλετο σὲ ἦχο πλ. β΄ μὲ ἐφύμνιο τὸ «Ἐλεήμων 
ἐλέησον, ἐλέησον, ἐλέησον ἡμᾶς Κύριε»: 

«Κύριε, εἰσάκουσον τῆς προσευχῆς μοῦ 
καὶ ἡ κραυγή µου πρὸς σὲ ἐλθέτω». 
«Ἐλεήμων ἐλέησον, ἐλέησον, 

ἐλέησον ἡμᾶς Κύριε». 


«Μὴ ἀποστρέψῃς τὸ πρόσωπόν σου ἐπ᾽ ἐμοῦ 
ἐν ἡ ἂν ἡμέρᾳ θλίβωμαι 

κλῖνον πρός µε τὸ οὓς σου». 

«Ἐλεήμων ἐλέησον, ἐλέησον... ). 

«Ἐν ᾗ ἂν ἡμέρᾳ ἐπικαλέσωμαί σε 

ταχὺ ἐπάκουσόν μου». 

«Ἐλεήμων ἐλέησον, ἐλέησον... ». 


«Ὅτι ἐξέλιπον ὡσεὶ καπνὸς αἱ ἡμέραι µου 

καὶ τὰ ὁστᾶ μου ὡσεὶ φρύγιον συνεφρύγησα 
«Ἐλεήμων ἐλέησον, ἐλέησον... ». 


(28 Νοεμβρίου 1970) 


42 
᾿Αοματικὸς ἑσπεριγὸς 


Στὴν ἐκπομπὴ αὐτὴ θὰ μιλῆσωμε γιὰ τὴν πρώτη ἀπὸ τὶς 
ἀσματικὲς ἢ βυζαντινὲς ἐνοριακὲς ἀκολουθίες, τὴν ἆκολου- 
θία τοῦ ἑσπερινοῦ ἢ τοῦ λυχνικοῦ. Ἡ ἀναδρομὴ στὶς ἀκολο- 
θίες αὐτὲς δὲν ἔχει βέβαια τὸ ἄμεσο πρακτικὸ ἐνδιαφέρον, 
ποὺ εἶχε ἡ ἐξέτασις τῶν ἐν χρήσει μοναχικῶν ἀκολουθιῶν 
τῆς Ἐκκλησίας µας, γιατὶ πρόκειται γιὰ λειτουργικά «νε- 
κρὲς» ἀκολουθίες. Ἡ ἐξέτασίς των ὅμως δὲν παύει νὰ εἶναι 
ἀπὸ πολλὲς ἀπόψεις χρήσιμη. Καὶ πρῶτα - πρῶτα γιὰ τὴν 
ἱστορία τῆς λατρείας µας. Γιατὶ βλέπομε σ᾽ αὐτὲς πῶς οἱ πα- 
τέρες µας λάτρευαν τὸν Θεὸ κατὰ τὶς τακτὲς ὧρες τοῦ νυχθη- 
μέρου. Δεύτερο ἡ μελέτη τῶν διαφωτίζει σὲ πολλὰ σημεῖα 
τὴν σημερινή μας ἀκολουθία, γιατὶ πολλὰ σημεῖά της ἔχουν 
διαμορφωθῇ κατ᾽ ἐπίδρασιν τῆς ἀσματικῆς ἀκολουθίας ἢ 
καὶ αὐτούσια ἔχουν μεταφερθῆ σ᾽ αὐτήν. Τέλος, σήμερα ἆπα- 
σχολεῖ πολὺ τὴν Ἐκκλησία µας, καὶ πολὺ ὀρθῶς, ἡ ἀναζή- 
τησις τρόπων συμμετοχῆς τοῦ λαοῦ στὶς ἀκολουθίες μας. 
Πέρασε πιὰ ἡ ἐποχὴ ποὺ ὁ λαὸς ἱκανοποιεῖτο νὰ στέκεται 
παθητικὰ μέσα στὸν ναὸ καὶ νὰ ἀπολαμβάνῃ τὰ ψαλλόμενα 
ἀπὸ ἄλλους. Αἴτημα τῆς ἐποχῆς µας εἶναι ἡ συμμετοχὴ ὅλου 
τοῦ ἐκκλησιάσματος στὴν ἀκολουθία. Ἡ ζωντανὴ ἐκπροσώ- 
πησίς του σ᾽ ὅλες τὶς λατρευτικὲς ἐκδηλώσεις. Στὸν ὕστερο 
μεσαίωνα καὶ στὴν ἐποχὴ τῆς Τουρκοκρατίας ὁ λαὸς γιὰ πολ.- 
λοὺς λόγους ἔπεσε σ᾽ αὐτὴ τὴν παθητικὴ στάσι. Στὴν ἐποχὴ 
τῆς ἀκμῆς ἡ συμμετοχή του ἦταν ἐνεργός. Σὰν ἕνα σῶμα, 
μὲ ἕνα στόμα καὶ μία καρδιὰ συνέψαλλε καὶ συνδοξολογοῦσε 
τὸν Θεό. Αὐτὸ ἀκριβῶς τὸ βρίσκομε στὴν ἀρχαία ἀσματικὴ 
ἀκολουθία. Μὲ μερικὲς ἀπόπειρες ποὺ ἔγιναν κατὰ τὸ παρελ- 

θὸν ἔτος τελέσεως ὡρισμένων ἀσματικῶν ἀκολουθιῶν σὲ 
μερικοὺς ναοὺς τῆς Θεσσαλονίκης, φάνηκε πόσο εὔκολη εἶναι 
ἡ συμμετοχὴ τοῦ λαοῦ σ᾽ αὐτές. Μετὰ ἀπὸ τὴν πρώτη τέλεσί 
των ὁ λαὸς ἦταν σὲ θέσι νὰ συμψάλλῃ καὶ νὰ συμμετέχῃ 
ζωντανὰ σ᾽ αὐτές. Εἶναι ἡ φύσις τῶν τέτοια, γιατὶ εἶναι λαϊκὲς 
ἀκολουθίες. Ἐνῷ οἱ μοναστηριακὲς εἶναι λόγιες, δύσκολες, 
ἀπρόσιτες πολλὲς φορὲς στὸν λαό, γιατὶ προὐποθέτουν ἕνα 
ἄλλου τύπου ἐκκλησίασμα καὶ μιᾶς ἄλλης μορφῆς συμμε- 
τοχή. Εἶναι δηλαδὴ γραμμένες ἀπὸ μοναχοὺς γιὰ μοναχούς, 
ποὺ ζοῦν μέσα σ᾽ ἕνα εἰδικὸ πνευματικὸ κλῖμα, ἔχουν ἰδιαί- 
τερες γνώσεις καὶ εἰδικὰ ἐνδιαφέροντα, ποὺ ἐκκλησιάζονται 
συνεχῶς, σὲ μικροὺς ναοὺς καὶ σὲ μικρὲς ὁμάδες καὶ ὅλοι 
μετέχουν κατ᾽ ἐναλλαγὴν στὴν ψαλμῳδία ἢ στὴν διακονία 
κατὰ τὴν ὥρα τῆς λατρείας. ᾿Απὸ τὶς ἀσματικὲς λοιπὸν ἀκο- 
λουθίες ἔχομε πολλὰ νὰ διδαχθοῦμε εἰδικὰ ὡς πρὸς τὸν πα- 
ραδεδοµένο τρόπο καὶ ὡς πρὸς τὶς δυνατότητες τῆς συμμε- 
τοχῆς τοῦ λαοῦ στὴν λατρεία µας. 


᾿Αλλ᾽ ἂς ἔλθωμε στὴν ἀκολουθία τοῦ ἀσματικοῦ ἔσπε- 
ρινοῦ. Πρὶν ἀπὸ τὴν ἔναρξι τῆς ἀκολουθίας ὁ ναὸς ἐπληροῦ- 
το ἀπὸ θυμίαμα. Αὐτό, κατὰ τὸν Συμεὼν Θεσσαλονίκης, ποὺ 
ἐκτὸς τῶν ἄλλων ἀκολουθιῶν ὑπεμνημάτισε καὶ τὶς ἁσματι- 
κές, ὑπενθύμιζε τὴν δόξα τοῦ Θεοῦ, ποὺ ὑπὸ μορφὴν νεφέλης 
κατέβηκε στὴν σκηνὴ τοῦ μαρτυρίου καὶ στὸν ναὸ τῶν Ἱε- 
ροσολύμων κατὰ τὰ ἐγκαίνιά των]. Ἔτσι ἄρχιζαν ὅλες οἱ 
ἀσματικὲς ἀκολουθίες. Καὶ σήμερα πρὸ τῶν μυστηρίων, ὅπως 
τῆς θείας λειτουργίας, τοῦ γάμου, τοῦ βαπτίσματος, τοῦ εὐχε- 
λαίου κλπ. προσφέρεται θυμίαμα. Εἶναι ἀκριβῶς ἡ ἀρχαία 
αὐτὴ συνήθεια ποὺ ἐπεβίωσε μέχρι σήμερα. ᾿Αλλὰ καὶ πρὶν 
ἀπὸ τὸν µεγάλο ἑσπερινὸ τῶν μοναχικῶν ὁλονυκτιῶν θυμιᾶται 
ὅλος ὁ ναὸς ἀπὸ τὸν ἱερέα. Πρόκειται καὶ ἐδῶ γιὰ μία ἐπί- 
δρασι τῆς ἐνοριακῆς λειτουργικῆς πράξεως. 

Ἡ ἔναρξις τῆς ἀκολουθίας, ὅπως καὶ ὅλων τῶν ἀσματι- 





1. ᾿Εξόδ. 40, 28 -29. Γ΄ Βασ. 8, 10-11. 

κῶν ἀκολουθιῶν δὲν ἐγίνετο μὲ τὸ «Εὐλογητὸς ὁ Θεὸς ἤ- 
μῶν.. .», ὅπως στὶς μοναχικές, ἀλλὰ μὲ τὸ «Εὐλογημένη ἤ 
βασιλεία τοῦ Πατρός...», μὲ δοξολογία τῆς ἁγίας Τριά- 
δος. Αὐτὸ ἔκαμε τὸν Συμεὼν νὰ θεωρῇ τὶς ἀσματικὲς ἀκολου- 
θίες ὡς ἐκτυπούσας «ἐμφαντικώτερον» τὴν οἰκονομίαν τοῦ 
Χριστοῦ, γιατὶ ἤδη μὲ τὴν ἔναρξί των κήρυτταν τὴν χάρι 
καὶ τὴν ἐπίγνωσι καὶ ὁμολογία τοῦ ἐν Τριάδι Θεοῦ 1. 

Τὸ πρῶτο μέρος τοῦ ἀσματικοῦ ἑσπερινοῦ περιελάμβανε 
τὴν ψαλμῳδία ὀκτὼ ἀντιφώνων ψαλμῶν. Κάθε ὁμὰς ἀντιφώ- 
νου περιελάμβανε αἴτησι τοῦ ἱερέως, δηλαδὴ τὰ εἰρηνικὰ 
στὸ πρῶτο καὶ τὴν μικρὰ αἴτησι («Ἔτι καὶ ἔτι.. .») στὰ ἅλ- 
λα, εὐχὴ καὶ ἐκφώνησι. Ὕστερα ἐψάλλετο ἀντιφωνικῶς ὁ 
ψαλμὸς μὲ τὸ ἐφύμνιό του. Ὃ ψαλμὸς τοῦ πρώτου ἀντιφώ- 
νου ἦταν σταθερός, ὁ 85ος ψαλμὸς «Κλῖνον, Κύριε, τὸ οὖς 
σου καὶ ἐπάκουσόν μου, ὅτι πτωχὸς καὶ πένης εἰμὶ ἐγώ...», 
μὲ ἐφύμνιο σὲ κάθε στίχο τὸ «Δόξα σοι, ὁ Θεός». Ὁ ψαλμὸς 
ἐθεωρεῖτο κατάλληλος γιὰ τὸν ἑσπερινό, γιατὶ ἔχει ὑπαινι- 
γμοὺς στὸ τέλος τῆς ἡμέρας καὶ στὴν δύσι τοῦ ἡλίου. Τὰ ἓξ 
ἑπόμενα ἀντίφωνα ἦσαν κινητά. Τὰ ἐλάμβαναν δηλαδὴ ἀπὸ 
τὸν πίνακα κατανομῆς τῶν ἀντιφώνων τῶν ψαλμῶν τοῦ Ψαλ- 
τηρίου, ἔτσι, ὥστε κάθε δύο ἑβδομάδες νὰ ψάλλωνται ὅλοι 
οἱ ψαλμοὶ διαδοχικὰ στὸν ἑσπερινὸ καὶ στὸν ὄρθρο. Τὸ ὄγ- 
δοο ἀντίφωνο ἦταν ἐπίσης κινητό, ἀλλὰ δὲν ἀκολουθοῦσε τὴν 
σειρὰ τῶν ἀντιφώνων τοῦ Ψαλτηρίου, ἀλλ᾽ ἐλαμβάνετο ψαλ- 
μὸς σχετικὸς πρὸς τὸ θέμα τῆς ἑορτῆς τῆς ἡμέρας. Π.χ. τῶν 
Κυριακῶν ἦταν ὁ ψαλμὸς «᾿Αναστήτω ὁ Θεὸς καὶ διασκορ- 
πισθήτωσαν οἱ ἐχθροὶ αὐτοῦ ...», ποὺ ἀνεφέρετο προφη- 
τικῶς στὴν ἀνάστασι τοῦ Χριστοῦ (ψαλμὸς 67ος), τῶν ἀπο- 
στόλων ὃ ψαλμὸς ποὺ περιεῖχε τὸν στίχο «Εἰς πᾶσαν τὴν γῆν 
ἐξῆλθεν ὁ φθόγγος αὐτῶν καὶ εἰς τὰ πέρατα τῆς οἰκουμένης 
τὰ ρήματα αὐτῶν» (ψαλμὸς 18ος), στοὺς ἱεράρχας τὸ «Τίμιος 
ἐναντίον Κυρίου ὁ θάνατος τῶν ὁσίων αὐτοῦ» (ψαλμὸς | 15ος) 
κλπ. 





Ι. Διάλογος..., κεφ. 345. 

Στὸ ὄγδοο ἀντίφωνο, χωρὶς ἰδιαίτερα συναπτή, ἐπισυνή- 
πτετο ἡ ψαλμῳδία τοῦ ψαλμοῦ τοῦ λυχνικοῦ (140οὔ) «Κύριε 
ἐκέκραξα πρὸς σέ... Κατευθυνθήτω ἡ προσευχή µου... 
μὲ ὑπόψαλμα σὲ κάθε στίχο εἰδικὸ τροπάριο, ποὺ ἐνηλλάσ- 
σετο κατὰ τὸ θέμα τῆς ἡμέρας. Ἐπὶ παραδείγματι τῶν Κυ- 
ριακῶν ἦσαν «Τὴν ζωηφόρον σου ἔγερσιν, Κύριε, δοξάζο- 
μεν» καὶ «Τὴν σωτήριόν σου ἔγερσιν, Κύριε, δοξάζομεν», 
τῶν Χριστουγέννων «Θεὸν ἐκ σοῦ σαρκωθέντα ἔγνωμεν, Θεο- 
τόκε Παρθένε...», τῶν ἑορτῶν «Ἑσπερινὴν θυσίαν προσ- 
φέρομέν σοι, ὁ Θεός, ἣν πρόσδεξαι διὰ τῆς Θεοτόκου (ἢ 
διὰ τῶν ἀσωμάτων, τοῦ ἱεράρχου, τοῦ ἀποστόλου, τοῦ προ- 
δρόμου κλπ.) καὶ ἐλέησον ἡμᾶς». Περὶ τὸ τέλος τοῦ ψαλμοῦ 
ἐγίνετο ἡ εἴσοδος τοῦ ἑσπερινοῦ, ἀνεγινώσκετο ἡ εὐχὴ τῆς 
εἰσόδου «Ἑσπέρας καὶ πρωῖ καὶ μεσημβρίας... ..», ποὺ ἐμ- 
πνέεται ἀκριβῶς ἀπὸ τὸν ψαλμὸ ποὺ τότε ἐψάλλετο, ἐψάλ.- 
λοντο ὡς εἰσοδικὸν οἱ τελευταῖοι στίχοι τοῦ ψαλμοῦ καὶ τὸ 
προκείμενον, ὅπως περίπου στὸ μοναχικὸ ἑσπερινό. 


Τὸ δεύτερο μέρος τοῦ ἀσματικοῦ ἑσπερινοῦ περιελάμ- 
βανε τὴν ἐκτενῆ δέησι («Εἴπωμεν πάντες ἐξ ὅλης ψυχῆς...») 
μὲ τὴν εὐχή της καὶ τὴν ἐκφώνησι «Ὅτι ἐλεήμων... », τὰ 
τρία μικρὰ ἀντίφωνα, τὰ ἀναγνώσματα, ἂν ὑπῆρχαν, τὶς εὖ- 
χὲς ὑπὲρ τῶν κατηχουμένων καὶ τῶν πιστῶν, τὴν ἀπολυτικὴ 
εὐχὴ τῆς κεφαλοκλισίας καὶ τὴν ἀπόλυσι μὲ τὴν σύντομο 
ἀρχαϊκὴ μορφὴ «Ἔν εἰρήνῃ προέλθωμεν». 

Ἰδιαίτερο ἐνδιαφέρον παρουσιάζουν τὰ τρία «μικρὰ 
ἀντίφωνα». «Μικρὰ» ἐλέγοντο, ἐν ἀντιθέσει πρὸς τὰ «μεγά- 
λα», γιατὶ αὐτὰ δὲν περιελάμβαναν τὴν ψαλμῳδία δλοκλήρων 
ψαλμῶν ὅπως ἐκεῖνα, ἀλλὰ τέσσαρας στίχους κατ᾽ ἐκλογὴν 
ἀπὸ τὸν κάθε ἕνα ψαλμό. Τὸ πρῶτο εἶχε ἐφύμνιο τὸ «Ταῖς 
πρεσβείαις τῆς Θεοτόκου, Σῶτερ, σῶσον ἡμᾶς», τὸ δεύτερο 
«Σῶσον ἡμᾶς, Υἱὲ Θεοῦ, ὁ ἀναστὰς ἐκ νεκρῶν (ἢ ὁ ἐν ἁγίοις 
θαυμαστὸς κλπ.) ψάλλοντάς σοι’ ᾿Αλληλούϊα» καὶ τὸ τρίτο 
τὸν τρισάγιο ὕμνο «Αγιος ὁ Θεός...». 

Οἱ εὐχὲς τῶν ἀντιφώνων εἶναι τὰ μόνα στοιχεῖα τοῦ σμα- 
τικοῦ ἑσπερινοῦ ποὺ περιεσώθησαν καὶ στὴν σημερινὴ μο- 
ναχικὴ ἀκολουθία τοῦ ἑσπερινοῦ. Οἱ εὐχὲς τῶν μεγάλων λέ- 
γονται ὅλες μαζὶ κατὰ τὴν ὥρα τῆς ἀναγνώσεως τοῦ προοι- 
μιακοῦ ψαλμοῦ σὲ κάθε ἑσπερινό. Οἱ εὐχὲς τῶν μικρῶν διετη- 
ρήθησαν μόνο στὴν ἀκολουθία τοῦ ἑσπερινοῦ τῆς γονυκλι- 
σίας τῆς Πεντηκοστῆς. Εἶναι οἱ τρεῖς δεύτερες εὐχές, οἱ 
σύντομες, ποὺ ἀκούομε τότε, μία σὲ κάθε γονυκλισία, δηλα- 
δὴ τὸ «Εὐλογητὸς εἶ, Κύριε, δέσποτα παντοκράτορ, ὁ φω- 
τίσας τὴν ἡμέραν...» στὴν πρώτη, «Κύριε, Κύριε, ὁ ρυσά- 
μενος ἡμᾶς...» στὴν δευτέρα, καὶ «Ὁ Θεὸς ὁ μέγας καὶ 
αἰώνιος...» στὴν τρίτη. 


Θὰ ἐπιχειρήσωμε νὰ δώσωμε μερικὰ δείγματα τῆς ἀκο- 
λουθίας τοῦ ἁσματικοῦ ἑσπερινοῦ. Καὶ πρῶτο μερικοὺς στί- 
χους ἀπὸ τὸ πρῶτο μέγα ἀντίφωνο μὲ τὸ ἐφύμνιό του, ψαλμὸς 
δος: 


«Κλῖνον, Κύριε, τὸ οὓς σου καὶ ἐπάκουσόν µου, 
ὅτι πτωχὸς καὶ πένης εἰμὶ ἐγώ. 
Δόξα σοι, ὁ Θεός. 


Φύλαξον τὴν ψυχήν μου, ὅτι ὅσιός εἰμι. 
Δόξα σοι, ὁ Θεός. 


Σῶσον τὸν δοῦλόν σου, ὁ Θεός μου, 
τὸν ἐλπίζοντα ἐπὶ σέ. 
Δόξα σοι, ὁ Θεός. 


Ἐλέησόν µε, Κύριε, 
ὅτι πρὸς σὲ κεκράξομαι ὅλην τὴν ἡμέραν. 
Δόξα σοι, ὁ Θεός». 

Καὶ ἀπὸ τὰ μικρὰ ἀντίφωνα: 

᾿Απὸ τὸ πρῶτο, ψαλμὸς 114ος: 


«Ἠγάπησα, ὅτι εἰσακούσεται Κύριος 
τῆς φωνῆς τῆς δεήσεώς μου». 
«Ταῖς πρεσβείαις τῆς Θεοτόκου, 

Σῶτερ, σῶσον ἡμᾶς». 


«Ὅτι ἔκλινε τὸ οὖς αὐτοῦ ἐμοὶ 
καὶ ἐν ταῖς ἡμέραις μου ἐπικαλέσομαι». 
«Ταῖς πρεσβείαις τῆς Θεοτόκου. . .». 


«Περιέσχον µε ὠδῖνες θανάτου, 
κίνδυνοι “Αδου εὕροσάν µε' 

θλῖψιν καὶ ὀδύνην εὗρον 

καὶ τὸ ὄνομα Κυρίου ἐπεκαλεσάμην». 
«Ταῖς πρεσβείαις τῆς Θεοτόκου. . .». 


«Ὦ Κύριε, ρῦσαι τὴν ψυχήν μου». 
«Ταῖς πρεσβείαις τῆς Θεοτόκου. . .». 


᾿᾽Απὸ τὸ δεύτερο, ψαλμὸς [[5ος: 


«Ἐπίστευσα, διὸ ἐλάλησα: 

ἐγὼ δὲ ἐταπεινώθην σφόδρα». 

«Σῶσον ἡμᾶς, Υἱὲ Θεοῦ, ὁ ἀναστὰς ἐκ νεκρῶν 
ψάλλοντάς σοι’ ᾽Αλληλούϊα». 


«Ἐγὼ δὲ εἶπα ἐν τῇ ἐκστάσει μου’ 
Πᾶς ἄνθρωπος ψεύστης». 
«Σῶσον ἡμᾶς, Υἱὲ Θεοῦ... ». 


«Ποτήριον σωτηρίου λήψομαι 
καὶ τὸ ὄνομα Κυρίου ἐπικαλέσομαι». 
«Σῶσον ἡμᾶς, Υἱὲ Θεοῦ... ». 


«Τὰς εὐχάς μου τῷ Κυρίῳ ἀποδώσω 
ἐναντίον παντὸς τοῦ λαοῦ αὐτοῦ». 
«Σῶσον ἡμᾶς, Υἱὲ Θεοῦ... ». 


᾿Απὸ τὸ τρίτο, ψαλμὸς 116ος: 


«Αἰνεῖτε τὸν Κύριον, πάντα τὰ ἔθνη, 
ἐπαινέσατε αὐτόν, πάντες οἱ λαοί». 
«Άγιος ὃ Θεός, ἅγιος ἰσχυρός, 

ἅγιος ἀθάνατος, ἐλέησον ἡμᾶς». 

«Ὅτι ἐκραταιώθη τὸ ἕλεος αὐτοῦ ἐφ᾽ ἡμᾶς 
καὶ ἢ ἀλήθεια τοῦ Κυρίου μένει εἰς τὸν αἰῶνα». 
«Άγιος ὁ Θεός... ». 


«Δόξα... καὶ νῦν...». 
«Άγιος ὁ Θεός...». 


5 Δεκεμβρίου 1970 ) 


45 
᾿Ασματικὸς ὄρθρος 


Ὁ ἀσματικὸς ὄρθρος, μὲ τὸν ὁποῖον θὰ ἀσχοληθοῦμε 
σήμερα, ἦταν ἡ ἐκτενεστέρα ἀπὸ τὶς ἀκολουθίες τοῦ ἐνορια- 
κοῦ τυπικοῦ. Ἡ ἀποκατάστασίς της παρουσιάζει ἀρκετὲς 
δυσκολίες καὶ λόγῳ τοῦ μήκους της καὶ λόγῳ τῶν διαφορῶν 
ποὺ παρουσιάζουν τὰ χειρόγραφα καὶ τῶν παραλλαγῶν της 
ἀναλόγως πρὸς τὶς ἡμέρες καὶ τὶς ἑορτές. Ὅ Συμεὼν Θεσσα- 
λονίκης μᾶς δίδει μία ἀρκετὰ λεπτομερῆ περιγραφὴ τοῦ ἆσμα- 
τικοῦ ὄρθρου τῶν Κυριακῶν, ὅπως ἐτελεῖτο κατὰ τὴν ἐποχή 
τοῦ στὴν Αγία Σοφία Θεσσαλονίκης. Ἔτσι ἔχομε ἕνα καλὸ 
ὁδηγό, ποὺ ἐν συνδυασμῷ μὲ τὶς μαρτυρίες τῶν χειρογράφων 
μᾶς βοηθεῖ στὸ νὰ καταρτίσωμε μία σαφῆ εἰκόνα τῆς λαμπρᾶς 
αὐτῆς ἀκολουθίας. 


Θὰ μείνωμε στὸν ὄρθρο τῆς Κυριακῆς. Ὁ ὄρθρος τῶν 
καθημερινῶν παρουσιάζει ἀρκετὲς διαφορές, ὡς πρὸς τὸν 
ἀριθμὸ καὶ τὴν ἐκλογὴ τῶν ἀντιφώνων καὶ τῶν ἄλλων ὕμνων, 
γενικὰ ὅμως ἀκολουθεῖ τὸ ἴδιο διάγραμμα. ᾿Απετελεῖτο ἀπὸ 
δύο µέρη. Τὸ πρῶτο ἐψάλλετο στὸν νάρθηκα καὶ τὸ δεύτερο 
στὸ μέσον τοῦ κυρίως ναοῦ παρὰ τὸν ἄμβωνα. Προηγεῖτο ἡ 
θυμίασις ὅλου τοῦ ναοῦ, ὅπως καὶ στὸν ἀσματικὸ ἑσπερινό. 
Ἐκλείοντο οἱ βασιλικὲς πύλες, κλῆρος καὶ λαὸς συνεκεν- 
τροῦτο στὸν νάρθηκα πρὸ τῶν κλειστῶν πυλῶν καὶ ὃ ἱερεὺς 
ἔδιδε τὸ σημεῖον τῆς ἐνάρξεως μὲ τὸ «Εὐλογημένη ἡ βασιλεία 
τοῦ Πατρός...». Καὶ ἀμέσως ἤρχιζε ἡ ἀκολουθία τῶν ἀντι- 
φώνων, ὅπως καὶ στὸν ἑσπερινό. Τοῦ πρώτου ἀντιφώνου προη- 
γεῖτο ἢ μεγάλη συναπτή, δηλαδὴ τὰ εἰρηνικὰ («Ἔν εἰρήνῃ 
τοῦ Κυρίου δεηθῶμεν...»), ἢ εὐχὴ καὶ ἡ ἐκφώνησις. Τὸ 

πρῶτο ἀντίφωνο ἀπετελεῖτο ἀπὸ τρεῖς σταθεροὺς ψαλμούς, 
τὸν 3ο («Κύριε, τί ἐπληθύνθησαν οί θλίβοντές με.. .»), τὸν 
62ο («Ὁ Θεός, ὁ Θεός µου, πρὸς σὲ ὀρθρίζω...») καὶ 
τὸν 1330 («Ἰδοὺ δὴ εὐλογεῖτε τὸν Κύριον, πάντες οἱ δοῦ- 
λοι Κυρίου...»). Οἱ δύο πρῶτοι εἶναι πρωϊνοὶ ψαλμοὶ καὶ 
ἁπαντοῦν καὶ στὸν μοναχικὸ ἑξάψαλμο τῶν ἀκολουθιῶν μας, 
ὁ τρίτος εἶναι σύντομος ψαλμός, μία πρόσκλησις πρὸς δοξο- 
λογίαν τοῦ Θεοῦ ἀπὸ ὅλους τοὺς λαοὺς καὶ τὰ ἔθνη. Κάθε 
στίχος τῶν τριῶν αὐτῶν ψαλμῶν εἶχε ὡς ΓΗ τὸ «Δόξα 
σοι, ὁ Θεός». 


Τὰ τρία ἑπόμενα ἀντίφωνα ἦσαν µεταβλητά. Τὶς Κυρια- 
κὲς ἐψάλλετο ὁ ἄμωμος, ὁ ἰίδος δηλαδὴ ψαλμὸς («Μακά- 
ριοι οἱ ἄμωμοι ἐν ὁδῷ...») διῃρημένος σὲ τρία ἀντίφωνα, 
ὅπως στὸ μοναχικὸ τυπικὸ σὲ τρεῖς στάσεις. Κάθε ἀντίφωνο 
εἰσήγετο, ὅπως συνήθως, μὲ τὴν μικρὰ συναπτὴ («Ἔτι καὶ 

«»), εὐχὴ καὶ ἐκφώνησι καὶ ὁ ψαλμὸς ἐψάλλετο ἀντι- 
φωνικῶς κατὰ στίχον, μὲ ἐφύμνιο στὸ πρῶτο ἀντίφωνο τὸ 
«᾿Αλληλούϊα», στὸ δεύτερο τὸ «Συνέτισὀν µε, Κύριε» καὶ στὸ 
τρίτο πάλι τὸ «᾿Αλληλούϊα», ὅπως περίπου ψάλλεται καὶ 
σήμερα στὴν νεκρώσιμο ἀκολουθία. Κατὰ τὸ δεύτερο ἀντί- 
φῶνο τοῦ ψαλμοῦ αὐτοῦ ὁ ἱερεὺς ἐθυμία τοὺς πιστούς, εἰσήρ- 
χετο στὸν ναὸ καὶ ἀφοῦ τὸν ἐθυμία, παρελάμβανε ἀπὸ τὴν ἁγία 
τράπεζα τὸν σταυρὸ τῶν λιτανειῶν μὲ τρεῖς ἀναμμένες λαμπά- 
δες ἐπάνω σ᾽ αὐτὸν καὶ ἀφοῦ ἐξήρχετο στὸν νάρθηκα τὸν 
ἔστηνε πρὸ τῶν πυλῶν τοῦ ναοῦ. Στὸ τέλος τοῦ τρίτου ἀντι- 
φώνου ἠνοίγοντο αἱ πύλαι καὶ ὅλο τὸ ἐκκλησίασμα, προπο- 
ρευομένου τοῦ ἱερέως μὲ τὸν σταυρό, εἰσήρχετο ἐν λιτανείᾳ 
στὸν κυρίως ναό. Ἑστήνετο ὁ σταυρὸς στὸν ἄμβωνα καὶ ἀπὸ 
αὐτὸν ἐσυνεχίζετο τὸ δεύτερο μέρος τῆς ἀκολουθίας τοῦ ᾠσμα- 
τικοῦ ὄρθρου. 


Τὸ δεύτερο αὐτὸ μέρος περιελάμβανε πέντε ἐπὶ μέρους 
στοιχεῖα, δηλαδὴ τὴν η’ βιβλικὴ ᾠδή, τὸ συναξάριο καὶ τὸν 

50ὁ ψαλμό, τοὺς αἴνους, τὴν δοξολογία καὶ τὸ ἑωθινὸ εὐαγ- 
γέλιο. 

Ἡ η’ βιβλικὴ ᾠδῆ, ὁ ὕμνος τῶν τριῶν παίδων ἀπὸ τὸ 
βιβλίο τοῦ Δανιὴλ 1 «Εὐλογεῖτε πάντα τὰ ἔργα Κυρίου, 
τὸν Κύριον...», ἐψάλλετο ἀντιφωνικῶς μὲ ἐφύμνιο «Τὸν 
Κύριον ὑμνεῖτε καὶ ὑπερυψοῦτε εἰς πάντας τοὺς αἰῶνας», 
ὅπως σήμερα «κατὰ τὸν ἑσπερινὸ τοῦ Πάσχα. Ἐγίνετο ὑπὸ 
τοῦ διακόνου ἐκτενής, εὐχὴ καὶ ἐκφώνησις ἀπὸ τὸ ἱερέα 
καὶ ἐψάλλετο ὁ 50ὸς ψαλμός, τὸ «Ἐλέησόν µε, ὁ Θεός, κατὰ 
τὸ μέγα ἔλεός σου. . .», τὸ «πεντηκοστάριον» ὅπως ἐλέγετο, 
μὲ ἐφύμνιο εἰδικὸ ἀναστάσιμο τροπάριο ἢ τὸ ἀπολυτίκιο 
τῆς ἑορτῆς. Μὲ νέα συναπτή, εὐχὴ καὶ ἐκφώνησι εἰσήγοντο 
οἱ ψαλμοὶ τῶν αἴνων (148ος, 149ος καὶ 150ὸς) μὲ εἰδικὰ δοξο- 
λογικὰ ἐφύμνια κατὰ στίχον, «Πᾶσα πνοὴ αἰνεσάτω τὸν 
Κύριον», «Σοὶ πρέπει ὕμνος τῷ Θεῷ», «Δότε δόξαν τῷ Θεῷ» 
κλπ. Τοὺς αἴνους ἠκολούθει ἡ ψαλμῳδία τῆς μεγάλης δοξο- 
λογίας «Δόξα ἐν ὑψίστοις Θεῷ... .», τὸ προκείμενον καὶ τὸ 
ἀναστάσιμον ἑωθινὸν εὐαγγέλιον, ποὺ ἀνεγινώσκετο ἀπὸ τοῦ 
ἄμβωνος, ἡ ἐκτενὴς δέησις, αἱ αἰτήσεις, ἡ εὐχὴ τῆς κεφαλο- 
κλισίας καὶ ἡ ἀπόλυσις. 


Καὶ πάλι ἡ ἀκολουθία τοῦ ἀσματικοῦ ὄρθρου μᾶς δια- 
φωτίζει πολλὰ σημεῖα τῆς μοναχικῆς ἀκολουθίας τοῦ ὄρθρου, 
ποὺ εἶναι ἐν χρήσει σήμερα στοὺς ναούς μας. ᾿Αναφέρομε ἕνα 
χαρακτηριστικὸ παράδειγμα: Κατὰ τὴν ἀνάγνωσι τοῦ ἕξα- 
ψάλμου ὁ ἱερεὺς διαβάζει δώδεκα ἑωθινὲς εὐχές, ποὺ ἐκτὸς 
ἀπὸ μερικὲς οἱ ὑπόλοιπες δὲν ἔχουν θέσι στὸν μοναχικὸ 
ὄρθρο. Γι’ αὐτὸ ἀκριβῶς καὶ τὶς διαβάζει ὅλες μαζὶ ὁ ἱερεὺς 
σὲ μία εὔκαιρο γι’ αὐτὸν ὥρα, τότε δηλαδὴ ποὺ ἀναγινώσκουν 
τὸν ἑξάψαλμο. Οἱ εὐχὲς αὐτὲς δὲν εἶναι ἄλλες ἀπὸ τὶς εὐχὲς 
ποὺ ὑπῆρχαν στὴν ἐνοριακὴ ἀκολουθία τοῦ ὄρθρου, ὅπου 
ἔχουν τὴν ὀργανική τῶν θέσι πρὶν ἀπὸ κάθε ἀντίφωνο ἢ ἅλ- 
λη λεντουργικὴ ἑνότητα. Τὸ περιεχόμενό των τὸ δείχνει κα- 





1. Κεφ. 3, 34 - 65. 

θαρά, γιατὶ ἐνσωματώνονται σ᾽ αὐτὲς φράσεις ἀπὸ ψαλμοὺς 
ἢ ἄλλα στοιχεῖα ποὺ θὰ ἐπακολουθήσουν. Ἔτσι ὑπάρχει εὐχὴ 
ποὺ εἰδικὰ ὁμιλεῖ γιὰ τὰ θέματα τῶν αἴνων, ἄλλη γιὰ τὴν 
δοξολογία, γιὰ τὸ εὐαγγέλιο τοῦ ὄρθρου κ.ο.κ. Ὅταν ἔπαυσε 
πιὰ νὰ τελῆται ἡ ἀκολουθία τοῦ ἀσματικοῦ ὄρθρου στοὺς να- 
οὐς µας, οἱ ἱερεῖς ἐξηκολούθησαν νὰ διαβάζουν τὶς εὐχὲς 
ποὺ περιεῖχαν τὰ Εὐχολόγιά των καὶ στὴν ἀκολουθία τοῦ 
μοναχικοῦ ὄρθρου. ᾿Επειδὴ ὅμως δὲ εὕρισκαν γι αὐτὲς κα- 
τάλληλο θέσι, τὶς μετέφεραν στὴν ἀρχὴ τοῦ ὄρθρου στὴν 
ὥρα τοῦ ἑξαψάλμου. 


Ἡ ἀκολουθία τοῦ ἀσματικοῦ ὄρθρου, ὅπως καὶ τοῦ 
ἑσπερινοῦ, γνώρισε στὰ τελευταῖα χρόνια τῆς ζωῆς της μία 
μεταρρύθμισι. Εἴδαμε ὅτι τὸ τελευταῖο προπύργιο τῆς ᾷσμα- 
τικῆς ἀκολουθίας ἦταν ἡ “Αγία Σοφία Θεσσαλονίκης καὶ ὅτι 
στὸν ναὸ αὐτὸν διετηρήθη ἡ ἀσματικὴ ἀκολουθία μέχρι τῆς 
ἁλώσεως τῆς Θεσσαλονίκης ἀπὸ τοὺς Τούρκους, τὸν Μάρ- 
τιο τοῦ 1430. Τελευταῖος μητροπολίτης Θεσσαλονίκης πρὸ 
τῆς ἁλώσεως ἦταν ἕνας λόγιος κληρικὸς μὲ ἔντονα λειτουρ- 
γικὰ ἐνδιαφέροντα, ὁ Συμεών, ποὺ πέθανε ἕξ μῆνες πρὶν ἀπὸ 
τὴν ἅλωσι, τὸν Σεπτέμβριο τοῦ 1429. Ὅταν γύρω στὰ 1410 
ὃ Συμεὼν ἔγινε μητροπολίτης, βρῆκε ἐν χρήσει τὴν ἀσματικὴ 
ἀκολουθία, ἀλλὰ ὁ λαὸς δὲν τὴν καταλάβαινε πιά, καὶ ἴσως 
ἐξεδήλωνε τὴν προτίμησί του στὴν μοναχικὴ ἀκολουθία, 
ποὺ ἐτελεῖτο σ᾽ ὅλα τὰ ἄλλα µέρη καὶ σ᾽ ὅλους τοὺς ἄλλους 
ναοὺς τῆς πόλεως ἐκτὸς ἀπὸ τὴν ᾽Αγία Σοφία. Ὁ Συμεών 
κατέβαλε ἔντονη προσπάθεια γιὰ τὴν διατήρησί της. Ἔπει- 
δὴ δὲ ὁ λαὸς ἤθελε νὰ ἀκούῃ τοὺς κανόνες καὶ τὰ ὡραῖα 
τροπάρια τοῦ μοναχικοῦ τυπικοῦ καὶ συγχρόνως τοῦ φαινό- 
ταν ἁνιαρὴ ἡ διαρκὴς ψαλμῳδία τῶν ἀντιφώνων τοῦ ἐνοριακοῦ 
τυπικοῦ, ἔκαμε µία μεταρρύθμισι, στηριζόμενος στὰ δύο αὐτὰ 
σημεῖα: Περιώρισε τὸν ἀριθμὸ τῶν ἀντιφώνων καὶ προσέ- 
θεσε κανόνες, στιχηρὰ καὶ ἀπόστιχα ἀπὸ τὶς ἀντίστοιχες 
μοναστικὲς ἀκολουθίες. Συνέταξε δὲ καὶ εἰδικὸ Τυπικό, στὸ 

ὁποῖο ἀκριβῶς καθώριζε τὴν τάξι τῶν ἀκολουθιῶν τῆς “Αγίας 
Σοφίας βάσει τῶν νέων αὐτῶν ἀρχῶν. 


᾿Απὸ τὸν ἀσματικὸ ὄρθρο θὰ παρουσιάσωμε ὡρισμένα 

δείγματα ψαλμῳδίας. Καὶ πρῶτο, μερικοὺς στίχους ἀπὸ τὰ 
τέσσαρα πρῶτα ἀντίφωνα μὲ τὰ ἐφύμνιά τῶν: 

«Κύριε, τί ἐπληθύνθησαν οἱ θλίβοντές με; - 

πολλοὶ ἐπανίστανται ἐπ᾽ ἐμέ. 

Δόξα σοι, ὁ Θεός. 

Πολλοὶ λέγουσι τῇ ψυχῇ μου: 

Οὐκ ἔστι σωτηρία αὐτῷ ἐν τῷ Θεῷ αὐτοῦ. 

Δόξα σοι, ὁ Θεός. 

Σὺ δέ, Κύριε, ἀντιλήπτωρ µου εἶ, 

δόξα µου καὶ ὑψῶν τὴν κεφαλήν μου. 

Δόξα σοι, ὁ Θεός». | 


«Μακάριοι οἱ ἄμωμοι ἐν ὁδῷ, 

οἱ πορευόμενοι ἐν νόμῳ Κυρίου. 

᾽Αλληλούϊα. 

Μακάριοι οἱ ἐξερευνῶντες τὰ μαρτύρια αὐτοῦ, 
ἐν ὅλῃ καρδίᾳ ἐκζητήσουσιν αὐτόν. 
"Αλληλούϊα. 

Οὐ γὰρ οἱ ἐργαζόμενοι τὴν ἀνομίαν 

ἐν ταῖς ὁδοῖς αὐτοῦ ἐπορεύθησαν. 
᾽Αλληλούϊα». 


«Αἱ χεῖρές σου ἐποίησάν µε καὶ ἔπλασάν µε, 
συνέτισόν µε καὶ μαθήσομαι τὰς ἐντολάς σου. 
Συνέτισόν με, Κύριε. 

Οἱ φοβούμενοί σε ὄψονταί µε καὶ εὐφρανθήσονται, 
ὅτι εἰς τοὺς λόγους σου ἐπήλπισα. 

Συνέτισόν με, Κύριε. 

Ἔγνων, Κύριε, ὅτι δικαιοσύνη τὰ κρίματά σου 
καὶ ἀληθείᾳ ἐταπείνωσάς με. 

Συνέτισόν με, Κύριε». 


325 


«Ἐπίβλεψον ἐπ᾽ ἐμὲ καὶ ἐλέησόν µε, 

κατὰ τὸ κρῖμα τῶν ἀγαπώντων τὸ ὄνομά σου. 
᾿Αλληλούϊα, 

Τὰ διαβήματά µου κατεύθυνον κατὰ τὸ λόγιόν σου 
καὶ μὴ κατακυριευσάτω µου πᾶσα ἀνομία. 
᾿Αλληλούϊα. 

Λύτρωσαί µε ἀπὸ συκοφαντίας ἀνθρώπων 

καὶ φυλάξω τὰς ἐντολάς σου. 

᾽Αλληλούϊα». 


Μερικοὺς ἐπίσης στίχους ἀπὸ τὴν η΄ βιβλικὴ φδή, τὸ 
«Εὐλογεῖτε»: 


«Εὐλογεῖτε, πάντα τὰ ἔργα Κυρίου, τὸν Κύριον: 
ὑμνεῖτε καὶ ὑπερυψοῦτε αὐτὸν εἰς τοὺς αἰῶνας, 
Τὸν Κύριον ὑμνεῖτε καὶ ὑπερυψοῦτε εἰς πάντας τοὺς 
αἰῶνας. 
Εὐλογεῖτε, ἄγγελοι Κυρίου, οὐρανοὶ Κυρίου, τὸν 
Κύριον’ 
ὑμνεῖτε καὶ ὑπερυψοῦτε αὐτὸν εἰς τοὺς αἰῶνας. 
Τὸν Κύριον ὑμνεῖτε καὶ ὑπερυψοῦτε εἰς πάντας τοὺς 
αἰῶνας. 
Εὐλογεῖτε ὕδατα, πάντα τὰ ὑπεράνω τῶν οὐρανῶν, 
πᾶσαι αἱ δυνάμεις Κυρίου, τὸν Κύριον: 
ὑμνεῖτε καὶ ὑπερυψοῦτε αὐτὸν εἰς τοὺς αἰῶνας. 
Τὸν Κύριον ὑμνεῖτε καὶ ὑπερυψοῦτε εἰς πάντας τοὺς 
αἰῶνας». 


Τρεῖς στίχοι ἐκ τοῦ 50οὔ ψαλμοῦ εἰς τὸν β΄ ἦχον μὲ 
ἐφύμνιον τὸ σύντομο τροπάριο: 
«᾿Αναστὰς τοῦ μνήματος, Σωτὴρ τοῦ κόσμου, 
ἐδωρήσω ἡμῖν τὴν ἐπουράνιον ζωήν». 


«Ἐλέησόν µε, ὁ Θεός, κατὰ τὸ μέγα ἕλεός σου 
καὶ κατὰ τὸ πλῆθος τῶν οἰκτιρμῶν σου 

ἐξάλειψον τὸ ἀνόνημά μου». 

«᾿Αναστὰς τοῦ μνήματος, Σωτὴρ τοῦ κόσμου. ..». 
«Ἐπὶ πλεῖον πλῦνόν µε ἀπὸ τῆς ἀνομίας µου 

καὶ ἀπὸ τῆς ἁμαρτίας μου καθάρισόν με». 
«᾿Αναστὰς τοῦ μνήματος, Σωτὴρ τοῦ κόσμου. ..». 
«Ὅτι τὴν ἀνομίαν µου ἐγὼ γινώσκω 

καὶ ἣ ἁμαρτία µου ἐνώπιόν µου ἐστὶ διὰ παντός». 
«᾿Αναστὰς τοῦ μνήματος, Σωτὴρ τοῦ κόσμου... .». 


Τέλος μία ἐκλογὴ στίχων τῶν ψαλμῶν τῶν αἴνων ἀνὰ 
δύο μὲ τὰ ἐναλλασσόμενα δοξολογικὰ ἐφύμνια: 


«Αἰνεῖτε τὸν Κύριον ἐκ τῶν οὐρανῶν: 
αἰνεῖτε αὐτὸν ἐν τοῖς ὑψίστοις. 
Σοὶ πρέπει ὕμνος τῷ Θεῷ. 


Αἰνεῖτε αὐτὸν πάντες οἱ ἄγγελοι αὐτοῦ 
αἰνεῖτε αὐτὸν πᾶσαι αἱ δυνάμεις αὐτοῦ. 
Σοὶ πρέπει ὕμνος τῷ Θεῷ». 


«Αἰνεῖτε τὸν Κύριον ἐκ τῆς γῆς, 
δράκοντες καὶ πᾶσαι ἄβυσσοι. 
Δότε δόξαν τῷ Θεῷ. 


Πῦρ, χάλαζα, χιών, κρύσταλλος, 
πνεῦμα καταιγίδος, τὰ ποιοῦντα τὸν λόγον αὐτοῦ. 
Δότε δόξαν τῷ Θεῷ». 


«Νεανίσκοι καὶ παρθένοι, 

πρεσβύτεροι μετὰ νεωτέρων. 

Αὐτῷ πρέπει αἴνεσις. 

Ἡ ἐξομολόγησις αὐτοῦ ἐπὶ γῆς καὶ οὐρανοῦ 
καὶ ὑψώσει κέρας λαοῦ αὐτοῦ. 

Αὐτῷ πρέπει αἴνεσις». 


«Αἰνεσάτωσαν τὸ ὄνομα αὐτοῦ ἐν χορῷ, 
ἐν τυμπάνῳ καὶ ψαλτηρίῳ ψαλάτωσαν αὐτῷ. 
Δόξα σοι, ἅγιε Πάτερ. 

Ὅτι εὐδοκεῖ Κύριος ἐν τῷ λαῷ αὐτοῦ 
καὶ ὑψώσει πραεῖς ἐν σωτηρίᾳ. 
Δόξα σοι, ἅγιε Πάτερ». 


«Αἱ ὑψώσεις τοῦ Θεοῦ ἐν τῷ λάρυγγι αὐτῶν 
καὶ ρομφαῖαι δίστομοι ἐν ταῖς χερσὶν αὐτῶν. 
Υἱὲ Θεοῦ, ἐλέησον ἡμᾶς. 

Τοῦ ποιῆσαι ἐκδίκησιν ἐν τοῖς ἔθνεσιν, 
ἐλεγμοὺς ἐν τοῖς λαοῖς. 

Υἱὲ Θεοῦ, ἐλέησον ἡμᾶς». 


«Τοῦ δῆσαι τοὺς βασιλεῖς αὐτῶν ἐν πέδαις 
καὶ τοὺς ἐνδόξους αὐτῶν ἐν χειροπέδαις σιδηραῖς, 
Φεῖσαι ἡμῶν, Κύριε. 

Τοῦ ποιῆσαι ἐν αὐτοῖς κρῖμα ἔγγραπτον' 

δόξα αὕτη ἔσται πᾶσι τοῖς ὁσίοις αὐτοῦ. 
Φεῖσαι ἡμῶν, Κύριε». 


«Αἰνεῖτε αὐτὸν ἐν τυμπάνῳ καὶ χορῷ: 
αἰνεῖτε αὐτὸν ἐν χορδαῖς καὶ ὀργάνῳ. 
Δόξα σοι τῷ δείξαντι τὸ φῶς. 

Αἰνεῖτε αὐτὸν ἐν κυμβάλοις εὐήχοις' 
αἰνεῖτε αὐτὸν ἐν κυμβάλοις ἀλαλαγμοῦ. 
Πᾶσα πνοὴ αἰνεσάτω τὸν Κύριον. 
Δόξα σοι τῷ δείξαντι τὸ φῶς». 


(12 Δεκεμβρίου 1970) 

Προεόρτια τῶν Χριστουγέννων 


Σὲ λίγες ἡμέρες θὰ ἑοριάσωμε τὴν μεγάλην ἑορτὴ τοῦ 
χριστιανικοῦ κόσμου, τὴν ἑορτὴ τῶν Χριστουγέννων. Τὸ 
γεγονὸς τῆς γεννήσεως τοῦ Κυρίου θὰ ξαναφέρῃ ἡ Ἐκκλησία 
μπροστὰ στὰ μάτια τῆς ψυχῆς µας καὶ θὰ μᾶς καλέσῃ νὰ προσ- 
κυνήσωμε μαζὶ μὲ τοὺς ποιμένας καὶ μὲ τοὺς μάγους τὸν γεν- 
νηθέντα βασιλέα καὶ νὰ ὑμνολογήσωμε μαζὶ μὲ τὶς στρατιὲς 
τῶν οὐρανίων ἀγγέλων τὴν ἐνανθρώπησι τοῦ Θεοῦ τῆς εἰ- 
ρήνης καὶ τῆς ἀγάπης. Τὸ «Δόξα ἐν ὑψίστοις Θεῷ καὶ ἐπὶ 
γῆς εἰρήνη, ἐν ἀνθρώποις εὐδοκία», ὁ ἀγγελικὸς ὕμνος τῆς 
γεννήσεως 1, θὰ ἀντηχήσῃ καὶ πάλι στοὺς ναούς µας. Στὸ 
νεογέννητο βρέφος τῆς Βηθλεὲμ θὰ ἰδοῦμε τὸν τεχθέντα 
Σωτῆρά µας, τὸν ἐνανθρωπήσαντα Θεό. Σ᾽ αὐτὸ τὸ βρέφος 
θὰ ἀντικρύσωμε τὴν «λύτρωσιν» ποὺ «ἀπέστειλεν ὁ Κύριος 
τῷ λαῷ αὐτοῦ» 3, γιατὶ μέσα στὸ βρεφικό του σῶμα δὲν κρύ- 
βεται μόνον ὁ Θεός, ἀλλὰ καὶ τὸ πλήρωμα τῆς σωτηρίας μας, 
ἡ ἀνακαίνισις καὶ ἡ θέωσις τῆς φθαρτῆς µας φύσεως, ἡ καινὴ 
κτίσις: ὁ ἄνθρωπος ποὺ γίνεται Θεός, αὐτὸ τὸ μυστήριο τῆς 
σωτηρίας καὶ τῆς λυτρώσεως ὅλων ἡμῶν. | 


᾿Ακριβῶς δὲ λόγῳ τῆς θεολογικῆς της αὐτῆς σπουδαιό- 
τητος ἡ ἑορτὴ τῶν Χριστουγέννων ἀποτελεῖ μαζὶ μὲ τὴν ἕορ- 
τὴ τοῦ Πάσχα τοὺς δύο µεγάλους πόλους γύρω ἀπὸ τοὺς ὁ- 
ποίους στρέφεται τὸ λειτουργικὸ ἔτος. Τὸ Πάσχα εἶναι ἡ κο- 
ρωνὶς τῶν κινητῶν καὶ τὰ Χριστούγεννα τῶν ἀκινήτων ἑορ- 





1, Λουκ. 2, 14. 
2. Ψαλμ. 110, 9, 

τῶν. Εἰδικὰ δὲ ἡ ἑορτὴ τῶν Χριστουγέννων εἶναι ἡ «μητρό- 
πολις» τῶν ἑορτῶν κατὰ τὸν ἅγιο Ἰωάννη τὸν Χρυσόστο- 
μο, γιατὶ τὸ γεγονὸς ποὺ ἑορτάζομε κατ᾽ αὐτὴ εἶναι ἡ πρού- 
πόθεσις ὅλων τῶν ἄλλων σταθμῶν τῆς σωτηρίας μας. Ἂν 
δὲν ἐγεννᾶτο ὁ Χριστὸς οὔτε θὰ ἐβαπτίζετο, οὔτε θὰ ἐδίδασκε 
καὶ θὰ ἐθαυματούργη, οὔτε θὰ ἔπασχε καὶ θὰ ἀνίστατο. Ἤδη 
μὲ τὴν γέννησι τοῦ Χριστοῦ ἡ σωτηρία τοῦ γένους μας ἔχει 
δυνάμει συντελεσθῆ. Ἢ θεία καὶ ἡ ἀνθρωπίνη φύσις ἔχουν 
ἑνωθῆ ἐν Χριστῷ. Ὁ Θεὸς καὶ ἄνθρωπος Ἰησοῦς Χριστὸς 
ἀποτελεῖ τὴν. ζῶσαν εἰκόνα καὶ τὴν ἐγγύησι τῆς μελλοντικῆς 
ἐν Χριστῷ ἀνακεφαλαιώσεως τῶν πάντων. 


Θὰ περίμενε κανεὶς ὕστερα ἀπὸ ὅλα αὐτὰ ἢ ἑορτὴ τῶν 
Χριστουγέννων νὰ εἶναι καὶ ἡ χρονολογικῶς πρώτη ἑορτὴ 
τοῦ χριστιανικοῦ ἡμερολογίου. Ἡ ἑορτὴ ὅμως τοῦ Πάσχα 
καὶ ἡ καθ᾽ ἑβδομάδα ἐπανάληψίς της, ἡ Κυριακή, εἶναι κατὰ 
πολὺ ἀρχαιοτέρα ἀπὸ τὰ Χριστούγεννα. Γιὰ πρώτη φορὰ κατὰ 
τὰ μέσα τοῦ Β΄ αἰῶνος αἱρετικὲς γνωστικὲς παραφυάδες ἀρχί- 
ζουν νὰ ἑορτάζουν τὰ Χριστούγεννα μαζὶ μὲ τὴν βάπτισι τοῦ 
Χριστοῦ τὴν παλαιὰ ἡμερομηνία τοῦ χειμερινοῦ ἡλιοστασίου, 
στὰς 6 δηλαδὴ Ἰανουαρίου. Μέχρι τὸν Δ΄ αἰῶνα στὴν ᾿Ανα- 
τολὴ συνεώρταζαν τὴν ἡμέρα αὐτὴ τὶς δύο αὐτὲς ἑορτὲς μὲ 
τὸ ὄνομα «Ἐπιφάνεια» ἢ «Θεοφάνεια». 


Ἡ ἀκριβὴς ἡμέρα τῆς γεννήσεως τοῦ Χριστοῦ δὲν μᾶς 
εἶναι γνωστὴ ἀπὸ τὰ Εὐαγγέλια. ᾿Απὸ ἐνδείξεις ποὺ ἔχομε 
ἀπὸ τὸν εὐαγγελιστὴ Λουκᾶ (ἀπογραφή, ταξεῖδι ἐπιτόκου 
γυναικός, παραμονὴ σὲ σταῦλο ζώων, ποιμένες ἀγραυλοῦντες 
καὶ φυλάσσοντες τὰς φυλακὰς τῆς νυκτός), φαίνεται ὅτι ἡ 
γέννησίς Του δὲν ἔγινε κατὰ τοὺς χειμερινοὺς μῆνες. Οἱ ὁπα- 
δοὶ τοῦ Βασιλείδου τὴν καθώριζαν στὰς 20 Μαΐου ἢ στὰς 
19 ἢ στὰς 20 ᾿Απριλίου. Γιὰ πρώτη φορὰ γύρω στὸ 330 εἰσ- 
ἤχθη στὴν Ρώμη ἡ ἑορτὴ τῶν Χριστουγέννων χωριστὰ 


1. Εἰς τὸν μακάριον Φιλογόνιον, 3. 

ἀπὸ τὴν ἑορτὴ τῶν ᾿Επιφανείων τῆς 6ης Ἰανουαρίου. Ἡμέρα 
ἑορτασμοῦ της καθωρίσθη ἡ 25η Δεκεμβρίου, ὄχι γιατὶ κατ᾿ 
αὐτὴν ὑπελόγισαν ὅτι ἐγεννήθη ὁ Χριστός, ἀλλὰ γιὰ τοὺς 
ἰδίους λόγους ποὺ εἴδαμε ὅτι στὴν ᾿Ανατολὴ ὡρίσθη ἡ 6η 
Ἰανουαρίου. Ἡ 25η Δεκεμβρίου ἦταν κατὰ τὸ νέο τότε ἡμε- 
ρολόγιο ἡ ἡμέρα τοῦ χειμερινοῦ ἡλιοστασίου. Κατ᾽ αὐτὴν 
οἱ ἐθνικοὶ ἑώρταζαν τὴν γενέθλιο ἡμέρα τοῦ ἀηττήτου ἡλίου, 
τὴν αὔξηση δηλαδὴ τῆς ἡμέρας, τὴν νίκη τοῦ φωτὸς κατὰ 
τοῦ σκότους. Στὴν παγανιστικὴ αὐτὴν ἑορτὴ ἡ χριστιανικὴ 
Ἔκκλησία πολὺ σοφὰ ἀντέταξε τὴν γέννησι τοῦ ἀληθινοῦ 
φωτός, τοῦ νοητοῦ ἡλίου τῆς δικαιοσύνης, τοῦ Χριστοῦ, ποὺ 
ἀνέτειλεν ἐκ Παρθένου καὶ ἐφώτισε τὴν ἐν σκότει καὶ σκιᾷ 
θανάτου ἀνθρωπότητα. Ἦταν δὲ τόσον ἐπιτυχὴς ὁ συνδυασμὸς 
αὐτός, ὥστε μέσα σὲ λίγα χρόνια ἡ ἑορτὴ τῶν Χριστουγέν- 
νῶν διεδόθη σ᾽ ὁλόκληρο σχεδὸν τὸν χριστιανικὸ κόσμο. 
᾿Απὸ τὴν Ρώμη διεδόθη στὴν Δύσι' γύρω στὰ 376 τὴν βρίσκο- 
µε στὶς Ἐκκλησίες τῆς ᾿Αντιοχείας καὶ τῆς Καισαρείας Καπ- 
παδοκίας, γύρω στὸ 431 στὰ Ἱεροσόλυμα καὶ βαθμηδὸν σ᾽ ὅ- 
λες τὶς Ἐκκλησίες τῆς ᾿Ανατολῆς, ἐκτὸς ἀπὸ τὴν ἁρμενική. 


Συγχρόνως μὲ τὴν διάδοσί της παρουσιάζεται καὶ μία 
προσπάθεια ἱστορικῆς της δικαιώσεως. Ὃ Πρόδρομος συνε- 
λήφθη ἓξ μῆνες πρὸ τοῦ εὐαγγελισμοῦ τῆς Θεοτόκου 1. 
Μὲ βάσι τὴν 25η Δεκεμβρίου ὁ εὐαγγελισμὸς πρέπει νὰ ἔγινε 
πρὶν ἀπὸ ἐννέα μῆνες, δηλαδὴ τὴν 25η Μαρτίου καὶ ἡ σύλ- 
ληψις τοῦ Προδρόμου τὴν 23η Σεπτεμβρίου. Πατὴρ τοῦ Προ- 
δρόμου ἦταν ὁ ἱερεὺς Ζαχαρίας, ποὺ μπῆκε στὸ ἱερὸ νὰ θυ- 
μιάσηῃ καὶ εἶδε τὸν ἄγγελο, ποὺ τοῦ εὐηγγελίσθη τὴν μέλλου- 
σα σύλληψι τοῦ Βαπτιστοῦ 2. Ἐδῶ τὰ πράγματα πιέζονται 
λίγο γιὰ νὰ δώσουν τὸ ζητούμενο. Ὁ Ζαχαρίας γίνεται ἀρχιξ- 
ρεὺς καὶ δὲν μπαίνει στὰ ἅγια, ἀλλὰ στὰ ἅγια τῶν ἁγίων τοῦ 
ἰουδαϊκοῦ ναοῦ. Στὰ ἅγια τῶν ἁγίων ἔμπαινε ὁ ἀρχιερεὺς μό- 





1. Λουκ. 1, 26. 
2. Λουκ. 1, 9-11. 

νον µία φορὰ τὸ ἔτος, στὴν ἑορτὴ τοῦ ἐξιλασμοῦ. Αὐτὴ το- 
ποθετεῖται λίγο πρὸ τῆς 23ης τοῦ Σεπτεμβρίου. Ἔτσι καὶ 
ἀπὸ ἄλλο δρόμο ἐρχόμαστε στὶς ἴδιες ἡμερομηνίες: 23η Σε- 
πτεμβρίου σύλληψις τοῦ Προδρόμου, 25η Μαρτίου εὐαγγε- 
λισμὸς τῆς Θεοτόκου «τῷ μηνὶ τῷ ἕκτῳ» 24η Ἰουνίου γέν- 
νησις τοῦ Προδρόμου καὶ μετὰ ἀπὸ ἓξ μῆνες γέννησις τοῦ 
Χριστοῦ: 25η Δεκεμβρίου. 


Στὴν λειταυργικὴ διαμόρφωσι τῆς ἑορτῆς τῶν Χριστου- 
γέννων ἐπέδρασε ἡ προύὐφισταμένη, καθὼς εἴπαμε, ἑορτὴ τοῦ 
Πάσχα. Κατὰ τὸν Δ΄ αἰῶνα στὰ Ἱεροσόλυμα, καθὼς μαρτυρεῖ 
ἡ προσκυνήτρια Αἰθερία στὸ Ὁδοιπορικό της, κατὰ μίμησι 
τοῦ Πάσχα ἐγίνετο νυκτερινὴ λειτουργία ἀπὸ τὸν ἐπίσκοπο 
Ἱεροσολύμων στὸν ναὸ τῆς Γεννήσεως στὴν Βηθλεέμ. Μετὰ 
ἀπὸ αὐτὴν ὅλος ὁ λαὸς μὲ ἐπὶ κεφαλῆς τὸν κλῆρο καὶ τὸν 
ἐπίσκοπο κατηυθύνοντο ἐν λιτανείᾳ στὰ Ἱεροσόλυμα ψάλ- 
λοντες τὸ «Εὐλογημένος ὃ ἐρχόμενος ἐν ὀνόματι Κυρίου». 
Στὸν ναὸ τῆς ᾿Αναστάσεως ἐγίνετο ὕστερα ἀπὸ μικρὰ διακοπὴ 
ἡ δευτέρα λειτουργία. Μὲ τὴν πάροδο τοῦ χρόνου ἡ ἐπίδρα- 
σις τοῦ Πάσχα ἐγίνετο ὅλο καὶ μεγαλυτέρα. Στὴν σημερινὴ 
δὲ μορφὴ τῶν ἀκολουθιῶν μποροῦμε εὔκολα νὰ διακρίνωμε 
τὸν βαθμὸ καὶ τὰ στοιχεῖα τῶν ἐπιδράσεων αὐτῶν, ἰδίως στὴν 
προεόρτιο περίοδο, τὴν ὁποία καὶ διερχόμεθα. 


Πρῶτον προσετέθη στὴν ἑορτὴ τῶν Χριστουγέννων μία 
προπαρασκευαστικὴ Κυριακή: τὴν ὠνόμασαν «Κυριακὴ τῶν 
ἁγίων Πατέρων». Πατέρες ἐννοοῦνται ὄχι οἱ Πατέρες τῆς 
Ἐκκλησίας, ἀλλὰ οἱ κατὰ σάρκα πρόγονοι τοῦ Χριστοῦ καὶ 
μάλιστα ὁ γενάρχης ᾿Αβραάμ. Ὕστερα τὸ θέµα τῆς Κυρια- 
κῆς αὐτῆς διεπλατύνθη καὶ περιέλαβε ὅλους τοὺς πρὸ Χρι- 
στοῦ δικαίους τῆς Παλαιᾶς Διαθήκης, προγόνους ἢ μὴ τοῦ 
Χριστοῦ. Ὡς εὐαγγελικὴ περικοπὴ ἀνεγινώσκετο, ὅπως καὶ 
μέχρι σήμερα, ἡ γενεαλογία τοῦ Χριστοῦ, ποὺ περιέχεται στὸ 
πρῶτο κεφάλαιο τοῦ Κατὰ Ματθαῖον Εὐαγγελίου, καὶ ὡς 
ἀπόστολος ἀπὸ τὴν Πρὸς Ἑβραίους ἐπιστολὴ ἡ περικοπὴ ποὺ 

ἀναφέρεται στὰ παθήµατα τῶν «μαρτυρηθέντων διὰ τῆς πί- 
στεῶς» ἀνδρῶν τῆς Παλαιᾶς Διαθήκης]. Ἢ διαπλάτυνσις 
αὐτὴ τοῦ ἑορτολογικοῦ περιεχομένου τῆς Κυριακῆς πρὸ τῶν 
Χριστουγέννων καὶ ἡ τάσις ἀναπτύξεως τῆς προπαρασκευα- 
στικῆς περιόδου ἐπέφεραν βραδύτερον τὴν διχοτόμησι, τρό- 
πον τινά, τῆς Κυριακῆς αὐτῆς καὶ τὴν μετάθεσι μέρους τοῦ 
θέματός της στὴν πρὸ αὐτῆς Κυριακή. Ἔτσι οἱ Κυριακὲς 
τῶν ἁγίων Πατέρων ἔγιναν δύο καί, πρὸς διάκρισιν, ἡ μία 
ὠνομάσθη «Κυριακὴ πρὸ τῆς Χριστοῦ γεννήσεως», ἢ πα- 
λαιοτέρα, καὶ ἡ ἄλλη διετήρησε τὸ παλαιὸ ὄνομα «Κυριακὴ 
τῶν ἁγίων Πατέρων», ποὺ γιὰ νὰ μὴ συγχέεται μὲ τὶς Κυρια- 
κὲς τῶν Πατέρων τῶν Οἰκουμενικῶν Συνόδων πῆρε τὸ ὄνομα 
«Κυριακὴ τῶν Προπατόρων». Γι’ αὐτὴν ἐξελέγη ἡ εὐαγγελι- 
κὴ περικοπὴ ποὺ ὁμιλεῖ γιὰ τὸ μέγα δεῖπνο τῆς βασιλείας 
τῶν οὐρανῶν, στὸ ὁποῖο πολλοὶ ἀπὸ ἀνατολῶν καὶ δυσμῶν 
θὰ ἔλθουν καὶ θὰ ἀνακλιθοῦν μαζὶ μὲ τὸν ᾿Αβραάμ, ἐνῷ οἱ 
υἱοὶ τοῦ νυμφῶνος, οἱ Ἰσραηλῖται, θὰ ἐκβληθοῦν ἔξω 2. Γιὰ 
νὰ ἐμπλουτισθῇ τὸ θέμα τῆς Κυριακῆς αὐτῆς μετετέθη σ᾽ αὖ- 
τὴν καὶ ἡ μνήμη τοῦ προφήτου Δανιὴλ. καὶ τῶν τριῶν παίδων 
ἀπὸ τὴν 17η Δεκεμβρίου. ᾿Αλλὰ καὶ γιὰ τὴν πρὸ τῆς Κυρια- 
κῆς τῶν Προπατόρων Κυριακή, τὴν τρίτη δηλαδὴ πρὸ τῶν 
Χριστουγέννων, ἀνεζητήθη ἀνάλογος προεόρτιος περικοπὴ 
καὶ ὡς τέτοια προεκρίθη ἐκ μεταθέσεως ἡ περικοπὴ τοῦ 
Εὐαγγελίου τοῦ Λουκᾶ τῆς Ι΄ Κυριακῆς, ποὺ ὁμιλεῖ γιὰ τὴν 
θεραπεία τῆς συγκυπτούσης, ποὺ ἦταν «θυγάτηρ τοῦ ᾿Αβρα- 
ἀμ» 5. Ἔτσι ὅλος ὁ Δεκέμβριος μῆνας πῆρε προεόρτιο χα- 
ρακτῆρα. Εἶναι ἀφιερωμένος στὴν Παλαιὰ Διαθήκη, στοὺς 
προφήτας καὶ στοὺς προπάτορας τοῦ Χριστοῦ, στὴν περίοδο 
τῆς ἀναμονῆς τοῦ Μεσσίου. Γι αὐτὸ ἀκριβῶς βλέπομε νὰ 
ἀναγράφεται στὰ ἑορτολόγια ἡ μνήμη τοῦ προφήτου Ναοὺμ 
τὴν 1η Δεκεμβρίου, τοῦ προφήτου ᾿Αββακοὺμ τὴν 2α, τοῦ 


1. ΕΡρ. 11, 9 - 10, 32 - 40. 
2. Λουκ. 14, 4. 24. πρβλ. Ματθ. 8, 11. 
3. Λουκ. 13, 10-17, 

προφήτου Σοφονίου τὴν 3η, τοῦ προφήτου ᾿Αγγαίου τὴν 
16η καὶ τοῦ προφήτου Δανιὴλ. καὶ τῶν τριῶν παίδων τὴν 
17η. Τοῦ Πάσχα προηγεῖτο νηστεία. Τὰ Χριστούγεννα κατ 
ἀρχὰς ἀπέκτησαν μία ὀλιγοήμερο προπαρασκευαστικὴ νη- 
στεία, ποὺ κατὰ τὸν Ζ΄ αἰῶνα ἑλκυομένη ἀπὸ τὸ πρότυπο τῆς 
Μεγάλης Τεσσαρακοστῆς ἔγινε καὶ αὐτὴ τεσσαρακονθήμερος 
καὶ ἀρχίζει ἀπὸ τὴν 15η Νοεμβρίου. 


᾿Αλλὰ τὸ στοιχεῖο ἐκεῖνο ποὺ ἔδωσε, ὅπως συνήθως, 

ἰδιαίτερο προπαρασκευαστικὸ καὶ προεόρτιο τόνο στὴν πρὸ 
τῶν Χριστουγέννων περίοδο εἶναι οἱ ὕμνοι, ποὺ παρεμβάλ.- 
λονται στὶς ἀκολουθίες τοῦ ἑσπερινοῦ, τοῦ ὄρθρου καὶ τοῦ 
ἀποδείπνου τῶν ἡμερῶν αὐτῶν. Ἢ παρεμβολὴ γίνεται κατὰ 
ἕνα μεθοδικὸ καὶ κλιμακωτὸ ἀνοδικὸ σύστημα. ᾿Απὸ τὴν 
21η Νοεμβρίου ἀρχίζουν νὰ ψάλλωνται οἱ καταβασίες τῶν 
Χριστουγέννων «Χριστὸς γεννᾶται δοξάσατε...) ἀπὸ τὴν 
26η προστίθεται καὶ τὸ προεόρτιο κοντάκιο «Ἡ Παρθένος 
σήμερον τὸν προαιώνιον Λόγον...»; ἀπὸ τὴν 30ἡὴ Νοεμ- 
βρίου ἀρχίζει ἡ παρεμβολὴ καὶ ἄλλων προεορτίων τροπαρίων. 
᾽Απὸ τὴν 20ὴ Δεκεμβρίου τὸ προεόρτιο στοιχεῖο κυριαρχεῖ 
πιὰ στὶς ἀκολουθίες' κανόνες, στιχηρά, καθίσματα, ἐξαποστει- 
λάρια ἔχουν προεόρτιο χαρακτῆρα. ᾿Απὸ αὐτὰ τὰ πιὸ ἀξιο- 
πρόσεκτα ὑμνογραφήματα ποὺ ψάλλονται κατὰ τὴν περίοδο 
αὐτὴ εἶναι σειρὰ ἀποστίχων μὲ ἀκροστιχίδα κατ᾿ ἀλφάβητον, 
ποίημα Ῥωμανοῦ τοῦ Μελφδοῦ, ποὺ κατανέμονται καθ᾿ ὁμά- 
δας ὡς στιχηρὰ τῶν αἴνων, ὅλα τοῦ πλ. β΄ ἤχου, καὶ προσό- 
µοια τοῦ πρώτου. τροπαρίου τῆς σειρᾶς αὐτῆς, ποὺ χαρακτη- 
ριστικὰ μᾶς δίδει καὶ τὸ θέμα ὅλων τῶν ἄλλων: 

«Αἱ ἀγγελικαὶ 

προπορεύεσθε δυνάµεις' 

οἱ ἐν Βηθλεὲμ 

ἑτοιμάσατε τὴν φάτνην᾽ 

ὁ Λόγος γὰρ γεννᾶται, 

ἡ Σοφία προέρχεται: 

δέχου ἀσπασμὸν ἡ Ἐκκλησία: 

εἰς τὴν χαρὰν τῆς Θεοτόκου, 
λαοὶ εἴπωμεν' 

Εὐλογημένος ὁ ἐλθὼν 

Θεὸς ἡμῶν, δόξα σοι». 


Τὶς ἡμέρες αὐτὲς ψάλλονται κατὰ τὰ ἀπόδειπνα καὶ τὰ 
προεόρτια τριῴδια καὶ οἱ κανόνες, ποιήματα Συμεὼν τοῦ Με- 
ταφραστοῦ, ποὺ ἐξαρτῶνται καὶ κατὰ τὴν ἀκροστιχίδα καὶ 
κατὰ τὸ περιεχόμενο ἀπὸ τὰ ἀντίστοιχα τριῴδια τῆς Μεγά- 
λης Ἑβδομάδος. Ἡ πρὸ τῶν Χριστουγέννων ἑβδομὰς παίρνει 
ἔτσι τὸν χαρακτῆρα καὶ πλέκεται κατὰ τὴν μίμησιν τῆς πρὸ 
τοῦ Πάσχα Μεγάλης Ἑβδομάδος. Ἡ μίμησις κορυφοῦται τὴν 
παραμονὴ τῶν Χριστουγέννων μὲ τὴν ἀκολουθία τῶν μεγά- 
λῶν ὡρῶν καὶ τοῦ ἑσπερινοῦ, ποὺ ἔχουν ποιηθῆ κατὰ τὸ 
πρότυπο τῶν μεγάλων ὡρῶν τῆς Μεγάλης Παρασκευῆς καὶ 
τοῦ μεγάλου ἑσπερινοῦ τοῦ Πάσχα. 


᾿Απὸ τὴν ἀκολουθία τῆς Κυριακῆς πρὸ τῆς Χριστοῦ 
Γεννήσεως, ποὺ ὅπως εἴδαμε εἶναι ἀφιερωμένη στοὺς προπά- 
τορας τοῦ Χριστοῦ, ἀποσποῦμε τρία χαρακτηριστικὰ τροπά- 
ρια, τὰ δύο πρῶτα στιχηρὰ τῶν αἴνων τοῦ πλ. α΄ ἤχου πρὸς 
τὸ «Χαίροις ἀσκητικῶν» καὶ τὸ δοξαστικὸ τοῦ πλ. δ΄ ἤχου. 
Ὁ προεόρτιος τόνος τῆς χαρᾶς καὶ τῆς ἐλπίδος γιὰ τὴν ἐπι- 
κειμένη γέννησι τοῦ Χριστοῦ συνδυάζεται ἄριστα μὲ τὸ 
μνημόσυνο τῶν προφητῶν καὶ τῶν πρὸ τοῦ νόμου πατέρων. 


«ζΑρόν σου τὴν φωνὴν ἀληθῶς, 

Σιὼν Θεοῦ ἡ θεία πόλις, καὶ κἤρυξον 
Πατέρων τὴν θείαν μνήμην 

σὺν ᾿Αβραάμ, Ἰσαάκ, Ἰακὼβ 

τιμῶσα τὸν ἀοίδιμον: 

ἰδοὺ σὺν Ἰούδᾳ τε 

καὶ Λευὶ μεγαλύνομεν, 

Μωσῆν τὸν μέγαν, 

᾿Ααρὼν τὸν θεσπέσιον 

καὶ γεραίρομεν 

σὺν Δαυὶδ Ἰησοῦν, Σαμουήλ. 
Πάντες τὴν προεόρτιον 
Χριστοῦ θείαν αἴνεσιν 
ὕμνοις ἐνθέοις κροτοῦντες, 
τῆς παρ᾽ αὐτοῦ ἀγαθότητος 
τυχεῖν ἐξαιτοῦμεν 

τοῦ παρέχοντος τῷ κόσμῳ 
τὸ μέγα ἔλεος». 


«Δεῦρο ὁ ἐν πυρίνῳ ποτὲ 

ἐπιδιφρεύσας, Ἠλιού, θείῳ ἅρματι, 

θεόφρον Ἔλισσαιέ τε 

σὺν Ἐζεκίᾳ ὁμοῦ, 

Ἰωσίᾳ ἅμα συναγάλλεσθε: 

σεπτὴ δωδεκάς τε 

τῶν προφητῶν ἡ θεόπνευστος, 

τοῖς γενεθλίοις 

τοῦ Σωτῆρος συγχόρευε 

καὶ ἐν ἄσμασι, 

πάντες δίκαιοι ἄσατε. 

Παῖδες οἱ παμμακάριστοι, 

οἱ δρόσῳ τοῦ Πνεύματος 

σβέσαντες φλόγα καμίνου 

ὑπὲρ ἡμῶν ἱκετεύσατε, 

Χριστὸν δυσωποῦντες 

ταῖς ψυχαῖς ἡμῶν δοθῆναι 

τὸ μέγα ἔλεος». 

«Τῶν νομικῶν διδαγμάτων ὁ σύλλογος 

τὴν ἐν σαρκὶ ἐμφανίζει τοῦ Χριστοῦ θείαν γέννησιν, 
τοῖς πρὸ τοῦ νόμου τὴν χάριν εὐαγγελιζομένοις, 
ὡς ὑπὲρ νόμον τῇ πίστει ὑπάρξασιν' 

ὅθεν τῆς φθορᾶς ἀπαλλαγῆς οὖσαν πρόξενον 
ταῖς ἐν “Αδῃ κατεχομέναις ψυχαῖς προεκήρυττον, 
διὰ τῆς ἀναστάσεως: Κύριε, δόξα σοι». 


κεμβρίου 1970) 


45 
Μεθέορτα τῶν Χριστουγέννων 


Ἑωρτάσαμε, χάριτι θείᾳ, τὴν ἑορτὴ τῆς Γεννήσεως τοῦ 
Κυρίου. Στὰ αὐτιά µας ἀντηχοῦν ἀκόμη οἱ χαρμόσυνοι ὕμνοι 
τῆς μεγάλης ἑορτῆς καὶ τὰ ἱερὰ ἀνάγνώσματα. Ἡ µεγαλοπρε- 
πὴς τελεσιουργία τοῦ ὑπερφυοῦς μυστηρίου μᾶς μετέφερε 
καὶ πάλι στὸ ἱερὸ σπήλαιο τῆς Βηθλεέμ, τῆς πόλεως τῆς Ἰου- 
δαίας, ὅπου ὁ Χριστὸς γεννᾶται ἐκ Παρθένου, ὅπου οἱ ποιµέ- 
νες προσκυνοῦν καὶ οἱ μάγοι προσφέρουν τὰ βασιλικά τῶν 
δῶρα. Ἔκεῖ ὅπου ὁ ἄναρχος ἐπῆρε ἀρχὴ καὶ ὁ Λόγος ἐσαρ- 
κώθη. Ἐκεῖ ὅπου ἀντήχησαν γιὰ πρώτη φορὰ οἱ ἀγγελικὲς 
δοξολογίες, ποὺ σήμαναν τὸ ὀρθρινὸ τῆς ἀνατολῆς τῆς νέας 
ἡμέρας, τῆς ἐπιφανείας τοῦ ἡλίου τῆς δικαιοσύνης. Ὅσοι 
πιστοὶ νίκησαν τὴν ραθυμία καὶ ἔσπευσαν ἐνωρὶς στοὺς ναοὺς 
δὲν θὰ λησμονήσουν ποτὲ τὴν ὑπερκοσμία ἀτμόσφαιρα, στὴν 
ὁποία τοὺς μετέφερε ἡ λαμπρὰ ἀκολουθία τοῦ ὄρθρου τῆς 
ἡμέρας αὐτῆς. Μέσα στὸ ἡμίφως τῶν τελευταίων ὡρῶν τῆς 
νυκτός, κάτω ἀπὸ τοὺς ὑποβλητικοὺς θόλους τῶν ναῶν μας, 
µέσα στοὺς χαρμοσύνους ὕμνους: καὶ στὰ θυμιάματα νομίζει 
κανεὶς πὼς βρίσκεται ἐκτὸς χώρου καὶ χρόνου. Τότε ἀκούει 
δῶρικά, κοφτά, νὰ ἀναγινώσκεται τὸ συναξάριο τῆς ἡμέρας 
μὲ τοὺς ἰαμβικούς του στίχους, ποίημα Χριστοφόρου τοῦ 
Μυτιληναίου: . 


ς 


«Τῇ 25ῃ τοῦ αὐτοῦ μηνός, ἡ κατὰ σάρκα Γέννησις 

τοῦ Κυρίου καὶ Θεοῦ καὶ Σωτῆρος ἡμῶν Ἰησοῦ 
Χριστοῦ. 

Θεὸς τὸ τεχθὲν ἡ δὲ μήτηρ παρθένος: 

τί μεῖζον ἄλλο καινὸν εἶδεν ἢ κτίσις; 

12. “Ἡ Γέννησις τοῦ Χριστοῦ. 
Φορητὴ εἰκὼν τοῦ Βυζαντινοῦ Μουσείου 


᾿Αθηνῶν, 15᾽ αἰῶνος. 
22 

Τῇ αὐτῇ ἡμέρᾳ, ἡ προσκύνησις τῶν Μάγων. 
Σὲ προσκυνοῦσα τάξις ἐθνική, Λόγε, 
τὸ πρὸς σὲ δηλοῖ τῶν ἐθνῶν μέλλον σέβας. 


Τῇ αὐτῇ ἡμέρᾳ, μνήμη τῶν θεασαμένων ποιμένων 
τὸν Κύριον. 

Ποίμνην ἀφέντες τὴν ἑαυτῶν ποιμένες, 

ἰδεῖν καλὸν σπεύδουσι Χριστὸν ποιμένα. 

Αὐτῷ ἡ δόξα εἰς τοὺς αἰῶνας τῶν αἰώνων». 


Δὲν γνωρίζει κανεὶς ἂν ζῇ στὴν σημερινὴ ἐποχὴ ἢ στὴν 
ἐποχὴ τοῦ Βυζαντίου ἢ στὴν ἰδία νύκτα ποὺ συνέβησαν 
τὰ γεγονότα αὐτά. Αὐτὸ ἀκριβῶς εἶναι τὸ μυστήριο τῆς λα- 
τρείας µας. Θραύει τὰ σύνορα τῶν ἐποχῶν καὶ τῶν ρεόντων 
χρονικῶν σχημάτων τοῦ κόσμου τούτου. Παρόν, παρελθὸν 
καὶ μέλλον ἰσοπεδώνονται. «Σήμερον» καὶ πάλιν ὁ Χριστὸς 
γεννᾶται, ὅπως γεννήθηκε καὶ πέρισυ καὶ κατὰ τὴν ἰδία ἡμέρα 
τῶν περασμένων αἰώνων, ὅπως θὰ γεννᾶται μέχρι συντελείας 
τῶν αἰώνων, ὅπως ἀκριβῶς γεννήθηκε τὴν θεία νύκτα τῶν 
Χριστουγέννων τοῦ πρώτου ἔτους τῆς χριστιανικῆς χρο- 
νολογίας. Μέσα στὸ πλαίσιο αὐτὸ αἰσθάνεται κανεὶς πὼς 
ὃ Χριστὸς εἶναι «ἐχθὲς καὶ σήμερον καὶ ὁ αὐτὸς εἰς τοὺς 
αἰῶνας» ', πὼς ἡ Ἐκκλησία εἶναι τὸ σῶμά Του, αἰώνιο καὶ 
ἀγήραστο ὅπως Ἐκεῖνος. Πὼς καὶ ὁ καθεὶς ἁπὸ μᾶς δὲν εἶναι 
μόνος, ἀλλὰ ἕνα μέλος τῆς ἱερᾶς αὐτῆς κοινωνίας τῶν ἐν 
Χριστῷ ἀναγεννηθέντων ἀνθρώπων, γιὰ τὴν ὁποία δὲν ὑπάρ- 
χει φθορὰ καὶ χρόνος, χθὲς καὶ σήμερα καὶ αὔριο, ἀλλὰ ἕνα 
αἰώνιο καὶ ἄφθαρτο «σήμερα», τὸ ὁποῖο ζοῦν καὶ ἀπολαμ- 
βάνουν οἱ γενεὲς τῶν πιστῶν, ποὺ ἐβαπτίσθησαν εἰς Χριστὸν 
καὶ ἐνεδύθησαν τὸν Χριστό. Ποὺ συμβασιλεύουν μετὰ τοῦ 
Χριστοῦ, μαζὶ μὲ τὶς γενεὲς ποὺ ἦλθαν καὶ θὰ ἔλθουν, χωρὶς 
ὅμως νὰ παρέλθουν ποτέ, γιατὶ ἡ βασιλεία τοῦ Χριστοῦ εἶναι 
«βασιλεία πάντων τῶν αἰώνων καὶ ἡ δεσποτεία Του ἐν πάσῃ 
γενεᾷ καὶ γενεᾷ» 2, 





1, "Εβρ. 13, 8. 
2. Ψαλμ. 144, 13. 

Στὴν ἐκπομπὴ τοῦ προηγουμένου Σαββάτου εἴδαμε τὴν 
κατὰ μίμησι τῆς περιόδου τοῦ Πάσχα ἀνάπτυξι τῆς προεορ- 
τίου περιόδου τῶν Χριστουγέννων. Εἴδαμε πὼς μὲ βάσι τὰ 
Χριστούγεννα, τὴν 25η Δεκεμβρίου, καθωρίσθησαν οἱ πρὸ 
αὐτῆς ἑορτές, τῆς συλλήψεως τοῦ Προδρόμου, τοῦ Εὔαγγε- 
λισμοῦ τῆς Θεοτόκου καὶ τῆς γεννήσεως τοῦ Βαπτιστοῦ, πὼς 
ἀνεπτύχθη βαθμηδὸν ἡ τεσσαρακοστὴ τῶν Χριστουγέννων 
καὶ πὼς ἡ κλιμακωτὴ ἀνάβασις πρὸς τὴν μεγάλη ἑορτὴ κα- 
ταλήγει καὶ ἀποκορυφώνεται στὴν μεγάλη ἑβδομάδα καὶ στὸ 
Πάσχα, γιὰ νὰ εἰποῦμε ἔτσι, τῶν Χριστουγέννων, Τὸ Πάσχα 
ὅμως ἐπεκτείνεται καὶ πρὸς τὰ ἐμπρός: ἡ ἑβδομὰς μετὰ ἀπὸ 
αὐτὸ εἶναι ἡ διακαινήσιμος, ποὺ λογίζεται, κατὰ τὶς τυπικὲς 
διατάξεις, σὰν μία καὶ ἡ αὐτὴ πασχάλιος ἡμέρα’ τὴν ὀγδόη 
ἡμέρα εἶναι ἣ Κυριακὴ τοῦ Θωμᾶ, ἢ τοῦ ᾽Αντίπασχα, τύπος 
τῆς ὀγδοάδος τοῦ μέλλοντος’ τὴν τεσσαρακοστὴ ἡμέρα κλεί- 
εται ἡ πασχάλιος περίοδος μὲ τὴν ἑορτὴ τῆς ᾿Αναλήψεως, 
τῆς εἰσόδου τοῦ Κυρίου ἐν σώματι εἰς τὴν δόξαν αὐτοῦ, εἰς 
τὰ ἅγια τῶν ἁγίων τοῦ οὐρανοῦ. Ας παρακολουθήσωμε τὴν 
ἐπίδρασι τῆς πασχαλίου αὐτῆς περιόδου καὶ στὴν διαμόρφωσι 
τῆς μετὰ τὰ Χριστούγεννα μεθεόρτου περιόδου. Ἐπὶ ἑπτὰ 
ἡμέρες ἑορτάζεται ἡ μεγάλη ἑορτή. Τὴν 26η Δεκεμβρίου 
πανηγυρίζεται ἡ Σύναξις τῆς ὑπεραγίας Θεοτόκου, τῆς 
μητρὸς τοῦ Χριστοῦ, καὶ ἀναμιμνησκόμεθα τὴν εἰς Αἴγυπτον 
φυγὴν τῆς ἁγίας οἰκογενείας. Τὴν 29ην ἑορτάζεται ἡ μνήμη 
τῶν νηπίων τῆς Βηθλεέμ, ποὺ ἐσφάγησαν ἀπὸ τὸν Ἡρῴδη. 
Ἡ Κυριακὴ ποὺ ἐμπίπτει στὸ διάστημα αὐτό, ἢ Κυριακὴ 
«μετὰ τὴν Χριστοῦ Γέννησιν», εἶναι ἀφιερωμένη στὸν Ἰωσὴφ 
τὸν μνήστορα τῆς Παρθένου, στὸν Ἰάκωβο κατὰ σάρκα ἀδελ- 
φὸ τοῦ Κυρίου, υἱὸ τοῦ Ἰωσὴφ ἀπὸ ἄλλη γυναῖκα ποὺ εἶχε 
πρὶν μνηστευθῆ τὴν Θεοτόκο, καὶ τὸν κοινὸ προπάτορα, τὸν 
βασιλέα Δαυίδ. Καθ᾿ ὅλο τὸ ἑπταήμερο διάστηµα οἱ ὕμνοι 
τῶν Χριστουγέννων συμπλέκονται μὲ τὴν ἀκολουθία τῶν καθ᾿ 
ἡμέραν ἁγίων καὶ ὁλόκληρος ἡ ἀκολουθία τῆς ἑορτῆς ἐπα- 
ναλαμβάνεται κατὰ τὴν ἀπόδοσί της, τὴν 31η Δεκεμβρίου. 
Παράλληλος πρὸς τὴν Κυριακὴ τοῦ Θωμᾶ εἶναι ἡ ἑορτὴ τῆς 

Περιτομῆς τοῦ Χριστοῦ, κατὰ τὸν μωσαϊκὸ νόμο, ποὺ ἑορ- 
τάζομε τὴν 1η Ἰανουαρίου, τὴν ὀγδόη ἡμέρα ἀπὸ τὰ Χριστού- 
γεννα. Ὅπως ἡ ἐμφάνισις τοῦ Κυρίου στὸν Θωμᾶ συντελεῖ 
στὴν ἐξακρίβωσι καὶ βεβαίωσι τοῦ ὑπερφυσικοῦ γεγονότος 
τῆς ἐκ νεκρῶν ἀναστάσεως καὶ ἀπὸ τὸν πιὸ ἀμφιβάλλοντα 
καὶ δυστροποῦντα μαθητή, ἔτσι καὶ ἡ ὀκταήμερος περιτομὴ 
καὶ ἡ κατ᾽ αὐτὴν ὀνοματοδοσία, ἀποτελεῖ τὴν σφραγῖδα καὶ 
τὴν βεβαίωσι τῆς τελείας ἐνανθρωπήσεως τοῦ Χριστοῦ: τῆς 
προσλήψεως τῆς ἀνθρωπίνης μορφῆς ἀναλλοιώτως: τῆς 
πραγματικότητος τῆς ὑπερφυσικῆς σαρκώσεως τοῦ Λόγου 
τοῦ Θεοῦ καὶ τῆς ἐντάξεώς Του διὰ τοῦ σημείου τῆς περιτομῆς 
στὸν λαὸ τοῦ Θεοῦ καὶ τῆς ὑπαγωγῆς Του στὸν Νόμο. Ἡ ὀγ- 
δόη ἐκείνη ἡμέρα διὰ τῆς ἐμφανίσεως καὶ παρουσίας τοῦ 
ἀναστάντος ἐν τῷ μέσῳ τῶν μαθητῶν Του γίνεται τύπος τῆς 
ὀγδοάδος τοῦ μέλλοντος αἰῶνος καὶ τῆς κατ᾽ αὐτὴν ἀδιαλεί- 
πτου παρουσίας καὶ ἀπολαύσεως τοῦ Χριστοῦ. Καὶ αὐτή, 
ἣ ὀγδόη ἀπὸ τῆς γεννήσεως ἡμέρα, «εἰκονίζει», κατὰ τοὺς 
ἱεροὺς ὑμνογράφους, «τὴν τοῦ μέλλοντος ἄληκτον ζωήν» 1’ 
«φέρει τύπον τοῦ μέλλοντος» 5, λόγῳ ἀκριβῶς τῆς ἐπισήμου 
παρουσίας ἐν σαρκὶ τοῦ Χριστοῦ μεταξὺ τοῦ λαοῦ Του καὶ 
μεταξὺ τοῦ γένους τῶν ἀνθρώπων. 


Ἡ ἑορταστικὴ περίοδος συνεχίζεται: παρεμβάλλεται 
ἡ ἑορτὴ τῶν Θεοφανείων μὲ τὰ προεόρτια καὶ τὰ μεθέορτά 
της, ποὺ παρατείνονται μέχρι τῆς 14ης Ἰανουαρίου γιὰ νὰ 
ἀρχίσῃ ἀπὸ τὴν ἑπομένη ἡμέρα, τὴν 15η, μία νέα προεόρ- 
τιος περίοδος, ποὺ εἰσάγει τὴν ἑορτὴ τῆς τεσσαρακοστῆς 
ἀπὸ τῆς γεννήσεως ἡμέρας, τὴν ἑορτὴ τῆς Ὑπαπαντῆς τῆς 
2ας Φεβρουαρίου. Εἶναι ἡ κατακλεὶς τῶν ἑορτῶν τῶν Χρι- 
στουγέννων, ἡ ἀπόδοσίς τῶν κατὰ κάποιο τρόπο, τὸ παράλ- 
ληλο τῆς ἑορτῆς τῆς ᾿Αναλήψεως, τῆς τεσσαρακοστῆς ἀπὸ 
τοῦ Πάσχα ἡμέρας. Ὁ Χριστὸς ὡς βρέφος τεσσαρακονθήμερο 





1. Κανὼν α΄, ὠδὴ δ', τροπάριον β΄. 
2. Κανὼν α΄, ᾠδὴ α΄, τροπάριον α΄". 

εἰσέρχεται στὸν ναό Του, στὸν ἐπίγειο οὐρανό, Ἐκεῖ θὰ Τὸν 
ὑποδεχθῇ καὶ θὰ Τὸν ἀναγνωρίσῃ ἡ προφητεία τῆς Παλαιᾶς 
Διαθήκης καὶ θὰ ζητήσῃ τὴν λῆξί της καὶ τὴν ἀπόλυσί της 
μὲ τὸ στόμα τοῦ δικαίου Συμεὼν καὶ τῆς προφήτιδος Αννης, 
γιατὶ ἦλθε ὃ προφητευόµενος καὶ ἀναμενόμενος, τὸ «φῶς 
εἰς ἀποκάλυψιν ἐθνῶν» καὶ ἡ «δόξα τοῦ λαοῦ» Του, τοῦ πα- 
λαιοῦ καὶ τοῦ νέου Ἰσραήλ 1. 


Αὐτὸς στὶς γενικές του γραμμὲς εἶναι ὁ µεθέορτος κύκλος 
τῆς ἑορτῆς τῶν Χριστουγέννων. Μαζὶ μὲ τὸν προεόρτιο κύ- 
κλο, ποὺ εἴδαμε στὴν προηγουμένη ἐκπομπή, καταλαμβάνει 
σχεδὸν τὸ ἓν πέμπτον τοῦ ἐκκλησιαστικοῦ ἔτους. Ἂν ἐκτὸς 
ἀπὸ αὐτὰ λάβωμε κατὰ νοῦν, ὅτι ἀπὸ τὴν ἑορτὴ τῶν Χριστου- 
γέννων ἐξαρτᾶται καὶ ἡ σειρὰ τῶν ἀκινήτων ἑορτῶν ποὺ ἆνα- 
φέραμε, τοῦ Εὐαγγελισμοῦ τῆς Θεοτόκου, τῆς συλλήψεως 
καὶ τῆς γεννήσεως τοῦ Προδρόμου, βλέπομε πόσον ἀκριβὴς 
εἶναι ὁ χαρακτηρισμός της ὡς πόλου τῶν ἀκινήτων ἑορτῶν 
τοῦ ἐκκλησιαστικοῦ ἔτους. Ἢ ἑορτὴ τῆς Γεννήσεως τοῦ Κυ- 
ρίου βρῆκε μέσα στὴν λειτουργικὴ πρᾶξι τῆς Ἐκκλησίας 
τὴν δικαία καὶ ἁρμόζουσα θέσι της. Ἔγινε τὸ δεύτερο Πάσχα, 
ἡ πρώτη μετὰ τὴν βασιλίδα καὶ κυρία τῶν ἑορτῶν ἑορτή, 
ποὺ βαθμιαία ἔτεινε νὰ ἐξομοιωθῇ καὶ νὰ μιμηθῇ ἐκείνη, χω- 
ρὶς ὅμως τελικὰ νὰ φθάσῃ καὶ στὰ μέτρα ἐκείνης. 


Ἐπανερχόμεθα στὸ θέµα τῆς «Κυριακῆς μετὰ τὴν Χρι- 
στοῦ Γέννησιν». Στὰ τρία πρόσωπα ποὺ ἑορτάζονται κατ’ 
αὐτὴν συνάπτονται τὰ θέματα τῆς προεορτίου καὶ μεθεόρτου 
περιόδου τῶν Χριστουγέννων. Ὃ Δαυὶδ εἶναι ὁ ἀρχηγέτης 
τῆς βασιλικῆς δυναστείας τῶν Ἰουδαίων, ἀπὸ τὴν ὁποία τὸ 
κατὰ σάρκα κατήγετο ὁ Χριστός. Ἐκεῖνος ποὺ ἐδέχθη τὴν 
προφητικὴ ἐπαγγελία «ἐκ καρποῦ τῆς κοιλίας σου θήσομαι 
ἐπὶ τοῦ θρόνου σου» 3. Ἡ «ρίζα τοῦ Ἰεσσαί», ἀπὸ τὴν ὁποία, 
ὡς ἀπὸ ξηρὰ ράβδο, τὴν ἀειπάρθενο Μαρία, ἐβλάστησε τὸ 





1. Λουκ. 2, 32. 
2. Ψαλμ. 131, 11. 

ἄνθος, ὁ Χριστός, ὁ βασιλεὺς καὶ ὁ «ἡγούμενος» 1, ἡ «προσ- 
δοκία» ἐθνῶν ”. Ὃ μνήστωρ Ἰωσὴφ μακαρίζεται γιατὶ ἠξιώθη 
νὰ γίνη ὃ φρουρὸς καὶ φύλαξ τῆς Παρθένου Μαρίας καὶ πι- 
στῶς νὰ ὑπηρετήσῃ τὴν βουλὴ τοῦ Θεοῦ, προσφέροντας στὴν 
Μαρία καὶ στὸν νεογέννητον Ἰησοῦ τὴν προστασία καὶ τὴν 
φροντίδα ποὺ εἶχαν ἀνάγκη. Εἶναι ὁ σύνδεσμος τῆς Παλαιᾶς 
καὶ τῆς Καινῆς Διαθήκης. Μὲ τὰ μάτια του εἶδε νὰ ἐκπληρώ- 
νωνται οἱ προφητεῖες καὶ τὰ αὐτιά του ἄκουσαν τὶς ἀγγελικὲς 
φωνὲς ποὺ ἐβεβαίωναν τὴν ἔλευσι τοῦ Μεσσίου. Ὅ Ἰάκωβος 
ὁ ἀδελφόθεος καὶ πρῶτος μετὰ ταῦτα ἐπίσκοπος Ἱεροσολύ- 
μῶν, ἐγκωμιάζεται καὶ αὐτὸς ὡς μάρτυς τῆς γεννήσεως τοῦ 
Χριστοῦ καὶ μέχρις αἵματος κήρυξ τῆς ἐνανθρωπήσεως. 
Ἔτσι ἀκριβῶς τοὺς ὑμνοῦν τὰ τροπάρια τῆς Κυριακῆς, τὰ 
τρία στιχηρὰ τοῦ ἑσπερινοῦ τοῦ α΄ ἤχου, προσόμοια τοῦ 
«Τῶν οὐρανίων ταγμάτων». Τὸ πρῶτο ἀναφέρεται στὸν Δαυίδ, 
τὸ δεύτερο στὸν Ἰωσὴφ καὶ τὸ τρίτο στὸν Ἰάκωβο. Ὃ Δαυὶδ 
καὶ ὁ Ἰάκωβος συνάπτονται στὸ δοξαστικὸ τοῦ ἑσπερινοῦ 
τοῦ πλ. β΄ ἤχου. Καὶ οἱ τρεῖς εἶναι οἱ διδάσκαλοι καὶ οἱ μάρ- 
τυρὲς τῆς γεννήσεως. 

«Τὸν θεοπάτορα πάντες 

ἀνευφημήσωμεν 

Δαυὶδ τὸν βασιλέα’ 

ἐκ γὰρ τούτου προῆλθε 

ράβδος ἡ Παρθένος 

καὶ ἐξ αὐτῆς 

ἀνατέταλκεν ἄνθος Χριστὸς 

καὶ τὸν ᾿Αδὰμ σὺν τῇ Εὔᾳ ἐκ τῆς φθορᾶς 

ἀνεπλάσατο ὡς εὔσπλαγχνος». 


«Τῶν προφητῶν τὰς προρρήσεις 
εἶδεν ἐν γήρᾳ σαφῶς 

ὁ Ἰωσήφ ὁ μνήστωρ 

ἐμφανῶς πληρουμένας, 





1. Γενέσ. 49, 10. 
2. Ησ. 11,1. 

μνηστείας λαχὼν ξένης, 
χρηματισμοὺς 

τῶν ἀγγέλων δεξάμενος᾽ 

Δόξα Θεῷ, ἐκβοώντων, ὅτι ἐν γῇ 
τὴν εἰρήνην ἐδωρήσατο». 


«Τὸν ἀδελφόθεον πάντες 

ἀνευφημήσωμεν, 

ὡς ἱεράρχην ὄντα, 

μαρτυρίῳ δὲ πάλιν 

ἐμπρέψαντα γενναίως, 

οὗ ταῖς εὐχαῖς, 

Ἰησοῦ ὁ Θεὸς ἡμῶν, 

ὁ ἐν τῷ σπηλαίῳ καὶ φάτνῃ σπαργανωθείς, 
σῶσον πάντας τοὺς ὑμνοῦντάς σε». 


«Μνήμην ἐπιτελοῦμεν Δαυὶδ καὶ Ἰακώβου, 
εὐσεβοῦς βασιλέως προφήτου 

καὶ ἀποστόλου πρώτου ἐπισκόπου: 

αὐτῶν γὰρ τοῖς διδάγμασι 

πλάνης ἀπαλλαγέντες, 

Χριστὸν δοξολογοῦμεν 

τὸν ἐκ παρθένου ἀνατείλαντα, 

τὸν καὶ σαρκωθέντα σῶσαι τὰς ψυχὰς ἡμῶν». 


Τὴν κοινὴ πάλι ἀνύμνησί των ὡς ὑπηρετῶν τοῦ µυστη- 
ρίου τῆς γεννήσεως τοῦ Χριστοῦ ἐπαναλαμβάνει καὶ ὁ ποιη- 
τὴς τοῦ ὡραίου ἐξαποστειλαρίου, προσομοίου τοῦ «Τοῖς 
μαθηταῖς συνέλθωμεν»: 


«Σὺν Ἰακώβῳ μέλψωμεν 
τῷ κλεινῷ θεαδέλφῳ, 
Δαυὶδ τὸν θεοπάτορα, 
Ἰωσήφ τε τὸν θεῖον, 
τῆς Θεοτόκου μνήστορα: 
τοῦ Χριστοῦ γὰρ τῇ θείᾳ 
γεννήσει καθυπούργησαν 

Βηθλεὲμ ἐν τῇ πόλει 
θεοπρεπῶς, 

μετ᾽ ἀγγέλων, 

μάγων τε καὶ ποιμένων, 
αὐτῷ τὸν ὕμνον ᾷδοντες, 
ὡς Θεῷ καὶ δεσπότῃ». 

Ἡ ἑορτὴ τῶν Χριστουγέννων εἶναι ἡ κατ᾽ ἐξοχὴν ἑορτὴ 
τῆς προφητείας τῆς Παλαιᾶς Διαθήκης. Αὐτὴ ἀποτελεῖ τὸ 
μεταίχμιο μεταξὺ τῶν δύο Διαθηκῶν. Ἡ Παλαιὰ προλέγει 
καὶ προπαρασκευάζει τὴν ἔλευσι τοῦ Χριστοῦ καὶ λήγει μὲ 
τὴν γέννησί Του. Ἡ Καινὴ ἀρχίζει μὲ τὴν ἡμέρα τῆς σαρκώ- 
σεως. Εἶναι ἡ «ἡμέρα τοῦ Κυρίου ἡ μεγάλη καὶ ἐπιφανής», 
ποὺ προλέγει ὁ προφήτης Ἰωήλ.'. Ὁ Θεὸς ἔδωσε στὴν γῆ 
καὶ στὸν οὐρανὸ τὰ ὑπεσχημένα Του ὑπερφυσικὰ τέρατα: 
τὸ αἷμα, τὸ πῦρ καὶ τὴν ἀτμίδα καπνοῦ 5. Αὐτῶν τῶν τεράτων 
θεαταὶ καὶ μάρτυρες οἱ προφῆται τῆς Παλαιᾶς Διαθήκης μὲ 
ἔξαρχο τὸ Δαυὶδ καὶ οἱ ἱεροὶ ἄνδρες τῆς Καινῆς μὲ πρωτο- 
στάτας τὰ δύο μέλη τῆς ἁγίας οἰκογενείας, τὸν Ἰωσὴφ τὸν 
μνήστορα καὶ τὸν Ἰάκωβο τὸν ἀδελφόθεο, ἔρχονται νὰ 
συνεορτάσουν μὲ τὸν λαὸ τοῦ Θεοῦ τὴν πλήρωσι τῶν προ- 
φητειῶν, τὸ μέγα μυστήριο τῆς θείας ἐνανθρωπήσεως. Τὴν 
λύσι καὶ φανέρωσι τοῦ προφητικοῦ αἰνίγματος. Αἷμα τὴν σάρ- 
Κὠσιν τοῦ Λόγου, πῦρ τὴν Θεότητα, ἀτμίδα καπνοῦ τὸ Πνεῦ- 
μα τὸ ἅγιον. Αὐτὸ ἀκριβῶς θὰ ἀκούσωμε νὰ θεολογῇ ὃ ποιη- 
τὴς ᾿Ανατόλιος στὸ δοξαστικὸ τῶν αἴνων τοῦ πλ. δ’ ἤχου: 

«Αἷμα καὶ πῦρ καὶ ἀτμίδα καπνοῦ, 
τέρατα γῆς, ἃ προεῖδεν Ἰωήλ. 
αἷμα τὴν σάρκωσιν: πῦρ τὴν Θεότητα’ 
ἀτμίδα δὲ καπνοῦ τὸ Πνεῦμα τὸ ἅγιον, 
τὸ ἐπελθὸν τῇ Παρθένῳ καὶ κόσμον εὐωδιάσαν. 
Μέγα τὸ μυστήριον τῆς σῆς ἐνανθρωπήσεως, 
Κύριε, δόξα σοι». 
(26 Δεκεμβρίου 1970) 


1 Κεφ. 3, 4. 
2. ᾿Ιωὴλ 3, 3. 

Τὴν 1η Ἰανουαρίου ἑώρτασε ἡ Ἔκκλησία µας τὴν Πε- 
ριτομὴ τοῦ Χριστοῦ καὶ τὴν μνήμη τοῦ ἁγίου Βασιλείου τοῦ 
Μεγάλου. Τὸ διπλὸ αὐτὸ ἑορτολογικὸ περιεχόμενο ἔχει μία 
λαμπρὰ ἐκπροσώπησι στὴν ἀκολουθία τῆς ἡμέρας. Καὶ δι- 
καίως, γιατὶ ἣ μὲν περιτομὴ καὶ ὀνοματοδοσία τοῦ Χριστοῦ 
κατὰ τὴν ὀγδόη ἡμέρα ἀπὸ τῆς γεννήσεώς Του ἀποτελεῖ, 
ὅπως λέγαμε στὴν προηγουμένη ἐκπομπή, τὴν βεβαίῶσι τῆς 
σαρκώσεως καὶ τῆς προσλήψεως ἀπὸ τὸν Λόγο τοῦ Θεοῦ 
τῆς τελείας ἀνθρωπίνης μορφῆς ἀναλλοιώτως καὶ τῆς εἰσόδου 
Του στὸν λαὸ τοῦ Θεοῦ. Ὁ δὲ Μέγας Βασίλειος εἶναι ὁ ἁλη- 
θινὰ μέγας ἱεράρχης, ποὺ μὲ τὴν ἁγιότητα τοῦ βίου του, τὰ σο- 
φά του συγγράμματα καὶ τὴν ἔξοχο δρᾶσί του ἀνεδείχθη Πα- 
τὴρ καὶ φωστὴρ τῆς Ἐκκλησίας τοῦ Χριστοῦ, ἐφάμιλλο τοῦ 
ὁποίου δὲν ἐγνώρισε ἴσως ἄλλον ὁ χριστιανικὸς κόσμος. Καὶ 
ἣ δεσποτικὴ ἑορτὴ τῆς Περιτομῆς καὶ ἡ μνήμη τοῦ Μεγάλου 
Βασιλείου περιττὸ καὶ νὰ εἰποῦμε, ὅτι δὲν ἔχουν καμμία σχέσι 
πρὸς τὴν ἔναρξι τοῦ ἔτους, τὴν πρωτοχρονιά. Ἡ περιτομὴ 
ἐτέθη τὴν 1η Ἰανουαρίου, γιατὶ αὐτὴ εἶναι ἡ ὀγδόη ἡμέρα 
ἀπὸ τὰ Χριστούγεννα. Ἡ μνήμη τοῦ Μεγάλου Βασιλείου, 
γιατὶ κατὰ τὴν 1η Ιανουαρίου τοῦ ἔτους 379 συνέβη ὃ θάνα- 
τος, ἡ κοίμησις ἐπὶ τὸ χριστιανικώτερον, τοῦ ἁγίου Πατρός. 
Ἢ σύνδεσις τοῦ δευτέρου πρὸς τὴν πρωτοχρονιά, τὰ δῶρα, 
τὰ γλυκίσματα κλπ., ἔχει καθαρῶς λαογραφικὸ χαρακτῆρα. 

Ἡ Ἐκκλησία ἐπισήμως φαίνεται σὰν νὰ ἀγνοῇ τὴν ἀλ- 
λαγὴ τοῦ ἔτους, τὶς πανηγύρεις καὶ τὶς ἐκδηλώσεις ποὺ τὴν 
συνοδεύουν, καὶ σὰν νὰ ζῇ σ᾽ ἕνα ἄλλο δικό της κόσμο, ποὺ 
δὲν ἐπηρεάζεται ἀπὸ τὴν ἀλλοίωσι τῶν φθαρτῶν καὶ ρεόντων 

χρονικῶν συστημάτων τοῦ προσκαίρου αὐτοῦ κόσμου. Ὅμο- 
λογουμένως αὐτὸ δὲν θὰ ἦταν ἀσύμφωνο πρὸς τὸν ὑπερκόσμιο 
χαρακτῆρα τῆς λατρείας µας. Γιὰ τὸν ἄναρχο, αἰώνιο καὶ ἆτε- 
λεύτητο Θεὸ ἡμέρες, μῆνες καὶ ἔτη δὲν ὑπάρχουν. Χίλια ἔτη 
γιὰ Ἐκεῖνον εἶναι σὰν τὴν χθεσινὴ ἡμέρα ποὺ πέρασε καὶ σὰν 
ἕνα τρίωρο νυκτερινῆς φρουρᾶς, κατὰ τὸν ψαλμφδό 1. Ἤ, ὅ- 
πως συμπληρώνει ὁ ἀπόστολος Πέτρος, «μία ἡμέρα παρὰ Κυ- 
ρίῳ ὡς χίλια ἔτη καὶ χίλια ἔτη ὡς ἡμέρα μία» 3. Αὐτὴν ἀκρι- 
βῶς τὴν προσήλωσι καὶ τὴν δουλικὴ προσκόλλησι στὰ «ᾱ- 
σθενῆ καὶ πτωχὰ στοιχεῖα» τῶν κοσμικῶν ὑπολογισμῶν κα- 
ταδικάζει καὶ ὁ ἀπόστολος Παῦλος γράφοντας στοὺς Γαλάτας: 
«Ἡμέρας παρατηρεῖσθε καὶ μῆνας καὶ καιροὺς καὶ ἔνιαυ- 
τούς. Φοβοῦμαι ὑμᾶς μὴ πως εἰκῆ κεκοπίακα εἰς ὑμᾶς» 8. 


Χωρὶς ὅμως ἡ Ἐκκλησία νὰ ἀρνηθῇ τὸν ὑπερκόσμιο χα- 
ρακτῆρα τῆς λατρείας της καὶ χωρὶς νὰ δουλωθῇ στοὺς και- 
ροὺς τοῦ κόσμου τούτου, ἦταν ἑπόμενο καὶ νὰ μὴ μπορῇ νὰ 
παραβλέψῃ τὴν διάκρισι καιρῶν καὶ ἐνιαυτῶν. Δὲν εἶναι μόνο 
θεῖος ὀργανισμός, ἀλλὰ καὶ ἀνθρώπινος. Δὲν εἶναι μόνο ὕπερ- 
κόσμιος ἀλλὰ καὶ ἐγκόσμιος. Τέλειος τύπος συγκερασμοῦ 
τῶν δύο αὐτῶν στοιχείων τῆς ἐδόθη ἀπὸ τὸν ἐνανθρωπήσαντα 
Θεό. Ὅπως ᾿Ἐκεῖνος ἦτο «τέλειος Θεὸς καὶ τέλειος ἄνθρω- 
πος», «ὁμοούσιος τῷ Πατρὶ κατὰ τὴν Θεότητα καὶ ὁμοούσιος 
ἡμῖν κατὰ τὴν ἀνθρωπότητα», ὅπως αἱ δύο φύσεις ἡνώθησαν 
στὸν Θεάνθρωπο Χριστὸ ἁρμονικὰ καὶ ἀχώριστα, ἔτσι ἀκρι- 
βῶς καὶ ἡ. Ἐκκλησία, κατὰ τὸ πρότυπο τῆς κεφαλῆς της, διε- 
μορφώθη σὲ θεανθρώπινο ὀργανισμό. Καὶ ἡ λατρεία της 
ἀκριβῶς συνεκέρασε τὸ θεῖο καὶ τὸ ἀνθρώπινο ἀτρέπτως καὶ 
ἀχωρίστως. Ὅπως δὲ ἀκριβῶς ἡ θεία φύσις στὸν Χριστὸ 
προσέλαβε καὶ ἐθέωσε καὶ τὴν ἀνθρωπίνη, ἔτσι καὶ ἡ λατρεία 
τῆς Ἐκκλησίας προσέλαβε καὶ ἐξαγίασε τὰ σχήματα τοῦ 





1. Ψαλμ. 89, 4. 
2. Β΄ Πετρ. 3, δ. 
3. Γαλάτ. 4, 10. 

κόσμου τούτου. Τὰ ἐξεχριστιάνισε, τὰ ἐθέωσε. Δὲν τὰ ἀπέρ- 
ριψε οὔτε τὰ συνέτριψε, ὅπως καὶ ὁ Χριστὸς δὲν ἀπέρριψε 
οὔτε κατέκαυσε μὲ τὸ πῦρ τῆς Θεότητος τὸ ὀστράκινο σκεῦος 
τῆς ἀνθρωπίνης σαρκὸς ποὺ περιεβλήθη. 


Τὴν ἐφαρμογὴ τῶν ἀνωτέρω εὑρίσκομε καὶ στὸ ἕορτο- 
λόγιο τῆς Ἐκκλησίας. Ὅταν ἀκούσθηκε στὸν κόσµο τὸ εὐαγ- 
γέλιο τῆς σωτηρίας καὶ συνεκροτήθη ἡ Ἔκκλησία, δὲν ἐφρόν- 
τισε νὰ ἐφεύρῃ κανένα νέο ἡμερολόγιο, οὔτε νὰ ἐπινοήσῃ νέες 
ὑπερκόσμιες χρονικὲς ὑποδιαιρέσεις. Στὰ µέρη ὅπου διεδόθη 
βρῆκε πολλὰ συστήματα καταμετρήσεως τοῦ χρόνου, διά- 
φορα ἡμερολόγια. Τὰ υἱοθέτησε καὶ τὰ ἐξεχριστιάνισε. Χα- 
ρακτηριστικὰ παραδείγματα εἴδαμε στὴν ἀναδρομὴ ποὺ ἐκά- 
μαμε κατὰ καιροὺς στὸ λειτουργικὸ ἔτος. Τὶς ἱερὲς ἡμέρες 
τῶν ἡμερολογίων τῶν Ἑβραίων ἢ τῶν εἰδωλολατρῶν δὲν τὶς 
κατήργησε’ τὶς ἐβάπτισε εἰς Χριστὸν καὶ τὶς ἐνέδυσε τὸν 
Χριστόν, ὅπως καὶ τοὺς Ἑβραίους καὶ τοὺς εἰδωλολάτρας. 
Ἡ 14η τοῦ Νισάν, τὸ Πάσχα τῶν Ἑβραίων, ἡ ἀνάμνησις 
τῆς διαβάσεως τῆς Ἐρυθρᾶς Θαλάσσης, ἔγινε Πάσχα Κυρίου, 
διάβασις τοῦ Χριστοῦ καὶ ὅλων ἡμῶν μαζί Του ἐκ τοῦ θανάτου 
εἰς τὴν ζωήν. Ἢ ἑορτὴ τῆς παραδόσεως τοῦ Νόμου καὶ τοῦ 
θερισμοῦ, ἡ Πεντηκοστή, ἔγινε ἑορτὴ τῆς καθόδου τοῦ ἁγίου 
Πνεύματος καὶ τῆς ἐνάρξεως τοῦ πνευματικοῦ θερισμοῦ. 
Τὸ Σάββατο, ἡ ἑβδομαδιαία ἑορτὴ τῆς καταπαύσεως τῶν 
ἔργων, ἔγινε Κυριακή, ἡ ἑβδομαδιαία ἑορτὴ τῆς ἀναστάσεως. 
Ἡ 25η Δεκεμβρίου, ἡ εἰδωλολατρικὴ ἑορτὴ τῆς γεννήσεως 
τοῦ ἡλίου, ἔγινε ἑορτὴ τῆς γεννήσεως τοῦ ἡλίου τῆς δικαιο- 
σύνης, τοῦ Χριστοῦ, κ.ο.κ. 


Καὶ ἣ πρώτη τοῦ ἔτους; Ἐδῶ τὰ πράγματα εἶναι περισ- 
σότερο πολύπλοκα, γι’ αὐτὸ καὶ ἡ ἱστορία τοῦ ἐκχριστια- 
νισμοῦ τῆς πρωτοχρονιᾶς εἶναι μακρὰ καὶ ἀνώμαλος.Ἴσως 
ὅμως γι’ αὐτὸ ἔχει καὶ περισσότερο ἐνδιαφέρον. Δὲν θὰ παρα- 
κολουθήσωμε ὅλον αὐτὸν τὸν λαβύρινθο. Καὶ μόνο μιὰ μα- 
τιὰ στὸ πλῆθος καὶ στὴν ποικιλία τῶν ἡμερολογίων, ποὺ 

βρῆκε ὁ Χριστιανισμὸς κατὰ τὴν πρώτη περίοδο τῆς ζωῆς 
του, εἶναι ἱκανὴ νὰ μᾶς δημιουργήσῃ τὴν ἐντύπωσι βιβλικῆς 
Βαβέλ. Σχεδὸν κάθε πόλις καὶ περιοχὴ εἶχε τὸ ἰδικό της ἡμε- 
ρολόγιο, ποὺ πολλὲς φορὲς καὶ αὐτὸ διεκρίνετο σὲ παλαιὸ 
καὶ σὲ νέο. Αὐτὸ κυρίως ὠφείλετο στὴν ἔλλειψι σταθεροῦ 
κριτηρίου γιὰ τὴν μέτρησι τοῦ χρόνου, φυσικὰ καὶ στὴν 
διάσπασι τῶν λαῶν τῆς γῆς. Ὁ ἥλιος καὶ ἡ σελήνη καὶ τὰ 
φυσικὰ φαινόμενα ἔδιδαν σὲ ὅλους τοὺς λαοὺς τὰ μέτρα τῆς 
διαιρέσεως τοῦ χρόνου. Τὸ γράφει καὶ ἡ Γένεσις: «Καὶ εἶπεν 
ὁ Θεός: γενηθήτωσαν φωστῆρες ἐν τῷ στερεώματι τοῦ οὖρα- 
νοῦ εἰς φαῦσιν ἐπὶ τῆς γῆς, τοῦ διαχωρίζειν ἀνὰ μέσον τῆς 
ἡμέρας καὶ ἀνὰ μέσον τῆς νυκτός: καὶ ἔστωσαν εἰς σημεῖα 
καὶ εἰς καιροὺς καὶ εἰς ἡμέρας καὶ εἰς ἐνιαυτούς» '. ᾿Αλλ᾽ 
ἀπὸ τοῦ σημείου αὐτοῦ μέχρι τοῦ νὰ ὑπάρξῃ κοινὸς τρόπος 
καταμετρήσεως τοῦ χρόνου ἡ ἀπόστασις εἶναι µεγάλη. Τὸ 
ἡλιακὸ καὶ τὸ σεληνιακὸ ἔτος, ἡ ἐναλλαγὴ τῶν ἐποχῶν τοῦ 
ἔτους καὶ τῶν φάσεων τῆς σελήνης, δὲν μᾶς δίδουν τὸ ἴδιο 
μέτρο. Οὔτε ἦταν εὔκολος, ἰδίως μὲ τὶς ἀστρονομικὲς γνώ- 
σεις τῆς ἐποχῆς, ὁ ὑπολογισμὸς μὲ ἀπόλυτο ἀκρίβεια τῆς 
διαρκείας τῶν περιόδων αὐτῶν. Ἂς προστεθῇ σ᾽ αὐτὰ καὶ ἡ 
παράλογος πολλὲς φορές, ἰδίως σὲ τέτοιου εἴδους θέματα, 
συντηρητικότης τῶν ἀνθρώπων, ποὺ προτιμοῦν νὰ μένουν 
προσκεκολλημένοι σὲ μία παλαιά, ἀποδεδειγμένως ἐσφαλμένη, 
μορφή, ἀπὸ φόβο πρὸς τὸ νέο καὶ τὸ ἄγνωστο. Εἰδικώτερα 
γιὰ τὴν ἐκλογὴ τῆς ἡμέρας τῆς ἐνάρξεως τοῦ ἔτους τὸ κρι- 
τήριο ἦταν ἀκόμη περισσότερο ἀσταθές, ἀνάλογα μὲ τὶς προῦ- 
ποθέσεις ποὺ ἐπικρατοῦσαν. Αν δηλαδὴ θὰ ἐλαμβάνετο ὡς 
ἀρχὴ τὸ ἡλιοστάσιο καὶ ποῖο ἀπὸ τὰ δύο, τὸ θερινὸ ἢ τὸ χει- 
μερινό, ἂν ἢ ἰσημερία καὶ ποία ἀπὸ τὶς δύο, ἡ ἐαρινὴ ἢ ἡ 
φθινοπωρινή, ἂν οἱ ἐποχὲς τοῦ ἔτους καὶ ποία ἀπὸ τὶς τέσσα- 
ρες, ἂν καμμία θρησκευτικὴ ἑορτὴ ἢ κάποιο σημαντικὸ πο- 
λιτικὸ γεγονός. Ὅλοι αὐτοὶ οἱ σταθμοὶ χρησιμοποιοῦνται 
ὡς ἀφετηρία τοῦ ἔτους στὰ ἐπὶ μέρους τοπικὰ ἡμερολόγια. 





1. Γενέσ. 1, 14. 

Πολλὲς φορὲς ἔχομε στὸ ἴδιο ἡμερολόγιο διάφορες πρωτο- 
χρονιές, παλαιὰ καὶ νεωτέρα, θρησκευτικὴ καὶ πολιτικὴ κλπ. 

Ἔτσι στὴν Ρώμη κατὰ τὸ παλαιὸ ἡμερολόγιο τοῦ Νουμᾶ 
Πομπηλίου ἀρχὴ τοῦ ἔτους ἦταν ἡ {η Μαρτίου, τοῦ πρώτου 
μηνὸς τῆς ἀνοίξεως. ᾿Απὸ αὐτὸ τὸ ἡμερολόγιο διατηροῦνται 
ἀκόμη τὰ ὀνόματα τοῦ ἑβδόμου, ὀγδόου, ἐνάτου καὶ δεκάτου 
μηνὸς (Σεπτέμβριος, Ὀκτώβριος, Νοέμβριος καὶ Δεκέμβριος), 
καίτοι κατὰ τὸ νεώτερο ἡμερολόγιο ἡ ἀρίθμησίς των εἶναι 
διαφορετική. Ὁ Ἰούλιος Καῖσαρ μετερρύθμισε τὸ ἡμερολό- 
γιο τοῦ Νουμᾶ τὸ ἔτος 45 π.Χ. (Ἰουλιανὸν ἡμερολόγιον) 
καὶ πρώτη τοῦ ἔτους καθωρίσθη ἡ 1η Ἰανουαρίου. Ἡ ἡμέρα 
αὐτὴ ἑωρτάζετο ἀπὸ τοὺς ἐθνικοὺς μὲ μεγάλη ἐπισημότητα, 
θυσίες, μεταμφιέσεις, τυχηρὰ παιγνίδια, μέθες καὶ ὄργια. 
Μερικὰ ἀπὸ τὰ ἔθιμα αὐτὰ ἐπεβίωσαν καὶ στὶς χριστιανικὲς 
κοινωνίες, παρὰ τὴν ἀντίδρασι τῶν Πατέρων καὶ τὶς ἀπαγο- 
ρεύσεις τῶν Συνόδων. Ἡ 1η Ἰανουαρίου πάντως παρέμεινε 
ὡς πρώτη τοῦ ἔτους στὴν Δύσι καὶ μετὰ τὴν πλήρη ἐπικράτησι 
τοῦ Χριστιανισμοῦ, ἂν καὶ σὲ ὡρισμένα µέρη της ὡς πρώτη 
τοῦ ἔτους ἐθεωρεῖτο ἡ 1η Μαρτίου, ἡ παλαιὰ πρωτοχρονιά, 
τὰ Χριστούγεννα, ὃ Εὐαγγελισμὸς ἢ τὸ Πάσχα. 


Στὴν ᾿Ανατολὴ ὑπῆρχαν περισσότερα ἡμερολόγια καὶ 
περισσότερες πρωτοχρονιές. Οἱ Ἑβραῖοι ὡς πρῶτο μῆνα 
θεωροῦσαν τὸν σεληνιακὸ μῆνα Νισάν, τὸν πρῶτο τῆς ἀνοί- 
ξεως, κατὰ τὴν πανσέληνο τοῦ ὁποίου (14 Νισὰν) ἑώρταζαν 
τὸ Πάσχα. ᾿Αργότερα ὣς πρῶτο μῆνα ὥρισαν τὸν Τισρί, τὸν 
πρῶτο σεληνιακὸ μῆνα τοῦ φθινοπώρου. Ἐπὶ μακρὸ πάντως 
χρονικὸ διάστηµα συνυπῆρχαν οἱ δύο πρωτοχρονιές, ἡ 1η 
τοῦ Νισὰν καὶ ἡ 1η τοῦ Τισρί. 

Τὰ περισσότερα τοπικὰ προχριστιανικὰ ἡμερολόγια 
τῆς ᾿Ανατολῆς, ὅπως τῆς Μικρᾶς ᾿Ασίας καὶ τῆς Ἐφέσου, 
τῆς Κρήτης, τῆς Κύπρου, τῆς Βιθυνίας καὶ τῆς Ἡλιουπόλεως 
τῆς Συρίας εἶχαν ὡς πρωτοχρονιὰ τὴν ἡμέρα τῆς φθινοπω- 
ρινῆς ἰσημερίας, τὴν 24η Σεπτεμβρίου, ἢ τὴν πλησιεστέρα 
πρὸς αὐτὴν ἀρχὴ νέου μηνός, δηλαδὴ τὴν 1η Ὀκτωβρίου, 

ὅπως τὰ ἡμερολόγια τῆς ᾿Αντιοχείας καὶ τῆς Σελευκείας τῆς 
Συρίας. Ἡ 23η Σεπτεμβρίου ἐν τῷ μεταξὺ ἔγινε ἡ ἐθνικὴ ἑορτὴ 
τοῦ ρωμαϊκοῦ κράτους, γιατὶ ἦταν ἡ γενέθλιος ἡμέρα τοῦ 
Ὀκταβιανοῦ Αὐγούστου. Στὴν 23η λοιπὸν τοῦ Σεπτεµβρίου 
μετετέθη ἀπὸ τὴν 24η ἡ πρώτη τοῦ ἔτους. Ἡ 23η Σεπτεμβρίου 
ὡρίσθη τὸ 312 μ.Χ. ὣς ἀρχὴ τῆς Ἰνδίκτου ἢ τῆς Ἰνδικτιῶνος, 
δηλαδὴ τῆς περιόδου τοῦ περὶ φόρου ρωμαϊκοῦ διατάγματος, 
ποὺ ἴσχυε γιὰ 15 ἔτη. Ἴνδικτος βραδύτερον κατήντησε νὰ 
σημαίνῃ καὶ τὴν περίοδο ἑνὸς ἔτους, ἀρχὴ δὲ τῆς Ἰνδίκτου 
τὴν πρωτοχρονιά. Αὐτὴν τὴν πρωτοχρονιὰ τῆς 23ης Σεπτεμ- 
βρίου ἐδέχθη κατὰ πρῶτον καὶ ἐξεχριστιάνισε ἡ Ἔκκλησία 
τῆς ᾿Ανατολῆς. Σ᾽ αὐτὴν ἐτέθη τὸ πρῶτο γεγονὸς τῆς εὐαγγε- 
γελικῆς ἱστορίας, ἡ σύλληψις τοῦ Βαπτιστοῦ. ᾿Απὸ αὐτὴν 
ἢ τὴν μετὰ ἀπὸ αὐτὴν Δευτέρα ἤρχιζε ἡ κατὰ συνέχειαν ἀνά- 
γνωσις τοῦ Εὐαγγελίου, ἀπὸ τὸ Κατὰ Λουκᾶν Εὐαγγέλιο, 
ποὺ ἐκτὸς ἀπὸ τὴν σύλληψι τοῦ Βαπτιστοῦ μᾶς ἀφηγεῖται 
καὶ ἄλλα γεγονότα τῆς ἀρχῆς τῆς ἱστορίας τῆς Καινῆς Δια- 
θήκης, ποὺ δὲν μᾶς διέσωσαν οἱ ἄλλοι εὐαγγελισταί, ὅπως 
τὸν εὐαγγελισμὸ τῆς Θεοτόκου, τὴν ἐπίσκεψι στὴν Ἐλισάβετ 
καὶ τὴν γέννησι τοῦ Προδρόμου. Τὸ ἔτος 462 μ.Χ. μετετέθη 
ἡ πρώτη τοῦ ἔτους στὴν 1η Σεπτεμβρίου γιὰ πρακτικοὺς 
λόγους καὶ γιὰ νὰ συμπίπτῃ πρώτη τοῦ ἔτους καὶ πρώτη τοῦ 
μηνός. Ἡ ἡμέρα αὐτὴ ἦταν εἰς τὸ ἑξῆς ἡ ἀρχὴ τῆς Ἰνδίκτου, 
ἡ πρωτοχρονιά, καθ᾽ ὅλη τὴν βυζαντινὴ περίοδο. Καὶ αὐτὴ 
καθηγιάσθη ἀπὸ τὴν ᾿Εκκλησία. 


Ἡ ἀκολουθία τῆς ἰης Σεπτεμβρίου, ποὺ περιέχεται σή- 
μερα στὰ λειτουργικά µας βιβλία, ἀναφέρεται κατὰ μέγα μέ- 
ρος στὴν πρώτη τοῦ ἔτους. Τὸ εὐαγγελικὸ ἀνάγνωσμα τῆς 
λειτουργίας ἐλήφθη πάλι ἀπὸ τὸν εὐαγγελιστὴ Λουκᾶ, ποὺ 
περιγράφει τὴν πρώτη δημοσία ἐμφάνισι τοῦ Κυρίου στὴν 
συναγωγὴ τῆς Ναζαρὲτ καὶ τὸ πρῶτό Του κήρυγμα γιὰ τὸν 
«ἐνιαυτὸν Κυρίου δεκτόν» 1, Τὸ Τυπικὸ τῆς "Αγίας Σοφίας 





1. Λουκ. 4, 16 ἐς. 

Κωνσταντινουπόλεως τοῦ 1’ αἰῶνος προβλέπει λιτανεία 
«εἰς τὸν φόρον» καὶ τὸ Τυπικὸ τῆς ᾿Αγίας Σοφίας Θεσσαλο- 
νίκης τοῦ ΙΕ΄ αἰῶνος λιτανεία ἀνὰ τὴν πόλιν καὶ ἁγιασμὸ 
ὑδάτων. Τὸ τελευταῖο αὐτὸ μᾶς διασώζει καὶ τὶς αἰτήσεις τῆς 
ἐκτενοῦς, ποὺ ἐλέγοντο ἀπὸ τὸν ἀρχιερέα εἰς τὸ τέλος τῆς 
λιτανείας: «Ὑπὲρ τῆς οἰκουμενικῆς καταστάσεως καὶ εὖστα- 
θείας τῶν ἁγίων τοῦ Θεοῦ ᾿Εκκλησιῶν καὶ τῆς τῶν πάντων 
ἑνώσεως ...». «Ὑπὲρ τῆς ἀπολυτρώσεως τῶν ψυχῶν ἡμῶν 
καὶ ὑπὲρ τοῦ συντριβῆναι τὸν Σατανᾶν ὑπὸ τοὺς πόδας ἡμῶν 
καὶ ὑπὲρ τοῦ ἄσειστον καὶ ἄφλεκτον καὶ ἀναίμακτον διαφυ- 
λαχθῆναι τὴν πόλιν ταύτην καὶ πᾶσαν πόλιν καὶ χώραν...». 


Ὅταν κατὰ τοὺς νεωτέρους χρόνους ἡ ρωμαϊκὴ πρωτο- 
χρονιὰ τῆς Ίης Ἰανουαρίου ἦλθε καὶ στὴν ᾿Ανατολή, ἡ 
Ἔκκλησία γιὰ διαφόρους λόγους δὲν εἶχε πιὰ τὴν δύναμι 
νὰ τὴν ἀφομοίωσῃ καὶ νὰ τὴν ἐκχριστιανίσῃ. Ἔμεινε προσ- 
κεκολλημένη στὴν μεσαιωνική της πρωτοχρονιά, στὴν ἀρχὴ 
τῆς Ἰνδίκτου, τὴν 1η Σεπτεμβρίου, σὲ μία ἡμέρα ποὺ δὲν ἦταν 
πιὰ πρωτοχρονιά. Κατὰ τὴν Ιη Ἰανουαρίου ἀκούονται σή- 
μερα στοὺς ναούς µας λόγοι γιὰ τὴν πρώτη τοῦ ἔτους κατὰ 
τὸ κήρυγμα - καὶ αὐτὸ εἶναι μέρος τῆς θείας λατρείας - 
καὶ στὸ τέλος τῆς λειτουργίας γίνεται μία δοξολογία ἀνά- 
µικτη μὲ δέησι γιὰ τὴν εὐλογία τοῦ νέου χρόνου, ποὺ ἔχει 
εἰσαχθῆ κάπως ἐμβαλωματικὰ στὸ κατὰ τὰ ἄλλα ἄσχετο 
πρὸς τὴν πρώτη τοῦ ἔτους λειτουργικὸ περιεχόμενο τῆς ἡμέ- 
ρας. Ἕνα ἀπαραμίλλου ὅμως κάλλους ὑμνογραφικὸ ὑλικὸ 
μένει ἀνεκμετάλλευτο, καταχωσμένο κάτω ἀπὸ τὰ ἐρείπια 
τῆς παλαιᾶς πρωτοχρονιᾶς, τῆς {ης Σεπτεμβρίου. ᾿Απὸ αὐτὸ 
θὰ ἀνασύρωμε μερικὰ ἐκλεκτὰ τροπάρια: Τὸ ἰδιόμελο τοῦ πλ. 
β΄ ἤχου, ποίημα τοῦ ὑμνογράφου Βυζαντίου, ποὺ ψάλλεται 
στὸ «Καὶ νῦν) τῶν στιχηρῶν τοῦ ἑσπερινοῦ: «Ὁ Πνεύματι 
ἁγίῳ συνημμένος... .». Τὸ πρῶτο κάθισµα τοῦ πλ. δ΄ ἤχου, 
προσόμοιον τοῦ «Τὴν Σοφίαν καὶ Λόγον»: «Ὁ καιροὺς καρ- 
ποφόρους...». Τὸ πρῶτο ἐξαποστειλάριο «Θεὲ θεῶν καὶ 
Κύριε...». Καὶ τέλος τὸ δεύτερο στιχηρὸ τῶν αἴνων, ἰδιό- 

µελο τοῦ δ’ ἤχου, ποίημα Ἰωάννου μοναχοῦ: «Ἡ βασιλεία 
σου, Χριστὲ ὁ Θεός...». Καὶ τὰ τέσσαρα αὐτὰ τροπάρια, 
ὅπως καὶ ὅλα τὰ ἄλλα τῆς ἡμέρας ἐκείνης, εἶναι γεμᾶτα 
ἐμπιστοσύνη πρὸς τόν Θεό, τὸν δημιουργὸ καὶ προνοητὴ τοῦ 
παντός: στὰ χέρια Του ἀφήνουν τοὺς πόθους καὶ τοὺς φόβους 
τοῦ λαοῦ Του" ζητοῦν νὰ χαρίσῃ ὁ Θεὸς στὸν κόσμο Του τὴν 
εἰρήνη, νὰ κατευθύνῃ τὰ ἔργα τῶν χειρῶν τῶν δούλων Του, 
νὰ δώσῃ ἄφεσιν ἁμαρτιῶν καὶ εὐκαιρίες δοξολογίας τοῦ ὀνό- 
ματός Του καὶ νὰ εὐλογήσῃ «τὸν στέφανον τοῦ ἐνιαυτοῦ τῆς 
χρηστότητός» Του. Τί ἄλλα καλλίτερα καὶ πληρέστερα αἰτή- 
ματα θὰ μποροῦσε νὰ ἀπευθύνῃ ὁ ἄνθρωπος στὸν Θεὸ κατὰ 
τὴν ἀνατολὴ τοῦ νέου ἔτους: 


«Ὁ Πνεύματι ἁγίῳ συνημμένος, 
ἄναρχε Λόγε καὶ Υἱέ, 

ὁ πάντων ὁρατῶν καὶ ἀοράτων 
συμπαντουργὸς: καὶ συνδημιουργός, 

τὸν στέφανον τοῦ ἐνιαυτοῦ εὐλόγησον, 
φυλάττων ἐν εἰρήνῃ 

τῶν ὀρθοδόξων τὰ πλήθη, 

πρεσβείαις τῆς Θεοτόκου 

καὶ πάντων τῶν ἁγίων σου». 


«Ὁ καιροὺς καρποφόρους καὶ ὑετοὺς 
οὐρανόθεν παρέχων τοῖς ἐπὶ γῆς 
καὶ νῦν προσδεχόμενος 

τὰς αἰτήσεις τῶν δούλων σου, 
ἀπὸ πάσης λύτρωσαι 

ἀνάγκης τὴν πόλιν σου’ 

οἱ οἰκτιρμοὶ καὶ γάρ σου 

εἰς πάντα τὰ ἔργα σου. 

“Όθεν τὰς εἰσόδους 

εὐλογῶν καὶ ἐξόδους, 

τὰ ἔργα κατεύθυνον 

ἐφ᾽ ἡμᾶς τῶν χειρῶν ἡμῶν 

καὶ πταισμάτων τὴν ἄφεσιν 


353 


δώρησαι ἡμῖν, ὁ Θεός: 

σὺ γὰρ ἐξ οὐκ ὄντων τὰ σύμπαντα, 
ὡς δυνατός, 

εἰς τὸ εἶναι παρήγαγες». 


«Θεὲ θεῶν καὶ Κύριε, 
τρισυπόστατε φύσις, 
ἀπρόσιτε, ἀῑδιε, 

ἄκτιστε καὶ τῶν ὅλων 
δημιουργέ, παντοκράτορ, 
σοὶ προσπίπτομεν πάντες 
καὶ σὲ καθικετεύομεν: 

Τὸ παρὸν ἔτος τοῦτο, 

ὡς ἀγαθός, 

εὐλογῆσας φύλαττε ἐν εἰρήνῃ 
τοὺς βασιλεῖς καὶ ἅπαντα 
τὸν λαόν σου, οἰκτίρμον». 


«Ἡ βασιλεία σου, Χριστὲ ὁ Θεός, 
βασιλεία πάντων τῶν αἰώνων 

καὶ ἣ δεσποτεία σου 

ἐν πάσῃ γενεᾷ καὶ γενεᾷ: 

πάντα γὰρ ἐν σοφίᾳ ἐποίησας, 
καιροὺς ἡμῖν καὶ χρόνους προθέμενος᾽ 
διὸ εὐχαριστοῦντες κατὰ πάντα 

καὶ διὰ πάντα βοῶμεν' 

Εὐλόγησον τὸ στέφανον τοῦ ἐνιαυτοῦ 
τῆς χρηστότητός σου 

καὶ καταξίωσον ἡμᾶς 

ἀκατακρίτως βοᾶν σοι’ 

Κύριε, δόξα σοι». 


ουαρίου 1971) 


47 
θεοφάνεια 


Τὴν 6η Ἰανουαρίου ἑώρτασε ἡ Ἐκκλησία µας τὴν µεγά- 
λη δεσποτικὴ ἑορτὴ τῶν «Θεοφανείων» ἢ «Ἐπιφανείων» ἣ 
«τὰ ἅγια Φῶτα». Τὰ προεόρτιά της ἤρχισαν τὴν ἑπομένη τῆς 
πρωτοχρονιᾶς, τὴν 2α Ἰανουαρίου. Μέσα στὴν προπαρασκευ- 
αστικὴ αὐτὴ περίοδο ἐνέπεσε ἐφέτος καὶ ἡ «Κυριακὴ πρὸ 
τῶν Φώτων», τὴν 3η Ἰανουαρίου. Καὶ αὐτὴ ἐντάσσεται μέσα 
στὴ προεόρτιο λειτουργικὴ ἑτοιμασία. Στὰ ἀναγνώσματα τῆς 
θείας λειτουργίας τῆς Κυριακῆς αὐτῆς ἀκούσαμε τὴν «᾿Αρχὴ 
τοῦ Εὐαγγελίου Ἰησοῦ Χριστοῦ, Υἱοῦ τοῦ Θεοῦ» ἀπὸ τὸν 
πρόλογο τοῦ Κατὰ Μάρκον Εὐαγγελίου, ποὺ ἀφηγεῖται τὴν 
ἐμφάνισι τοῦ Προδρόμου στὴν ἔρημο τοῦ Ἰορδάνου, τὸ κή- 
ρυγμά του καὶ τὴν προφητεία του περὶ τοῦ Χριστοῦ. Ὃ Ἰωάν- 
νης ἐβάπτισεν «ἐν ὕδατι», ὃ «ἰσχυρότερός» του ὅμως, ποὺ 
ἔρχεται «ὀπίσω» του, θὰ βαπτίσῃ τὸν λαὸ «ἐν Πνεύματι 
ἁγίῳ» 1, 


Στὴν τετραήμερο προεόρτιο περίοδο, ἀπὸ τῆς 2ας μέχρι 
τῆς 5ης Ἰανουαρίου στιβάζονται οἱ κανόνες, τὰ τριῴδια καὶ 
τὰ ἄλλα προεόρτια ἱερὰ ἄσματα. Ἔχομε καὶ ἐδῶ τὴν «Με- 
γάλη Ἑβδομάδα» τῶν Φώτων, ὅπως τὴν εἴδαμε καὶ στὰ Χρι- 
στούγεννα, μὲ τὴν διαφορὰ ὅτι ὁ χρόνος τῆς προπαρασκευῆς 
ἐδῶ εἶναι μικρότερος, λόγῳ τῆς παρατάσεως τῶν μεθεόρτων 
τῶν Χριστουγέννων μέχρι τῆς 31ης Δεκεμβρίου καὶ τῆς ἑορ- 
τῆς τῆς Περιτομῆς τοῦ Χριστοῦ τῆς 1ης Ἰανουαρίου. Καὶ 
πάλι ἢ ἐπίδρασις τῶν ἀκολουθιῶν τῆς Μεγάλης Ἑβδομάδος 





1. Μάρκ. 1, 1-5. 

εἶναι ἔκδηλος, λόγῳ ἀκριβῶς τῆς προσπαθείας παραλληλι- 
σμοῦ τῆς ἑορτῆς τῶν Θεοφανείων πρὸς τὸ Πάσχα. Καὶ πάλι 
ἢ προπαρασκευὴ κορυφοῦται τὴν παραμονὴ μὲ τὴν λαμπρὰ 
ἀκολουθία τῶν μεγάλων ὡρῶν καὶ τοῦ μεγάλου ἐσπερινοῦ τῆς 
ἑορτῆς. 

Τὰ μεθέορτα ἐξ ἄλλου παρατείνονται ἐπὶ ὀκτὼ ἡμέρες 
μετὰ τὴν ἑορτή, μὲ τρεῖς ἡμέρες ἰδιαιτέρως ἐξαιρομένας, τὴν 
ἑπομένη τῶν Θεοφανείων μὲ τὴν ἑορτὴ τῆς Συνάξεως τοῦ 
Προδρόμου καὶ Βαπτιστοῦ τοῦ Χριστοῦ, 7η Ιανουαρίου, 
τὴν «Κυριακὴ μετὰ τὰ Φῶτα», ποὺ ἐφέτος πίπτει τὴν 10η 
Ἰανουαρίου, καὶ τὴν τελευταία ἡμέρα τῆς ἑορτῆς, τὴν ἀπόδο- 
σί της τὴν 14η Ἰανουαρίου, κατὰ τὴν ὁποία ψάλλεται καὶ 
πάλι ὁλόκληρος ἡ ἀκολουθία τῆς ἑορτῆς. 


Μέσα στὸ ἐξαίρετο αὐτὸ λειτουργικὸ πλαίσιο διαλάμπει 
ἡ μεγάλη δεσποτικὴ ἑορτὴ τῶν Θεοφανείων τῆς 6ης Ἴανουα- 
ρίου. Ἡ ἀρχή της εἶναι ἀνάλογος πρὸς τὴν ἑορτὴ τῶν Χρι- 
στουγέννων, καθὼς εἴδαμε καὶ σὲ προηγουμένη ἐκπομπή. 
Τὴν 6η Ἰανουαρίου ἑώρταζαν κατὰ τὸ παλαιὸὀ ἡμερολόγιο 
τὸ χειμερινὸ ἡλιοστάσιο οἱ ἐθνικοὶ τῆς Αἰγύπτου καὶ τῆς 
᾿Αραβίας. Κατὰ τὰς ἀρχὰς τοῦ Γ΄ αἰῶνος πρῶτοι οἱ αἱρετικοὶ 
ὀπαδοὶ τοῦ Βασιλείδου ἐπεχείρησαν τὴν ἀντικατάστασι 
τῆς εἰδωλολατρικῆς αὐτῆς ἑορτῆς μὲ τὴν ἑορτὴ τοῦ βαπτίσμα- 
τος τοῦ Χριστοῦ. λίγο ἀργότερα ἡ Ἐκκλησία τῆς ᾿Ανατο- 
λῆς καθώρισε τὴν 6η Ἰανουαρίου ὡς ἡμέρα ἑορτῆς τῶν Ἐπι- 
φανείων ἢ Θεοφανείων. Ὁ ἀπόστολος Παῦλος ὁμιλεῖ γιὰ τὴν 
«ἐπιφάνειαν τῆς δόξης τοῦ μεγάλου Θεοῦ» ', ᾿Αλλοῦ τονίζει, 
ὅτι διὰ τοῦ Χριστοῦ «ἐπεφάνη ἡ χάρις τοῦ Θεοῦ ἡ σωτήριος 
πᾶσιν ἀνθρώποις» 5. Ὁ ἴδιος πάλι ὁμιλεῖ γιὰ τὸν Θεό, ποὺ 
«ἐφανερώθη ἐν σαρκί» 5. Κάτω ἀπὸ τὶς ἐκφράσεις αὐτὲς 
τοῦ ἀποστόλου τῶν ἐθνῶν ἀναγνωρίζει κανεὶς τοὺς τόσο γνώ- 





1. Τῖτ. 2, 13. 
2. Τίτ. 2, 11. 
3. Α΄ Τιμοθ. 3, 16. 

στοὺς στοὺς ἐθνικοὺς ὅρους «θεοφάνεια» καὶ «ἐπιφάνεια», 
ποὺ ἐσήμαιναν τὴν μεταξὺ τῶν ἀνθρώπων ἐμφάνισι τῆς θεό- 
τητος ἢ τοῦ θεοῦ - αὐτοκράτορος, ποὺ ἀνεβιβάζετο στὸν 
θρόνο ἢ ποὺ ἔμπαινε θριαμβευτικὰ σὲ κάποια πόλι. Στὴν ἐπι- 
φάνεια τῶν ψευδῶν θεῶν καὶ τῶν αὐτοκρατόρων ἡ χριστιανικὴ 
Ἐκκλησία ἀντέταξε τὴν ἐπιφάνεια τοῦ ἀληθινοῦ Θεοῦ καὶ 
βασιλέως Χριστοῦ, τὴν ἀληθινὴ Θεοφάνεια. ᾿Ακριβῶς δὲ 
πάλι στὴν λατρεία τοῦ ἡλίου, ποὺ νικᾷ κατὰ τὸ χειμερινὸ 
ἡλιοστάσιο τὸ σκότος τῆς νυκτός, ἀντιπαρέθεσε τὴν λατρεία 
τοῦ ἀληθινοῦ ἡλίου, τοῦ Χριστοῦ, ποὺ ἀνέτειλε, κατὰ τὸν 
προφήτη Ἠσαῖΐα, στὸν ἐν σκότει καὶ σκιᾷ καθήμενο κόσμο: 
«Γῆ Ζαβουλὼν καὶ γῆ Νεφθαλείμ, ὁδὸν θαλάσσης πέραν τοῦ 
Ἰορδάνου, Γαλιλαία τῶν ἐθνῶν, ὁ λαὸς ὁ καθήμενος ἐν σκότει 
εἶδε φῶς μέγα, καὶ τοῖς καθημένοις ἐν χώρᾳ καὶ σκιᾷ θανάτου, 
φῶς ἀνέτειλεν αὐτοῖς» Ι. Αὐτὴν ἐξ ἄλλου τὴν προφητεία ὁ 
εὐαγγελιστὴς Ματθαῖος ἐφαρμόζει ἀκριβῶς στὴν ἔναρξι 
τῆς δημοσίας δράσεως τοῦ Χριστοῦ, τῆς ἐπιφανείας Του με- 
ταξὺ τοῦ λαοῦ Του ”. Αὐτὴν τὴν περικοπὴ θὰ ἀκούσωμε νὰ 
διαβάζεται αὔριο κατὰ τὴν θεία λειτουργία. 


Ἢ ἔννοια ὅμως αὐτὴ τῆς θεοφανείας ἢ τῆς ἐπιφανείας 
τοῦ Χριστοῦ δὲν ἦταν συνδεδεμένη πρὸς ἕνα μόνο ἱστορικὸ 
γεγονὸς τοῦ βίου Του. Εἴδαμε ὅτι ὁ Βασιλείδης καὶ οἱ ὀπαδοὶ 
του ἑώρταζαν τὴν 6η Ἰανουαρίου τὸ ἐν Ἰορδάνῃ βάπτισμα, 
κατὰ τὸ ὁποῖο, σύμφωνα πρὸς τὴν αἱρετική τῶν διδασκαλία, 
ἣ θεότης ἐνεσαρκώθη στὸν Χριστό. ᾿Αλλὰ καὶ κατὰ τὴν ὀρ- 
θόδοξο διδασκαλία τὸ βάπτισμα εἶναι ἡ ἀπαρχή, ἡ πρώτη 
δημοσία ἐμφάνισις καὶ ἀνάδειξις τοῦ Ἰησοῦ ὡς Μεσσίου 
καὶ Σωτῆρος. Κατ᾿ αὐτὸ ἀνεγνωρίσθη ἀπὸ τὸν ἐκπρόσωπο 
τῆς Παλαιᾶς Διαθήκης, τὸν προφήτη Ἰωάννη τὸν Πρόδρομο, 
ποὺ εἶδε τὸ Πνεῦμα τὸ ἅγιον «καταβαῖνον καὶ μένον ἐπ᾽ αὖ- 
τὸν» 3 καὶ ποὺ ἤκουσε τὴν φωνὴ τοῦ Πατρὸς «Οὗτός ἐστιν 


1. Ἠσ. 8, 23. 9, 1. 
2, Ματθ. 4, 12-11. 
3, Ἴω. 1, 32-34, 





13. «Τριάδος ἡ φανέρωσις ἐν ᾿Ιορδάνῃ γέγονεν...». 
Αεπτομέρεια φορητῆς εἰκόνος «Μέγας ΗΕ ἘΠΕ 

ὁ Υἱός µου ὁ ἀγαπητός, ἐν ᾧ ηὐδόκησα» 1, τὴν βεβαίωσι τῆς 
υἱότητος. Κατὰ τὸ βάπτισμα ἐφάνη ὁ Υἱὸς - Θεός, ἀλλὰ καὶ 
ἀπεκαλύφθη ὁ Θεὸς - Τριάς, ὅπως χαρακτηριστικὰ ψάλλει 
καὶ ὁ ποιητὴς τοῦ ἀπολυτικίου τῆς ἑορτῆς: «Ἔν Ἰορδάνῃ 
βαπτιζομένου σου, Κύριε, ἡ τῆς Τριάδος ἐφανερώθη προσκύ- 
νησις». Ὁ Υἱὸς ἐβαπτίζετο, τοῦ Πατρὸς ἡ φωνὴ ἠκούετο καὶ 
τὸ ἅγιον Πνεῦμα κατήρχετο ἐν εἴδει περιστερᾶς. «Τριάδος 
ἡ φανέρωσις ἐν Ἰορδάνῃ γέγονεν», ὅπως πάλι ὑμνῳδεῖ ὁ ἱε- 
ρὸς Κοσμᾶς στὸ τρίτο τροπάριο τῆς η΄ ᾠδῆς τοῦ πρώτου 
κανόνος τῆς ἑορτῆς. 


᾿Αλλὰ καὶ μὲ τὴν γέννησι τοῦ Χριστοῦ ἐπεφάνη ὃ Θεὸς 
στὸν κόσμο. Καὶ αὐτὴ λοιπὸν συνεωρτάζετο μὲ τὴν βάπτισι 
κατὰ τὴν ἑορτὴ τῆς 6ης Ἰανουαρίου. Καὶ πάλι νέοι ὑπολο- 
γισμοὶ ἦλθαν νὰ δικαιώσουν τὴν κατὰ τὴν 6η Ἰανουαρίου 
γέννησι τοῦ Χριστοῦ, ἀλλὰ καὶ τὸν συνεορτασμό της τὴν 
ἰδία ἡμέρα μὲ τὴν βάπτισι. Ὁ Χριστός, τέλειος Θεὸς καὶ τέ- 
λειος ἄνθρωπος, ἔπρεπε νὰ ἔχη τέλεια καὶ πλήρη ὅλα τὰ 
ἀφορῶντα καὶ στὸν ἐπὶ γῆς βίο Του. Τέλεια ἑπομένως ἔπρεπε 
νὰ εἶναι καὶ τὰ ἔτη τῆς ἐπιγείου ζωῆς Του καὶ ὄχι ἐλλιπῆ. 
Ὑπελόγιζαν ὅτι ἀπέθανε ἐπὶ τοῦ σταυροῦ 6 ᾿Απριλίου. Θὰ 
ἔπρεπε, κατὰ τοὺς ἀνωτέρω συλλογισμοὺς αὐτὴ νὰ ἦτο καὶ 
ἡ ἡμέρα τῆς συλλήψεώς Του ἀπὸ τὴν Παρθένο Μαρία, τοῦ 
Εὐαγγελισμοῦ. Επομένως ἡ γέννησίς Του μετὰ ἐννέα πλήρεις 
μῆνες θὰ ἔπρεπε νὰ συμπέσῃ πρὸς τὴν 6η Ἰανουαρίου. Ἔβα- 
πτίσθη «ἀρχόμενος ὡσεὶ ἐτῶν τριάκοντα» κατὰ τὸν εὐαγγε- 
λιστὴ Λουκᾶξ, δηλαδὴ πάλι κατὰ τὴν 6η Ἰανουαρίου, ἐφ᾽ ὅσον 
ἡ τελειότης θὰ ἀπαιτοῦσε καὶ ἐδῶ πλήρη τὸν ἀριθμὸ τῶν ἐτῶν 
ἀπὸ τῆς γεννήσεώς Του κατὰ τὴν ἡμέρα τῆς ἐνάρξεως τῆς 
δημοσίας Του δράσεως. 


Συναφῆ πρὸς τὴν γέννησι τοῦ Χριστοῦ γεγονότα, διὰ 


1. Ματθ. 3, 17. Μάρκ. 1, 11. Λουκ. 3, 22. 
2. Κεφ. 3, 23. 

τῶν ὁποίων ἐπεφάνη ἢ Θεότης τοῦ Χριστοῦ, ἦσαν. καὶ ἡ πρασ- 
κύνησις τῶν ποιμένων καὶ ἡ δωροφορία τῶν μάγων. Οἱ 
πρῶτοι ἦσαν οἱ ἀντιπρόσωποι τοῦ ἰουδαϊκοῦ λαοῦ καὶ οἱ 
δεύτεροι αἱ ἀπαρχαὶ τῶν εἰδωλολατρῶν, ποὺ ἀνεγνώρισαν καὶ 
προσεκύνησαν πρῶτοι τὸν ἐπιφανέντα Υἱὸ τοῦ Θεοῦ. Καὶ 
ὁ ἑορτασμὸς τῶν δύο αὐτῶν γεγονότων ἦλθε νὰ ἐμπλουτίσῃ 
τὸ θέμα τῆς ἑορτῆς τῶν Θεοφανείων. Τὰ ἑορταζόμενα γεγονότα 
ἔγιναν ἤδη τέσσαρα. 


᾿Αλλὰ καὶ πέμπτο γεγονὸς Θεοφανείας ἔχομε στὴν ἀρχὴ 
τῆς δράσεως τοῦ Κυρίου. Τὸ πρῶτό Του θαῦμα στὴν Κανᾶ 
τῆς Γαλιλαίας, ὅπου κατὰ τὸν γάμο μετέβαλε τὸ ὕδωρ σὲ 
οἶνο. Καὶ σημειώνει ὁ εὐαγγελιστὴς Ἰωάννης, ποὺ ἀφηγεῖται 
τὸ περιστατικό: «Ταύτην ἐποίησεν ἀρχὴν τῶν σημείων ὁ 
Ἰησοῦς ἐν Κανᾷ τῆς Γαλιλαίας καὶ ἐφανέρωσε τὴν δόξαν 
αὐτοῦ καὶ ἐπίστευσαν εἰς αὐτὸν οἱ μαθηταὶ αὐτοῦ». Ἡ φανέ- 
ρῶσις λοιπὸν τῆς θεϊκῆς δόξης τοῦ Χριστοῦ στοὺς μαθητάς 
Του, ἡ ἀρχὴ τῶν σημείων Του, τὸ θαῦμα τοῦ γάμου τῆς Κα- 
νᾶ, προσετέθη στὰ ἄλλα τέσσαρα ἑορταστικὰ θέματα. 


Ἐπικρατέστερα. ὅμως ἦσαν τὰ δύο πρῶτα ἑορταστικὰ 
θέµατα, ἡ γέννησις καὶ ἡ βάπτισις τοῦ Χριστοῦ, ποὺ ὁ συνεορ- 
τασμός των κατὰ τὴν 6η Ἰανουαρίου διετηρήθη ἐπὶ μακρὸν 
στὴν ᾽Ανατολὴ καὶ μέχρι σήμερα ἐξακολουθεῖ νὰ διατηρῆται 
στὴν ἁρμενικὴ Ἐκκλησία. Ὅταν. κατὰ τὸν Δ΄ αἰῶνα εἰσήχθη 
ἀπὸ τὴν Ρώμη καὶ στὴν ᾿Ανατολὴ ἡ ἑορτὴ τῶν Χριστουγέν- 
νῶν τῆς 25ης Δεκεμβρίου καὶ βαθμηδὸν ἐπεκράτησε καὶ σ᾽ 
αὐτή, τὸ ἑορτολογικὸ περιεχόµενο τῆς ἑορτῆς τῶν Θεοφανεί- 
ων διεσπάσθη. Κατὰ τὰ Χριστούγεννα ἑωρτάζετο ἡ γέννησις 
καὶ κατὰ τὰ Θεοφάνεια τὸ ἐν Ἰορδάνῃ βάπτισμα. Αὐτὸ ἀκρι- 
βῶς εἶναι καὶ τὸ θέμα τῆς σημερινῆς ἑορτῆς τῶν Θεοφανείων. 


Ἡ ἀποσυμφόρησις αὐτὴ δὲν ἔβλαψε, ἀλλ᾽ ἀντιθέτως 





1. Ἴω. 2, 11. 

ἧτο πρὸς ὄφελος τῆς μεγάλης ἑορτῆς. Ἡ μείωσις τῆς ἔπιφα- 
νείας της ἔδωσε τὴν δυνατότητα τῆς ἀναπτύξεώς της εἰς 
βάθος. Τὸ βάπτισμα τοῦ Κυρίου, ἡ κατ᾿ αὐτὸ Θεοφάνεια, 
αἱ προτυπώσεις τῆς Παλαιᾶς Διαθήκης, ἡ ἐπέκτασίς του καὶ 
αἱ συνέπειαί του στὴν ζωὴ τῆς Ἐκκλησίας, ἔδωσαν θαυμάσια 
καὶ πλούσια θέματα στοὺς ποιητὰς τῶν εὐχῶν καὶ τῶν ὕμνων 
τῆς ἑορτῆς καὶ στοὺς ἱεροὺς ἐγκωμιαστάς της. Ἰδιαιτέρα 
λαμπρότητα τῆς δίδει ἡ ἀκολουθία τοῦ μεγάλου ἁγιασμοῦ, 
ποὺ σήμερα γιὰ τὴν ἐξυπηρέτησι τῶν πιστῶν τελεῖται δύο 
φορές, τὴν παραμονὴ καὶ μετὰ τὴν λειτουργία τῆς ἑορτῆς. 
Εἶναι µία παραστατικὴ ἐξεικόνισις τοῦ βαπτίσματος τοῦ Κυ- 
ρίου. Πρῶτος, ἀπαρχὴ τοῦ νέου λαοῦ καὶ κεφαλή, βαπτίζεται 
ὃ Χριστὸς καὶ ἁγιάζει τὴν κτίσι τῶν ὑδάτων γιὰ νὰ δημιούυργη- 
θῇ δι᾽ αὐτῶν ὁ νέος κόσμος, ἡ καινὴ κτίσις, οἱ νέοι ἄνθρωποι, 
οἱ Χριστοφόροι καὶ Θεοφόροι πιστοί. Κατὰ τὴν παννυχίδα 
τῶν Θεοφανείων, μετὰ τὸν ἁγιασμὸ τοῦ ὕδατος καὶ τὴν μετά- 
ληψι καὶ τὸν ραντισμὸ τῶν πιστῶν, ἐβαπτίζοντο σ᾽ αὐτὸ οἱ 
κατηχούμενοι. Ἦταν ἡ ἑορτὴ «τῶν Φώτων», τοῦ «φωτισμοῦ», 
τοῦ βαπτίσματος τοῦ Χριστοῦ καὶ τῶν χριστιανῶν. 


Ἡ ὑμνογραφία τῆς ἑορτῆς τῶν Θεοφανείων εἶναι ἆπα- 
ραμίλλου κάλλους. Σ᾽ αὐτὴν περιλαμβάνονται ἔργα διασήμων 
ἀρχαίων ὑμνογράφων ἀπὸ τὰ λαμπρότερα τῆς ὑμνογραφίας 
τῆς Ἐκκλησίας µας. ᾿Απὸ τὴν ἀκολουθία τοῦ ὄρθρου τῆς 
ἡμέρας τῆς ἑορτῆς ἀνθολογοῦμε τοὺς εἱρμοὺς τοῦ πρώτου 
κανόνος, ποίημα τοῦ Κοσμᾶ ἐπισκόπου Μαϊουμᾶ, τοῦ β΄ 
ἤχου, ποὺ ψάλλονται καὶ ὡς καταβασίαι στὸ τέλος τῶν δῶν. 
Σ᾽ αὐτὲς συνδυάζονται κατὰ ἕνα θαυμαστὸ τρόπο τὰ θέματα 
τῆς κάθε μιᾶς ᾠδῆς πρὸς τὸ θέμα τῆς ἑορτῆς: Ἢ διάβασις 
τῆς Ἐρυθρᾶς Θαλάσσης καὶ ἡ διὰ τοῦ ὕδατος σωτηρία τοῦ 
λαοῦ' ὁ ἀπὸ τὸν παντοδύναμο Θεὸ στηριγμὸς τῆς ταπεινῆς 
"Άννης καὶ ἡ συντριβὴ τοῦ δράκοντος στὸ ὕδωρ τοῦ βαπτί- 
σµατος' ἡ προφητικὴ φωνὴ τοῦ ᾿Αββακοὺμ καὶ ἡ φωνὴ τοῦ 
βοῶντος ἐν τῇ ἐρήμῳ Βαπτιστοῦ' τὸ εἰρηνικὸ κήρυγμα τοῦ 
Ἠσαΐου καὶ τὸ σωτήριο γιὰ τὸν ᾿Αδὰμ ἔργο τοῦ εἰρηνοποιοῦ 

Χριστοῦ στὸν Ἰορδάνη: ὁ θρῆνος «ἐν θλίψει» τοῦ Ἰωνᾶ καὶ 
τὸ κήρυγμα τῆς μετανοίας τοῦ Προδρόμου: ἢ δρόσος τῆς κα- 
μίνου τῆς Βαβυλῶνος, τὸ ἄυλον πῦρ ποὺ δέχθηκαν τὰ ρεῖθρα 
τοῦ Ἰορδάνου καὶ ἡ ὑμνολογία τῆς Μητρὸς τοῦ βαπτισθέν. 
τος. Ὅλα αὐτά, Παλαιὰ καὶ Καινὴ Διαθήκη, τύπος καὶ ἁλῆ- 
θεια, συμπλέκονται σὲ µία ὑπερκοσμία συζυγία. 


᾿Ὠδὴ α΄ «Βυθοῦ ἀνεκάλυψε πυθμένα 
καὶ διὰ ξηρᾶς οἰκείους ἕλκει 
ἐν αὐτῷ κατακαλύψας ἀντιπάλους 
ὁ κραταιὸς ἐν πολέμοις Κύριος, 
ὅτι δεδόξασται». 


᾿Ὠδὴ γ' «Ἰσχὺν ὁ διδοὺς 
τοῖς βασιλεῦσιν ἡμῶν Κύριος 
καὶ κέρας χριστῶν αὐτοῦ ὑψῶν 
Παρθένου ἀποτίκτεται, 
μολεῖ δὲ πρὸς τὸ βάπτισμα, 
διό, πιστοί, βοήσωμεν' 
Οὐκ ἔστιν ἅγιος, ὡς ὃ Θεὸς ἡμῶν 
καὶ οὐκ ἔστι δίκαιος πλήν σου, Κύριε». 


᾿Ωδὴ δ' «᾿Ακήκοε, Κύριε, 
φωνῆς σου ὃν εἶπας' 
Φωνὴ βοῶντος ἐν ἐρήμῳ, 
ὅτε ἑβρόντησας πολλῶν ἐπὶ ὑδάτων 
τῷ σῷ μαρτυρούμενος Υἱῷ' 
ὄλος γεγονὼς τοῦ παρόντος 
Πνεύματος δὲ ἐβόησε: 
Σὺ εἶ Χριστός, 
Θεοῦ σοφία καὶ δύναμις». 


᾿Ὠδὴ ε΄ «Ἰησοῦς ὁ ζωῆς ἀρχηγὸς 
λῦσαι τὸ κατάκριμα ἥκει 
᾿Αδὰμ τοῦ πρωτοπλάστου’ 
καθαρσίων δὲ ὡς Θεὸς μὴ δεόμενος, 
τῷ πεσόντι καθαίρεται ἐν τῷ Ἰορδάνῃ 

;Ωδὴ ς΄ 


ἐν ᾧ τὴν ἔχθραν κτείνας, 
ὑπερέχουσαν πάντα νοῦν 
εἰρήνην χαρίζεται». 


«Ἡ φωνὴ τοῦ Λόγου, 

ὁ λύχνος τοῦ φωτός, ὁ ἑωσφόρος, 
ὁ τοῦ ἡλίου Πρόδρομος, 

ἐν τῇ ἐρήμῳ 

μετανοεῖτε, πᾶσι βοᾷ τοῖς λαοῖς, 
καὶ προκαθαίρεσθε, 

ἰδοὺ γὰρ πάρεστι Χριστός, 

ἐκ φθορᾶς τὸν κόσμον λυτρούμενος; 


᾿Ὠδὴ ὅ' «Νέους εὐσεβεῖς 


καμίνῳ πυρὸς προσομιλήσαντας, 
διασυρίζον πνεῦμα δρόσου 
ἀβλαβεῖς διεφύλαξε 

καὶ θείου ἀγγέλου συγκατάβασις: 
ὅθεν ἐν φλογὶ δροσιζόμενοι, 
εὐχαρίστως ἀνέμελπον: 
Ὑπερύμνητε, 

ὁ τῶν πατέρων Κύριος 

καὶ Θεός, εὐλογητὸς εἶ». 


᾿Ωδὴ η’ «Μυστήριον παράδοξον 


᾿Ωδὴ θ' 


ᾗ Βαβυλῶνος ἔδειξε κάμινος 
πηγάσασα δρόσον, 

ὅτι ρείθροις ἔμελλεν ἄυλον πῦρ 
εἰσδέχεσθαι ὁ Ἰορδάνης 

καὶ στέγειν σαρκὶ 

βαπτιζόμενον τὸν κτίστην, 

ὃν εὐλογοῦσι λαοὶ 

καὶ ὑπερυψοῦσιν 

εἰς πάντας τοὺς αἰῶνας». 


Μεγαλυνάριον 
«Μεγάλυνον, ψυχή μου, 

τὴν τιμιωτέραν 
τῶν ἄνω στρατευμάτων». 


«᾿Απορεῖ πᾶσα γλῶσσα 
εὐφημεῖν πρὸς ἀξίαν 

ἰλιγγιᾷ δὲ νοῦς καὶ ὑπερκόσμιος 
ὑμνεῖν σε, Θεοτόκε' 

ὅμως ἀγαθὴ ὑπάρχουσα 

τὴν πίστιν δέχου 

καὶ γὰρ τὸν πόθον οἶδας 

τὸν ἔνθεον ἡμῶν: 

σὺ γὰρ χριστιανῶν εἶ προστάτις, 
σὲ μεγαλύνομεν». 


Θεολογικώτερα εἶναι τὰ στιχηρὰ τῶν αἴνων, ἰδιόμελα 
τοῦ α΄ ἤχου, ποίημα Γερμανοῦ τοῦ Α΄ πατριάρχου Κωνσταν- 
τινουπόλεως. ᾿Απὸ αὐτὰ διαλέγομε τὸ πρῶτο καὶ τὸ τέταρτο. 
Τὸ πρῶτο ἀναφέρεται στὴν ἐπιφάνεια τοῦ Χριστοῦ τοῦ ἁλη- 
θινοῦ Θεοῦ καὶ στὸ φῶς ποὺ ἔλαμψε στὸν κόσμο διὰ τῆς πα- 
ρουσίας Του. Στὸ ἄλλο ἡ ἐπιφάνεια τοῦ ἀληθινοῦ φωτὸς 
συνδυάζεται πρὸς τὸ βάπτισμα τοῦ Χριστοῦ, τὸν ἁγιασμὸ 
τοῦ ὕδατος καὶ στὴν θεολογικὴ ἔννοια τοῦ βαπτίσματος 
τῶν χριστιανῶν καὶ κατακλείεται μὲ μία δοξολογικὴ ἀποστρο- 
φὴ πρὸς τὸν Θεὸ γιὰ τὰ θαυμάσιά Του ἔργα. 


«Φῶς ἐκ φωτὸς 

ἔλαμψε τῷ κόσμῳ 

Χριστὸς ὁ Θεὸς ἡμῶν, 

ὁ ἐπιφανεὶς Θεός’ 

τοῦτον, λαοί, προσκυνήσωμεν». 


«Τὸ ἀληθινὸν φῶς ἐπεφάνη 

καὶ πᾶσι τὸν φωτισμὸν δωρεῖται. 
Βαπτίζεται Χριστὸς μεθ᾽ ἡμῶν 

ὁ πάσης ἐπέκεινα καθαρότητος. 
Ἐνίησι τὸν ἁγιασμὸν τῷ ὕδατι 

καὶ ψυχῶν τοῦτο καθάρσιον γίνεται. 

Ἐπίγειον τὸ φαινόμενον 

καὶ ὑπὲρ τοὺς οὐρανοὺς τὸ νοούμενον: 
διὰ λουτροῦ σωτηρία, 

δι᾽ ὕδατος τὸ Πνεῦμα, 

διὰ καταδύσεως 

ἡ πρὸς Θεὸν ἡμῶν ἄνοδος γίνεται. 
Θαυμάσια τὰ ἔργα σου, 

Κύριε, δόξα σοι». 


Καὶ κατακλείοµε μὲ τὸ τόσο γνωστὸ θριαμβευτικὸ ἀπο- 
λυτίκιο τῶν Θεοφανείων τοῦ α΄ ἤχου. Ἢ φανέρωσις τοῦ 
Τριαδικοῦ Θεοῦ, ἡ Θεοφάνεια, ἔγινε κατὰ τὸ βάπτισμα τοῦ 
ἐπιφανέντος Χριστοῦ καὶ φωτίσαντος τὸν κόσμον. Ὁ Ὑἱὸς 
ἐβαπτίζετο στὸν Ἰορδάνη, ἡ φωνὴ τοῦ Πατρὸς ἐμαρτύρει 
ὀνομάζουσα «Υἱὸν ἀγαπητὸν» τὸν Χριστό, τὸ Πνεῦμα ἐν 
εἴδει περιστερᾶς ἐπεσφράγιζε τοῦ λόγου τὸ ἀσφαλές. Καὶ 
τὰ τρία ὀνόματα τῆς μεγάλης ἑορτῆς - «Ἐπιφάνεια» - «Θεο- 
φάνεια» - «Φῶτα» - ὑποδηλώνονται στὸ ὡραῖο αὐτὸ τροπάριο. 


«Ἐν Ἰορδάνῃ βαπτιζομένου σου, Κύριε, 

ἡ τῆς Τριάδος ἐφανερώθη προσκύνησις: 

τοῦ γὰρ Γεννήτορος ἡ φωνὴ προσεμαρτύρει σοι, 
ἀγαπητόν σε Υἱὸν ὀνομάζουσα: 

καὶ τὸ Πνεῦμα ἐν εἴδει περιστερᾶς 

ἐβεβαίου τοῦ λόγου τὸ ἀσφαλές. 

Ὃ ἐπιφανείς, Χριστὲ ὁ Θεός, 

καὶ τὸν κόσμον φωτίσας, 

δόξα σοι». 


(9 ᾿Ιανουαρίου 1971) 


48 
Τριθέκτη - Τυπικὸ 


Μὲ τὴν παροῦσα καὶ τὴν προσεχῆ ἐκπομπὴ τελειώνομε 
τὴν σειρὰ τῶν ἐκπομπῶν, ποὺ ἀνεφέροντο στὴν καθημερινὴ 
προσευχὴ τῆς Ἐκκλησίας µας, στὶς ἀκολουθίες δηλαδὴ τοῦ 
νυχθημέρου. Μένουν νὰ ἐξετάσωμε δύο ἀσματικὲς ἀκολου- 
θίες ἐν συνδυασμῷ μὲ τὶς ἀντίστοιχες μοναχικές, δηλαδὴ τὴν 
ἀκολουθία τῆς «τριθέκτης» (ὥρας) καὶ τὴν ἀκολουθία τῆς 
«παννυχίδος». 

Ἡ ἀκολουθία τῆς «τριθέκτης» ἢ «τριτέκτης» ἢ καὶ «τρι- 
τοέκτης» ὥρας εἶναι μία ἰδιόρρυθμος ἀκολουθία τοῦ ἑνορια- 
κοῦ ἀσματικοῦ τυπικοῦ. Σήμερα δὲν τελεῖται πιά, ἀλλὰ περιέ- 
πεσε σὲ ἀχρηστία μαζὶ μὲ τὶς ἄλλες ἑνοριακὲς ἀκολουθίες. 
Ὅπως καὶ ἐκεῖνες, ἐτελεῖτο στοὺς ἐνοριακοὺς ναοὺς τακτι- 
κῶς μέχρι τὴν ἐποχὴ τῆς εἰκονομαχίας καὶ ὕστερα ἀπὸ αὐτὴν 
ἄρχισε νὰ παραμερίζεται. Διετηρήθη δὲ στὴν Κωνσταντι- 
νούπολι μέχρι τὴν ἅλωσί της ἀπὸ τοὺς Φράγκους, τὸν {Γ΄ 
αἰῶνα, καὶ στὴν “Αγία Σοφία τῆς Θεσσαλονίκης μέχρι τὸ 
1430, μέχρι δηλαδὴ τὴν ἅλωσι τῆς πόλεως αὐτῆς ἀπὸ τοὺς 
Τούρκους. Μὲ βάσι ὅμως τὰ χειρόγραφα ποὺ τὴν περιέχουν 
καὶ τὴν περιγραφὴ ποὺ μᾶς δίδει ὁ Συμεὼν Θεσσαλονίκης} 
μποροῦμε νὰ τὴν ἀποκαταστήσωμε. 


Τριθέκτη ἐλέγετο ἀπὸ τὴν ὥρα, κατὰ τὴν ὁποίαν ἐτε- 
λεῖτο. Ἐτελεἴτο δηλαδή, μεταξὺ τῆς τρίτης καὶ τῆς ἕκτης 
ὥρας τῆς ἡμέρας, τῆς σημερινῆς 9ης μέχρι 12ης μεσημβρινῆς 
περίπου. Μὲ τὶς ἀντίστοιχες μοναχικὲς ὧρες τὴν Γ΄ καὶ τὴν 





1. Διάλογος..., κεφ. 352. 

5’ δὲν ἔχει ἄλλο κοινὸ παρὰ μόνο τὸν χρόνο τῆς τελέσεως 
καὶ τὸ θέμα τῆς 5’ ὥρας, δηλαδὴ τὴν σταύρωσι τοῦ Κυρίου, 
ποὺ συνέβη κατὰ τὴν ἕκτη ὥρα, δηλαδὴ τὴν μεσημβρία. 
᾿Ακριβῶς δὲ αὐτὸ τὸ θέμα τῆς σταυρώσεως κυριαρχεῖ στὴν 
ἐκλογὴ τῶν ψαλμῶν καὶ στὴν σύνθεσι τῶν εὐχῶν καὶ τῶν 
τροπαρίῶν ποὺ τὴν ἀποτελοῦν. Οἱ ἱερεῖς ἐνεδύοντο πορφυρᾶ 
ἄμφια καὶ ἡ εἴσοδος, ποὺ ἐγίνετο κατ᾽ αὐτὴν «ἄνευ φώτων 
καὶ θυμιατοῦ», ἐδήλωνε συμβολικὰ τὴν «ἀπαγωγὴ» καὶ τὸ 
«ἑλκυσμὸ» τοῦ Χριστοῦ στὸν σταυρό, ποὺ ἔγινε κατ᾽ αὐτὴν 
ἀκριβῶς τὴν ὥρα τῆς ἡμέρας. 


Ἡ τριθέκτη ἐτελεῖτο κατὰ τὴν Μεγάλη μόνο Τεσσαρα- 
κοστή, τὶς ἡμέρες κατὰ τὶς ὁποῖες δὲν ἐπετρέπετο ἡ τέλεσις 
τῆς θείας λειτουργίας, δηλαδὴ τὶς πένθιµες ἡμέρες τῆς ἑβδο- 
μάδος ἀπὸ τῆς Δευτέρας μέχρι τῆς Παρασκευῆς, καθὼς ἐπίσης 
καὶ κατὰ τὴν Τετάρτη καὶ τὴν Παρασκευὴ τῆς Τυροφάγου 
καὶ τὶς πέντε πρῶτες ἡμέρες τῆς Μεγάλης ᾿Εβδομάδος, μέχρι 
δηλαδὴ τὴν Μεγάλη Παρασκευή. Ἦταν μὲ ἄλλα λόγια ἕνα 
ὑποκατάστατο τῆς θείας λειτουργίας, μία λειτουργία χωρὶς 
λειτουργία, χωρὶς τὴν προσφορὰ τῶν δώρων καὶ τὴν τέλεσι 
τοῦ μυστηρίου. Γι αὐτὸ θὰ ἰδοῦμε καὶ τὸ διάγραμμά της νὰ 
ὁμοιάζῃ τόσο πολὺ μὲ τὸ ἀντίστοιχο πρῶτο μέρος τῆς θείας 
λειτουργίας. ᾿ρχιζε μὲ τὸ «Εὐλογημένη ἡ βασιλεία τοῦ Πα- 
τρός...», τὴν συνηθισμένη ἔναρξι ὅλων τῶν ἀσματικῶν 
ἀκολουθιῶν. Καὶ ἀκολουθοῦσε ἡ ψαλμῳδία τῶν τριῶν ἀντι- 
φώνων. Τοῦ πρώτου προηγοῦντο τὰ εἰρηνικὰ («Ἐν εἰρήνῃ 
τοῦ Κυρίου δεηθῶμεν...») καὶ τῶν δύο ἄλλων ἡ μικρὰ 
συναπτὴ («Ἔτι καὶ ἔτι... »), ἀκολουθοῦσαν εἰδικὲς εὐχὲς 
γιὰ κάθε ἀντίφωνο καὶ ἐκφωνήσεις. Οἱ ψαλμοὶ τῶν τριῶν 
ἀντιφώνων ἦσαν ὁ 24ος («Πρὸς σέ, Κύριε, ἦρα τὴν ψυχήν 
µου... »), ὃ 26ος («Κύριος φωτισμός µου καὶ σωτήρ μου. ..») 
καὶ ὁ 100ὸς («Ἔλεος καὶ κρίσιν ἄσομαί σοι, Κύριε... )). 
Καὶ οἱ τρεῖς ἀναφέρονται προφητικὰ στὰ πάθη τοῦ Μεσσίου, 
στὸ θέµα δηλαδὴ τῆς ὥρας. ᾿Εφύμνιο εἶχε ὁ πρῶτος ψαλμὸς 
τὸ «Ταῖς πρεσβείαις τῆς Θεοτόκου, Σῶτερ, σῶσον ἡμᾶς», 

ὁ δεύτερος τὸ «Σῶσον ἡμᾶς, Υἱὲ Θεοῦ, ψάλλοντάς σοι: Αλ. 
ληλούϊα» καὶ ὃ τρίτος τὸ διπλοῦν «᾿Αλληλούϊα». Τὰ ἀντίφωνα 
ἦταν δυνατὸν νὰ ψάλλωνται κατὰ δύο τρόπους: Εἴτε δηλαδὴ 
ὁ ἀναγνώστης ἀπήγγελλε ἐμμελῶς τοὺς στίχους τῶν ψαλμῶν 
καὶ ὁ λαὸς ἐπανελάμβανε ἀντιφωνικῶς τὸ ἐφύμνιο, εἴτε στίχος 
καὶ ἐφύμνιο ἐψάλλοντο ἀντιφωνικῶς ἀπὸ τὸν χορὸ καὶ ὁ λαὸς 
ὑπέψαλλε. Καὶ κατὰ τοὺς δύο τρόπους θὰ παρουσιάσωμε τρεῖς 
στίχους ἀπὸ κάθε ἀντίφωνο: 


«Πρὸς σέ, Κύριε, ἦρα τὴν ψυχήν µου’ 
ὁ Θεός μου, ἐπὶ σοὶ πέποιθα: 

μὴ καταισχυνθείην εἰς τὸν αἰῶνα». 
«Ταῖς πρεσβείαις τῆς Θεοτόκου, 
Σῶτερ, σῶσον ἡμᾶς». 


«Μηδὲ καταγελασάτωσάν µε οἱ ἐχθροί µου’ 
καὶ γὰρ πάντες οἱ ὑπομένοντές σε 

οὐ μὴ καταισχυνθῶσιν». 

«Ταῖς πρεσβείαις τῆς Θεοτόκου,.. .». 


«Αἰσχυνθήτωσαν οἱ ἀνομοῦντες διακενῆς' 
τὰς ὁδούς σου, Κύριε, γνώρισόν μοι, 

καὶ τὰς τρίβους σου δίδαξόν με». 

«Ταῖς πρεσβείαις τῆς Θεοτόκου,...». 


«Κύριος φωτισμός µου καὶ σωτήρ µου, 
τίνα φοβηθήσομαι; 

Κύριος ὑπερασπιστὴς τῆς ζωῆς μου, 
ἀπὸ τίνος δειλιάσω;» 

«Σῶσον ἡμᾶς, Υἱὲ Θεοῦ, 

ψάλλοντάς σοι: ᾽Αλληλούϊα». 


«Ἐν τῷ ἐγγίζειν ἐπ᾽ ἐμὲ κακοῦντας 
τοῦ φαγεῖν τὰς σάρκας μου: 

οἱ θλίβοντές µε καὶ οἱ ἐχθροί µου 
αὐτοὶ ἠσθένησαν καὶ ἕπεσον». 
«Σῶσον ἡμᾶς, Υἱὲ Θεοῦ, ...». 

«Ἐὰν παρατάξηται ἐπ᾽ ἐμὲ παρεμβολή, 
οὐ φοβηθήσεται ἡ καρδία µου: 

ἐὰν ἐπαναστῇ ἐπ᾽ ἐμὲ πόλεμος, 

ἐν ταύτῃ ἐγὼ ἐλπίζω». 

«Σῶσον ἡμᾶς, Υἱὲ Θεοῦ, ...». 


«Ἔλεος καὶ κρίσιν ἄσομαί σοι, Κύριε». 
«᾿Αλληλούϊα, ᾽Αλληλούϊα». 


«Ψαλῶ καὶ συνήσω ἐν ὁδῷ ἁμώμφ' 
πότε ἥξεις πρός με; 

Διεπορευόμην ἐν ἀκακίᾳ καρδίας μοῦ 
ἐν μέσῳ τοῦ οἴκου μου». 

«᾿Αλληλούϊα, ᾿Αλληλούϊα». 


«Οὐ προετιθέµην πρὸ ὀφθαλμῶν µου πρᾶγμα παρά- 


ποιοῦντας παραβάσεις ἐμίσησα». 
«᾿Αλληλούϊα, ᾽Αλληλούϊα». 


Στοὺς τελευταίους στίχους τοῦ τρίτου ἀντιφώνου ἐγίνετο 
ἢ εἴσοδος, ὅπως εἴπαμε, «ἄνευ φώτων καὶ θυμιατοῦ» ἀπὸ τὸν 
ἱερέα καὶ τὸν διάκονο μὲ πορφυρᾶ ἄμφια πρὸς συμβολισμὸ 
τοῦ ἑλκυσμοῦ στὸν σταυρὸ τοῦ Χριστοῦ. ᾿Ανεγινώσκετο ἡ 
εὐχὴ τῆς 5’ ὥρας καὶ ἐψάλλετο τὸ τροπάριο τῆς προφητείας, 
ἀντὶ τοῦ τρισαγίου, καὶ τὸ προκείμενο. Τὸ τροπάριο καὶ τὸ 
προκείµενο ἐνηλλάσσοντο. Θὰ ψαλῇ τὸ τροπάριο τῆς προ” 
φητείας καὶ τὸ προκείµενο τῆς Πέμπτης τῆς Β΄ ἑβδομάδος 
τῶν Νηστειῶν, τὸ πρῶτο τοῦ α΄ καὶ τὸ δεύτερο τοῦ πλ. β΄ ἤ- 


χου, ἐκ τοῦ 33ου ψαλμοῦ: 


«Πεπτωκότας ἀνάστησον ἡμᾶς, 
ἀποστραφέντας ἐπίστρεψον 

πρὸς σέ, ὁ Θεός, ὡς φιλάνθρωπος, 
ὃ τῆς γῆς συνέχων τὰ πέρατα». 


«Δόξα Πατρί...». 
«Ὁ τῆς γῆς συνέχων τὰ πέρατα». 

«Καὶ νῦν...». 
«Πεπτωκότας ἀνάστησον ἡμᾶς ...». 


«Ἐξεζήτησα τὸν Κύριον καὶ ἐπήκουσέ µου» (δίς). 
Στίχος: «Εὐλογήσω τὸν Κύριον ἐν παντὶ καιρῷ». 
«Ἐξεζήτησα τὸν Κύριον καὶ ἐπήκουσέ μου». 


«Τροπάρια τῆς προφητείας» ἐλέγοντο γιατὶ προηγοῦντο 
τοῦ προφητικοῦ ἀναγνώσματος ἢ καὶ γιατὶ ἐνεπνέοντο ἀπὸ 
τὰ προφητικὰ κείμενα τῆς Παλαιᾶς Διαθήκης. Πράγματι 
ἀμέσως μετὰ τὸ τροπάριο καὶ τὸ προκείµενο ἀνεγινώσκετο 
προφητικὸ ἀνάγνωσμα, περικοπὴ ἀπὸ τὸ βιβλίο τοῦ προφήτου 
᾿Ἠσαΐου κατὰ τὴν Μεγάλη Τεσσαρακοστὴ ἢ τοῦ Ἰεζεκιὴλ, 
κατὰ τὴν Μεγάλη Ἑβδομάδα. Τὰ τροπάρια τῆς προφητείας, 
τὰ προκειμένα καὶ τὰ προφητικὰ ἀναγνώσματα περιεσώθησαν 
στὸ μοναχικὸ λειτουργικὸ βιβλίο, τὸ Τριῴδιο, γιατὶ περιο- 
λήφθησαν καὶ στὴν μοναχικὴ ἀκολουθία τῆς 5’ ὥρας. 


Μετὰ τὸ ἀνάγνωσμα καὶ τὸ δεύτερο προκείµενο, ποὺ τὸ 
κατέκλειε, ἀκολουθοῦσε ἡ ἐκτενὴς δέησις, οἱ δεήσεις ὑπὲρ 
τῶν κατηχουμένων καὶ τῶν φωτιζομένων, ἢ ἀπόλυσίς των, 
οἱ δύο εὐχὲς ὑπὲρ τῶν πιστῶν, ἡ εὐχὴ τῆς ἀπολύσεως καὶ 
ῇ τελευταία εὐχὴ τῆς κεφαλοκλισίας, δηλαδὴ τῆς εὐλογίας, 
μὲ τὴν ὁποίαν κατεκλείετο ἡ ὅλη ἀκολουθία. 


Παράλληλο μὲ τὴν ἀκολουθία τῆς ἀσματικῆς τριθέκτης 
ἔχομε τὴν ἀκολουθία τῶν Τυπικῶν τοῦ μοναχικοῦ τυπικοῦ. 
Κι᾽ αὐτὴ εἶναι ἕνα ὑποκατάστατο τῆς θείας λειτουργίας, λει- 
τουργία χωρὶς τὸ µυστηριακό της μέρος. Καὶ αὐτῆς ἡ διά- 
ταξις εἶναι ὁμοία μὲ τὴν θεία λειτουργία καὶ ἐτελεῖτο τὶς 
ἡμέρες ἢ ποὺ δὲν ἐπετρέπετο ἡ τέλεσίς της, δηλαδὴ κατὰ τὶς 
καθημερινὲς τῆς Τεσσαρακοστῆς, ἢ καὶ τὶς ἡμέρες ποὺ δὲν 
ὑπῆρχε δυνατότης νὰ τελεσθῇ ἡ θεία λειτουργία, ὅταν δηλαδὴ 
σὲ μικρὲς ἀδελφότητες μοναχῶν, σὲ κελλία, ἀσκητήρια κλπ., 
δὲν ὑπῆρχε ἱερεὺς νὰ τὴν τελέσῃ. Οἱ μοναχοὶ τότε τελοῦσαν 
τὴν ἀκολουθία τῶν Τυπικῶν, δηλαδὴ ποὺ εἶναι τύπος τῆς λει- 
τουργίας, καὶ μετελάμβαναν κατ᾽ αὐτὴ ἀπὸ προηγιασμένα 

δῶρα ποὺ διατηροῦσαν στὰ ἀσκητήριά των. Ἧταν ἑπομένως 
Κάτι περισσότερο ἀπὸ τὴν τριθέκτη, ἕνα εἶδος ἰδιωτικῆς 
Προηγιασμένης. Βραδύτερον ἔπαυσαν νὰ κοινωνοῦν κατ᾽ 
αὐτὴ καὶ τὴν συνέδεσαν μὲ τὴν διανομὴ τοῦ ἀντιδώρου, ἢ 
τὴν συνεχώνευσαν μὲ τὴν θεία λειτουργία. 


Τὸ διάγραμμά της εἶναι ἁπλό. Περιλαμβάνει ἕνα τριαδι- 
κὸ ἀντίφωνο, ποὺ ἀποτελεῖται ἀπὸ δύο δοξολογικοὺς ψαλμοὺς 
τὸ 102ο «Εὐλόγει, ἡ ψυχή μου, τὸν Κύριον καὶ πάντα τὰ ἐντός 
µου τὸ ὄνομα τὸ ἅγιον αὐτοῦ...» καὶ τὸν 1450 «Αἴνει, ἡ 
ψυχή μου, τὸν Κύριον...» καὶ τοὺς μακαρισμοὺς ἀπὸ τὸ 
Κατὰ Ματθαῖον Εὐαγγέλιον]. Αὐτὰ εἶναι παράλληλα πρὸς 
τὰ ἀντίφωνα, ἀκόμη καὶ πρὸς τὰ ἀναγνώσματα τῆς λειτουρ- 
γίας. Τρία τροπάρια ποὺ τελειώνουν μὲ τὸ «Αγιος, ἅγιος, 
ἅγιος Κύριος Σαβαώθ...» ὑπενθυμίζουν τὸ τρισάγιο ἢ τὸν 
ἐπινίκιο ὕμνο τῆς λειτουργίας, ἀκολουθεῖ τὸ σύμβολον τῆς 
πίστεως καὶ τὸ «Πάτερ ἡμῶν...», ὅπως στὴν λειτουργία, 
καὶ τὸ ἀρχαῖο κοινωνικὸ «Εὐλογήσω τὸν Κύριον ἐν παντὶ 
καιρῷ...», ὁ 33ος δηλαδὴ ψαλμός, κατὰ τὸν ὁποῖο ἐγίνετο 
καὶ ἡ θεία κοινωνία ἢ ἡ διανομὴ τοῦ ἀντιδώρου. Σὲ παλαιὰ 
χειρόγραφα βρίσκοµε καὶ εὐχὲς πρὸ καὶ μετὰ τὴν θεία μετά- 
ληψι, ποὺ παρελείφθησαν κατόπιν, ὅταν ἔπαυσε ἡ ἀκολουθία 
τῶν Τυπικῶν νὰ εἶναι ἀκολουθία κοινωνίας. 


Θὰ ψαλοῦν μερικοὶ στίχοι ἀπὸ τοὺς ψαλμοὺς καὶ τοὺς 
μακαρισμούς: 


«Εὐλόγει ἡ ψυχή µου, τὸν Κύριον. 
Εὐλογητὸς εἶ, Κύριε. 

Εὐλόγει ἡ ψυχή µου, τὸν Κύριον, 
καὶ πάντα τὰ ἐντός μου 

τὸ ὄνομα τὸ ἅγιον αὐτοῦ, 

Εὐλόγει ἣ ψυχή μου, τὸν Κύριον 
καὶ μὴ ἐπιλανθάνου 





1. Κεφ. 5, 3-12. 

πάσας τὰς ἀνταποδόσεις αὐτοῦ. 

Τὸν εὐϊλατεύοντα πάσας τὰς ἀνομίας σου, 
καὶ ἰώμενον πάσας τὰς νόσους σου. 

Τὸν λυτρούμενον ἐκ φθορᾶς τὴν ζωήν σου, 
τὸν στεφανοῦντά σε ἐν ἔλδει καὶ οἰκτιρμοῖς. 
Τὸν ἐμπιπλῶντα ἐν ἀγαθοῖς τὴν ἐπιθυμίαν σου, 
ἀνακαινισθήσεται ὡς ἀετοῦ ἡ νεότης σου». 


«Δόξα τῷ Πατρί, καὶ τῷ Υἱῷ καὶ τῷ ἁγίῳ Πνεύματι. 
Αἴνει, ἡ ψυχῆ µου, τὸν Κύριον: 

αἰνέσω Κύριον ἐν τῇ ζωῇ μου, 

ψαλῶ τῷ Θεῷ μου ἕως ὑπάρχω. 

Μὴ πεποίθατε ἐπ᾽ ἄρχοντας, 

ἐπὶ υἱοὺς ἀνθρώπων, 

οἷς οὐκ ἔστι σωτηρία. 

Ἐξελεύσεται τὸ πνεῦμα αὐτοῦ, 

καὶ ἐπιστρέψει εἰς τὴν γῆν αὐτοῦ. 

Ἐν ἐκείνῃ τῇ ἡμέρᾳ ἀπολοῦνται 

πάντες οἱ διαλογισμοὶ αὐτοῦ. 

Μακάριος, οὗ ὁ Θεὸς Ἰακὼβ βοηθὸς αὐτοῦ, 
ἡ ἐλπὶς αὐτοῦ ἐπὶ Κύριον τὸν Θεὸν αὐτοῦ». 


«Ἐν τῇ βασιλείᾳ σου μνήσθητι ἡμῶν, Κύριε, 

ὅταν ἔλθῃς ἐν τῇ βασιλείᾳ σου. 

Μακάριοι οἱ πτωχοὶ τῶν πνεύματι, 

ὅτι αὐτῶν ἐστιν ἡ βασιλεία τῶν οὐρανῶν. 

Μνήσθητι ἡμῶν, Κύριε, ὅταν ἔλθῃς ἐν τῇ βασιλεία 
σου, 

Μακάριοι οἱ πενθοῦντες, 

ὅτι αὐτοὶ παρακληθήσονται. 

Μνήσθητι ἡμῶν, Κύριε, ὅταν ἔλθῃς ἐν τῇ βασιλείᾳ 
σου, 

Μακάριοι οἱ πραεῖς, 

ὅτι αὐτοὶ κληρονομήσουσι τὴν γῆν. 

Μνήσθητι ἡμῶν, Κύριε, ὅταν ἔλθῃς ἐν τῇ βασιλεί 
σοι 

Μακάριοι οἱ πεινῶντες 

καὶ διψῶντες τὴν δικαιοσύνην, 

ὅτι αὐτοὶ χορτασθήσονται. 

Μνήσθητι ἡμῶν, Κύριε, ὅταν ἔλθῃς ἐν τῇ βασιλεί 

σοι 

Μακάριοι οἱ ἐλεήμονες, 

ὅτι αὐτοὶ ἐλεηθήσονται. 

Μνήσθητι ἡμῶν, Κύριε, ὅταν ἔλθῃς ἐν τῇ βασιλεί 
σου) 


(16 Ιανουαρίου 1971) 


49 
᾿Αοματικὴ παννυχὶς 


Ἢ παννυχὶς εἶναι ἡ τετάρτη καὶ τελευταία ἀπὸ τὶς ἀκο- 
λουθίες τοῦ ἀσματικοῦ - ἐνοριακοῦ βυζαντινοῦ τυπικοῦ. Τὸ 
ὄνομά της εἶναι κάπως παραπλανητικό. Παννυχὶς κατὰ λέξιν 
σημαίνει ἀκολουθία ποὺ διαρκεῖ ὁλόκληρο τὴν νύκτα. Τέ- 
τοιου εἴδους ὅμως ὁλονύκτιες ἀκολουθίες δὲν ἧταν δυνατὸν 
νὰ ἀναπτυχθοῦν σ᾽ ἕνα τυπικὸ ποὺ ἐβλάστησε καὶ διεμορ- 
φώθη μέσα στοὺς ναοὺς τῶν πόλεων καὶ ἀπέβλεπε στὴν κά- 
λυψι τῶν πνευματικῶν ἀναγκῶν τῶν λαϊκῶν καὶ ὄχι τῶν µονα- 
χῶν. “Ολονύκτιες ἀκολουθίες στοὺς ναοὺς τῶν πόλεων ἔχομε 
μόνο κατὰ τὴν Κυριακὴ τοῦ Πάσχα καὶ κατ᾽ ἐξαίρεσιν σὲ 
ὡρισμένας ἐκτάκτους περιστάσεις. Ἡ παννυχίς, γιὰ τὴν ὁποία 
γίνεται λόγος, ἧταν μία λογικοῦ χρονικοῦ μήκους ἀκολουθία, 
ποὺ ἐτελεῖτο κατὰ τὰς πρώτας ὥρας τῆς νυκτός, ὅπως ἐπὶ 
παραδείγματι τελοῦμε σήμερα τὶς ἀκολουθίες τῶν χαιρετι- 
σμῶν κατὰ τὶς Παρασκευὲς τῆς Τεσσαρακοστῆς κοὶ τὶς ἀκο- 
λουθίες τοῦ ὄρθρου κατὰ τὸ ἑσπέρας τῶν ἡμερῶν τῆς Μεγά- 

-λης Ἑβδομάδος. Ἐτελοῦντο δὲ παννυχίδες κατὰ τὸ ἑσπέρας 
τῆς παραμονῆς τῶν μεγάλων ἑορτῶν μὲ εἰδικὸ ἑορταστικὸ 
περιεχόµενο καὶ κατὰ τὴν Μεγάλη Τεσσαρακοστὴ μὲ κατα- 
νυκτικὸ χρῶμα. Οἱ παννυχίδες αὐτὲς τῆς Τεσσαρακοστῆς 
βαθμηδὸν περιωρίσθησαν καὶ δὲν ἐτελοῦντο καθημερινῶς 
ἀλλὰ μόνο τὴν Α΄ ἑβδομάδα τῶν Νηστειῶν καὶ τὴν Μεγάλη 
"Εβδομάδα. Τῆς πρώτης ἑβδομάδος σώζονται καὶ οἱ εὐαγγε- 
λικὲς περικοπές, ποὺ ἀνεγινώσκοντο κατ᾽ αὐτές, καὶ διαβά- 
ζονται καὶ σήμερα κατὰ τὴν τέλεσι τῆς ἀντιστοίχου μοναχι- 
κῆς ἀκολουθίας, ποὺ ὑποκατέστησε καὶ στὶς ἐνορίες τὴν ἆσμα- 

τικὴ παννυχίδα, στὸ τέλος δηλαδὴ τοῦ μεγάλου ἀποδείπνου. 
Μὲ τὸ μέγα ἀπόδειπνο, πράγματι, ἔχει κοινὰ τὴν ὥρα τῆς 
τελέσεως, τὸ θέμα καὶ ὡρισμένα λειτουργικὰ στοιχεῖα. Εἶναι 
μὲ ἄλλα λόγια ἡ ἀκολουθία τῆς ἀσματικῆς παννυχίδος ἕνα 
εἶδος ἀσματικοῦ ἀποδείπνου, μία ἀκολουθία ποὺ ἐτελεῖτο 
ὅπως καὶ ἐκείνη, μετὰ τὸ δεῖπνο καὶ ἦταν εὐχαριστία γιὰ τὴν 
διέλευσι τῆς ἡμέρας καὶ δέησι γιὰ τὴν παροχὴ τῆς θείας προ- 
στασίας κατὰ τὴν ἐπερχομένη νύκτα. 


Θὰ ἰδοῦμε τὴν τάξι τῆς παννυχίδος τῆς Α΄ ἑβδομάδος 
τῶν Νηστειῶν, ὅπως σώζεται σὲ χειρόγραφα καὶ ὅπως μᾶς 
τὴν περιγράφει ὁ Συμεὼν Θεσσαλονίκης. "Αρχιζε μὲ τὸ 
«Εὐλογημένη ἡ βασιλεία τοῦ Πατρός...» καὶ τὸν 90ὁ ψαλ- 
μὸ «Ὁ κατοικῶν ἐν βοηθείᾳ τοῦ Ὑψίστου...», ποὺ ἤδη 
ἀπὸ τοὺς χρόνους τοῦ Μεγάλου Βασιλείου συνεδέετο μὲ τὴν 
ἀκολουθία τοῦ ἀποδείπνου ”. Ὁμιλεῖ γιὰ τὴν παντοδύναμο 
σκέπη καὶ προστασία τοῦ Θεοῦ, ποὺ ἔχει τὴν δύναμι νὰ προ- 
φυλάξῃ τὸν ἄνθρωπο ἀπὸ τοὺς νυκτερινοὺς κινδύνους καὶ 
«ἀπὸ πράγματος ἐν σκότει διαπορευομένου». Ἐψάλλετο ἀντι- 
φωνικῶς μὲ τὸ ἐφύμνιο «Φύλαξόν με, Κύριε». 


«Ὁ κατοικῶν ἐν βοηθείᾳ τοῦ Ὑψίστου, 
ἓν σκέπῃ τοῦ Θεοῦ τοῦ οὐρανοῦ αὐλισθήσεται. 
Φύλαξόν με, Κύριε. 


Ἐρεῖ τῷ Κυρίφ' ᾿Αντιλήπτωρ µου εἶ 
καὶ καταφυγή µου, ὁ Θεός μου, καὶ ἐλπιῶ ἐπ᾽ αὐτόν. 
Φύλαξόν µε, Κύριε. 


Ὅτι αὐτὸς ρύσεταί µε ἐκ παγίδος θηρευτῶν 
καὶ ἀπὸ λόγου ταραχώδους. 
Φύλαξόν µε, Κύριε. 


1. Διάλογος ..., Κεφ. 356. 
2. "Όροι κατὰ πλάτος, 37. 

Ἔν τοῖς μεταφρένοις αὐτοῦ ἐπισκιάσει σοι 
καὶ ὑπὸ τὰς πτέρυγας αὐτοῦ ἐλπιεῖς. 
Φύλαξόν με, Κύριε». 


Μετὰ ἀπὸ τὴν ψαλμῳδία τοῦ 90οῦ ψαλμοῦ ἐπακολουθοῦ- 
σε, κατὰ τὸ ἀσματικὸ σύστημα τῆς ψαλμῳδίας, ὁμὰς τριῶν 
ἀντιφώνων. Κάθε ψαλμικοῦ ἀντιφώνου προηγεῖτο συναπτή, 
ἡ μεγάλη στὸ πρῶτο καὶ ἡ μικρὰ συναπτὴ στὰ ἄλλα δύο, 
εὐχὴ καὶ ἐκφώνησις. Οἱ ψαλμοὶ ἦσαν διαλεγμένοι ἀπὸ τὶς 
ᾠδὲς τῶν ἀναβαθμῶν τοῦ Ψαλτηρίου, ὁ 119ος «Πρὸς Κύριον 
ἐν τῷ θλίβεσθαί µε ἐκέκραξα...» γιὰ τὸ πρῶτο ἀντίφωνο, 
ὁ 120ὸς «Ἠρα τοὺς ὀφθαλμούς µου εἰς τὰ ὄρη...» γιὰ τὸ 
δεύτερο καὶ ]2]ος «Εὐφράνθην ἐπὶ τοῖς εἰρηκόσι μοι...» 
γιὰ τὸ τρίτο. Ὡς ἐφύμνια εἶχαν κατανυκτικἁ τροπάρια, ποὺ 
ἐψάλλοντο ἀπὸ τὸν λαὸ σὲ κάθε στίχο ἀρχικῶς τῶν ψαλμῶν 
καὶ ἀργότερα σὲ τέσσαρες στίχους κατ᾽ ἐκλογὴν ἀπὸ τὸν καθ᾿ 
ἕνα. Θὰ ψαλοῦν ἀνὰ δύο στίχοι ἀπὸ τὸ κάθε ἀντίφωνο μὲ τὰ 
ἐφύμνιά των. Τὸ πρῶτο ἐψάλλετο σὲ ἦχο πλ. α΄, τὸ δεύτερο 
καὶ τὸ τρίτο σὲ πλ. β΄. 


«Πρὸς Κύριον ἐν τῷ θλίβεσθαί µε ἐκέκραξα 
καὶ εἰσήκουσέ μου». 

«Ὡς οἰκτίρμων, Κύριε, 

σπλαγχνίσθητι ἐπὶ τὸν λαόν σου, 

ὣς μακρόθυμος διαλλάγηθι 

καὶ ἐλέησον ἡμᾶς». 


«Κύριε, ρῦσαι τὴν ψυχήν µου ἀπὸ χειλέων ἀδίκων 
καὶ ἀπὸ γλώσσης δολίας». 
«Ὡς οἰκτίρμων Κύριε...». 


«Ἠρα τοὺς ὀφθαλμούς µου εἰς ὄρη, 
ὅθεν ἥξει ἡ βοήθειά µου». 

«Τῆς εὐσπλαγχνίας τὴν πύλην 
ἄνοιξον ἡμῖν, 

εὐλογημένη Θεοτόκε' 

ἐλπίζοντες εἰς σὲ 

μὴ ἀστοχήσωμεν: 

ρυσθείημεν διὰ σοῦ τῶν περιστάσεων᾽ 
σὺ γὰρ εἶ ἡ σωτηρία 

τοῦ γένους τῶν χριστιανῶν». 


«Ἡ βοήθειά μου παρὰ τοῦ Κυρίου 
τοῦ ποιήσαντος τὸν οὐρανὸν καὶ τὴν γῆν». 
«Τῆς εὐσπλαγχνίας τὴν πύλην. . .». 


«Εὐφράνθην ἐπὶ τοῖς εἰρηκόσι μοι’ 
εἰς οἶκον Κυρίου πορευσόμεθα». 
«Ἐλέησον ἡμᾶς, Κύριε, 

ἐλέησον ἡμᾶς: 

πάσης γὰρ ἀπολογίας ἀποροῦντες, 
ταύτην σοι τὴν ἱκεσίαν, ὡς δεσπότῃ, 
οἱ ἁμαρτωλοὶ προσφέρομεν: 
ἐλέησον ἡμᾶς». 

«Ἑστῶτες ἦσαν οἱ πόδες ἡμῶν 

ἐν ταῖς αὐλαῖς σου, Ἱερουσαλήμ». 
«Ἐλέησον ἡμᾶς, Κύριε..... ». 


Στὸ τρίτο ἀντίφωνο χωρὶς ἰδιαντέρα εἰσαγωγικὴ συναπτὴ 


καὶ εὐχὴ ἐπισυνήπτετο ἡ ψαλμῳδία τοῦ 50οὔ ψαλμοῦ μὲ ἐφύ- 
μνιο τὸ «Ἐλεήμων, Κύριε, ἐλέησόν με». Κατὰ τὴν ψαλμῳδία 
αὐτοῦ ὁ ἱερεὺς ἐθυμία τὸ θυσιαστήριο, τὸν ναὸ καὶ τὸν λαό. 


«Ἐλέησόν µε, ὁ Θεός, κατὰ τὸ μέγα ἔλεός σου 
καὶ κατ᾿ τὸ πλῆθος τῶν οἰκτιρμῶν σου 

ἐξάλειψον τὸ ἀνόμημά μου. 

Ἐλεήμων Κύριε, ἐλέησόν με. 

Ἐπὶ πλεῖον πλῦνόν με ἀπὸ τῆς ἀνομίας μου 

καὶ ἀπὸ τῆς ἁμαρτίας μου καθάρισόν με. 
Ἐλεήμων Κύριε, ἐλέησόν με. 

Ὅτι τὴν ἀνομίαν μου ἐγὼ γινώσκω 

καὶ ἡ ἁμαρτία µου ἐνώπιόν µου ἐστὶ διαπαντός. 
Ἔλεήμων Κύριε, ἐλέησόν με. 

Σοὶ μόνῳ ἥμαρτον 

καὶ τὸ πονηρὸν ἐνώπιόν σου ἐποίησα, 
ὅπως ἂν δικαιωθῇς ἐν τοῖς λόγοις σου 
καὶ νικῆσης ἐν τῷ κρίνεσθαί σε. 
Ἐλεήμων Κύριε, ἐλέησόν με». 


Μετὰ τὸν 50ὁ ψαλμὸ ἐψάλλετο ἕνα διπλὸ προκείµενο, τὸ 
πρῶτο μεταβλητὸ καὶ τὸ δεύτερο σταθερό. Θὰ ψαλῇ τὸ προ- 
κείµενο τῆς Δευτέρας τῆς Α΄ ἑβδομάδος τῶν Νηστειῶν 1 καὶ 
τὸ σταθερό 5. 


«Κύριος ἰσχὺν τῷ λαῷ αὐτοῦ δώσει» (δίς). 
Στίχος: «Ἐνέγκατε τῷ Κυρίῳ, υἱοὶ Θεοῦ». 
«Κύριος ἰσχὺν τῷ λαῷ αὐτοῦ δώσει». 


«Πᾶσα πνοὴ αἰνεσάτω τὸν Κύριον» (δίς). 
Στίχος: «Αἰνεῖτε τὸν Θεὸν ἐν τοῖς ἁγίοις αὐτοῦ, 
αἰνεῖτε αὐτὸν ἐν στερεώματι τῆς δυνάμεως αὐτοῦ». 
«Πᾶσα πνοὴ αἰνεσάτω τὸν Κύριον». 


Μετὰ τὸ προκείµενο ἀνεγινώσκετο ἡ εὐαγγελικὴ περικο- 
πή, ἐψάλλετο ὃ ἀρχαῖος ὕμνος, ποὺ ἀπαντᾷ καὶ στὸ μέγα μο- 
ναχικὸ ἀπόδειπνο «Ἡ ἀσώματος φύσις... », τὸ «μέγα Κύριε, 
ἐλέησον» καὶ ἡ ἀκολουθία κατεκλείετο μὲ εὐχὴ ἀπολύσεως 
καὶ εὐχὴ τῆς κεφαλοκλισίας, δηλαδὴ τῆς εὐλογίας. 


Ἢ ἀκολουθία τῆς παννυχίδος περιέπεσε σὲ ἀχρηστία 
μαζὶ μὲ τὶς ἄλλες ἀκολουθίες τοῦ ἀσματικοῦ τυπικοῦ. Ἕνα 
μεγάλο ὅμως µέρος της ἐνεσωματώθη στὴν ἀκολουθία τοῦ 
πανηγυρικοῦ μοναχικοῦ ὄρθρου καὶ τὰ εὐαγγέλιά της διε- 
τηρήθησαν στὶς ἀκολουθίες τῶν ἀποδείπνων τῆς Α΄ ἑβδομά- 
δος τῶν Νηστειῶν. 


Ἔν ἀντιθέσει πρὸς τὸ ἀσματικὸ τυπικό, στὴν μοναχικὴ 
ἀκολονθία δὲν διεµορφώθη ἰδιαιτέρα ἀκολουθία παννυχίδος. 





1. Ψαλμ. 28, 11. 1. 
2. Ψαλμ. 150, 1. 6 

Ἡ παλαιὰ νυκτερινὴ μοναχικὴ ἀκολουθία συνεχωνεύθη μὲ 
τὴν ἀκολουθία τοῦ ὄρθρου. Ἡ δὲ ὁλονύκτιος μοναχικὴ προσ- 
εὐχὴ ἀπετελεῖτο ἀπὸ τὴν σύνθεσι ὅλων τῶν νυκτερινῶν ἀκο- 
λουθιῶν, ποὺ συνήπτοντο ἡ μία στὴν ἄλλη. Ἤρχιζε μὲ τὸ 
ἀπόδειπνο, συνήπτετο σ᾽ αὐτὸ ὁ μέγας ἑσπερινός, ὃ ὄρθρος 
καὶ ἡ Α΄ ὥρα. Ἔτσι τελεῖται καὶ μέχρι σήμερα στὰ µοναστή- 
ρια κατὰ τὶς μεγάλες ἑορτές. ᾿Αρχίζει ἀπὸ τὶς πρῶτες ὧρες 
τῆς νυκτὸς καὶ τελειώνει σχεδὸν μὲ τὴν ἀνατολὴ τοῦ ἡλίου. 


Ἐκλεκτὸ στοιχεῖο τῆς ἀσματικῆς παννυχίδος εἶναι οἱ 
εὐχές της. ᾿Αποδίδονται στὸν Γερμανὸ Α΄ πατριάρχη Κων- 
σταντινουπόλεως (715 - 730) καὶ εἶναι ἀπὸ τὰ καλλίτερα λει- 
τουργικά µας κείµενα. Ἂς ἀκούσωμε τὴν εὐχὴ τοῦ τρίτου ἀντι- 
φώνου: 

«Ὁ τὴν ἄυπνον καὶ ἀκατάπαυστον δοξολογίαν 
ὑπὸ τῶν ἐν οὐρανοῖς ἀσωμάτων καὶ νοερῶν δυνά- 
µεων δεχόμενος Θεός, αἷς οὐχ ὑπάρχει φῶς ὑλικόν, 
ἀλλὰ τῆς σῆς ἀπροσίτου δόξης ἡ ἀΐδιος ἔλλαμψις 
τὸ ἀδιάστατον αὐταῖς τῆς ἁγιαστικῆς σου λατρείας 
χαρίζεται, ἐπίβλεψον ἐπὶ τὴν ἡμετέραν ταπείνωσιν 
καὶ πρόσδεξαι τὴν ἐν συμμέτρῳ τῆς ἀνθρωπίνης 
ἀσθενείας, μιμήσει τῶν ὑπερουρανίων νόων, προσ- 
αγομένην σοι παρ᾽ ἡμῶν νυκτερινὴν ὑμνῳδίαν, 
μὴ πρὸς τὸ ἀνάξιον ἀφορῶν τῆς ἡμετέρας ζωῆς, ἀλλὰ 
πρὸς τὸ ἄμετρον τῆς σῆς ἀγαθότητος, δι᾽ ἧς καὶ πα- 
ρήγαγες ἡμᾶς ἐκ μὴ ὄντων καὶ πρὸς τὸ εἶναι συντη- 
ρεῖς καὶ τῆς σῆς αἰνέσεως τὴν εὐωδίαν διὰ τῶν ἁγίων 
σου γραφῶν ἐνέπνευσας ἡμῖν, αἰνεῖν σὲ τὸν μόνον 
ἅγιον, ἄρρητόν τε καὶ ἀκατάληπτον τῶν ἁπάντων 
ποιητὴν καὶ δεσπότην: ὃν προσκυνοῦντες δοξάζομεν, 
αἰτούμενοι τὴν ἐκ σκότους τῆς ἁμαρτίας ἀπολύ- 
τρῶσιν καὶ τὴν ἐν τῷ φωτὶ τοῦ προσώπου σου ἁτε- 
λεύτητον μακαριότητα». 


Μὲ τὴν εὐχὴ αὐτὴ κλείομε καὶ τὴν σειρὰ τῶν ἐκπομπῶν, 
στὴν ὁποία ἐξετάσαμε τὶς ἀκολουθίες τοῦ νυχθημέρου τῆς 

Ἐκκλησίας µας. ᾿Ανακεφαλαιώνει τόσο χαρακτηριστικὰ 
τὸν σκοπὸ καὶ τὸ θεολογικὸ νόημα τῶν ἀκολουθιῶν αὐτῶν. 
Ἡ ἁκατάπαυστος δοξολογία τοῦ Θεοῦ ἀπὸ τὰς μακαρίας 
ἀγγελικὰς τάξεις στὸν οὐρανό, κινεῖ τὸν πόθο καὶ τῶν ἐπὶ γῆς 
λογικῶν κτισμάτων νὰ συμμετάσχουν στὸν χορὸ καὶ στὴν 
παναρμόνιο δοξολογία ἐκείνων, «ὡς ἐν οὐρανῷ καὶ ἐπὶ τῆς 
γῆς» 1. Αὐτὸ ἀκριβῶς εἶναι καὶ τὸ τέλος καὶ τὸ βαθύτερο νόη- 
μα τῶν ἀκολουθιῶν τοῦ νυχθημέρου: Νὰ ἑνώσουν οὐρανὸ καὶ 
γῆ, ἀγγέλους καὶ ἀνθρώπους, τὰ ἄνω καὶ τὰ κάτω. Νὰ κάμουν 
τοὺς ἀνθρώπους νὰ προαπολαύσουν ἀπὸ τὴν γῆ αὑτὴ «τὴν 
ἐν τῷ φωτὶ τοῦ προσώπου τοῦ Θεοῦ ἀτελεύτητον μακαριό- 
τητα». 


(23 ᾿Ιανουαρίου 1971) 





1. Ματθ. 6, 10. 


90 
0ἱ τρεῖς Ἱεράρχαι 


Τὴν 30ἡ Ἰανουαρίου ἑορτάζει ἡ Ἐκκλησία τὴν μνήμη 
τῶν τριῶν μεγάλων Ἱεραρχῶν, Βασιλείου τοῦ Μεγάλου, 
Γρηγορίου τοῦ Θεολόγου καὶ Ἰωάννου τοῦ Χρυσο- 
στόμου. 

Δὲν πρόκειται περὶ «μνήμης» μὲ τὴν κυρία ἔννοια τῆς 
λέξεως, δηλαδὴ ἐπετείου τοῦ θανάτου τῶν Πατέρων αὐτῶν, 
ἀλλὰ περὶ κοινῆς ἑορτῆς, «συνάξεως» κατὰ τὴν λειτουργικὴ 
ὁρολογία. Ὁ Μέγας Βασίλειος ἀπέθανε τὴν Ιη Ἰανουαρίου 
τοῦ ἔτους 379 καὶ ἡ μνήμη του ἑορτάζεται, ὡς γνωστόν, τὴν 
1η Ἰανουαρίου. Ὅ Γρηγόριος ὁ Θεολόγος τὴν 25η Ἴανουα- 
ρίου τοῦ ἔτους 389, καὶ τὴν 25η Ἰανουαρίου ἑωρτάσαμε τὴν 
μνήμη του. Τέλος ὁ Χρυσόστομος ἀπέθανε στὴν ἐξορία τὴν 
14η Σεπτεμβρίου τοῦ ἔτους 407, κατὰ τὴν ἡμέρα τῆς ἑορτῆς 
τῆς Ὑψώσεως τοῦ τιμίου Σταυροῦ, ἡ μνήμη του ὅμως µετε- 
τέθη, λόγῳ τοῦ ὕψους τῆς δεσποτικῆς ἑορτῆς τῆς ἡμέρας 
αὐτῆς, καὶ ἑορτάζεται τὴν 13η Νοεμβρίου. 

Ἡ ἑορτὴ τῆς 30ῆς Ἰανουαρίου εἶναι μεταγενεστέρα, γι 
αὐτὸ καὶ δὲν τὴν συναντοῦμε στὰ παλαιὰ ἑορτολόγια. Καθιε- 
ρώθη κατὰ τὸν ΙΑ΄ αἰῶνα ἐπὶ τῆς βασιλείας τοῦ ᾽Αλεξίου 
Κομνηνοῦ (1081 - 1118). Τὴν αἰτία τῆς συστάσεως τῆς κοινῆς 
καὶ γιὰ τοὺς τρεῖς ἑορτῆς μᾶς ἀφηγεῖται ἐκτενῶς τὸ συναξά- 
ριο τῆς ἡμέρας. «Στάσις», διένεξις, ὑπῆρχε στὴν Κωνσταντι- 
νούπολι μεταξὺ «τῶν ἐλλογίμων καὶ ἐναρέτων ἀνδρῶν». 
᾿Απὸ τοὺς τρεῖς Ἱεράρχας ἄλλοι ἐθεωροῦσαν σπουδαιότερο 
τὸν Χρυσόστομο, ἄλλοι τὸν Βασίλειο, καὶ ἄλλοι τὸν Γρηγό- 
ριο, καὶ ὑποτιμοῦσαν τοὺς ἄλλους δύο. Ἔτσι δημιουργήθη- 

καν τρεῖς διαµμαχόμενες παρατάξεις: τῶν Ἰωαννιτῶν, τῶν Βα- 
σιλειτῶν καὶ τῶν Γρηγοριτῶν. Στὴν ἔριδα ἔθεσε τέλος ὁ µη- 
τροπολίτης Εὐχαΐτων Ἰωάννης ὁ Μαυρόπους, λόγιος καὶ εὖ- 
λαβὴς κληρικός. Αὐτός, κατὰ τὴν διήγησι τοῦ συναξαριστοῦ, 
εἶδε σὲ ὀπτασία τοὺς τρεῖς ἁγίους, πρῶτα τὸν καθένα χωριστὰ 
καὶ ὕστερα καὶ τοὺς τρεῖς μαζί. Αὐτοὶ τοῦ εἶπαν μὲ ἕνα στό- 
μα: «Ἡμεῖς οἱ τρεῖς εἴμεθα ἕνα, καθὼς βλέπεις, κοντὰ στὸν 
Θεὸ καὶ τίποτε δὲν ὑπάρχει ποὺ νὰ μᾶς χωρίζῃ ἢ νὰ μᾶς κάνῃ 
νὰ ἀντιδικοῦμε. ... Πρῶτος δὲν ὑπάρχει μεταξύ µας οὔτε δεύ- 
τερος... Σήκω λοιπὸν καὶ εἰπὲ σ᾿ ἐκείνους ποὺ μαλώνουν, νὰ 
μὴ χωρίζωνται σὲ παρατάξεις γιὰ ἡμᾶς. Γιατὶ ἡμεῖς καὶ στὴν 
ζωή µας καὶ μετὰ τὸν θάνατό µας δὲν ἔχομε ἄλλη ἐπιθυμία, 
παρὰ νὰ εἰρηνεύῃ καὶ νὰ ὁμονοῇ ὅλος ὁ κόσμος». Σὰν σύμ- 
βολο καὶ ἔκφρασι τῆς ἑνότητός τῶν τοῦ συνέστησαν νὰ συ- 
στήσῃ κοινὴ ἑορτὴ καὶ τῶν τριῶν. Ἔτσι ὁ Εὐχαΐτων ἀνέ- 
λαβε τὴν συμφιλίωσι τῶν διαμαχομένων μερίδων καὶ συνέστη- 
σε τὴν ἑορτὴ τῆς 30ῆς Ἰανουαρίου. Ἔκρινε τὸν Ἰανουάριο 
ὡς καταλληλότερο μῆνα γιὰ τὸν ἑορτασμό των, ἀφοῦ κατ᾽ 
αὐτὸν ἑώρταζαν καὶ οἱ τρεῖς σὲ διάφορες ἡμέρες, τὴν [η ὁ 
Βασίλειος, τὴν 25η ὁ Γρηγόριος καὶ τὴν 27η ἡ ἀνακομιδὴ τῶν 
λειψάνων τοῦ Χρυσοστόμου. 


Ἢ σύστασις τῆς ἑορτῆς ἐπέτυχε τοῦ σκοποῦ της. ᾿Απε- 
τέλεσε τὸ ὁρατὸ σύμβολο τῆς ἰσότητος καὶ τῆς ἑνότητος τῶν 
μεγάλων διδασκάλων καὶ τῆς συμφιλιώσεως τῶν διισταμένων 
πρὶν μερίδων. Κοινἠ ἀκολουθία καὶ γιὰ τοὺς τρεῖς συνέθεσε 
ὁ Εὐχαΐτων, ἀνταξία τῶν τριῶν μεγάλων Πατέρων. ᾿Απὸ τότε 
σὲ κοινὴ εἰκονογραφικὴ παράστασι περιλαμβάνονται καὶ οἱ 
τρεῖς, ντυμένοι τὰ ἀρχιερατικά τῶν ἄμφια, μὲ τὸ ἱερὸ Εὐαγγέ- 
λιο στὸ ἕνα χέρι, εὐλογοῦν μὲ τὸ ἄλλο, σὰν νὰ παρευρίσκων- 
ται ὄχι μόνον ἐν πνεύματι, ἀλλὰ καὶ ἐν σώματι μεταξύ µας. 
Καὶ εἶναι πράγματι οἱ αἰώνιοι καὶ ἀθάνατοι διδάσκαλοι τῆς 
Ἐκκλησίας τοῦ Χριστοῦ. Ἐδίδαξαν μὲ τὸν ἅγιο βίο των, μὲ 
τὴν ἔξοχο δρᾶσί των, μὲ τὰ σοφά τῶν συγγράμματα. Σ αὐτοὺς 
ἐνεσαρκώθη τὸ τέλειο χριστιανικὸ ἰδεῶδες τοῦ «κατ᾽ εἰκό- 

να καὶ καθ᾽ ὁμοίωσιν Θεοῦ» πλασμένου 1 καὶ ἐν Χριστῷ ἀνα- 
γεννημένου ἀνθρώπου. Καὶ πρὸ πάντων στὰ πρόσωπα αὐτῶν 
τῶν τριῶν Ἱεραρχῶν συνηντήθη ἡ παιδεία, ἡ μόρφωσις καὶ 
ἡ ἑλληνικὴ φιλοσοφικὴ κατάρτισις μὲ τὴν χριστιανικὴ 
ἀλήθεια. Ἤσαν οἱ σοφοὶ κατὰ κόσμον καὶ σοφοὶ κατὰ Θεόν. 
Αρμονικωτέρα σύζευξις ἑλληνισμοῦ καὶ χριστιανισμοῦ σ᾽ ὅ- 
λη τῶν τὴν τελειότητα δὲν παρουσιάσθηκε ποτὲ στὸν κόσμο. 
Γι’ αὐτὸ καὶ ἡ ἑορτή των ἀπέβη ἑορτὴ τῆς ἑλληνοχριστιανι- 
κῆς παιδείας, τῆς ὁποίας διδάσκαλοι καὶ πρότυπα ὑπῆρξαν 
οἱ τρεῖς Ἱεράρχαι. 


Καὶ τῆς χριστιανικῆς ὅμως λατρείας ὑπῆρξαν δημιουρ- 
γικὰ στοιχεῖα οἱ τρεῖς Ἱεράρχαι. Ὄχι µόνο τὴν ἐτέλεσαν, ὣς 
ἱερεῖς καὶ ἀρχιερεῖς, ἀλλὰ καὶ συνέβαλαν στὴν διαμόρφῶσι 
καὶ ἐξέλιξί της. Δὲν εἶναι χωρὶς σημασία τὸ γεγονός, ὅτι μὲ 
τὰ ὀνόματα καὶ τῶν τριῶν ἡ ἐκκλησιαστικὴ παράδοσις συνέ- 
δεσε τὴν συγγραφὴ τριῶν λειτουργιῶν: τῶν δύο γνωστῶν 
βυζαντινῶν λειτουργιῶν τοῦ Μεγάλου Βασιλείου καὶ τοῦ 
Ἰωάννου τοῦ Χρυσοστόμου καὶ μιᾶς τῆς Ἐκκλησίας τῆς ᾿Α- 
λεξανδρείας ποὺ φέρεται ὑπὸ τὸ ὄνομα τοῦ Γρηγορίου. Ἔξ 
ἄλλου καὶ στοὺς τρεῖς, καὶ ἰδιαιτέρως στὸν Μέγα Βασίλειο, 
ἀποδίδονται σειρὲς ὁλόκληρες εὐχῶν, ποὺ κοσμοῦν τὰ λει- 
τουργικά µας βιβλία. Εἶναι γνωστὴ καὶ ἀπὸ τὶς ἱστορικὲς 
πηγὲς ἡ συμβολὴ τοῦ Μεγάλου Βασιλείου στὴν διαμόρφωσι 
τῶν «εὐκοσμιῶν τοῦ βήματος» καὶ τῶν διατάξεων τῶν εὐχῶν, 
καθὼς καὶ ἡ προσπάθεια τοῦ Χρυσοστόμου γιὰ τὴν ἀναζωο- 
γόνησι τῆς λειτουργικῆς ζωῆς μεταξὺ τοῦ ποιμνίου του στὴν 
Κωνσταντινούπολι. Ὁ Γρηγόριος ἦταν καὶ ποιητὴς καὶ οἱ 
ὕμνοι του, ἂν καὶ δὲν ἔχουν εἰσαχθῆ στὴν λατρεία µας, µπο- 
ροῦν νὰ καταταγοῦν μεταξὺ τῶν καλλιτέρων καὶ ὡραιοτέρων 
προϊόντων τῆς ἐκκλησιαστικῆς μας ποιήσεως. 

Μπορεῖτε νὰ ἰδῆτε στοὺς βυζαντινούς µας ναοὺς νὰ εἶκο- 
νίζωνται οἱ τρεῖς ἱεράρχαι στὴν κόγχη τοῦ ἁγίου βήματος, 

μὲ τὰ εἰλητάρια τῆς θείας λειτουργίας στὰ χέρια, νὰ περιβάλ- 
λουν τὸ θυσιαστήριο σὰν νὰ λειτουργοῦν ἀδιαλείπτως, ὄχι 
μόνο στὸ ὑπερουράνιο, ἀλλὰ καὶ στὸ ἐπίγειο θυσιαστήριο τοῦ 
Θεοῦ, μαζὶ μὲ τοὺς ἱερεῖς ποὺ τελοῦν τὰ μυστήρια σήμερα. 
Σὰν νὰ παρακάθηνται μαζὶ μὲ ἡμᾶς στὴν ἰδία κοινὴ ἱερὰ τρά- 
πεζα καὶ νὰ μετέχουν τῆς ἰδίας πνευματικῆς τροφῆς. 


Καὶ σὲ μία ἄλλη εἰκονογραφικὴ παράστασι θὰ συναντή- 
σετε τοὺς τρεῖς Ἱεράρχας. Στὴν μεγάλη ἐξεικόνησι τῆς δευ- 
τέρας παρουσίας τοῦ Κυρίου, ποὺ ζωγραφεῖται ἀπὸ τοὺς βυ- 
ζαντινοὺς ζωγράφους στοὺς νάρθηκας τῶν ναῶν ἐπάνω καὶ 
γύρω ἀπὸ τὴν κυρία πύλη τοῦ ναοῦ. Στὴν ὁμάδα τῶν σεσω- 
σμένων, ποὺ εἰσέρχονται στὸν Παράδεισο τοῦ Θεοῦ, θὰ δια- 
κρίνετε εὔκολα τὶς τρεῖς σεβάσμιες μορφές τῶν, ὅπως μᾶς 
τὶς διέσωσε ἡ εἰκονογραφικὴ παράδοσις τῆς Εκκλησίας µας 
καὶ ὅπως περιγράφονται στὸ συναξάριο τῆς ἑορτῆς τῶν: «Ἡ- 
σαν δὲ τὴν θέσιν τοῦ σώματος καὶ τὴν μορφὴν οἱ ἅγιοι οὗτοι, 
ἔχοντες οὕτως: Ὃ μὲν θεῖος Χρυσόστομος, τὴν ἰδέαν τοῦ 
σώματος ἦν βραχὺς πάνυ τὴν ἡλικίαν, μεγάλην κεφαλὴν τοῖς 
ὤμοις αἰωρῶν, ἰσχνὸς εἰς τὸ ἀκριβέστατον, ἐπίρρινος, εὐρὺς 
τοὺς μυκτῆρας, ὠχρότατος μετὰ τοῦ λευκοῦ, κοίλους τοὺς 
κόχλους τῶν ὀφθαλμῶν ἔχων καὶ βολβοῖς τούτων κεχρημένος 
μεγάλοις, ἐφ᾽ οἷς καὶ συνέβαινε, χαριέστερον, ταῖς ὄψεσιν 
ἀποστίλβειν, εἰ καὶ τῷ λοιπῷ χαρακτῆρι τὸν ἀχθόμενον πα- 
ρεδήλ.ου ψιλὸς καὶ μέγας τὸ μέτωπον καὶ πολ.λαῖς ταῖς βολίσι 
κεχαραγμένος: ὦτα περικείμενος μεγάλα καὶ τὸ γένειον μι- 
κρὸν καὶ ἀραιότατον, ὑποπολιαῖς ταῖς θριξὶν ἐξανθῶν, τὰς 
σιαγόνας πεπιεσμένας εἴσω ἔχων τῇ νηστείᾳ εἰς τὸ ἀκρό- 
τατον... Ὁ δὲ μέγας Βασίλειος ἦν τὴν θέσιν τοῦ σώματος 
εἰς πολὺ μῆκος ἐπὶ τοῦ ὀρθίου σχήματος ἀναδραμών: ξηρὸς 
καὶ λιπόσαρκος, μέλας τὸ χρῶμα, ὠχρότητι τὸ πρόσωπον 
σύγκρατος: ἐπίρρινος, εἰς κύκλον τὰς ὀφρῦς περιηγµένος' 
τὸ ἐπισκύνιον συνεσπακώς, φροντιστικῷ ἑοικώς, ὀλίγαις τὸ 
πρόσωπον ἀμαρυγαῖς ρυτιδούμενος: ἐπιμήκης τὰς παρειάς' 
κοῖλος τοὺς κροτάφους, ἠρέμα ἔχων ἐν χρῷ κουρίας: τὴν ὃ- 

πήνην ἀρκούντως καθειμένος καὶ μεσαιπόλιος... Ὁ δέ γε 
ἱερὸς Γρηγόριος ὁ Θεολόγος, κατὰ τὸν τύπον τῆς ἡλικίας 
τοῦ σώματος ἐτύγχανε μέτριος: ὕπωχρος βραχὺ μετὰ τοῦ 
χαρίεντος: σιμός, ἐπ᾽ εὐθείας τὰς ὀφρῦς ἔχων: ἥμερον βλέ- 
πων καὶ προσηνὲς θάτερον, τῶν ὀφθαλμῶν, ὃς ἦν δεξιός, 
στυγνότερον κεκτημένος, ὃν καὶ οὐλὴ κατὰ τὸν κανθὸν συνῆ- 
γε' τὸν πώγωνα οὐ βαθύς, δασὺς δὲ ἐπ᾽ εὐθείας, ἱκανῶς φα- 
λακρὸς ταῖς θριξί, τὰ ἄκρα τῆς γενειάδος ὡς περικεκαπνισµέ- 
να ὑποφαίνων». 


Ἔτσι ἀκριβῶς μᾶς παρουσιάζει ἡ Ἐκκλησία µας τὰ τρία 
μεγάλα αὐτὰ τέκνα της. Σοφοὺς διδασκάλους καὶ Πατέρας, 
ποὺ μᾶς ἐδίδαξαν καὶ μᾶς διδάσκουν διαρκῶς μὲ τὴν θεία 
σοφία τῶν λόγων καὶ τῶν παραδειγμάτων των’. ἱερουργοὺς 
ἐνθέους τῶν μυστηρίων τῆς Ἐκκλησίας µας, συλλειτουρ- 
γοῦντας μαζί µας καὶ συνδοξολογοῦντας τὸν Θεό’ πολίτας 
τοῦ οὐρανοῦ καὶ οἰκήτορας τοῦ Παραδείσου τῆς τρυφῆς. Καὶ 
πρὸς τὸν σκοπὸ αὐτὸν ὑπηρετοῦν ὅλα τὰ στοιχεῖα τῆς λα- 
τρείας µας. Τὸ ἑορτολόγιο, ποὺ φέρνει στὴν μνήμη µας τὰ 
ἱερὰ αὐτὰ πρόσωπα κατ᾽ ἔτος. Ἡ ὑμνογραφία, ποὺ μὲ τοὺς 
ὕμνους της ἐγκωμιάζει τοὺς ἀγῶνας καὶ τὴν δόξαν τῶν. Τὰ 
συναξάρια, ποὺ μᾶς περιγράφουν τὸν βίο καὶ τὰς ἀρετάς των. 
Ἢ εἰκονογραφία ποὺ ἀνιστορεῖ τὶς ἱερὲς μορφές των καὶ μᾶς 
δίδει τὴν δυνατότητα νὰ βλέπωμε σὰν ΥΕΝ τὰ πνευματικὰ 
αὐτὰ ἀναστήματα. 


Αὐτὸ εἶναι τὸ νόημα καὶ ὁ σκοπὸς τῆς τιμῆς τῶν ἁγίων 
στὴν ᾿Εκκλησία µας. Νὰ δείξῃ αὐτὴ τὴν ἀδιάλειπτο καὶ ἀδιά- 
σπαστο κοινωνία τῶν μελῶν τῆς Ἐκκλησίας. Κοινωνία ζών- 
των ἐν Χριστῷ πιστῶν, εἴτε στὴν γῆ αὐτὴ εἴτε στὴν μακαρία 
κατάστασι τοῦ οὐρανοῦ. Κοινωνία γιὰ τὴν ὁποία δὲν ὑπάρ- 
χουν νεκροί, ἀλλὰ µόνο ζῶντες, ἐφ᾽ ὅσον ὅλοι ὅσοι ἀποτελοῦν 
μέλη της ἡνώθησαν διὰ τῶν μυστηρίων μὲ τὸν αἰώνιο καὶ ἀθά- 
νατο χορηγὸ τῆς ζωῆς, τὸν Χριστό. Ὅλοι μαζὶ συνδοξολο- 
γοῦν καὶ συνυμνοῦν τὸν Θεὸ καὶ δέονται οἱ ζῶντες γιὰ τοὺς 

κεκοιμημένους καὶ οἱ κεκοιμημένοι γιὰ τοὺς ζῶντας. Ὅλοι 
εἶναι πολῖται τῆς Βασιλείας, μὲ τὴν σφραγῖδα τῆς ἆθανα- 
σίας, μὲ τὰ ὀνόματά των γραμμένα στὸ βιβλίο τῆς ζωῆς, 


Ἡ ἀκολουθία τῶν τριῶν Ἱεραρχῶν ἀποδίδεται ἀπὸ τὸν 
συντάκτη τοῦ συναξαρίου τῆς ἑορτῆς των στὸν Ἰωάννη τὸν 
Μαυρόποδα, μητροπολίτη Εὐχαΐτων, ποὺ «τὴν ἑορτὴν ταύ- 
την παρέδωκε τῇ Ἐκκλησίᾳ ἑορτάζειν Θεῷ» καὶ συνέταξε 
γι αὐτὴν κανόνες, τροπάρια καὶ ἐγκώμια. Ἔκτὸς ὅμως 
ἀπὸ τὸν Μαυρόποδα συνέβαλαν καὶ ἄλλοι ὑμνογράφοι στὴν 
ὁλοκλῆρωσι τῆς ὑμνογραφίας τῆς ἑορτῆς. Τὰ ἰδιόμελα τῆς 
λιτῆς καὶ τὰ στιχηρὰ τῶν ἀποστίχων τοῦ ἑσπερινοῦ ἀποδίδον- 
ται στὸν Νεῖλο Ξανθόπουλο, τὸ δὲ ἰδιόμελο στὸ «Καὶ νῦν» 
τῶν ἀποστίχων εἶναι ποίημα τοῦ πατριάρχου Κωώνσταντινου- 
πόλεως Γερμανοῦ. Ρητῶς στὸν Ἰωάννη ἀποδίδονται οἱ τρεῖς 
κανόνες. Θὰ ψαλοῦν τὸ πρῶτο στιχηρὸ τοῦ ἑσπερινοῦ τοῦ 
δ᾽ ἤχου, προσόμοιον τοῦ «Ὡς γενναῖον ἐν μάρτυσι», «Τὰ 
τῆς χάριτος ὄργανα...». Τὸ πρῶτο τῶν ἀποστίχων τοῦ πλ. 
α΄ ἤχου, προσόμοιο τοῦ «Χαίροις ἀσκητικῶν», «Χαίροις 
Ἱεραρχῶν ἡ τριάς...». Τὸ πρῶτο τῶν στιχηρῶν τῶν αἴνων 
τοῦ β΄ ἤχου, προσόμοιο τοῦ «Ποίοις εὐφημιῶν», «Ποίοις 
εὐφημιῶν στέμμασι στεφανώσωμεν τοὺς διδασκάλους .. .» 
καὶ τὸ δοξαστικὸ τῶν στιχηρῶν τοῦ ἑσπερινοῦ, ἰδιόμελο τοῦ 
πλ. α΄ ἤχου, «Σαλπίσωμεν ἐν σάλπιγγι ἁσμάτων...». Εἶναι 
ἀπὸ τὰ πιὸ χαρακτηριστικὰ τροπάρια τῆς ἑορτῆς. Γεμᾶτα 
ἐπαίνους καὶ ἐγκώμια πρὸς τοὺς τρεῖς Ἱεράρχας, τοὺς «τρεῖς 
μεγίστους φωστῆρας τῆς τρισηλίου Θεότητος». 


«Τὰ τῆς χάριτος ὄργανα, 

τὰς κιθάρας τοῦ Πνεύματος, 
τοὺς εὐσήμους σάλπιγγας 
τοῦ κηρύγματος, 

τὰς φοβερὸν καὶ ἐξάκουστον 
ἐξ ὕψους ἠχούσας βροντὰς 
καὶ τὴν δόξαν τοῦ Θεοῦ 

γνωριζούσας τοῖς πέρασι, 
τοὺς τρεῖς κήρυκας 

τῆς μεγάλης Τριάδος, 
Ἰωάννην καὶ Βασίλειον ἀξίως 
σὺν Γρηγορίῳ τιμήσωμεν». 


«Χαίροις Ἱεραρχῶν ἡ τριάς, 
τῆς ᾿Εκκλησίας τὰ μεγάλα προπύργια, 
οἱ στύλοι τῆς εὐσεβείας, 

ὃ τῶν πιστῶν ἑδρασμός, 

τῶν αἱρετιζόντων ἣ κατάπτωσις: 
Χριστοῦ οἱ ποιµάναντες 

τὸν λαὸν θείοις δόγμασιν 

καὶ ταῖς ποικίλαις 

ἀρεταῖς οἱ ἐκθρέψαντες' 

οἱ τῆς χάριτος 

διαπρύσιοι κήρυκες: 

νόμους οἱ προεκθέµενοι 
Χριστοῦ τῷ πληρώματι 

οἱ ὁδηγοὶ πρὸς τὰ ἄνω, 

τοῦ Παραδείσου αἱ εἴσοδοι' 
Χριστὸν καταπέμψαι 

ταῖς ψυχαῖς ἡμῶν αἰτεῖτε 

τὸ μέγα ἔλεος». 


«Ποίοις εὐφημιῶν στέμμασι 
στεφανώσώμεν τοὺς διδασκάλους; 
τοὺς διηρημένους τοῖς σώμασι 

καὶ συνημμένους τῷ Πνεύματι, 
τοὺς τῶν θεοφόρων πρωτοστάτας. 
Τριάδος ἰσαρίθμους καὶ θεράποντας, 
φωστῆρας τῆς οἰκουμένης διαλάμποντας, 
τῆς Ἐκκλησίας τοὺς στύλους, 

οὓς στεφάνοις δόξης. 

ὡς νικήσαντας, στεφανοῖ 

Χριστὸς ὁ Θεὸς ἡμῶν 

ὁ ἔχων τὸ μέγα ἔλεος». 


«Σαλπίσωμεν ἐν σάλπιγγι ἁσμάτων, 
χορεύσωμεν ἑόρτια 

καὶ σκιρτήσωμεν ἀγαλλόμενοι 

ἐν τῇ πανδήμῳ πανηγύρει 

τῶν διδασκάλων ἡμῶν: 

βασιλεῖς καὶ ἄρχοντες 
συντρεχέτωσαν 

καὶ τοὺς Ἱεράρχας 

κροτείτωσαν ἐν ὕμνοις, 

ὡς δογμάτων βλύσαντας 
ποταμοὺς ὑπερμεγέθεις 

τρεῖς καλλιρρόους, 

ἀειζώους τοῦ Πνεύματος: 

ποιμένες καὶ διδάσκαλοι 

τοὺς τῆς σεπτῆς Τριάδος 

τρισσοὺς ἱερομύστας 

συνελθόντες εὐφημήσωμεν: 

οἱ φιλόσοφοι τοὺς σοφούς, . 

οἱ ἱερεῖς τοὺς ποιμένας, 

οἱ ἁμαρτωλοὶ τοὺς προστάτας, 

οἱ πένητες τοὺς πλουτιστάς, 

οἱ ἐν θλίψεσι τοὺς παραμυθοῦντας: 
τοὺς συνοδίτας οἱ ὁδοιπόροι, 
οἱ ἐν θαλάσσῃ τοὺς κυβερνήτας, 
οἱ πάντες τοὺς πανταχοῦ 

θερμῶς προφθάνοντας 

θείους ἀρχιεράρχας 

ἐγκωμιάζοντες οὕτως εἴπωμεν' 
Πανάγιοι διδάσκαλοι, 

σπεύσατε ἐξελεῖν τοὺς πιστοὺς 
ἐκ τῶν τοῦ βίου σκανδάλων 
καὶ ρῦσαι κολάσεων τῶν αἰωνίων ἡμᾶς» 

